Dimā Aleksandrs

ASKĀNIO jeb karaļa zeltkalis

Aleksandrs Dimā

ASKĀNIO

jeb karaļa zeltkalis

Romāns

.

.

I

iela un darbnīca

Tas notika tā kunga 1540. gada 10. jūlijā četros pēc pusdienas Parīzē, netālu no universitātes, Augustīniešu baznīcas priekštelpā, pie svētītā ūdens trauka iepretim durvīm.

Skaists, stalti noaudzis jauneklis melnīgsnēju seju, garām matu cirtām, lielām, melnām acīm, ģērbies vienkārši, taču eleganti un bruņojies vienīgi ar nelielu dunci, kura spalu rotāja brīnumsmalki gravējumi, stāvēja tur nekustīgi visu laiku, kamēr notika vakara dievkalpojums; kā redzams, viņu bija pārņēmušas dievbijīgas jūtas, jo, noliecis galvu, viņš bijīgā pazemībā kaut ko čukstēja — droši vien lūgšanas, taču tik klusi, ka to dzirdēja vienīgi viņš pats un dievs. Un tomēr, kad dievkalpojums tuvojās beigām, jauneklis pacēla galvu un viņa tuvākie kaimiņi saklausīja pusbalsī sacītus vārdus: >

— Cik pretīgi velk psalmus šie franču mūki! Vai tiešām viņi nevarētu dziedāt labāk, kad šeit ir Viņa, kas radusi klausīties eņģeļu dziedāšanā! Ak, ja tik vien būtu tās nelaimes! Tūlīt beigsies dievkalpojums. Dievs kungs, dievs kungs, izdari tā, lai šodien man veiktos labāk nekā pagājušajā svētdienā un lai viņa paceltu uz mani savas acis!

Šie pēdējie lūgšanas vārdi tika izteikti ar nepārprotamu nolūku: ja tā, uz kuru tie attiecās, paceltu acis uz to, kurš sacīja šos vārdus, tad ieraudzītu brīnumdaiļu jaunekļa seju, kādu līdz šim bija redzējusi vienīgi savā iztēlē, aizgūtnēm lasīdama burvīgās mitoloģiskās teiksmas, kuras tai laikā bija padarījis tik populāras spožais dzejnieks Klemāns Maro, kas savās vārsmās apdziedāja Psihes mīlestību un Narcisa nāvi. Patiešām, kā jau mēs sacījām, vienkāršās, tumšās drānās tērpies jauneklis, ar kuru nupat iepazināmies, pārsteidza ar neparastu skaistumu un apbrīnojamu eleganci: viņa smaids bija maigs un bezgala valdzinošs, lielās, tumšās acis, kas vēl nebija radušas raudzīties nekaunīgi, kvēloja ar liesmainu kaisli, kāda reti vērojama astoņpadsmit gadus veca jaunekļa skatienā.

Tikmēr troksnis, ko sacēla krēslu bīdīšana, vēstīja, ka dievkalpojums ir beidzies, un mūsu jaunais mīlētājs (pēc dažiem viņa izteikumiem lasītājs droši vien būs atskārtis, ka mēs ar pilnām tiesībām varam viņu tā dēvēt), tātad — atkārtoju — mūsu jaunais mīlētājs, pagājis malā, sāka vērot dievlūdzēju pūli, kas klusēdams piūda viņam garām, — gan drūmos draudzes padomes locekļus, gan cienījamās matronas, gan piemīlīgās jaunavas. Taču skaistais jauneklis nebija ieradies šeit viņu dēļ, jo viņa skatiens uzliesmoja, un viņš spēji padevās uz priekšu tai brīdī, kad izejai tuvojās baltā kleitā tērpusies meitene, kuru pavadīja dueņja, kas, spriežot pēc visa, kalpoja dižciltīgā namā un prata uzvesties sabiedrībā, bija diezgan jauna un sprigana, un, goda vārds, vēl gluži iekārojama. Kad abas dāmas tuvojās traukam ar svētīto ūdeni, jaunais cilvēks pirmais pasmēla svētīto ūdeni un galanti sniedza to dāmām.

Dueņja ar vislaipnāko un vēlīgāko smaidu pietupās dziļā reveransā un pieskārās jaunā cilvēka pirkstiem, taču, ak vai, sagādādama tam vissmagāko vilšanos, pati sniedza tālāk kā starpniece svētīto ūdeni meitenei, kura, par spīti kvēlajai lūgšanai, kas bija izskanējusi tikai pirms īsa brīža, tā arī nepacēla acis uz skaisto jaunekli, lai gan tas liecināja, ka meitene zina par viņa klātbūtni, un, kad abas bija pagājušas garām, skaistais jauneklis piecirta kāju un nomurmināja:

— Arī šoreiz viņa mani nepamanījal

Un tas savukārt liecināja, ka jauneklim, kā jau mēs sacījām, diez vai bija vairāk par astoņpadsmit gadiem.

Pēc mirkļa viņa piktums jau bija izgaisis, un, ātri noskrējis lejā pa baznīcas kāpnēm, mūsu jauneklis ieraudzīja, ka izklaidīgā skaistule, nolaidusi plīvuru un pieķērusies pie rokas savai pavadonei, dodas no baznīcas pa labi, un arī jauneklis nogriezās pa labi, ar gandarījumu pamanīdams, ka tas iznāk viņam tieši pa ceļam. Aizgājusi pa Sēnas krastmalu līdz Senmišela tiltam, meitene pārgāja tiltam pāri, kas nepazīstamajam jauneklim joprojām bija pa ceļam. Tad viņa pa Barijē ielu devās uz Šanžas tiltu. Un, tā kā nepazīstamajam jauneklim arī tas bija pa ceļam, viņš sekoja meitenei gluži kā ēna, jo visu skaistu meiteņu ēna taču ir mīlētājs.

Bet ak vai! Pie Šatlē mūriem daiļā zvaigzne, par kuras pavadoni bija kļuvis nepazīstamais jauneklis, pēkšņi nozuda; karaliskā cietuma šaurās durvis, tiklīdz dueņja pie tām pieklauvēja, atvērās itin kā pašas no sevis un tūdaļ atkal aizkrita ciet.

Jaunais cilvēks brīdi palika mulsi stāvam, taču, būdams pēc dabas uzņēmīgs un neredzēdams vairs skaisto meiteni, kas laupīja viņam drosmi, viņš drīz vien atrada izeju.

Šatlē cietokšņa vārtu priekšā turp un atpakaļ svarīgi soļoja sargkareivis ar pīķi pār plecu. Nepazīstamais jauneklis darīja tāpat kā šis cienījamais sardzes vīrs: pagājis gabaliņu sānis, lai nepievērstu sev uzmanību, taču ne tik tālu, lai neredzētu vārtus, viņš varonīgi stājās tai sardzē, kādā tik bieži stāv mīlētāji.

Ja lasītājam kādreiz gadījies nonākt līdzīgā situācijā, viņš droši vien būs pamanījis, ka viens no labākajiem līdzekļiem, kā sardzē īsināt laiku, ir sarunāties pašam ar sevi. Acīmredzot jaunajam cilvēkam tas nebija nekas neierasts, jo, nepaguvis pat lāgā nostāties sargpostenī, viņš tūdaļ uzsāka šādu monologu:

— Nav nekādu šaubu, ka viņa nedzīvo šeit. Šorīt pēc dievkalpojuma, tāpat kā divās iepriekšējās svētdienās, kad uzdrīkstējos viņai sekot vienīgi ar skatieniem, — kāds mūlāps gan es esmu! — viņa nogriezās gar krastmalu nevis pa labi, bet pa kreisi uz Nelas vārtu un Prēoklēras pusi. Kas gan, velns parāvis, viņai meklējams Šatlē cietoksnī? Gan uzzināsim. Varbūt viņa atnākusi pie kāda ieslodzītā… iespējams, pre brāļa? Nabaga meitene! Cik gauži gan viņa cieš, jo viņai jābūt tikpat neizmērojami labai, cik neizmērojams ir viņas skaistums! Sasodīts! Kā man gribētos pieiet viņai klāt un pavaicāt bez aplinkiem, pie kā viņa dodas uz cietumu, un piedāvāt savus pakalpojumus! Ja ieslodzīts ir viņas brālis, es izstāstīšu par visu savam skolotājam un palūgšu viņam padomu. Mans skolotājs taču aizbēga no Santandželas cietokšņa un laikam gan zina, kā izkļūt laukā no cietuma. Vārdu sakot, es izglābju viņas brāli. Pēc šāda pakalpojuma viņas brālis kļūst par manu draugu uz dzīvību un nāvi. Viņš alkst izdarīt man tikpat lielu pakalpojumu, kādu izdarīju viņam. Es atzīstos, ka mīlu viņa māsu. Viņš iepazīstina mani ar savu māsu, es metos viņas priekšā uz ceļiem, viņai neatliek nekas cits kā pacelt uz mani savas acis.

Kur gan iztēle neaiznes mīlētāju, kad viņš ļaujas sapņiem! Tālab jaunais cilvēks bija gaužām izbrīnījies, kad pulkstenis nosita četri un viņš ieraudzīja, ka nomainās sardze.

Savus pienākumus sāka pildīt cits saigkareivis, bet jauneklis joprojām palika savā postenī. Veids, kā īsināt laiku, bija tik veiksmīgi izraudzīts, ka jauneklis nolēma to izmantot atkal un uzsāka jaunu monologu, kas bija tikpat dāsns kā iepriekšējais.

—    Cik viņa ir daiļa! Cik graciozas viņas kustības! Cik skaidra un apgarota viņas seja! Vienīgi dižajam Leonardo da Vinči un dievišķajam Rafaelam — vienīgi viņiem visā pasaulē savā talanta plaukumā būtu pa spēkam atveidot šo cēlo un nevainīgo būtni! Mans dievs, kāpēc es neesmu gleznotājs, bet gan gravieris, tēlnieks, emaljētājs., zeltkalis! Ja es būtu gleznotājs, man nemaz nevajadzētu uz viņu visu laiku lūkoties, lai uzgleznotu viņas portretu. Es tāpat skaidri redzētu viņas lielās, zilās acis, viņas brīnišķās, zeltainās cirtas, viņas sniegbalto sejiņu, trauslo stāvu. Ja es būtu gleznotājs, es atveidotu viņu uz visiem saviem audekliem tāpat kā Rafaels Santi — Fornarīnu un Andrea del Sārto — Lukrēciju. Un vai tad viņu var salīdzināt ar Fornarīnu! Nedz viena, nedz otra nav cienīga pat atraisīt viņai kurpju saites! Vispirms, Fornarīna …

Jaunais cilvēks nepaguva izteikt līdz galam savu spriedumu, kas, bez šaubām, būtu nācis par labu viņa izredzētajai, kad atkal atskanēja pulksteņa sitieni.

Sardze nomainījās otro reizi.

—    Pulkstenis ir seši. Savādi, cik ātri skrien laiks, — jaunais cilvēks prātoja. — Un, ja laiks skrien tik ātri, kad es viņu gaidu, cik gan strauji tam vajadzētu traukties, ja es atrastos viņai blakus! O, ja es atrastos viņai blakus, laika rituma nemaz nebūtu, tā būtu paradīze! Ja es atrastos viņai blakus, es tikai skatītos un skatītos uz viņu, un tā paietu stundas, dienas, mēneši, visa dzīve. Mans dievs, kas tā būtu par svētlaimi!

Un jauno cilvēku pārņēma ekstāze, jo mākslinieka acu priekšā viņa domu valdniece nostājās gluži kā dzīva.

Sardze nomainījās trešo reizi.

Pulksteņi baznīcu torņos nosita astoņi, un sāka jau satumst, jo, cik zināms, arī pirms trīssimt gadiem, gluži tāpat kā mūsu dienās, jūlijā krēsla iestājās ap astoņiem; tālab pārsteidz nevis šis fakts, bet gan sešpadsmitā gadsimta mīlētāju apbrīnojamā neatlaidība. Tai laikā viss bija spēcīgāks, jauni un stipri cilvēki neapstājās pusceļā nedz mīlestībā, nedz mākslā, nedz karalaukā.

Starp citu, jaunā tēlnieka — tagad mēs zinām, ar ko nodarbojās nepazīstamais jauneklis, — pacietība beigu beigās tika atalgota: kad šaurās cietuma durvis divdesmito reizi atvērās vaļā, pa tām iznāca laukā tā, kuru viņš gaidīja. Matrona joprojām atradās viņai blakus, bet soļus desmit nopakaļ viņas pavadīja divi apbruņoti sargkareivji.

Un atkal viņas devās pa to pašu ceļu, pa kuru bija gājušas pirms trim stundām, — pāri Šanžas tiltam, pa Barijē ielu, pāri Senmišela tiltam un pa krastmalu; soļus trīssimt no Augustīniešu baznīcas viņas apstājās kādā šķērsielā pie masīviem vārtiem, kuriem līdzās mūrī atradās durvis. Dueņja pieklauvēja, un vārtsargs tūlīt atvēra durvis. Abi sargkareivji, godbijīgi paklanījušies, devās atpakaļ uz Šatlē cietoksni, bet jaunais tēlnieks atkal sastinga aizvērto vārtu priekšā.

Droši vien viņš tā būtu nostāvējis tur līdz pat rītam, jo sāka jau ceturto reizi celt gaisa pilis, taču liktenim labpatika, ka jauneklim gandrīz uzskrēja virsū kāds iereibis garāmgājējs.

—    Hei, draudziņ! — garāmgājējs nekautrīgi iesaucās.

—    Atļaujiet vaicāt, kas jūs īsti esat — cilvēks vai stabs? Ja esat stabs, tad stāviet savā vietā un es apiešu jums apkārt; bet, ja esat cilvēks, paejiet sāņus un dodiet man ceļu!

—    Piedodiet, — jaunais cilvēks pārsteigts atbildēja.

—    Es esmu svešzemnieks vecajā, labajā Parīzē un…

—    O, tad ir pavisam cita darīšana! Franči ir viesmīlīgi, tāpēc nevis jums, bet man jālūdz jums piedošana. Tātad jūs esat svešzemnieks! Lieliski! Un, tā kā esat pateicis, kas jūs esat, mans pienākums ir pateikt jums, kas esmu es. Es esmu students, un mani sauc …

—    Atvainojiet, — jaunais tēlnieks viņu pārtrauca, — iekāms uzzinu, kas esat jūs, man gribētos zināt, kur es atrodos.

—    Pie Nelas vārtiem, mīļo draudziņ, un tā ir Nelas pils, — students sacīja, norādīdams uz masīvajiem vārtiem, no kuriem svešzemnieks nenolaida acu.

—    Ļoti labi! Bet kā no šejienes aizkļūt līdz Senmartēna ielai, kur es dzīvoju? — jaunais mīlētājs apvaicājās tāpat vien pieklājības pēc, cerēdams tikt vaļā no sava sarunu biedra.

—     Kā jūs teicāt — jums jātiek līdz Senmartēna ielai? Nāciet man līdzi, es jūs pavadīšu, tas ir man tieši pa ceļam, uz Senmišela tilta es jums parādīšu, kur jāiet tālāk. Es jau jums teicu, ka esmu students, ka atgriežos no Prē- oklēras un mani sauc …

—    Vai jūs gadījumā nezināt, kam pieder Nelas pils? — jaunais cilvēks pavaicāja.

—   Ha! Kā lai es nezinātu to, kas attiecas uz manu universitāti! Nelas pils, jaunais cilvēk, pieder viņa majestātei karalim, bet tagad nonākusi Parīzes prevo[1] Robēra d'Esturvila rokās.

—     Tātad šeit dzīvo Parīzes prevo?! — svešzemnieks iesaucās.

—     Mīļo draudziņ, es jums neteicu, ka Parīzes prevo dzīvo šai pilī, — students iebilda. — Parīzes prevo dzīvo Šatlē cietoksnī.

—   Redz, kā, Šatlē cietoksnī! Kāpēc tad viņš dzīvo Šatlē cietoksnī, ja karalis uzdāvinājis viņam Nelas pili?

—    Tas ir garš stāsts. Redziet, karalis kādreiz bija atvēlējis Nelas pili mūsu baijī[2], īstam godavīram, kurš aizstāvēja universitātes tiesības un tēvišķi vadīja studentu tiesas prāvas. Lielisks amats! Par nelaimi, mūsu jaukais baijī bija tik taisnīgs, tik taisnīgs… ka pagājuši jau divi gadi, kopš viņš atcelts no amata aiz tā iemesla, ka tiesu sēdēs snauda, itin kā snaušana nebūtu visu tiesnešu dabiskākais stāvoklis. Vārdu sakot, viņa amats ir likvidēts, un aizbildniecība pār universitāti uzticēta Parīzes prevo. Neko teikt, īstais aizbildnis! It kā mēs paši nemācētu sevi aizstāvēt. Un tad tā sauktais prevo — vai tu vēl klausies, draudziņ? — tā sauktais prevo, būdams pamatīgs ierāvējs, nosprieda: ja reiz viņš pārņēmis baijī pienākumus, tad viņam jāpārņem arī tā īpašumi, — un viņš, izmantodams hercogienes d'Etampas labvēlību, klusītēm pievāca Lielo un Mazo Nelas pili.

—      Tomēr, spriežot pēc tā, ko jūs teicāt, viņš nedzīvo šai pilī.

—    Šim skopulim tas nenāk ne prātā! Taču esmu dzirdējis, ka tur apmetusies šā vecā Kasandra[3] meita vai krustmeita, daiļa būtne, vārdā Kolomba vai Kolombīne, īsti neatceros, un viņš tur to ieslodzītu Mazajā Nelas pilī.

—       Patiešām? — iesaucās tēlnieks, tikko elpodams aiz satraukuma, jo pirmo reizi dzirdēja savas mīļotās vārdu. — Kā tad tā! Manuprāt, tā ir kliedzoša vardarbība. Iesprostot meiteni tādā milzīgā pilī vienu pašu ar dueņju!

—     Vai tu no mēness, vai, esi nokritis, svešzemniek? Vai tiešām tev nav zināms, ka vardarbība un netaisnība ir gluži dabiskas parādības, ka mēs, nabaga klerki, sešatā dzīvojam mazā skabūzī, kamēr lielkungam stāv tukša tāda milzu pils ar dārziem, pagalmiem, bumbotavu!

—  Tātad pilī ir laukums bumbas spēlei?

—    Pie tam lielisks, mīļo draudziņ, lielisks!

—    Un Nelas pils ir karaļa Fransuā Pirmā īpašums?

—     Protams. Bet ko tu ieteiktu karalim Fransuā Pirmajam darīt ar savu īpašumu?

—   Atdot to citiem, ja reiz prevo tur nedzīvo.

—  Tad prasi, lai viņš atdod pili tev.

—   Un kāpēc gan ne? Vai jums patīk bumbas spēle?

—   Ārkārtīgi.

—     Tādā gadījumā ielūdzu jūs nākamsvētdien uz vienu partiju.

—   Kur?

—   Nelas pilī.

— Lai notiek, jūsu augstība karaļa piļu pārvaldnieki Paklau, tev tomēr vajadzētu zināt, kā mani sauc …

Taču svešzemnieks jau bija uzzinājis visu, ko vēlējās zināt, un pārējais viņu tik maz interesēja, ka viņš nedzirdēja ne vārda no visa tā, ko sīki jo sīki klāstīja jaunais paziņa: ka viņu saucot par 2aku Obrī, ka viņš esot students un rakstvedis universitātē un patlaban atgriežoties no Prē- oklēras, kur viņam bijusi norunāta tikšanās ar drēbnieka sievu, kas, acīmredzot greizsirdīgā dzīvesbiedra aizturēta, nebija atnākusi; sarūgtināts par to, ka nav sastapies ar savu Simonu, viņš dzēris vīnu Siresnas krodziņā, līdz beidzot sadūšojies un gājis pie nelietīgā drēbju tirgoņa, kas ar kājas spērienu pa attiecīgo vietu bija iztriecis viņu laukā, lai gan šāda rīcība runāja pretī visiem pieklājības likumiem.

Kad abi jaunie cilvēki beidzot bija nonākuši Arpas ielā, Žaks Obrī parādīja ceļu tēlniekam, kurš gan to zināja labāk nekā viņa jaunais draugs; pēc tam viņi norunāja satikties nākamajā svētdienā ap pusdienlaiku pie Nelas pils vārtiem, un tad abi izšķīrās — viens aizgāja, jautri dungodams, otrs sapņodams.

Un tam, kurš sapņoja, bija par ko sapņot, jo šai vienā dienā viņš bija uzzinājis vairāk nekā trīs iepriekšējās nedēļās.

^ Viņš bija uzzinājis, ka meitene, kuru viņš mīl, dzīvo Mazajā Nelas pilī, ka viņa ir Parīzes prevo mesera Robēra d'Esturvila meita un viņas vārds ir Kolomba. Kā redzam, jauneklis nebija velti zaudējis laiku..

Sapņu pārņemts, viņš nogriezās pa Senmartēna ielu un apstājās pie iespaidīgas celtnes, virs kuras parādes durvīm greznojās Ferrāras kardināla skulpturāls ģerbonis. Viņš pieklauvēja trīs reizes.

—     Kas tur ir? — tūdaļ atsaucās skanīga, jaunavīga balss.

—     Tas esmu es, Katrīna, — atbildēja jaunais cilvēks. — Askānio.

—   A, beidzot!

Durvis atvērās, un Askānio iegāja iekšā.

Jaunekli ar skaļu līksmību saņēma glīta, gadus astoņpadsmit vai divdesmit veca meitene — varbūt mazliet par melnīgsnēju, varbūt mazliet par pasīku, varbūt mazliet par spriganu, toties daiļi veidota. «Te viņš ir — mūsu bēglis! Te viņš ir!» viņa iesaucās un aizdrāzās Askānio pa priekšu, lai pavēstītu par jaunekļa ierašanos; steigā viņa nejauši nodzēsa gaismekli, kuru turēja rokās, un aizmirsa aizslēgt ārdurvis — to izdarīja Askānio, kas nebija tik aušīgs kā sagaidītāja.

Jaunais cilvēks, par spīti tumsai, kurā viņu bija atstājusi Katrīna, drošā solī pārgāja pāri diezgan plašam bruģētam pagalmam, kur starp akmens plāksnēm spraucās laukā zāle un visapkārt kā tumša blīva slējās augstas, nemājīgas ēkas. Starp citu, tādai drūmai un mitrai arī pienākas būt kardināla rezidencei, lai gan pats saimnieks šais mūros jau sen vairs nedzīvoja. Askānio pa zaļganiem, apsūnojušiem pakāpieniem uzskrēja lievenī un iegāja lielā zālē, kas bija vienīgā apgaismotā telpa visā mājā un atgādināja klostera ēdamistabu, kuras parasti ir skumīgas, tumšas un tukšas, taču kopš diviem mēnešiem tā bija pilna spožas gaismas un jautras čalas.

Patiešām jau divus mēnešus šai milzīgajā un aukstajā cellē dzīvoja, strādāja, smējās darbīga un jautra saime; jau divus mēnešus milzīgā istaba izskatījās itin kā mazāka, jo tajā bija novietoti desmit darbgaldi, divas laktas un dziļumā — paštaisīta ēze; pie nomelnējušām sienām karājās zīmējumi, modeļi, plaukti ar knaiblēm, āmuriem Un vīlēm, zobeni ar brīnumainiem gravējumiem rotātiem rokturiem un filigrāniem asmeņiem, ķiveres, krūšubruņas, vairogi ar zelta kalumiem, kuros attēlotas mīlas ainas no dievu dzīves — itin kā ar nolūku, lai, apbrīnojot ornamentus, skatītājs aizmirstu, kādam nolūkam ieroči kalpo; pa plaši atvērtajiem logiem aumaļām plūda iekšā saules gaisma, un gaisu tricināja veiklo un dzīvespriecīgo mācekļu dziesmas.

Kardināla ēdamistaba bija pārvērsta par zeltkaļa darbnīcu.

Taču tovakar, 1540. gada 10. jūlijā, parasti trokšņainā zāle atkal grima svētsvinīgā klusumā, kāds tajā bija valdījis veselu gadsimtu. Toties nenokoptais galds, uz' kura bija redzamas bagātīgu vakariņu atliekas un kuru apgaismoja gluži kā no Pompejas izrakumiem atvesta lampa, vienkārša un reizē eleganta, liecināja, ka šā kardināla pils pašreizējiem iemītniekiem nekas nav pretī reizēm pava- ļoties un ka viņi nav raduši gavēt.

Kad Askānio iegāja darbnīcā, tajā atradās četri cilvēki. Tur bija veca kalpone, kas novāca galdu, Katrīna, kura tobrīd iededza lampu, jauns mākslinieks, kas sēdēja kaktā un gaidīja, kad Katrīna noliks gaismekli savā vietā, lai atkal ķertos pie zīmēšanas, un darbnīcas saimnieks, kurš, sakrustojis rokas uz krūtīm, stāvēja, atspiedies pret ēzi. Un tieši viņu, ienākdams zālē, jauneklis pamanīja vispirms.

Šī neparastā cilvēka seja itin kā izstaroja apbrīnojamu enerģiju un spēku, piesaistīdama pat tādu ļaužu uzmanību, kuri nemaz nevēlējās to ievērot. Tas bija kalsens, spēcīgs, gadus četrdesmit vecs liela auguma vīrietis, taču vienīgi Mikelandželo kalts vai Ribēras ota varētu atveidot viņa smalko, enerģisko profilu, melnīgsnējo, izteiksmīgo seju, visu viņa drosmīgo, karaliski cēlo izskatu. Viņa augsto pieri apēnoja biezas uzacis, kas, šķita, teju, teju sarauk- sies kopā; skaidrās, godīgās, caururbjošās acis brīžiem meta spožus zibšņus; labsirdīgais un vēlīgais, bet vienlaikus mazliet zobgalīgais smaids gan valdzināja, gan mulsināja; ar ierastu kustību viņš noglauda melnās ūsas un bārdu; viņa palielā roka ar gariem pirkstiem bija spēcīga, vingra, prasmīga un tai pašā laikā aristokrātiski smalka un glezna; veids, kā viņš skatījās, runāja, pagrieza galvu, apvaldītās, izteiksmīgās kustības, nevērīgā poza, kādā viņš stāvēja, kad ienāca Askānio, vārdu sakot, viss viņa augums izstaroja spēku, jo lauva arī atpūtas brīdī ir un paliek lauva.

Pārsteidzošs bija kontrasts starp Katrīnu un mācekli, kas zīmēja zāles stūrī. Māceklis bija dFūms, nerunīgs, viņa šauro pieri vagoja grumbas, acis bija pusaizvērtas, lūpas sakniebtas; turpretī Katrīna bija jautra kā putniņš, svaiga kā nule uzplaucis zieds, viņas skaidrās acis raudzījās šķelmīgi, bet lūpas nepārstāja smaidīt, atklādamas sniegbaltus zobiņus. Māceklis sēdēja, ierāvies savā kaktā, gauss un gurdens, šķita, ka viņš baidās izdarīt kādu lieku kustību; turpretī Katrīna skraidelēja, rosījās, lēkāja, ne brīdi nevarēja nosēdēt uz vietas, dzīvesprieks viņā kūsāt kūsāja. Šai jaunajai un spriganajai būtnei vajadzēja nemitīgi kustēties.

Meitene bija kā mājas gariņš, kā cīrulītis — tik dzīvīguma pilna viņa bija, tik skanīga un tīra bija viņas balss, tik līksmi un nebēdnīgi viņa rosījās šai dzīvē, kurā vēl tikai nesen bija ienākusi, ka pilnām attaisnoja iesauku Sko- cone, kuru viņai bija devis darbnīcas saimnieks un kura itāliešu valodā nozīmēja un vēl šodien nozīmē «trakgalvi». Jaukā, piemīlīgā, bērnišķīgi draiskā Skocone bija darbnīcas dvēsele: kad viņa dziedāja, visi pieklusa, kad viņa smējās, visi smējās kopā ar viņu, kad viņa pavēlēja, visi viņai klausīja, nebilzdami ne vārda pretī, par viņas kaprīzēm un untumiem neviens nedusmojās; turklāt viņa bija tik atklāti, tik vientiesīgi laimīga, ka viņas līksmība aizrāva arī pārējos un visi priecājās viņai līdz.

Meitenes dzīves stāsts ir vecs kā pati pasaule, un pie tā mēs. iespējams, vēl atgriezīsimies: Katrīna bija bārenīte, nākusi no vienkāršiem ļaudīm, pieredzējusi daudz nedienu; taču dievs viņu pasargājis. Lai arī viņai bija lemts dot prieku visiem, viņa sastapa cilvēku, kuram varēja dot laimi.

Un nu, kad esam iepazīstinājuši jūs ar jaunajiem varoņiem, Jurpināsim mūsu stāstu no vietas, kur to pārtraucām.

—    A, tas esi tu! Kur tu biji pazudis? — skolotājs jautāja Askānio.

—    Kā — kur? Pildīju jūsu uzdevumu, skolotāj.

—    Kopš paša rīta?

—    Kopš paša rīta.

—    Atzīsties — tu blandījies, meklēdams piedzīvojumus?

—     Kādus gan piedzīvojumus es varētu meklēt, skolotāj, — Askānio nomurmināja.

—   Kā lai es to zinu!

—    Vai tur kas slikts, ka viņš meklē piedzīvojumus, — Skocone iebilda. — Viņš ir tik jauks zēns, ka piedzīvojumi paši uzmeklēs viņu, pat ja viņš tos nemeklēs.

—    Skocone! — skolotājs viņu apsauca, saraukdams uzacis.

—    Nu, nu, neesiet taču nenovīdīgs pret šo nabaga bērnu! — Viņa pieskārās ar roku Askānio zodam, paceldama to augšup. — Viņš vairs tā nedarīs! Jēzus Kristus, cik jūs esat bāls! Jūs droši vien nemaz neesat ēdis pusdienas, msjē klaidoni?

—    Nudien neesmu ēdis! — Askānio iesaucās. — Pavisam piemirsu.

—  Tādā gadījumā esmu vienis prātis ar skolotāju: Askānio aizmirsis, ka nav ēdis pusdienas, tātad viņš ir iemīlējies. Ruperta! Ruperta! 2igli nes šurp vakariņas meseram Askānio!

Kalpone atnesa visādus gardumus, kas bija palikuši pāri no vakariņām, un jaunais cilvēks sāka tos kāru muti tiesāt, jo, visu dienu uzturēdamies svaigā gaisā, bija pamatīgi izbadojies. Skocone un skolotājs smaidīdami skatījās uz jaunekli: viņa ar māsas gādību, viņš ar tēva maigumu. Māceklis, kurš sēdēja zāles stūrī un bija pacēlis galvu tai brīdī, kad ienāca Askānio, atkal noliecās pār darbu, tiklīdz Skocone nolika agrākajā vietā lampu, ko bija paņēmusi, kad steidzās atvērt durvis.

—           Es jau jums teicu, skolotāj, ka visu dienu noskrējos, pildīdams jūsu uzdevumu, — Askānio, manīdams, cik šķelmīgi uz viņu lūkojas skolotājs un Skocone, gribēja novirzīt sarunu uz citu tematu, kas nav saistīts ar mīlestību.

—          Kādus uzdevumus pildīdams tu noskrējies visu dienu? Stāsti!

—          Jūs taču pats vakar teicāt, ka apgaismojums šeit nekur nederot un jums esot vajadzīga cita darbnīca.

—   Protams.

—   Tad arī es atradu darbnīcu.

—          Vai dzirdi, Pagolo?— skolotājs pievērsās darbā iegrimušajam māceklim.

—          Ko jūs teicāt, skolotāj? — uzrunātais pārvaicāja, otrreiz paceldams galvu.

—            Beidz taču savu zīmēšanu un nāc paklausies, ko stāsta Askānio. Viņš atradis darbnīcu!

—           Atvainojiet, skolotāj, bet arī šeit es dzirdēšu katru sava drauga Askānio vārdu. Man gribētos pabeigt aizsākto skici; manuprāt, tas nav nekāds grēks; ja svētdienā esi bijis baznīcā un izpildījis savu kristieša pienākumu — tad brīvajā laikā mierīgu prātu vari darīt kādu derīgu darbu, jo strādāt ir tikpat kā lūgt dievu.

—           Mans dārgais Pagolo, — pašūpojis galvu, skolotājs piebilda drīzāk skumji nekā dusmīgi, — vari man ticēt, ka būtu bijis labāk, ja tu centīgāk un sparīgāk strādātu darbdienās visu nedēļu un svētdienā izklaidētos tāpat kā visi mūsu krietnie mācekļi; darbdienās tu slaisties un liekulīgi centies izcelties, izrādīdams jo lielu darba degsmi svinamās dienās; bet tu pats esi sev kungs un dari, kā tev labpatikas… Nu, stāsti, Askānio, dēls, — viņš turpināja, un viņa balsī ieskanējās bezgalīgs maigums un sirsnība. — Ko tu atradi?

—   Atradu jums brīnišķīgu darbnīcu.

—   Kur tad?

—   Vai jūs pazīstat Nelas pili?

—         Ļoti labi, tas ir, man gadījies iet tai garām, taču iekšā nekad neesmu bijis.

—- Bet no ārpuses jums tā patīk? ,

v — Un kā vēl, velns parāvis! Bet..,

—   Kāpēc bet?

—   Vai tad pils nav aizņemta?

—          Pili aizņēmis Parīzes prevo mesers Robērs d'Esturvils, lai gan viņam uz to nav nekādu tiesību. Turklāt sirdsapziņas nomierināšanai mēs varam viņam atstāt Mazo Nelas pili, kurā, šķiet, dzīvo kāds viņa ģimenes loceklis, un apmierināsimies ar Lielo Nelas pili, ar tās pagalmiem, zālieniem un bumbotavu.

—   Tur ir laukums bumbas spēlei?

—    Pat labāks nekā Santakročes laukums Florencē.

—          Zvēru pie Bakha, tā ir mana mīļākā spēle, tu taču to zini, Askānio!

—           Zinu.. Un turklāt, skolotāj, pils atrodas lieliskā vietā: cik tur daudz gaisa un kāda gaisa — īsta lauku gaisa! Nevis tā kā šajā pretīgajā, appelējušajā kaktā, kur mēs ne saules gaismu neredzam; tur vienā pusē ir Prēoklēra, bet otrajā — Sēna un karalis, jūsu dižais karalis divu -soļu attālumā — savā Luvrā.

—   Kam tad pieder šī pasakainā pils?

—   Kam? Kam gan citam — karalim!

—          Karalim? … Atkārto vēlreiz to, ko tu teici: Nelas pils pieder karalim?

—           Tieši tā. Atliek tikai noskaidrot vienu: vai karalis būs ar mieru dāvāt jums šo lielisko īpašumu.

—   Kas, karalis? Kā viņu sauc, Askānio?

—   Fransuā Pirmais, cik es zinu.

—    Tas nozīmē, ka pēc nedēļas Nelas pils būs mana.

—    Bet Parīzes prevo tas var sadusmot.

—    Kāda man daļa!

-— Bet ja nu viņš negribēs labprātīgi atdot pili?

—   Negribēs? Kā mani sauc, Askānio?

—   Benvenuto Čellīni, skolotāj.

. — Tas nozīmē — ja augstu cienījamais prevo negribēs labprātīgi atteikties no pils, tad viņu piespiedīs ar varu. Bet nu laiks doties pie miera. Rīt atkal visu pārspriedīsim, jo rīts ir gudrāks par vakaru.

Un, paklausot skolotāja aicinājumam, visi devās pie miera, izņemot Pagolo, kurš vēl kādu laiciņu strādāja savā kaktā; taču, tiklīdz māceklis manīja, ka visi jau atrodas savās gultās, viņš piecēlās, aplaida skatienu visapkārt, piegāja pie galda, pielēja pilnu lielu vīna kausu un, vienā paņēmienā to iztukšojis, arī devās pie miera.

II sespadsmitā gadsimta zeltkalis

Tā kā esam devuši Benvenuto Čellīni literāro portretu un pieminējuši viņa vārdu, tad ar lasītāja atļauju paplašināsim mūsu vēstījumu un izdarīsim nelielu atkāpi, pastāstīdami par šo neparasto cilvēku, kas jau divus mēnešus dzīvo Francijā, jo viņam, kā tas viegli noprotams, lemts kļūt par vienu no galvenajiem grāmatas varoņiem.

Taču vispirms bildīsim dažus vārdus par to, kas īsti ir sešpadsmitā gadsimta zeltkalis.

Florencē ir tilts, ko sauc par Veco tiltu un kas vēl šodien visgarām apbūvēts ar namiem; šais namos atradās zeltkaļu darbnīcas.

Tiesa, tās nebija zeltkaļu darbnīcas mūsdienu izpratnē: zelta un sudraba izstrādājumus šodien darina amatnieki, bet tolaik tā bija māksla.

Tāpēc pasaulē, šķiet, nebija nekā brīnišķīgāka par šīm darbnīcām vai, pareizāk sakot, priekšmetiem, kas tās rotāja: tur bija apaļīgi oniksa kausi, kuriem apkārt vijās pūķi — fantastiskie nezvēri slēja augšup galvas, pleta savus debeszilos spārnus, kas bija sētin nosēti zelta zvaigznēm, un, plaši atvēruši savas ugunīgās himeru rīkles, nikni skatījās cits uz citu spožām rubīna acīm. Tur bija arī ahāta krūkas, kuras pie pamatnes apvija efejas zars, —kāpdams augšup, tas izliecās osas veidā līdz pašam krūkas kakliņam, bet tā smaragdzaļajā lapotnē slēpās brīnumaini siltzemju putniņi: pārklāti ar emalju, tie izskatījās gluži kā dzīvi, un šķita, ka tie teju, teju sāks dziedāt. Tur bija arī lazurīta urnas, pār kuru malām, itin kā gribēdamas dzesēt slāpes, bija noliekušās divas ķirzakas, tik meistarīgi darinātas, ka ikvienam, kas raudzījās uz viņu mirguļojošām zelta muguriņām, tā vien šķita, ka vismazākais troksnītis ķirzakas izbiedēs un tās paslēpsies kādā sienas plaisā. Tur bija arī biķeri un relikviju šķirstiņi, bronzas, sudraba un zelta medaļas, un viss bija sētin nosēts dārgakmeņiem, itin kā tā laika cilvēki rubīnus, topāzus, granātus un dimantus atrastu upju smiltī vai ceļa putekļos; un beidzot tur bija arī nimfas, na- jādas, dievi un dievietes — viss mirdzošais Olimps pamīšus ar krustiem un krustā sistā tēliem. Sāpju dievmātes un Venēras, Kristus un Apolloni, Jupiteri, kas sper pērkonu un zibeni, un Jahves, kuri rada pasauli; un visi šie priekšmeti bija ne vien meistarīgi darināti, bet arī iecerēti ar poētisku iedvesmu, ne vien burvīgi — cik burvīgi ir nieciņi dāmas buduārā, bet arī lieliski — cik lieliski ir diži mākslas darbi, kas spēj padarīt nemirstīgu kāda karaļa valdīšanu vai nācijas ģēniju.

Tiesa, tā laika juvelierus sauca Donatello, Giberti, Gir- landajo un Benvenuto Čellīni.

Pats Benvenuto Čellīni savā dzīves aprakstā, kas ir vēl aizraujošāks nekā visaizraujošākais romāns, stāsta par briesmu pilno piecpadsmitā un sešpadsmitā gadsimta mākslinieku dzīvi, kad Ticiāns gleznoja, tērpies bruņās, bet Mikelandželo veidoja skulptūras ar zobenu pie sāna, kad Mazačo un Domenikīno tika noindēti, bet Kozimo I ieslēdzās cietoksnī, pūlēdamies tā norūdīt tēraudu, lai tas grieztu porfīru.

Mēs iepazīstināsim lasītāju ar Benvenuto Čellīni, izstāstot tikai vienu epizodi no viņa dzīves — par to, kā viņš nokļuva Francijā.

Benvenuto Čellīni dzīvoja Romā, kurp viņu bija ataicinājis pāvests Klements VII, un aizrautīgi strādāja, darinādams brīnišķīgu biķeri, kuru svētais tēvs viņam bija pasūtījis, bet, tā kā mākslinieks gribēja dārgo biķeri jo rūpīgi izstrādāt, darbs virzījās uz priekšu ļoti gausi. Un Benvenuto, protams, bija milzum daudz skauģu, jo viņš saņēma izdevīgus pasūtījumus no hercogiem, karaļiem un pāvestiem un izpildīja šos pasūtījumus ar nepārspējamu meistarību. Beigu beigās viens no viņa amata brāļiem, vārdā Pompeo, sliņķis un mēlnesis, izmantodams to, ka Čellīni aizkavējās ar darbu pie biķera, sāka viņu visādi nopulgot pāvesta acīs, un diendienā, nepazīdams nedz atpūtas, nedz miera, gan paklusām, gan skaļi viņš daudzināja, ka Benvenuto nekad nepabeigšot biķeri, jo esot gaužām aizņemts ar citiem darbiem un svētā tēva pasūtījumu esot atlicis pie malas.

Godājamā Pompeo intrigas padarīja savu darāmo. Kādu dienu viņš, priekā starodams, iegāja darbnīcā pie Benvenuto Čellīni, kurš tūdaļ atskārta, ka Pompeo atnesis ļawnas ziņas.

— Dārgais amata brāli, — Pompeo svinīgi iesāka, — esmu' ieradies, lai atbrīvotu jūs no smaga sloga: vis- svētais tēvs labi saprot, ka jūs nevarat pabeigt biķeri nevis tādēļ, ka jums trūktu uzcītības, bet gan tādēļ, ka jums trūkst laika. Tāpēc vissvētais tēvs nolēmis atsvabināt jūs no dažiem apgrūtinošiem pienākumiem un pats pēc savas gribas atceļ jūs no naudas kaltuves graviera amata. Kopš šīs dienas jūs saņemsiet mēnesī deviņus nožēlojamus zelta dukātus mazāk, toties iegūsiet katru dienu veselu stundu vairāk laika.

Benvenuto Čellīni sajuta mežonīgu vēlēšanos izmest ņirgu laukā pa logu, taču viņš savaldījās, un Pompeo, neredzēdams viņa sejā ne muskulīti ietrīcamies, nosprieda, ka trieciens nav sasniedzis mērķi.

—    Un tad vēl, — viņš turpināja, — lai gan es jūs aizstāvēju kā varēdams, vissvētais tēvs pieprasa, lai jūs tūdaļ atdodot viņam atpakaļ biķeri — vienalga, kādā stāvoklī tas būtu. Nudien es baidos, dārgais Benvenuto, es brīdinu jūs kā draugs, ka vissvētais tēvs var uzticēt biķera pabeigšanu kādam citam.

—    Tas nekad nenotiks! — zeltkalis iesaucās, uztrūcies itin kā čūskas dzelts. — Biķeris pieder man, tāpat kā pāvestam pieder naudas kaltuve. Viņa svētība var atprasīt man vienīgi tos piecsimt ekijus, kas izmaksāti avansā. Bet es savu darbu pabeigšu tad, kad man tas labpatiksies.

—   Piesargieties, maestro, — Pompeo sacīja, — ka tikai šis atteikums nenoved jūs cietumā!

—    Jūs esat ēzelis, cienītais kungs! — Benvenuto Čellīni attrauca.

Pompeo aizgāja, vārīdamies aiz dusmām.

Nākamajā dienā pie Benvenuto Čellīni ieradās divi pāvesta kambarkungi.

—     Mūs atsūtīja pie tevis vissvētais tēvs, — viens no viņiem sacīja. — Tev jāatdod mums biķeris, vai arī mēs pavadīsim tevi uz cietumu.

—     Mani kungi, — Benvenuto atbildēja, — tādam vīram, kāds esmu es, jo labi piederas tik cienījami sargi, kādi esat jūs. Lai notiek, vediet mani uz cietumu. Taču es brīdinu jūs: tas itin nemaz nepaātrinās pāvesta biķera pabeigšanu.

Un Benvenuto aizgāja kopā ar viņiem pie Santandželas cietokšņa kastelāna, kurš uzaicināja viņu pie galda, acīmredzot pildīdams pāvesta norādījumu. Pie pusdienu galda kastelāns kā varēdams centās pierunāt Benvenuto, lai viņš iepriecinātu pāvestu un aiznestu tam savu mākslas darbu, apgalvodams, ka, tiklīdz viņš būs pakļāvies pāvesta gribai, Klements VII, lai gan ir ātrsirdīgs un stūrgalvīgs, būs gandarīts, redzēdams zeltkaļa padevību; taču Benvenuto atbildēja, ka viņš jau sešas reizes esot rādījis svētajam tēvam iesākto biķeri un pāvests neko citu rio viņa nevarot prasīt; turklāt viņš zinot, ka svētajam tēvam nevarot uzticēties, — izmantodams savu stāvokli, pāvests, kas zina, atņems vēl biķeri un atdos to kādam nemākulim, kurš to sabojās. Toties Benvenuto vēlreiz apliecināja, ka esot ar mieru atdot rokasnaudu — piecsimt ekijus.

Pēc tam, lai kā kastelāns centās viņu pierunāt, Benvenuto vienīgi slavēja viņa pavāru un jūsmoja par viņa vīniem.

Pēc pusdienām pie Čellīni ieradās visi viņa novadnieki un tuvākie draugi, viņa mācekļi ar Askānio priekšgalā un lūgtin lūdza tēlnieku, lai viņš nepazudinot sevi un nepretojoties Klementa VII gribai, taču Benvenuto atbildēja, ka viņš jau sen kārojot pārliecināties, vai tiešām tā esot patiesība, ka zeltkalis varot pārspēt spītībā pāvestu, un tagad, kad radusies šāda lieliska izdevība, par kādu varējis tikai sapņot, viņš nu gan to nepalaidīšot garām, jo diez vai otrreiz kas līdzīgs atkārtošoties.

Benvenuto novadnieki aizgāja, raustīdami plecus, draugi nosprieda, ka viņš šķīries no prāta, Askānio izplūda asarās.

Par laimi, Pompeo nebija aizmirsis Čellīni un, kamēr tas viss notika, centās iestāstīt pāvestam:

— Visusvētais tēvs, atļaujiet jūsu kalpam rīkoties. Es aizsūtīšu kādu pateikt šim stūrgalvim: ja viņam tik ļoti gribas, lai atdod piecsimt ekijus; tā kā Benvenuto ir uzdzīvotājs un izšķērdētājs — tādas naudas viņam nebūs, viņam nāksies vien atdot biķeri.

Klements VII nosprieda, ka Pompeo atradis brīnišķīgu izeju, un atļāva rīkoties, kā viņam labpatikas. Tālab tai pašā vakarā, kad Benvenuto Čellīni bija paredzēts ieslodzīt cietuma kamerā, ieradās pāvesta kambarkungs un paziņoja zeltkalim, ka viņa svētība esot ar mieru tūdaļ saņemt savus piecsimt ekijus vai biķeri.

Benvenuto atbildēja, ka atdošot piecsimt ekijus, tiklīdz atgriezīšoties savā darbnīcā.

Četri šveiciešu gvardes sargkareivji un kambarkungs pavadīja Benvenuto uz mājām. Iegājis savā guļamistabā, Benvenuto izņēma no kabatas atslēgu, atslēdza dzelzs skapīti, kas bija iedarināts sienā, iebāza roku lielā zutnī, izvilka piecsimt ekijus un, atdevis naudu kambarkungam, izvadīja to laukā pa durvīm kopā ar šveiciešu miesassargiem.

Turklāt jāpiebilst, ka šveicieši pat saņēma par pūlēm četrus ekijus, kas dara godu Benvenuto Čellīni, un aiziedami skūpstīja viņam rokas, kas dara godu šveiciešiem.

Kambarkungs tūdaļ aizsteidzās pie svētā tēva un atdeva viņam piecsimt ekijus, kas viņa svētību gaužām sarūgtināja, un, aizsvilies dusmās, viņš sāka strostēt Pompeo.

—           Dodies pats pie dižā tēlnieka uz viņa darbnīcu, lops tāds, — pāvests sacīja, — un tik goddevīgi, cik vien to spēj tava muļķa galva, paziņo viņam: ja vien viņš ir ar mieru darināt man biķeri, es parādīšu viņam vislielāko labvēlību!

—          Vissvētais tēvs, — Pompeo iebilda, — vai nebūtu labāk to visu atlikt līdz rītrītam?

—           Pat šovakar ir jau par vēlu, stulbeni tāds! Es nevēlos, lai Benvenuto aizietu gulēt ar ļaunumu sirdī pret mani; tūdaļ izpildi manu gribu, un lai, rīt no rīta pamodies, es saņemtu vēsti par viņa piekrišanu!

Pompeo izgāja laukā no Vatikāna pagalam sašļucis un tūdaļ devās uz Benvenuto darbnīcu; tā bija aizslēgta.

Viņš ielūkojās pa atslēgas caurumu, pieplaka pie durvju spraugām un apskatīja visus logus cerībā, ka kaut kur atspīdēs gaisma, bet, redzēdams, ka visa māja iegrimusi tumsā, sadūšojās un otrreiz pieklauvēja skaļāk nekā pirmo reizi un trešo reizi skaļāk nekā otro reizi.

Tad otrā stāvā atvērās logs, un tajā parādījās Benvenuto vienā kreklā, ar arkebūzu rokā.

—    Kas tur dauzās? — Benvenuto noprasīja.

—    Tas esmu es, — atbildēja ziņnesis.

—           Kas tas ir — es? — tēlnieks pārjautāja, lai gan lieliski pazina savu nelabvēli.

—    Pompeo.

—           Tu melo! — Benvenuto atteica. — Es lieliski pazīstu Pompeo. Tāds zaķapastala neuzdrošinātos tik vēlā stundā klaiņot pa Romas ielām!

—    Bet es jums zvēru, mans dārgais Čellīni…

—           Ciet klusu! Tu esi visparastākais laupītājs un uzdo- dies par šo nelaimīgo dīkdieni, lai es tev atvērtu durvis un tu varētu mani aplaupīt.

—           Maestro Benvenuto, lai mani uz vietas pērkons sasper …

—    Vēl tikai vienu vārdu, — Benvenuto uzsauca, pavērsdams arkebūzu pret savu sarunu biedru, — un tava vēlēšanās piepildīsies!

Pompeo, ko kājas nes, metās pa ielu prom un, skaļi saukdams pēc palīdzības, nozuda aiz stūra.

Kad vēlīnais apmeklētājs bija prom, Benvenuto aizvēra logu, uzkāra arkebūzu uz naglas un atkal nolikās gultā, uzjautrinādamies par to, cik pamatīgi viņš bija nobiedējis nabaga Pompeo.

Nākamajā dienā nokāpis darbnīcā, kuru pirms stundas bija atvēruši viņa mācekļi, Benvenuto ieraudzīja ielas pretējā pusē stāvam Pompeo, kas jau rīta agrumā bija atnācis šurp un gaidīja viņa ierašanos.

Pamanījis Čellīni, Pompeo sveicināja viņu tik sirsnīgi un draudzīgi, cik sirsnīgi un draudzīgi droši vien vēl nebija sveicinājis nevienu citu visā pasaulē-

—    Ā, — Čellīni iesaucās, — tas esat jūs, karsti mīļotais Pompeo! Goda vārds, pagājušā naktī es gandrīz pārmācīju kādu nelieti, kas uzdrošinājās saukties jūsu vārdā!

—    Patiešām? — Pompeo izmocīja smaidu, soli pa solim tuVodamies darbnīcai. — Kā tad tas notika?

Benvenuto pastāstīja svētā tēva sūtnim, kas naktī bija noticis, taču Pompeo tā arī neatzinās, ka Benvenuto runājis tieši ar viņu, jo tēlnieks bija nosaucis viņu par zaķapastalu. Pēc tam, pabeidzis savu stāstu, Čellīni vaicāja Pompeo, kādam laimīgam gadījumam jāpateicas, ka viņam ir tas gods tik agrā rīta stundā redzēt savās mājās dārgu ciemiņu.

Tad Pompeo sāka klāstīt, protams, šo to izlaizdams, ar kādu uzdevumu Klements VII viņu sūtījis pie sava zeltkaļa.

Kamēr viņš runāja, Benvenuto Čellīni seja noskaidrojās. Tātad Klements VII bija padevies. Zeltkalis bija pārspējis pāvestu. Kad Pompeo bija pabeidzis savu runu, Benvenuto sacīja:

—     Paziņojiet svētajam tēvam, ka es uzskatīšu par laimi pakļauties viņa gribai un visiem spēkiem centīšos atkal iemantot viņa labvēlību, kuru pazaudēju nevis savas vainas dēļ, bet gan skauģu mēlnesības dēļ. Un, tā kā pāvestam, starp citu, ir pietiekami daudz kalpu, tad palūdziet viņam, Pompeo kungs, lai pāvests kopš šī brīža sūta pie manis citu kalpu; tā būs labāk arī jums, un nejaucieties turpmāk manās darīšanās, Pompeo kungs, pažēlojiet pats sevi un pacentieties nekad negadīties man ceļā, un, lai mana dvēsele neietu pazušanā, lūdziet dievu, Pompeo, lai es nekļūtu par jūsu Cēzaru![4]

Pompeo manījās ātrāk prom un, aizgājis pie Klementa VII, darīja viņam zināmu Benvenuto atbildi, starp citu, noklusēdams sarunas beigu daļu.

Pēc kāda laika, gribēdams pilnīgi izlīgt ar Benvenuto, Klements VII pasūtīja viņam medaļu ar savu attēlu. Benvenuto izkala to no bronzas, sudraba un zelta un aiznesa pāvestam. Klements VII nebeidza to gana apjūsmot un aizgrābts sacīja, ka pat antīkie meistari neesot darinājuši tik skaistas medaļas.

— Tad viss kārtībā, jūsu svētība, — Benvenuto sacīja, — bet, nebūtu es toreiz parādījis rakstura stingrību, mēs sanīstos uz visiem laikiem: es nebūtu piedevis jums pāridarījumu, un jūs būtu zaudējuši uzticamu kalpu. Redziet, vissvētais tēvs, — Benvenuto brīdinoši turpināja, — jūsu svētībai derētu reizēm atcerēties vienkāršās tautas gudrību, kas iesaka desmit reizes nomērīt, iekāms vienreiz nogriezt, un vēl jūs prātīgi darītu, ja aizliegtu mēlnešiem un skauģiem sevi muļķot, — to visu es saku, vēlēdams jums labu, un nerunāsim vairs par to, vissvētais tēvs.

T^dā veidā Benvenuto piedeva Klementam VII; protams, viņš nebūtu to darījis, ja tā nemīlētu pāvestu, jo Benvenuto bija viņam gaužām pieķēries kā savam novadniekam.

Tālab viņš jutās dziļi apbēdināts, kad dažus mēnešus pēc notikuma, kuru mēs nupat aprakstījām, pāvests negaidīti nomira. Benvenuto, būdams ar dzelzs gribu apveltīts cilvēks, uzzinājis par to, raudāja kā bērns veselu nedēļu.

Vispār pāvesta nāvei bija divkārši liktenīga loma nabaga Benvenuto Čellīni dzīvē, jo apbedīšanas dienā viņš sastapa Pompeo, ar kuru nebija ticies kopš tā rīta, kad ieteica vairs nerādīties viņam acīs.

Vēl jāpiebilst, ka pēc Benvenuto Čellīni draudiem nelaimīgo Pompeo Romas ielās pavadīja ducis labi apbruņotu algādžu, kuriem viņš maksāja tikpat daudz, cik pāvests saviem šveiciešu miesassargiem, un ikviena šāda pastaiga pa pilsētu izmaksāja viņam divus vai trīs ekijus, taču pat ar šādu apsardzi viņš drebēja, jau iedomādams vien iespējamo sastapšanos ar Benvenuto Čellīni, turklāt viņš labi zināja: ja izcelsies kautiņš un ar Benvenuto notiks nelaime, pāvests, kas sirds dziļumos mīlēja savu zeltkali, izrēķināsies ar viņa slepkavu; bet tagad, kā mēs zinām, Klements VII bija miris, un viņa nāve iedvesa bailīgajam Pompeo drosmi.

Benvenuto bija devies uz Svētā Pētera katedrāli, lai noskūpstītu mirušā pāvesta kājas, un, kad no katedrāles viņš atgriezās kopā ar Askānio un Pagolo pa Banči ielu, pēkšņi viņam tieši pretī iznāca Pompeo ar duci algādžu. Pamanījis savu ienaidnieku, Pompeo kļuva bāls kā audekls, taču, redzēdams, ka viņu ielenc droša apsardze, turpretī kopā ar Benvenuto ir tikai divi zaļi jaunekļi, viņš sadūšojās un apstājies ņirdzīgi pamāja ar galvu Benvenuto, labo roku itin kā spēlēdamies uzlicis dunča rokturim.

Pamanījis apbruņoto grupu, kas draud skolotājam, Askānio jau vilka laukā no maksts zobenu, turpretim Pagolo izlikās raugāmies uz pretējo pusi; bet Benvenuto negribēja pakļaut savu mīļoto mācekli briesmām, kas draudēja šādā nevienādā cīniņā. Viņš satvēra Askānio pie rokas un piespieda viņu iebāzt pusizvilkto zobenu atpakaļ makstī, pēc tam devās tālāk, itin kā nebūtu neko redzējis vai arī redzētais viņu nemaz neaizskartu. Askānio pēkšņi vairs nepazina savu skolotāju, taču, tā kā skolotājs atkāpās, Askānio atkāpās kopā ar viņu.

Pompeo triumfēja un, dziļi palocījies Benvenuto, turpināja savu ceļu kopā ar miesassargiem, kas, saimnieka pamudināti-, izturējās visai izaicinoši.

Apvaldīdams dusmas, Benvenuto līdz asinīm sakoda lūpas, lai gan ārēji izlikās esam jautrs. Šāda izturēšanās bija pagalam neizprotama ikvienam, kas pazina slavenā zeltkaļa straujo dabu.

Taču jau pēc simt soļiem, nonācis pie kāda sava amata brāļa darbnīcas, Benvenuto iegāja namā, iepriekš pateicis, ka gribot aplūkot senu vāzi, kas nesen atrasta etrusku kapeņu izrakumos Korneto. Abiem mācekļiem viņš vēlēja doties mājās, solīdamies drīz vien atgriezties darbnīcā.

Kā lasītājs būs jau nopratis, to viņš darīja tikai tāpēc, lai dabūtu prom Askānio. Patiešām, tiklīdz jauneklis un viņa biedrs — par kuru Benvenuto uztraucās daudz mazāk, jo zināja, ka ar drosmi tas nevar lepoties, — nozuda aiz stūra, viņš nolika vāzi atpakaļ savā vietā un izskrēja no darbnīcas.

Vienā mirklī Benvenuto jau atradās tai ielā, kur bija sastapis Pompeo, taču viņa naidnieka tur vairs nebija. Par laimi vai drīzāk par nelaimi, cilvēku, ko ielenca ducis miesassargu, pamanīt nebija grūti; tālab, tiklīdz Benvenuto pavaicāja pirmajam pretimnācējam, pa kuru ceļu aizgājis Pompeo, viņam tūdaļ parādīja virzienu, un Benvenuto, gluži kā dzinējsuns, kas ticis uz pēdām, metās viņiem pakaļ.

Pompeo, apstājies pie aptiekas durvīm uz Čiavikas ielas stūra, stāstīja cienījamajam aptiekāram, cik drosmīgi viņš metis izaicinājumu Benvenuto Čellīni, kad pēkšņi ieraudzīja, ka pats Benvenuto parādās uz ielas stūra, ka acis viņam kvēlo un pieri klāj sviedri.

Pamanījis savu ienaidnieku, Benvenuto iekliedzās aiz prieka, bet Pompeo aprāvās teikuma vidū.

Bija skaidrs, ka tūdaļ notiks kaut kas briesmīgs.

Algādži sastājās apkārt Pompeo un izvilka zobenus no makstīm.

Uzbrukt vienam pašam trīspadsmit cilvēkiem bija neprāts, taču, kā mēs jau sacījām, Benvenuto patiešām piemita lauvas drosme un savus ienaidniekus viņš neskaitīja. Pret viņu bija pavērsti trīspadsmit kaili zobeni, bet viņš izrāva no maksts nelielu, asu dunci, ko vienmēr nēsāja pie jostas, iemetās pašā pūļa vidū, ar vienu roku pakampa divus trīs zobenus, ar otru nogāza zemē pāris algādžu, turklāt tik veikli, ka tajā pašā mirklī sasniedza Pompeo un satvēra viņu aiz apkakles; taču algādži tūdaļ cieši ielenca Benvenuto.

Un tad viss sajuka tuvcīņas murskulī: atskanēja saucieni, gaisā zibēja zobenu asmeņi. Kādu brīdi pa zemi vēlās dzīvs, bezveidīgs kamols, tad pēkšņi kāds cilvēks ar uzvaras saucienu pielēca kājās un ar varenu rāvienu, jo viņš atradās pašā pūļa vidū, izrāvās laukā, viscaur noplūdīs asinīm, triumfējoši vicinādams asiņainu dunci: tas bija Benvenuto Čellīni.

Bet cits cilvēks pirmsnāves krampjos valstījās uz bruģa. Viņam bija divas dunča rētas — viena aiz auss, otra aiz atslēgas kaula pie paša kakla. Pēc dažām sekundēm viņš nomira: tas bija Pompeo.

Jebkurš cits Benvenuto vietā, nonāvējis cilvēku, meklētu glābiņu bēgot, taču Benvenuto, pārtvēris dunci kreisajā rokā, ar labo izrāva zobenu un sagatavojās atvairīt divpadsmit algādžu uzbrukumu.

Bet algādži pat nedomāja uzbrukt Benvenuto, jo tas, kas viņiem maksāja, bija beigts un tātad vairs nevaFēja

26 i neko maksat. Pametuši Pompeo līķi, viņi joza prom kā izbiedētu zaķu bars.

Šai brīdī parādījās Askānio un, pieskrējis pie skolotāja, apkampa viņu; jauneklis nebija noticējis etrusku vāzei un nācis atpakaļ, taču, lai kā viņš steidzās, dažas sekundes tomēr nokavēja.

III Dedals

Benvenuto devās mājās kopā ar Askānio, būdams nedaudz satraukts: viņš bija norūpējies nevis par brūcēm, jo visas trīs bija pārāk niecīgas, lai tām pievērstu uzmanību, bet gan par to, kas bija noticis. Pirms pusgada viņš bija aizraidījis uz viņpasauli Gaskonti, sava brāļa slepkavu, taču no soda viņu paglāba pāvesta Klementa VII labvēlīgā attieksme, turklāt slepkavas nāve bija tāda kā taisnīga atriebība; turpretī šoreiz, kad Benvenuto aizstāvis miris, stāvoklis bija krietni sarežģītāks.

Par sirdsapziņas ēdām, protams, nebija ne runas.

Lai lasītājam nerodas nepareizs priekšstats par mūsu godājamo zeltkali, kas nogalinājis, cilvēku vai, pareizāk sakot, divus cilvēkus, bet varbūt arī trīs cilvēkus, ja cītīgāk pārlūkotu visu viņa dzīvi, un tagad tik ļoti baidās no sardzes, bet itin nemaz viņu nebiedē dieva dusmas.

Tas tāpēc, ka tā kunga 1540. gadā šis vīrs savam laikam bija gluži parasts cilvēks, tāds pats kā visi citi, kā teiktu vācieši. Kas tur ko brīnīties? Tai laikā cilvēki nebaidījās no nāves un arī paši aukstasinīgi nogalināja; ja mēs vēl tagad esam drosmīgi, tad viņi bija drosmīgi līdz pārgalvībai; ja mēs esam nobrieduši cilvēki, tad viņi bija pašā dzīves zaļoksnī. Tai laikā cilvēki bija tik dāsni, ka brīnum- viegli un bezrūpīgi zaudēja, dāvāja, pārdeva un atņēma dzīvības.

Kādam rakstniekam ilgi cēla neslavu, viņa vārds bija sinonīms vardarbībai un nežēlībai, vārdu sakot, viņam piedēvēja visu zemisko, un tikai deviņpadsmitajā gadsimtā — šai visobjektīvākajā gadsimtā no visiem gadsimtiem cilvēces vēsturē šo rakstnieku, lielo patriotu un drosmīgo cilvēku beidzot attaisnoja. Patiešām Nikolo

Reiz Čezēnas pilsētas laukumā atrada līķi, kas bija sacirsts četrās daļās. Tas bija Ramīro d'Orko līķis. Tā kā Ramīro d'Orko bija persona, kas ieņēma redzamu stāvokli Itālijā, Florences republika vēlējās zināt, kāds bijis viņa nāves iemesls. Astoņi sinjorijas locekļi uzrakstīja vēstuli savam vēstniekam Makjavelli, lūgdami apmierināt viņu ziņkāri.

Un Makjavelli aprobežojās ar šādu atbildi:

«Augsti godājamie sinjori!

Neko vairāk nevaru jums ziņot par Ramīro d'Orko nāvi kā vienīgi to, ka Cēzars Bordža ir valdnieks, kas soda un atalgo cilvēkus pēc viņu nopelniem.

Makjavelli.»

Benvenuto Čellīni praktiski iemiesoja Florences republikas slavenā sekretāra teoriju. Ģeniālais mākslinieks Benvenuto un valdnieks Cēzars Bordža iedomājās, ka ar spēcīgākā tiesībām viņi stāv pāri likumiem. Atšķirību starp taisnīgumu un netaisnīgumu viņu abu uztverē noteica tikai viens apsvērums: vai tas ir iespējams vai nav iespējams, — pienākuma un tiesību jēdzieni viņiem neeksistēja.

Cilvēks traucēja — cilvēku novāca pie malas.

Mūsu dienās civilizācija parāda viņam godu, saprazdama viņu.

Un ģenialitāte izpaudās kā iedzimta īpašība, kā neapstrīdams pārākums, kā dievišķas tiesības; daiļrade sešpadsmitajā gadsimtā bija dabiska kā pati dzīve.

Tālab mums nav jābrīnās, par tā laika cilvēkiem, kas paši ne par ko nebrīnījās, un, lai izskaidrotu slepkavības, kuras viņi pastrādāja, viņu dīvainības, viņu izdarības, izmantosim izteicienu, kas mūsu zemē un it īpaši mūsu laikā visu izskaidro un attaisno:

«Tā pieņemts.»

Tātad Benvenuto darīja vienkārši to, kas bija pieņemts: Pompeo traucēja Benvenuto Čellīni, un Benvenuto Čellīni novāca pie malas Pompeo.

Tomēr policija reizēm izmeklēja šādas slepkavības, tā vairījās aizsargāt cilvēku, kamēr tas bija dzīvs, toties reizēm alka sodīt viņa nāves vaininieku.

Šādu centību policija izrādīja arī šoreiz attiecībā uz Benvenuto Čellīni. Atgriezies mājās, viņš teju, teju paguva sadedzināt dažus dokumentus un ielikt kabatā dažus ekijus, kad ieradās pāvesta sardzes vīri, arestēja viņu un aizveda uz Santandželas cietoksni, kas tēlniekam kā nekā bija zināms mierinājums, jo viņš atcerējās, ka Santandželas cietoksnī iesloga vienīgi muižniekus.

Ne mazāku mierinājumu un uzmundrinājumu deva vēl kāda cita doma, kas Benvenuto Čellīni ienāca prātā, kad viņš kāpa pāri Santandželas cietokšņa slieksnim, — tā bija apziņa, ka cilvēks, kas apveltīts ar tādu izdomas spēju, ar kādu bija apveltīts viņš, tā vai citādi drīz izkļūs no šejienes laukā.

Tālab, iegājis cietoksnī un ieraudzījis kastelānu, kurš sēdēja pie galda, kas bija pārklāts ar zaļu galdautu, un kārtoja veselu kaudzi papīru, Benvenuto sacīja:

— Kastelāna kungs, trīskāršojiet bultu, režģu un sargu skaitu; ieslogiet mani visaugstākajā tornī vai visdziļākajā pazemē un nenovērsiet no manis ne dienu, ne nakti savu visuredzošo aci; taču brīdinu jūs, es tik un tā aizbēgšu.

Kastelāns pacēla acis uz ieslodzīto, kas runāja ar tik pārsteidzošu pašpaļāvību, un pazina Benvenuto Čellīni, kuru pirms trim mēnešiem viņam bija gods cienāt pie sava galda.

Lai gan viņi bija pazīstami vai arī, iespējams, tieši tādēļ — Benvenuto Čellīni vārdi cienījamo kasteiānu pagalam samulsināja: šim florencietim, meseram Džordžo, kavalierim no Ugolīni dzimtas, brīnišķīgam cilvēkam, nebija gluži viss kārtībā ar galvu. Taču kastelāns tūdaļ pārvarēja mulsumu un aizveda Benvenuto uz kameru cietokšņa tornī. Kamera atradās pašā augšā zem torņa lēzenā jumta; pa jumtu soļoja sargkareivis, otrs stāvēja apakšā pie mūra.

Kastelāns pievērsa ieslodzītā uzmanību šiem sīkumiem un, nolēmis, ka viņš tos pienācīgi novērtējis, piebilda:

—    Dārgais Benvenuto, var atbultēt un uzlauzt durvis, izdarīt pārākumu visdziļākajā pazemē, izsist caurumu mūrī, uzpirkt sargus, iemidzināt uzraugus, bet tik un tā no šāda augstuma bez spārniem nav iespējams nolaisties lejā.

—    Bet es tomēr nolaidīšos! — Benvenuto atbildēja.

Kastelāns cieši pavērās viņā un nodomāja, ka gūsteknis

sajucis prātā.

—    Tātad jūs lidosiet?

—    Varu arī lidot! Es vienmēr esmu bijis pārliecināts, ka cilvēks var lidot, tikai nekad nav bijis laika izmēģināt. Bet šeit, velns parāvis, laika man būs, cik uziet. Es gribu pats pārliecināties. Dedala lidojums ir patiess notikums, nevis izdoma.

—    Piesargies no saules, dārgais Benvenuto! — kastelāns smiedamies atbildēja. — Piesargies no saules!

—    Bet es lidošu naktī, — Benvenuto atteica.

Kastelāns nebija gaidījis šādu atbildi; nezinādams, ko

sacīt, viņš aizgāja, tikko valdīdams dusmas.

Patiešām — Benvenuto vajadzēja bēgt, lai tur vai kas. Citos laikos, paldies dievam, viņam nebūtu ko uztraukties par cilvēka nogalināšanu, lai dabūtu grēku atlaidi, Marijas debessbraukšanas dienā viņš piedalītos procesijā, ģērbies debeszilā taftas kamzolī un apmetnī. Taču jaunais pāvests Pāvils III bija velnišķīgi atriebīgs. Kad viņš vēl bija kardināls Farnezīnā, Benvenuto saķildojās ar viņu sudraba vāzes dēļ, kuru zeltkalis atteicās atdot viņam bez maksas un viņa eminence gandrīz vai atņēma ar varu, tā ka Benvenuto bija spiests mazliet parupji apieties ar viņa eminences kalpiem; bez tam svētais tēvs jutās aizskarts par to, ka karalis Fransuā Pirmais ar sava vēstnieka monsenjora de Monlika starpniecību bija lūdzis viņam Benvenuto. Uzzinājis, ka Benvenuto ir apcietināts, monsenjors de Monliks, gribēdams izdarīt nabaga gūsteknim pakalpojumu, lūdza pāvestu vēl neatlaidīgāk; taču viņš nebija ņēmis vērā svētā tēva raksturu — jaunais pāvests bija vēl stūrgalvīgāks nekā viņa priekšgājējs Klements VII. Un Pāvils III nozvērējās, ka Benvenuto dārgi samaksās par savu nodarījumu, un, ja Benvenuto arī nedraudēja nāves sods, jo tais laikos pāvestam vajadzēja visu labi apsvērt, iekāms nosūtīt uz karātavām tik slavenu mākslinieku, tad draudēja citas briesmas — viņu varēja cietumā pilnīgi aizmirst. Tālab Benvenuto nedrīkstēja nedomāt pats par sevi, un viņš nolēma bēgt pirms izmeklēšanas un tiesas, kura, starp citu, varēja arī nemaz nenotikt, jo pāvests, saērcināts par karaļa Fransuā Pirmā iejaukšanos, ne dzirdēt negribēja par Benvenuto Čellīni. Ieslodzītais to visu uzzināja no Askānio, kas vadīja darbnīcu un pēc daudziem neatlaidīgiem lūgumiem bija saņēmis atļauju apmeklēt savu skolotāju; protams, šais tikšanās reizēs viņus šķīra divi režģi un turpat stāvēja arī uzraugi, vērīgi sekodami, lai māceklis nenodotu savam skolotājam vīli, virvi vai dunci.

Tātad pēc tam, kad kastelāns bija aizslēdzis kameras durvis, Benvenuto, palicis viens, sāka visu rūpīgi apskatīt.

Un lūk, ko viņš ieraudzīja sava jaunā mājokļa četrās sienās: gultu, pavardu, kurā varēja kurināt uguni, un galdu ar diviem krēsliem. Pēc divām dienām Benvenuto dabūja mālus un tēlnieka irbuli. Sākumā kastelāns atteica ieslodzītajam prieku nodarboties ar veidošanu, taču pēc tam pārdomāja, nospriedis, ka šādā veidā, iespējams, izdosies novērst tēlnieka uzmanību no uzmācīgās bēgšanas idejas, kas acīmredzot bija viņu pārņēmusi; tai pašā dienā Benvenuto sāka veidot milzīgu" Venēras statuju.

Tie bija tikai pirmie soļi, taču ar izdomu, pacietību un darbu varēja daudz ko sasniegt.

Reiz decembrī gadījās ļoti auksta diena, un Benvenuto Čellīni kamerā iekūra uguni. Kalpotājs apmainīja palagus un izgāja laukā, aizmirsdams tos uz krēsla; viņš nebija vēl ne durvis aizslēdzis, kad Benvenuto pietrūkās kājās, ar vienu lēcienu bija pie guļamvietas, izvilka no gultas maisa divas milzīgas saujas kukurūzas Tapu, ar kurām Itālijā piebāž matračus, iestūķēja lapu vieta abus palagus, tad piegāja pie statujas, paņēma irbuli un atkal stājās pie darba. Tai pašā mirklī kalpotājs atgriezās pēc palagiem, aplaida visapkārt skatienu, pavaicāja Benvenuto, vai viņš nav tos redzējis, bet tēlnieks nevērīgi atbildēja, itin kā būtu iegrimis darbā, ka droši vien palagus paņēmis kāds cits kalpotājs vai arī viņš pats tos nejauši aiznesis. Kalpotājam nekādas aizdomas neradās, jo viņš, šķiet, bija atgriezies tai pašā mirklī, bet Benvenuto lieliski nospēlēja savu lomu, un, tā kā palagi neatradās, kalpotājs uzskatīja par labāku noklusēt šo gadījumu aiz bailēm, ka viņam var likt samaksāt palagu vērtību vai arī padzīt viņu no darba.

Kādas dvēseles mokas, kādas stindzinošas bailes gan jāizcieš cilvēkam, kad tiek izšķirts viņa liktenis! Visparastākie atgadījumi tūdaļ kļūst par veseliem notikumiem, liek priecāties vai krist izmisumā. Tiklīdz kalpotājs bija izgājis laukā, Benvenuto nometās uz ceļiem un kvēli pateicās dievam par palīdzību, kas bija nākusi no debesīm.

Tagad viņš varēja mierīgi atstāt palagus gultasmaisā, gulta bija uzklāta, un cietuma kalpotājs pie tās vairs neies līdz rītam.

Kad satumsa, Benvenuto saplēsa palagus — kas laimīgā kārtā bija jauni un diezgan rupja auduma — trīs četru collu platās sloksnēs un savija no tām stipras virves, cik labi vien varēdams; pēc tam viņš pāršķēla māla statujas vēderu, izdoba to un paslēpa tajā savu dārgumu. Griezuma vietā viņš uzlika māla piku un izlīdzināja to ar īkšķi un irbuli tik rūpīgi, ka pat vissmalkākais pazinējs nebūtu pamanījis, ka nabaga Venērai izdarīts ķeizargrieziens.

Nākamajā dienā, kā vienmēr, kamerā negaidīti ienāca kastelāns, taču ieslodzītais, kā vienmēr, mierīgi strādāja. Katru rītu nelaimīgais cilvēks, kuram Benvenuto bija piedraudējis ar bēgšanu naktī, drebēja aiz bailēm, ka kamera var izrādīties tukša. Un viņam par atzinību jāteic, ka katru rītu viņš neslēpa prieku, redzēdams Benvenuto Čellīni.

—    Man jāatzīstas, ka jūs man esat laupījis mieru, Benvenuto, — sacīja nabaga kastelāns. — Un tomēr es sāku domāt, ka jūs velti būsiet draudējis man ar bēgšanu.

—    Es nedraudēju un arī nedraudu, Džordžo kungs, — Benvenuto atbildēja. — Es brīdinu.

—    Vai jūs vēl aizvien cerat aizlidot?

—    Par laimi, tās nav tukšas cerības, bet nudien droša pārliecība!

—    Sasodīts! Kā jūs domājat to izdarīt! — iesaucās nabaga kastelāns, kuru šķietamā vai arī patiesā Benvenuto pārliecība darīja vai traku.

—    Tas ir mans noslēpums, kastelāna kungs. Es jūs tomēr brīdinu — spārni man aug.

Kastelāns nevilšus paskatījās uz sava gūstekņa pleciem.

—    Tā tas ir, kastelāna kungs, .— Benvenuto turpināja, joprojām veidodams savu statuju, kā redzams, iecerējis radīt sāncensi Kalepita Venērai. — Mēs abi esam metuši viens otram izaicinājumu. Jūsu rīcībā ir augsti torņi, stipras durvis, droši aizšaujamie, acīgi uzraugi. Manā rīcībā — galva un šīs te rokas, un es jūs brīdinu: jūs cietīsiet sakāvi, varat būt drošs. Taču jūs esat izmanīgs vīrs, jūs esat paredzējis visu, lai nekas tāds nenotiktu, tālab, kad būšu prom, lai jūms sniedz mierinājumu apziņa, ka jūs itin nemaz neesat vainīgs, meser Džordžo, ka jums nav ko sev pārmest, ka esat darījis visu, meser Džordžo, lai mani šeit sapūdētu… Staip citu, kādas ir jūsu domas par manu statuju? Es zinu, ka jūs esat mākslas cienītājs.

Ieslodzītā pašpārliecība kaitināja nabaga kastelānu. Doma par Benvenuto bēgšanu viņu nemitīgi vajāja, pārņemdama visus viņa prātus; viņš kļuva grūtsirdīgs, zaudēja ēstgribu un lāgu lāgiem nodrebinājās, kā nodreb cilvēks, kad viņu pēkšņi uzmodina no miega. Kādu nakti Benvenuto izdzirda troksni uz kameras plakanā jumta, pēc tam troksnis atskanēja gaitenī un pamazām tuvojās, līdz apklusa pie pašas kameras; durvis pēkšņi atvērās, un ieslodzītais ieraudzīja Džordžo kungu rītasvārkos un naktsmicē, bet aiz viņa — četrus uzraugus un astoņus sardzes vīrus. Kastelāns ar pārvērstu seju pieskrēja pie Benvenuto gultas. Benvenuto pieslējās sēdus uz gultasmaisa un sāka smieties viņam tieši sejā. Nepievērsdams uzmanību viņa smiekliem, kastelāns atviegloti nopūtās, kā nopūšas peldētājs, kas izniris no dzelmes.

—    Lai slavēts dievs! — viņš iesaucās. — Mans mocītājs vēl šeit! Nudien taisnība tiem, kas apgalvo, ka sapņi blēņas vien ir.

—    Kas tad noticis? — Benvenuto Čellīni noprasīja. — Kādam laimīgam gadījumam jāpateicas, ka redzu jūs savā kamerā tik vēlā nakts stundā, cienījamais Džordžo kungs?

—   Jēzus Kristus! Viss kārtībā, arī šoreiz esmu ticis cauri ar bailēm vien. Vai zināt, es sapņoju, ka jums

izauguši šie nolādētie spārni, turklāt milzum lieli, un jūs vienā mierā lidojat pār Santandželas cietoksni un sakāt man: «Ardievu, mīļais kastelān, ardievu! Es negribēju aizlidot, pirms neesmu no jums atvadījies, bet tagad es laižos prom. Cik gan esmu priecīgs, ka vairs nekad jūs neredzēšu!»

—    Vai tiešām es būtu tā sacījis, Džordžo kungs?

—    Tie ir jūsu vārdi… Ai, Benvenuto, jūs esat atsūtīts šurp man par nelaimi!

—    O, jūs uzskatāt, ka esmu tik slikti audzināts? Labi, ka tas ir tikai sapnis, pretējā gadījumā es jums to nepiedotu.

—    Par laimi, nekas tamlīdzīgs nav noticis. Es turu jūs šeit aiz atslēgas, dārgais draugs, un, lai gan man jāatzīstas, ka jūsu sabiedrība mani ne visai sajūsmina, es tomēr ceru paturēt jūs šeit vēl ilgi.

—    Diez vai jums tas izdosies! — Benvenuto atteica ar pašpārliecības pilnu smīnu, kas cietokšņa priekšniekam laupīja savaldīšanos.

Kastelāns izgāja laukā no kameras, sūtīdams Benvenuto pie visiem velniem, un nākamajā rītā viņš lika cietumsargiem pēc katrām divām stundām dienu un nakti pārbaudīt kameru. Tā tas turpinājās veselu mēnesi, līdz mēneša beigās izrādījās, ka nav nekāda iemesla uzskatīt, ka Benvenuto gatavotos bēgt, un viņu vairs tik stingri neuz- raudzīja.

Taču tieši šo mēnesi Benvenuto pavadīja, strādādams gandrīz vai pāri cilvēka spēkiem.

Kā jau mēs teicām, Benvenuto bija sācis rūpīgi pētīt kameru kopš brīža, kad viņš tajā iegāja, un kopš tā laika visi viņa prāti bija pievērsti tam, kādā veidā aizbēgt no cietuma. Vienīgais logs bija aizrestots, un dzelzs stieņi bija tik stingri iemūrēti, ka nebija pat ko domāt izcelt tos ar roku vai izkustināt ar tēlnieka irbuli — vienīgo dzelzs priekšmetu, kas bija viņa rīcībā. Dūmvads kameras griestos bija tik šaurs, ka gūsteknim, tāpat kā fejai Melizīnai, būtu bijis jāpārvēršas par čūsku, lai izsprauktos tam cauri. Atlika vēl durvis.

Jā, durvis! Palūkosimies, kā tās bija darinātas.

Divas collas biezās ozolkoka durvis bija aizslēgtas ar divām atslēgām, aizbultētas ar četrām šautrām un no iekšpuses apšūtas ar skārda plāksnēm, kas bija cieši pienaglotas augšpusē un apakšpusē.

I iii tieši pa šim durvīm jāizkļūst brīvībā. Ui'iivcimto bija pamanījis, ka dažus soļus no tām gaileni atrodas kāpnes, pa kurām kāpa sargkareivji, kad uz |iiiiiI,i mainījās sardze. Pēc katrām divām stundām Benvenuto dzirdēja soļu troksni, kad viens sargkareivis kāpa niiVjAa un otrs pēc brītiņa kāpa lejā, tad atkal tieši divas Manilas valdīja dziļš klusums.

l ivajadzēja tikai nokļūt viņpus ozolkoka durvīm, kas b.ļd divas collas biezas, aizslēgtas ar divām atslēgām, Aizbultētas ar četrām šautrām un turklāt, kā jau mēs tei- < .un, apšūtas no iekšpuses ar skārda plāksnēm, kuras bija pienaglotas augšpusē un apakšpusē.

Tas tad arī bija tas darbs, kuram Benvenuto ziedojās visu šo mēnesi.

Ai telnieka irbuli viņš izvilka citu pēc citas visas naglas, alst adāms uz pašām beigām tikai četras apakšējās un četras augšējās; pēc tam, lai neviens neko nepamanītu, viņš apmainīja izvilktās naglas pret māla naglām, kuru galvi- i,ias noklāja ar dzelzs sakasām, tā ka pat vispieredzējušākā a< s neatšķirtu īstās naglas no neīstajām. Durvju augšpusē un apakšpusē bija sešdesmit naglu, ar katru naglu vajadzēja noņemties stundu vai pat divas; nav grūti iedomātu s, kāda pacietība bija vajadzīga, lai gūsteknis īstenotu savu nodomu.

Veļu vakaros, kad visi devās pie miera un bija dzirdami tikai sarga soļi virs galvas, ieslodzītais kurināja pavardā uguni un bēra kvēlošas ogles pie skārda plāksnēm durvju apakšpusē. Dzelzs plāksnes nokaita sarkanas, pamazām p.ii ver/damas koku oglē, lai gan no ārpuses nebija re- <1/ iin'i, ka durvis ir pārogļojušās.

Ka |.ui mēs teicām, Benvenuto nodevās šim darbam veselu mēnesi, toties mēneša beigās viņš bija ticis ar visu il.i un gaidīja vienīgi bēgšanai piemērotu nakti. Taču gaidīt nācās vairākas dienas, jo tieši tai laikā, kad darbs laja pabeigts, iestājās pilnmēness naktis.

Izvilcis visas naglas, Benvenuto joprojām turpināja karsēt durvju dzelzs plāksnes un kaitināt kastelānu. Kādu dienu kastelāns ienāca viņa kamerā, norūpējies vairāk neka parasti.

Mans dārgais gūstekni, — sacīja krietnais cietuma I'i i' !. .nieks, kas joprojām atradās uzmācīgās idejas varā.

V«ii ļus aizvien vēl cerat aizlidot? Esiet tik laipns, sakiet alklāti.

—    Kā vēl nekad, man dārgais saimniek, — Benvenuto atbildēja.

—    Paklausieties, — kastelāns turpināja, — jūs varat melst visu, kas vien jums ienāk prātā, bet, atklāti sakot, tas taču nav iespējams.

—    Tas nav iespējams jums, Džordžo kungs, jums tas nav iespējams! — tēlnieks uzsvēra. — Jūs taču lieliski zināt, ka man šāds vārds neeksistē. Es esmu radis darīt to, kas vienkāršam mirstīgajam nav iespējams, un, vai zināt, mans dārgais saimniek, vienmēr ar panākumiem. Vai sava prieka pēc es neesmu mērojies spēkiem ar dabu, rādīdams no zelta, smaragda un dimantiem pasaulē skaistākos ziedus, kas klāti ar rasas pērlēm? Vai jūs domājat, ka tas, kas darina ziedus, nevar pagatavot arī spārnus?

—    Žēlīgais dievs, — kastelāns ievaidējās, — jūsu ner dzirdētās pašpārliecības dēļ es zaudēšu galvu! Spārniem taču jānotur jūs gaisā, lai gan, manuprāt, tas nav iespējams. Kāda būs jūsu spārnu forma?

—    Par to es esmu daudz domājis, jo, kā jūs pats saprotat, no spārnu formas atkarīga mana veiksme.

—    Un ko jūs izdomājāt?

—    Tad klausieties. Ja mēs pavērojam dzīvās radības, kurām dievs dāvājis spējas lidot, tad, manuprāt, pagatavot derīgus spārnus var vienīgi, ņemot par paraugu sikspārni.

—        Apžēlojieties, Benvenuto! — kastelāns iebilda. — Pieņemsim, ka iespēja atrasta un jūs esat spārnus pagatavojis. Vai tiešām jums pietiktu drosmes tos likt lietā?

—    Pagādājiet man visu, kas vajadzīgs spārnu pagatavošanai, dārgais kastelān, un atbildes vietā es aizlidošu.

—    Kas jums ir vajadzīgs?

—    Ak dievs, man vajadzīgi tikai sīkumi: maza kalve, lakta, vīles, lūkšas, knaibles atsperu pagatavošanai un kādas divdesmit olektis vaskadrānas plēvjspārniem.

—    Labi, labi, — Džordžo kungs noteica, — tad es varu būt mierīgs, jo jums nekad, lai cik gudrs jūs esat, neko tadu šeit neizdosies sadabūt.

—    Bet man jau viss ir, — Benvenuto atbildēja.

Kastelāns palēcās uz krēsla, taču tūdaļ aptvēra, ka pagatavot spārnus cietumā nav cilvēka spēkos. Un tomēr šī muļķīgā iedoma nedeva miera viņa slimajai galvai. Katrā putnā, kas aizlidoja gar logu, viņš redzēja Benvenuto Čellīni, jo tik spēcīga ir ģeniāla prāta ietekme uz viduvēju prātu.

T.ii pašā dienā Džordžo kungs lika atsaukt pie sevis Romas labāko mehāniķi un lika viņam pagatavot spārnus I" r sikspārņa spārnu parauga.

Apstulbis aiz brīnumiem, meistars klusēdams raudzījās uz kastelānu, jo domāja, ka cietuma priekšnieks šķīries tio prāta.

Bet, tā kā Džordžo kungs neatlaidās, tā kā Džordžo kungs bija bagāts un tā kā Džordžo kungs varēja darīt muļķības, jo viņa kabata atļāva par tām samaksāt, meistars ķērās pie pasūtījuma un jau pēc nedēļas atnesa pāri lielisku spārnu, kas bija piestiprināmi pie ķermeņa ar dzelzs korseti, darbināmi ar asprātīgas konstrukcijas mehānismu un pilnīgi droši lietošanai.

Džordžo kungs samaksāja meistaram par aparātu norunāto cenu, izmērīja spārnu garumu un platumu, tad uzkāpa pie Benvenuto Čellīni un, nesacīdams ne vārda, pārmeklēja cietuma kameru: viņš palūkojās zem gultas, apskatīja pavardu, iztaustīja gultas maisu, vārdu sakot, izčamdīja visus kaktus.

Pēc tam viņš izgāja laukā,-tā arī nepateicis ne vārda, būdams pārliecināts, ka Benvenuto, ja vien viņš nav burvis, nevar noglabāt kamerā spārnus, kas līdzīgi mehāniķa pagatavotajiem spārniem.

Bija acīm redzams, ka nelaimīgā kastelāna prāts aizvien vairāk un vairāk aptumšojas.

Mājās Džordžo kungu gaidīja meistars, kas bija ieradies pateikt, ka abiem spārniem piestiprināti dzelzs gredzeni, kuru uzdevums ir turēt lidojošā cilvēka'kājas horizontālā stāvoklī.

Tiklīdz meistars bija prom, Džordžo kungs tūdaļ ieslēdzās savā istabā, uzvilka korseti, izpleta spārnus, iebāza kājas gredzenos un, gulēdams uz vēdera, mēģināja pacelties gaisā.

Taču, par spīti visām pūlēm, atrauties no grīdas viņam neizdevās.

Pēc diviem trim mēģinājumiem viņš atkal aizsūtīja pēc meistara.

—    Meistar, — kastelāns viņam sacīja, — es izmēģināju jūsu spārnus: tie nekam neder.

—    Bet kā jūs tos izmēģinājāt?

Džordžo kungs sīki jo sīki izstāstīja, kā viņš trīs reizes mēģinājis ar tiem pacelties gaisā. Meistars cienīgi noklausījās, pēc tam sacīja:

—    Tur nav nekāds brīnums: kad jūs guļat uz grīdas, ap jums nav vajadzīgā gaisa daudzuma; pamēģiniet uzkāpt uz Santandželas cietokšņa jumta un bezbailīgi metieties no turienes gaisa telpā.

—    Un jūs domājat, ka es lidošu?

—    Esmu pārliecināts, — meistars atbildēja.

—    Ja jau esat tik ļoti pārliecināts, — kastelāns atteica, — kāpēc tad pats neizmēģināt spārnus?

—    Spārni piegriezti atbilstoši jūsu augumam, nevis manējam, — meistars iebilda. — Man domāto spārnu vēziena platumam vajadzētu būt pusotras pēdas lielākam.

Un meistars palocījies aizgāja.

—    Lai velns tevi parautu! — Džordžo kungs iesaucās.

Tai dienā visi ievēroja, ka Džordžo kungs ir gaužām

izklaidīgs, droši vien, tāpat kā Rolands, viņš domās lidinājās sapņu valstībā.

Vakarā, dodamies pie miera, viņš sapulcināja visus kalpotājus, cietumsargus un zaldātus.

—    Ja gadījumā jūs uzzināt, — viņš teica, — ka Benvenuto Čellīni taisās aizlidot, lai lido vesels, tikai paziņojiet par to man, pat naktī es bez grūtībām viņu noķeišu, jo esmu īsts sikspārnis, turpretī Benvenuto, lai ko viņš sacītu, ir tikai viltus sikspārnis.

Nabaga kastelāns bija pavisam sajucis prātā, taču viņa padotie cerēja, ka miegā tas pāries, un tādēļ nolēma pagaidīt un brīdināt pāvestu tikai nākamajā rītā.

Turklāt laiks arī bija pretīgs, lija lietus, un valdīja akla tumsa, tādā naktī nevienam negribējās iet laukā.

Benvenuto Čellīni, protams, rīkojās gluži pretēji, izraudzīdamies bēgšanai tieši šo nakti.

Tiklīdz pulkstenis nosita desmit un nomainījās sardze, viņš, nometies ceļos, pazemīgi noskaitīja lūgšanu un ķērās pie darba.

Vispirms bija jāizvelk četras pāri palikušās naglas, kas saturēja dzelzs plāksnes. Pēdējā nagla padevās, kad pulkstenis nosita pusnakti.

Benvenuto saklausīja sargkareivja soļus uz kāpnēm, kas veda uz torņa terasi; aizturējis elpu, viņš pieplaka durvīm; nomainītais sargkareivis nokāpa lejā, soļu troksnis attālinājās, un atkal iestājās klusums.

Lietus pieņēmās, un Benvenuto sirds straujāk iepukstē- jās aiz prieka, kad viņš izdzirda aiz loga grabināmies lietus lāses.

Tad viņš mēģināja noraut no durvīm dzelzs plāksnes, kuras vairs nekas nesaturēja; plāksnes padevās, un Benvenuto pieslēja tās turpat blakus pie sienas.

Pēc tam viņš nogūlās uz grīdas un sāka urbināt durvis ar tēlnieka irbuli, kuru bija noasinājis kā dunci un kuram uzdzinis koka spalu. Durvis lejas daļā padevās — ozolkoks bija pilnīgi pārogļojies.

Pēc brīža Benvenuto bija izurbinājis durvīs jau tik platu spraugu, ka pa to varēja izlīst laukā-

Tad viņš atvēra statujas vēderu, paņēma no palaga sloksnēm savīto virvi, apsēja to sev ap vidukli, apbruņojās ar tēlnieka irbuli, kuru, kā mēs jau teicām, bija pārveidojis par dunci, nometās ceļos un atkal pielūdza dievu.

Pēc tam viņš izbāza cauri durvju spraugai galvu, tad plecus un izlīda gaitenī.

Benvenuto piecēlās, bet viņam tā drebēja kājas, ka vajadzēja pieturēties pie sienas, lai nenokristu zemē. Sirds viņam tik mežonīgi dauzījās, itin kā gatavotos kuru katru mirkli izlēkt no krūtīm, seja kvēloja. Uz pieres izspiedās sviedru lāses, un roka krampjaini sažņaudza paštaisītā dunča spalu, itin kā viņam to grasītos kāds atņemt.

Tā kā visapkārt valdīja klusums, nedzirdēja ne vismazāko troksnīti, Benvenuto ātri atguvās un taustīdamies devās pa gaiteni uz priekšu, kamēr sajuta, ka siena ir beigusies. Viņš paspēra vēl vienu soli un sataustīja pirmo pakāpienu pieslienamām kāpnēm, kas veda uz jumtu.

Viņš sāka kāpt augšup, ikreiz nodrebēdams, kad iečīkstējās koka kāpņu pakāpieni; tad viņš sajuta vēja pūsmu, seju sāka kapāt lietus, viņa galva jau atradās virs jumta, un, ilgāk nekā ceturtdaļstundu pavadījis aklā tumsā, bēglis tikai tagad saprata, no kā viņam ir jābaidās un uz ko viņš var cerēt.

Svaru kauss nosvērās uz cerības pusi.

Sargkareivis, glābdamies no lietus, bija patvēries būdā. Sargkareivji, kas katras divas stundas mainījās Santandželas cietokšņa tornī, uzmanīja nevis jumtu, bet gan cietokšņa grāvi un apkārtni, kālab sargbūdas aklā siena bija pavērsta pret kāpnēm, pa kurām nupat bija uzkāpis Benvenuto Čellīni.

Benvenuto klusi aizrāpās līdz jumta malai, turēdamies pēc iespējas tālāk no sarga būdas. Šeit viņš piesēja virves galu pie ķieģeļa, kas senajā mūrī bija izvirzīts kādas sešas collas uz āru, un trešo reizi noslīga ceļos.

— Dievs kungs, dievs kungs, — viņš čukstēja, — palīdzi man, jo pats daru visu, kas manos spēkos!

Pabeidzis lūgšanu, viņš satvēra virvi un laidās lejup, nepievērsdams uzmanību nobrāztajiem ceļgaliem un pierei, kas ik brīdi atsitās pret mūra sienu, un sasniedza zemi.

Sataustījis pamatu zem kājām, Benvenuto juta ielīstam krūtīs neaprakstāmu prieku un lepnumu. Viņš nomērīja ar skatienu augsto sienu, no kuras bija nolaidies, un nevarēja atturēties pusbalsī neiesaucies: «Tad nu reiz esmu brīvībā!» Cerību mirklis gan nebija ilgs.

Benvenuto pagriezās, un kājas viņam neviļus saļodzījās: viņa priekšā slējās nesen uzcelts mūris, par kuru viņš nekā nebija zinājis: viņš saprata, ka ir pazudis.

Pagalam satriekts un izmisis, Benvenuto noslīga zemē, taču krītot uzdūrās kādam priekšmetam — tas bija garš baļķis. Viņš pat iekliedzās aiz pārsteiguma un prieka: viņš ir glābts!

Ak vai, nav prātam aptverams, cik reizes vienā mirklī cilvēks var krist izmisumā un ielīksmoties priekā!

Benvenuto satvēra baļķi, kā avarējis kuģinieks satver masta atlūzu, lai noturētos virs ūdens. Parastos apstākļos šo baļķi tik tikko paceltu divi spēcīgi vīri, turpretī Benvenuto viens pats to aizstiepa un pieslēja pie mūra.

Pēc tam, aptvēris baļķi ar rokām un kājām, viņš uzrāpās mūra korē, taču šeit spēki viņu atstāja un viņš vairs nejaudāja uzvilkt baļķi augšā un pārmest to otrā pusē.

Viņam uznāca reibonis, vienā mirklī viss sagriezās, Benvenuto aizvēra acis, un viņam šķita, ka visapkārt plosās uguns jūra.

Pēkšņi viņš atcerējās no palagiem savīto virvi, ar kuras palīdzību bija nolaidies no torņa.

Viņš nošļūca lejā pa baļķi un pieskrēja pie vietas, kur bija atstājis karājamies virvi, taču augšā viņš bija tik .stipri piesējis virvi pie ķieģeļa, ka nevarēja vairs to dabūt nost.

Benvenuto izmisumā iekārās virvē un vilka to no visa spēka, cerēdams pārraut. Par laimi, viens no četriem mezgliem, ar kuriem bija sasietas sloksnes, atnāca vaļā, un Benvenuto nokrita augšpēdus, turēdams rokā kādas divpadsmit pēdas garu virves gabalu.

Tieši tas viņam bija vajadzīgs; sajutis jaunu spēka pieplūdumu, viņš pielēca kājās, atkal uzrāpās pa baļķi augšā, atkal apsēdās jāteniski uz mūra kores un piesēja paštaisīto virvi pie sijas.

Nolaidies pa virvi līdz galam, Benvenuto veltīgi pūlējās sataustīt ar kājām zemi; pavēries lejup, viņš ieraudzīja, ka līdz zemei vēl ir kādas sešas pēdas. Viņš izlaida virvi 110 rokām un nokrita mūra pakājē.

Šeit Benvenuto palika guļam. Viņš bija pārguris, āda uz rokām un kājām bija nobrāzta. Labu brīdi viņš truli raudzījās uz asiņainajiem nobrāzumiem; tad pulkstenis nosita pieci, un bēglis pamanīja, ka zvaigznes jau sāk bālēt.

Viņš nebija vēl paguvis piecelties, kad turpat tuvumā parādījās sargkareivis, kuru viņš līdz šim nebija pamanījis, lai gan sargkareivis droši vien jau sen vēroja bēgli. Benvenuto saprata, ka visam beigas un, ja viņš nenogalinās, tad nogalinās viņu. Viņš izrāva aiz jostas aizbāzto paštaisīto dunci un tik apņēmīgi devās sargkareivim virsū, ka tas, protams, saprata, ka viņa priekšā nav tikai spēkavīrs vien, bet izmisumā novests cilvēks, kas gatavs cīnīties uz dzīvību vai nāvi. Patiešām — Benvenuto nedomāja atkāpties, taču sargkareivis pēkšņi pagriezās ar muguru pret viņu, itin kā neko nebūtu pamanījis. Bēglis saprata, ko tas nozīmē.

Viņš metās uz pēdējo cietokšņa mūri. Tas bija pēdas divpadsmit, piecpadsmit augsts, un to apjoza grāvis. Bet tāds šķērslis nevarēja aizkavēt tik drosmīgu cilvēku kā Benvenuto Čellīni,'kas turklāt bija nonācis bezizejas stāvoklī, un, tā kā viens paštaisītās virves gabals bija palicis uz ķieģeļa, otrs — uz baļķa un nebija vairs itin nekā, ar ko nolaisties lejā, un laiks arī steidzināja, viņš iekārās rokās un, piesaucis domās dievu, laidās zemē.

Šoreiz Benvenuto tūdaļ iekrita nemaņā.

Viņš nogulēja tā vismaz stundu; tad uzvēdīja spirgts pirmsausmas vējiņš, un viņš atguva samaņu. Vēl kādu brīdi Benvenuto gulēja kā apdullināta, pēc tam pārlaida roku pār pieri, un viss notikušais atausa viņam atmiņā.

Atkal viņš sajuta neciešamas galvas sāpes un vienlaikus ieraudzīja asinslāses, kas tecēja gluži kā sviedri pa viņa seju un lāsoja uz akmeņiem, kuriem virsū viņš bija uzkritis. Benvenuto saprata, ka ir sasities. Viņš vēlreiz pārlaida roku pār pieri, taču šoreiz nevis tāpēc, lai sakopotu domas, bet gan lai aptaustītu brūces: brūces izrādījās vieglas — parasti nobrāzumi, galvaskauss nebija skarts. Benvenuto iesmējās un mēģināja piecelties, taču tūdaļ atkal nokrita atpakaļ: lauzta bija labā kāja. kādus trīs pirkstus augšpus potītes.

Kāja bija tā notirpusi, ka sākumā viņš nejuta sāpes.

Benvenuto novilka kreklu, saplēsa to šaurās sloksnēs, tad salika kopā salauztā kaula galus un cieši jo cieši no- saitēja kāju, aptverdams ar saiti arī pēdu, lai apsaitējums labāk saturētu kaulus lūzuma vietā.

Pēc tam viņš rāpus aizvilkās līdz Romas vārtiem, kas atradās kādus piecsimt soļus no cietokšņa.

Kad pēc pusstundu ilga moku ceļa viņš sasniedza vārtus, izrādījās, ka tie ir aizslēgti. Taču Benvenuto ieraudzīja pavārtē lielu akmeni; samērā viegli viņam izdevās pavelt akmeni sāņus, un viņš pa vārtu apakšu ielīda pilsētā.

Bet, tiklīdz Benvenuto bija norāpojis kādus trīsdesmit soļus, viņam pēkšņi uzbruka bars noklīdušu, izbadējušos suņu, kas bija sajutuši asins smaku. Benvenuto izvilka paštaisīto dunci un iegrūda to sānos vislielākajam un niknākajam sunim, noguldīdams to uz vietas. Viss bars tūdaļ klupa virsū nobeigtajam un aprija to.

Benvenuto aizrāpās līdz Transpontīnas baznīcai; tur viņš ieraudzīja ūdensvedēju, kas nupat kā bija piesmēlis savas krūkas un uzcēlis tās ēzelim mugurā. Benvenuto pasauca ūdensnesēju.

— Paklau, — viņš sacīja, — nupat biju pie savas mīļotās, taču gadījās tā, ka iegāju pie viņas pa durvīm, bet izgāju pa logu: izlēcu no otrā stāva un salauzu kāju; aiznes mani līdz Svētā Pētera katedrāles kāpnēm, — iedošu tev zelta ekiju.

Ūdensnesējs klusēdams uzcēla ievainoto sev mugurā un aiznesa viņu uz norādīto vietu. Pēc tam, saņēmis apsolīto atlīdzību, viņš turpināja savu ceļu, pat neatskatījies atpakaļ.

Tad Benvenuto — joprojām četrrāpus — aizvilkās līdz Francijas vēstnieka monsenjora de Monlika namam, kas atradās tikai dažus soļus no katedrāles.

Monsenjors de Monliks viņu laipni uzņēma un tik labi aprūpēja, ka pēc mēneša Benvenuto jau bija vesels, pēc diviem tika apžēlots, bet pēc četriem mēnešiem aizbrauca uz Franciju kopā ar Askānio un Pagolo.

Turpretī nabaga kastelāns sajuka prātā, atlikušo mūža daļu nodzīvoja kā ārprātīgais un arī nomira kā ārprātīgais: viņš iedomājās, ka ir sikspārnis, un nemitīgi pūlējās pacelties gaisā.

IV Skocone

Kad Benvenuto Čellīni ieradās Francijā, Fransuā Pirmais ar visu galmu uzturējās Fontenblo; tēlniekam nu vajadzēja sastapties ar tiem, kurus viņš alka redzēt; viņš apstājās Fontenblo un palūdza, lai par viņa ierašanos paziņo Ferrāras kardinālam. Zinādams, ka karalis ar nepacietību gaida Benvenuto, kardināls tūdaļ paziņoja jauno vēsti viņa majestātei. Tai pašā dienā karalis pieņēma Benvenuto un runāja ar viņu tai maigajā un reizē vīrišķīgajā valodā, kuru mākslinieks tik labi pazina.

— Benvenuto, veltiet dažas dienas priekam, aizmirstiet savas raizes un nogurumu, atpūtieties, izklaidējieties. Bet mēs tikmēr padomāsim, kādu brīnišķīgu mākslas darbu jums pasūtīt.

Pēc tam, licis iekārtot tēlnieku pilī, Fransuā Pirmais pavēlēja gādāt, lai māksliniekam nekā netrūktu.

Tādējādi Benvenuto uzreiz nokļuva franču civilizācijas pašā centrā; tolaik tā vēl atpalika no itāliešu civilizācijas, taču jau gatavojās to pārspēt. Kad tēlnieks ielūkojās savā apkārtnē, viņam tā vien šķita, ka viņš nav atstājis Toskā- nas galvaspilsētu, jo viņam visapkārt bija mākslas darbi, ko viņš pazina jau no Florences laikiem, un gleznotājs Primatičo šeit tāpat bija nomainījis Leonardo da Vinči un maestro Roso.

Un Benvenuto vajadzēja kļūt par šo slavenību pēcteci un pārstāvēt Eiropas visizsmalcinātākajā galmā tēlniecības mākslu ar tādu pašu meistarību, kādu šie trīs lielie gari bija sasnieguši glezniecībā. Tāpēc Benvenuto gribēja karali pārsteigt, un, negaidot apsolīto brīnišķīgā mākslas darba pasūtījumu, viņš iecerēja radīt pats par saviem līdzekļiem to, ko viņam pateiks priekšā iedvesma. Čellīni uzreiz pamanīja, cik mīļa karalim ir rezidence, kur viņi bija satikušies, un nolēma karalim par prieku izveidot statuju un nosaukt to par Fontenblo nimfu.

Viņš bija iecerējis lielisku statuju, ko vainagotu ozollapas, vārpas un vīnogu ķekari, jo Fontenblo atrodas ielejā starp mežiem un vīna dārziem. Nimfai, par kuru sapņoja Benvenuto, bija jāiemieso Cerēra, Diāna un Erigona — trīs daiļas dievietes, kas saplūdušas vienā tēlā, saglabājot katras dievietes iezīmes; bez tam uz statujas pamatnes viņš gribēja atveidot visu triju dieviešu atribūtus, un tie, kuri redzējuši brīnumjaukās figūriņas, kas grezno viņa darinātā Perseja pjedestālu, labi zina, ar kādu meistarību florenciešu tēlnieks veido skulpturālās detaļas.

Mākslinieks nemaldīgi apjauta skaistuma ideālu, taču, lai iemiesotu to skulptūrā, viņam bija vajadzīgs modelis. Un tas bija visgrūtāk atrisināmais jautājums — kur lai atrod sievieti, kurā apvienotos visu triju dieviešu daiļums!

Protams, ja tas būtu tāpat kā antīkajā pasaulē — Fīdija un Apelesa laikos, tad daudzinātās daiļavas, šīs formas noteicējas, pašas nāktu pozēt skulptoram un Benvenuto bez pūlēm atrastu turpat galmā to, kuru viņš meklēja; franču galms tai laikā varēja lepoties ar Olimpa dievietēm līdzīgām skaistulēm: Katrīnu Mediči, kurai bija tikai divdesmit viens gads, Margeritu de Valuā, Navarras karalieni, kas tika dēvēta par Ceturto grāciju un Desmito mūzu, un, beidzot, hercogieni d' Etampu, kurai mūsu stāstījumā atvēlēta visai nozīmīga vieta un kura tika daudzināta par visskaistāko starp izglītotām sievietēm un par visizglītotāko starp skaistulēm. Tātad daiļu sieviešu šeit bija atliku likām, taču, kā jau mēs teicām, Fīdija un Apelesa laiki jau sen bija pagājuši.

Modelis bija jāmeklē citā vietā.

Tāpēc Benvenuto jutās gauži iepriecināts, uzzinājis, ka galms pošas uz Parīzi, taču, par nelaimi, kā izteicās pats Benvenuto, galms tai laikā ceļoja gluži kā bēru procesija. Pa priekšu rikšoja divpadsmit, piecpadsmit tūkstoši jātnieku, kas ierīkoja nometnes ciematos, kur nebija vairāk par divām trim mājām, tā zaudēdami katru vakaru četras stundas, lai uzslietu teltis, un četras stundas katru rītu, lai novāktu šīs teltis, un, kaut arī karaļa rezidenci no galvaspilsētas šķīra tikai kādi sešpadsmit ljē, galms 110 Fontenblo līdz Parīzei ceļoja piecas dienas.

Kādas divdesmit reizes pārgājiena laikā Benvenuto Čellīni izjuta kārdinājumu aizjoņot pa priekšu galmam, tomēr ikreiz viņu atturēja Ferrāras kardināls, apgalvodams, ka, gadījumā ja karalis dienas laikā ne reizes neieraudzīs tēlnieku, tad, bez šaubām, pajautās, kas ar viņu noticis, un, uzzinājis, ka viņš aizbraucis, nepalūdzis atļauju, uzskatīs to par necieņas izrādīšanu viņa majestātei. Un Benvenuto, ar grūtībām apvaldīdams nepacietību, ilgajās stāvēšanas reizēs centās īsināt laiku, darinādams uzmetumus Fontenblo nimfai.

Beidzot Benvenuto iebrauca Parīzē. Vispirms viņš apmeklēja Primatičo, kam bija uzticēts turpināt Fontenblo pilī Leonardo da Vinči un Roso darbu. Primatičo jau sen dzīvoja Parīzē un droši vien varēja dot labu padomu, kur atrast modeli.

Pie reizes pāris vārdu par Primatičo.

Sinjors Frančeslco Primatičo, kuru tai laikā sauca pai da Bolonja pēc viņa dzimšanas vietas, bet mēs — mēs gan saucam vienkārši par Primatičo un kurš sešus gadus bija Džūlio Romāno māceklis, jau astoņus gadus dzīvoja Francijā, kurp viņu bija ataicinājis Fransuā Pirmais pēc slavenā mākslinieku pārvilinātāja Mantujas marķīza ieteikuma. Kā tas redzams Fontenblo pilī, Primatičo māksla ir pārsteidzoši dāsna, viņa glezniecības maniere ir atraisīta un monumentāla, līnijas nevainojami tīras. Trīs gadsimtus bija nodots aizmirstībai gan pats mākslinieks, gan viņa vispusīgās zināšanas, plašais redzesloks, varenais talants un meistarība visos glezniecības žanros, un vienīgi mūsu gadsimts viņam pilnām atlīdzināja šo netaisnību. Patiešām, dievbijīgas iedvesmas pārņemts, viņš apgleznoja Boregā- ras kapelu, Monmoransī pils sienas pārklāja ar pamācoša satura gleznojumiem, kuros attēloja kristiešu galvenos tikumus; plašo Fontenblo pili viņš piepildīja ar saviem šedevriem: Zelta vārtus un Balles zāli izrotāja ar brīnišķīgiem mitoloģiskiem un alegoriskiem sižetiem; Ulisa galerijā un svētā Ludviķa istabā viņš atdzīvināja gleznās dižā Homēra «Odiseju» un daļu «Iliādas». Pēc tam no leģendārajiem laikiem viņš pārcēlās uz varoņu laikmetu un veltīja savu mākslu vēsturei. Galvenie notikumi no Aleksandra un Romuia dzīves un Havras padošanās atainoti gleznās, kas grezno Lielo galeriju un istabu blakus Balles zālei; viņš uzgleznoja arī ainavas, kas izstādītas retu lietu muzejā. Un, beidzot, ja mēs gribētu aptvert visu šā izcilā mākslinieka talanta lielumu, pieminēt visu viņa daudzpusīgo veikumu, uzskaitīt visus viņa darbus, tad mēs atklātu, ka viņš devis deviņdesmit astoņas lielas un simt trīsdesmit mazāka izmēra gleznas: ainavas, marīnas, ainas no vēstures un svēto dzīves, portretus, darbus ar alegoriskiem un episkiem sižetiem.

Tāds cilvēks bija spējīgs saprast Benvenuto. Tālab, tikko ieradies Parīzē, Benvenuto ar atklātu sirdi devās pie Primatičo; gleznotājs uzņēma viņu, kā pieklājas.

Pēc draudzīgas sarunas, kāda parasti risinās, kad svešumā satiekas tautieši, Benvenuto atvēra mapes un parādīja Primatičo savus uzmetumus, atklādams viņam savu ieceri un apvaicādamies, vai s'.arp šejienes modeļiem nav tādas daiļavas, kas atbilstu viņa prasībām.

Primatičo pašūpoja galvu un skumji pasmaidīja.

Patiešām, viņi taču neatradās Itālijā, šai laimīgajā zemē, kas varēja sacensties ar Grieķiju. Francija tai laikā, tāpat kā tagad, tika uzskatīta par elegances, labas uzvedības un koķetērijas zemi, taču būtu bijis veltīgi meklēt Valuā[9]zemē lielisko skaistumu, kas Tibras un Arno krastos iedvesmoja Mikelandželo, Rafaelu, Džovanni Bolonju un Andrea del Sārto. Protams, kā mēs jau sacījām, ja vien gleznotājs vai tēlnieks varētu izraudzīties modeli aristokrātu aprindās, viņš drīz vien atrastu meklēto; taču, gluži kā ēna, kas palikusi šaipus Stiksas, viņš varēja vienīgi izkopt savu māksliniecisko gaumi, noraudzīdamies uz daiļajiem, dižciltīgajiem stāviem, kas slīdēja garām pa Elizejas laukiem, kur ieiet viņam bija aizliegts.

Notika tā, kā Primatičo jau bija paredzējis: Benvenuto apskatīja vai veselu armiju modeļu, taču neviens no tiem neiemiesoja īpašības, kādas bija vajadzīgas, lai mākslinieks varētu īstenot savu ieceri.

Tad viņš ataicināja uz Ferrāras kardināla pili, kur bija apmeties, visas pazīstamās Venēras, kurām maksāja ekiju par seansu, taču neviena no tām neattaisnoja viņa cerības.

Benvenuto jau krita vai izmisumā, līdz kādu vakaru, nākdams viens pats pa Ptīšānas ielu uz mājām pēc vakariņām, kuras bija ieturējis kopā ar trim Parīzē sastaptiem tautiešiem — sinjoru Pjetro Stroci, viņa svaini grāfu d' An- gijāru un slavenā Džovanni Piko de Mirandolas brāļadēlu Galeoto Piko, — viņš pēkšņi ieraudzīja skaistu, graciozu meiteni. Benvenuto aiz prieka nodrebēja: viņš vēl nebija sastapis sievieti, kas tik dzīvi iemiesotu viņa sapni par Fontenblo nimfu. Viņš devās meitenei nopakaļ. Viņa uzkapa Ortī pakalnā, pagāja garām Sentonorē baznīcai un nogriezās pa Pelikāna ielu. Te viņa atskatījās, lai pārlie- (inātos, vai nepazīstamais vīrietis vēl aizvien viņai seko, un, ieraudzījusi Benvenuto dažu soļu atstatumā no sevis, ātri atrāva durvis un nozuda aiz tām. Arī Benvenuto piegāja pie durvīm un atrāva tās vaļā. Viņš bija izdarījis to laikus, jo kāpņu līkumā, ko apgaismoja eļļas lampiņa, vēl paguva pamanīt izsekojamās meitenes tērpa malu.

Benvenuto uzkāpa otrajā stāvā; kādas istabas durvis bija palikušas puspievērtas, un šai istabā viņš ieraudzīja to, kurai viņš sekoja.

Nepaskaidrodams sava nāciena iemeslu, pats nebildis ne vārda, Benvenuto vispirms gribēja pārliecināties, vai meitenes auguma līnijas harmonē ar viņas sejas pantiem, tālab viņš apgāja divas trīs reizes apkārt nabaga pārsteigtajai meitenei, kura neviļus pakļāvās viņa gribai; uzlūkodams meiteni gluži kā antīku skulptūru, Benvenuto pat lika viņai pacelt rokas virs galvas, jo šādā pozā viņš gribēja veidot Fontenblo nimfu.

Modelim, kas stāvēja Benvenuto priekšā, bija visai maz līdzības ar Cerēru, vēl mazāk ar Diānu, toties jo liela bija līdzība ar Erigonu. Un, sapratis, ka sakausēt šos trīs tēlus nebūs iespējams, mākslinieks nolēma palikt pie bak- hantes. ■

Bakhantes atveidošanai meitene bija īsts atradums: mirdzošas acis, koraļļsārtas lūpas, pērlēm līdzīgi zobi, skaisti veidots kakls, apaļīgi pleci, tievs viduklis un pilnīgi gurni; turklāt kājas ar smalkām potītēm un rokas ar gleznām plaukstu locītavām un slaidiem pirkstiem darīja viņu gluži vai aristokrātisku, kas galīgi pārliecināja tēlnieku.

—    Kā jūs sauc, jaunkundz? — Benvenuto beidzot pajautāja, ar savu ārzemnieka akcentu pagalam samulsinādams meiteni.

—    Par Katrīnu, cienītais kungs, — viņa atbildēja.

—    Labi, Katrīnas jaunkundz, — Benvenuto turpināja. — Te jums būs zelta ekijs par pūlēm; rīt atnāciet pie manis uz Ferrāras kardināla pili Senmartēna ielā, un par tādām pašām pūlēm jūs saņemsiet tikpat daudz.

Meitene šaubījās, iedomādamās, ka svešzemnieks grib viņu izjokot. Taču zelta ekija mirdzums pierādīja, ka viņš runā gluži nopietni, un, brīdi padomājusi, Katrīna pavaicāja:

—    Cikos?

—    Pulksten desmitos no rīta. Vai jūs šai laikā jau esat piecēlusies?

—    Protams.

—    Tātad es paļaujos uz jums.

—    Es atnākšu.

Benvenuto paklanījās, kā viņš būtu paklanījies hercogienei, un atgriezās mājās visai priecīgā noskaņojumā. Tūlīt pat viņš sadedzināja visas iztēlē radītā tēla skices un uzmeta jaunu skici, kas bija pilna kustības un dzīvības. Pabeidzis zīmējumu, Benvenuto uzlika uz pamatnes lielu vaska gabalu, un tēlnieka visuvarenajās rokās vasks drīz vien pārvērtās par nimfu, kuru viņš redzēja sapņos; Benvenuto strādāja tik aizrautīgi, ka nākamās dienas rītā, kad Katrīna ieradās darbnīcā, daudz kas jau bija padarīts.

Kā mēs jau sacījām, Katrīna lāgā neatskārta Benvenuto nolūkus. Viņa bija gaužām pārsteigta, kad tēlnieks, aizvēris aiz viņas darbnīcas durvis, parādīja aizsākto statuju un paskaidroja, kālab viņa šurp ataicināta.

Būdama jautra meiča, Katrīna sāka smieties pilnā balsī par savu alošanos; pēc tam, sajuzdama lepnumu par to, ka viņa būs modelis dievietes statujai, kas paredzēta dāvināšanai karalim, nometa drānas un, negaidot tēlnieka norādījumus, nostājās vajadzīgajā poza, atdarinādama statuju ar tādu precizitāti un grāciju, ka Benvenuto iekliedzās aiz prieka, kad pagriezies ieraudzīja, cik daiļa un atraisīta ir meitenes poza.

Benvenuto stājās pie darba. Kā jau mēs sacījām, daba mākslinieku bija apveltījusi ar cildenu un dāsnu talantu, viņš allaž strādāja aizrautīgi un dedzīgi. Un arī tagad Benvenuto nometa svārkus, atpogāja krekla apkakli, atrotīja piedurknes un sāka atveidot dabu mākslā; šķita, ka tēlnieks, tāpat kā Jupiters, var iedegt dzīvības uguni visā, kam vien viņš pieskaras. Katrīna, kurai līdz šim bija darīšanas ar ikdienišķiem cilvēkiem, kura pazina vienīgi parastus pilsētniekus vai jaunkungus, kam viņa bija tikai rotaļlieta, skatījās uz mākslinieku ar sajūsmu, un krūtis viņai cilājās neizprotamā saviļņojumā. Meitenei šķita, ka viņa kopā ar mākslinieku pacēlusies pāri ikdienai, viņas acis mirdzēja: meistara iedvesma pārgāja uz modeli.

Seanss ilga divas stundas; pēc tam Benvenuto samaksāja Katrīnai zelta ekiju un, atvadījies no viņas tikpat godde- vigi kā iepriekšējā vakarā, lūdza viņu ierasties tai pašā stundā nākamajā dienā.

Katrīna atgriezās mājās un negāja vairs laukā visu dienu. Nākamajā rītā viņa atnāca uz darbnīcu desmit minūtes pirms noteiktā laika.

Viss notika tāpat kā iepriekšējā dienā: Benvenuto aizvien vēl atradās cildenās iedvesmas varā, un māls viņa rokās atdzīvojās tāpat kā Prometeja rokās. Bakhantes galva jau bija izveidota: no bezveidīgās masas, šķiet, lūkojās laukā dzīva seja. Katrīna smaidīja pretī savai debesu māsai, kas bija radīta pēc viņas ģīmja un līdzības; vēl nekad viņa nebija jutusies tik laimīga, un dīvainākais bija tas, ka viņa nevarēja atskārst, kāpēc īsti izjūt šādu laimi.

Nākamajā rītā tēlnieks un modelis sastapās tai pašā stundā, un Katrīna, velkot nost drānas, pēkšņi pietvīka aiz mulsuma, kādu nekad agrāk nebija pazinusi. Nabadzīte bija iemīlējusies, un līdz ar mīlestību bija radusies arī kautrība.

Trešajā dienā aizgāja pat tik tālu, ka tēlniekam vajadzēja atgādināt modelim, ka viņš veido nevis Mediči Venēru, bet gan Erigonu, kas apskurbusi no kaisles un vīna. Neatlika nekas cits kā apbruņoties ar pacietību: vēl divas dienas, un darbs ar modeli būs galā.

Ari šīs divas dienas pagāja, un, pēdējoreiz pieskāries ar tēlnieka irbuli savam mākslas darbam, Benvenuto pateicās Katrīnai par laipnību un iedeva viņai četrus zelta ekijus; taču zelta monētas izslīdēja viņai no rokas un nokrita uz grīdas. Nu visam bija beigas: nabadzītei bija jāatgriežas pie agrākā dzīves veida, lai gan kopš dienas, kad viņa ienāca tēlnieka darbnīcā, šis dzīves veids viņai bija kļuvis pretīgs. Pat nenojautīs, kas noris nelaimīgās meitenes dvēselē, Benvenuto pacēla nokritušos ekijus un atkal pasniedza naudu Katrīnai, tad, paspiedis meitenei roku, ieteicās, ka, gadījumā ja viņai būs vajadzīga palīdzība, lai droši griežas pie viņa; pēc tam Benvenuto devās uz darbnīcu, kur strādāja viņa mācekļi, lai uzmeklētu Askānio un parādītu viņam pabeigto statuju.

Palikusi viena, Katrīna noskūpstīja visus darbarīkus, ar kuriem bija strādājis mākslinieks, un aizgāja, mirkdama vienās asarās.

Nākamajā rītā Katrīna atkal atnāca uz darbnīcu, kad Benvenuto tur strādāja viens pats. Ieraudzījis meiteni, tēlnieks bija gaužām izbrīnījies, taču viņš nepaguva pat pavaicāt, kālab viņa ieradusies, kad Katrīna nokrita viņa priekšā ceļos, prasīdama, vai viņam neesot vajadzīga kalpone.

Benvenuto bija mākslinieka sirds, kas spēj visu sajust un visu saprast. Viņš atskārta, kas noris nabaga meičas dvēselē, piecēla viņu kājās un noskūpstīja uz pieres.

Kopš šā brīža darbnīca bez Katrīnas vairs nebija iedomājama: viņas bērnišķīgais dzīvesprieks un nerimtīgā draiskulība ienesa tajā jautrību un možumu. Meitene kļuva nepieciešama visiem un visvairāk pašam Benvenuto. Viņa vadīja saimniecību un visu izrīkoja, reizēm strostēja Rupertu, reizēm atkal pielabinājās viņai, un vecā kalpone, kas sākumā ar bažām uzņēma Katrīnu, beigu beigās iemīlēja viņu tāpat kā visi pārējie.

Erigona no visa tā tikai ieguva. Tagad Benvenuto pie rokas bija savs modelis, un viņš pabeidza statuju ar tādu rūpību, ar kādu nebija darinājis vēl nevienu no saviem darbiem; pēc tam viņš aiznesa to karalim Fransuā Pirmajam, kas bija pagalam sajūsmināts un uzdeva Benvenuto atliet statuju sudrabā; karalis ilgi tērzēja ar zeltkali, apvaicājās, vai viņam ierādītā darbnīca ir pietiekami ērta, kur tā atrodas un kādi mākslas darbi tajā skatāmi; pēc tam karalis atlaida Benvenuto Čellīni, nolēmis nākamajā rītā itin kā nejauši iegriezties pie mākslinieka, taču par savu nodomu viņš nekā nesacīja.

Bet tagad ielūkosimies jau mūsu vēstījuma sākumā aprakstītajā darbnīcā, kur Benvenuto strādā, Katrīna trallina, Askānio sapņo un Pagolo skaita lūgšanas.

Nākamajā rītā pēc tās dienas, kad Askānio tik vēlu bija pārnācis no pastaigas pa Nelas pils apkaimi, pie vārtiem pēkšņi atskanēja skaļš klauvējiens; Ruperta tūdaļ pietrūkās kājās un steidzās atvērt vārtus, bet Skocone (tā Benvenuto, ja lasītājs atceras, bija iesaucis Katrīnu) žigli izmetās laukā no istabas.

Pēc brīža atskanēja Skocones balss, itin kā priecīga, itin kā izbiedēta:

— Žēlīgais dievs! Skolotāj! Žēlīgais dievs! Tas ir karalis! Pats karalis ieradies darbnīcā jūs apciemoti …

Un, atgrūdusi plaši vaļā visas durvis, bāla un dreboša Skocone ieskrēja darbnīcā, kur strādāja Benvenuto kopā ar saviem mācekļiem un palīgiem.

V ģēnijs un karaļvara

Patiešām — tūlīt aiz Skocones pagalmā ienāca karalis Fransuā Pirmais ar visu savu svītu. Viņš soļoja zem rokas ar hercogieni d'Etampu, viņiem sekoja Navarras karalis ar dofini Katrīnu Mediči. Dofins, kas vēlāk kļuva par Anrī Otro, nāca kopā ar savu krustmāti Margeritu de Valuā, Navarras karalieni. Viņus pavadīja turpat visi galma augstmaņi.

Benvenuto izgāja viesiem pretī un, nebūdams nedz uztraucies, nedz apmulsis, uzņēma karaļus, prinčus, augstmaņus un galma dāmas, kā daždien uzņem draugus. Bet viesu vidū bija visizcilākie Francijas valstsvīri un pasaulē spožākās skaistules. Margerita valdzināja, hercogiene d'Etampa sajūsmināja, Katrīna Mediči pārsteidza, Diāna de Puatjē apžilbināja. Kas tur sevišķs! Itālijā Benvenuto bija draugos ar visslavenākajiem seno dzimtu pārstāvjiem, sešpadsmitā gadsimta augstmaņiem un kā Mi- kelandželo mīļākais skolnieks bija pieradis pie karaļu sabiedrības.

— Atļaujiet mums, kundze, apbrīnot ne vien jūs, bet ari mākslas darbus, — Fransuā Pirmais sacīja, griezdamies pie hercogienes d'Etampas, kas atbildēja ar smaidu.

Anna de Pislē, hercogiene d'Etampa, kurai karalis, atgriezies no spāņu gūsta, veltīja savu uzmanību un kura bija izspiedusi no viņa sirds grāfieni de Šatobriānu, tai laikā staroja patiesi karaliskā krāšņumā. Slaika, tievu vidukli viņa lepni, ar tādu kā kaķes grāciju atmeta atpakaļ savu brīnumjauko galviņu, atgādinādama ne vien kaķi, bet arī panteru, kurai viņa, starp citu, līdzinājās ar savu nepastāvību un nepiepildāmo alkatību; tai pašā laikā karaļa favorīte prata notēlot tādu sirdsskaidrību, ka pārliecināja pat visneticīgākos. Neparasti kustīga un viltīga bija šīs sievietes seja, brīžiem viņa šķita esam Her- miona, brīžam Galateja, viņas bālajās lūpās rotājās reizēm vilinošs, reizēm briesmīgs smaids, bet acis, kas vēl nupat bija laipnas un glāstošas, pēkšņi meta zibeņus un kvēloja dusmās. Viņa mēdza tik lēni pacelt un nolaist plakstus, ka nevarēja saprast, kas aiz tiem slēpjas — maigums vai drauds. Šī augstprātīgā un varaskārā sieviete savaldzināja Fransuā Pirmo līdz skurbumam. Būdama iedomīga un skaudīga, viņa paģērēja, lai karalis atprasa grāfienei Šatobriānai rotaslietas, kuras viņš bija tai dāvinājis, un skaistā, melanholiskā grāfiene, protestējot pret šādu izrīcību, nosūtīja rotaslietas atpakaļ metāla stieņu veidā. Un, beidzot būdama izmanīga un noslēgta, hercogiene d'Etampa ne vienreiz vien pievēra acis, kad karalis, sekodams savām iegribām, noskatīja galmā kādu jaunu un piemīlīgu būtni, jo drīz viņš to pameta, lai atgrieztos pie savas daiļās un ietekmīgās valdzinātājas.

—    Jau sen gribēju jūs apciemot, Benvenuto, jo pagājuši, ja nemaldos, divi mēneši, kopš esat ieradies mūsu karaļvalstī, taču garlaicīgas valsts lietas un rūpes man traucēja šai laikā nodoties pārdomām par mākslas cildenajiem mērķiem. Vainojiet šai ziņā, starp citu, manu svaini imperatoru, kas man nedod ne mirkli miera.

—    Ja jums labpatīk, sir, es aizrakstīšu imperatoram un pazemīgi lūgšu viņu, lai viņš ļauj jums palikt par dižu mākslas draugu, jo jūs esat viņam jau pierādījis, ka esat dižs karavadonis.

—    Jūs pazīstat Kārli Piekto? — Navarras karalis jautāja.

—    Jā, sir, man bija tas gods pirms četriem gadiem Romā pasniegt manis darinātu lūgšanu grāmatu viņa svētajai majestātei. Turklāt es pateicu dažus vārdus, kurus imperators laipni uzklausīja.

—    Un ko jums teica viņa svētā majestāte?

—    Ka viņš iepazinis mani jau pirms trim gadiem, ieraudzīdams uz pāvesta tērpa filigrāni izstrādātu pogu, kas darot godu manai meistarībai.

—    O, kā redzu, jūs esat karaļu uzslavu lutināts! — Fransuā Pirmais piebilda.

—    Jums taisnība, sir, man ir laimējies, jo mani darbi izpelnījušies kardinālu, lielhercogu, prinču un karaļu uzslavas.

—    Parādiet man savus brīnišķos darbus, tad redzēsim, vai es nebūšu stingrāks vērtētājs.

—    Man bija ļoti maz laika, sir. Te ir vāze un sudraba bļoda, pie kuras es patlaban strādāju, taču tās, liekas, nebūs jūsu majestātes uzmanības cienīgas.

Kādas piecas minūtes karalis klusēdams aplūkoja Čellīni veidojumus. Mākslas darbi pat it kā lika viņam aizmirst to radītāju. Pamanījis, ka viņu ielenc ziņkāres pārņemtas dāmas, Fransuā Pirmais sacīja:

—     Paskatieties, manas dāmas, tas taču ir brīnums! Vāzes forma ir tik neparasta un drosmīga! Mans dievs, cik smalki un prasmīgi veidots bareljefs un reljefs. It īpaši mani sajūsmina līniju daiļums. Redziet, cik daudzveidīgas un dabiskas ir cilvēku pozas! Paraugieties uz šo meiteni, kas pacēlusi rokas virs galvas: cik dzīvi atveidots mirklīgais žests, tā vien šķiet, ka meitene tūdaļ turpinās kustību. Nudien pat senatnē nav radītas tik brīnišķas figūras. Atceros antīko meistaru un Itālijas izcilo tēlnieku labākos darbus, taču nekas uz mani nav atstājis tik spēcīgu iespaidu. Paraugieties taču, de Navarras kundze, uz šo burvīgo mazuli: bērns slīgst ziedos, šķiet, kustina kājiņu. Viss ir tik dzīvs, graciozs un daiļš!

—    Jūs esat dižens karalis, sir! — Benvenuto iesaucās. — Citi apbēra mani ar uzslavām, turpretī jūs mani saprotat!

—    Parādiet vēl kaut ko! — karalis ar nepacietību sacīja.

—    Te ir medaļa, kurā attēlota Leda un gulbis, es pagatavoju to kardinālam Gabrielam Čezarīni; un te ir spiedogs, kurā esmu iegravējis svētā Jāņa un svētā Ambrozija attēlus; tad vēl emaljēts relikviju šķirstiņš …

—    Patiešām? Jūs kaļat medaļas? — pajautāja hercogiene d'Etampa.

—    Tāpat kā Milānas Kavadone, kundze.

—    Jūs pārklājat zeltu ar emalju? — iesaucās Marge- rita.

—    Tāpat kā Florences Amerīgo.

—    Jūs gravējat spiedogus? — painteresējās Katrīna.

—    Tāpat kā Perūzas Lāntisko. Vai tiešām jūs domājat, kundze, ka mans talants der vienīgi tam, lai izgatavotu zelta nieciņus un kaltu sudraba monētas? Lai slavēts dievs, es pieprotu daudzas mākslas. Es esmu diezgan labs kara inženieris, divas reizes neļāvu ienaidniekam ieņemt Romu. Es saceru gluži ciešamus sonetus, un jūs, majestāte, varat pasūtīt man odu, ko es uzrakstīšu jums par godu ne sliktāk kā pats Klemāns Maro! Mūziku tēvs mācīja man ar nūju, un šai metodei bija panākumi — es spēlēju flautu un korneti tik labi, ka pāvests Klements VII, kad man bija divdesmit četri gadi, pieņēma mani savā orķestrī. Bez tam esmu izgudrojis veidu, kā iegūt šaujamo pulveri, protu izgatavot lieliskas kramenīcas un ķirurģiskos instrumentus. Ja gadījumā jūsu majestāte sadomā karot, tad noteikti pasauciet mani, gan redzēsiet, ka es jums lieti noderēšu — es trāpīgi šauju no arkebūzas un protu rīkoties ar vaļņu bisi. Reiz medībās es vienā dienā nošāvu divdesmit piecus pāvus, bet kaujas laukā es atbrīvoju imperatoru no Oranžas prinča un jūsu majestāti no konetabla Burbona, — kā redzat, nodevējiem ar mani klājas plāni.

—    Ar ko tad jūs vairāk lepojaties, — viņu pārtrauca jaunais dofins, — ar to, ka nogalinājāt konetablu, vai ar to, ka nošāvāt divdesmit piecus pāvus?

—    Es nelepojos nedz ar vienu, nedz ar otru, monsenjor. Veiklību, tāpat kā visus citus talantus, mums dāvā dievs, un es tikai lieku tos lietā.

—     Bet es nemaz nezināju, ka jūs jau esat izdarījis man šādu pakalpojumu, — karalis sacīja, — pakalpojumu, ko mana māsa Margerita, starp citu, papūlēsies jums piedot. Tātad jūs nošāvāt konetablu Burbonu? Kā tad tas notika?

—     Ak dievs, gaužām vienkārši! Konetabla armija negaidīti parādījās Romas pievārtē un devās uzbrukumā cietokšņa mūriem. Es ar dažiem draugiem aizgāju paskatīties, kā noris kauja. Iziedams no mājas, kā parasts, uzmetu plecā arkebūzu. Ticis līdz pilsētas valnim, redzēju, ka tur vairs nav ko darīt. «Vai tiešām būšu velti nācis!» prātā pazibēja doma. Un tad es pavērsu savu arkebūzu pret aplencēju pūli un paņēmu uz grauda karavīru, kas bija galvas tiesu garāks par pārējiem. Viņš nogāzās, un ienaidnieka rindās izcēlās sajukums. Es biju nošāvis Burbonu. Kā vēlāk uzzināju, viņš tiešām bijis liela auguma.

Kamēr Benvenuto brīvi un bezrūpīgi stāstīja, galma dāmu un augstmaņu loks atvirzījās: visi ar cieņu un turpat ar bailēm raudzījās uz varoni, kurš nemaz neapzinājās savu varoņdarbu. ^Vienīgi Fransuā Pirmais palika stāvam blakus Čellīni.

—   Tātad, dārgais draugs, — viņš sacīja, — es redzu, ka jūs, vēl nepaguvis veltīt man savu talantu, esat izdarījis man pakalpojumu ar savu drosmi.

—    Sir, — Benvenuto jautri atteica, — manuprāt, es, šķiet, pat esmu dzimis jūsu kalps. Tā domāt man liek kāds gadījums no manas bērnības. Jūsu ģerbonī ir attēlota salamandra, vai ne?

—    Tad lūk! Kad man bija pieci gadi, es sēdēju reiz ar savu tēvu istabā, kur pirms tam bija būķēta veļa, un pavardā vēl liesmoja ozola šķilas. Laukā bija stiprs sals. Es paraudzījos uz uguni un pamanīju starp liesmu mēlēm kādu ķirzakai līdzīgu radījumu, kas, šķiet, jautri dejoja pašā speltē. Es parādīju to tēvam, un tēvs (jau iepriekš izlūdzos piedošanu par vaļību, bet tādas ir mūsu zemes rupjās parašas) iecirta man pamatīgu pļauku un mīļi sacīja: «Tu neko neesi nodarījis, dēliņ, es iecirtu tev pļauku tāpēc, lai tu atcerētos salamandru ugunī. Neesmu dzirdējis, ka vēl kādam citam būtu gadījies to redzēt.» Vai nav tiesa, sir, tā bija likteņa zīme? Es ticu liktenim, un divdesmit gadu vecumā es gandrīz vai aizbraucu uz Angliju, bet zeltkalis Pjetro Toredžiāno, ar kuru toreiz grasījos doties projām, pastāstīja, ka reiz, būdams vēl zēns, iecirtis pļauku Mikelandželo, kas darbnīcā ar viņu sastrīdējies. Un viss pajuka: ne par kādiem pasaules labumiem es nebrauktu kopā ar cilvēku, kurš bija pacēlis roku pret dižo tēlnieku. Es paliku Itālijā, bet no Itālijas nokļuvu nevis Anglijā, bet gan Francijā.

—    Francija lepojas ar to, ka jūs izraudzījāties viņu, Benvenuto, un mēs darīsim visu, lai jūs neskumtu pēc dzimtenes.

—    O, mana dzimtene ir māksla, kas vienmēr ir kopā ar mani, un mans pavēlnieks ir tas, kurš pasūta man visgreznāko biķeri.

—    Bet vai tagad jums ir kāda jauka iecere, Čellīni?

—    Jā, sir, es gribu atveidot Kristus tēlu — nevis krustā sisto Kristu, bet Kristu visā viņa dievišķās slavas mirdzumā — un, ja vien tas iespējams, ietvert šai tēlā visu vārdos neizsakāmo skaistumu, kādā viņš man parādījās.

—    Vai tiešām jūs esat redzējis ne tikai šās zemes valdniekus, bet arī debesu valdnieku, — smiedamās ierunājās Margerita, kurai bija paradums visu apšaubīt.

—    Jā, kundze, — Benvenuto atbildēja bērnišķīgi vientiesīgi.

—   Tad pastāstiet mums par to, — Navarras karaliene palūdza.

—    Ar lielāko prieku, kundze, — Benvenuto Čellīni uzticības pilnā tonī piekrita, acīmredzot nepieļaudams pat domu, ka viņa vārdu patiesīgumu kāds varētu apšaubīt. — īsi pirms tam es redzēju sātanu ar visu velnu baru; tos

izsauca kāds mans draugs garīdznieks nekromants[11]; sātans ieradās pie mums Kolizejā, un mēs tikai ar lielām grūtībām tikām no viņa vaļā, taču šaušalīgās atmiņas par elles izdzimumu uz visiem laikiem mani atstāja, kad, uzklausot manas kvēlās lūgšanas, lai stiprinātu ieslodzījumā manu garu, man parādījās mūsu dievišķais pestītājs saules staru mirdzumā, spoža oreola apņemts.

—           Un jūs tiešām esat pārliecināts, — Navarras karaliene vaicāja, — pilnīgi pārliecināts, ka jums parādījās Kristus?

—    Pilnīgi pārliecināts, kundze.

—           Tādā gadījumā, Benvenuto, izgatavojiet mūsu kapelai Kristus tēlu, — Fransuā Pirmais vēlīgi sacīja.

—           Jūsu majestāte, esiet žēlsirdīgi un pasūtiet man ko citu. Atliksim šo darbu.

—    Kāpēc tā?

—           Tāpēc, ka es devu solījumu dievam veltīt šo darbu vienīgi viņam un nevienam citam valdniekam.

—           Brīnišķīgi! Tad, lūk, Benvenuto, man vajadzīgs ducis svečturu ēdamistabai.

—           O, tā ir pavisam cita lieta, ar prieku pakļaujos jūsu gribai, sir.

—           Es vēlos nevis vienkāršus svečturus, bet gan sudraba statujas.

—    Sir, tās būs lieliskas!

—           Jā, divpadsmit statujas manā augumā — sešus dievus un sešas dievietes.

—    Skulptūras būs jūsu augumā, sir.

—           Jūs pasūtāt veselu poēmu! — iesaucās hercogiene d'Etampa. — Burvīgu, apbrīnojamu poēmu! Vai nav tiesa, msjē Benvenuto?

—    Es nekad nebrīnos, kundze.

—           Bet es gan brīnītos, — hercogiene sacīja, juzdamās vārīgi aizskarta, — ja kāds tēlnieks spētu radīt kaut ko līdzīgu antīkai mākslai.

—           Es tomēr ceru, ka izpildīšu pasūtījumu ne sliktāk par antīkajiem meistariem, — Benvenuto aukstasinīgi iebilda.

—    Vai tā nav lielība, maestro Benvenuto?

—    Es nekad nelielos, kundze.

To sacīdams, Čellīni cieši faudzījās uz d'Etampas kundzi, un augstprātīgā hercogiene neviļus nolaida acis, neizturējusi viņa mierīgo skatienu, kurā nebija pat dusmu. Anna izjuta netīksmi pret Čellīni, jo nojauta mākslinieka pārākumu, lai gan nevarēja atskārst, kur slēpjas viņa spēks. Līdz šim hercogiene domāja, ka skaistums ir visuspēcīgs: viņa bija aizmirsusi ģēnija varenību.

—     Bet kādiem tad jābūt dārgumiem, lai atalgotu talantu, kas līdzīgs jūsējam? — hercogiene dzēlīgi noprasīja.

—    Manu dārgumu, protams, būtu par maz, — Fransuā Pirmais noteica. — Starp citu, Benvenuto, kā liekas, atbraucis jūs saņēmāt tikai pieci simti zelta ekiju. Vai jums pietiks ar algu, kādu mēs maksājām mūsu galma gleznotājarfi Leonardo da Vinči, proti, septiņi simti zelta ekiju gadā? Bez tam visi darbi, ko pasūtīšu personiski es, tiks apmaksāti atsevišķi.

—     Sir, šāda devība ir cienīga tāda karaļa kā Fransuā Pirmais un, atļaujos sacīt, tāda tēlnieka kā Čellīni. Un tomēr es uzdrošinos griezties pie jūsu majestātes ar vēl vienu lūgumu.

—    Jau iepriekš apsolu, ka tas tiks izpildīts, Benvenuto.

—     Sir, man ir nemājīga un šaura darbnīca. Viens no maniem mācekļiem atrada telpas, kas ir vairāk piemērotas, lai radītu liela izmēra darbus, kādus, iespējams, pasūtīs mans pavēlnieks. Šīs telpas pieder jūsu majestātei. Tā ir Lielā Nelas pils. Tā nodota Parīzes prevo rīcībā, bet prevo tajā nedzīvo; viņš izmanto tikai Mazo Nelas pili, kuru es labprāt viņam atvēlu.

—    Lai notiek, Benvenuto! — Fransuā Pirmais sacīja. — Iekārtojieties Lielajā Nelas pilī, un man vajadzēs pāriet tikai pāri Sēnai, lai patērzētu ar jums un pamielotu acis ar jūsu šedevriem.

—    Kā tad tā, sir,v — karali pārtrauca hercogiene d'Etampa, — jūs bez jebkāda pamata atņemat tiesības uz pili muižniekam, man uzticamam cilvēkam!

Benvenuto paraudzījās uz viņu, un Anna otrreiz nodūra acis, neizturējusi viņa vērīgo, caururbjošo skatienu. Čellīni turpināja tikpat naivi, kā bija stāstījis par saviem redzējumiem:

—    Arī es esmu dižciltīgs, kundze! Manas dzimtas aizsācējs ir izcils vīrs, Jūlija Cēzara karavadonis, vārdā Fiorīno, kas dzimis Čellīno ciematā, netālu no Montefjaskones.

Viņa vārdā nosaukta Florence, bet jūsu prevo un viņa senču vārdā, ja atmiņa mani neviļ, vēl nekas nav nosaukts. Ja nu tomēr, — Benvenuto turpināja, pagriezies pret Fransuā Pirmo, pie tam viņa acu izteiksme un balss tonis tūliņ izmainījās, — varbūt esmu pārlieku pārdrošs, varbūt esmu izraisījis pret sevi šīs pilsētas vareno naidu un, par spīti jūsu majestātes labvēlībai, šis naids mani galu galā pazudinās? Parīzes prevo rīcībā, kā runā, esot vesela armija.

—    Man stāstīja, — karalis viņu pārtrauca, — ka reiz Romā kāds Čellīni, pēc amata zeltkalis, bez atlīdzības negribēja atdot sudraba vāzi, ko bija pasūtījis monsenjors Farnēze, tolaik kardināls, bet tagad pāvests.

—    Tā ir patiesība, sir.

—     Un vēl stāstīja, ka visa kardināla sardze ar kailiem zobeniem devusies sturmēt darbnīcu, lai atņemtu vāzi ar varu.

—    Arī tā ir patiesība.

—    Un tas pats Čellīni, paslēpies aiz durvīm ar musketi rokās, varonīgi aizstāvējies un licis monsenjora miesassargiem meklēt glābiņu bēgot, bet nākamajā rītā kardināls samaksājis viņam visu, kas pienākas.

—    Tas viss ir tīrā patiesība, sir.

—    Un vai tik jūs pats neesat šis Čellīni?

—    Jā, sir, tas esmu es, un, ja vien jūsu majestāte arī turpmāk neliegs man savu labvēlību, mani nekas nebiedē.

—    Tātad droši uz priekšu, — karalis iesaucās, tikko manāmi pasmaidījis, — droši uz priekšu, jo jūs esat muž- nieks!

Hercogiene d'Etampa vairs nebilda ne vārda, taču kopš šā brīža sāka ienīst Čellīni ar nāvīgu aizvainotas sievietes naidu.

—    Sir, es lūdzu parādīt man vēl vienu laipnību, — Čellīni atkal ierunājās. — Es neuzdrošinos stādīt jums priekšā visus savus mācekļus: pavisam to ir desmit, gan franči, gan vācieši, visi krietni puiši, mani prasmīgie palīgi; taču te ir divi mani mācekļi — Pagolo un Askānio, kurus es paņēmu līdzi no Itālijas. Panāc tuvāk, Pagolo, augstāk galvu, skaties atklātu skatienu, nevis tā, kā skatās nekauņas, bet gan tā, kā to dara krietni cilvēki, kuriem nav par ko sarkt, jo viņi nav darījuši neko ļaunu. Pagolo, šķiet, pietrūkst izdomas, kā arī degsmes darbā, taču viņš ir apzinīgs un godīgs meistars, kas strādā lēni, toties labi, lieliski uztver manas ieceres un precīzi tās izpilda. Bet tas ir Askānio, cēls un iznesīgs jauneklis, mans mīlulis. Viņš, bez šaubām, nav apveltīts ar tik varenu iztēli, kas liek bareljefā sadurties un cīnīties divu naidīgu armiju bataljoniem vai arī vāzes malā iecirsties lauvas nagiem vai tīģera zobiem. Nē, fantāzija viņam neuzbur nedz briesmīgas himeras, nedz pasakainus pūķus, toties viņa dvēsele ir tikpat daiļa kā viņa augums un pēc nojautas viņš uztver, ja tā var izteikties, dievišķīgo ideālu. Palūdziet Askānio atveidot eņģeli vai nimfu grupu, un neviens nevarēs nostāties viņam līdzās — tik poētiski un daiļi ir viņa darbi! Kad es strādāju ar Pagolo, man ir četras rokas, bet, kad ar Askānio, — man ir divas dvēseles; turklāt viņš mīl mani, un es esmu gaužām laimīgs, ka manā tuvumā ir tik tīra, tik uzticama sirds, kāda pukst Askānio krūtīs.

Kamēr skolotājs to visu stāstīja, Askānio padevīgi stāvēja viņam blakus, taču bez jebkāda bikluma, un viņa poza bija tik gracioza, ka hercogiene d'Etampa nespēja atraut skatienu no tumšmatainā un melnacainā itālieša, no valdzinošā jaunekļa, kas bija dzīva Apollona kopija.

—    Ja Askānio ir tik smalks un prasmīgs meistars, lai viņš atnāk kādu rītu pie manis uz d'Etampas pili, es vēlos, lai viņš pagatavo man kādu brīnumjauku ziedu no dārgakmeņiem un zelta.

Askānio palocījās, paraudzījies uz hercogieni ar sirsnīgu, pateicības pilnu skatienu.

—    Bet es, — sacīja karalis, — piešķiru viņam un Pagolo gada algu simt zelta ekiju.

—    Esmu pārliecināts, ka viņi godam nopelnīs šo algu, — Benvenuto piebilda.

—     Bet kas tā par piemīlīgu meiteni ar garām skropstām tur darbnīcas stūrī? — Fransuā Pirmais jautāja, pamanījis Skoconi.

—    O, nepievērsiet viņai uzmanību, sir! — Benvenuto atbildēja, saraucis uzacis. — Tas nudien man nav pa prātam, ka starp citiem mākslas darbiem, kas grezno manu darbnīcu, tiek pamanīta arī viņa.

—    Jūs esat greizsirdīgs, msjē Benvenuto?

—    Ko lai dara, sir, man nepatīk, kad iekāro manu īpašumu; iedomājieties tikai — lai gan šis salīdzinājums nav vietā: ja kādam ienāktu prātā kaut vai domās iekārot hercogieni d'Etampu, kā gan jūs tad apskaistos, sir! Bet Skocone ir mana hercogiene.

Šie vārdi izrāva no domīgā noskaņojuma hercogieni, kas lūkojās uz Askānio, un viņa iekoda sev lūpā. Daži augstmaņi neviļus pasmaidīja, dāmas sačukstējās. Karalis skanīgi iesmējās.

—    Diezgan, diezgan! Jums ir pamats būt greizsirdīgam, Benvenuto! Muižnieka goda vārds! Mēs, mākslinieki un karaļi, saprotam cits citu. Uz redzēšanos, mans draugs, es lūdzu jūs strādāt pie statujām. Sāciet, protams, ar Jupiteru. Kad izveidosiet modeli, atnesiet man to parādīt. Ardievu! Vēlu sekmes! Līdz nākamai reizei Nelas pilī!

—    Sir,' jums viegli pateikt — atnesiet man modeli. Bet kā lai es tieku Luvrā?

—    Sargiem būs dota pavēle jūs ielaist un atvest pie manis.

Čellīni palocījās un kopā ar Pagolo un Askānio pavadīja karali un viņa svītu līdz vārtiem. Šeit viņš nometās ceļos un noskūpstīja Fransuā Pirmajam roku, izjusti sacīdams:

—    Sir, pateicoties monsenjora de Monlika starpniecībai, jūs izglābāt mani no ieslodzījuma un, iespējams, arī no nāves; jūs dāsni apveltījāt mani ar dāvanām, jūs pagodinājāt manu necilo darbnīcu ar savu ierašanos, taču, galvenais, sir, es nezinu, kā lai pateicos jums par to, jūs ar pārsteidzošu gaišredzību nojaušat manas ieceres. Tā nu tas iegājies, ka mēs, mākslinieki, strādājam tiem, kas novērtē mūs tikai pēc daudziem gadsimtiem, turpretī man ir laimējies, jo savas dzīves laikā esmu atradis tiesnesi, kurš allaž mani atbalstīs, allaž dos zinošu padomu. Līdz šim es biju nākamo paaudžu meistars, bet kopš šā brīža ļaujiet man būt par'jūsu majestātes zeltkali!

—    Jūs būsiet mans meistars, mans zeltkalis, mans tēlnieks un mans draugs, ja vien tāds nosaukums jums, Benvenuto, pa prātam! Ardievu vai, pareizāk sakot, uz redzēšanos!

Pats par sevi saprotams, ka pēc karaļa parauga arī visi galminieki, izņemot vienīgi hercogieni d'Etampu, apbēra Čellīni ar laipnībām un uzslavām.

Kad karalis un viņa galms bija projām un Benvenuto palika pagalmā ar abiem mācekļiem, Askānio dedzīgi pateicās skolotājam, Pagolo turpretī to darīja itin kā negribēdams.

—    Nepateicieties man, mani dēli, tas nav to vērts. Taču vienu gan jums teikšu: ja jūs patiesi jūtaties man pateicīgi, es izlūgšos no jums kādu pakalpojumu, kad nu reiz esam sākuši par to runāt; tas attiecas uz kaut ko man ļoti dārgu. Jūs dzirdējāt, ko es teicu karalim par Katrīnu, un šie vārdi izsaka manas visdziļākās jūtas. Meitene kļuvusi man nepieciešama, draugi, gan darbā — jūs taču zināt, ar kādu prieku Skocone pozē man kā modelis, — gan arī dzīvē, jo es ticu, ka viņa mani mīl. Tāpēc es lūdzu jūs, lai gan Skocone ir daiļa, bet jūs esat jauni — tikpat jauni kā viņa, nemetiet acis uz viņu; pasaulē ir daudz citu skaistu meiteņu. Neplosiet manu sirdi un nenonieciniet manu draudzību pret jums, raidot uz Skoconi dedzīgus skatienus, bet, kad manis nav mājās, rūpējieties par viņu un sargājiet viņu kā brāļi! Es lūgtin lūdzu jūs, jo es pazīstu savu dabu, pazīstu sevi, un zvēru pie dieva — ja pamanīšu ko nelāgu, nogalināšu viņu un nodevēju!

—    Skolotāj! — Askānio sacīja. — Es cienu jūs kā skolotāju un mīlu kā tēvu, varat uz mani paļauties.

—    Jēzus Kristus! — Pagolo iesaucās, sasizdams rokas. — Lai dievs man žēlīgs pat domās pieļaut tādu neģēlību! Vai tad es neesmu jums pateicību parādā par itin visu? Es izdarīšu briesmīgu noziegumu, ja ļaunprātīgi izmantošu jūsu uzticību, kas man ir svēta, un atmaksāšu jums par jūsu labestību ar tik zemisku nodevību!

—    Pateicos jums, draugi, — Benvenuto sacīja, spiezdams viņiem rokas, — simtkārt pateicos. Es esmu gandarīts, es ticu jums. Bet tagad, Pagolo, ķeries pie darba un atceries, ka esmu apsolījis msjē de Vilruā uz rītdienu spiedogu, pie kura tu strādā; mēs ar Askānio iesim apskatīt pili, kuru mums atvēlējis visužēlīgais karalis un kuru nākamajā svētdienā ar labu vai ļaunu mēs pārņemsim savā īpašumā.

Pēc tam, pagriezies pret Askānio, Čellīni piebilda:

—    Tad ejam, Askānio, uz slaveno Nelas pili, kura tev tik ļoti patika no ārpuses, paraudzīsimies, vai arī iekšpusē tā ir tikpat krāšņa, kā ļaudis par to runā,

Un, iekāms Askānio paguva ko atbildēt, Benvenuto, pārlaidis skatienu darbnīcai, lai pārliecinātos, vai visi palīgi uz vietas; mīļi papliķēja pa Skocone? apaļo, sārto vaidziņu un, paņēmis savu skolnieku zem rokas, izgāja kopā ar viņu no mājas.

VI kāpēc vajadzīgas dueņjas

Viņi nebija nogājuši ne desmit soļu, kad sastapa gadus piecdesmit vecu neliela auguma vīru ar smalku, izteiksmīgu seju.

—    Es nācu pie jums, Benvenuto, — sacīja nepazīstamais, kuram Askānio palocījās ar visdziļāko cieņu, bet Benvenuto sirsnīgi sniedza roku.

—    Ja pie manis jūs atvedušas svarīgas darīšanas, dārgais Frančesko, — zeltkalis sacīja, — es atgriezīšos kopā ar jums; ja turpretī jūs esat nācis tikai apraudzīt mani, tad ejam kopā ar mani.

—    Esmu nācis dot jums padomu, Benvenuto.

—    Labprāt jūs uzklausīšu. Drauga padoms vienmēr noder.

—    Mans padoms nav domāts svešām ausīm.

—    Šis jauneklis ir mans otrais es, Frančesko. Runājiet!

—    Labprāt runātu, ja uzskatītu to par iespējamu, — Benvenuto draugs atbildēja.

—    Atvainojiet, skolotāj, — Askānio sacīja un pieklājīgi pagāja malā.

—    Neko darīt, tev vienam vajadzēs aiziet turp, kur mēs grasījāmies doties kopā, mans dēls, — Benvenuto sacīja. — Tu taču zini, ka es uzticos tev tāpat kā pats sev. Apskati visu sīki jo sīki: vai darbnīcai būs labs apgaismojums, vai pagalms piemērots skulptūru liešanai un vai iespējams mūsu darbnīcu atdalīt no telpas, kur strādās citi palīgi. Neaizmirsti arī par bumbotavu.

Un Benvenuto, paņēmis nepazīstamo zem rokas, pamāja savam skolniekam ar galvu un devās atpakaļ uz darbnīcu, bet jaunais cilvēks tā arī palika nekustīgi stāvam Senmartēna ielas vidū.

Patiešām, skolotāja uzdevums Askānio pagalam samulsināja. Viņš jau tāpat jutās apjucis, kad Benvenuto aicināja viņu līdzi apskatīt Nelas pili. Un spriediet paši, kas notika ar jaunekli brīdī, kad skolotājs viņu sūtīja turp vienu pašu.

Tad nu Askānio, kas divas svētdienas pēc kārtas bija redzējis Kolombu un nebija uzdrīkstējies viņai sekot un trešajā svētdienā bija meitenei sekojis, bet nebija uzdrīkstējies to uzrunāt, tagad bija spiests ierasties pie savas iemīļotās. Un kādā nolūkā? Lai apskatītu Nelas pili, kuru Benvenuto, gribēdams uzjautrināties, grasījās nākamajā svētdienā ar labu vai ļaunu atņemt Kolombas tēvam.

Šajā situācijā jebkurš justos nelāgi — un kur nu vēl mīlētājs, kuru pārņēma šausmas.

Par laimi, no Senmartēna ielās līdz Nelas pilij bija patālu. Pretējā gadījumā Askānio nebūtu varējis paspert pat vienu soli; taču, tā kā bija jānoiet apmēram pusjūdze, jauneklis devās ceļā.

Nekas tā nesamierina ar briesmām kā laiks vai attālums, kas mūs atdala no šīm briesmām. Pārdomas ir varens palīgs apdāvinātiem un garā stipriem cilvēkiem. Pie šādiem cilvēkiem piederēja arī Askānio. Tolaik jaunekļiem, kas nupat kā ienāca dzīvē, vēl nebija pieņemts uzlikt sev vilšanās masku. Patiesas bija visas jūtas, patiesas bija arī šo jūtu izpausmes, aiz prieka cilvēki smējās, aiz bēdām raudāja. Klīrība nebija vērojama nedz dzīvē, nedz mākslā, un tolaik divdesmitgadīgs jauneklis itin nemaz nejutās pazemots, atzīdamies, ka viņš ir laimīgs.

Tātad, par spīti mulsumam, Askānio jutās laimīgs. Viņš taču bija domājis, ka ieraudzīs Kolombu tikai nākamajā svētdienā, bet tagad tam bija jānotiek jau šodien. Tas nozīmēja iegūt sešas dienas, bet sešas gaidpilnas dienas mīlētājam, kā zināms, ir tikpat kā seši gadsimti.

Jo mazāks attālums viņu šķīra no pils, jo vienkāršāks viņam viss šķita: tiesa, viņš pats bija ieteicis Benvenuto lūgt karalim atļauju apmesties Nelas pilī un iekārtot tur darbnīcu, bet vai tad Kolomba dusmosies uz viņu tāpēc, ka viņš cenšas būt tuvāk viņai? Florenciešu zeltkaļa ienākšana senajā d'Amori pilī gan nodarīs pāri Kolombas tēvam, kas uzskata pili par savu īpašumu, — bet vai tiešām tas būtu tik liels noziegums, ja mesers Robērs d'Esturvils tur nedzīvo? Turklāt Benvenuto ir tik daudz iespēju samaksāt par telpām, piemēram, uzdāvināt prevo kādu biķeri vai kaklarotu viņa meitai (un Askānio nolēma pagatavot šādu kaklarotu), jo šai mākslas uzplaukuma laikmetā tas varēja novērst jebkurus sarežģījumus. Askānio bija redzējis lielhercogus, karaļus un pāvestus, kas bija gatavi pārdot kroni, scepteri vai tiāru, lai tikai varētu nopirkt kādu brīnišķīgu rotaslietu, kuru pagatavojis viņa skolotājs. Un galu galā Robēra kungs sapratīs, ka visu var nokārtot miera ceļā, un viņš vēl paliks maestro Benvenuto parādnieks, jo maestro Benvenuto ir tik augstsirdīgs, un, ja vien mesers d'Esturvils parādīs pretimnākšanu, maestro Benvenuto būs karaliski devīgs, par ko Askānio bija cieši pārliecināts.

Aizgājis pa Senmartēna ielu līdz galam, Askānio jau iztēlojās sevi par miera vēstnesi, ko sūtījis pats dievs, lai nodibinātu saticību starp divām karaļvalstīm.

Un tomēr, noticējis tam visam, Askānio gribēja — mīlētāji taču ir tik dīvaini — paildzināt savu ceļu vēl par kādām desmit minūtēm. Tāpēc viņš nepārcēlās pāri Sēnai laivā, bet devās tālāk pa krastmalu līdz Mulēnas tiltam. Iespējams, viņš izraudzījās šo ceļu tikai tāpēc, ka iepriekšējā dienā bijis gājis pa to, sekodams Kolombai.

Starp citu, lai arī kāda iemesla dēļ viņš meta šo līkumu, pēc divdesmit minūtēm viņš tik un tā atradās Nelas pils priekšā.

Un, kad Askānio bija sasniedzis mērķi, kad viņš ieraudzīja šaurās durvis, pār kuru slieksni viņam bija jāpārkāpj, kad viņš aplūkoja skaisto gotiskā stila celtni, virs kuras mūriem pārdroši tiecās augšup smaili tornīši, kad iedomāja, ka aiz sleģiem, kas karstuma dēļ bija pievērti, dzīvo daiļā Kolomba, — lieliskā gaisa pils, ko viņš pa ceļam bija uzcēlis, pēkšņi sabruka līdzīgi tām pilīm, kuras parādās mākoņos un atkal izgaist, tiklīdz vējš savēcina spārnus; jauneklis atradās vaigu vaigā ar īstenību, bet īstenībā nebija nekā mierinoša.

Tomēr, pavilcinājies kādu brīdi — lai gan vilcināšanās šķita visai dīvaina, jo krastmalā šai svelmainajā dienā nebija nevienas dzīvas dvēseles, — Askānio saprata, ka beidzot par kaut ko jāizšķiras. Un vienīgais pareizais lēmums bija doties pilī iekšā. Jauneklis piegāja pie durvīm un pacēla āmurīti, taču dievs vien zina, kad viņš būtu to nolaidis, ja tai pašā mirklī durvis pēkšņi neatvērtos un viņa priekšā nenostātos gadus trīsdesmit vecs vīrietis, pēc izskata vai nu kalpotājs, vai zemnieks, kas droši vien izpildīja pilī visādus darbus. Tas bija mesera d'Esturvila dārznieks.

Askānio un dārznieks spēji atvirzījās viens no otra.

—   Kas jums vajadzīgs? — dārznieks vaicāja. — Ko jūs vēlaties?

Atkāpties bija par vēlu, un Askānio, saņēmis visu savu drosmi, lepni atbildēja:

—   Gribu apmeklēt pili.

—   Kā to saprast — apmeklēt pili? — dārznieks brīnījās. — Kā vārdā?

—    Karaļa vārdā, — Askānio atbildēja.

—           Karaļa vārdā?! — dārznieks iesaucās. — Jēzus Kristus, vai tik karalis negrasās mums atņemt pili?

—    Pilnīgi iespējams, — Askānio atbildēja.

—     Ko tas nozīmē?

—           Pats saprotat, dārgais, — Askānio to pateica tik svarīgi, ka pats jutās apmierināts, — jums man nav tas jāpaskaidro!

—    Tiesa kas tiesa. Ar ko jūs gribat runāt?

—           Vai prevo kungs ir mājās? — Askānio vaicāja, lieliski zinādams, ka pilī viņa nav.

—    Nē, msjē, viņš ir Šatlē.

—    Bet kas viņu aizstāj, kad viņa nav mājās?

—    Viņa meita, Kolombas jaunkundze.

Askānio juta, ka nosarkst līdz ausu galiem.

—          Un vēl, — dārznieks turpināja, — Perīnas kundze. Ar ko msjē labpatiktos runāt — ar Perīnas kundzi vai Kolombas jaunkundzi?

Šis vienkāršais jautājums Askānio krūtīs sacēla veselu vētru. Jauneklis pavēra muti, grasīdamies sacīt, ka vēlas redzēt Kolombas jaunkundzi, taču pārdrošie vārdi tā arī nenāca pār viņa lūpām, un viņš palūdza aizvest viņu pie Perīnas kundzes.

Dārzniekam nebija ne jausmas, ka šis, pēc viņa domām, tik dabiskais jautājums var tik ļoti mulsināt, viņš piekrītoši pamāja ar galvu un devās cauri pagalmam uz Mazo Nelas pili. Askānio viņam sekoja.

Viņi šķērsoja otru pagalmu, pēc tam izgāja pa otrām durvīm, pagāja garām puķu dārziņam, uzkāpa pa kāpnēm lievenī un aizgāja līdz galam pa garu galeriju. Te dārznieks atvēra durvis un pieteica:

—           Perīnas kundze, ieradies kāds jauns cilvēks, kas karaļa vārdā pieprasa, lai viņam parādot pili.

Un dārznieks atvirzījās sāņus, palaižot garām Askānio, kas bija apstājies uz sliekšņa.

Askānio atbalstījās pret sienu, un acu priekšā viņam viss satumsa; bija noticis tas, ko viņš nebija paredzējis: kopā ar Perīnas kundzi istabā atradās Kolomba, un viņš skatīja vaigu vaigā abas sievietes.

Perīnas kundze sēdēja pie ratiņa un vērpa. Kolomba sēdēja pie rokdarbu rāmja un izšuva.

Abas sievietes reizē pacēla galvu un paraudzījās uz durvīm.

Kolomba uzreiz pazina Askānio. Meitene bija gaidījusi viņu, lai gan saprāts viņai sacīja, ka atnākt viņš nevar. Bet jauneklis, sastapis meitenes skatienu, sajuta, ka tūdaļ vai nomirs, lai gan meitenes skatiens pauda bezgalīgu maigumu.

Tas arī saprotams, jo, domājot par tikšanos ar mīļoto, Askānio paredzēja milzum daudz grūtību, iztēlojās milzum daudz šķēršļu; šķēršļiem vajadzēja viņu iedvesmot, bet grūtībām stiprināt viņa gribu, un te pēkšņi viss atrisinājās tik vienkārši, tik jauki, itin kā pats dievs, viņu tīrās mīlestības aizkustināts, būtu atbalstījis un svētījis šo tikšanos; Askānio satikās ar mīļoto brīdī, kad viņš to vismazāk bija gaidījis, un visas lieliskās runas, kas bija sagatavotas iepriekš, visi kvēlie vārdi, kam bija jāpārsteidz un jāaizkustina meitene, pēkšņi izgaisa no atmiņas — nepalika pāri ne frāzes, ne vārda, ne balsiena.

Arī Kolomba gluži vai pamira, sēdēja nekustīga un mēma. Jaunās un skaidrās būtnes, itin kā pats dievs tās jau iepriekš būtu salaulājis, sajuta, ka pieder viena otrai, ka tuvojoties saplūst vienā būtnē tāpat kā Salmakīda un Hermafrodīts, un, pirmās tikšanās pārsteigtas, trīsēja pilnas mulsuma un nespēja izsacīt ne vārda.

Perīnas kundze piecēlās no krēsla; atlikusi koda]u sānis, viņa atspiedās pret vērpjamo ratiņu un pirmā pārtrauca klusumu.

—   Šis vientiesis Rembo melš blēņas, — cienījamā dueņja iesaucās. — Jūs dzirdējāt, Kolomba?

Kolomba neatbildēja.

—    Kas jums šeit vajadzīgs, jaunais cilvēk? — Perīnas kundze turpināja, pieiedama tuvāk Askānio. — Ak žēlīgais dievs! — viņa iesaucās, pēkšņi pazīdama jaunekli. — Tas taču tas pats galantais kavalieris, kas jau trīs svētdienas tik laipni sniedz man svētīto ūdeni pie baznīcas durvīm. Ko jūs vēlaties, draudziņ?

—    Man jārunā ar jums, — Askānio nomurmināja.

—    Vienatnē? — Perīnas kundze klīrīgi pajautāja.

—    Jā, ar jums … vienatnē …

Sacīdams to, Askānio saprata, ka izdara nepiedodamu muļķību.

—    Tādā gadījumā nāciet šurp, jaunais cilvēk, nāciet šurp, — Perīnas kundze sacīja, atvērdama durvis uz blakus istabu un aicinādama Askānio viņai sekot.

Un Askānio gāja viņai līdzi, taču aiziedams viņš uzmeta Kolombai vienu no tiem ilgajiem skatieniem, kuros ikviens mīlētājs prot ielikt bezgala daudz, kuri ir nesaprotami nezinātājam, toties pilni dzijas jēgas tiem, kam tie domāti. Un Kolomba, protams, saprata, ko sacīja šis skatiens, jo, kad viņas acis neviļus sastapās ar jaunā cilvēka skatienu, viņa pēkšņi pietvīka un, sajutusi to, nolaida acis, itin kā pētīdama izšuvumu, un sāka kropļot gluži nevainīgu ziediņu. Askānio, ieraudzījis, ka Kolombas seja pietvīkst, tūdaļ apstājās un dzīrās jau steigties pie viņas, taču šai brīdī Perīnas kundze atskatījās un pasauca jauno cilvēku, un viņam neatlika nekas cits kā iet viņai līdzi. Viņš nebija vēl paguvis pārkāpt pāri slieksnim, kad Kolomba nometa adatu, nolaida rokas uz krēsla parocēm, atmeta galvu atpakaļ un dziļi nopūtās, turklāt viņas nopūtā — jo tāds ir neizdibināmais sirds noslēpums — saplūda kopā gan nožēla, ka Askānio aiziet prom, gan atvieglojuma sajūta, ka viņa vairs nav.

Turpretī Askānio pārņēma īgnums: viņš dusmojās uz Benvenuto, kas bija uzticējis viņam tik muļķīgu uzdevumu; dusmojās pats uz sevi par to, ka nebija pratis izmantot izdevīgu gadījumu, bet visvairāk dusmojās uz Perīnas kundzi, jo viņas vainas dēļ viņš bija izgājis no istabas tieši tai mirklī, kad viņam šķita, ka Kolombas skatiens aicina viņu palikt.

Tāpēc, kad dueņja blakus istabā pajautāja viņam par apmeklējuma iemeslu, Askānio atbildēja diezgan izaicinoši, nolēmis atriebt viņai pats savu neizdarību:

—    Es atnācu, cienītā kundze, lai lūgtu jūs izrādīt man Nelas pili, izstaigāt to kopā ar mani no viena gala līdz otram.

—    Izrādīt jums Nelas pili? — Perīnas kundze pārvaicāja. — Bet kāpēc jums tas vajadzīgs?

—    Lai pārliecinātos, vai tā mums derēs, vai mums šeit būs ērti un vai mums ir vērts uzņemties pūles, lai pārceltos šurp.

—    Kā tā — pārceltos šurp? Vai jūs būtu noīrējuši pili no prevo kunga?

—    Nē, mums dāvina pili viņa majestāte.

—   Viņa majestāte dāvina jums pili? — Perīnas kundze iesaucās pagalam pārsteigta.

—     Un nodod pilnīgi mūsu īpašumā, — Askānio atbildēja.

—    Jums?

—    Nevis man, cienītā kundze, bet manam skolotājam.

—           Bet kas tad, ja atļauts vaicāt, ir jūsu skolotājs, jaunais cilvēk? Droši vien kāds ārzemju augstmanis?

—            Kaut kas svarīgāks, Perīnas kundze, — dižens mākslinieks, kas atbraucis no Florences, lai kalpotu dieva svaidītajai majestātei!

—           Ak tā! — dueņja noteica, lāgā nesaprazdama, par ko ir runa. — Ko tad dara jūsu skolotājs?

—           Ko dara? Itin visu: darina gredzenus daiļavu pirkstiņiem, kausus karaļu galdiem, statujas dievnamiem, bet brīvajā, laikā viņš aplenc vai aizstāv pilsētas, ja viņam ienāk prātā pabiedēt imperatoru vai nostiprināt pāvesta varu.

—           Žēlīgais dievs! — Perīnas kundze iesaucās. — Kā tad sauc jūsu skolotāju?

—    Viņu sauc Benvenuto Čellīni.

—           Savādi, bet tādu vārdu es neesmu dzirdējusi, — dueņja nomurmināja. — Kāds tad viņam tituls?

—    Viņš ir zeltkalis.

Perīnas kundze uzlūkoja Askānio, aiz brīnumiem iepletusi acis.

—           Zeltkalis! — viņa atkārtoja. — Ak zeltkalis! Uji jūs iedomājaties, ka prevo kungs atdos savu pili kaut kadam zeltkalim?

—: Ja neatdos, paņemsim ar varu.

—    Ar varu?

—    Tieši tā.

—           Ceru, ka jūsu skolotājs neuzdrošināsies uzstāties pret prevo kungu.

—           Viņam nācies uzstāties pret trim hercogiem un diviem pāvestiem.

—           Žēlīgais dievs! Pret diviem pāvestiem! Vai tik viņš nav ķeceris?

—           Viņš ir tāds pats katolis kā mēs ar jums, Perīnas kundze, nomierinieties, un sātans nav mūsu sabiedrotais, toties mūs atbalsta pats karalis. _

—    Ak tā! Bet prevo kungu arī kāds atbalsta.

—    Kas tad?

—    Hercogiene d' Etampa.

—           Tādā gadījumā mūsu spēki ir līdzīgi, — Askānio piebilda.

—    Un ja mesers d'Esturvils jums atsaka?

—    Maestro Benvenuto ieņems pili ar varu.

—    Un ja mesers Robērs ieslēgsies šeit kā cietoksni?

—    Maestro Čellīni ieņems pili triecienā.

—    Meseram prevo ir divdesmit četri apbruņoti sargi, padomājiet par to.

—    Maestro Benvenuto Čellīni ir desmit mācekļi. Kā redzat, mūsu spēki joprojām ir līdzīgi, Perīnas kundze.

—    Toties pats mesers d'Esturvils ir bīstams pretinieks; viņš notrieca zemē visus, kas uzdrīkstējās mēroties ar'viņu spēkiem turnīrā par godu Fransuā Pirmā kāzām.

—     Brīnišķīgi! Tieši ar tādu drosminieku, Perīnas kundze, maestro Benvenuto grib pamēroties spēkiem. Viņš, tāpat kā mesers d'Esturvils, līdz šim ir notriecis zemē visus savus ienaidniekus, atšķirība vienīgi tāda, ka tie, kurus uzvarēja jūsu prevo, pēc pāris nedēļām atkal bija sveiki un veseli, turpretī tie, kam bija darīšana ar manu skolotāju, tā arī nepiecēlās vairs un pēc trim dienām viņus aiznesa uz kapiem.

—    Ak, būs nelaime, būs nelaime! — Perīnas kundze nomurmināja. — Stāsta, ka ielenktajās pilsētās, jaunais cilvēk, notiekot briesmu darbi.

—    Nomierinieties, Perīnas kundze, — Askānio smiedamies atbildēja. — Jūsu uzvarētāji būs žēlsirdīgi.

—    Es stāstu to visu tāpēc, dārgais draugs, ka baidos no asins izliešanas, — atbildēja Perīnas kundze, kurai acīmredzot nebija nekādu iebildumu iegūt atbalstu uzbrucēju vidū. — Tas, ka jūs dzīvotu kaimiņos, būtu gluži patīkami, jo mums šai nolādētajā nostūrī trūkst jebkādas sabiedrības. Mesers d'Esturvils mūs abas, savu meitu un mani, nolēmis visīstākajam ieslodzījumam, mēs esam kā divas nabaga mūķenes, lai gan, paldies dievam, neesam devušas solījumu neprecēties. Cilvēks nedrīkst būt viens, teikts svētajos rakstos, bet, ja svētajos rakstos teikts «cilvēks», tas attiecas arī uz sievieti, vai nav tiesa, jaunais cilvēk?

—    Pats par sevi saprotams.

—    Bet mēs šais milzīgajās telpās esam gluži vienas un, protams, briesmīgi garlaikojamies.

—    Vai tad jūs neviens neapmeklē? — Askānio pavaicāja.

—     Žēlīgais dievs! Kā jau es sacīju, mēs dzīvojam šeit sliktāk par mūķenēm. Mūķenēm vismaz atļauts satikties ar tuviniekiem un sarunāties ar draugiem caur režģi. Viņām ir ēdamistaba, kur viņas pulcējas kopā, sarunājas un tērzē. Tā, protams, nav nekāda īstā jautrība, taču viņas tomēr mazliet izklaidējas. Pie mums laiku pa laikam ierodas vienīgi mesers prevo, lai nostrostētu meitu — acīmredzot tālab," ka viņa kļūst aizvien skaistāka, jo, goda vārds, tā ir nabadzītes vienīgā vaina. Arī mani pie reizes izbar un piekodina stingrāk uzmanīt Kolombu. Žēlīgais dievs! Viņa taču neredz nevienas dzīvas dvēseles un, ja nepārmītu kādu vārdu ar mani, tik vien pavērtu lūpas, lai noskaitītu lūgšanu. Tāpēc, es lūdzu jūs, jaunais cilvēk, nevienam nesakiet, ka jūs esat šeit ielaists, ka pēc Lielās Nelas pils apskates esat iegriezies pie mums parunāties Mazajā pilī.

—    Kā! — Askānio iesaucās. — Pēc Lielās Nelas pils apskates es atgriezīšos ar jums Mazajā pilī? Tātad es…

Askānio aprāvās, apjautis, ka viņa prieks ir pārāk atklāts.

—    Diez vai būtu pieklājīgi, jaunais cilvēk, ja reiz esat stādīts priekšā Kolombas jaunkundzei, bet viņa — daru jums zināmu — šeit ir saimniece, kad viņas tēva nav mājās, — diez vai būtu pieklājīgi no jūsu puses atstāt Nelas pili pēc sarunas vienīgi ar mani, nepasakot viņai pat ardievas. Protams, ja jums tas nav pa prātam, varat būt brīvs un iziet uz ielas tieši no Lielās Nelas pils, kur ir savi vārti.

—    Nekādā ziņā! — Askānio iesaucās. — Sasodīts! Ticiet man, Perīnas kundze, es esmu audzināts ne sliktāk par citiem un pret dāmām vienmēr esmu pieklājīgs. Tikai, lūdzu, Perīnas kundze, dosimies uz Lielo pili tūlīt pat, es ļoti steidzos.

Patiešām, uzzinājis, ka būs vēl iespējams atgriezties Mazajā Nelas pilī, Askānio steidzās ātrāk apskatīt Lielo pili. Arī Perīnas kundze, baidīdamās, ka pēkšņi varētu ierasties pats prevo, nevēlējās Askānio ilgāk aizkavēt, un, paņēmusi atslēgu saišķi, kas karājās aizdurvē, viņa devās pa priekšu.

Ieskatīsimies tad arī mēs kopā ar Askānio Lielajā Nelas pilī, kur kopš šā brīža noritēs mūsu vēstījuma galvenie  notikumi.

Pils jeb, pareizāk sakot, Nelas muiža, kā to parasti tais laikos sauca, atradās Sēnas kreisajā krastā, kas lasītājam jau zināms, tai pašā vietā, kur pēc tam uzcēla Nevērās pili, bet pēc tam naudas kaltuvi un institūtu. Pils pacēlās Parīzes rietumu nomalē, un aiz tās mūriem bija redzams pilsētas grāvis un Prēoklēras zaļās pļavas. Šo pili VIII gadsimta beigās uzcēla Nelas senjors Amori no Pikardijas. 1308. gadā Filips Skaistais nopirka pili un padarīja to par karaļa rezidenci. 1520. gadā Nelas torni, kas bija slavens ar savu asiņaino un trakulīgo pagātni, atdalīja no pils, gar Sēnu uzbūvēja krastmalu, bet pāri grāvim pārmeta tiltu, un tā drūmais tornis stāvēja upes krastā vientuļš un skumīgs gluži kā grēku nožēlnieks.

Nelas muiža bija tik plaša, ka torņa atdalīšana gandrīz nemaz nebija jūtama. Tas bija turpat vesels ciemats; augsts mūris ar platiem, smaili velvētiem lielajiem vārtiem un mazajiem dienesta vārtiņiem to nošķīra no krastmalas. Vispirms ienācējs nokļuva plašā četrstūrainā pagalmā, kuru ietvēra mūris ar divām durvīm: vienas atradās pa kreisi, otras — pagalma dziļumā. Ja apmeklētājs ienāktu, kā bija ienācis Askānio, pa durvīm kreisajā pusē, viņa skatienam pavērtos neliela brīnumjauka, gotiskā stilā celta XIV gadsimta ēka: tā bija Mazā Nelas pils, kuras dienvidu sienu ieskāva dārzs. Ja turpretī apmeklētājs ienāktu pa durvīm, kas atradās pagalma dziļumā, tad pa labi viņš ieraudzītu viscaur no akmeņiem mūrēto Lielo Nelas pili ar diviem smailiem sānu torņiem, kurus apņēma balustrādes, ar stūrainu fasādi, augstiem logiem, krāsainām rūtīm un divdesmit vēj rādītājiem, kas čīkstēja vējā. Mūsu dienās tur . pietiktu vietas trim banku namiem.

Ja apmeklētājs ietu tālāk, viņš apmaldītos visāda veida un lieluma dārzos, un šais dārzos viņš ieraudzītu bumbo- tavu, laukumu serso spēlei, lietuvi, arsenālu un vēl tālāk — putnu mājas, staļļus, govju un aitu kūtis. Mūsu dienās tur pietiktu vietas trim fermām.

Tas viss gan bija gaužām nolaists un atstāts novārtā, jo dārznieks Rembo un divi viņa palīgi teju, teju jaudāja apkopt Mazās Nelas pils dārzu, kur Kolomba audzēja puķes un Perīnas kundze — kāpostus. Taču vietas pilī netrūka, apgaismojums bija labs, viss bija pamatīgi celts, un, ieguldot mazliet darba un naudas, tur varēja ierīkot pasaulē vislabāko darbnīcu.

Bez tam, ja ari pils nebūtu tik ērta, Askānio jūsmotu par to tikpat dedzīgi, jo tepat tuvumā dzīvoja Kolomba, un tas bija galvenais.

Apskate tika izdarīta ātri: izveicīgais jauneklis visu aplūkoja, visu pārbaudīja, visu novērtēja vienā acumirklī.

Perinās kundze, sākumā velti nopūlējusies tikt viņam līdzi, pēc brīža atdeva viņam atslēgu saišķi, kuru viņš, pabeidzis apskati, godīgi atdeva atpakaļ.

—    Bet tagad, Perīnas kundze, — Askānio sacīja, — es esmu jūsu rīcībā.

—    Tad ejam, jaunais cilvēk, atpakaļ uz Mazo Nelas pili, jo tā rīkoties mums prasa labais tonis.

—    Protams! Pretējā gadījumā mana izturēšanās būtu augstākā mērā nepieklājīga.

—   Un, pielūkojiet, Kolombai ne vārda par jūsu nāciena iemeslu!

—    Ak dievs, par ko tad lai runāju ar viņu? — Askānio iesaucās.

—    Cik jūs neattapīgs, skaistulīti Jūs taču pats sacījāt, ka esat zeltkalis!

—    Tā tas tiešām ir.

—     Jauki! Tad runājiet ar viņu par rotaslietām; šāda saruna allaž tīkama pat viskautrākajai meitenei. Ja viņa ir Ievas meita, tad viņai patīk viss, kas spīd. Turklāt nabadzītei ir tik maz iespēju izklaidēties, viņa dzīvo tik vientuļi, ka viņu mazliet iepriecināt ir dievam tīkams darbs. Protams, laimīgas laulības viņas gados būtu labākais iepriecinājums. Tāpēc ikreiz, kad Robēra kungs ierodas pie mums, es viņam klusiņām saku: «Izdodiet viņu pie vīra, izdodiet nabadzīti pie vīra.»

Nemaz nedomādama, ka šāda vaļsirdīga izrunāšanās varētu nepatikt meseram d' Esturvilam, Perīnas kundze devās uz Mazo Nelas pili un kopā ar Askānio iegāja istabā, kur viņi bija atstājuši Kolombu.

Kolomba domīga un aizsapņojusies sēdēja tai pašā pozā, kādā mēs viņu atstājām. Vienīgi kādas divdesmit reizes viņa tika pacēlusi galvu un paraudzījusies uz durvīm, pa kurām bija izgājis skaistais jauneklis, tālab, izsekojot viņas skatieniem, varētu nodomāt, ka viņa gaida Askānio. Taču, tiklīdz durvis atvērās, Kolomba tik manīgi ķērās pie izšūšanas, ka nedz Perīnas kundzei, nedz Askānio nevarēja ne prātā ienākt, ka darbs ticis pārtraukts.

Kā gan viņa nojauta, ka jaunais cilvēks nāca aiz dueņ- jas? To visu varētu izskaidrot ar magnētismu, ja vien magnētisms tais laikos jau būtu izgudrots.

—     Kolomba, es jums atvedu jaunekli, kas sniedza mums svētīto ūdeni, jo es, drostaliņ, tūdaļ pazinu, ka tas ir viņš.

Es jau dzīros viņu izvadīt pa Lielās Nelas pils vārtiem, taču viņš ieteicās, ka neesot no jums atvadījies. Un tā ir vistīrākā patiesība, jo jūs neesat pārmijuši ne pušplēsta vārdiņa. Bet jūs abi, paldies dievam, neesat mēmi…

—    Perīnas kundze! — Kolomba pārtrauca dueņju pagalam apmulsusi.

—     Kas vēl nebūs! Jums nav par ko sarkt. Msjē Askānio ir kārtīgs jauns cilvēks, bet jūs esat prātīga meitene. Bez tam viņš, kā redzams, ir lielisks meistars, kurš prot apstrādāt dārgakmeņus un pagatavot rotaslietas, kas daiļām meitenēm tik ļoti patīk. Ja jūs vēlaties, drostaliņ, viņš atnesīs savus izstrādājumus šurp.

—    Man nekā nevajag, — Kolomba nočukstēja.

—     Pašreiz varbūt arī nevajag, taču, es ceru, jūs nenomirsiet aiz vientulības šai nolādētajā kaktā! Jums jau ir sešpadsmit gadi, Kolomba, un pienāks diena, kad jūs būsiet daiļa līgava un jums dāvās visādas rotas; pēc tam jums kā dižciltīgai dāmai būs vajadzīgas dažnedažādas dārglietas. Tad labāk dot priekšroku šim jaunajam cilvēkam, nevis citiem meistariem, kas, protams, nav viņa vērti.

Kolomba cieta. Pamanījis to, Askānio, kuru Perīnas kundzes paredzējumi ne sevišķi iepriecināja, nāca talkā nabaga meitenei, kurai daudz vieglāk būtu sarunāties ar jaunekli nekā klausīties dueņjas skaidrojumus.

—    O! Esiet tik laipna, jaunkundz, — viņš sacīja, — un atļaujiet man atnest dažus manus darbus. Tagad man šķiet, ka visas rotaslietas esmu darinājis tikai jums, ka esmu strādājis, domādams par jums. O, varat tam ticēt, jo mēs, juvelieri, nieciņos, kas pagatavoti no zelta, sudraba un dārgakmeņiem, reizēm ieliekam savas labākās ieceres. Diadēmās, kas kronē jūsu galvas, sprādzēs, kas apņem jūsu rokas, kaklarotās, kas glāsta jūsu plecus, ziedos, putnos, eņģeļos un himerās, kas noslēpumaini kaut ko čukst jums ausīs, reizēm izpaužas godbijīgs dievinājums, kādu mēs izjūtam pret jums.

Un sacīsim atklāti, kā tas pieklājas godprātīgam notikumu aprakstītājam, ka, dzirdot šos maiguma pilnos vārdus, Kolombas sirds ielīksmojās, jo Askānio, kas tik ilgi bija klusējis, beidzot bija sācis runāt un runāja tā, kā pie- dienas runāt tam, kuru viņa iztēlojusies savos sapņos, tālab, pat nepaceldama acis, meitene juta, kāds dedzīgs, starojošs skatiens viņai pievērsts, bet ārzemnieciskais akcents piešķīra īpašu valdzinājumu jaunekļa vārdiem, kas Kolombai bija jauni un nesaprotami, piešķīra dziļāku jēgu un neatvairāmu burvīgumu tai vieglajai un harmoniskajai mīlas valodai, ko meitenes saprot, iekāms pašas sāk tajā runāt.

—     Protams, — Askānio turpināja, joprojām nenovērsdams skatienu no Kolombas, — protams, mēs itin nemaz nevairojam jūsu skaistumu. Arī dievs nekļūst varenāks no tā, ka mēs izgreznojam viņa altāri. Mēs tikai ietveram sievietes daiļumu visā, kas ir tikpat jauks un valdzinošs kā viņa pati, lai pēc tam, nostājušies ēnā, mēs, mirdzošo rotu necilie darinātāji, redzētu jūs visā jūsu starojošajā skaistumā un, domādami par savu niecību, gūtu mierinājumu apziņā, ka mūsu meistarība cēlusi jūs vēl augstāk.

—     Ak, msjē, — Kolomba mulsi atbildēja, — man droši vien nekad nebūs lemts nēsāt jūsu brīnišķīgos darinājumus, nudien, man viņi nebūs vajadzīgi; es dzīvoju vientulībā un aizmirstībā, bet šī vientulība un aizmirstība mani nemaz nenomāc; es pat mīlu to un gribētu tā dzīvot vienmēr, un tomēr es ļoti vēlētos palūkoties uz jūsu darinātajām rotaslietām; nevis greznoties ar tām, bet apbrīnot tās.

Un, baiļodamās, ka nav pateikusi pārāk daudz, bet varbūt tāpēc, lai nepateiktu ko vairāk, Kolomba apklusa, palocījās un izspurdza laukā tik steidzīgi, ka vairāk pieredzējis cilvēks šo aiziešanu iztulkotu par bēgšanu.

—     Brīnišķīgi! — Perīnas kundze iesaucās. — Beidzot mēs sākam koķetēt. Nudien, man jāteic, ka jūs, jaunais cilvēk, runājat kā no grāmatas. Tūdaļ redzams, ka jūsu pusē zina noslēpumu, kā iepatikties cilvēkiem; jūs uzreiz dabūjāt mani savā pusē, un es nudien no visas sirds vēlos, lai prevo kungs neapietas ar jums pārlieku bargi. Tad uz redzēšanos, jaunais cilvēk, un pasakiet savam skolotājam, lai viņš piesargās. Brīdiniet viņu, ka mesers d'Esturvils ir gatavais velns un bez tam visai ietekmīga persona galmā. Lai jūsu skolotājs uzklausa mani un atsakās no sava nodoma: nepārcelieties uz Lielo Nelas pili un nekādā gadījumā neieņemiet to ar varu. Bet ar jums mēs vēl redzēsimies, vai ne? Un, galvenais, neticiet Kolombai: viņa mantojusi no savas nelaiķa mātes tādu bagātību, ka var atļauties jebkuru untumu un samaksāt par jūsu rotām div- desmitreiz dārgāk, nekā tās patiesībā vērtas. Starp citu, atnesiet arī kādu vienkāršāku rotaslietu: varbūt viņai ienāk prātā to uzdāvināt man. Paldies dievam, vēl neesmu tik veca, lai nevarētu kādam patikt. Jūs mani saprotat, vai ne?

Un, nolēmusi, ka būs drošāk, ja savus vārdus viņa arī kaut kā apliecinās, Perīnas kundze pieskārās jaunekļa plecam. Askānio nodrebēja kā cilvēks, kas pēkšņi uzmodināts no miega. Jauneklim šķita, itin kā viņš būtu to visu sapņojis. Viņš nespēja aptvert, ka bijis pie mīļotās, neticēja, ka šī skaidrā būtne, kuras dziedošā balstiņa vēl aizvien skanēja viņam ausīs, bet slaikais stāvs joprojām vīdēja acu priekšā, patiešām bija tā pati, par kuras skatienu vēl vakar un šodien no rīta viņš būtu atdevis savu dzīvību.

Tālab pārpilns laimes un nākotnes cerību viņš apsolīja Perīnas kundzei visu, ko vien viņa vēlējās, pat neklausīdamies, ko viņa lūdz. Vienalga! Vai tad viņš nebija gatavs atdot visu, kas vien viņam piederēja, lai tikai atkal sastaptos ar Kolombu?

Taču, apjautis, ka palikt šeit ilgāk nav vēlams, viņš atvadījās no Perīnas kundzes, apsolīdams atnākt nākamajā rītā.

Izgājis laukā no Mazās Nelas pils, Askānio sastapa divus pretimnācējus. Viens no viņiem tā paskatījās uz viņu, ka no skatiena vien, nemaz jau nerunājot par apģērbu, jauneklis sazīmēja prevo.

Askānio arī pārliecinājās par to, kad redzēja, ka abi pretimnācēji klauvē pie vārtiem, pa kuriem viņš nupat bija izgājis laukā, un jauneklis nožēloja, ka nav atstājis pili ātrāk, jo kas var zināt, vai viņa neapdomība nenāk par ļaunu Kolombai…

Lai nepievērstu sev uzmanību, ja gadījumā prevo būtu viņu ievērojis, Askānio devās prom, pat neatskatīdamies uz plašajā pasaulē vienīgo stūrīti, kuru viņš šai mirklī tik ļoti alka iegūt uz visiem laikiem.

Atgriezies darbnīcā, viņš ieraudzīja, ka Benvenuto ir gaužām norūpējies. Cilvēks, kuru viņi tika sastapuši uz ielas, bijis gleznotājs Primatičo, kurš steidzies, kā tas krietnam novadniekam piedienas, brīdināt Čellīni, ka Fransuā Pirmā vizītes laikā tēlnieks nav bijis pietiekami piesardzīgs un iemantojis sev nāvīgu ienaidnieku — hercogieni d'Etampu.

VII līgavainis un draugs

Viens no nepazīstamajiem vīriešiem, kurus Askānio bija redzējis pie ieejas Nelas pilī, patiešām bija Parīzes prevo mesers Robērs d' Esturvils. Bet ar otru mēs drīz vien iepazīsimies.

Bija pagājis jau krietns brīdis kopš Askānio aiziešanas, bet Kolomba vēl aizvien domīgi stāvēja savā istabā, ieklausīdamās vismazākajā troksnītī, kad pie viņas iesteidzās Perīnas kundze un paziņoja, ka blakus istabā viņu gaida tēvs.

—    Tēvs? — Kolomba izbijusies iesaucās.

Un tūdaļ tikko dzirdami piemetināja:

—    Ak dievs! Ak dievs! Vai tiešām viņi būtu satikušies?

—    Jā, jūsu tēvs, mīļo bērniņ, — Perīnas kundze atbildēja, nesadzirdējusi teikuma otru pusi, — un kopā ar viņu kāds vecs kungs, kuru es nepazīstu.

—     Kāds vecs kungs? — Kolomba čukstēja, nodrebēdama ļaunā priekšnojausmā. — Ak dievs! Ko tas varētu nozīmēt, Perīnas kundze? Šķiet, pirmo reizi divu triju gadu laikā tētiņš ieradies pie mums nevis viens pats, bet kopā ar kādu citu.

Tomēr, par spīti bailēm, jaunajai meitenei neatlika nekas cits kā paklausīt, jo viņa lieliski pazina tēva neiecietīgo raksturu, un, saņēmusi drosmi, Kolomba ar smaidu uz lūpām iegāja istabā, no kuras nupat kā bija izbēgusi; par spīti neizdibināmajām bailēm, kuras Kolomba izjuta pirmo reizi mūžā, viņa mīlēja tēvu ar patiesu mīlestību, un, lai gan mesers d' Esturvils izturējās pret meitu paskarbi, vienveidīgajā un skumjajā dienu ritumā Kolomba tomēr gaidīja tās dienas, kad viņš ieradās Nelas pilī, uzskatīdama tās par svētkiem.

Kolomba piegāja pie tēva un gribēja viņu apskaut un pateikt ko mīļu, taču prevo neļāva meitai nedz sevi apskaut, nedz pateikt kādu vārdu. Viņš paņēma Kolombu pie rokas un pieveda pie nepazīstamā kunga, kurš stāvēja, atspiedies pret lielu ziediem rotātu kamīnu.

—    Dārgais draugs, — viņš sacīja nepazīstamajam, — stādu tev priekšā savu meitu.

Pēc tam, pievērsies Kolombai, piebilda:

—    Kolomba, tas ir grāfs d' Orbeks. Karaļa mantzinis un tavs nākamais vīrs.

Kolomba vāri iekliedzās, taču pieklājības pēc tūlīt ap- valdījās; sajutusi, ka ceļgali viņai saļogās, meitene atspiedās pret krēsla atzveltni.

Patiešām, lai saprastu, cik ļoti šī negaidītā vēsts izbiedēja Kolombu, kas turklāt atradās īpašā dvēseles noskaņojumā, lasītājam būtu jāredz grāfs d' Orbeks.

Tiesa, arī Kolombas tēvs, Robērs d' Esturvils, nebija nekāds skaistulis; viņš rauca savas biezās uzacis, ja kāds. pretojās viņa gribai vai bilda ko pretī, bargajā sejā un visā viņa druknajā stāvā bija jaušams kaut kas raupjš un neveikls, kas neizraisīja simpātijas; taču līdzās grāfam d' Orbekam viņu varēja salīdzināt ar erceņģeli Miķeli, kas stāv blakus pūķim. Prevo platā seja un skaudrie vaibsti tomēr liecināja par uzņēmību un spēcīgu gribu, bet mazās, spriganās lūša acis pauda gudrību un saprātu; turpretī grāfs d' Orbeks bija kusls un nomērējis, ar savām garajām rokām, kas atgādināja zirnekļa kājas, smalko oda balsi un gliemeža gausumu viņš izskatījās ne vien kroplīgi neglīts, bet pat pretīgs, turklāt šo kroplīgumu vēl papildināja muļķība un ļaunums. Pēc iesīkstējuša paraduma viņš stāvēja, piešķiebis galvu uz sāniem, viņa smaids bija neķītrs un skatiens — pilns viltības.

Tāpēc, ieraudzījusi atbaidošo veci, kuru tēvs stādīja viņai priekšā kā nākamo vīru tieši tai brīdī, kad viņas sirdī un domās valdīja kāds cits tēls un acis vēl skatīja skaisto jaunekli, kas nupat bija izgājis no šīs istabas, Kolomba, kā mēs jau teicām, gandrīz vai skaļi iekliedzās, taču savaldījās un bāla, sastingusi tramīgi uzlūkoja tēvu.

—    Lūdzu, atvaino mani, dārgais draugs, — prevo turpināja, — par Kolombas dīvaino izturēšanos; vispirms, mana mazā mežone nav izgājusi no šejienes jau veselus divus gadus, jo, kā tu pats lieliski zini, jauno laiku vēsmas ne visai labi ietekmē skaistas meitenes; otrkārt, atklāti sakot, esmu rīkojies aplam, iepriekš nebrīdinādams viņu par mūsu nodomiem, lai gan patiesībā tas būtu gluži lieki, jo maniem lēmumiem nav vajadzīgs nekāds atbalsts un tie izpildāmi bez ierunām; un, beidzot, viņa nezina, kas tu esi, nezina, ka ar savu vārdu, savu bagātību un hercogienes d' Etampas labvēlību tu vari sasniegt visu, ko vēlies, bet, apsvērusi to, Kolomba pienācīgi novērtēs godu. kādu tu mums parādi, saistīdams savu seno un slaveno dzimtu ar mūsu jauno muižnieku dzimtu; viņa sapratīs, ka mūsu četrdesmit gadus ilgā draudzība …

—    Diezgan, dārgais, dieva dēļ, diezgan! — grāfs viņu pārtrauca.

Pēc tam, vērsdamies pie Kolombas ar vaļīgu un nekaunīgu pašpārliecību, kas tik ļoti kontrastēja ar nabaga Askānio kautrību, viņš sacīja:

—     Nu, nu, nomierinieties, mans bērns! Lai jūsu vaidziņos atgriežas burvīgais sārtums, kas jums tik ļoti piestāv. Ak dievs! Vai tad man vēl būtu jāmācās pazīt jaunas meitenes vai jaunas sievas, kad esmu jau divas reizes bijis precējies, dārgumiņ! Nudien nav vērts tā uztraukties; ceru, ka jūs nebaidāties no manis, ko? — grāfs pašapmierināti noteica un, izriezis krūtis, noglāstīja ar roku plānās ūsas un bārdu, kas bija apcirpta tāpat kā karalim. — Jūsu tēvs velti tik negaidīti nosauca mani par jūsu nākamo vīru, jo šis vārds allaž satrauc meiteņu sirdis, kad tās dzird to pirmo reizi, taču jūs apradīsiet ar to, dārgumiņ, un beigu beigās izteiksiet to ar savām burvīgajām lūpiņām. Ehē! Jūs kļūstat vēl bālāka. Pasarg dievs!… Vai jums nav slikti?

Un d'Orbeks gribēja pieturēt Kolombu, taču viņa izslējās un pakāpās'soli atpakaļ, itin kā viņai grasītos pieskarties kāds pretīgs rāpulis, pēc tam, sakopojusi visus spēkus, bilda:

—    Piedodiet, monsenjor, piedodiet, tētiņ… tas pāries, es domāju, es cerēju …

—    Ko tu domāji, uz fco tu cerēji? Nu, nevilcinies, runā! — prevo pavēlēja, nenovērsdams no meitas savas durstīgās, ļaunās ačeles.

—     Ka jūs atļausiet man vienmēr palikt kopā ar jums, tētiņ, — Kolomba atbildēja. — Kopš nabaga mātes nāves es taču tā rūpējos par jums, mīlu jūs, un es domāju …

—     Ciet klusu, Kolomba! — prevo valdonīgi apsauca. — Es neesmu vēl tik vecs, un nekāda aprūpēšana man nav vajadzīga; bet tu jau esi tai vecumā, kad jāpadomā, kā iekārtot savu dzīvi.

—    Ak dievs! — sarunā atkal iejaucās d'Orbeks. — Dodiet taču jāvārdu, kāpēc tādas ceremonijas! Kopā ar mani jūs būsiet laimīga, cik laimīgs cilvēks vien var būt, un zvēru, ka skauģu jums netrūks. Es esmu bagāts, velns parāvis! Un es gribu, lai jūs parādītu man godu: jūs tiksiet ievesta galmā, un jūsu briljantus apskaudis ja nu ne karaliene, tad pati hercogiene d' Etampa.

Grūti pateikt, kādas jūtas pēdējie vārdi izraisīja Kolombas sirdī, taču viņas vaidziņos pēkšņi iekvēlojās sārtums, un viņa atbildēja grāfam par spīti tēva bargajam, draudīgajam skatienam:

—    Es palūgšu tētiņu, monsenjor, ļaut man padomāt par jūsu priekšlikumu.

—    Kas vēl nebūs?! — d' Esturvils pārskaities iesaucās. — Ne stundu, ne minūti! Kopš šī brīža tu esi grāfa līgava, ielāgo to labi, un jūs apprecētos jau šovakar pat, ja pēc stundas viņam nebūtu jādodas uz savu Normandijas grāfisti; tu taču zini, ka mana griba ir pavēle. Tev nekas nav jāgudro! Ejam, d'Orbek, atstāsim gražīgo jaunkundzi. Tātad kopš šī brīža viņa ir tava, dārgais draugs, un tu varēsi izsludināt saderināšanos, kad vien gribēsi. Bet nu ejam apskatīt jūsu nākamo mājokli!

Grāfs d' Orbeks vilcinājās, grasīdamies vēl ko sacīt Kolombai, taču prevo paņēma viņu zem rokas un, īgni ņurdēdams, aizvilka sev līdz; grāfs paguva tikai paklanīties un, ļauni nosmīknējis, izgāja no istabas kopā ar meseru Robēru.

Tiklīdz aiz viņiem aizvērās durvis, no pretējās puses istabā ieskrēja Perīnas kundze, jo bija dzirdējusi prevo aizkaitināto balsi, un tagad steidzās palīgā, nojauzdama, ka tēvs, kā parasti, rupji izturējies pret Kolombu. Dueņja ieradās tieši laikā, lai atbalstītu Kolombu, kas teju, teju turējās kājās.

—     Ak dievs, ak dievs! — nabaga meitene iesaucās, aizklādama acis ar rokām, itin kā baidīdamās atkal ieraudzīt d' Orbeka atbaidošo seju. — Ak dievs, vai tiešām visam beigas! Ardievu, jaukie sapņi! Ardievu, liegās cerības! Viss ir pagalam, viss ir zudis! Man neatliek nekas cits kā nomirt!

Nemaz nav jāsaka, cik ļoti šie vārdi, kā arī Kolombas vārgais izskats un bālums pārbiedēja Perīnas kundzi un cik ļoti kāpināja viņas ziņkāri. Savukārt Kolombai gribējās izkratīt sirdi, un, liedama jo rūgtas asaras, kādas vēl nekad nebija lējusi, viņa izstāstīja savai krietnajai audzinātājai visu, kas bija noticis starp tēvu, grāfu d'Orbeku un viņu. Perīnas kundze bija vienis prātis, ka līgavainis nav nedz jauns, nedz izskatīgs, taču viņa domāja, ka nav lielākas nelaimes kā palikt vecmeitās, tāpēc sāka pierādīt Kolombai, ka daudzkārt labāk apprecēties ar vecu un neglītu, toties bagātu un varenu augstmani nekā palikt par vecmeitu. Dueņjas spriedelēšana līdz sirds dziļumiem aizskāra Kolombu, un viņa atgriezās savā istabā, atstādama Perīnas kundzi, kas bija apveltīta ar visai dzīvu iztēli un jau sapņoja par to, ka viņa, Kolombas audzinātāja, kļūs par grāfienes d'Orbekas pavadoni/

Tikmēr prevo un grāfs apskatīja Lielo Nelas pili, tāpat kā pirms stundas to bija darījuši Perīnas kundze un Askānio.

Būtu visai amizanti, ja sienām bez ausīm, kādas, kā runā, tām esot, būtu arī acis un mēle un ja šīs sienas visiem garāmgājējiem stāstītu par to, ko tās redzējušas un dzirdējušas.

Bet, tā kā sienas mēmi raudzījās uz prevo un karaļa mantzini, varbūt tikai paklusām savā nodabā smiedamās, tad ierunājās mums jau pazīstamais mantzinis.

—    Nudien, — viņš skaļi prātoja, iedams pāri pagalmam no Mazās uz Lielo Nelas pili, — nudien mūsu clrostaliņa ir ļoti jauka; tieši tāda sieva man vajadzīga, dārgais d'Estur- vil. Prātīga, tikla, labi audzināta. Ticiet man, pirmais negaiss pāries, un iestāsies saulainas dienas. Lai nu kas, bet es viņas pazīstu. Visas meitenes sapņo par jaunu, skaistu, gudru un bagātu vīru. Paldies dievam, man piemīt vismaz puse no visām šīm īpašībām. Un, ja cilvēks var to sacīt, tas jau ir daudz.

Patērzējis par līgavu, viņš ierunājās par nākamajiem īpašumiem, turklāt gan par meiteni, gan par pūru runāja ar vecīgu alkatību.

—     Te nu tā ir — senā Nelas pils! — mantzinis iesaucās. — Lielisks miteklis, sirsnīgi pateicos. Šeit mums būs brīnišķīgi — manai sievai, man un maniem dārgumiem. Te būs mūsu istabas, tur es glabāšu valsts kasi, bet šeit izmitināšu kalpotājus. Vecie mūri gan krietni noplukuši. Taču pēc pielabošanas, par ko samaksās viņa majestāte, mēs varēsim šeit dzīvot bez raizēm. Starp citu, d'Esturvil, vai tu esi cieši pārliecināts, ka šī pils paliks tev? Tev jārūpējas, lai tiktu apstiprinātas tavas īpašuma tiesības. Cik atceros, karalis tev nav piešķīris dāvinājuma aktu.

—    Pili viņš man nav dāvinājis, tiesa kas tiesa, — prevo smiedamies sacīja, — toties viņš atļāva man tajā dzīvot, bet tas ir gandrīz viens un tas pats.

—    Bet ja nu kāds izspēlē ar tevi ļaunu joku, iegūdams pili ar karaļa dāvinājuma aktu?

—    O! Patvaļniekam tiks sarīkota pienācīga uzņemšana, par to es galvoju, lai tikai mēģina pieprasīt no manis kaut ko! Jūs ar hercogieni d'Etampu atbalstīsiet mani, un es piespiedīšu nekauņu nožēlot savus tīko jumus. Blēņas, es esmu pilnīgi mierīgs, Nelas pils pieder man, un tas ir tikpat droši, dārgais draugs, kā tas, ka mana meita Kolomba ir tava līgava; brauc mierīgi un atgriezies ātrāk atpakaļ!

Tiklīdz prevo pateica šos vārdus, kurus apšaubīt nebija pamata nedz viņam pašam, nedz viņa sarunu biedram, pa vārtiem, kas veda no četrstūrainā pagalma uz Lielās Nelas pils dārziem, dārznieka Rembo pavadībā ienāca vēl viena persona. Tas bija vikonts de Marmaņs.

Arī vikonts, kā runāja, pretendēja uz Kolombas roku, taču viņš bija neveiksmīgs pretendents. Šim nelgām bija sarkanīgi mati, bāli rožaina seja, viņš bija pašapmierināts, nekaunīgs, pļāpīgs un vaļīgs attiecībās ar sievietēm, kuras bieži viņu izmantoja kā aizsegu, lai slēptu savu patieso mīlestību; vikonts dižojās ar to, ka ieņem karaļa sekretāra amatu, kālab var brīvi piekļūt pie viņa majestātes kopā ar kurtiem, papagaiļiem un mērkaķiem. Taču d'Es- turvilu nevarēja maldināt nedz šķietamā labvēlība, nedz mānīgais draudzīgums, kādu viņa majestāte izrādīja de Marmaņam, jo šo labvēlību un draudzīgo attieksmi, kā runāja, viņš bija iemantojis vienīgi tāpēc, ka pakalpīgi uzņēmās pildīt dažnedažādus uzdevumus, pie reizes arī ne visai godprātīgus. Turklāt vikonts de Marmaņs bija jau sen nodzīvojis savus īpašumus un visa viņa labklājība bija atkarīga no Fransuā Pirmā devības. Taču šis avots kuru katru brīdi varēja izsīkt, un mesers Robērs d'Esturvils nebija tāds vieglprātis, lai tik svarīgās lietās paļautos uz karali, kuram piemita pagalam untumains raksturs. Viņš saudzīgi noraidīja vikonta de Marmaņa bildinājumu, kā noslēpumu pateikdams to, ka viņa meita, jau saderināta ar citu. Tā kā šī atklātā atzīšanās izskaidroja atteikuma iemeslu, vikonts de Marmaņs un Robērs d'Esturvils sabiedrības acīs palika labi draugi, lai gan kopš tās dienas vikonts ienīda prevo, bet prevo piesargājās no vikonta, kas, par spīti savstarpējām laipnībām un glaimīgajiem smaidiem, nespēja noslēpt savu naidu no cilvēka, kuram galma tumšie noslēpumi un galminieku slepenākās domas bija kā atvērta grāmata. Tāpēc ikreiz, kad ieradās vikonts, tik laipns un uzmanīgs, prevo gatavojās saņemt ļaunas vēstis, kuras de Marmaņs parasti paziņoja ar asarām acīs, ar liekuļotu un uzspēlētu līdzjūtību, pilinādams indi svaigi uzplēstajā brūcē.

Ar grāfu d'Orbeku vikonts de Marmaņs bija pārtraucis gandrīz visas attiecības. Vēl vairāk — viņu savstarpējā netīksme dūrās acīs, kas galma aprindās reti kad notiek. D'Orbeks nicināja de Marmaņu, jo de Marmaņs nebija bagāts un nevarēja dzīvot atbilstoši savam augstajam stāvoklim. De Marmaņs nicināja d'Orbeku, jo d'Orbeks bija vecs un nevarēja vairs patikt sievietēm; vārdu sakot, abi necieta viens otru ne acu galā un vērpa viens pret otru intrigas.

Tāpēc arī tagad abi galminieki sasveicinājās ar tik dzēlīgu un saltu smaidu, kādu var redzēt vienīgi karaļpilī rīkotajās pieņemšanās, kad galminieki grib viens otram pasacīt: «Ak, nebūtu mēs nožēlojami zaķapastalas, viens 110 mums jau sen atrastos viņsaulē!»

Tā kā stāstītāja pienākums ir runāt gan par labo, gan par slikto, tad tomēr jāteic, ka šoreiz viņi aprobežojās vienīgi ar palocīšanos un smaidiem, grāfs d'Orbeks nepārmij a ar vikontu de Marmaņu neviena vārda un, prevo pavadīts, steidzīgi izgāja laukā pa tām pašām durvīm, pa kurām nupat bija ienācis viņa ienaidnieks.

Turklāt patiesības labad vēl jāpiebilst, ka, par spīti savstarpējam naidam, abi sāncenši vajadzības gadījumā tūdaļ vienotos, ja būtu jānovāc no ceļa kāds trešais.

Tātad grāfs d'Orbeks aizgāja, bet prevo palika divatā ar savu draugu vikontu de Marmaņu.

Prevo panāca viņam pretī, priecīgi smaidīdams, kamēr vikonts gaidīja viņu, savilcis seju bēdīgā grimasē.

—     Ak, mans dārgais prevo, — vikonts pirmais pārtrauca klusumu, — jūs izskatāties gaužām priecīgs.

—     Bet jūs, mans dārgais Marmaņ, gaužām bēdīgs.

—     Jūs taču zināt, mans nabaga d'Esturvil, ka manu draugu bēdas mani skumdina tāpat kā paša bēdas.

—     Jā, jā, es zinu, cik jums līdzjūtīga sirds, — prevo atbildēja.

—     Nupat redzēju, kā jūs starojāt aiz prieka līdzās savam nākamajam znotam grāfam d'Orbekam, jo viņa precības ar jūsu meitu nevienam vairs nav noslēpums, es apsveicu jūs, mans dārgais d'Esturvil…

—            Es taču jau sen jums sacīju, ka Kolomba ir saderināta, mans dārgais Marmaņ.

—           Nudien nevaru saprast, kā jūs varat šķirties no tik burvīgas meitas!

—            O! Es nemaz nešķiros no viņas, — mesers Robērs iebilda. —: Mans znots grāfs d'Orbeks pārcelsies pāri Sē- nai ar visu savu kasi un apmetīsies Lielajā Nelas pilī, kamēr es savus vaļas brīžus pavadīšu Mazajā pilī.

—            Mans nabaga draugs! — Marmaņs noteica. Šūpodams galvu un izlikdamies dziļi norūpējies, viņš paņēma ar vienu roku d'Esturvilu zem elkoņa, bet ar otru norausa iedomātu asaru.

—           Kāpēc gan nabaga draugs? — mesers Robērs vaicāja. — Sasodīts! Kādas gan ziņas jūs grasāties man pavēstīt?

—            Vai tiešām man lemts pirmajam paziņot jums šo ļauno vēsti?

—     Kādu tad? Runājiet taču!

—            Vai zināt, mans dārgais prevo, šai bēdu ielejā jābūt filozofam, un ir tāds vecs sakāmvārds, kuru nelaimīgajai cilvēku ciltij nemitīgi jāatkārto, jo tajā ietverta visas cilvēces gudrība.

—            Kas tas par sakāmvārdu? Sakiet taču visu līdz galam!

—            Cilvēks domā, mans dārgais draugs, cilvēks domā, bet dievs dara.

—           Ko tad domāju es, un ko dara dievs? Nu, sakiet taču reiz!

—            Jūs esat nodomājis atdot seno Nelas pili znotam un meitai?

—            Protams, un es ceru, ka viņi apmetīsies tur pēc trim mēnešiem.

—           Jūs maldāties, mans dārgais prevo, maldāties! Nelas pils vairs nav jūsu īpašums. Piedodiet, ka es jūs tā sarūgtinu, taču, tā kā pazīstu jūsu ātrīgo dabu, manuprāt, būs labāk, ja šo jaunumu jūs dabūsiet zināt no drauga, kas pavēstīs jums to saudzīgi, nevis no nelieša, kurš priecāsies par jūsu nelaimi un pateiks jums visu bez aplinkiem. Ak vai, mans dārgais draugs, Lielā Nelas pils vairs nepieder jums!

—     Kas tad man to atņēmis?

—     Viņa majestāte.

—     Viņa majestāte?

—            Jā gan. Tagad jūs labi saprotat, ka nekas vairs nav līdzams.

—     Kad tas notika?

—            Šodien no rīta. Ja mani nebūtu aizkavējušas darīšanas Luvrā, es būtu paziņojis jums par to jau agrāk.

—            Jūs kāds maldinājis, Marmaņ. Tās ir nepatiesas baumas, ko palaiduši mani ienaidnieki, un jūs, neko lāgā nenoskaidrojis, izplatāt tās tālāk.

—            Es ļoti vēlētos, lai tas tā būtu, taču diemžēl man neviens neko nav sacījis, es dzirdēju visu pats savām ausīm.

—     Ko jūs dzirdējāt?

—            Es dzirdēju, kā karalis pavēlēja atdot Lielo Nelas pili citam.

—    Kas tad ir šis cits?

—            Klaidonis, kaut kāds itāļu zeltkalis, kura vārds jums droši vien būs zināms, — intrigants Benvenuto Čellīni, kurš ieradies šurp pirms diviem mēnešiem no Florences, un nepavisam nav saprotams, kāpēc karalis ir uz viņu kā uzburts un šodien ar visu galmu apmeklēja viņu Ferrāras kardināla pilī, kur šis bēdīgi slavenais mākslinieks ierīkojis sev darbnīcu.

—            Sakiet, vikont, — jūs bijāt klāt, kad karalis dāvināja Lielo Nelas pili šim nelietim? v

—            Kā tad, ka biju, — Marmaņs atbildēja, izrunādams vārdus lēni, pa balsieniem, lai sagādātu sev lielāku baudu.

—            Tā, tā, — prevo noteica. — Jauki, sagaidīšu nelieti, kā pieklājas, lai tik nāk pēc karaļa dāvinājuma!

—     Vai tad jūs domājat pretoties?

—     Protams.

—     Karaļa pavēlei?

—            Dieva pavēlei, velna pavēlei, itin visiem, kas tīkos mani padzīt no šejienes!

—            Sargieties, prevo! — vikonts de Marmaņs iesaucās. — Nemaz jau nerunājot par to, ka jūs izpelnīsieties karaļa nežēlastību, Benvenuto Čellīni var izrādīties daudz bīstamāks, nekā jūs domājat.

—     Bet vai jūs zināt, kas esmu es, vikont?

—            Pirmkārt viņš bauda viņa majestātes labvēlību. Tiesa, varbūt tikai uz laiku, taču fakts paliek fakts.

—            Vai tiešām jūs nezināt, ka es esmu Parīzes prevo, kas pārstāv viņa majestāti Šatlē, ka es sēžu zem baldahīna greznā kamzolī un mantijā ar zobenu pie sāniem, ka man galvā cepure ar spalvām un rokās zils zizlis!

—           JJn vēl man jāsaka jums, ka šis nolāpītais itālietis labprāt uzsāk cīņu kā līdzīgs ar līdzīgu ar prinčiem, kardināliem un pāvestiem.

—            Bet vai jūs zināt, ka pie manis atrodas spiedogs, kas piešķir aktiem likuma spēku!

—            Stāsta, ka šis nolādētais kauslis ievaino un nogalina bez izņēmuma visus, kas stājas viņam ceļā.

—            Vai tad jūs nezināt, ka manā rīcībā dienu un nakti ir divdesmit četri bruņoti vīri?

—            Stāsta, ka viņš nodūris kādu juvelieri, cīnīdamies ar sešdesmit vīru lielu apsardzi.

—            Jūs aizmirstat, ka Nelas pils ir nocietināta, ka tās mūros ir ambrazūras un virs durvīm — šaujamlūkas, turklāt no vienas puses to apjož pilsētas cietokšņa mūris, kas nav ieņemams.

—     Gan redzēsim.

—     Es baidos par jums.

—     Bet es viņu gaidu.

—            Vai tomēr, mans dārgais draugs, jūs nebūtu tik laipns un neuzklausītu kādu padomu?

—     Runājiet, tikai īsāk!

—            Nespēkojieties ar pretinieku, kas ir stiprāks par jums!

—            Šis nožēlojamais itāliešu amatnieks ir stiprāks par mani? Vikont, jūs pārbaudāt manu pacietību!

—            Zvēru pie sava goda, ka tik jums beigās nav dārgi jāsamaksā. Es saku to, vēlēdams jums labu.

—     Vikont, jūs padarīsiet mani traku!

—      Padomājiet labi, viņa pusē ir karalis.

—     Kas par to? Manā pusē ir hercogiene d'Etampa!

—     Ka tik viņa majestāte nenoskaišas par nepaklausību.

—            Ne reizi vien jau esmu tā rīkojies un ar panākumiem, msjē.

—            Jā, es zinu, attiecībā uz nodevām par braukšanu pār Mantas tiltu. Bet.. .

—     Kas par «bet»?…

—           Redzat, jūs neko lielu neriskējat vai reizēm pat nemaz neriskējat, rīkodamies pretēji vāja un labsirdīga karaļa gribai, toties riskējat ar visu, uzsākdami cīņu ar tik spēcīgu un briesmīgu cilvēku, kāds ir Benvenuto Čellīni.

—     Velns un elle, vikont, jūs padarīsiet mani traku!

—     Gluži otrādi, es gribu jūs vest pie prāta.

—            Diezgan, vikont, diezgan! Zvēru, ka šis nelietis dārgi samaksās par patīkamajiem mirkļiem, kādus man sagādājusi jūsu draudzīgā līdzjūtība.

—     Lai dievs dod, prevo! Lai dievs dod!

—     Labi jau, labi! Vai jūs esat visu pateicis?

—            Jā, jā. Kā liekas, visu, — vikonts atbildēja, itin kā cenzdamies atcerēties, vai nav aizmirsts vēl kāds jaunums, kas būtu līdzvērtīgs pirmajam.

—     Tad palieciet sveiki! — prevo iesaucās.

—    Sveiki, mans nabaga draugs.

—     Sveiki!

—     Es tomēr esmu jūs brīdinājis.

—     Sveiki!

—            Man nav ko sev pārmest, un tas ir mans mierinājums.

—     Sveiki, sveiki!

—           Vēlu sekmes! Taču baidos, ka mans vēlējums nepiepildīsies.

—   Sveiki, sveiki, sveiki!

—     Sveiki!

Un vikonts de Marmaņs bēdu pārvērstu seju, smagi nopūzdamies, paspieda meseram d'Esturvilam roku, itin kā atvadīdamies no viņa uz visiem laikiem, un devās prom, rokas pret debesīm pacēlis.

Prevo pavadīja vikontu un pats aizvēra aiz viņa durvis.

Pilnīgi saprotams, ka pēc šādas draudzīgas sarunas mesers d'Esturvils nezināja, kur dēties aiz niknuma, žults viņā vārīt vārījās. Viņam gribējās izgāzt uz kādu dusmas, un pēkšņi viņš atcerējās jauno cilvēku, kas bija izgājis no Lielās Nelas pils īsi pirms tam, kad viņi ar grāfu d'Orbeku tajā iegāja. Tā kā turpat tuvumā rosījās Rembo, mesers d'Esturvils ar pavēlošu žestu pasauca dārznieku un noprasīja viņam, vai viņš pazīstot jauno cilvēku.

Dārznieks atbildēja, ka jauneklis, par kuru saimnieks vaicājot, bija ieradies šeit karaļa vārdā un vēlējies apskatīt Lielo Nelas pili; viņš, Rembo, baidīdamies uzņemties šādu atbildību, aizvedis atnācēju pie Perīnas kundzes, kas viņam laipni visu izrādījusi.

Prevo metās uz Mazo Nelas pili, lai pieprasītu paskaidrojumus no cienījamās dueņjas, taču tā diemžēl bija nupat izgājusi, lai nopirktu pārtiku nākamajai nedēļai.

Mājās bija vienīgi Kolomba, taču prevo pat nepieļāva domu, ka viņa būtu varējusi tikties ar nepazīstamo jaunekli pēc stingrajiem piekodinājumiem, kādi bija doti Perīnas kundzei tam gadījumam, ja uzrastos kāds skaists jauns cilvēks, tāpēc meitai viņš neteica ne vārda. \

Tā kā meseru d'Esturvilu gaidīja dienesta darīšanas Šatlē, pirms aiziešanas viņš tikai pavēlēja dārzniekam, piedraudēdams par nepaklausību padzīt viņu uz karstām pēdām, nevienu nelaist nedz Lielajā, nedz Mazajā Nelas pilī, lai arī uz ko atnācējs atsauktos, it īpaši nicināmo dēkaini, kurš jau apskatījis pili.

Tāpēc, kad nākamajā rītā Askānio pēc Perinās kundzes ielūguma atnāca ar rotaslietām, Rembo atvēra tikai skatāmo lodziņu un pateica caur režģi, ka ieeja Nelas pilī liegta visiem un it īpaši viņam.

Askānio, protams, bija izmisis, taču, jāteic viņam pat nenāca prātā vainot Kolombu par tik negaidītu uzņemšanu; iepriekšējā dienā jaunā meitene bija vienīgi paskatījusies uz viņu, pateikusi tikai vienu frāzi, taču viņas skatienā jautās tik daudz biklas mīlestības un balsī tik daudz maiguma, ka kopš vakarvakara jauneklim šķita — viņa krūtīs skan eņģeļu dziedāšana.

Askānio noskārta, ka mesers Robērs d'Esturvils viņu ievērojis un devis stingru pavēli, par kuras upuri tad nu viņš ir kļuvis.

VIII gatavošanas uzbrukumam un aizsardzībai

Tiklīdz Askānio iegāja darbnīcā un izstāstīja Benvenuto par savu gājienu, pareizāk sakot, par visu, kas attiecas uz Nelas pils topogrāfiju, Čellīni, redzēdams, ka jaunās telpas visādā ziņā atbilst viņa vajadzībām, tūdaļ devās pie karaļa sekretāra senjora de Nefvila, lai dabūtu no viņa karaļa dāvinājuma aktu. Senjors de Nefvils lūdza viņu pagaidīt līdz rītam, lai pārbaudītu, vai maestro Benvenuto prasība tiešām pamatota; tēlnieks gan uzskatīja to par

nekaunību, ka viņam netic uz vārda, taču viņš saprata ari to, ka lūgums ir likumīgs, un pakļāvās, nolēmis rītdien neļaut senjoram Nefvilam vilkt lietu garumā.

Tāpēc nākamajā rītā Čellīni ieradās pie karaļa sekretāra precīzi noteiktajā laikā. Viņu tūdaļ pieņēma, un viņš uzskatīja to par labu zīmi.

—            Kā ir, monsenjor, — Benvenuto noprasīja,N — vai itālietis ir melis vai arī viņš sacījis jums patiesību?

—     Vistīrāko patiesību, mans dārgais draugs!

—     Patīkami dzirdēt.

—            Karalis pavēlēja man izsniegt jums dāvinājuma aktu, kas sastādīts pēc visiem likumiem.

—     Jūtos gandarīts.

—     Un tomēr… — finansu sekretārs nedroši turpināja.

—     Kas tad vēl? Runājiet!

—            Un tomēr, ja jūs atļautu man dot jums labu padomu …

—            Labs padoms, velns parāvis, ir reti sastopama manta, sekretāra kungs! Esiet tik laipni…

—            Tad klausieties: pameklējiet labāk savai darbnīcai Lielās Nelas pils vietā kādas citas telpas.

—            Redz, kā! — Benvenuto pasmīnēja. — Pēc jūsu domām, Nelas pils man nav piemērota?

—            Gluži otrādi, jums būs gaužām grūti sameklēt kaut ko labāku.

—     Kāpēc tad man tas jādara?

—           Tāpēc, ka pili ieņem kāda augsti stāvoša persona un cīņa ar to jums var beigties bēdīgi.

—            Es esmu Francijas cēlā karaļa kalps, — Čellīni atbildēja, — un, rīkodamies viņa vārdā, es nekad nepiekāpšos!

—            Jā, bet mūsu zemē, maestro Benvenuto, katrs augstmanis ir karalis savās mājās, un, mēģinādams padzīt prevo no pils, kurā viņš dzīvo, jūs riskējat ar savu dzīvību.

—            Agri vai vēlu tik un tā reiz jāmirst, — Čellīni pamācoši atteica.

—     Tātad jūs esat izlēmis …

—            Izrēķināties ar velnu, iekāms velns izrēķināsies ar mani. Paļaujieties uz mani, sekretāra kungs, bet prevo lai piesargās, tāpat kā visi tie, kas mēģinās pretoties karaļa gribai, it īpaši, ja izpildīt šo gribu uzticēts Benvenuto Čellīni.

Pēc šiem vārdiem monsenjors Nikolā de Nefvils vairs nerunāja par dvēseles glābšanu, toties atsaucās uz dažnedažādām formalitātēm, kādas itin kā vēl jāizpildot, lai izsniegtu dāvinājuma aktu. Taču Benvenuto vienā mierā apsēdās krēslā, paziņodams, ka neizkustēšoties no vietas, iekāms nebūs dabūjis dāvinājuma aktu; ja vajadzēšot šeit pavadīt nakti, tad ari to viņš izdarīšot, jo esot brīdinājis mājiniekus, ka, iespējams, pārnākšot tikai nākamajā rītā.

Redzēdams to visu, monsenjors Nikolā de Nefvils, kaut arī baidījās, ka nerodas sarežģījumi, tomēr izsniedza Benvenuto Čellīni dāvinājuma aktu, nolēmis tūdaļ brīdināt Robēru d'Esturvilu, ka bijis spiests tā rīkoties, jo tāda bijusi gan karaļa griba, gan zeltkalis gaužām uzstājis.

Pārnācis mājās, Benvenuto Čellīni nevienam neteica ne vārda par savu gājumu. Ieslēdzis dāvinājuma aktu skapī, kur glabājās dārgakmeņi, viņš mierīgi stājās pie darba.

Jaunums, ko karaļa finansu sekretārs paziņoja meseram Robēram d'Esturvilam, apliecināja, ka vikontam de Mar- maņam bijusi taisnība un Benvenuto patiešām nodomājis par katru cenu iegūt Nelas pili. Nolēmis sagatavoties ļaunākajam, prevo sapulcināja visu savu apsardzi — divdesmit četrus bruņotus vīrus un izvietoja sargus uz cietokšņa sienām, mājas viņš atstāja vienīgi tais reizēs, kad Šatlē bija kārtojamas neatliekamas darīšanas.

Tikmēr laiks ritēja, bet Čellīni joprojām mierīgi strādāja un pat nedomāja kādam uzbrukt. Tomēr prevo bija pārliecināts, ka šķietamais miers ir tikai viltība, ka viņa ienaidnieks gaida atslābstam modrību, lai tad negaidīti ieņemtu pili. Tāpēc mesers Robērs visu laiku vēroja un ausījās, dzīvodams pastāvīgā saspringumā un viskareivīgākā noskaņojumā, un šāds itin kā miera, itin kā kara stāvoklis, drudžainās gaidas un dvēseles satraukums draudēja novest viņu līdz ārprātam tāpat kā Santandželas cietokšņa kastelānu; prevo nedz ēda, nedz gulēja un novājēja acīm redzami.

Reizēm viņš pēkšņi izrāva zobenu un aurodams gāja ar to virsū sienai:

— Lai tik parādās, lai tik parādās šis ļaundaris! Lai parādās, es viņu gaidu!

Taču Benvenuto nerādījās.

Reizēm mesers Robērs d'Esturvils nomierinājās, cenzdamies sevi pārliecināt, ka tēlniekam labāk kalpo mēle nekā zobens un viņš nekad neuzdrošināsies izpildīt savu zemisko nodomu. Vienā no šādām reizēm Kolomba, nejauši izgājusi laukā no savas istabas un ieraudzījusi gatavošanos kaujai, pajautāja tēvam, ko tas nozīmē.

— Taisos sodīt kādu nekauņu, tas arī viss, — prevo atbildēja.

Tā kā sodīt prevo kungam pienācās pēc amata, Kolomba pat nepavaicāja, kas tad ir šis nekauņa, kura sodīšanai visi tā gatavojas, viņu tik ļoti nodarbināja viņas pašas domas, ka šāds paskaidrojums viņu pilnīgi apmierināja.

Patiešām, mesera Robēra nesenais lēmums bija ienesis viņa meitas dzīvē dziļas pārmaiņas: līdz šim viņa bija dzīvojusi bezrūpīgi, pieticīgi un vientulīgi, rāmi vadījusi dienas un mierīgi gulējusi naktīs, turpretī tagad viņas dzīvi varēja salīdzināt ar ezeru, kura ūdeņus sabangojusi vētra. Līdz šim Kolomba reizēm gan bija neskaidri jutusi, ka viņas dvēsele iegrimusi snaudā un sirdi apņēmis tukšums, taču viņa domāja, ka šīs skumjas radījusi vientulība, kādā viņa dzīvo, ka viņa, tāpat kā visas bārenītes, sēro pēc mirušās mātes; un te pēkšņi visu viņas dzīvi, visas viņas domas, tāpat arī viņas sirdi un dvēseli līdz malām piepildīja skaudras bēdas.

Ak vai, cik ļoti meitene ilgojās, lai atkal atgrieztos tas miera un skaidrības laiks, kad viņai pietika ar necilās, taču gādīgās Perīnas kundzes draudzību, lai viņa justos gandrīz vai laimīga, tas laiks, kad viņa cerēja un ticēja, kad viņa paļāvās uz nākotni, tāpat kā paļaujas uz draugu, kad viņa tik ļoti uzticējās tēva jūtām! Bet kas to deva! Viņas dzīvē ienāca grāfs d'Orbeks, kas viņai bija tik pretīgs; tēva mīlestība izrādījās maskēta godkārība. Kāpēc gan viņa piedzimusi bagāta augstmaņa ģimenē un ir vienīgā mantiniece, kāpēc gan viņas vecāki nav vienkārši priekšpilsētas buržuā, kas rūpētos par viņu, lolotu viņu? Tad viņa varētu satikties ar jauno mākslinieku skaistuli Askānio, kura kvēlie vārdi viņu tā valdzināja, kura skatiens solīja tik daudz laimes, tik daudz mīlestības.

Taču, kad satrauktie sirds puksti un sārtums vaigos brīdināja Kolombu, ka svešzemnieka tēls jau sen pārņēmis visas viņas domas, viņa ikreiz stingri apņēmās atvairīt tvīksmes pilnos sapņus, un tas izdevās, jo viņa saprata, cik bezcerīga ir īstenība; starp citu, kad tēvs paziņoja Kolombai par savu lēmumu izdot viņu pie vīra, viņa stingri jo stingri aizliedza Perīnas kundzei pieņemt Askānio, lai kāda iegansta pēc viņš ierastos, piedraudēdama izstāstīt visu tēvam, un dueņja, baidīdamās, ka viņu var apvainot sazvērestībā ar Askānio, noklusēja viņa skolotāja pārdrošos plānus; tālab nabaga Kolomba iedomājās, ka viņa ir pasargāta no jebkādām nejaušībām.

Un tomēr nevajag domāt, ka biklā meitene būtu nolēmusi upurēt savu jaunību un pakļauties tēva gribai. Nebūt nē, visa viņas būtne sacēlās, kad viņa iedomājās vien par precībām ar cilvēku, kuru viņa ienīstu, ja būtu pazinusi naida jūtas. Kolombas daiļajā galviņā drūzmējās milzums domu, kuras agrāk viņai bija gluži svešas, — dumpīgas, sašutuma pilnas domas, kuras viņa uzskatīja gandrīz vai par noziedzīgām, un, ceļos nometusies, viņa lūdzās piedošanu dievam. Viņa jau gribēja doties pie Fransuā Pirmā, lai kristu viņam pie kājām, taču līdz viņai bija nonākušas valodas par to, ka vēl briesmīgākos apstākļos tāda doma bija ienākusi prātā Diānai de Puatjē un viņa par šādu soli samaksājusi ar savu godu. Hercogiene d'Etampa gan varētu palīdzēt Kolombai, glābt viņu, ja vien vēlētos. Bet vai viņa gribēs to darīt? Vai viņa tikai nepasmiesies par meitenes žēlabām? Šādu augstprātīgu un nicīgu smīnu viņa jau bija redzējusi sava tēva lūpās, kad viņa lūdza tēvu nešķirties no viņas, un šis smīns sagādāja meitenei daudz sirdssāpju.

Kolombai palika vienīgā cerība — dievs, un viņa vai simt reižu dienā metās ceļos, karsti lūgdama visuvareno debesu valdnieku palīdzēt viņai, sūtīt atpestīšanu šo trīs mēnešu laikā, kas bija palikuši līdz laulībām ar ienīsto līgavaini, un, ja tas nav iespējams, ļaut viņai satikties ar māti viņā saulē.

Arī Askānio dzīvē nebija mazāk satraukuma un nemiera kā tās dzīvē, kuru viņš tik ļoti mīlēja. Daudzas reizes kopš tā brīža, kad Rembo bija paziņojis, ka Nelas pils vārti viņam ir slēgti, agri no rīta, kad neviens vēl nebija cēlies dienas gaitām, vai arī vēlu vakarā, kad visi jau bija devušies pie miera, viņš staigāja apkārt augstajiem mūriem, kas viņu šķīra no viņa dzīves laimes. Taču ne reizes — nedz atklāti, nedz slepeni — viņš nemēģināja iekļūt aizliegtajā dārzā. Viņā vēl mājoja tā jauneklīgā jūtu skaidrība, kas mīļoto sievieti sargā pat no pašas mīlestības.

Taču tas netraucēja Askānio, gravējot zeltā ornamentus vai iedarinot ietvarā pērles un dimantus, ļauties neprā-1 tīgiem sapņiem, nemaz jau nerunājot par tvīksmes pilnajām domām *īta un vakara pastaigās, par nemierpilnajām nakts vīzijām. Domās viņš visbiežāk kavējās pie briesmīgās un tai pašā laikā ilgotās dienas, kad Benvenuto kļūs par Nelas pils saimnieku, jo Askānio labi pazina savu skolotāju un saprata, ka viņa ārējais miers nav nekas cits kā vulkāna miers pirms izvirduma. Un izvirdums sākās: Čellīni paziņoja, ka nolēmis ieņemt pili nākamajā svētdienā; Askānio nešaubījās, ka tieši noliktajā dienā Čellīni savu nodomu izpildīs.

Taču šo nodomu nevarēja izpildīt, nepārvarot šķēršļus, jo uz cietokšņa mūriem dienu un nakti stāvēja sargi, par ko viņš pārliecinājās, apejot apkārt Nelas pilij; Askānio tūdaļ ievēroja, ka pēc visām pazīmēm prevo gatavojas pils aizstāvēšanai. Tātad, ja viņi dosies uzbrukumā, ielenktie aizstāvēsies, un, tā kā cietoksnis acīmredzot pat nedomā padoties, viņiem neatliks nekas cits kā ieņemt pili triecienā.

Šajā izšķirošajā stundā Askānio izturēsies kā bruņinieks, atradīs iespēju izcelties. Sāksies tuvcīņa, viņi iebruks pilī caur izlauzumu mūrī, varbūt izcelsies ugunsgrēks. O, kaut notiktu kas tamlīdzīgs! Vislabāk ugunsgrēks! Visapkārt plosās liesmas, Kolomba dzīvības briesmās. Tad viņš, Askānio, uzskrien augšā pa ļodzīgām kāpnēm, pārlec pāri degošiem baļķiem, pārrāpjas pāri liesmu apņemtiem mūriem. Viņš dzird viņas baisi, kas sauc pēc palīdzības, aizkļūst līdz viņai, paceļ mirstošo, gandrīz samaņu zaudējušo meiteni, iznes viņu cauri uguns jūrai, piespiedis mīļoto pie savām krūtīm, juzdams, kā viņas sirds pukst līdzās viņa sirdij, ieelpodams viņas dvašu. Pēc tam, uzveicis visas briesmas, pārvarējis visus šķēršļus, viņš noliek Kolombu pie kājām viņas tēvam, kas aiz bēdām gandrīz vai zaudējis prātu, un prevo, lai atalgotu drosmīgo glābēju, atdod viņam meitu. Vai arī, skriedams pāri ļodzīgām tiltiņam, kas pārmests pāri liesmām, Askānio pēkšņi paklūp, viņi nogāžas un mirst, savienojuši savas sirdis pēdējā elpas vilcienā, pirmā un pēdējā skūpstā. Un pat šādas briesmīgas beigas nevarēja iedvest šausmas Askānio, gluži kā cilvēkā, kurš zaudējis jebkuras cerības, jo pēc augstākās laimes — dzīvot vienam priekš otra — nākamā augstākā laime ir kopā mirt.

Kā redzam, mūsu varoņi tagad dienas un naktis pavadīja vienā satraukumā, izņēmums bija vienīgi Benvenuto Čellīni, kas, šķiet, bija pavisam aizmirsis plānoto uzbrukumu Nelas pilij, un Skoconi, kura par šo nodomu itin neko nezināja.

Tātad nedēļa, kā jau teicām, pagāja rūpēs un raizēs, un Benvenuto Čellīni, kas bija cītīgi strādājis visas nedēļas dienas un gandrīz pabeidzis Jupitera māla modeli, sestdienā ap pulksten pieciem vakarā uzvilka zem kamzoļa bruņukreklu un, paņēmis Askānio sev līdzi, devās ceļā uz Nelas pili. Nonācis pie mūra pakājes, viņš apgāja cietoksnim apkārt, meklēdams vieglāk ieņemamas vietas un apdomādams aplenkuma plānu.

To, ka pili ieņemt nebūs viegli, prevo jau bija teicis savam draugam de Marmaņam, bet Askānio ziņojis savam skolotājam, un tagad to redzēja arī pats Čellīni. Nelas cietokšņa sienās un virs durvīm bija šaujamlūkas, no krasta puses to apjoza dubults mūris, bet no Prēoklēras puses — grāvji un zemes vaļņi; tā bija viena no tām iespaidīgajām feodāļu pilīm, kas pati varēja lieliski aizstāvēties, ja vien vārti bija cieši noslēgti, un atvairīt bez citu palīdzības zagļu un laupītāju bandas, kādas tais laikos klimta apkārt, bet vajadzības gadījumā arī karaļa ļaudis. Starp citu, tai dēkainajā laikā bieži vien pašiem vajadzēja aizstāt gan policiju, gan apsardzi.

Pabeidzis apskati pēc visiem senās un modernās stratēģijas likumiem un nospriedis, ka vispirms jāprasa, lai cietoksnis padodas, un tikai pēc tam jāsāk aplenkšana, Benvenuto pieklauvēja pie tām pašām durvīm, pa kurām Askānio jau bija reiz iegājis pilī. Tāpat kā toreiz, atvērās lodziņš, taču šoreiz miermīlīgā dārznieka vietā atnācējus sagaidīja apbruņots sargs.

—    Ko jūs vēlaties? — viņš vaicāja nepazīstamajam, kas klauvēja pie Nelas pils durvīm.

—     Pārņemt savā īpašumā pili, ko karalis dāvinājis man, Benvenuto Čellīni, — zeltkalis atbildēja.

—     Uzgaidiet brīdi, — krietnais karavīrs pateica un aizsteidzās, kā viņam bija pavēlēts, brīdināt meseru d'Estur- vilu.

Drīz vien viņš atgriezās kopā ar prevo, kas, miesassargu ielenkts, nostājās kaktā, kur atnācējs nevarēja viņu redzēt, un, elpu aizturējis, ieklausījās sarunā, lai pēc tam spriestu, cik nopietns ir stāvoklis.

—    Mēs nesaprotam, ko jūs gribat no mums, — sargs sacīja.

—     Tādā gadījumā, — Benvenuto Čellīni atbildēja, — nododiet šo dokumentu meseram prevo — tā ir apstiprināta dāvinājuma akta kopija.

Un viņš pasniedza dokumentu pa lodziņu.

Sargkareivis atkal nozuda, taču šoreiz viņam vajadzēja tikai pastiept roku, lai nodotu dāvinājuma akta kopiju savam saimniekam, un lodziņš tūdaļ atkal atvērās.

—     Te jums būs atbilde, — sargkareivis sacīja, izmezdams caur restēm gabalos saplēstu dokumentu.

—    Brīnišķīgi, — Čellīni aukstasinīgi noteica-

Viņš bija sajūsmināts par to, cik uzmanīgi Askānio bija apskatījis cietoksni, cik saprātīgas piezīmes jaunais cilvēks izteica par gaidāmo uzbrukumu, un, atgriezies darbnīcā, Benvenuto sacīja, ka viņa skolnieks būtu varējis kļūt par slavenu karavadoni, ja vien viņam nebūtu lemts kļūt par vēl slavenāku mākslinieku, kas, pēc Čellīni domām, bija daudz cildenāk.

Nākamajā rītā saules lēkts bija jo krāšņs. Iepriekšējā vakarā Benvenuto bija lūdzis savus palīgus ierasties darbnīcā, un, lai gan tā bija svētdiena, sapulcējās visi kā viens. - — Mani dēli, — skolotājs viņus uzrunāja, — esmu jūs nolīdzis, lai jūs gatavotu zelta un sudraba lietas, nevis karotu — tas ir skaidrs kā diena. Taču jau divus mēnešus mēs strādājam kopā un esam labi iepazinuši cits citu, tāpēc grūtā brīdī es varu paļauties uz jums, tāpat kā jūs visur un vienmēr varat paļauties uz mani. Jūs zināt, par ko ir runa: mums šeit ir slikti strādāt bez svaiga gaisa un saules gaismas, rokas mums sasaistītas, lai ķertos pie lieliem darbiem, pat kalt šeit, kā pieklājas, nav iespējams. Un tad karalis — jūs visi bijāt tam liecinieki — visžēlīgi dāvāja man plašākas un ērtākas telpas, taču viņam nav laika nodarboties ar sīkumiem un viņš vēlēja man pašam par sevi parūpēties. Bet, tā kā dažs labs negrib man atdot karaļa dāvinājumu, man neatliek nekas cits kā paņemt to ar varu. Parīzes prevo, kas pretojas viņa majestātes pavēlei (droši vien šai zemē tā pieņemts), acīmredzot nezina, ar ko viņam ir darīšana: kad man atsaka, es pieprasu, kad pretojas, es uzveicu. Vai gribat man palīdzēt? Es neslēpšu, pasākums ir bīstams: vajadzēs uzsākt kauju, stur- mēt cietoksni, gaidāmas arī citas ne gluži nevainīgas izpriecas. Mums nav jābaidās nedz no policijas, nedz no pilsētas apsardzes, jo mums ir viņa majestātes dāvinājuma akts, bet droši vien būs arī kritušie, mani dēli, tāpēc lai tas, kas grib doties prom, lieki nevilcinās; lai tas, kas grib palikt mājās, nekautrējas; es aicinu sev līdz vienīgi drosmīgos. Ja es palikšu viens ar Pagolo un Askānio, neuztraucieties.

Nezinu vēl, kā es rīkošos, taču zinu, ka panākšu to, ko esmu nodomājis. Toties zvēru pie Kristus asinīm: ja jūs būsiet man uzticīgi ar miesu un dvēseli — un es uz to ceru —, lai nodreb bailēs prevo savā rezidencē! Bet nu, kad esmu jums visu atklāti pateicis, sakiet — vai nāksiet man līdz?

Visi atsaucās kā viens:

—    Mēs iesim, skolotāj, iesim visur, kur vien jūs vedīsiet mūs!

—    Lieliski, mani dēli! Jums taču visiem patīk dēkas?

—    Visiem!

—    Tad izkausimies uz velna paraušanu! — Benvenuto iesaucās, beidzot juzdamies savā elementā. — Pēdējā laikā biju pavisam ierūsējis. Drošāk uz priekšu! Drošāk! Zobenus laukā no makstīm! Lai dievs palīdz trāpīgi cirst un veikli atvairīt cirtienus! Redzat, mani dārgie dēli, redzat, mani drosmīgie draugi, mums jābūt labi apbruņotiem, jāizstrādā vienots plāns, jāsagatavojas uzbrukumam; tāpēc vispirms patrenēsimies paukošanā, un lai dzīvo jautrība! Es nododu jūsu rīcībā gan uzbrukuma, gan aizsardzības ieročus, visus, kas karājas pie sienām, lai katrs izvēlas pēc savas patikas. Ak, kā mums noderētu krietna vaļņu bise! Bet kur nu! Toties citu ieroču mums ir atliku likām: arke- būzas, musketes, pīķi, zobeni un dunči. Un tad vēl bruņu- krekli, ķiveres un bruņas .. . Veiklāk, veiklāk! Saposīsi- mies ballei, bet prevo lai maksā par mūziku!

—    Urrā! — nokliedza karadraudze.

Bija prieks redzēt, kāda rosme un jezga valda darbnīcā: Benvenuto degsme un aizrautība iekvēlināja sirdis, atdzīvināja sejas. Mācekļi pielaikoja bruņukreklus, vicināja zobenus, rāva laukā no makstīrn dunčus, skaļi smējās un dziedāja, tā vien šķita, ka visi gatavojas masku ballei vai svētkiem. Benvenuto paguva būt visur klāt: vienam pamācīja, kā jācērt ar zobenu, citam piesprādzēja portupeju; viņš juta dzīslās brīvi plūstam karstas asinis, itin kā viņš būtu sācis dzīvot jaunu, pilnskanīgu dzīvi.

Mācekļi bez mitas dzina jokus par savu kareivīgo izskatu un neprasmi apieties ar ieročiem un bruņām.

—    Hei, skolotāj, paskatieties šurp, — kāds sauca. — Paskatieties taču, kā Simons Kreilis apjozis zobenu! Pie labā sāna, vai dzirdi, pie labā!

—    Bet kā Žans tur alebardu! — Simons attrauca. — Tā viņš turēs zizli, kad būs bīskaps.

—    Bet Pagolo! — sauca 2ans. — Pagolo stīvē mugurā divus bruņukreklus!

—    Kas tur ko brīnīties? — Pagolo iebilda. — Skatieties, vācietis Hermanis ietērpies gluži kā imperatora Barbarosas laiku bruņinieks!

Māceklis, kas nupat tika nosaukts par vācieti Hermani — lai gan to varēja nedarīt, jo pats vāciskais vārds jau norādīja, ka tas, kam bija dots šis vārds, nācis no Svētās Impērijas, — patiešām no galvas līdz kājām bija pārklāts ar bruņām un atgādināja vienu no tām milzu statujām, kas brīnišķajā mākslas uzplaukuma laikā rotāja kapenes. Lai gan viņpus Reinas dzimušā mācekļa spēks zeltkaļa darbnīcā bija pietiekami izdaudzināts, Benvenuto tomēr aizrādīja Hermanim, ka šādā tērpā viņš diez vai varēs pakustēties un viņa spēks kļūs nevis lielāks, bet drīzāk mazāks. Taču Hermanis atbildes vietā uzlēca uz skrūvsola tik viegli, itin kā būtu tērpies samtā, un, noņēmis no āķa milzīgu veseri, atvēzēja to pāri galvai un trieca trīs reizes pret laktu, turklāt tik sparīgi, ka pie katra sitiena lakta iegrima par collu dziļāk zemē. Pēc tik pārliecinošas atbildes Benvenuto godbijīgi pamāja ar galvu, apliecinādams, ka viņš ir pilnīgi apmierināts.

Askānio uzvilka kara tērpu klusēdams, nomaļus no citiem. Jauneklis ar satraukumu domāja par pārdrošā uzbrukuma sekām: ja nu pēkšņi Kolomba viņam nepiedos to, ka viņš nostājas pret viņas tēvu, ja nu, apmeties viņas tuvumā, viņš kļūs tāls viņas sirdij?

Skoconi visa šī gatavošanās gan izklaidēja, gan satrauca: viņa brīžam raudāja, brīžam smējās. Viņai bija pa prātam jebkuras pārmaiņas un cīniņi, taču viņu biedēja asinis un ievainojumi. Vērodama, kā vīri gatavojas kaujai, Skocone, draiskule, lēkāja aiz prieka, turpretī, iedomājot kaujas sekas, Skocone, sieviete, drebēja aiz bailēm.

Beidzot pamanījis, ka viņa smejas caur asarām, Benvenuto piegāja pie viņas un sacīja:

— Skocone, tu paliksi mājās ar Rupertu. Sagatavo šar- piju ievainotajiem un sātīgas pusdienas veselajiem.

—    Kas vēl nebūs! — Skocone iesaucās. — No jums es neatkāpšos ne soli! Kopā ar jums es nenobīšos pat no prevo un visiem viņa dienderiem, bet šeit divatā ar Rupertu nomiršu aiz nemiera un bailēm.

—    Nemaz neprasi, es neparko neņemšu tevi līdzi, — Benvenuto attrauca. — Tad man visu laiku būs jāuztrau

cas, ka tikai ar tevi kas nenotiek. Tu gaidīsi mūs un lūgsi dievu par mums, dārgumiņ.

—    Paklausieties, Benvenuto, — meiča iebilda, viņai acīmredzot bija ienākusi prātā kāda laba doma. — Paši saprotat, es nespēšu sēdēt šeit, rokas klēpī salikusi, kad jūs tur ievainos vai, nedod dievs, nogalinās. Taču visu var nokārtot: es nelūgšu dievu darbnīcā, bet aiziešu uz baznīcu tuvāk pie kaujas vietas. Tur es atradīšos drošībā un tūdaļ uzzināšu par uzvaru vai sakāvi.

—    Lai notiek pēc tava prāta, — Benvenuto atbildēja. — Arī mēs, protams, nedosimies kaujā uz dzīvību un nāvi, kamēr nebūsim, kā pieklājas, noklausījušies dievkalpojumu. Tātad norunāts: dodamies uz Augustīniešu baznīcu, tā atrodas netālu no Nelas pils, un tajā, dārgumiņ, tu arī paliksi.

Pieņēmuši šādu lēmumu un pabeiguši gatavošanos, visi izdzēra pa kausam burgundieša. Bez uzbrukuma un aizsardzības ieročiem viņi paņēma līdz arī āmurus, stangas, pieslienamās kāpnes, virves un atstāja darbnīcu nevis kaujas ierindā, bet pa pāriem un labu gabalu cits no cita, lai nepievērstu uzmanību.

Tamlīdzīgi uzbrukumi tais laikos notika ne retāk kā mūsdienās dumpji vai valdības maiņas, taču, patiesību sakot, arī tais laikos parasti neviens nerīkoja tādas «izklaidēšanās» svētdienās, turklāt vēl dienas vidū, un, lai izšķirtos par tādu soli, vajadzēja būt drosmīgam kā Benvenuto Čellīni, kuru turklāt iedvesmoja apziņa, ka viņam ir taisnība.

Un tā mūsu varoņi cits pēc cita iegāja Augustīniešu baznīcā un, nolikuši ieročus un darbarīkus pie ķestera — Simona Kreiļa drauga, svētsvinīgi noklausījās rīta dievkalpojumu, lūgdami dievu dot viņiem spēkus, lai iznīcinātu iespējami vairāk pils apsardzes vīru.

Tomēr, kā par spīti tam, ka stāvoklis bija tik nopietns, par spīti savai dievbijībai un apziņai, cik svarīgi ir veltī- ties lūgšanai, ar kādu viņš bija nodomājis griezties pie debesu tēva, Benvenuto, iegājis baznīcā, pēkšņi konstatēja, ka viņš izturas gaužām vieglprātīgi. Tas notika tāpēc, ka turpat tuvumā dievnama pretējā jomā pār lūgšanu grāmatu bija noliekusies kāda meitene ar brīnumjauku sejiņu, kas varēja piesaistīt ne vien tēlnieka, bet pat svētā uzmanību. Šādos apstākļos mākslinieks neviļus guva virsroku pār ticīgo. Mūsu krietnajam Čellīni gribējās dalīties ar

kādu sajūsmā, bet, tā kā Katrīna, kas stāvēja pa kreisi no viņa, diez vai sevišķi priecātos par maestro Benvenuto jūsmošanu, viņš pagriezās pa labi, kur stāvēja Askānio, lai norādītu viņam uz daiļo sejiņu.

Taču Askānio skatiens jau tāpat bija pievērsts meitenei: jaunais cilvēks neatrāva no viņas acu kopš tā brīža, kad bija iegājis dievnamā.

Redzēdams, ka jauneklis, tāpat kā viņš pats, aizrautīgi vēro meiteni, Benvenuto piegrūda viņam ar elkoni.

—    Jā, — Askānio noteica, — jā, tā ir Kolomba. Cik viņa daiļa, skolotāj, vai ne!

Tā patiešām bija Kolomba, kurai tēvs, negaidīdams uzbrukumu gaišā dienas laikā, bija atļāvis, lai arī nelabprāt, aiziet uz dievkalpojumu Augustīniešu baznīcā. Kolomba ļoti centās pierunāt tēvu, jo lūgšanas bija viņas vienīgais mierinājums. Un Perīnas kundze viņu atbalstīja.

—    Bet kas tā Kolomba tāda ir? — Benvenuto painteresējās.

—    Ak jā, jūs taču viņu nepazīstatl Kolomba ir paša prevo mesera Robēra d'Esturvila meita. Cik viņa daiļa, vai ne! — Askānio atkal iesaucās.

—    Nevar būt, — Benvenuto iebilda, — nē, tā nav Kolomba. Apskaties labāk, Askānio, tā ir Hēbe, jaunības dieviete Hēbe, kuru man pasūtīja dižais karalis Fransuā Pirmais, Hēbe, par kuru es sapņoju, kuru es lūdzu dievam man atsūtīt no debesīm, un nu viņa nokāpusi šeit, uzklausot manu lūgšanu.

Un, pats to neapjauzdams, cik aplam ir iztēloties Hēbi ar lūgšanu grāmatu rokās tiecoties ar sirdi un dvēseli uz Jēzu, Benvenuto turpināja jūsmot par viņas skaistumu, vienlaikus skaitīdams lūgšanu un apdomādams pils ieņemšanas plānu: viņā cīnījās tēlnieks, katolis un stratēģis.

«Mūsu tēvs debesīs…» Paskaties taču, Askānio, cik piemīlīgs un smalks profils! «Svētīts lai top tavs vārds, lai nāk tava valstība kā debesīs, tā virs zemes…» Cik brīnišķīgas auguma «līnijas! «Mūsu dienišķo maizi dod mums šodien…» Tātad tu apgalvo, ka šīs brīnumjaukās būtnes tēvs ir prevo, nelietis, kuru es gatavojos nogalināt pats savām rokām? «Un atlaid mums mūsu parādus, kā mēs atlaižam saviem parādniekiem …» Es esmu gatavs nodedzināt pili, lai panāktu savu! «Amen.»

Un Benvenuto pārmeta krustu, nemaz nešaubīdamies, ka

viņš ar pienācīgu dievbijību noskaitījis svētdienas lūgšanu.

Dievkalpojums beidzās, un dievlūdzēja apziņā mijās dažnedažādas domas, kuras cita rakstura cilvēkam, kas dzīvo citā laikmetā, varētu likties dieva zaimošana, taču šāda izturēšanās bija gluži dabiska tādam patiesam māksliniekam, kāds bija Čellīni, tāpat kā tam laikmetam, kad Kle- māns Maro pārveidoja mīlas vārsmās septiņus grēku nožēlošanas psalmus.

Pēc vārdiem «Ite missa es/»[14] Benvenuto un Katrīna paspieda viens otram roku, Kamēr meiča slaucīja asaras, palikdama baznīcā, kur viņai bija jāgaida kaujas iznākums, Čellīni un Askānio, nenovērsdami skatienus no Kolombas, kas tā arī nepacēla acis no lūgšanu grāmatas, devās kopā ar saviem biedriem apslacīties ar svētīto ūdeni; pēc tam visi izgāja no baznīcas pa vienam un atkal sapulcējās kopā klusā šķērsieliņā apmēram pusceļā starp baznīcu un Nelas pili.

Katrīna, kā bija norunāts, palika uz pusdienas dievkalpojumu, tāpat arī Kolomba ar Perīnas kundzi, kuras bija atnākušas agri no rīta un, noklausījušās rīta dievkalpojumu, gaidīja svinīgo dievkalpojumu; nedz vienai, nedz otrai nenāca ne prātā, ka Benvenuto un viņa mācekli grasās nogriezt atpakaļceļu uz mājām, ko viņas bija tik neapdomīgi atstājušas.

IX negaidīts uzbrukums

Pienāca izšķirošais brīdis. Benvenuto Čellīni sadalīja savus desmit vīrus divās nodaļās: vienai vajadzēja par katru cenu ielauzties pa vārtiem pilī, otrai segt pirmo nodaļu, apšaudot no arkebūzām cietokšņa mūrus vai atvairot ar zobeniem ielenktos, ja tie parādītos uz cietokšņa mūra vai mēģinātu doties uzbrukumā. Benvenuto pats uzņēmās komandēt otro nodaļu un iecēla par savu palīgu mūsu draugu Askānio, vadīt pirmo nodaļu viņš uzticēja mūsu vecajam paziņam Hermanim, krietnajam un drosmīgajam vācietim, kas ar vienu vesera sitienu spēja saplacināt dzelzs stieni, bet ar dūres sitienu — uz vietas noguldīt cilvēku;

savukārt Hermanis par palīgu izraudzījās mazo 2anu, piecpadsmit gadus vecu rakari, kas bija veikls kā vāvere, viltīgs kā mērkaķis un bezbailīgs kā pāžs; šis delveris bija pratis iemantot labsirdīgā Goliāta mīlestību droši vien tāpēc, ka visu laiku zobojās par viņu. Un mazais Žans, starodams aiz lepnuma, nostājās blakus savam pavēlniekam par lielām sirdssāpēm Pagolo, kas, ietērpies divos bruņukreklos, izskatījās tikpat stīvs un neveikls kā Komandora statuja.

Kad pienākumi bija sadalīti, Benvenuto, pēdējo reizi pārbaudījis ieročus, griezās ar īsu uzrunu pie saviem drosmīgajiem karavīriem, kas viņa dēļ bezbailīgi devās pretī briesmām un, iespējams, pat pretī nāvei. Pēc tam viņš visiem paspieda roku, godbijīgi pārmeta krustu un iesaucās:

—    Uz priekšu!

Abas nodaļas tūdaļ devās ceļā un, nosoļojušas kādu gabalu pa Augustīniešu krastmalu, kas šai stundā un šai vietā bija klusa un mierīga, drīz vien, turēdamās zināmā atstatumā viena no otras, nonāca pie Nelas pils sienām.

Benvenuto tomēr negribēja uzbrukt ienaidniekam, neievērojis visus pieklājības likumus, kādi šādās reizēs pieņemti, tāpēc, uzspraudis baltu lakatiņu uz zobena gala, viņš piegāja pie pils mazajiem vārtiem, pie kuriem jau bija stāvējis iepriekšējā dienā, un pieklauvēja. Tāpat kā iepriekšējā dienā, caur režģoto lodziņu kāds pavaicāja, ko viņam vajagot. Benvenuto atkārtoja savu prasību, sacīdams, ka gribot pārņemt savā īpašumā pili, ko viņam dāvinājis karalis. Taču šoreiz viņu pat nepagodināja ar atbildi.

Pagriezies pret vārtiem, viņš iesaucās valdonīgā balsī:

—    Robēr d'Esturvil, Vilbonas senjor, Parīzes prevo! Es, Benvenuto Čellīni, zeltkalis, tēlnieks, gleznotājs, mehāniķis un inženieris, daru tev zināmu, ka viņa majestāte karalis Fransuā Pirmais labprātīgi un saskaņā ar savām tiesībām dāvinājis man pilnīgā īpašumā Lielo Nelas pili. Bet, tā kā tu nekaunīgi pretojies karaļa gribai un atsakies man to atdot, es paziņoju tev, Robēr d'Esturvil, Vilbonas senjor, Parīzes prevo, ka paņemšu pili ar varu. Aizstāvies, un, ja tavas vainas dēļ notiks nelaime, tu pats atbildēsi par to šai un viņā saulē, cilvēku un dieva priekšā.

Un Benvenuto apklusa, gaidīdams atbildi, taču aiz cietokšņa mūriem valdīja klusums. Tad Benvenuto pielādēja

savu arkebūzu un lika arī pārējiem sagatavot ieročus; pēc tam viņš sasauca kara padomi, kurā ietilpa viņš pats, Hermanis, Askānio un Žans.

—    Mani dēli, — Benvenuto uzrunāja biedrus, — jūs paši redzat, ka izvairīties no kaujas nav iespējams. Ar ko lai sākam?

—    Es lauž vaļā vārt, — Hermanis piedāvāja, — un jūs nāk aiz man, skaidr.

—    Bet ar ko tu uzlauzīsi vārtus, mans Samson? — Benvenuto Čellīni jautāja.

Hermanis aplaida skatienu apkārt un pamanīja krastmalā baļķi, kuru, šķiet, ar grūtībām varētu pacelt četri spēkavīri.

—    Ar šo baļķ, — viņš sacīja.

Un, mierīgi nogājis krastmalā, viņš pacēla baļķi un, nesdams to kā mūra graujamās mašīnas tarānu, atgriezās pie karavadoņa.

Pa to laiku pie Nelas pils sapulcējās pūlis, un Benvenuto, skatītāju uzmundrināts, jau grasījās dot pavēli sākt uzbrukumu, kad uz stūra, acīmredzot kāda kārtīga pilsētnieka brīdināts, parādījās karaļa strēlnieku kapteinis, kuru pavadīja pieci vai seši jātnieki. Būdams prevo draugs, kapteinis lieliski zināja, kas šeit notiek; viņš piejāja pie Benvenuto Čellīni, cieši pārliecināts, ka pārdrošnieks nobīsies, tikmēr strēlnieki aizšķērsoja ceļu Hermanim.

—    Kas jums vajadzīgs? — kapteinis vaicāja. — Kāpēc jūs traucējat pilsētnieku mieru?

—    Traucē mieru tas, kas atsakās pakļauties karaļa gribai, nevis tas, kas to pilda, — Čellīni atbildēja.

—    Ko jūs gribat ar to sacīt? — kapteinis noprasīja.

—    Es gribu sacīt, ka šeit ir viņa majestātes dāvinājuma akts, kuru pēc visiem likumiem izsniedzis karaļa finansu sekretārs monsenjors de Nefvils un kurā stāv rakstīts, ka Lielā Nelas pils nodota manā īpašumā. Taču cilvēki, kas tajā ieslēgušies, atsakās pakļauties karaļa gribai un tātad apstrīd arī manas tiesības. Vārdu sakot, lai būtu kā būdams, esmu cieši pārliecināts, ka Benvenuto Čellīni ir tiesības paņemt to, kas Benvenuto Čellīni pieder, jo arī svētajos rakstos sacīts: «Dodiet ķeizaram to, kas ķeizaram pienākas.»

—    Ei, jūs tur, netraucējiet mūs, palīdziet labāk ieņemt pili! — Pagolo sauca.

^ — Ciet klusu, slīmest! — Benvenuto viņu pārtrauca, piecirzdams ar kāju.— Man nav vajadzīga svešu palīdzība.

—    Lai arī likums ir jūsu pusē, tomēr jūs rīkojaties aplam, — kapteinis piebilda.

—    Kā tad tā? — Benvenuto noprasīja, juzdams, ka asinis sakāpj galvā.

—    Jums ir tiesības iegūt savu īpašumu, bet nav tiesību darīt to šādā veidā; jau iepriekš varu jums pateikt, ka, cīnoties pret cietokšņa mūriem, jūs neko nepanāksiet. Es gribu dot jums padomu, draudzīgu padomu, ticiet man: griezieties pie taisnās tiesas, iesniedziet sūdzību par Parīzes prevo. Bet tagad palieciet sveiki, vēlu panākumus!

Un karaja strēlnieku kapteinis vīpsnādams aizjāja prom, un arī pūlis, redzēdams, ka varas pārstāvis smejas, sāka skaļi spurgt.

—     Visgardāk smejas tas, kas smejas pēdējais! — Benvenuto Čellīni iesaucās. — Uz priekšu! Hermani, uz priekšu!

Hermanis atkal satvēra baļķi, un, kamēr Benvenuto, Askānio un divi trīs prasmīgākie strēlnieki ar arkebūzām rokās gatavojās atklāt uguni pa pils mūriem, viņš kā dzīva katapulta devās uz mazajiem vārtiem, kurus, šķiet, bija vieglāk uzlauzt nekā lielos.

Bet, tiklīdz viņš bija piegājis pie pils, no augšas sāka gāzties akmeņu krusa, lai gan nekur neredzēja nevienas dzīvas dvēseles; tas notika tāpēc, ka prevo bija pavēlējis sakraut akmeņus uz cietokšņa mūra, tādējādi izveidojās itin kā otrs mūris, kas pacēlās pār pirmo, un, tiklīdz akmeņiem viegli pieskārās, tie nogruva kā lavīna uz aplencēju galvām.

Redzēdami, ka viņus sagaida ar akmeņu krusu, uzbrucēji mazliet atkāpās. Un, lai gan briesmīgais prettrieciens bija negaidīts, neviens nebija cietis, izņemot Pagolo, kas savā dubultajā bruņukreklā bija tik neveikls, ka nepaguva pabēgt sāņus, kā to darīja pārējie, un tika ievainots papēdī.

Turpretī Hermanis, nepievērsdams uzmanību sīko akmeņu gāzmai, tāpat kā ozols nebaidās no krusas, neatlaidīgi tuvojās vārtiem un, sasniedzis mērķi, trieca baļķi pret vārtiem ar tādu spēku, ka visiem kļuva skaidrs — lai vārti būtu, cik stipri būdami, tik un tā ilgi tie neizturēs.

SaVukārt Benvenuto un viņa palīgi bija sagatavojušies atklāt uguni no arkebūzām, tiklīdz ienaidnieks parādīsies uz cietokšņa mūriem, taču tur neviens nerādījās. Šķita, ka Lielo Nelas pili aizstāv neredzams garnizons. Benvenuto kļuva vai traks, ka nevar palīdzēt drosmīgajam vācietim.

Te pēkšņi viņš pamanīja seno Nelas torni, kurš, kā mēs jau sacījām, vientuļi stāvēja pašā krastmalā un kura pamatus apskaloja Sēna.

— Pagaidi, Hermanil — Čellīni iesaucās. — Pagaidi, mans drošsirdīgais draugs, Nelas pils ir mūsu, tas ir tikpat droši kā tas, ka mani sauc Benvenuto Čellīni un es esmu karaļa zeltkalis.

Un, pamājis Askānio un vēl diviem mācekļiem, lai tie viņam sekotu, viņš skrēja uz torni, kamēr Hermanis, paklausīdams sava skolotāja pavēlei, atkāpās soļus četrus no cietokšņa mūra, kur nekrita akmeņi, un, nolicis baļķi kā šveiciešu karavīrs alebardu, nolēma paskatīties, kādu labumu dos virspavēlnieka manevrs.

Patiešām, kā Benvenuto bija paredzējis, prevo nebija padomājis par senā torņa aizsardzību: Čellīni ieņēma to bez kavēkļiem un, lēkdams uzreiz pāri vairākiem pakāpieniem, vienā mirklī uzskrēja pa kāpnēm uz lēzenā jumta; šis jumts pacēlās pār Lielās Nelas pils mūriem kā zvanu tornis pār pilsētu, un ielenktie, kurus līdz šim aizsargāja cietokšņa sienas, negaidīti izrādījās apdraudēti.

Atskanēja arkebūzas šāviens, nosvilpa lode, ievainotais sardzes vīrs ar vaidu nogāzās zemē, un prevo saprata, ka stāvoklis mainījies viņam par sliktu.

Tikmēr Hermanis, redzēdams, ka darbības lauks ir brīvs, satvēra baļķi un atsāka dragāt vārtus, kurus ielenktie, izmantodami īslaicīgo atelpu, atkal bija nostiprinājuši.

Apkārt stāvošais pūlis, apbrīnojamā pašaizsardzības instinkta vadīts, acumirklī saprata, ka apšaudē arī tam var klāties ļauni, ka traģiskā skata aculieciniekiem tāpat draud briesmas, un manīgi aizlaidās prom gluži kā baložu bars, tiklīdz Benvenuto izšāva no arkebūzas un atskanēja ievainotā sardzes vīra vaids.

Laukumā palika tikai viens skatītājs.

Šis skatītājs bija mūsu paziņa students 2aks Obrī, kurš, cerēdams izklaidēties bumbas spēlē, bija ieradies uz tikšanos, ko viņam pagājušā svētdienā bija nolicis Askānio.

Uzmetis skatienu kaujas laukam, viņš tūdaļ saprata, kas šeit notiek.

Un, pazīstot 2aka Obrī raksturu, mums nemaz nav ilgi jāgudro, kādu lēmumu viņš pieņems. Vai nav vienalga, kādu spēli spēlēt — sist bumbu vai plīkšķināt arkebūzu; un, pamanījis, ka uzbrucēju vidū ir draugi, viņš tūdaļ nostājās viņu pusē.

—    Ak tā gan, mīļie! — viņš iesaucās, tuvodamies nodaļai, kas gaidīja uzlaužam vārtus, lai varētu iebrukt pilī. — Taisāties sturmēt? Piķis un zēvele! Tas taču nav nekāds nieka namelis, un ko gan saujiņa vīru var padarīt kārtīgam cietoksnim!

—     Mēs neesam vieni, — saitēdams ievainoto papēdi, Pagolo norādīja uz Benvenuto un trim četriem viņa palīgiem, kas apšaudīja cietokšņa sienu tik sparīgi, ka akmeņu krusa kļuva daudz retāka.

—    Saprotu, saprotu, monsenjor Ahillej, — 2aks Obrī sacīja, — es nebūt nešaubos, ka jums ar Ahilleju daudz kas kopējs, turklāt jūs tāpat esat ievainots papēdī. Un, lūk, arī mans draugs Askānio, un kopā ar viņu, protams, maestro Čellīni tur augšā tornī.

—    Pareizi, — Pagolo noteica.

—    Bet kas tas par milzi, kas tik neganti belž pa durvīm, vai tas arī no jūsu pulka?

—    Tas ir Hermanis, — mazais 2ans lepni paskaidroja..

—   Piķis un zēvele, cik veikli viņš strādā! — students iesaucās. — Jāaiziet ar viņu sasveicināties.

Un 2aks Obrī, sabāzis rokas kabatās, nepievērsdams uzmanību lodēm, kas svilpa pār viņa galvu, piegāja pie drosmīgā vācieša, kurš turpināja darīt savu darbu gluži kā mašīna, ko darbina precīzs mehānisms.

—    Vai nevaru jums ar kaut ko pakalpot, mans dārgais Goliāt? — 2aks Obrī apvaicājās. — Esmu jūsu rīcībā.

—    Es grib dzert, — Hermanis atbildēja, turpinādams dragāt durvis.

—    Es domāju gan, velns parāvis, tāds darbs var traku padarīt! Žēl, ka man pie rokas nav kāda alus vai miestiņa muca, ko jūs pacienāt.

—    Dod ūden! — Hermanis iesaucās. — Uden!

—    Vai jums šis dzēriens garšo? Tad viss kārtībā. Tepat blakus vesela upe. Mazliet pacietības, un es pacienāšu jūs ar ūdentiņu.

Un 2aks Obrī aizskrēja līdz Sēnai, piesmēla pilnu cepuri ūdens un atnesa to vācietim. Spēkavīrs pieslēja baļķi, izdzēra vienā paņēmienā cepuri sausu un atdeva to atpakaļ studentam.

—    Paldēs, — viņš noteica un, satvēris baļķi, atkal stājās pie darba.

Pēc kāda brītiņa viņš ierunājās:

— Jūs iet pie skolotāj un sak viņam, ka šeitan viss caur, lai ir gatav.

2aks Obrī skriešus metās uz torni un pēc mirkļa jau atradās blakus Askānio un Benvenuto Čellīni, kuri no arkebūzām gāza virsū ielenktajiem tik negantu uguni, ka divi vai trīs strēlnieki jau bija izsisti no ierindas. Mesera prevo sardzes vīri divreiz pārlika, iekāms uzdrošinājās kāpt uz cietokšņa sienas.

Tai brīdī, kad Hermanis bija licis pateikt Benvenuto, ka vārti teju, teju izgāzīsies, prevo nolēma vēl pēdējo reizi pamēģināt, viņam izdevās uzmundrināt savus vīrus, un no cietokšņa mūra atkal gāzās vesela akmeņu lavīna; taču gandrīz vai tai pašā mirklī divi šāvieni no arkebūzas atvēsināja aplenkto cīņas degsmi, ko bija uzkurinājuši mesera Robēra draudi un solījumi; aplenktie pierima un paslēpās; to redzēdams, mesers Robērs pats devās uz priekšu un, paņēmis rokās milzīgu akmeni, grasījās nomest to uz Hermaņa galvas.

Bet Benvenuto nebija no tiem, kurus var pārsteigt nesagatavotus. Pamanījis, ka nepiesardzīgais ienaidnieks devies turp, kurp neviens vairs neuzdrošinās iet, viņš piemeta arkebūzu pie pleca un nomērķēja uz meseru Robēru; taču, tiklīdz Čellīni dzīrās nospiest gaili, Askānio iekliedzās un pasita arkebūzas stobru sānis; ierocis izšāva gaisā. Askānio bija pazinis Kolombas tēvu.

Saērcinātais Benvenuto jau gribēja prasīt paskaidrojumus no Askānio, bet tai pašā mirklī prevo sviestais akmens nokrita tieši uz Hermaņa bruņucepures. Lai arī cik spēcīgs bija mūsdienu Titāns, šis Pēlions viņam tomēr bija par smagu; viņš nometa baļķi, pastiepa rokas, itin kā meklēdams atbalstu, un, neatradis to, ar briesmīgu troksni nogāzās zemē.

Gan aplencēji, gan ielenktie iekliedzās reizē; mazais Zans un vairāki mācekļi, kas stāvēja tuvumā, piesteidzās pie spēkavīra, lai atvilktu viņu tālāk no cietokšņa mūra un sniegtu palīdzību; taču šai mirklī Nelas pils vārti un durvis atvērās un prevo kopā ar piecpadsmit sardzes vīriem metās pie ievainotā, turklāt viņi tik veikli dūra un cirta ar zobeniem, ka Zanam un trim viņa biedriem neatlika nekas cits kā atkāpties, lai gan Benvenuto ar saucieniem mudināja turēties pretī un solījās nākt palīgā. Un prevo izmantoja šo atkāpšanos: astoņi vīri satvēra aiz rokām un kājām Hermani, kurš tā arī nenāca pie samaņas, septiņi nostājās aizsardzībā, lai segtu operāciju, un, kamēr Čellīni, Askānio, Zaks Obrī un pārējie viņu biedri, kas atradās tornī, nokāpa zemē no četru piecu stāvu augstuma, Hermanis jau bija ienests Lielajā Nelas pilī un pils vārti aizvērās aiz pēdējā strēlnieka no prevo apsardzes, un tikai tad Čellīni ar savu arkebūzu parādījās torņa durvīs.

Atklāti sakot, tā bija sakāve, turklāt smaga sakāve. Čellīni, Askānio un viņu biedri, šaudami no arkebūzām, bija izsituši no ierindas trīs vai četrus aplenktos, taču šo strēlnieku zaudējums d'Esturvilam ne tuvu nebija tik sāpīgs kā Hermaņa zaudējums otrai pusei.

Aplencēji uz mirkli apjuka.

Te pēkšņi Askānio un Čellīni saskatījās.

—      Man ir kāds plāns, — Čellīni sacīja, raudzīdamies pa kreisi, uz pilsētas pusi.

—     Man arī, — atbildēja Askānio, raudzīdamies pa labi, uz lauku pusi.

—    Es izgudroju, kā izvilināt apsardzi laukā no pils.

—     Bet es, ja vien jums izdosies izvilināt laukā apsardzi, pacentīšos atvērt vaļā vārtus-

—    Cik cilvēku tev vajag?

—    Pietiks ar vienu.

—    Tad izvēlies.

—      Žak Obrī, — Askānio noprasīja, — vai gribat nākt man līdzi?

—      Kaut vai uz pasaules malu, dārgais draugs, kaut vai uz pasaules malu! Tikai nenāktu par ļaunu, ja man būtu kāds ierocis, kaut vai kāds zobena gals vai dunča atlieka, dažas collas dzelzs iesma, lai vajadzības gadījumā to varētu kādam ietriekt.

—      Lieliski, — Askānio noteica, — ņemiet Pagolo zobenu! Viņam tas vairs nav vajadzīgs, jo ar labo roku viņš turas pie papēža, bet ar kreiso met krustazīmi.

—      Un piedevām es dodu jums savu dunci, — Čellīni sacīja. — Duriet droši, jaunais cilvēk, tikai neaizmirstiet dunci ienaidnieka krūtīs, jo tā būtu pārāk dārga dāvana ievainotajam, ņemot vērā to, ka es pats gravēju spalu un tas maksa simt zelta ekiju.

—      Bet asmens? — 2aks Obrī pajautāja. — Spals, protams, ir vērtīga manta, bet es, vai zināt, augstāk vērtēju asmeni.

—      Asmens nemaz nav samaksājams, — Benvenuto atbildēja, — es nodūru ar to sava brāļa slepkavu.

—    Lai dzīvo duncis! — students iesaucās. — Aiziet, Askānio!

—    Tūlīt, — Askānio noteica, aptīdams ap vidukli piecas sešas jūras asis garu virvi un pārlikdams pār plecu kāpnes. — Nu varam iet.

Un abi drosmīgie jaunie cilvēki, pagājuši kādus simt solus pa krastmalu, pagriezās pa kreisi un nozuda aiz Lielās Nelas pils mūriem viņpus pilsētas grāvja.

Lai Askānio dara, ko nodomājis, bet mēs palūkosimies, kā Čellīni tiks galā ar savu plānu.

Kā jau sacījām, Askānio bija skatījies pa labi, tas ir, uz lauku pusi, turpretī Benvenuto aizvien vēl skatījās pa kreisi, tas ir, uz pilsētas pusi, jo skatītāju pūlī, kas stāvēja kādu gabalu no notikuma vietas, bija pamanījis divas sievietes un, šķiet, sazīmējis, ka viena no tām ir prevo meita, bet otra viņas audzinātāja.

Patiešām — Kolomba un Perīnas kundze pēc dievkalpojuma bija devušās uz mājām, uz Mazo Nelas pili, taču, pārbijušās no stāstiem par uzbrukumu pilij un pašas savām acīm ieraudzījušas briesmīgo skatu, aiz šausmām apstājušās pūļa vidū.

Taču, pamanījusi, ka kauja ir pierimusi un iela ir brīva, par spīti Perīnas kundzes izmisīgajiem lūgumiem turēties tālāk no kaujas vietas, Kolomba, nobažījusies par tēva likteni, apņēmīgi devās uz pili, ļaudama Perīnas kundzei rīkoties pēc pašas ieskatiem; un dueņja, sirds dziļumos maigi mīlēdama Kolombu, tomēr nolēma pavadīt savu audzēkni, lai arī cik ļoti viņa baidījās.

Abas sievietes iznāca no pūļa tai brīdī, kad Askānio un. 2aks Obrī nogriezās aiz stūra.

Tagad mums kļūst saprotams Benvenuto Čellīni plāns.

Redzēdams, ka sievietes tuvojas pilij, viņš pagājās viņām pretī un galanti piedāvāja Kolombai roku.

—    Nebaidieties, jaunkundz, — viņš sacīja, — ja vēlaties, varat atbalstīties uz manas rokas, es aizvedīšu jūs pie tēva.

Kolomba brīdi svārstījās, bet Perīnas kundze, iekrampējušies Čellīni otrajā rokā, lai gan viņš bija piemirsis to piedāvāt, sacīja:

Pieņemiet, dārgumiņ, pieņemiet šā cēlā kavaliera palīdzību! Rau, rau, arī mesers prevo, noliecies pār mūri, droši vien uztraucas par mums.

Kolomba atbalstījās uz Benvenuto rokas, un visi trīs „ piegāja pie vārtiem.

Te Čellīni apstājās kopā ar Kolombu un Perīnas kundzi.

—           Msjē prevo, — viņš uzsauca, — jūsu meita vēlas atgriezties mājās; ceru, ka jūs atvērsiet durvis un ielaidīsiet viņu, ja neesat ar mieru atdot ienaidnieku rokās tik daiļu ķīlnieci.

Ne reizi vien šais divās stundās, cīnīdamies cietokšņa sienu aizsegā, prevo iedomāja meitu, kurai tik vieglprātīgi bija atļāvis atstāt mājas, un nevarēja vien izgudrot, kā viņa varētu atgriezties atpakaļ. Viņš cerēja, ka meiteni kāds laikus brīdinās, viņa aizies uz Šatlē un pat versies tur, un te pēkšņi, ieraudzījis, ka Čellīni pamet savu nodaļu un dodas pretī divām sievietēm, viņš pazina, ka šīs sievietes ir Kolomba un Perīnas kundze.

—           Muļķa meitēns, — prevo norūca, — es nevaru viņu atstāt starp šiem neliešiem.

Pēc tam, atvēris lodziņu un pieplacis ar seju režģim, viņš skaļā balsī noprasīja:

—    Kādas ir jūsu prasības?

—           Lūk, mani noteikumi, — Benvenuto sacīja. — Es ļaušu Kolombas jaunkundzei un viņas audzinātājai atgriezties mājās, bet jums ar saviem ļaudīm jāiznāk laukā, un mēs pamērosimies spēkiem atklātā cīņā. Tas, kas paliks uzvarētājs kaujas laukā, būs pils īpašnieks, un — lai sargās uzvarētie — «Vae victis!» — kā teica jūsu tautietis Brens[15].

—          Esmu ar mieru, — prevo atbildēja, — tikai ar vienu noteikumu.

—    Ar kādu?

—           Jums un jūsu karavīriem jānostājas tālāk, lai mana meita varētu mierīgi ieiet pili, bet mani strēlnieki iziet laukā.

—           Labi! — Čellīni piekrita. — Taču vispirms iznāciet laukā jūs; pēc tam pilī ieies Kolombas jaunkundze, un, lai nogrieztu sev atkāpšanās ceļu, jūs-pārmetīsiet atslēgu pāri mūrim.

—    Esmu ar mieru, — prevo atteica.

—      Dodiet godavārdu!

—    Muižnieka godavārds! Un jūs?

—     Benvenuto Čellīni godavārds.

Kad viņi bija devuši viens otram godavārdu, pils vārti

atvērās: sardzes vīri ar meseru d'Esturvilu priekšgalā iznāca laukā un nostājās vārtu priekšā divās rindās.

Tagad viņi bija pavisam deviņpadsmit cilvēki. Turpretī Benvenuto Čellīni nodaļā bez Askānio, Hermaņa un Žaka Obrī bija tikai astoņi vīri, turklāt Simons Kreilis bija ievainots, par laimi, gan labajā rokā; bet Benvenuto nebija no tiem,-kas skaita savus ienaidniekus, viņš taču savā laikā bija viens pats uzveicis Pompeo, ko apsargāja ducis algādžu. Viņš ar prieku deva godavārdu, jo patiesi vēlējās, lai notiktu izšķiroša ģenerālkauja.

—    Tagad jūs varat iet, cienītā jaunkundz, — viņš sacīja savai dai]ajai gūsteknei.

Viegli kā dūja, kurai Kolomba[16] patiesi bija līdzīga, viņa ātri. pārspurdza no vienas nometnes uz otru un saviļņota metās tēvam ap kaklu.

—     Tētiņ, tētiņ! Dieva dēļ, neriskējiet ar savu dzīvību! — viņa iesaucās ar asarām acīs.

—    Ej iekšā! — prevo skarbi atbildēja un, paņēmis viņu aiz rokas, pieveda pie vārtiem. — Tavas muļķības pēc mēs tagad esam nonākuši grūtā stāvoklī.

Kolomba iegāja pilī kopā ar Perīnas kundzi, kas aiz bailēm ne jau nu laidās gluži kā spārnos — kā viņas daiļā audzēkne, tomēr joza, ko kājas nes, lai gan jau veselus desmit gadus bija iedomājusies, ka tās viņai vairs lāgā neklausa.

Prevo aizcirta aiz viņām vārtus.

—    Atslēgu! Atslēgu! — Čellīni uzsauca.

Savukārt palikdams uzticīgs dotajam vārdam, prevo izņēma no vārtiem atslēgu un pārsvieda to pāri mūrim pils pagalmā.

—    Bet tagad, — Benvenuto uzsauca, nākdams virsū prevo un viņa nodaļai, — katrs par sevi, dievs par visiem!

Un tūdaļ sākās nežēlīga tuvcīņa, jo sardzes vīri nepaguva nomērķēt un izšaut no arkebūzām, kad Benvenuto kopā ar septiņiem mācekļiem jau bija viņu vidū, cirzdams pa labi un pa kreisi ar savu drausmīgo zobenu, kuru viņš ne vien veikli vadīja, bet kuru pats bija arī rūdījis, kālab visā pasaulē nebija tāda bruņukrekla un tādu bruņu, kas izturētu tā cirtienus. Sardzes vīri nometa arkebūzas, kas bija kļuvušas liekas, izrāva zobenus un arī metās cīniņā. Un, lai gan ienaidniekam bija pārspēks, Benvenuto vienā mirklī izkliedēja pretiniekus pa laukumu, bet divi trīs drosmīgākie bija tik smagi ievainoti, ka vairs nejaudāja cīnīties un bija spiesti atiet atpakaļ.

Prevo saskatīja draudošās briesmas, taču, būdams drosmīgs vīrs, kas savā laikā, kā jau teicām, varēja lepoties ar uzvarām kaujas laukā, metās pretī bīstamajam Benvenuto Čellīni, kura priekšā visi atkāpās.

—    Pie manis! — viņš auroja. — Pie manis, nekrietnais laupītāj, un visu lai izšķir divkauja starp mums! Tad redzēsim!

—    O, zvēru, ka tā ir arī mana vēlēšanās, meser Robēr! — Benvenuto attrauca. — Pavēliet saviem ļaudīm mūs netraucēt, un es esmu jūsu rīcībā.

—    Mierā! — prevo pavēlēja sardzes vīriem.

—    Palieciet uz vietas! — Čellīni uzsauca biedriem.

Un visi sastinga savās vietās gluži kā Homēra apdziedātie karavīri, kas pārtrauca kauju, lai nepalaistu garām nevienu kustību, kad divkaujā devās divi slaveni karavadoņi.

Tā kā prevo un Čellīni jau turēja rokās kailus zobenus, viņi tūda^ metās viens otram virsū.

Prevo prata veikli rīkoties ar ieroci, bet arī Čellīni bija nepārspējams paukotājs. Jau kādus desmit vai divpadsmit gadus d'Esturvilam nebija gadījies izvilkt zobenu no maksts. Turpretī' Benvenuto dzīvē pēdējos desmit, divpadsmit gados, šķiet, nebija tādas dienas, kad viņš nebūtu cīnījies ar šo ieroci rokās. Tādēļ prevo, kas tik pašapzinīgi bija meties divkaujā, drīz vien pamanīja ienaidnieka pārākumu.

Benvenuto Čellīni, kas savukārt nebija gaidījis, ka nieka tiesnesis izrādīs tik sīvu pretestību, paukojās enerģiski, ātri un veikli. Visi bija pārsteigti, vērodami, kā viņa zobens gluži kā čūskas dubultais dzelonis apdraudēja vienlaicīgi ienaidnieka galvu un sirdi, zibēja brīžam vienā vietā, brīžam otrā, neļaudams pretiniekam izdarīt nevienu cirtienu, jo visu laiku bija jādomā vienīgi par aizsargāšanos. Un prevo, apzinādamies, ka viņam darīšana ar veiklāku paukotāju, pamazām kāpās atpakaļ, tiesa, aizstāvēdamies, taču beigu beigās sāka pagurt. Kā par nelaimi, mesers Robērs atradās ar muguru pret pils mūri, Benvenuto drīz vien piespieda viņu pie vārtiem, kuriem prevo instinktīvi tuvojās, lai gan Tcliski zināja, ka pats tos aizslēdzis un atslēgu pārmetis pāri mūrim.

Un tad prevo sajuta, ka visam beigas, un gluži kā meža kuilis, kas atgaiņājas no suņiem, sakopoja visus spēkus un izdarīja vairākus cirtienus tik ātri, ka savukārt Benvenuto bija spiests pāriet aizsardzībā; taču vienu dūrienu viņš atvairīja pārāk vēlu, un pretinieka zobens, lai gan Benvenuto bija uzvilcis lielisku bruņukreklu, ieskrambāja viņam krūtis; sajutis tērauda asmens vēsumu, Benvenuto aizsvilās dusmās kā ievainots lauva, un varens, zibenīgs cirtiens būtu noguldījis prevo turpat uz vietas, ja tieši šai mirklī viņam aiz muguras neatvērtos vārti; mesers d'Esturvils novēlās augšpēdus, un zobena asmens trāpīja to, kas nupat bija izglābis prevo, negaidīti atvērdams vārtus.

Pretēji tam, ko varēja gaidīt, ievainotais pat neievaidējās, turpretī Benvenuto izgrūda izmisuma pilnu kliedzienu.

Izrādījās, ka viņa zobens trāpījis Askānio,

Benvenuto neredzēja nedz Žaku Obrī, nedz Hermani, kas stāvēja aiz ievainotā. Viņš kā ārprātā ieslēdza jaunekli savos apkampienos, apskatīja un iztaustīja viņu, skūpstīja viņu, meklēdams brūci, un kliedza: «Pagalam, pagalam! Askānio, mans bērns, es esmu tevi nogalinājis!» — rēkdams un raudādams, kā droši vien rēc un raud lauvas.

Tai pašā laikā Hermanis satvēra prevo, kas sveiks un vesels gulēja pie Askānio un Čellīni kājām, pacēla viņu uz rokām kā mazu bērnu un aiznesa uz šķūnīti, kur Rembo parasti glabāja dārznieka darbarīkus, aizslēdza durvis un kailu zobenu rokā nostājās sardzē pie ieejas gatavs atvairīt jebkuru ienaidnieka mēģinājumu atbrīvot gūstekni.

Bet Zaks Obrī ar vienu lēcienu uzmetās uz cietokšņa mūra un, vicinādams gaisā dunci, par godu uzvarai sauca:

— Pūtiet fanfaras, pūtiet fanfaras, Lielā Nelas pils ir mūsu!

Par to, kas sekoja pēc visiem šiem brīnumainajiem notikumiem, lasītājs uzzinās nākamajā nodaļā.

X par cietokšņa priekšrocībām

Nelas pili no Prēoklēras puses droši aizsargāja pilsētas mūris un grāvis, un visi uzskatīja, ka no šīs puses pils ir nepieejama. Tālab Askānio, prātīgi apsvēris, ka cilvēki reti kad domā, kā apsargāt to, ko viņiem nevar atņemt, nolēma iekļūt pili tai vietā, kuru aizsargāt nevienam nenāk ne prātā.

Un kopā ar savu draugu 2aku Obrī viņš devās šai dēkā, pat nenojauzdams, ka tai brīdī, kad viņš nozudīs aiz stūra, parādīsies viņa mīļotā Kolomba un tas dos iespēju Benvenuto piespiest prevo, lai kā viņš to negribētu, iziet laukā no pils.

Askānio plāns bija grūti izpildāms, un tam varēja būt bīstamas sekas. Vajadzēja pārkļūt pāri dziļam grāvim un uzrāpties divdesmit piecas pēdas augstā mūrī, no kura galu galā varēja nokrist un nokļūt tieši" ienaidnieka rokās. Tikai tad, kad Askānio bija pienācis pie paša grāvja, viņš saprata, cik grūti būs tikt pāri grāvim un izdarīt to, ko bija iecerējis. Tālab pirmajā brīdī viņš gandrīz vai gribēja atsacīties no sava nodoma.

Žaks Obrī vienā mierā stāvēja kādus desmit soļus no sava drauga, pamīšus pētīdams gan cietokšņa sienu, gan grāvi. Pēc tam, nomērījis abus šķēršļus ar skatienu, viņš sacīja:

—    Bet tagad, dārgais draugs, esi tik laipns un pasaki man — kāda velna pēc tu esi mani šurp atvilcis? Vai tiešām mēs būtu nākuši ķert vardes . .. Ak tā… tu skaties uz kāpnēm … Ļoti labi. Saprotu. Tikai tu neesi pamanījis, ka kāpnes ir divpadsmit pēdas garas, bet mūris divdesmit piecas pēdas augsts un grāvis desmit pēdas plats: tātad, ja nekļūdos, pietrūkst divdesmit trīs pēdu.

Šāds aprēķins Askānio sākumā apmulsināja, taču pēc tam viņš pēkšņi piesita sev pie pieres. •

—    Kā tas varēja man neienākt prātā! — viņš iesaucās. — Paskaties!

—    Kurp?

—    Turp, — Askānio norādīja, — skaties turp!

—    Tu taču nerādi man uz to, kas tev ienācis prātā, — students sacīja, — bet gan uz ozolu.

Patiešām, gandrīz pie paša grāvja auga milzīgs ozols, kura zari, šķiet, ziņkāri liecās pāri Nelas muižas mūriem.

—    Vai tiešām jūs nesaprotat? — Askānio noprasīja.

—     Tā, tā, kā liekas, sāku apjaust. Skaidrs. Ozols un mūris veido sākumu tilta arkai, ko pabeidz kāpnes, taču zem gaisa tilta, draudziņ, melno dubļu bezdibenis. Velns parāvis, te ir jābūt piesardzīgam! Bet man mugurā svētdienas dranas, un Simonas vīrs atsakās turpmāk šūt uz parāda.

—      Palīdziet man uzkāpt ozolā, — Askānio sacīja, — tas ir viss, ko es no jums lūdzu.

—      Un es — tātad es palikšu šeit, apakšā? Pazemīgi pateicos!

Un abi draugi reizē iekrampējās zemākajā zarā un nākamajā mirklī jau bija kokā. Tad viņi kopīgiem spēkiem uzvilka augšā arī kāpnes un rāpās ar tām koka galotnē. Nonākuši tur, viņi nolaida kāpnes gluži kā paceļamo tiltu un nevarēja vien nopriecāties, redzēdami, ka viens kāpņu gals droši balstās uz resna zara, bet otrs divas trīs pēdas sniedzas pāri mūrim.

—     Bet ko mēs darīsim, kad nokļūsim uz mūra? — Obrī jautāja.

—      Kad būsim uz mūra, mēs pievilksim kāpnes un nokāpsim pa tām lejā.

—      Tā jau tas būtu. Tikai nav paredzēts tāds sīkums, ka siena ir divdesmit piecas pēdas augsta, bet kāpņu garums — tikai divpadsmit pēdas.

—    Arī tas ir paredzēts, — Askānio sacīja, raisīdams vaļā auklu, ko bija aptinis ap vidukli.

Pēc tam, apsējis vienu virves galu ap koka stumbru, viņš pārmeta otru galu pāri mūrim.

—      Ak, gudrā galva! Es tevi sapratu, — 2aks Obrī iesaucās, — un esmu laimīgs un lepns, ka nolauzīšu sev sprandu kopā ar tevi.

—    Paklau! Ko jūs darāt?

—     Dodos pāri tiltam, — atbildēja Obrī, gatavodamies pāriet uz mūri.

—    Nē, — Askānio iebilda, — es iešu pirmais.

—      Lozēsim, kuram tiks slapjais pirksts, — Obrī sacīja un pastiepa draugam vidējo un rādītāja pirkstu.

—     Nu labi, — Askānio piekrita un pieskārās vienam no pirkstiem.

—      Tu esi laimējis, — Obrī sacīja. — Ej, tikai esi aukstasinīgs un mierīgs — saprati?

—    Neuztraucies, — Askānio noteica.

Un viņš devās pāri gaisa tiltam, kamēr 2aks Obrī pieturēja kāpnes aiz viena gala, lai tās tik ļoti nešūpotos; kāpnes nebija diez cik izturīgas, taču drosmīgais jauneklis nebija smags. Students aizturēja elpu, viņam šķita, ka Askānio tūliņ zaudēs līdzsvaru. Tomēr jauneklis skriešus noskrēja četrus pēdējos soļus un sasniedza mūra kori sveiks un vesels. Arī tur viņam draudētu nāves briesmas, ja kāds no ielenktajiem viņu pamanītu; taču viss notika tā, kā Askānio bija paredzējis, un, ielūkojies dārzā, viņš uzsauca draugam:

—    Te neviena nav, ne dzīvas dvēseles!

—    Tad drošāk uz priekšu! — Zaks Obrī iesaucās. — Tagad mana kārta padejot uz virves.

Nu savukārt viņš gāja pa šauro un ļodzīgo gaisa ceļu, kamēr Askānio pieturēja kāpnes, palīdzēdams, kā bija palīdzēts viņam. Būdams tikpat veikls un izmanīgs kā Askānio, Žaks Obrī pēc brīža jau atradās blakus draugam.

Te abi jaunekļi apsēdās jāteniski uz mūra kores un pievilka klāt kāpnes, tad piesēja tās pie virves, kuras otrs gals bija stingri piestiprināts pie ozola, un nolaida kāpnes lejā gar mūri vajadzīgajā augstumā, lai tās viņiem kalpotu kā drošs atbalsts; pēc tam Askānio, kas bija ieguvis tiesības izmēģināt visu pirmais, ieķēries ar abām rokām virvē, nolaidās līdz pirmajam kāpņu šķērskokam un pēc mirkļa jau stāvēja uz cietas zemes.

Tikpat laimīgi nolaidās arī 2aks Obrī, un abi draugi atradās pils dārzā.

Tagad svarīgākais bija rīkoties pēc iespējas ātrāk. Pār- kļūšana pāri mūrim bija prasījusi diezgan daudz laika, un Askānio ar šausmām domāja, ka, viņam promesot, ar skolotāju varēja būt noticis kas ļauns; ar kailiem zobeniem rokā abi draugi pieskrēja pie durvīm, kas veda uz pirmo pagalmu, kur droši vien atradās garnizons, ja vien tas nebija mainījis pozīcijas. Piegājis pie durvīm, Askānio ielūkojās pa atslēgas caurumu un ieraudzīja, ka pagalms ir tukšs.

—       Manam skolotājam laimējies! — viņš iesaucās. — Garnizons aizgājis. Pils ir mūsu!

Un Askānio mēģināja atvērt durvis, taču tās bija aizslēgtas.

Abi draugi sāka tās raustīt no visa spēka.

—    Nāciet šurp! — atskanēja balss, kas, šķiet, atbalsojās tieši jaunekļa sirdī. — Nāciet šurp, msjē!

Askānio atskatījās un pirmā stāva logā ieraudzīja Kolombu. Pāris lēcienos viņš bija tai blakus.

—    Kas to būtu domājis, — Zaks Obrī noteica, sekodams draugam. — Kā redzams, mums šeit ir paziņas. Bet jūs par to ne pušplēsta vārda, klusētāja kungs.

—     O, glābiet manu tēvu, msjē Askānio! — Kolomba iesaucās, nemaz nebrīnīdamās, ka jaunais cilvēks atrodas šeit, itin kā viņa klātbūtne šeit būtu pilnīgi dabiska. — Dzirdat, viņi cīnās tur laukumā, un tas viss manis dēļ, manas vainas dēļ! Mans dievs, mans dievs! Pasteidzieties, citādi viņu nogalinās!

—    Nomierinieties, — Askānio sacīja, ieskriedams istabās, caur kurām varēja izkļūt otrajā pagalmā.— Nomierinieties, es atbildu par visu.

—    Nomierinieties, — 2aks Obrī atkārtoja, neatpalik- dams no drauga, — nomierinieties, mēs atbildam par visu.

Ticis laukā pa durvīm, Askānio atkal sadzirdēja, ka viņu kāds sauc, taču šoreiz balss nebija tik maiga.

—    Kas mani cauc? — Askānio vaicāja.

—     Es sauc, mans jauns draugs, es sauc, — atkārtoja tā pati balss ar skaidri saklausāmu vācisku akcentu.

—    Piķis un zēvele! — 2aks Obrī iesaucās. — Tas taču ir mūsu Goliāts! Ko jūs, velns parāvis, darāt šai vistu kūtī, drošsirdīgais milzi?

Un tiešām viņš ieraudzīja Hermaņa galvu kāda šķūņa lodziņā.

—    Tas ir es, pats nezin, kā tikt iekšā. Tais vaļā bult, lai var iet kauties. Mudīg, mudīg, rokas niez.

—    Nāciet laukā, — students sacīja, atbultēdams durvis.

Tikmēr Askānio jau atradās pie vārtiem, aiz kuriem

draudīgi šķindēja divi zobeni. Vienīgi masīvie koka vārti šķīra viņu no tiem, kas patlaban krustoja zobenus, un, baidīdamies, ka, pārsteidzīgi rīkojoties, varētu nokļūt ienaidnieka rokās, viņš palūkojās laukā pa režģoto lodziņu. Tieši sev pretī ieraudzījis Čellīni, iekarsušu, satracinātu, niknuma pārņemtu, viņš saprata, ka mesers Robērs ir pazudis. Askānio pacēla atslēgu, kas bija nomesta zemē, vienā acumirkli atslēdza vārtus un, domādams vienīgi par Kolombai doto solījumu, saņēma, kā mēs jau zinām, zobena cirtienu, kas neizbēgami caurdurtu d'Esturvilu.

Mēs zinām arī, kas sekoja pēc tam. Izmisuma pārņemtais Benvenuto piekļāva sev pie krūtīm Askānio; Hermanis ieslēdza prevo šķūnītī, no kura pats nule bija ticis laukā, bet Zaks Obrī, uzlēcis uz cietokšņa mūra, māja ar rokām, vēstīdams par uzvaru.

Uzvara patiešām bija pilnīga; sardzes vīri, redzēdami, ka prevo nokļuvis gūstā, pat necentās izrādīt pretestību un nolika ieročus.

Un tad Čellīni mācekļi iegāja Lielās Nelas pils pagalmā, kas tagad piederēja viņiem, un aizslēdza aiz sevis vārtus, atstādami ārpusē prevo sardzes vīrus un algotņus. Benvenuto nepievērsa nekādu uzmanību tam, kas notika ap viņu; joprojām neizlaizdams Askānio ņo rokām, -viņš novilka jauneklim bruņukreklu, pārplēsa kamzoli un, beidzot atradis brūci, uzlika tai virsū savu mutautu, cenzdamies apturēt asiņošanu.

—    Askānio, manu zēn, — viņš atkārtoja vienā laidā, — es esmu tevi ievainojis, ievainojis! Ko par to tur debesīs teiks tava māte? Piedod, piedod man, Stefāna. Tev sāp? Atbildi. Vai mana roka tev dara sāpes? Vai tiešām asinis nepārstās tecēt? Ātrāk ārstu! … Skrieniet taču pēc ārsta!

Pēc ārsta aizsteidzās 2aks Obrī.

—    Tas ir sīkums, dārgais skolotāj, nudien sīkums, — Askānio atbildēja, — plecs tikai viegli skarts. Nevajag tā izsamist, atkārtoju — tas ir sīkums.

Patiešām — ārsts, kas ieradās pēc piecām minūtēm kopā ar 2aku Obrī, paziņoja, ka rēta, lai ari dziļa, tomēr nav bīstama, un viņš pārsēja to.

—     O, kādu smagumu jūs noveļat no manas sirds, ārsta kungs! — Benvenuto Čellīni iesaucās. — Mans dārgais zēn, tātad es nebūšu tavs slepkava! Bet kas ar tevi_notiek, Askānio? Pulss paātrinās, sejā pieplūst asinis … Ārsta kungs, viņš jānes prom no šejienes, viņam ir karstumi.

—    Nē, nē, skolotāj, — Askānio nomurmināja, — gluži otrādi, es jūtos labāk. O, atstājiet mani šeit, atstājiet, es jūs lūdzu!

—    Kur ir mans tēvs? — pēkšņi aiz Benvenuto muguras atskanēja balss, kas lika viņam nodrebēt. — Ko jūs esat izdarījuši ar manu tēvu?

Benvenuto pagriezās un ieraudzīja bālo, bailēs sastingušo Kolombu, kas vaicāja un reizē meklēja ar skatienu prevo.

—    O, jūsu tēvs, jaunkundz, ir sveiks un vesels! Pateicoties dievam, viņš ir sveiks un vesels! — Askānio iesaucās.

—    Jāpateicas gan ir šim nabaga zēnam, — Benvenuto sacīja, — kurš pats labprātīgi saņēma cirtienu, kas bija domāts citam, kālab jūs, prevo kungs, varat droši teikt, ka šis drošsirdis izglābis jums dzīvību. Skaidrs? Bet kur tad jūs esat, meser Robēr? — Čellīni vaicāja, savukārt meklēdams ar skatienu meseru Robēru un nevarēdams saprast, kur viņš nozudis.

—    Viņ ir šēt, skolotāj! — Hermanis atsaucās.

—    Kur — šeit?

—    Šēt, iekš cietum.

—    O, msjē Benvenuto! — iesaucās Kolomba, kuras balsi ieskanējās gan lūgums, gan pārmetums, un skriešus aizskrēja uz šķūnīti.

—    Veriet vaļā, Hermani! — Čellīni pavēlēja.

Hermanis atvēra durvis, un uz sliekšņa iznāca prevo,

mazliet apmulsis par savu neveiksmi. Kolomba apskāva viņu.

—     Tēt! Mīļo tēt! — meitene iesaucās. — Vai jūs neesat ievainots? Vai jums nav kas nodarīts?

Un, sacīdama to, viņa lūkojās uz Askānio.

—    Nē, — prevo, kā vienmēr, skarbi atbildēja, — pateicoties dievam, ar mani nekas ļauns nav noticis.

—     Un … un .. . — Kolomba stostīdamās jautāja, — vai tas ir tiesa, ka jūs izglāba šis jaunais cilvēks?

—    Nevaru noliegt, viņš ieradās tieši laikā.

—     Jā, jā, —-Čellīni sacīja, — lai saņemtu zobena cirtienu, kas bija domāts jurns, prevo kungs. Jā, Kolombas jaunkundz, — Benvenuto turpināja, — par to, ka jūsu tēvs ir dzīvs, jāpateicas šim drosmīgajam jauneklim, un, ja prevo kungs to visiem skaļi nepavēstīs, tas nozīmēs, ka viņš ir melis un turklāt vēl nepateicīgs cilvēks.

—     Ceru, ka glābējs nav pārāk dārgi samaksājis par savu rīcību, — Kolomba ieteicās un pietvīka, samulsusi par savu drosmi.

—    O, jaunkundz, — Askānio iesaucās, — es būtu ar mieru samaksāt pat ar savu dzīvību!

—     Redzat, meser prevo, cik ļoti cilvēki jūs mīl, — Čellīni piebilda. — Taču baidos, ka Askānio ir stipri saguris. Brūce ir pārsieta, un, manuprāt, viņam tagad būtu jāatpūšas.

Tas, ko Benvenuto sacīja meseram d'Esturvilam par pakalpojumu, kādu viņam izdarījis ievainotais, bija vistīrākā patiesība, un, tā kā patiesība runā pati par sevi, prevo sirds dziļumos apzinājās, ka Askānio izglābis viņam dzīvību, — viņš saņēmās, piegāja pie ievainotā un sacīja:

—   Jaunais cilvēk, nododu jūsu rīcībā daļu no manas pils.

—    Jūsu pils, meser Robēr? — Benvenuto Čellīni skaļi iesmējās, jo, mazliet nomierinājies par Askānio, bija atguvis labu garastāvokli. — Jūsu pils? Vai tiešām jūs vēlaties vēl turpināt cīniņu?

—    Kā?! — prevo iesaucās. — Vai jūs domājat, ka jums izdosies izdzīt no mājām mani un manu meitu?

• — Jūs maldāties, mans kungs. Jūs apdzīvojat Mazo Nelas pili, un manis dēļ arī palieciet tur. Dzīvosim kā labi kaimiņi. Jūsu zināšanai, meser prevo: Askānio tūdaļ pārcelsies uz Lielo pili, un mēs vakarā viņam pievienosimies. Bet ja nu karš jums patīk labāk …

—    Mīļo tēt! — Kolomba iesaucās.

—    Nē, lai ir miers, — prevo noteica.

—    Miers bez miera līguma nevar būt, meser prevo, — Benvenuto piebilda. — Parādiet man godu un atnāciet man līdzi uz Lielo Nelas pili vai arī, apliecinot draudzību, pieņemiet mani Mazajā pilī, un mēs apspriedīsim miera līguma noteikumus.

—    Es sekošu jums, msjē, — prevo atbildēja.

—    Labi! — Čellīni noteica.

—    Jaunkundz, — mesers d'Esturvils uzrunāja meitu, — esiet tik laipna, ejiet mājās un gaidiet manu atgriešanos.

Par spīti skarbajam tonim, kādā tas tika pateikts, Kolomba piekļāvās tēvam, sniegdama skūpstam pieri, un, uzmetusi klātesošajiem atvadu skatienu, lai Askānio varētu saprast, ka tas domāts viņam, aizsteidzās prom.

Askānio pavadīja meiteni ar skatienu, kamēr viņa nozuda. Pēc tam viņš palūdza, lai viņu aiznes prom, jo tagad viņu pagalmā vairs nekas neaizkavēja. Hermanis paņēma Askānio uz rokām kā bērnu un pārnesa uz Lielo Nelas pili.

—     Nudien, meser Robēr, — Benvenuto sacīja, savukārt pavadīdams meiteni ar skatienu, kamēr vien viņa bija redzama, — nudien jūs labi darījāt, aizsūtīdams prom manu bijušo gūstekni, atklāti sakot, man jāpateicas jums par to, ka jūs bijāt tik tālredzīgs: Kolombas jaunkundzes klātbūtne, šķiet, būtu nākusi par ļaunu manām interesēm, sirds man atmaigtu, un es aizmirstu to, ka esmu uzvarētājs, un atcerētos vienīgi to, ka esmu mākslinieks, tas ir, daiļu formu un dievišķīga skaistuma pielūdzējs.

Šos meitai domātos komplimentus mesers d'Esturvils uzklausīja ar sāju grimasi; viņš sekoja tēlniekam, pūlēdamies noslēpt nelāgo garastāvokli, lai gan purpināja kaut kādus draudus; Čellīni, nolēmis mazliet atvēsināt savu pretinieku, palūdza d'Esturvilu izstaigāt kopā viņa jauno mītni. Šis priekšlikums tika izteikts tik galanti, ka prevo nevarēja atteikties. Gribot negribot viņam bija jāseko savam kaimiņam, kas lika iegriezties ikvienā dārza nostūrī, ikvienā pils istabā.

—    Šeit ir bezgala jauki! — Benvenuto iesaucās, pabeidzis pils apskati, kuras laikā abi kaimiņi atradās gluži pretēju izjūtu varā. — Tagad es jūs atvainoju un saprotu, kāpēc jums tik grūti bija atstāt pili, meser prevo; taču varat ticēt, ka jūs vienmēr būsiet šeit gaidīts viesis, tiklīdz jums labpatiksies parādīt man godu un, tāpat kā tagad, apmeklēt manu necilo mājokli.

—     Jūs aizmirstat, msjē, ka šodien esmu ieradies šeit vienīgi tāpēc, lai uzzinātu jūsu noteikumus un izteiktu jums savējos. Es gaidu.

—     Protams, protams, meser Robēr, esmu jūsu rīcībā. Ar jūsu atļauju es pirmais izteikšu savas vēlēšanās, bet pēc tam arī jūs varēsiet brīvi pavēstīt savu gribu.

—    Runājiet.

—    Vispirms vienosimies par galveno. <

—    Un tas būtu?

—     Tad klausieties: «Pirmais pants. Mesers Robērs d'Esturvils, Parīzes prevo, atzīst Benvenuto Čellīni īpašuma tiesības uz Lielo Nelas pili, to labprātīgi atstāj un uz visiem laikiem atsakās no tās gan pats, gan viņa tuvinieki.»

—    Piekrītu, — prevo atbildēja. — Ja nu vienīgi karalim ienāk prātā atņemt pili jums, tāpat kā viņš to atņēma man, un atdot kādam citam, tad, pats par sevi saprotams, par to ēs neatbildu.

—    Paskat vien! — Čellīni ieteicās. — Te slēpjas kāda viltība, msjē prevo. Taču tik un tā es nosargāšu to, ko esmu iekarojis. Tālāk.

—    Tagad mana kārta, — prevo sacīja.

—    Protams, — Čellīni noteica.

—     «Otrais pants. Benvenuto Čellīni apņemas neuzbrukt Mazajai Nelas pilij, kura ir un paliek Robēra d'Esturvila īpašums; vēl vairāk, viņš nemēģinās tajā iekļūt nedz kā kaimiņš, nedz izlikdamies par draugu.»

—    Lai notiek, — Benvenuto noteica, — lai gan šī klauzula neskan diez cik laipni; ja nu vienīgi man atvērs durvis, tad, protams, es aiz pieklājības pa tām ieiešu.

—    Es došu pavēli durvis neatvērt, — prevo atbildēja.

—    Tālāk-

—   Es turpinu. «Trešais pants. Pirmais pagalms, kas atrodas starp Lielo un Mazo Nelas pili, būs kopējs abiem īpašumiem.»

—    Tā tam jābūt pēc taisnības, — Benvenuto sacīja,

—    un, ja Kolombas jaunkundzei labpatiksies tajā ieietr es neaizturēšu viņu kā gūstekni.

—    O, neraizējieties! Mana meita ieies iekšā un izies laukā pa durvīm, kuras es,likšu izlauzt mūrī; es tikai gribu nodrošināt sev tiesības, lai pagalmam cauri varētu braukt karietes un rati.

—    Vai tas ir viss? — Benvenuto noprasīja.

—    Jā, — mesers Robērs atbildēja. — Starp citu, — viņš tūdaļ piemetināja, — es ceru, ka jūs atļausiet iznest no šejienes manas mantas.

—    Pilnīgi pareizi. Jūsu mantas pieder jums, tāpat kā Lielā Nelas pils pieder man … Un tagad, meser prevo, pē-, dējais papildinājums līgumam, kas liecinātu par jūsu labo gribu.

—    Runājiet.

—    «Ceturtais un pēdējais pants. Mesers Robērs d'Esturvils un Benvenuto Čellīni netur ļaunu prātu viens uz otru un apņemas uzturēt godīgu un patiesu mieru.»

—    Esmu gatavs pieņemt šo noteikumu, — prevo sacīja,

—   jo tas neuzliek man par pienākumu sniegt jums atbalstu un palīdzību gadījumā, ja jums kāds uzbruktu. Piekrītu, es nedarīšu jums ļaunu, tomēr nesolu sniegt jums nekādus pakalpojumus.

—    Jūs lieliski zināt, msjē prevo, ka es protu sevi aizstāvēt, vai ne? Tālab, ja esat gatavs parakstīt, —Čellīni piebilda, sniegdams viņam spalvu, — tad parakstiet, msjē prevo.

—    Es parakstu! — prevo nopūzdamies sacīja.

Viņš parakstījās, un katra līgumslēdzēja puse saņēma savu līguma eksemplāru.

Pēc tam mesers d'Esturvils steidzīgi devās uz Mazo Nelas pili, lai nostrostētu nabaga Kolombu par neapdomīgo soli. Kolomba nodūra galvu un nebilda pretī tēvam ne vārda, patiesībā viņa nemaz nedzirdēja, ko teica tēvs, jo visu laiku domāja vienīgi par Askānio, un viņai ļoti gribējās tēvam pavaicāt, kā jūtas ievainotais. Taču meitene nevarēja saņemties, un skaistā jaunekļa vārds tā arī netika pāri viņas lūpām.

Kamēr tas viss norisinājās Mazajā Nelas pilī, Katrīna, kurai pakaļ tika nosūtīts ziņnesis, iegāja Lielajā Nelas pilī un jūtu uzplūdā metās Čellīni apkampienos, paspieda roku Askānio, apsveica Hermani, pazobojās par Pagolo; viņa smējās, raudāja, trallināja, izprašņāja, un visu to viņa darīja vienā laikā; rīta cēlienu meitene bija pavadījusi vienā satraukumā, iztālēm dzirdamie arkebūzu šāvieni vai ik brīdi bija pārtraukuši viņas lūgšanas. Bet galu galā viss bija laimīgi beidzies; izņemot četrus kritušos un trīs ievainotos, visi pārējie bija sveiki un veseli, un Skocone nu varēja priecāties gan par uzvaru, gan par uzvarētājiem.

Kad kņada, ko sacēla Katrīnas ierašanās, bija pierimusi, Askānio atcerējās iemeslu, kādēļ students bija ieradies viņiem palīgā tieši laikā, un, pagriezies pret Benvenuto, viņš sacīja:

—    Skolotāj, tas ir mans draugs 2aks Obrī, ar kuru mēs šodien bijām norunājuši mazliet pabumbot. Taču, lai cik ļoti to vēlētos, šodien es neesmu spējīgs būt viņa partneris, kā saka mūsu draugs Hermanis. Bet 2aks tik varonīgi mums palīdzēja, ka es uzdrošinos jūs lūgt aizstāt mani šai partijā.

—    Ar lielāko prieku, — Benvenuto atbildēja. — Nu, saturieties, msjē Obrī!

—    Pacentīsimies, maestro!

—    Tikai pēc tam, kad mēs ēdīsim vakariņas, atcerieties: uzvarētājam jāiztukšo par divām pudelēm vairāk nekā zaudētājam.

• — Tas nozīmē, maestro Benvenuto, ka mani iznesīs no šejienes kā līķi. Lai dzīvo līksmība! Tas man patīk. Sasodīts, mani taču gaida Simona! Nekas. Pagājušo svētdien velti izgaidījos es; šodien ir viņas kārta, lai kož pirkstos.

Un, paņēmuši bumbas un raketes, abi devās uz dārzu.

XI pŪces, Žagatas un lakstīgalas

Tā kā bija svētdienas diena, Čellīni nedarīja neko citu kā vienīgi spēlēja bumbu, pēc spēles atpūtās un apskatīja savu jauno īpašumu; taču jau nākamajā rītā viņš sāka pārvest mantas, un viņa deviņi mācekļi tā centās, ka pēc divām dienām viss bija kārtībā; trešajā dienā Benvenuto mierīgi stājās pie darba, itin kā nekas nebūtu noticis.

Kad prevo redzēja, ka ir galīgi uzveikts, kad uzzināja, ka Benvenuto darbnīcas iekārta jau pārvesta un visi viņa mācekļi jau pārvākušies uz Lielo Nelas pili, viņu atkal pārņēma niknums un viņš sāka perināt atriebības plānus.

Prevo bija neganta naida pilns, kad trešās dienas rītā, tas ir, trešdien, pie viņa negaidīti ieradās de Marmaņs. Uzpūtīgo vikontu kā jebkuru nelietīgu un muļķīgu cilvēku allaž priecēja draugu likstas un nelaimes.

—           Redzat nu, — viņš teica, pieiedams pie d'Esturvila, — vaijnan nebija taisnība, mans dārgais prevo.

—           A, tas esat jūs, vikont. Labdien, — d'Esturvils atbildēja.

—    Tātad man bija taisnība?

—    Diemžēl jā. Un jums klājas labi?

—    Vismaz man nav ko pārmest sev: es jūs brīdināju.

—    Vai karalis jau atgriezies Luvrā?

—           Un jūs vēl teicāt: «Blēņas, amatnieks, nožēlojams nelga, gribētos viņu redzēt!» Tagad jūsu vēlēšanās piepildījusies, mans nabaga draugs.

—           Es jums jautāju — vai viņa majestāte atgriezies no Fontenblo?

—           Jā. Un jūtas apbēdināts, ka nav bijis Parīzē svētdien un nav noskatījies no kāda Luvras torņa, kā viņa zeltkalis uzvar Parīzes prevo.

—    Un ko runā galmā?

—    Runā, ka jūs esat sakauts lupatlēveros.

—           Hm … hm … — nomurmināja prevo, kuru šī saruna kaitināja aizvien vairāk.

—           Kā tad tas notika, vai tiešām viņš uzvarēja jūs tik apkaunojošā veidā? — Marmaņs turpināja.

—    Bet…

—    Viņš nogalināja divus jūsu sardzes vīrus, vai ne?

—    Laikam.

—           Ja gribat viņu vietā nolīgt citus, varu piedāvāt jums divus bezbailīgus itāliešu algotņus, kas neatsakās ne no kāda darba; viņi ir mazliet padārgi, toties uzticami vīri. Bijuši abi toreiz jūsu dienestā, viss būtu pavērsies citādi.

—          Paskatīsimies, es nesaku nē. Ja nenolīgšu pats, varbūt viņi noderēs manam znotam grāfam d'Orbekam.

—          Un tomēr, lai ko jūs sacītu, es nevaru tam noticēt, ka Benvenuto būtu jūs noslānījis.

—    Kas jums to teica?

—           Visi runā. Daži sašutuši tāpat kā es, citi smejas tāpat kā karalis.

—    Diezgan! Cīņa vēl nav galā.

—           Muļķīgi, ka jūs ielaidāties ar šo nekauņu. Un kālab? Zemiskas mantkāres dēļ.

—    Tagad es cīnīšos goda dēļ.

—    Ja tas būtu noticis sievietes dēļ, tad jūs varētu izvilkt zobenu un pārmācīt šos salašņas, taču mājokļa dēļ…

—    Nelas pils ir paša karaļa cienīgs mājoklis.

—    Pilnīgi pareizi. Bet kā jūs varējāt pieļaut, ka paša karaļa cienīga mājokļa dēļ jūs pārmāca kā zemas kārtas cilvēku!

—    O, man ienāca prātā kāda laba doma, Marmaņ! —- prevo iesaucās, beidzot zaudējis pacietību. — Velns parāvis! Jūs esat man tik uzticīgs, ka gribas izdarīt jums draudzīgu pakalpojumu, un esmu priecīgs, ka viss tik laimīgi sagadījies. Dārgais vikont, kā augstmanis un karaļa sekretārs jūs esat pelnījis labāku mājokli nekā Išetas ielas nams. Starp citu, es nesen lūdzu hercogieni d'Etampu — un viņa, kā jūs zināt, man neko neatsaka — palīdzēt kādam manam draugam, kas vēlējās apmesties vienā no karaļa pilīm. Un man tas izdevās, lai gan prasīja zināmas pūles, taču, izrādās, mans protežējamais aizsaukts neatliekamās darīšanās uz Spāniju. Un nu manās rokās ir karaļa raksts, kas dod tiesības ieņemt jebkuru pili. Tā kā es nevaru to darīt, vai jūs negribētu izmantot šo rakstu? Es būšu laimīgs, ka šādā veidā varēšu atlīdzināt jums par pakalpojumiem un sirsnīgo draudzību.

—    Dārgais d'Esturvil, jūs tiešām izdarāt man nenovērtējamu pakalpojumu. Jums taisnība, man ir pretīgs mājoklis, un es jau reizes divdesmit esmu sūdzējies par to karalim.

—    Tikai ar vienu noteikumu.

—    Kādu?

—    Ta ka jūs varat izraudzīties jebkuru no karaļa pilīm, tad izraugieties …

—    Sakiet ātrāk, es gaidu.

—    Nelas pili.

—    A, tie ir "Slazdi!

—    Nekādā ziņā, un te būs pierādījums — dokuments ar viņa majestātes parakstu, atliek vienīgi ierakstīt prasītāja vārdu un pils nosaukumu. Tātad es rakstu — Lielā Nelas pils, bet jūs varat ierakstīt vārdu, kāds jums labpatīk.

—    Bet nolādētais Benvenuto?

—    Viņš itin neko nedara, lai aizsargātu pili, jo viņu nomierinājis starp mums noslēgtais līgums. Tas, kurš gribēs ieiet pie viņa, atradīs durvis atvērtas, bet, ja ieradīsies svētdienā, tad tukšas būs arī zāles. Bez tam Benvenuto nav nemaz jāizdzen laukā, bet tikai jāsadala ar viņu Lielā

Nelas pils, kur vietas pietiek trim četrām ģimenēm. Benvenuto uzklausa saprāta balsi. Bet ko jūs tur darāt?

—    Ierakstu dokumentā savu vārdu un titulu. Vai redzat?

—    Tomēr piesargieties, jo Benvenuto var izrādīties bīstamāks, nekā jūs domājat.

—    Labi! Es paturēšu sev abus algotņus, un kādu svētdienu mēs viņu pārsteigsim.

—    Kā, jūs ielaidīsieties ar klaidoni zemiskas mantkāres dēļ?

—    Uzvarētājus netiesā, turklāt es atriebju draugu.

—    Tādā gadījumā vēlu sekmes, es esmu jūs brīdinājis, Marmaņ.

—    Tādā gadījumā izsaku divkāršu pateicību: pirmkārt, par dāvanu, otrkārt, par brīdinājumu.

Aiz prieka vai starodams, Marmaņs iebāza dāvinājuma aktu kabatā un ātrāk posās prom, lai aizturētu algotos slepkavas.

—    Lieliski! — mesers d'Esturvils noteica, berzēdams rokas un pavadīdams viesi ar skatienu. — Rīkojies, vikont. Viens no diviem: vai nu tu atriebsi mani, uzvarēdams Benvenuto, vai arī Benvenuto atriebsies tev par to, ka esi ņirgājies par mani; gan vienā, gan otrā gadījumā esmu vinnētājs. Es sarīdīšu savus ienaidniekus, lai plēšas, lai nogalina viens otru, bet pats ar baudu noskatīšos uz viņiem, priecāšos par katru zobena cirtienu.

Kamēr saērcinātais prevo gatavojas atriebties Lielās Nelas pils iemītniekiem, pārcelsimies pāri Sēnai un palūkosimies, kā viņiem tur klājas. Būdams stipras gribas cilvēks, Benvenuto, kā jau mēs sacījām, bija nodevies darbam, ne par ko neuztraukdamies un nenojauzdams mesera d'Estur- vila ļaunos nodomus. Tēlnieks mierīgi vadīja savas dienas: piecēlies līdz ar gaismas svīdu, viņš devās uz nomaļo istabiņu virs lietuves, kur pavērās pa logu skats uz Mazās Nelas pils dārzu. Tur viņš veidoja Hēbes statujas modeli. Stundu pēc pusdienām, tas ir, ap vieniem, viņš devās uz darbnīcu, kur strādāja pie Jupitera; vakarā, lai izklaidētos, viņš spēlēja bumbu vai devās pastaigā. Gluži citādi savas dienas vadīja Katrīna: viņa griezās kā vilciņš, izšuva, draiskojās, dziedāja, un Lielā Nelas pils viņai patika labāk nekā Ferrāras kardināla pils. Arī Askānio, kuram ievainojums vēl neļāva strādāt, par spīti darbīgajam raksturam, negarlaikojās — viņš sapņoja.

Un tagad izmantosim zagļu priekšrocības un, pārrāpu- šies pāri mūrim, ielavīsimies Mazajā Nelas pilī. Tur vispirms mēs ieraudzīsim Kolombu, kas savā istabā sapņo tāpat kā Askānio; un lai mums ļauts līdz zināmam laikam pie tā neko vairāk nepiebilst. Pateiksim vienīgi to, ka Askānio sapņi bija rožaini, turpretī nabaga Kolombas sapņi bija melni kā nakts. Tepat, lūk, arī Perīnas kundze, kura patlaban dodas uz pilsētu iepirkties, un arī mēs, ja jums labpatīk, paiesim kādu gabaliņu viņai līdzi.

Jau labu laiku cienījamā dueņja bija nozudusi no mūsu redzes loka, jo, atklāti sakot, drosme nav tā īpašība, ar ko šī dāma varētu lepoties; viņa tīšām turējās ēnā, tālāk no bīstamiem notikumiem, par kuriem mēs stāstījām, bet nu, kad bija iestājies miers, viņas vaigi atkal uzziedēja, un, kamēr Benvenuto atguva iedvesmu un aizgūtnēm nodevās darbam, viņa pamazām atguva gara možumu, runīgumu, sievišķīgo ziņkāri, vārdu sakot, visas mājkalpotājas labās īpašības.

Dodoties pēc produktiem, Perīnas kundzei bija jāiet pāri abu īpašumu kopējam pagalmam, jo jaunie vārti Mazās Nelas pils mūrī vēl nebija ierīkoti. Un sagadījās tā, ka Ruperta, Benvenuto vecā kalpone, izgāja no mājas, lai nopirktu kaut ko pusdienām, tieši tai pašā laikā. Abas šīs visādi cienījamās sievietes bija pārāk augstās domās viena par otru, lai naidotos savā starpā tāpat kā viņu saimnieki. Tāpēc viņas devās ceļā kopā un visjaukākajā saskaņā, un, tā kā ceļš šķiet uz pusi īsāks, kad var patērzēt, tad viņa'1 arī tērzēja.

Perīnas kundze vispirms iepazīstināja Rupertu ar produktu cenām un šejienes kvartāla veikalnieku uzvārdieņif pēc tam viņu sarunas kļuva aizvien sirsnīgākas un saistošākas.

—    Kā rādās, jūsu saimniekam ir barga daba? — Perīnas kundze ievaicājās.

—    Kur nu! Ja viņam nedara pāri, viņš ir maigs kā Jēzus. Bet, ja nav tā, kā viņš grib, tad piesargies, dikti jau viņam patīk, lai viss būtu pēc viņa prāta. Tāda jau viņam daba, un, ja viņš ko ieņēmis galvā, tad visi pekles velni viņam neko nepadarīs, toties būs rātns kā bērns, ja viņam liksies, ka tu viņam klausi, un arī laipna būs viņa valoda. Paklausieties, kā viņš ar mani sarunājas: «Ruperti kundze (tā viņš mani sauc savā svešzemnieka vīzē, lai gan patiesībā mans vārds ir Ruperta, jūsu zināšanai), Ruperti kundze, jēra ciska ir lieliski izcepta, tieši pašā reizē; Ruperti kundze, pupas jums izdevušās uz goda; nudien, Ruperti kundze, jūs esat karaliska virēja!» Un tik mīli to visu pasaka, ka sirds man vai kūst laukā.

—    Redz, kā! Bet stāsta, ka viņš galinot cilvēkus.

—     Tiesa kas tiesa. Mēģini tik stāties viņam ceļā, uzreiz nogalinās. Tādas jau viņa zemē ir tās parašas; tomēr nogalinās viņš tikai aizstāvēdamies, ja viņam uzbruks. Bet vispārīgi viņš ir varen jautrs un varen pieklājīgs.

—    Es viņu nekad neesmu redzējusi. Vai viņš ir sarkan- matis?

—    Vai prāts! Melnmatis tāpat kā jūs un es, tas ir, kāda es agrāk biju. Tātad jūs neesat viņu nekad redzējusi? Labi. Ienāciet kādudien pie manis itin kā aizņemties kaut ko, un es jums viņu parādīšu. Skaists vīrietis, no viņa iznāktu lielisks karavīrs.

—    Pie reizes par skaistuļiem. Kā jūtas mūsu piemīlīgais kavalieris? Zināt, tas ievainotais, tas jaunais, glītais māceklis, kas saņēma briesmīgo zobena cirtienu, lai izglābtu prevo kunga dzīvību.

—    Askānio? Jūs viņu pazīstat?

—     Kā lai nepazītu! Viņš apsolīja manai kundzei Kolombai un man parādīt rotaslietas. Lūdzu atgādiniet viņam to, mīļā! Taču tas nav tik svarīgi, galvenais, kā viņš jūtas, Kolomba būs priecīga, uzzinādama, ka viņas tēva glābējs atveseļojas.

—     O, jūs varat viņai pateikt, ka viss iet uz labo pusi. Tagad viņš jau ceļas no gultas. Ārsts vienīgi aizliedzis atstāt istabu, lai gan slimajam derētu mazliet paelpot svaigu gaisu. Bet tādā karstā saulē tas nemaz nav iespējams. Visapkārt Lielajai Nelas pilij nav vis dārzs, bet tuksnesis. Neviena ēnaina stūrīša; nātres un dzelkšņi dārzeņu vietā, un četri pieci bezlapaini koki birzes vietā. Platība tā kā būtu, bet nav kur pastaigāties. Mūsu saimnieks izklaidējas ar bumbas spēli, bet manam nabaga Askānio, kas nejaudā pat atsist bumbu, jābeidzas vai nost aiz garlaicības. Bet mīļais zēns ir tāds nerimtis, es nesaku to visu tāpēc, ka viņš ir mans mīlulis, jums vajadzētu redzēt, cik viņš ir pieklājīgs pret vecākiem cilvēkiem. Nevis tāds kā lempīgais Pagolo vai vējgrābsle Katrīna.

—    Un jūs sakāt, ka nabaga jauneklis …

—     Jā^viņš var vai prātā sajukt, kad viņam caurām dienam jasež istabā ka piekaltam pie krēsla!

—    Ak dievs, — līdzcietīgā Perīnas kundze iesaucās, — sakiet taču nabaga jauneklim, lai viņš atnāk uz Mazo Nelas pili, mūsu dārzā tik jauka paēna! Es ar prieku atvēršu viņam durvis, lai gan mesers prevo to stingri aizliedzis. Kas par to! Tas būs tikpat kā svēts darbs, jo mēs palīdzēsim viņa glābējam. Jūs sakāt, ka jauneklis garlaikojas. Arī mēs beidzamies vai nost aiz garlaicības. Laipnais māceklis mūs izklaidēs, viņš pastāstīs mums par savu Itāliju, parādīs mums kaklarotas, aproces, patērzēs ar Kolombu. Jauniem cilvēkiem patīk sabiedrība, patīk parunāties, bet viņi nīkst vientulībā. Tātad nolemts: pasakiet pastarītim, ka viņš var nākt pastaigāties uz mūsu dārzu, kad vien vēlas, protams, kopā ar jums, Rupertas kundze, jo viņam būs vajadzīga palīdzība. Pieklauvējiet četras reizes, pirmās trīs reizes klusi, bet pēdējo stiprāk; es zināšu, ko tas nozīmē, un pati atvēršu jums durvis.

—    Pateicos jums Askānio un savā vārdā; noteikti pateikšu viņam par jūsu laipno ielūgumu, un viņš to noteikti izmantos.

—    Ļoti priecājos, Rupertas kundze.

—    Uz redzēšanos, Perīnas kundze! Priecājos, ka esmu iepazinusies ar tik patīkamu dāmu.

—    Es arī, Rupertas kundze.

Abas draudzenes pietupās dziļā reveransā un izšķīrās, sajūsminātas viena par otru.

Lielās Nelas pils dārzs, kā Rupertas kundze jau sacīja, patiešām bija sauss un saules izkveldēts kā viršu tīrelis, turpretī Mazās Nelas pils dārzs bija svaigs un ēnains kā mežs. Lielās Nelas pils dārzs bija palicis neapkopts prevo skopulības dēļ, jo dārza uzturēšana kārtībā būtu izmaksājusi pārāk dārgi, turklāt prevo arī nebija diez cik pārliecināts par savām tiesībām uz pili un, nevēlēdamies kaut kādam savam pēctecim audzēt kokus, pasteidzās tos izcirst, tiklīdz īpašums nonāca viņa rokās. Taču, tā kā Mazajā Nelas pilī dzīvoja viņa meita, viņš saglabāja tur ēnainās alejas un koku skupsnas, jo tas bija nabaga meitenes vienīgais iepriecinājums. Rembo ar diviem palīgiem Kolombas dārzu uzturēja kārtībā un padarīja to pat skaistāku.

Šis dārzs bija kupli saaudzis un labi izplānots. Dārza dziļumā atradās sakņu dobes, Perīnas kundzes valstība; visgarām Lielās Nelas pils mūriem auga Kolombas koptās puķes, Perīnas kundze šo vietu sauca par Rīta aleju, jo šeit iespīdēja uzlecošās saules stari un Kolomba parasti ap saullēktu laistīja savas margrietiņas un rozes. Pie reizes piebildīsim, ka no istabas, kas atradās Lielajā Nelas pilī virs lietuves, varēja netraucēti novērot daiļo dārznieci, nepalaižot garām nevienu viņas kustību. Respektējot ģeogrāfiskos nosaukumus, ko bija izdomājusi Perīnas kundze, pieminēsim vēl Dienvidus aleju, kuras galā auga koku skupsnas; Kolomba dienas tveicē tur mēdza lasīt un izšūt. Bet dārza pretējā malā atradās Vakara aleja, kuras abās pusēs trijās rindās auga liepas, allaž sniegdamas tīkamu vēsumu, un tur Kolomba parasti pastaigājās pēc vakariņām.

Labsirdīgā Perīnas kundze šo aleju bija izraudzījusies ievainotā Askānio spēku atjaunošanai un veselības nostiprināšanai. Tai pašā laikā viņa baidījās pavēstīt Kolombai par savu labdarību. Meitene pakļāvās tēva gribai un, kas zin, varēja arī nepiekrist nepaklausīgajai dueņjai. Bet ko tādā- gadījumā Rupertas kundze domātu par savas kaimiņienes stāvokli un ietekmi? Nē, ja reiz viņa izteikusi tādu priekšlikumu, lai arī tas nebija darīts visai apdomīgi, solītais jāpilda līdz galam. Par attaisnojumu šai krietnajai sievietei vēl atgādināsim to, ka viņai no rīta līdz vakaram biia jāapmierinās vienīgi ar Kolombas sabiedrību, turklāt Kolomba, iegrimusi savās domās, bieži vien viņai pat neatbildēja.

Nav grūti saprast, cik ielīksmots jutās Askānio, uzzinājis, ka viņam atvērti paradīzes vārti, un cik dedzīgi viņš pateicās Rupertai. Viņš gribēja tūlīt pat baudīt necerēto laimi, un Rupertas kundzei tikai ar lielām grūtībām izdevās pārliecināt Askānio, ka viņam jāpagaida vismaz līdz vakaram. Viss taču itin kā liecināja, ka Perīnas kundze ielūgusi viņu ar Kolombas ziņu, un, iedomājot to, Askānio aiz prieka kļuva vai traks. Ar kādu nepacietību, ar kādām neizprotamām bailēm viņš skaitīja stundas, kas ritēja tik gausi! Beidzot pulkstenis nosita pieci. Mācekļi aizgāja; Benvenuto jau kopš pusdienlaika nebija darbnīcā:.domā-' jams, bija aizgājis uz Luvru.

LTn tad Ruperta svinīgi sacīja jauneklim, kas raudzījās uz viņu tādām acīm, itin kā nebūtu redzējis viņu veselu mūžību:

—    Laiks ir pienācis, sekojiet man, jaunais cilvēk.

Viņi pārgāja pāri pagalmam, un Rupertas kundze pieklauvēja četras reizes pie Mazās Nelas pils durvīm.

—          Tikai nestāstiet par to skolotājam, mana labā RupErta, — Askānio palūdza, jo viņš zināja, kāds zobgalis mēdz būt Čellīni, un negribēja, ka par viņa skaidro mīlestību kāds zobotos.

Ruperta jau dzīrās vaicāt, kālab viņai būtu jāklusē, taču šai brīdī atvērās durvis un viņi ieraudzīja Perīnas kundzi.

—    Nāciet iekšā, mans skaistuli! — viņa sacīja. — Kā jūs jūtaties?… Bālums vaigos viņam piestāv, viņš ir vēl jaukāks. Nāciet arī jūs, Rupertas kundze; ejiet pa kreisi uz aleju, jaunais cilvēk. Kolomba tūlīt iznāks dārzā, viņa šai laikā, vienmēr pastaigājas, un papūlieties, lai viņa mani pārāk nerāj par to, ka esmu atvedusi jūs šurp.

—    Kā! — Askānio iesaucās. — Kolombas jaunkundze nezina…

—    Vai prāts! Kā viņa būtu varējusi nepaklausīt tēva gribai? Esmu viņu stingri audzinājusi. Nepaklausīga esmu vienīgi es. Ko lai dara — cik ilgi lai dzīvojam kā cietumnieces! Rembo nepamanīs, bet, ja arī ko saodīs, es pierunāšu viņu turēt mēli aiz zobiem, un ļaunākajā gadījumā ne vienreiz vien esmu pratusi dot pretsparu meseram prevo, tā nu tas ir.

Un Perīnas kundze sāka aizgūtnēm stāstīt par savu saimnieku, taču viņā klausījās vienīgi Rupertas kundze. Askānio stāvēja kā sastindzis un dzirdēja vienīgi savas sirds pukstus.

Un tomēr viņš saklausīja vārdus, ko promejot viņam sacīja Perīnas kundze:

—    Tur tai alejā Kolomba pastaigājas vakaros, viņa, protams, atnāks arī šodien. Jūs redzēsiet, ka saule jums tur netraucēs, mans mīļais slimnieciņ.

Askānio palocījās, tā izteikdams savu pateicību, pagājās dažus soļus pa aleju un, atkal iegrimis sapņos un kaut kādās nesakarīgās domās, sāka gaidīt ar satraukuma pilnu nepacietību. Un tomēr viņš sadzirdēja, kā Perīnas kundze garāmejot sacīja Rupertas kundzei:

—    Lūk, tas ir Kolombas iemīļotais soliņš.

Un, ļaudams runātīgajām sievietēm turpināt pastaigu, viņš klusēdams apsēdās uz sola, kas viņam nu bija svēts.

Ko viņš gribēja? Uz ko cerēja? Viņš pats to nezināja. Viņš gaidīja Kolombu, tāpēc ka viņa bija jauna un skaista, tāpēc ka arī viņš bija jauns un skaists. Viņam nebija nekādu godkārīgu nolūku. Būt blakus viņai — tas bija vienīgais, pēc k'a^viņš alka; viss pārējais atradās dieva rokās.

Starp citu, viņš nemaz necentās ielūkoties nākotnē. Mīlestībai nav nākošās dienas.

Arī Kolomba pretēji savai gribai ne reizi vien domāja par jauno svešzemnieku, kas tik negaidīti bija parādījies viņas vientulīgajā miteklī kā Gabriels Marijai. Atkal viņu redzēt — tā bija vēlēšanās, ko meitene sirds dziļumos loloja jau kopš pirmās tikšanās ar Askānio. Taču, lai arī nepiesardzīgais tēvs bija atstājis viņu savā vaļā, viņa nekad nerīkojās vieglprātīgi un allaž izturējās pret sevi ar vislielāko stingrību, kā to dara visi augsti tikumiski cilvēki, kas pārkāpj šo likumu vienīgi tai gadījumā, kad viņiem laupa izvēles brīvību. Viņa vīrišķīgi centās atvairīt domas par Askānio, taču tās pārvarēja trīskāršos nocietinājumus, ko Kolomba bija uzcēlusi apkārt savai sirdij, vēl vieglāk, nekā Askānio bija ticis pāri Lielās Nelas pils mūrim. Pēdējās trīs četras dienas Kolomba bija pavadījusi nemitīgā satraukumā: brīžam viņa baiļojās, ka vairs neieraudzīs Askānio, brīžam atkal viņu biedēja iespēja satikties. Viņas vienīgais mierinājums bija sapņi, un viņa sapņoja gan strādādama, gan pastaigādamās. Dienā viņa viena pati sēdēja savā istabā, bezgala sarūgtinādama Perīnas kundzi, kurai neatlika nekas cits kā nebeidzami sarunāties pašai ar sevi. Pievakarē, kad kļuva mazliet vēsāks, meitene devās uz ēnaino aleju, kuru Perīnas kundze bija poētiski nosaukusi par Vakara aleju; un tur, apsēdusies uz sola, uz kura tagad sēdēja Askānio, sagaidīja nolaižamies nakti un iemirdzamies zvaigznes, kavēdamās savās domās, līdz ieradās Perīnas kundze, lai aicinātu viņu mājās.

Un tad jauneklis pēkšņi ieraudzīja alejas līkumā iznākam Kolombu ar grāmatu rokās. Viņa lasīja Svēto dzīves stāstus, bīstamu romānu par ticību un mīlestību, kurš varbūt arī sagatavo cilvēku skaudrām ciešanām, tomēr nekādā ziņā nemāca izprast skarbo dzīves īstenību. Kolomba sākumā nepamanīja Askānio, taču, ieraudzījusi blakus Perīnas kundzei nepazīstamu sievieti, viņa nodrebēja aiz pārsteiguma. Šai izšķirošajā mirklī Perīnas kundze gluži kā drosmīgs karavadonis vīrišķīgi devās uzbrukumā.

— Kolomba, dārgumiņ, — viņa sacīja, — pazīdama jūsu labo sirdi, es nemaz neuzskatīju par vajadzīgu prasīt jūsu atļauju, lai ielūgtu šo nabaga jaunekli, kas tika ievainots, glābjot jūsu tēvu, pie mums paelpot svaigu gaisu koku paēnā. Jūs taču zināt, ka Lielās Nelas pils dārzā ēnu meklēdams nesameklēsi, bet ārsts negalvo par jaunā cilvēka

dzīvību, ja viņam nebūs iespēja katru dienu vismaz stundu pastaigāties svaigā gaisā.

Un, kamēr dueņja runāja, izmantodama kā glābiņu saltus melus, Kolomba iztālēm paraudzījās uz Askānio, un viņas vaigi pēkšņi pietvīka. Askānio, redzēdams Kolombu tuvojamies, nebija spējīgs pat piecelties no sola.

—    Bet, Perīnas kundze, tas nav atkarīgs no manas gribas, — meitene beidzot ierunājās. — Ir vajadzīga tētiņa atļauja.

Pateikusi to ar skumjām, taču stingrā balsī, Kolomba piegāja pie akmens sola, uz kura sēdēja Askānio. Viņš gaidīja meiteni, lūdzoši salicis rokas.

—     Piedodiet man, jaunkundz, — viņš sacīja, — es domāju … es cerēju… ka jūs esat piekritusi Perīnas kundzes laipnajam ielūgumam; turpretī tagad, uzzinājis, ka tas tā nav, — viņš bikli, tomēr nezaudēdams cieņu, turpināja, — es lūdzu jūs, piedodiet manu pārdrošību un atļaujiet doties prom.

—     Nudien tas nav atkarīgs no manas gribas, — Kolomba aizkustināta sacīja. — Es neesmu šeit saimniece. Palieciet vismaz šodien — pat tai gadījumā, ja tēva aizliegums attiektos arī uz viņa glābēju; palieciet, msjē, kaut vai tāpēc, lai es varētu jums izteikt pateicību.

—    O, jaunkundz, — Askānio nomurmināja, — nevis man, bet jums pienākas pateicība! Bet vai palikdams es netraucēšu jums pastaigāties? Turklāt, kā rādās, esmu izraudzījies nepiemērotu vietu.

—     Itin nemaz, — Kolomba iebilda un, aizmirsusies aiz satraukuma, neviļus apsēdās uz tā paša akmens sola otrā galā.

Ta kā Perīnas kundzei, kas pec Kolombas bargā rājiena stāvēja kā sastingusi, beidzot bija apnicis stāvēt un turklāt viņu mulsināja jaunās saimnieces klusēšana, paņēmusi zem rokas Rupertas kundzi, viņa klusītēm manījās prom.

Jauneklis un meitene palika divatā.

Kolomba sēdēja, nodūrusi acis grāmatā, un uzreiz pat nepamanīja, ka dueņja aizgājusi, taču viņa nemaz nelasīja, jo acu priekšā viņai klājās migla. Meitene vēl aizvien bija pagalam satraukta un samulsusi. Viņa neapzināti centās apslēpt savu saviļņojumu, nomierināt strauji pukstošo sirdi. Arī Askānio jutās apjucis; sākumā, kad Kolomba gribēja viņu aizraidīt, jauneklim bija neizturami sāpīgi, pēc tam viņu pārņēma neprātīgs prieks, kad viņš atskārta, cik

satraukta ir viņa mīļotā, taču pēc slimības viņš bija vēl tik vārgs, ka negaidītie pārdzīvojumi viņam galīgi laupīja spēkus. Askānio atradās itin kā nemaņā, lai gan prāts darbojās un domas neparasti strauji nomainīja cita citu. «Viņa mani nicina! Viņa mani mīl!» viņš pamīšus domās atkārtoja. Viņš raudzījās uz nekustīgi sēdošo Kolombu un nemanīja, ka pa vaigiem viņam rit asaras. Tikmēr virs viņu galvām koku zaros dziedāja putni. Vējiņš maigi čabinājās lapotnē. Augustīniešu baznīcas zvanu liegās skaņas aicināja uz vakara dievkalpojumu. Jūlija dienas vakars bija brīnumaini rāms un kluss. Tas bija viens no tiem svinīgajiem mirkļiem, kad atdzimst dvēsele, kad viens mirklis sevī ietver daudzus gadus un iespiežas atmiņā uz visu mūžu. Skaistais jauneklis un daiļā meitene, šķiet, bija radīti viens otram un saderināti jau iepriekš, vajadzēja tikai sadoties rokās, taču likās, ka viņus šķir bezdibenis.

Pēc kāda brīža Kolomba pacēla galvu.

—    Jūs raudat! — viņa iesaucās, izpauzdama vairāk jūtu, nekā viņai būtu gribējies.

—    Es neraudu, — Askānio atbildēja.

Tomēr, pielicis roku pie sejas, viņš sajuta, ka tā ir mitra no asarām.

—    Jā, jums ir taisnība, — viņš sacīja, — es raudu.

—   Kāpēc? Kas jums kaiš? Vai nepasaukt kādu? Jums sāp?

—    Jā, kad es domāju …

—    Ko jūs domājat?

—    Es domāju, ka man būtu labāk nomirt.

—    Nomirt? Cik tad jums gadu, ka jūs domājat par nāvi?

—   Deviņpadsmit. Taču nelaime un nāve allaž iet roku rokā.

—    Arī jūsu vecāki jūs apraudās! — Kolomba turpināja, neapzināti gribēdama ielūkoties Askānio pagātnē un neskaidri nojauzdama, ka jaunekļa nākotne pieder viņai.

—    Man nav nedz tēva, nedz mātes, un neviens par mani neraudās, izņemot manu skolotāju Benvenuto.

—    Nabaga bārenis!

—    Jā, esmu nabaga bārenis! Tēvs mani nekad nav mīlējis, bet māte nomira, kad man bija desmit gadu, kad vēl nebiju paguvis novērtēt viņas mīlestību un atlīdzināt viņai par to. Mans tēvs… Bet kāpēc es jums to visu stāstu, ko gan jums nozīmē mani vecāki?

—    Turpiniet, Askānio, es jūs lūdzu.

—    Augstais dievs! Jūs atceraties manu vārdu.

—    Turpiniet, turpiniet, — Kolomba nočukstēja, aizklādama ar rokām pietvīkušo sejiņu.

—    Mans tēvs bija zeltkalis, bet mana labā māmuļa bija Florences juveliera Rafaela del Moro meita no dižciltīgas itāliešu dzimtas, jo Itālijā, mūsu republikās, darbs nav nekāds negods un veikalnieku izkārtnēs lasāmi seni un slaveni vārdi. Piemēram, mans skolotājs Čellīni ir tikpat dižciltīgs kā Francijas karalis un, šķiet, pat vēl dižciltīgāks. Rafaels del Moro bija nabadzīgs un izprecināja savu meitu Stefānu pretēji viņas gribai kādam bagātam sava amata brālim, kas bija tikpat vecs kā viņš pats. Ak vai! Mana māmuļa un Benvenuto Čellīni mīlēja viens otru, bet bija nabadzīgi. Tai laikā Benvenuto klaiņoja pa pasauli, lai iegūtu vārdu un sapelnītu naudu. Viņš atradās tālu un nevarēja izjaukt šīs precības. Džismondo Gadi — tā sauca manu tēvu — nekad neuzzināja, ka mana māmuļa mīlēja citu, tomēr ienīda savu sievu tāpēc, ka tā viņu nemīlēja. Tēvs bija varmācīgs un skaudīgs cilvēks. Lai viņš man piedod, ka es tā saku, taču bērniem ir nepielūdzama atmiņa. Cik bieži māmuļa meklēja glābiņu no tēva dusmām pie mana šūpuļa, bet bieži vien nelīdzēja arī šis patvērums. Gadījās, ka viņš sita manu māmuļu — lai dievs viņam piedod! — kad viņa turēja mani savās rokās, un pēc katra sitiena māmuļa skūpstīja mani, lai remdētu sāpes. O, reizēm es sajūtu divkārši atbalsojamies sirdī sitienus, kurus saņēma mana māmuļa, un skūpstus, ko viņa dāvāja man.

Debesu tēvs savās taisnīgajās dusmās sodīja tēvu, atņemdams viņam to, ko viņš vērtēja augstāk par visu pasaulē, — bagātību. Tēvs izputēja. Viņš nomira aiz bēdām, jo bija kļuvis nabags, un dažas dienas pēc tam nomira arī māmuļa, jo domāja, ka viņu vairs neviens nemīl.

Es paliku pasaulē viens pats. Tēva kreditori sagrāba visu, kas mums vēl bija palicis, viņi rakņājās itin visur, neko neaizmirsa, tikai mani, raudošu bērnu, viņi nepamanīja. Vecā, uzticamā kalpone baroja mani divas dienas a-iz žēlsirdības, taču nabaga sieviete pati dzīvoja pusbadā, pār- tikdama no žēlastības dāvanām.

Viņa nezināja, ko lai iesāk ar mani, bet tad istabā ienāca vīrs putekļiem klātās drēbēs, paņēma mani rokās, raudādams skūpstīja un, iedevis krietnajai vecenītei naudu, aiznesa mani sev līdzi. Tas bija Benvenuto Čellīni, viņš bija atbraucis no Romas uz Florenci, lai uzmeklētu mani. Viņš iemīlēja mani, iemācīja savu amatu, un mēs nekad nešķī- rāmies, tāpēc es saku, ka vienīgi viņš apraudās manu nāvi…

Kolomba, nodūrusi galvu, ar smagu sirdi klausījās stāstu pār bāra bērna dzīvi, tikpat vientuļu, kāda bija viņas dzīve, un stāstu par nelaimīgās mātes likteni, kāds acīmredzot būs arī viņas liktenis, jo arī viņa pret savu gribu tiek izprecināta cilvēkam, kas viņu ienīdīs tāpēc, ka viņa to nekad nemīlēs.

.— Jūs esat netaisns pret dievu, — viņa sacīja Askānio.

—    Jūs mīl, nu kaut vai jūsu labais skolotājs, un jūs atceraties māmuļu, bet man nav lemts pat atminēties mātes glāstus; māmuļa nomira, kad es nācu pasaulē. Mani audzināja tēvamāsa, ķildīga un īgna sieviete, un tomēr es gauži raudāju, kad viņa nomira pirms diviem gadiem, jo man nebija neviena cita, kam veltīt savu maigumu, un es biju pieķērusies šai sievietei kā efeja klintij. Jau divus gadus es dzīvoju šai pilī kopā ar Perīnas kundzi, un, neraugoties uz vientulību, jo tēvs mani apmeklē gaužām reti, šie divi gadi tomēr bija un būs vislaimīgākais laiks manā mūžā.

—    Jūs patiesi esat daudz cietusi, — Askānio ierunājās,

—    pagātne jums nav bijusi laimīga, bet kālab gan jāšaubās par nākotni? Jūs gaida spoža nākotne. Jūs esat dižciltīga, jūs esat bagāta, jūs esat skaista, un jūsu skumjās jaunības atblāzma tikai izcels jūsu turpmākās dzīves mirdzumu.

Kolomba bēdīgi pašūpoja galvu.

—    Māmiņ, mīļo māmiņ! — viņa nočukstēja.

Reizēm, kad domas aizklīst tālu prom no sīkajām ikdienas rūpēm, pēkšņi itin kā zibens gaismā atplaiksnās visa dzīve, nākamība un pagājība un dvēseli pārņem drausms satraukums un dīvaina atsvešinātība, un, paredzot nebeidzamas bēdas un ciešanas, sirds nodreb, pielīdama ar baisu jutoņu un nāves gurdumu. Un vajag būt ļoti stipram, lai nesaļimtu zem likteņa nastas, kas smagi uzgulst sirdij. Iespējams, ka abiem jauniešiem, kas bija izbaudījuši tik daudz ciešanu un bija tik vientuļi, vajadzēja izteikt tikai vienu vārdu, lai viņu skumjā pagātne veidotu kopīgu nākotni; taču Kolomba bija tik skaidra, bet Askānio tik ļoti dievināja savu mīļoto, ka šis vārds netika izteikts.

Askānio vienīgi raudzījās uz Kolombu ar bezgalīgu maigumu, bet Kolomba lūkojās uz Askānio ar uzticības pilnu biklumu. Un, salicis kopā rokas, Askānio ierunājās tādā balsī, kādā viņš droši vien lūdza dievu:

—     Klausieties, Kolomba, ja jums ir kāda vēlēšanās, ja jums draud kāda nelaime, uzticiet man to kā brālim, sakiet kaut vārdu, Kolomba, un es darīšu visu, lai tikai izpildītu jūsu gribu, es ziedošu savu dzīvību, lai novērstu no jums nelaimi, un būšu laimīgs, ja to spēšu.

—    Јs pateicos jums, — Kolomba atbildēja. — Man pietika bilst tikai vārdu, un jūs tūdaļ augstsirdīgi riskējāt ar savu dzīvību, es zinu to, taču šoreiz mani glābt var vienīgi dievs.

Viņa nepaguva neko vairāk pateikt, jo šai brīdī pie viņiem pienāca Perīnas kundze un Rupertas kundze.

Abas valodīgās sievietes bija pavadījušas laiku tikpat lietderīgi kā mūsu mīlētāji un paguvušas nodibināt draudzību, kas pamatojās uz abpusējām simpātijām. Perīnas kundze ieteica Rupertas kundzei zāles pret apsaldējumiem, bet Rupertas kundze nepalika parādā un atklāja Perīnas kundzei plūmju uzglabāšanas noslēpumu. Nav grūti saprast, ka kopš šā brīža viņas vienoja draudzība līdz kapa malai, tāpēc cienījamās dāmas nosolījās satikties pēc iespējas biežāk, par spīti visiem aizliegumiem.

—     Kā ir, Kolomba, — Perīnas kundze jautāja, tuvodamās solam, — jūs vēl aizvien mani nosodāt? Vai tas nebūtu kauna darbs, ja mēs aizvērtu durvis šim jauneklim, bez kura palīdzības mūsu māja būtu palikusi bez saimnieka? Un galu galā vai nav jādomā par to, kā sadziedēt brūci, ko viņš saņēmis mūsu dēļ? Paraugieties, Rupertas kundze, viņš izskatās jau labāk, viņš vairs nav tik bāls, vai ne?

—    Protams, — Rupertas kundze apstiprināja, — tik košs sārtums vaigos viņam nav bijis pat tad, kad viņš bija vesels.

—    Padomājiet, Kolomba, — Perīnas kundze turpināja, — tā būtu liela apgrēcība, ja mēs kavētu tik sekmīgu atveseļošanos. Mērķis attaisno līdzekļus. Jūs, protams, atļausiet man ielūgt viņu pie mums arī rītvakar? Arī jums, dārgumiņ, tā būs" izklaidēšanās, gluži nevainīga izklaidēšanās. Pie tam, pateicoties dievam, mēs ar Rupertas kundzi būsim turpat blakus. Nudien, Kolomba, ticiet man, jums nepieciešams mazliet izklaidēties. Un kurš gan nosūdzēs meseram prevo, ka mēs esam mazliet pārkāpušas viņa stingro aizliegumu? Turklāt jūs vēl pirms viņa rīkojuma atļāvāt Askānio parādīt mums rotaslietas, un, ja šodien viņš tās aizmirsa, lai tad atnes rīt.

Kolomba paraudzījās uz Askānio; viņš nobālēja un drebošu sircli gaidīja viņas atbildi.

Šāda padevība liktenim glaimoja nomāktajai un vientuļajai meitenei. Tātad pasaulē ir cilvēks, kas ir atkarīgs no viņas, un viens vienīgs viņas vārds var darīt viņu laimīgu vai dziļi apbēdināt! Kam gan nepatīk sajust savu varu! Grāfa d'Orbeka vaļība bija aizvāinojusi Kolombu. Un nu nabaga cietumniecei — piedosim viņai to — nepārvarami iegribējās redzēt, kā iemirdzēsies aiz prieka Askānio acis, un viņa smaidīdama un sarkdama pateica:

—    Perīnas kundze, dariet pēc sava prāta.

Askānio gribēja ko sacīt, taču jaudāja vienīgi aiz pateicības salikt rokas kā lūgšanā; kājas viņam saļodzījās.

—    Paldies, skaistulīt, — Ruperta sacīja, pietupdamās dziļā reveransā. — Ejam, Askānio, jūs vēl esat tik vārgs, mums laikus jābūt mājās. Dodiet man roku!

Askānio tik tikko pietika spēka, lai atvadītos no Kolombas un pateiktu viņai paldies, taču vārdus viņš aizstāja ar skatienu, kurā ielika visu savu dvēseli, un tad paklausīgi sekoja vecajai kalpotājai ar prieka pārpilnu siidi.

Kolomba, iegrimusi domās, atkal apsēdās uz sola, viņa sajuta laimes skurbumu, par ko sev pārmeta, jo nebija pieradusi pie šādām jūtām.

—     Līdz rītam! — ar uzvarošu smaidu sacīja Perīnas kundze, pavadījusi viesus līdz durvīm. — Un jūs, jaunais cilvēk, ja vien jums labpatīk, nāciet tāpat kaut vai katru dienu šos trīs mēnešus.

—    Bet kāpēc tikai trīs mēnešus? — Askānio vaicāja, sapņodams nākt šurp mūžīgi.

—    Kā tad savādāk!'— Perīnas kundze atbildēja. — Pēc trim mēnešiem Kolomba precas ar grāfu d'Orbeku.

Askānio sakopoja visus savus spēkus, lai nenokristu.

—    Kolomba precas ar grāfu d'Orbeku? — viņš čukstēja. — Ak dievs, ak dievs, tātad esmu maldījies! Kolomba mani nemīl!

Taču šai mirklī Perīnas kundze aizvēra aiz viņa durvis, bet Rupertas kundze gāja pa priekšu, tāpēc nedz viena, nedz otra viņa vārdus nedzirdēja.

XII karaļa pavelniece

Kā jau sacījām, ap pulksten vienpadsmitiem rītā Benvenuto izgāja no darbnīcas, nebildis ne vārda, kurp viņš dodas. Šoreiz viņš devās uz Luvru pretvizītē pie Fransuā Pirmā, kas bija viņu apmeklējis Ferrāras kardināla pilī.

Karalis turēja doto vārdu. Par Benvenuto Čellīni bija zināms, un viņa priekšā atvērās visas karaļa pils durvis; tikai pēdējās viņam palika slēgtas: tās veda uz zāli, kur bija sapulcējusies padome. Fransuā Pirmais apspriedās par valsts lietām ar karalistes varenajiem, un, lai cik neapšaubāma bija karaļa pavēle, Čellīni svarīgajā apspriedē tomēr neviens neuzdrošinājās ielaist bez īpašas viņa majestātes atļaujas.

Patiešām Francija atradās grūtā stāvoklī. Līdz šim mēs tikpat kā nerunājām par valstslietām, jo, pēc mūsu dziļākās pārliecības, lasītāji un it īpaši lasītājas priekšroku dod sirdslietām, nevis valstslietām; taču ilgāk mēs vairs nevaram klusēt un esam spiesti kaut vai garāmejot pieskarties Francijas un Spānijas politiskajam stāvoklim jeb, pareizāk sakot, attiecībām starp Fransuā Pirmo un Kārli Piekto, jo sešpadsmitajā gadsimtā karaļi bija valstis.

Tais laikos, kuros mēs esam nonākuši, politisko notikumu svari, kuru svārstības monarhi jo bieži bija izbaudījuši, sāka nosvērties uz Fransuā Pirmā pusi un viņa stāvoklis uzlabojās, bet Kārļa Piektā stāvoklis pasliktinājās. Patiešām, kopš tā laika, kad Kambrē tika parakstīts slavenais miera līgums, stāvoklis bija stipri mainījies, turklāt kā starpnieces sarunās iejaucās divas sievietes — Austrijas Margarita, Kārļa Piektā krustmāte, un Angulemas hercogiene, Fransuā Pirmā māte. Šis miera līgums, kas papildināja Madrides miera līgumu, vēstīja, ka Spānijas karalis atsakās no Burgundijas par labu Francijas karalim un savukārt Francijas karalis atsakās no tiesībām uz Flandriju un Artuā provinci. Turklāt abi jaunie prinči, kas bija paņemti kā tēva ķīlnieki, tiks atdoti viņam atpakaļ par izpirkšanas naudu divi miljoni zelta ekiju vērtībā. Un, beidzot, labā karaliene Eleonora, Kārļa Piektā māsa, kas vispirms bija apsolīta par sievu konetablam kā balva par viņa nodevību, bet pēc tam izprecināta Fransuā Pirmajam, apliecinot miera gribu, atgriezīsies Francijas galmā ar abiem bērniem, par kuriem viņa rūpējās kā māte; to visu abas līgumslēdzējas puses bija godīgi izpildījušas.

Taču Fransuā Pirmais, kas gūstā bija piespiests atteikties no Milānas hercogistes, protams, atsacījās no tās tikai uz laiku. Tiklīdz viņš atguva brīvību, tiklīdz atjaunoja savu varu, tiklīdz uzkrāja spēkus, viņš atkal pievērsa skatienu Itālijai. Un tad, lai gūtu atbalstu savām pretenzijām Romas galmā, viņš apprecināja savu dēlu Anrī, kas pēc vecākā brāļa Fransuā nāves bija kļuvis par troņmantnieku, ar pāvesta Klementa VII brāļameitu Katrīnu de Mediči.

Kā par nelaimi, kad gatavošanās karaļa iecerētajam iebrukumam bija pabeigta, pāvests Klements VII nomira un par viņa pēcteci kļuva Aleksandrs Farnēze, kas uzkāpa svētā Pētera tronī ar Pāvila III vārdu. Pāvils III savā politikā nolēma nenostāties nedz imperatora, nedz Francijas karaļa pusē un neiejaukties Kārļa Piektā un Fransuā Pirmā attiecībās.

Tā kā no pāvesta puses briesmas nedraudēja, imperatoru vairs nesatrauca Francijas gatavošanās karam, un viņš savukārt sāka gatavoties karagājienam uz Tunisu, kuru bija sagrābis slavenais korsārs Sers ed-Dins jeb Barbarosa, kas padzina vispirms Muleju Hasanu un ne vien iekaroja šo zemi, bet izpostīja arī Sicīliju.

Karagājiens vainagojās ar panākumiem, un Kārlis Piektais, nogremdējis trīs četrus sultāna Suleimana kuģus, svinīgi iebrauca Neapoles ostā.

Tur viņš saņēma ziņas, kas iepriecēja viņu vēl vairāk: kā izrādījās, Šarls III, Savojas hercogs, Fransuā Pirmā tēvocis no mātes puses, lauza vienošanos par sadarbību ar Francijas karali, paklausot savas jaunās sievas — Portugāles karaļa Emanuēla meitas Beatrises padomam; tāpēc, kad Fransuā Pirmais, pamatodamies uz saviem agrākajiem līgumiem ar Šarlu III, pieprasīja, lai hercogs piekristu franču karaspēka ievešanai Savojā, tas atbildēja ar atteikumu, kālab Fransuā Pirmais bija spiests doties grūtā pārgājienā pāri Alpiem, lai gan līdz tam viņš uzskatīja, ka Savojas vārti viņam būs atvērti kā hercoga sabiedrotajam un radiniekam.

Kārli Piekto, kas bija pārliecināts par savu drošību, notikumu turpmākā attīstība pārsteidza kā zibens spēriens rio skaidrām debesīm. Pēc karaļa Fransuā Pirmā pavēles franču karaspēks ienāca Savojā nepieredzēti strauji, un hercogs ieraudzīja, ka provinci ieņēmis ienaidnieks, taču vēl neapjauta savu sakāvi. Karavadonis Brions sagrāba Šamberī, parādījās Alpu kalnos un sāka apdraudēt Pje- montu tai brīdī, kad Frančesko Sforsa, ko vēsts par ienaidnieka panākumiem droši vien bija satraukusi, negaidīti nomira, atstādams Milānas hercogisti bez troņmantnieka; tas ne vien atviegloja Fransuā Pirmā uzdevumu, bet arī deva viņam jaunas tiesības.

Brions nokāpa no kalniem jau Itālijā un ieņēma Turīnu. Tur, ierīkojis nometni Sēzijas krastos, viņš nolēma nogaidīt.

Kārlis Piektais savukārt pārcēlās no Neapoles uz Romu. Pēc uzvaras, ko bija guvis pār Kristus niknākajiem ienaidniekiem, viņš ar triumfu iesoļoja kristīgās pasaules galvaspilsētā. Šis triumfs tik loti apreibināja imperatoru, ka pretēji paradumam viņš zaudēja mēra sajūtu un konsistorijas priekšā apsūdzēja Fransuā Pirmo ķecerībā, pamatodams savu apsūdzību ar to, ka karalis atbalsta protestantus, ka viņš noslēdzis savienību ar turkiem. Pēc tam, atgādinādams visus vecos strīdus, kuros, pēc viņa domām, allaž vainīgs bija Fransuā Pirmais, viņš pieteica nesaudzīgu karu savam svainim.

Pēc daudzajām neveiksmēm Fransuā Pirmais bija kļuvis tikpat piesardzīgs, cik pārsteidzīgs viņš bija agrāk. Tāpēc, redzēdams, ka viņam vienlaikus draud ar karu gan Spānija, gan impērija, viņš uzticēja Turīnas apsargāšanu Anebo un atsauca atpakaļ Brionu, lai uzticētu viņam vienīgi apsargāt robežas.

Visi tie, kas pazina Fransuā Pirmā drosmīgo bruņinieka dabu, nesaprata, kālab karalis atkāpies, un iztēlojās, ka viņš jau iepriekš uzskata sevi par uzvarētu. Šīs valodas vēl jo vairāk uzkurināja Kārļa Piektā augstprātību: viņš nostājās savas armijas priekšgalā un nolēma iebrukt Francijā no dienvidiem.

Šī karagājiena sekas ir zināmas: Marseļa, kas bija izrādījusi pretestību konetablam Burbonam un Peskāram, diviem izcilākajiem tā laika karavadoņiem, bez grūtībām atvairīja armiju, ko komandēja izcils politiķis, bet vājš karavadonis. Kārlis Piektais neizrādīja neatlaidību, viņš apgāja Marseļu un nolēma doties uz Aviņonu; taču Monmo- ransī bija ierīkojis neieņemamu nometni starp Diransas un Ronas upēm, un Kārlis Piektais velti pūlējās viņu uzveikt. Pēc pusotru mēnesi ieilgušiem nesekmīgiem mēģinājumiem, atsviests atpakaļ, vajāts no flangiem, tikpat kā nogriezts no aizmugures, Kārlis Piektais savukārt deva pavēli atkāpties, kas loti atgādināja bēgšanu, un beidzot, gandrīz vai nokļuvis sava ienaidnieka rokās, viņš ar lielām grūtībām sasniedza Barselonu, kur ieradās bez kara-' spēka un naudas.

Un tad visi tie, kas bija gaidījuši notikumu tālāko attīstību, lai zinātu, kādā pusē nostāties, nostājās pret Kārli Piekto. Henrijs VIII izšķīrās ar savu sievu Aragonas Katrīnu un apprecēja savu favorīti Annu de Bolēnu. Suleimans uzbruka Neapoles karalistei un Ungārijai. Vācijas protestantu firsti nodibināja slepenu līgu pret imperatoru. Un beidzot Gentes iedzīvotāji, kurus nospieda milzīgie nodokļi, ar ko imperators viņus nemitīgi apkrāva, lai segtu izdevumus karā pret Franciju, negaidīti sacēlās un nosūtīja pie Fransuā Pirmā sūtņus, kas piedāvāja viņam nostāties gentiešu priekšgalā.

Taču tai laikā, kad virda visi šie notikumi, kas apdraudēja Kārli Piekto, starp viņu un Fransuā Pirmo tika atsāktas sarunas. Abi monarhi satikās Egmortā, un Fransuā Pirmais, kas tiecās pēc miera, jo juta, ka tas visvairāk vajadzīgs Francijai, nolēma kopš šī brīža sasniegt savus mērķus nevis ar ieročiem, bet ar draudzīgām sarunām.

Un viņš lika brīdināt Kārli Piekto, ka pie viņa griezušies gentieši, un tai pašā laikā piedāvāja imperatoram iespēju doties caur Franciju uz Flandriju.

Šai sakarā" tad arī apspriedās padome tai brīdī, kad Benvenuto ieradās Luvrā, un Fransuā Pirmais, kuram paziņoja par dižā meistara ierašanos, palikdams uzticīgs savam solījumam, pavēlēja mākslinieku ielaist. Tādējādi Benvenuto dzirdēja diskusijas beigas.

— Jā, kungi, — sacīja Fransuā Pirmais, — jā, es piekrītu msjē de Monmoransī, es arī sapņoju noslēgt ilgstošu savienību ar imperatoru, es sapņoju par to, lai mēs abi valdītu pār visu kristīgo pasauli un lai mūsu valdījumos izzustu visas šīs cunftes, komūnas un tautas sapulces, kas grib ierobežot karaļvaru un atsakās dot mums gan karavīrus, gan naudu. Es sapņoju atgriezt reliģijas klēpī un pāvesta visaptverošā varā visus ķecerus, kuri nodara postu mūsu mātei baznīcai. Un visbeidzot es sapņoju apvienot visus mūsu spēkus pret Kristus ienaidniekiem, padzīt no Konstantinopoles turku sultānu — ar to, par spīti nevalodām, es parādīšu, ka viņš man nav nekāds sabiedrotais, — un padarīt Konstantinopoli par otrās impērijas galvaspilsētu, kas sacenstos ar pirmo varenumā, spožumā un plašumā. Tāds ir mans sapnis, kungi, es saku «sapnis», lai nelolotu pārāk rožainas cerības uz panākumiem un pārlieku nepieviltos, ja nākotne pierādītu, ka tas viss nav iespējams. Bet, ja sapnis piepildīsies, ja sapnis piepildīsies, ko- netabl, ja manā varā būs Francija un Turcija, Parīze un Konstantinopole, Rietumi un Austrumi, tad jums jāpiekrīt, kungi, ka tas būs skaisti, lieliski un cildeni!

—   Tātad, sir, — ierunājās hercogs de Gīzs, — jūs atsakāties no sizerēna tiesībām, kuras jums piedāvā Gentes iedzīvotāji, kā arī no Burgundijcis karaļnama senajiem īpašumiem?

—    Jā, tas ir nolemts; imperators pārliecināsies, ka esmu godīgs gan kā sabiedrotais, gan kā ienaidnieks. Taču vispirms! saprotiet, es gribu, es prasu, lai man tiktu atdota Milānas hercogiste, tā pieder man saskaņā ar mantošanas tiesībām un saskaņā ar imperatoru investitūru. Dodu muižnieka goda vārdu, ka es dabūšu hercogisti, taču ceru, ka panākšu to, nesaraujot draudzības saites ar manu svaini Kārli.

—    Un jūs piedāvāsit Kārlim Piektajam iziet cauri Francijai, lai viņš sodītu Gentes nemierniekus? — Puajē pajautāja.

—    Jā, kanclera kungs, — karalis atbildēja. — Šodien pat nosūtiet msjē Fredžisu pie imperatora, lai nodod viņam manā vārdā šo priekšlikumu. Parādīsim imperatoram, ka mēs esam gatavi uz visu, lai saglabātu mieru. Bet ja viņš alkst pēc kara …

Draudīga un majestātiska žesta pavadītie vārdi uz mirkli aprāvās, jo Fransuā Pirmais bija pamanījis mākslinieku, kas godbijīgi stāvēja pie durvīm.

—    Bet, ja viņš alkst pēc kara, — karalis turpināja, — zvēru piē Jupitera, par kuru man pastāstīs Benvenuto, zvēru, zvēru, ka šis karš būs asiņains, briesmīgs un nežēlīgs … Nu, Benvenuto, kur ir mans Jupiters?

—    Sir, — Benvenuto atbildēja, — es atnesu jums Jupitera modeli. Bet vai zināt, par ko es sapņoju, skatoties uz jums un klausoties jūs? Es sapņoju par strūklaku jūsu Fontenblo pils parkā; virs strūklakas paceļas gigantiska sešdesmit pēdas augsta statuja, labajā rokā tā tur pārlauztu šķēpu, bet ar kreiso atbalstās uz zobena roktura. Statuja attēlo Marsu vai, citiem vārdiem sakot, jūsu majestāti, jo jūs, sir, esat visīstākais drosmes iemiesojums un savu drosmi izmantojat taisnai lietai, aizstāvēdami savu nevīstošo slavu. Pagaidiet, sir, tas vēl nav viss: statujas pamatnes stūros es redzu četras sēdošas figūras — poēziju, glezniecību, skulptūru un dāsnumu. Lūk, par ko es sapņoju, raugoties uz jums un klausoties jūs, sir.

—    Un jūs, Benvenuto, iemiesosiet šo sapni marmorā vai bronzā — tāda ir mana griba, — karalis pavēloši sacīja, taču ar laipnu un sirsnīgu smaidu.

Visi padomes locekļi uzņēma šos vārdus ar aplausiem, jo uzskatīja, ka karalis patiešām ir šādas statujas cienīgs un arī statuja būs karaļa cienīga.

—    Bet šimbrīdim, — karalis sacīja, — palūkosimies uz jūsu Jupiteru.

Benvenuto izņēma zem apmetņa paslēpto modeli un nolika to uz galda, pie kura nupat tika izšķirti pasaules likteņi.

Fransuā Pirmais raudzījās uz to ar sajūsmu, par ko skaidri liecināja viņa sejas izteiksme.

—    Beidzot es esmu atradis mākslinieku, kas man ir pa prātam! — viņš iesaucās.

Pēc tam, uzsitis Benvenuto uz pleca, Fransuā Pirmais turpināja:

—    Mans draugs, es nezinu, kas jūtas laimīgāks: karalis, kuram izdevies atrast mākslinieku, kas uzmin visas viņa ieceres, vārdu sakot, tādu mākslinieku kā jūs, vai arī mākslinieks, kurš atradis karali, kas spējīgs viņu saprast. Pa-, tiesību sakot, man šķiet, ka mans prieks ir lielāks.

—    O nē, atļaujiet, sir! — Benvenuto iesaucās. — Mans prieks, bez šaubām, ir lielāks!

—    Nē, mans, Benvenuto!

—    Es neuzdrošinos runāt pretī jūsu majestātei, taču …

—    Tad teiksim, ka mūsu prieks ir vienlīdz liels, mans draugs.

—    Sir, jūs nosaucāt mani par savu draugu, — Benvenuto sacīja, šis vārds vien simtkārt atlīdzina visu to, ko esmu paveicis un vēl paveikšu jūsu majestātes labā.

—     Tad dzirdi — es gribu pierādīt tev, ka tas nav tukšs, neviļus pateikts vārds un, ja esmu nosaucis tevi par savu draugu, tas nozīmē, ka tu patiesi esi mans draugs. Es gaidu Jupiteru, pabeidz darbu cik vien iespējams ātri, un tu saņemsi, dodu savu muižnieka goda vārdu, visu, ko vēlēsies, ja vien tas būs manā varā. Jūs dzirdat, kungi? Un, ja es aizmirstu savu solījumu, tad atgādiniet man to.

—     Sir! — Benvenuto iesaucās. — Jūs esat dižens un cēlsirdīgs karalis, un man ir kauns, ka es tik maz varu darīt jūsu labā, salīdzinot ar to, ko jūs darāt manā labā.

Un, noskūpstījis karaļa pastiepto roku, Čellīni paslēpa Jupitera modeli zem apmetņa un izgāja no padomes zāles prieka un lepnuma pārpilns.

Netālu no Luvras viņš sastapa Primatičo, kas devās uz pili.

—     Kurp jūs tā steidzaties un kas jūs tā iepriecinājis, mans dārgais Benvenuto? — Primatičo vaicāja Čellīni, kas pirmajā mirklī nebija viņu pamanījis.

—     Ā, tas esat jūs, Frančesko! — Čellīni iesaucās. — Jā, jums taisnība, es priecājos, jo nupat redzēju mūsu dižerto, mūsu cildeno, mūsu dievišķīgo Fransuā Pirmo…

—    Vai hercogieni d'Etampu jūs arī redzējāt? — Primatičo vaicāja.

—    Es neuzdrošinos, atkārtot viņa vārdus, Frančesko, lai gan mēļo, ka tāds netikums kā kautrība man nepiemīt.

—    Bet ko jums sacīja hercogiene d'Etampa?

—    Viņš nosauca mani par savu draugu, saprotiet, Frančesko, viņš uzrunāja mani uz «tu» tāpat kā savus maršalus. Un beidzot viņš pateica, ka tai dienā, kad mans Jupiters būs gatavs, es varu izteikt viņam jebkuru savu vēlēšanos un viņš jau iepriekš apsola to izpildīt.

—     Bet ko jums apsolīja hercogiene d'Etampa?

—    Cik jus esat jocīgs, Frančesko!

—     Kāpēc?

—    Jūs runājat par hercogieni d'Etampu, bet es stāstu jums par karali.

—    Tas tāpēc, ka es pazīstu galmu labāk par jums, Benvenuto, tāpēc, ka jūs esat mans tautietis un mans draugs, tāpēc, ka jūs esat atnesis šurp daļiņu no mūsu brīnumskaistās Itālijas, un kā pateicību par to es gribu paglābt jūs no lielām briesmām. Paklausieties, Benvenuto, hercogiene d'Etampa ir jūsu ienaidniece, jūsu niknākā ienaidniece, es jau jūs brīdināju, lai gan sākumā man bija tikai aizdomas; turpretī tagad esmu par to cieši pārliecināts. Jūs aizvainojāt šo sievieti, un, ja jūs nenomierināsit viņu, viņa jūs pazudinās. Hercogiene d'Etampa, Benvenuto, uzklausiet mani uzmanīgi, hercogiene d'Etampa ir karaļa pavēlniece.

—          Ak dievs, ko jūs gribat man iestāstīt! — Čellīni skaļi iesmējās. — Es esot apvainojis hercogieni d'Etampu? Kādā veida? '

—    O, es labi pazīstu jūs, Benvenuto, un nojaušu, ka šā naida cēloņi jums zināmi ne vairāk kā man un pašai hercogienei. Bet ko lai dara? Tāda ir sievietes daba! Viņas ienīst un mīl, pašas nezinādamas, kāpēc. Tad ziniet — hercogiene d'Etampa jūs ienīst.

—    Bet ko es tur varu darīt?

—    Ko darīt? Ar glaimiem glābt mākslu.

—    Izdabāt kurtizānei!

—    Jums nav taisnība, Benvenuto, — Primatičo atbildēja ar smaidu, — jums nav taisnība: hercogiene d'Etampa ir skaista — un jums kā māksliniekam tas būtu jāatzīst.

—    Es arī atzīstu, — Benvenuto atteica.

—    Tad pasakiet to viņai pašai, nevis man. Nekas vairāk arī nav vajadzīgs, un jūs kļūsiet vislabākie draugi. Jūs viņu aizvainojāt ar savu izlēcienu; jums arī jāsper pirmais solis.

—    Ja arī esmu aizvainojis hercogieni, — Čellīni sacīja, — tad izdarīju to netīšām, bez ļauna nodoma. Viņa pateica man dzēlību, ko es nebiju pelnījis, un es viņu atsēdināju, un to gan viņa bija pelnījusi.

—    Diezgan, diezgan! Aizmirstiet viņas vārdus, Benvenuto, un lieciet viņai aizmirst jūsu atbildi! Atkārtoju, viņa ir varaskāra, viņa ir atriebīga, viņa valda pār karaļa sirdi, tiesa, karalis mīl mākslu, taču vēl vairāk mīl viņu. Viņa piespiedīs jūs nožēlot jūsu pārdrošību, Benvenuto; viņas dēļ jūs iemantosiet ienaidniekus; vienīgi cerēdams uz viņas atbalstu, prevo uzdrošinājās izrādīt jums pretestību. Paklausieties, es braucu uz Itāliju, dodos uz Romu pēc viņas pavēles. Un šis ceļojums, Benvenuto, ir vērsts pret jums, turklāt jūsu draugs ir spiests kļūt par viņas atriebības ieroci.

—    Ko jūs darīsiet Romā?

—    Ko es darīšu? Jūs apsolījāt karalim pamēroties spēkiem ar antīkajiem tēlniekiem, un es zinu, ka jūs izpildīsiet savu solījumu, bet hercogienē domā, ka esat tukšs lielīb- nieks, un acīmredzot tāpēc, lai iznīcinātu jūs ar salīdzinājumu, viņa sūta mani, gleznotāju, atliet Romā visskaistākās antīkās statujas: Lāokoontu, Venēru un daudzas citas.

—    Patiešām briesmīga un izsmalcinātā atriebība, — Benvenuto noteica, nevarēdams nesajust satraukumu, lai cik pašpārliecināts viņš bija, uzzinājis, ka viņa darbi tiks salīdzināti ar senatnes dižāko meistaru darbiem. — Nu nē, es nepiekāpšos sievietei, — viņš piebilda, sažņaudzis dūres, — nekad, nekad!

—     Kāpēc jums būtu jāpiekāpjas? Uzklausiet labāk manu padomu! Hercogienei d'Etampai iepaticies Askānio; viņa grib pasūtīt viņam rotaslietas, pat uzdeva man pateikt, lai Askānio atnāk pie viņas. Tad papūlieties mazliet, pavadiet savu skolnieku uz d'Etampas pili un pats stādiet viņu priekšā daiļajai hercogienei. Izmantojiet gadījumu un paņemiet līdzi kādu no brīnumjaukajiem nieciņiem, kādus vienīgi jūs protat pagatavot, Benvenuto; vispirms parādiet viņai dārglietu un pēc tam, kad redzēsiet iemirdzamies hercogienes acis, pasniedziet viņai to kā dāvanu, kas diez vai būs viņas cienīga. Hercogiene saņems dārglietu, mīļi pateiksies, pasniegs arī jums kādu dāvanu, kas būs jūsu cienīga, un dāvās jums savu labvēlību. Ja jums būs tāds ienaidnieks kā šī sieviete, atsakieties jau iepriekš no visām savām dižajām iecerēm! Ak vai! Arī es biju spiests uz brīdi noliekt galvu, lai pēc tam atkal izslietos visā augumā. Līdz tam priekšroku deva mālētājam Roso, visur un vienmēr viņu vērtēja augstāk par mani. Pat iecēla par kroņa glabātāju.

—    Jūs esat netaisns, — Čellīni piebilda ar viņam raksturīgo atklātību. — Roso ir dižens mākslinieks.

—    Jūs tā domājat?

—    Esmu par to pārliecināts.

—     Arī es esmu par to pārliecināts, — Primatičo atteica, — un tieši tāpēc es viņu tik ļoti neieredzu. Viņš, vai zināt, tika izmantots, lai iznīcinātu mani, bet tad es paglaimoju hercogienes sīkajai godkārei — un šobrīd esmu lielais Primatičo; un tagad viņa grib izmantot mani, lai es savukārt iznīcinātu jūs. Dariet tāpat, kā darīju es, Benvenuto, paklausiet manam padomam, un jūs to nenožēlosiet. Es jūs lūdzu gan jūsu, gan pats savā labā, es lūdzu jūs jūsu slavas un jūsu nākotnes vārdā, jo, spītīgi turēdamies pretī, jūs.pazudināsiet gan vienu, gan otru.

—    Pārvarēt sevi ir grūti, — Čellīni sacīja, lai gan varēja redzēt, ka viņš padodas.

—    Benvenuto, dariet to mūsu dižā karaļa dēļ, ja par sevi jūs nedomājat. Vai tiešām jūs gribat, lai viņa sirds sažņaudzas sāpēs, kad viņam būs jāizvēlas vai nu sieviete, kuru viņš mīl, vai arī tēlnieks, kuru viņš dievina?

—          Lai notiek pēc jūsu prāta. Karaļa dēļ esmu gatavs uz visu! — Čellīni iesaucās, priecādamies, ka atrasts iemesls, pateicoties kuram necietīs viņa patmīlība.

—     Lai jums veicas! — Primatičo sacīja. — Un ceru, ka jūs gan saprotat: ja kaut mazākais mājiens par mūsu sarunu nonāks līdz hercogienes ausīm, tad es esmu pazudis.

—    Jūs varat uz mani paļauties, — Čellīni noteica.

—    Ja Benvenuto dod vārdu, tad nekas vairāk nav vajadzīgs.

—    Goda vārds ir dots.

—    Tad palieciet sveiks, draugs.

—    Laimīgu ceļu!

—    Laimīgu palikšanu!

Un abi draugi, atvadām pēdējo reizi paspieduši viens otram roku, aizgāja katrs uz savu pusi, vēlreiz apstiprinādami savu norunu ar galvas mājienu.

XIII mŪžam mainīgā sieviete

D'Etampas pils atradās netālu no Nelas cietokšņa. Tāpēc lasītājs lai nebrīnās, ka mēs tik ātri pārceļamies no vienas vietas uz otru.

Pils pacēlās līdzās Augustīniešu krastmalai Nabaga Vientieša ielā, kas pēcāk sentimentāli tika pārdēvēta par Sirds Patvēruma ielu. Pils galvenā ieeja atradās Bezdelīgu ielā. Fransuā Pirmais bija dāvinājis pili savai favorītei ar noteikumu, ka viņa apprecēsies ar Zaķu Debrosu, Pantjev- ras grāfu, bet Žakam Debrosam, Pantjevras grāfam, viņš dāvināja d'Etampas hercogisti un nodeva viņa pārvaldīšanā Bretaņu ar noteikumu, ka Pantjevras grāfs apprecēs viņa favorīti.

Karalis papūlējās, lai viņa dāvana būtu daiļās Annas d'Eilī cienīga. Viņš pavēlēja iekārtot veco pili pēc jaunākās modes. Un kā pēc burvju mājiena uz pils atturīgās, drūmās fasādes gluži kā pati mīlestība uzplauka Renesanses laikmeta ziedi. Un beidzot, spriežot pēc tā, ar kādu degsmi karalis centās izrotāt šo mitekli, nebija grūti atskārst, ka arī viņš pats nodomājis pavadīt tur tikpat daudz laika kā hercogiene d'Etampa. Istabas bija iekārtotas ar patiesi karalisku greznību un visa pils tā uzposta, itin kā būtu domāta īstajai karalienei, un, protams, pat vēl daudz labāk nekā pils, kurā dzīvoja cēlā un tiklā Eleonora, Kārļa Piektā māsa un Fransuā Pirmā likumīgā laulātā draudzene, ar kuru visai maz rēķinājās pasaule un pat galms.

Ja patlaban, šai vēlajā rīta stundā, mēs pārdroši ielūkosimies hercogienes istabās, tad redzēsim, ka viņa, pusguļus atlaidusies uz kušetes, savu apburošo galviņu atbalstījusi uz savas gleznās rokas, ar otru roku nevērīgi rotaļājas ar savām kastaņbrūnajām, zeltaini mirdzošajām cirtām. Annas kailās kājas vaļējās melna samta kurpītēs šķiet vēl mazākas un baltākas, bet lielās krokās brīvi krītošais tērps vēl vairāk izceļ daiļavas neatvairāmo pievilcību.

Šeit ir arī karalis. Viņš stāv pie loga, bet neskatās uz hercogieni. Viņš ritmiski bungo ar pirkstiem pa rūti un, kā redzams, ir iegrimis dziļās pārdomās. Viņš, bez šaubām, apsver kādu svarīgu jautājumu, kas saistīts ar Kārļa Piektā ierašanos Francijā.

—    Ko jūs tur darāt, sir, uzgriezis man muguru? — beidzot hercogiene nepacietīgi ierunājās.

—    Saceru vārsmas, kas veltītas jums, mana sirds, ceru, ka tās jau ieguvušas pilnību, — Fransuā Pirmais atbildēja.

—    O, es lūdzu, nolasiet tās ātrāk, mans brīnišķais, kronētais dzejnieki

—    Labprāt, — karalis atbildēja ar atzīta dzejdara pašpārliecību. — Tad klausieties:

Aiz loga jautās rīta stunda, Pār kokiem lija gaišums maigs, Tur ausmas dieve mirdzot junda, Ka tūdaļ Fēbam atnākt laiks. Tak mirdzošāks bij mīļās vaigs, Tās kuplo matu zelta rota, Un bildu es, lai kas man tiek: Jums, dievi, liela vara dota, Bet mīļā nobālēt jums liek.

—    O, cik brīnišķas vārsmasl — hercogiene iesaucās, sizdama plaukstas. — Apbrīnojiet Auroru, cik jums tīk, es vairs nebūšu greizsirdīga, jo, pateicoties viņai, man ir tik jaukas vārsmas. Nolasiet tās vēlreiz, es jūs ļoti lūdzu!

Fransuā Pirmais vēlreiz noskandēja favorītei veltītās vārsmas, lai sagādātu baudījumu gan viņai, gan pats sev, taču Anna vairs nebilda ne vārda.

—    Kas jums noticis, mana daiļā? — Fransuā Pirmais jautāja, gaidīdams, ka viņu atkal uzslavēs.

—     Ak, sir, es atkārtoju šorīt ar vēl lielāku pārliecību to pašu, ko teicu jau vakar vakarā: dzejniekam vēl mazāk nekā karalim bruņiniekam var piedot to, ka viņš pacieš, kad apvaino viņa dāmu, kas ir ne vien viņa mīļotā, bet arī viņa mūza.

—    Jūs atkal dusmojaties! — karalis atteica, nervozi paraustīdams plecus. — Un kas tas par apvainojumu, žēlīgais dievs! Cik jūs esat ļaunpieminīga, mana dievišķīgā nimfa, ja šādi nieki jums liek aizmirst manas vārsmas!

—    Sir, mans naids ir tikpat spēcīgs kā mana mīlestība.

—     Un tomēr es ļoti lūdzu jūs nedusmoties vairs uz Benvenuto, uz dīvaini, kurš nezina, ko viņš runā, kurš runā tikpat neapdomīgi kā cīnās ar zobenu un kuram, es galvoju jums, nav nācis ne prātā apvainot jūs. Turklāt jys taču zināt, ka žēlsirdība ir dievu tikums, mana dārgā dieviete. Piedodiet taču šim bezprātim, ja jūs mani mīlat!

—    Bezprātim! — Anna pusbalsī iebilda.

—     Jā, vislielākajam bezprātim, un tā ir tīra patiesība, — Fransuā Pirmais sacīja. — Es viņu vakar redzēju, un viņš apsolīja man brīnumus. Savā mākslas nozarē viņš ir tikpat kā nepārspējams, viņš padarīs manu vārdu slavenu nākamajos gadsimtos kā Andrea del Sārto, Ticiāns un Leo- nardo da Vinči. Jūs taču zināt, ka es mīlu savus māksliniekus, mana dārgā hercogiene, esiet taču labvēlīga un iecietīga pret viņu, es jūs lūdzu pie visa, kas man svēts! Nudien, man patīk un mani nemaz nedusmo cīruļputenis aprīlī, sievietes kaprīzes un mākslinieka dīvainības. Lai piedod tam, kurš man patīk, tā, ko es mīlu.

—    Es esmu jūsu verdzene, un es paklausu jūsu gribai, sir.

—     Pateicos. Un tagad, kad savā sievišķīgajā labsirdībā jūs esat bijusi tik vēlīga pret mani, jūs varat prasīt kā dāvanu visu, ko vien vēlaties, visu, kas ir karaļa varā. Bet, ak vai, laiks rit, un mums jāšķiras. Šodien sanāk padome. Kāda garlaicība! Jā, mans svainis Kārlis Piektais ļoti apgrūtina karaļa amatu. Viņš rīkojas ar viltu, nevis cīnās kā bruņinieks, paļaujas uz spalvu, nevis uz zobenu; un tas ir apkaunojoši. Muižnieka goda vārds, manuprāt, būtu jāizgudro jauns nosaukums tik viltīgai un veiklai valsts lietu kārtošanai. Uz redzēšanos, mana nabaga mīļotā, es papūlēšos būt viltīgs un veikls. Cik jūs esat laimīga, jums nepieciešams tikai viens — būt skaistai, un debesis ir darījušas visu, lai tas tā būtu. Ardievu! Necelie- ties, mans pāžs mani gaida priekšistabā. Uz redzēšanos, un domājiet par mani!

—    Es vienmēr domāju, sir.

Un, nosūtījis atvadām hercogienei d'Etampai gaisa skūpstu, Fransuā Pirmais pašķīra portjeras un izgāja no istabas, pamezdams vientulībā daiļo hercogieni, kura, palikdama uzticīga savam solījumam, tūdaļ sāka domāt gan nevis par karali, bet par gluži ko citu.

Hercogienei d'Etampai bija darbīga, dedzīga un patmīlīga daba. Viņa neatlaidīgi cīnījās par karaļa mīlestību un varonīgi to iekaroja, taču šī mīlestība -Cīņas dumpīgo prātu drīz pārsātināja un viņa sāka garlaikoties. Admirālis Brions un grāfs de Longvāls, kurus viņa kādu laiku mīlēja, un Diāna de Puatjē, kuru viņa ienīda uz mūžīgiem laikiem, vairs nenodarbināja viņas domas; jau pirms nedēļas hercogienes iekšējais tukšums bija aizpildīts — un viņa itin kā atdzima, jo atkal ienīda un atkal mīlēja. Viņa ienīda Čellīni un mīlēja Askānio un arī tagad, kamēr kalpones viņu ģērba, domāja par viņiem.

Kad atlika vairs tikai sakārtot frizūru, hercogienei paziņoja, ka ieradušies Parīzes prevo un vikonts de Marmaņs.

Viņi abi bija visdedzīgākie hercogienes piekritēji tais divās nometnēs, kas bija izveidojušās galmā ap dofina favorīti Diānu de Puatjē un hercogieni d'Etampu. Un, tā kā draugs tiek jo laipnāk sagaidīts, kad domas kavējas pie ienaidnieka, hercogiene d'Etampa, ieraudzījusi drūmo prevo un smaidīgo vikontu, ar apburošu grāciju pastiepa roku skūpstam.

—     Meser prevo, — viņa sacīja ar dusmām, kurās nebija nekā neīsta, un ar līdzjūtību, kurā nebija nekā aizvainojoša, — mums kļuva zinātos, kā izrīkojās ar jums, mūsu labāko draugu, šis rupjais itālietis, un mēs joprojām esam par to sašutuši.

—     Kundze, — atbildēja d'Esturvils, ietērpdams savu neveiksmi glaimīgos vārdos, — man būtu jākaunas, ja nelietis, kuru neatturēja nedz jūsu skaistums, nedz jūsu laipnība, būtu mani pasaudzējis manu sirmo matu un mana stāvokļa dēļ.

—     O, gluži tā es nedomāju, — Anna sacīja, — un karalis, kurš gan, iespējams, ir pārāk iecietīgs pret šiem nekaunīgajiem svešzemniekiem, lūdza mani aizmirst aizvainojumu, un es esmu to aizmirsusi.

—    Tādā gadījumā, kundze, mūsu lūgumam, bez šaubām, nebūs nekādu panākumu, tālab atļaujiet mums doties prom, nemaz neizklāstot šo lūgumu.

—     Kā, meser d'Esturvil, vai tad es neesmu vienmēr bijusi jūsu draugs, lai notiktu kas notikdams? Runājiet, runājiet taču, vai arī es sadusmošos uz draugu, kas man tā neuzticas!

—    Labi, kundze, es runāšu, jo man nekas cits neatliek. Lai pakalpotu vikontam de Marmaņam, esmu nolēmis izmantot ar jūsu laipno gādību iegūtās tiesības paņemt jebkuru no karaļa pilīm, un mēs, protams, izraudzījāmies Nelas pili, kas nonākusi tik nekrietnās rokās.

—   Tā, tā! — hercogiene noteica. — Es uzmanīgi klausos.

—    Sākumā vikonts jutās gaužām iepriecināts, kundze; bet tagad, visu labi apsvēris, viņš svārstās, ar šausmām domādams par briesmīgo Benvenuto …

—    Piedodiet, mans cienījamais draugs, —- vikonts de Marmaņs viņu pārtrauca, — piedodiet, jūs lāgā neizpro- tat lietas būtību. Nevis Benvenuto mani biedē, bet gan karaļa dusmas. Nudien, es nebaidos, ka mani nogalinās šis rupjais itālietis, kā hercogiene viņu dēvē. Bet, atklāti sakot, es baidos nogalināt viņu, baidos, ka manis dēļ notiktu nelaime un karalis zaudētu savu kalpu, kuru viņš, kā liekas, visai augstu vērtē.

—    Un es, kundze, uzdrošinājos uzmundrināt vikontu, ka vajadzības gadījumā jūs neliegsiet viņam savu atbalstu.

—    Draugus es vienmēr atbalstu, — hercogiene noteica, — un vai tad jūsu pusē nav taisnība, kas ir vēl uzticamāks draugs nekā es? Vai tad jūs nerīkojaties saskaņā ar karaļa gribu?

—    Viņa majestāte, — Marmaņs atbildēja, — atvēlējis Nelas pili vienīgi Benvenuto, un mūsu izvēle — to nevar neredzēt — atgādinās visparastāko atriebību. Bet ja nu — galvoju, ka tā tas arī notiks, jo man līdzi būs divi uzticami cilvēki, — ja nu es nogalinu šo Čellīni?

—    O, mans dievs! — hercogiene iesaucās, smaidā pazi- binādama savus baltos zobiņus. — Karalis aizstāv dzīvos; domāju, ka viņu visai maz nodarbinās tas, kā atriebt mirušos, un, kad izsīks avots, no kura viņš smeļ jūsmu par mākslas daili, es ceru, ka viņš izjutīs jo lielāku mīlestību pret mani. Šis cilvēks tik briesmīgi mani aizvainoja, visiem dzirdot! Atceraties, Marmaņ?

—      Bet, kundze, — piesardzīgais vikonts atbildēja, — jums tomēr būtu skaidri jāapzinās tas, ko jums vajadzēs aizstāvēt.

—    O jā, jūsu nodomi ir pilnīgi skaidri, vikont.

—    Tomēr atļaujiet man, kundze, vaļsirdīgi pateikt visu līdz galam. Var gadīties, ka ar varu viņam neko nevarēs padarīt, jo viņš esot īsts sātans. Tādā gadījumā, atzīstos jums, mēs ķersimies pie viltības; ja Benvenuto gaišā dienas laikā savā pilī izspruks no algotņu rokām, viņi kādu vakaru nejauši sastapsies ar Benvenuto tumšā ieliņā, un … viņiem ir ne vien zobeni, kundze, viņiem ir arī dunči…

—    Es visu sapratu, — hercogiene sacīja, un viņas brīnišķīgā sejiņa nemaz nenobāla, dzirdot šo slepkavības plānu.

—    Lieliski, kundze!

—   Lieliski, vikont! Es redzu, ka jūs esat tālredzīgs cilvēks un naidoties ar jums nav vērts, velns parāvis!

I — Bet kā jūs raugāties uz mūsu pasākumu, kundze?

—    Tas patiesi nav nekāds joks, viss vēl labi jāpārdomā, taču, kā es jau jums teicu, tas ir visiem zināms un pat karalis saprot, ka šis rupjais cilvēks dziļi aizskāris manu lepnumu. Es ienīstu viņu . .. tāpat kā ienīstu savu vīru vai Diānas kundzi, un, goda vārds, es, šķiet, varu jums apsolīt . .. Kas tur notiek, Izabo, kāpēc tu traucē mūs?

Ar šiem vārdiem hercogiene griezās pie kalpones, kas i ieskrēja istabā pagalam apjukusi.

—    Žēlīgais dievs, kundze, — Izabo sacīja, — lūdzu piedošanu, bet ieradies Florences juvelieris Benvenuto Čellīni ar visbrīnišķīgāko zelta vāzīti, kādu vien var iedomāties. Viņš mīļi sacīja, ka atnesis to kā dāvanu jūsu gaišībai, un lūdz parādīt viņam laipnību un atvēlēt kādu brīdi.

—   Ak redz, kā! — hercogiene iesaucās, manāmi atmai- gusi savā lepnībā. — Un ko tu viņam atbildēji, Izabo?

—   Ka kundze vēl nav apģērbusies un es tūdaļ viņai to pieteikšu.

—    Lieliski! Kā liekas, mūsu ienaidnieks labojas, — hercogiene piebilda, pievērsdamās apjukušajam prevo, — un sāk novērtēt mūsu ietekmi un spēku. Bet, vienalga, lai neiedomājas, ka viņš tik viegli tiks cauri, man nenāk ne prātā uzreiz uzklausīt viņa atvainošanos. Lai apzinās, ko viņš apvainojis un ko nozīmē mūsu dusmas! Izabo, pasaki viņam, ka tu esi viņu pieteikusi un ka es lieku pagaidīt.

Izabo izgāja laukā.

—    Tātad es jau teicu jums, vikont, — turpināja hercogiene, kuras naids bija pierimis, — ka jūsu pasākums nav nekāda joka lieta, un es tikpat kā nevaru solīt jums atbalstu, jo galu galā tā ir negodīga slepkavība.

—    Apvainojums visiem dūrās acīs, — prevo uzdrošinājās iebilst.

—    Ceru, ka arī atvainošanās visiem dursies acīs, meser. Cilvēks, kas iedveš visiem bailes, augstprātis, kas nepakļaujas šās pasaules varenajiem, gaida tur, manā priekšistabā, kamēr manas dusmas pārvērtīsies par laipnību, un divas stundas, kuras viņš pavadīs šķīstītavā, nudien izpirks viņa pārdrošību. Nevaru taču es būt tik cietsirdīga, prevo. Piedodiet viņam tāpat, kā es piedošu viņam pēc divām stundām. Vai tiešām mana ietekme uz jums ir vājāka nekā karaļa ietekme uz mani?

-r- Esiet tik laipna, kundze, un atļaujiet atvadīties no jums, — prevo sacīja palocīdamies, — jo man negribētos dot savai pavēlniecei solījumu, ko es nepildīšu.

—    Ļaut jums atvadīties? O nē! — iesaifcās hercogiene, kas vēlējās, lai viņas triumfam būtu liecinieki. — Jums jāpaliek un jāredz, meser prevo, kā tiks pazemots jūsu ienaidnieks, lai tādējādi mēs abi tiktu atriebti vienā reizē. Es veltīšu jums un vikontam šīs divas stundas, un nevajag man pateikties. Kā runā, jūsu meita precas ar grāfu d'Orbeku? Nudien lieliska partija. Es teicu — lieliska partija, lai gan patiesībā man bija jāsaka — izdevīga partija. Apsēdieties taču, meser! Jūs zināt, ka šīm laulībām-vajadzīga mana piekrišana, un jūs vēl neesat to lūdzis, taču es došu jums šo piekrišanu. D'Orbeks man ir tikpat uzticams kā jūs. Ceru, ka mēs drīzumā redzēsim jūsu daiļo meitu un priecāsimies par viņas sabiedrību, ka jūsu znots būs tik saprātīgs un ievedīs viņu galmā. Kā sauc jūsu meitu?

—    Kolomba, kundze.

—     Skaists un mīļš vārds. Stāsta, ka vārdi ietekmējot likteni; ja tā, tad nabaga meitenei it jūtīga sirds un viņai no tā būs jācieš. Nu, kas tad vēl, Izabo?

—    Nekas, kundze. Viņš teica, ka pagaidīšot.

—     Brīnišķīgi! Bet es jau biju viņu aizmirsusi. Es atkārtoju — saudzējiet Kolombu, meser d'Esturvil, viņas nākamais vīrs grāfsvl'Orbeks ir gluži tāds pats kā manējais, viņa godkāre neatpaliek no hercoga d'Etampa alkatības, un viņam būtu itin viegli apmainīt sievu pret kādu hercogisti. Arī man ir jāpiesargās! īpaši, ja viņa ir tik skaista, kā ļaudis runā. Jūs iepazīstināsiet mani ar meitu, vai ne, meser? Man jābūt gatavai aizstāvēties.

Hercogiene staroja aiz prieka, jau iepriekš izbaudīdama uzvaru pār Benvenuto, viņa vēl ilgi runāja ar aizgrābtību, un katrā viņas kustībā bija jaušama tīkama nepacietība.

—     Vēl pusstundiņu, un divas stundas būs pagājušas, — viņa beidzot sacīja, — un tad nabaga Benvenuto ciešanas būs beigušās. Iedomāsimies, kā mēs justos viņa vietā, droši vien viņš šausmīgi mokās; viņš nav radis, ka ar viņu tā apietas, Luvra viņam vienmēr atvērta un karalis vienmēr pieietams. Patiesību sakot, man viņa žēl, lai gan viņš nav to pelnījis. Viņš droši vien tik tikko valdās. Kā jūs domājat? Nē, iztēlojieties, cik viņš ir satracināts! Ha, ha, ha! Es vēl ilgi smiešos … Ak dievs, kas tas par troksni? Kliedzieni … rīboņa.

—    Vai tikai šis nolādētais nav sācis ārdīties savā šķīstītavā? — prevo sacīja, atgūdams cerības.

—    Jāiet paskatīties, kas tur notiek, — hercogiene nobālēdama sacīja. — Nāciet man līdzi, kungi, ejam taču!

Benvenuto, sekodams apsvērumiem, kas mums jau zināmi, bija nolēmis salīgt mieru ar visvareno favorīti un jau otrajā dienā pēc sarunas ar Primatičo paņēma apzeltītu sudraba vāzi kā izpirkumu par šāvu pārdrošību un, paaicinājis līdzi Askānio, kurš pēc nemierīgās nakts bija ļoti bāls un noguris, devās uz hercogienes d'Etampas pili. Priekšistabā viņu sagaidīja sulaiņi, kas atteicās tik agrā rīta stundā viņu pieteikt savai kundzei, un Benvenuto zaudēja krietnu pusstundu, tielējoties ar tiem. Viņš sāka jau skaisties. Beidzot iznāca Izabo un apsolījās pieteikt viņu hercogienei d'Etampai. Kalpone ātri atgriezās un paziņoja Benvenuto, ka hercogiene ģērbjoties un viņam būšot mazliet jāuzgaida. Benvenuto, apbruņojies ar pacietību, apsēdās uz sola blakus Askānio, kurš pēc nāciena kājām, drudža un paša domu mocīts, sajuta vieglu reiboni.

Tā pagāja stunda. Čellīni jau skaitīja minūtes. «Protams,» viņš prātoja, «tualete ir svarīgākais, ar ko hercogiene pa dienu nodarbojas. Un vai tad nieka ceturtdaļstundas dēļ vērts upurēt labumus, ko dos šī vizīte.» Tomēr, lai cik filozofiski viņš bija noskaņots, viņš jāu sāka skaitīt sekundes.

Askānio tikmēr kļuva aizvien bālāks; nolēmis neizrādīt skolotājam savas ciešanas, viņš bija varonīgi devies līdzi uz hercogienes d'Etampas pili, nesacīdams ne vārda, taču no rīta viņš nebija neko baudījis un, lai gan negribēja atzīties pats sev, juta, ka spēki viņu atstāj. Benvenuto vairs nespēja nosēdēt uz vietas un sāka lieliem soļiem staigāt šurpu turpu pa priekšistabu.

Pagāja vēl ceturtdaļstunda.

—    Tu slikti jūties, mans dēls? — viņš jautāja Askānio.

—    Nē, nudien ne, skolotāj; jūs pats nejūtaties labi. Apbruņojieties ar pacietību, es jūs lūdzu, vairs nav atlicis ilgi ko gaidīt.

Šai brīdī atkal ienāca Izabo. ' — Jūsu kundze pamatīgi kavējas, — Benvenuto norūca.

Šķelmīgā jaunava piegāja pie loga un paskatījās uz pulksteni, kas atradās pagalmā.

—    Jūs gaidāt tikai pusotras stundas, — viņa noteica. — Ko tad jūs sūdzaties?

Čellīni sarauca uzacis, kamēr kalpone skaļi iesmējās un aizmetās prom.

Benvenuto šoreiz savaldījās, lai arī tas viņam prasīja neiedomājamu piepūli. Viņš atkal apsēdās un, sakrustojis rokas uz krūtīm, sastinga majestātiskā pozā. Šķita, ka tēlnieks ir gluži mierīgs, taču viņa krūtīs bangoja dusmas. Divi sulaiņi, kas nekustīgi stāvēja pie durvīm, cienīgi raudzījās uz viņu, bet viņam likās, ka viņi raugās ar smīnu.

Pulkstenis nosita vēl ceturtdaļstundu; Benvenuto paskatījās uz Askānio un ieraudzīja, ka viņš ir tik neparasti bāls, ka šķiet — teju, teju zaudēs samaņu.

—    Ak tā! — Čellīni iesaucās, vairs nespēdams savaldīties. — To viņa dara tīšām, skaidrs! Bet es biju gatavs noticēt viņas vārdiem un pieklājības pēc pagaidīt; viņa grib mani pazemot, bet es to pat neatskārtu, jo neesmu radis, ka ar mani tā apietas; es neesmu no tiem vīriem, kas ļauj par sevi ņirgāties pat sievietei, es dodos prom. Ejam, Askānio!

Un, pateicis šos vārdus, Benvenuto pacēla-savā varenajā rokā neviesmīlīgo soliņu, uz kura, izdabādams ļaunpiemi- nīgajai hercogienei, bija sēdējis turpat divas stundas un tādējādi, pašam neapzinoties, ticis pazemots, un trieca soliņu pret grīdu ar tādu spēku, ka tas sašķīda gabalos. Sulaiņi metās viņam klāt, bet Čellīni izrāva dunci, un viņi apstājās. Askānio, norūpējies par savu skolotāju, dzīrās pielēkt kājās, taču bija tik ļoti satraukts, ka spēki viņu atstāja un viņš bez samaņas nokrita zemē. Benvenuto pirmajā mirklī to nepamanīja.

Šai brīdī bāla un saniknota uz sliekšņa parādījās hercogiene.

—    Jā, es eju prom, — Benvenuto turpināja pērkon- dimdošā balsī, lieliski redzēdams hercogieni, — un pasakiet šai sievietei, ka es paņemu atpakaļ savu dāvanu un atdošu to pirmajam nabagam, ko sastapšu ceļā, un viņš būs daudz cienīgāks saņemt šādu dāvanu. Pasakiet, ka viņa kļūdās, uzskatīdama mani par tādu pašu sulaini kā jūs, mēs, mākslinieki, nepārdodam savu goddevību un cieņu, kā viņa pārdod savu mīlestību! Bet tagad paej iet malā! Seko man, Askānio!

Šai mirklī viņš pagriezās un ieraudzīja, ka viņa mīļotais skolnieks sēž, sakņupis pie sienas, atpakaļ atmestu galvu, ka acis viņam aizvērtas, bet seja bāla kā mironim.

—    Askānio! — Benvenuto iesaucās. — Askānio, mans dēls! Viņš ir zaudējis samaņu, viņš mirst! O, mans dārgais Askānio, un tas viss šīs sievietes dēļ…

Benvenuto draudīgi pagriezās pret hercogieni d'Etampu un tūdaļ noliecās pie Askānio, lai paceltu viņu un aiznestu prom.

Savukārt hercogiene, aiz dusmām un šausmām zaudējusi valodu, nejaudāja paspert ne soli. Taču, ieraudzījusi mar- morbālo Askānio, viņa atpakaļ atmesto galvu, garos, izjukušos matus, ieraudzījusi samaņu t zaudējušā jaunekļa skaisto seju un graciozo pozu, hercogiene, neapjauzdama, ko dara, metās pie viņa un, noslīgusi uz ceļiem blakus Benvenuto, tāpat kā tēlnieks, satvēra Askānio roku.

—    Jauneklis tūlīt nomirs! Jūs nogalināsit viņu, msjē, ja nesīsit prom. Viņam tūlīt jāsniedz palīdzība. Zerom, skrien pēc ārsta Andrē! Viņu nedrīkst pārnest, viņam ir tik slikti. Dzirdiet? Jūs varat iet, varat palikt, bet viņu neaiztieciet!

Benvenuto ar caururbjošu skatienu palūkojās uz hercogieni, pēc tam uzmeta satrauktu mirkli Askānio. Viņš saprata, ka pie hercogienes d'Etampas mīļotajam māceklim nedraud nekādas briesmas un pārnest viņu varbūt tiešām ir bīstami. Un Čellīni tūdaļ pieņēma lēmumu, jo ātra un izšķirīga rīcība bija viena no viņa labajām vai, iespējams, arī sliktākajām īpašībām.

—    Jūs atbildiet par viņu, kundze! — viņš sacīja.

—    O jā, ar savu dzīvību! — hercogiene iesaucās.

Benvenuto maigi noskūpstīja savu mācekli uz pieres, ietinās apmetnī un, turēdams roku uz dunča spala, lepni izgāja laukā, uzmetis hercogienei naida un nicinājuma pilnu skatienu. Uz prevo un vikontu viņš neatrada par vajadzīgu pat paskatīties.

Savukārt Anna pavadīja savu ienaidnieku līdz pat durvīm ar dusmās kvēlojošu skatienu; pēc tam viņas acu izteiksme mainījās un viņa bažīgi un skumji paraudzījās uz viņai tik mīļo slimnieku: mīlestība nomainīja naidu, tīģeriene atkal pārvērtās par gazeli.

—     Doktor Andrē, — viņa uzrunāja ārstu, kas bija stei- < dzies šurp, cik ātri vien varēdams, — izmeklējiet viņu. Glābiet, viņš ir ievainots, viņš mirst!

—    Nekā bīstama nav, — ārsts sacīja, — tas ir pārejošs vājums.

Un viņš iepilināja Askānio mutē dažus pilienus spēcinošu zāļu, kuras vienmēr nēsāja līdzi.

—     Viņš nāk pie samaņas! — hercogiene iesaucās. — Viņš sakustējās! Bet tagad, doktor, viņam vajadzīgs miers, vai ne? Aiznesiet viņu uz šo istabu un noguldiet uz kušetes! — viņa izrīkoja divus sulaiņus.

Pēc tam klusi piebilda, lai neviens cits, izņemot sulaiņus, nedzirdētu:

—    Brīdinu — ja izpļāpāsit kaut pušplēstu vārdu par to, ko- šeit redzējāt un dzirdējāt, samaksāsiet ar savu galvu. Ejiet!

Drebēdami aiz bailēm, sulaiņi paklanījās, saudzīgi pacēla Askānio un aiznesa.

Palikusi vienatnē ar prevo un vikontu de Marmaņu, kas bija liecinieki tam, kā viņa atkal tika apvainota, hercogiene d'Etampa nomērīja abus ar nicinošu skatienu, īpaši vikontu, taču tūdaļ apvaldīja savas jūtas.

—     Tātad, vikont, es sacīju, — viņa dzēlīgi un reizē mierīgi piebilda, — es sacīju, ka jūsu pasākums nav joka lieta, tomēr pateicu to pārsteidzīgi. Domāju, ka man ir pietiekami liela vara, lai sodītu ļaundari un vajadzības gadījumā novāktu pie malas tos, kas izpauž noslēpumu. Ceru, ka šoreiz karalim labpatiksies viņu sodīt, taču es gribu atriebties. Sods padara apvainojumu visiem redzamu, turpretī atriebība to nodod aizmirstībai. Jūs, kungi, esat pietiekami aukstasinīgi, tai izraudzītos atriebībai īsto brīdi, un tas nav peļami, bet tai pašā laikā es iesaku: esiet saprātīgi un nepalaidiet garām gadījumu, nelieciet man meklēt palīdzību citur. Vikont de Marmaņ, ar jums jārunā skaidra valoda. Es galvoju, ka jūs paliksiet nesodīts, tāpat kā nesodīts paliek bende; taču, ja gribat zināt manas domas, es iesaku jums un jūsu algotņiem atteikties no zobena un rīkoties ar dunci. Tur nav ko pļāpāt, tūdaļ jārīkojas — tāds ir mans padoms. Palieciet sveiki, kungi!

Hercogiene runāja aprauti, skarbā balsī un pastiepa roku, itin kā norādīdama augstmaņiem uz durvīm. Viņi tik ļoti apjuka, ka tikai neveikli palocījās un izgāja laukā, neteikusi ne vārda.

—    Lūk, kā var iznākt, ja esi tikai sieviete un meklē palīdzību pie tādiem zaķapastalām! — Anna noteica, pavadīdama aizejošos ar riebumā sarauktu seju. — O, kā es nicinu visus šos cilvēciņus, kronētu mīļāko, pērkamu laulāto draugu, sulaini kamzoli, sulaini livrejā, nicinu visus, tikai ne to, par kuru neatkarīgi no savas gribas jūsmoju un kuru neprātīgi mīlu. N

Viņa iegāja istabā, kur atradās daiļais slimnieks. Askānio atvēra acis tai mirklī, kad viņam tuvojās hercogiene.

—      Nav nekā nopietna, — atkārtoja ārsts Andrē, griezdamies pie hercogienes d'Etampas. — Jaunais cilvēks ir ievainots plecā; nogurums, dvēseles satraukums un, iespējams, arī izsalkums bija par iemeslu ģībonim, taču manas "zāles to kā ar roku noņēmušas. Tagad viņš pilnīgi atguvis

samaņu, un viņu var nogādāt uz nestuvēm mājās.

—    Diezgan! — hercogiene sacīja, sniegdama naudas maku ārstam, kurš zemu palocījās un izgāja laukā.

—    Kur es atrodos? — Askānio vaicāja, pūlēdamies sakopot domas.

—    Jūs esat pie manis, Askānio, — hercogiene atbildēja.

—    Pie jums, kundze? Ak jā, es pazīstu jūs. Jūs esat hercogiene d'Etampa, tagad es visu atceros .. • Bet kur ir Benvenuto? Kur ir mans skolotājs?

—' Nekustieties, Askānio, jūsu skolotājs ir drošībā, neraizējieties: viņš mierīgi sēž mājās un ietur pusdienas.

—    Bet kā tad viņš pameta mani šeit?

-i— Jūs zaudējāt samaņu, un viņš uzticēja man parūpēties par jums.

—    Vai jūs varat apliecināt, kundze, ka viņam nedraud nekādas briesmas, ka viņš atstāja pili sveiks un vesels?

—    Atkārtoju un galvoju jums, Askānio, ka viņš atrodas pilnīgā drošībā, ka viņam itin nekas nedraud, saprotiet taču. Ak, nepateicīgais, es, hercogiene d'Etampa, sēžu pie viņa gultas, rūpējos par viņu kā mīloša māsa, bet viņš to vien dara kā runā par savu skolotāju!

—    O, kundze, piedodiet man un pieņemiet manu pateicību! — Askānio atbildēja.

—    Jau sen tā vajadzēja, — hercogiene noteica, šūpodama savu daiļo galviņu un šķelmīgi smaidīdama.

Un tad hercogiene d'Etampa sāka runāt; viņa runāja bezgala sirsnīgi, piešķirdama visparastākajiem vārdiem īpašu jēgu, uzdodama ikvienu jautājumu ar alkatīgu ziņkāri un tai pašā laikā uzklausīdama atbildes ar tādu uzmanību, itin kā no tām būtu atkarīgs viņas liktenis. Viņa kļuva bikla, maiga un piemīlīga gluži kā kaķene, uzmanīga un iejūtīga kā izcila aktrise uz skatuves, viņa nemanāmi uzvedināja Askānio uz sarunām, no kurām viņš vairījās, un piedēvēja viņam tās domas, kuras pati izsacīja; viņa, šķiet, bija zaudējusi savu pašpārliecinātību un uzklausīja Askānio kā pravieti, likdama lietā visu savu izglītoto un valdzinošo prātu, kura dēļ, kā mēs jau sacījām, viņu dēvēja par visskaistākā starp izglītotām sievietēm un par visizglītotāko starp skaistulēm. Vārdu sakot, viņa pārvērta sarunu par visizsmalcinātāko glaimošanu, cenzdamās visiem līdzekļiem jaunekli savaldzināt, un galu galā, kad Askānio jau trešo vai ceturto reizi dzīrās iet prom, viņa sacīja, lai aizkavētu viņu:

—     Askānio, jūs stāstāt par savu brīnišķo zeltkaļa amatu tik daiļrunīgi un tik dedzīgi, ka man tas ir sava veida atklājums, un kopš šī brīža es saskatīšu dziļu jēgu kalumos, kas agrāk man bija šķituši vienīgi rotaslietas. Tātad, jūsuprāt, Benvenuto ir dižens meistars?

—    Kundze, viņš pārspējis pat dievišķīgo Miķelandželo.

—     Es esmu dusmīga uz viņu. Bet jūsu dēļ es, šķiet, vairs tā nedusmošos par viņa nepieklājību.

—    O, nepievērsiet uzmanību mana skolotāja pārdrošībai, kundze! Aiz viņa raupjās ārienes slēpjas viskvēlākā un visuzticīgākā sirds; taču tai pašā laikā Benvenuto ir nepacietīgs un neapvaldīts. Viņam šķita, ka jūs liekat viņam gaidīt, lai pasmietos par viņu, un šis apvainojums …

—     Vai, pareizāk sakot, nelāgs joks, — hercogiene sacīja gluži kā izlutināta meitene, kas nokaunējusies par savu draiskulību. — Es nudien vēl nebiju apģērbusies, kad ieradās jūsu maestro, un pēc tam mazliet aizkavējos ar tualeti. Tas ir slikti, ļoti slikti. Redzat, es atzīstos jums savos grēkos. Turklāt es nezināju, ka atnācis esat arī jūs, — viņa dedzīgi piebilda.

—    Tā jau tas ir, kundze, bet Čellīni, protams, nebūdams nekāds gaišreģis, turklāt nevalodu maldināts, — es varu to jums pateikt, jo jūs esat tik apburoša un tik laba, — uzskatīja jūs par briesmīgi ļaunu un cietsirdīgu, bet jūsu draiskulībā viņš saskatīja apvainojumu.

—    Vai tiešām? — hercogiene iesaucās, nevarēdama apvaldīt zobgalīgu smīnu.

—     O, piedodiet viņam, kundze! Ticiet, ja skolotājs iepazītu jūs, viņš uz ceļiem izlūgtos no jums piedošanu par savu kļūdu, jo viņš ir cēls un augstsirdīgs.

—   Klusējiet labāk! Jūs pūlaties piespiest mani viņu iemīlēt? Atkārtoju, es izjūtu pret viņu netīksmi un gribu atrast viņam sāncensi.

—   Tas būs grūti, kundze.

—     Nē, Askānio, tas nebūs grūti, jo šis sāncensis esat jūs, viņa skolnieks. Atļaujiet man kaut aplinkus parādīt pienācīgo cieņu dižajam ģēnijam, kas mani ienīst. Paklausieties, pats Čellīni taču slavēja jūs par izcilo meistarību. Vai tiešām jūs nevēlaties, lai jūsu māksla kalpotu man? Pierādiet, ka jums pret mani nav tādu aizspriedumu kā * jūsu skolotājam, un apsoliet darināt man rotas, — ko jūs par to sakāt?

—     Kundze, visas manas spējas, visa mana mākslinieka degsme ir jūsu rīcībā. Jūs esat tik labvēlīga pret mani, jūs tik iejūtīgi izvaicājāt par manu pagātni, par manām iecerēm, ka no šā brīža esmu uzticīgs jums ar sirdi un dvēseli.

—    Mans bērns! Es vēl nekā neesmu izdarījusi jūsu labā, un lūdzu jums tikai vienu: veltiet man mazumiņu sava talanta. Sakiet man — vai sapņos jūs neesat redzējis kādas brīnišķīgas dārgakmeņu rotas? Man ir lieliskas pērles. Vai jūs nevēlētos uzburt ko brīnišķīgu, mans mīļais burvi? Paklausieties, es pastāstīšu jums par savu ieceri, vai gribat? Nupat, kad jūs gulējāt šeit istabā bāls, ar atpakaļ atmestu galvu, es iztēlojos brīnišķīgu liliju, kas noliekusies vēja. Tad pagatavojiet man no pērlēm un sudraba liliju, ko es nēsāšu pie krūtīm, — hercogiene teica, pielikdama roku pie sirds.

—    Ak, kundze, cik jūs esat laba …

—     Askānio, vai gribat sagādāt man prieku par to, ka es, kā jūs sakāt, esmu tik laba? Izraugieties mani par savu sirdsdraugu, neslēpiet no manis savas gaitas, savas vēlmes, savas bēdas, jo es redzu, ka jūs māc skumjas. Apsolieties atnākt, kad jums būs vajadzīga mana palīdzība un padoms!

—   Jūs vēlreiz parādāt man savu labvēlību, nemaz neprasīdama manas pateicības pierādījumus.

—    Vārdu sakot, jūs man to apsolāt?

—    Ak vai! Vēl vakar es apsolītu to, kundze; vēl vakar es būtu varējis pieņemt jūsu karalisko dāvanu un tā man būtu bijusi vajadzīga; šodien vairs nekāda vara nespēj man palīdzēt.

—   Kas zina …

—    Es zinu, kundze.

—    Ak, es redzu — jūs māc kādas bēdas, Askānio. .

Askānio grūtsirdīgi pamāja ar galvu.

—    Jūs neesat atklāts pret savu draugu, Askānio. Tas nav labi, nav labi, — hercogiene turpināja, saņēmusi jaunekļa roku, maigi to spiezdama.

—    Mans skolotājs droši vien uztraucas par mani, kundze, turklāt baidos kļūt jums apnicīgs. Tagad es jūtos pilnīgi vesels. Atļaujiet man atvadīties no jums.

—    Cik ļoti jūs steidzaties mani atstāt! Pagaidiet vismaz tik ilgi, kamēr sagatavos nestuves. Nepretojieties, tā ir ārsta pavēle un manējā arī.

Anna pasauca sulaini un nodeva viņam vajadzīgos rīkojumus, pēc tam lika Izabo atnest pērles un dažus dārgakmeņus un nodeva to visu Askānid.

—    Tagad es atdodu jums brīvību, — hercogiene sacīja, — bet, kad atgūsiet veselību, mana lilija būs pirmais darbs, pie kura jūs stāsieties, vai ne? Bet pagaidām domājiet par to, es jūs lūdzu, un, tiklīdz būs gatavs zīmējums, atnesiet to parādīt.

—    Jā, hercogien.

—   Vai tiešām jūs nevēlaties, lai es padomātu, kā palīdzēt jums? Jūs taču darīsiet visu, ko es vēlēšos, kālab arī man neizdarīt to, ko vēlēsieties jūs? Patiešām, dārgais Askānio, ko jūs vēlaties? Jūsu vecumā, lai arī kā jūs censtos apslāpēt sirds vēlmes, novērst skatienu, sakniebt lūpas, allaž ir kāda vēlēšanās. Bet jūs, kā redzams, neticat manai ietekmei un varenībai, domājat, ka es neesmu cienīga kļūt par jūsu sirdsdraugu?

—    Es zinu, kundze, — Askānio atbildēja, — ka jūs esat varena un esat pelnījusi šo varenību. Taču palīdzēt man šoreiz nav cilvēka spēkos.

—    Un tomēr uzticiet man savas bēdas, — hercogiene d'Etampa sacīja. — Es tā gribu!

Un piebilda ar apburošu smaidu, kas pārvērta gan viņas balsi, gan viņas seju:

—    Ēs jūs lūdzu!

—     Ak vai, ak vai, kundze! — Askānio iesaucās pārpilns skumju. — Ak vai! Tā kā jūs esat tik laba pret mani un mēs tūlīt šķiramies, es neslēpšu no jums savu kaunu un savas asaras, es negriežos ar lūgumu pie hercogienes, kā to būtu darījis vakar, bet uzticos sievietei. Vakar es būtu jums teicis: «Es mīlu Kolombu un esmu laimīgs!» — bet šodien es jums saku: «Kolomba mani nemīl, un man atliek vienīgi nomirt!» Ardievu, kundze, pažēlojiet mani!

Askānio ātri noskūpstīja roku hercogienei d'Etampai, kas stāvēja klusa un nekustīga, un izskrēja no istabas.

—    Man ir sāncense! — Anna iesaucās, itin kā uzmozdamās no miega. — Bet viņa nemīl Askānio, un viņš iemīlēs mani, es tā gribu!… Jā, jā, zvēru, viņš iemīlēs mani, un es nonāvēšu Benvenuto!

XIV par to, ka cilvēka dzīves dziļākā būtība ir ciešanas

Lai piedod mums lasītājs, ka no virsraksta dveš tāds rūgtums un bezcerība. Taču jāatzīstas, ka šī nodaļa patiešām vēstī par dvēseles ciešanām, ar kurām pārpilna pati dzīve. Šī doma nav jauna, kā būtu sacījis kāds slavens vodevi- ļas personāžs, tomēr mums tā sagādā mierinājumu, jo, pateicoties tai, mūs vieglāk attaisnos lasītājs, kuru mēs vedīsim pa ciešanu ceļu, tāpat kā Vergīlijs veda Danti.

Lai neapvainojas uz mums par šo salīdzinājumu nedz lasītājs, nedz Vergīlijs.

Patiešām, tai laikā, līdz kuram nonācis vēstījums, mūsu draugi, sākot ar Benvenuio un beidzot ar 2aku Obrī, bija nodevušies skumjām, un mēs drīz redzēsim, kā šīs skumjas gluži kā palu ūdeņi pamazām ierauj viņus savā straumē arvien dziļāk.

Mēs šķīrāmies no Čellīni brīdī, kad viņš bija norūpējies par Askānio likteni. Atgriezies Lielajā Nelas pilī, zvēru jums, viņš aizmirsa pat domāt par hercogienes d'Etampas dusmām. Visus Benvenuto prātus saistīja viņa sirdij tik dārgais slimnieks. Tāpēc viņš jutās gaužām priecīgs, kad atvērās vārti, ielaizdami nestuves ar 'Askānio. Viegli nolēcis zemē, jauneklis steidzās paspiest savam skolotājam roku un pavēstīt, ka no pēkšņā vājuma vairs neesot ne vēsts. Taču jau pirmie mācekļa vārdi lika skolotājam saraukt uzacis un viņa sejā iegūla savāda ciešanu izteiksme, kad Askānio sacīja:

—    Skolotāj, es gribu atspēkot kādu netaisnīgu spriedumu, un es zinu, ka jūs būsiet man par to pateicīgs un nemaz nedusmosieties. Jūs esat maldīgās domās par hercogieni d'Etampu; savā sirdī viņa jūs nedz ienīst, nedz nicina; gluži otrādi — viņa cienī jūs un jūsmo par jums, un jums jāpiekrīt, ka izturējāties pret vinu kā sievieti un hercogieni pārlieku rupji. Skolotāj,.hercogiene d'Etampa ir ne vien skaista kā dieviete, viņa ir arī laba kā eņģelis, vienkārša un aizrautīga, piemīlīga un augstsirdīga, iejūtīga un gudra. Viņas rīcība, kuru šorīt jūs novērtējāt kā aizvainojošu, nebija nekas cits kā bērnišķīga draiskulība. Un es lūdzu jūs gan jūsu dēļ, jo jūs taču neciešat netaisnību, gan manis dēļ, jo viņa mani pieņēma savā namā un rūpējās par mani ar aizkustinošu līdzjūtību, nespītēties un neizturēties pret viņu ar netaisnīgu nicinājumu. Galvoju, ka jūs viegli vien liksiet viņai visu aizmirst… Jūs klusējat, dārgais skolotāj? Jūs šūpojat galvu. Vai tik jūs neesat apvainojies?

—     Uzklausi mani, dēls, — Benvenuto nopietni atbildēja, — es bieži esmu tev sacījis, ka, manuprāt, vienīgi dievišķīgajai mākslai piemīt nemirstīgs skaistums, nevīstoša jaunība un mūžīga auglība. Tomēr es ticu, es zinu, ka dažās maigās dvēselēs uzplaukst liela, patiesa mīlestība, kas cilvēku spēj darīt laimīgu uz visu mūžu, bet tas notiek reti. Kas ir parastā mīlestība? Viegla aizraušanās, līksma savienība, kurā viņš un viņa apreibinās un bieži vien gaužām jauki. Tu taču zini, Askānio, ka man patīk pazoboties par šādu mīlestību: es pasmaidu par tās tīkojumiem un izpausmēm. Es negribu būt ļauns. Patiesību sakot, šī mīlestībā man patīk, ja tajā kā ūdens lāsē atspoguļojas gan prieks, gan maigums, gan greizsirdība — viss, kas ir nopietnās jūtās, un tā necērt nāvīgas brūces. Lai kā šī mīlestība izpaustos — kā komēdija vai kā traģēdija, tik un tā pēc kāda laika to atceramies kā teātra uzvedumu. Turklāt, redzi, Askānio, — kaut gan sievietes ir apburošas, taču, manuprāt, viņas var lepoties vienīgi ar saviem untumiem. Viņu sūtība ir ķert muļķus vai nepiesardzīgus karstgalvjus. Kaut vai Skocone: kad viņa ienāk manā dvēselē, viņa

kļūst neciešama. Turpretī, kad es viņu turu grožos, viņa dzied, viņa smejas, viņa ir laimīga. Un ielāgo, Askānio, ka visām šīm nenoturīgajām savienībām ir stabils pamats, kas gandrīz pilnīgi apmierina mākslinieku: tas ir daiļu formu kults un patiesa skaistuma dievināšana. Tā ir šādas mīlestības cildenā puse, tālab es to nenopeļu, lai arī zobojos par to. Bet, paklau, Askānio, pastāv arī cita mīlestība, kas izraisa manī nevis smieklus, bet liek nodrebēt, — tā ir briesmīga, neprātīga, nepiepildāma kā sapnis.

«Ak dievs,» Askānio nodomāja, «vai tik viņš ko nenojauš par manām kvēlajām jūtām pret Kolombu!»

—    Šāda mīlestība, — Čellīni turpināja, — nesniedz nedz prieku, nedz laimi, bet paņem tevi gluži visu; tas ir vampīrs, kas izsūc pa lāsei visas tavas asinis, palēnām saēd tavu dvēseli; ar nepārvaramu spēku tā tur tevi savās ķetnās, un izrauties no tām nav iespējams. Askānio, Askānio, piesargies no šādas mīlestības! Tu redzi, ka tā ir himera un laime nav sasniedzama, un tomēr tu atdodies tai ar miesu un dvēseli, gandrīz ar prieku upurē tai visu savu dzīvi.

«Skaidrs! Viņš visu zina!» Askānio nodomāja.

—    Mans dārgais dēls, — Benvenuto turpināja, — ja vēl nav par vēlu, sarauj važas, kas tevi saistītu uz mūžu; lai arī pēdas paliks, toties tu būsi izglābis dzīvību.

—    Kas jums teica, ka es viņu mīlu? — Askānio iesaucās.

—    Lai slavēts dievs, ja tas nav noticis! — Benvenuto sacīja, uztverdams jaunieša izsaucienu kā noliegumu, lai gan tas bija jautājums. — Un tomēr piesargies, jo šorīt es pamanīju, ka viņa tevi mīl.

—    Šodien no rīta? Par ko jūs runājat? Ko jūs ar to gribat sacīt?

—     Par ko runāju? Par hercogieni d'Etampu.

—    Par hercogieni d'Etampu? — pārsteigtais jauneklis pārvaicāja. — Vai tik jūs nekļūdāties, skolotāj, tas nav iespējams. Jūs sakāt, ka esat pamanījis, itin kā hercogiene d'Etampa mani mīlētu?

—    Askānio, man ir četrdesmit gadu, esmu daudz pieredzējis un daudz zinu. Pēc tā, kā šī sieviete skatījās uz tevi, pēc tā, cik laba viņa centās izlikties tavā priekšā, es varu apzvērēt, ka viņa tevi mīl, bet, spriežot pēc tā, cik dedzīgi tu viņu nupat aizstāvēji, baidos, ka arī tu būsi viņā iemīlējies. Redzi, mans dārgais Askānio, ja tas tiešām tā, tu esi

pazudis: šī mīlestība apdedzinās tavu dvēseli, bet, kad tā atstās tevi, tu paliksi bez ilūzijām, bez ticības, bez cerībām un atradīsi aizmiršanos vienīgi tādā pašā mīlestībā, ar kādu pats tiki mīlēts, — saindētā un fatālā mīlestībā — un tāpat iztukšosi citas sirdis, kā iztukšoja tavējo.

— Skolotāj, — Askānio sacīja, — es nezinu, vai hercogiene d'Etampa mani mīl vai nemīl, bet es hercogieni d'Etampu nemīlu, par to nav nekādu šaubu.

Lai gan Askānio to pateica atklāti un pārliecinoši, Benvenuto noticēja tikai daļēji, jo domāja, ka jauneklis pats var kļūdīties. Pie šīs sarunas viņš vairs neatgriezās, taču visas nākamās dienas uzlūkoja savu skolnieku ar skumjām.

Starp citu, jāteic, ka par Askānio viņš nemaz tik ļoti nebija noraizējies. Arī Benvenuto, liekas, tirdīja kādas rūpes. Viņš vairs nebija tik nepiespiesti jautrs, aizmirsa savas jokainās izdarības. Rīta cēlienu viņš pavadīja, ieslēdzies savā istabā virs lietuves, iepriekš aizliedzis viņu traucēt. Atlikušo dienas daļu viņš strādāja pie milzīgās Marsa statujas — kā vienmēr ar degsmi, lai gan nerunāja par šo skulptūru vairs tik aizrautīgi kā parasti. īpaši, tiekoties ar Askānio, viņš šķita drūms, apmulsis un itin kā nokaunējies. Likās, ka viņš vairās no sava mīļotā skolnieka, kā vairās no kreditora vai tiesneša. Un varēja viegli samanīt, ka viņā iemājojušas lielas skumjas un kāda kveldējoša kaisle, kas pārvērš vareno dvēseli pelnos.

Arī Askānio nejutās laimīgāks: viņš bija pārliecināts, kā to arī bija teicis hercogienei d'Etampai, ka Kolomba viņu nemīl. Greizsirdības pārņemts, viņš iztēlojās grāfu d'Orbeku, kuru pazina vienīgi vārda pēc, kā jaunu un elegantu augstmani un mesera d'Esturvila meitu kā laimīgu skaista aristokrāta līgavu, kurai necilais mākslinieks vairs neienāk pat prātā. Un, lai gan Askānio loloja biklu un neskaidru cerību, kas nekad nepamet mīlas pārpilnu sirdi, viņš uz visiem laikiem bija nogriezis sev ceļu uz laimi, pateikdams hercogienei d'Etampai viņas sāncenses vārdu, ja vien hercogiene patiešām bija viņā iemīlējusies. Iespējams, ka hercogiene arī būtu varējusi izjaukt šīs laulības, turpretī tagad viņa centīsies tās visiem spēkiem paātrināt; viņas naids vajās nabaga Kolombu. Jā, Benvenuto bija taisnība: šīs sievietes mīlestība ir briesmīga un nāvējoša, toties Kolombas mīlestība droši vien bija tās cildenās, dievišķās jūtas, par kurām skolotājs bija runājis sākumā. Taču laime, ak vai, bija lemta citam! Askānio bija tuvu galīgam izmisumam, viņš bija noticējis hercogienes d'Etampas draudzībai, bet šī šķietamā draudzība bija pārvērtusies par viņam bīstamu mīlestību; viņš bija cerējis uz Kolombas mīlestību, bet šī iedomātā mīlestība izrādījās tikai vēsa draudzība. Viņš bija gatavs ienīst abas sievietes, jo viņas bija likušas viņam vilties; un cik ļoti viņš vēlējās, lai viņu jūtas būtu citādas!

Būdams nomākts un sadrūmis, Askānio pat nedomāja par hercogienes d'Etampas pasūtīto liliju un, greizsirdības mocīts, nolēma vairs nekad neiet uz Mazo Nelas pili, lai gan Ruperta centās viņu pierunāt un iekārdināt, lai gan bērtin apbēra viņu jautājumiem, uz kuriem viņš pat neatbildēja. Brīžam viņš tomēr nožēloja, ka pārsteidzīgi pieņēmis šādu lēmumu, no kura, protams, pats nežēlīgi cieta. Viņš alka redzēt Kolombu, prasīt no viņas paskaidrojumus. Bet par ko — par viņa paša muļķīgajām iedomām? Brīžam atmaigdams jauneklis prātoja, kā būtu, ja viņš sastaptu Kolombu; viņš noteikti tad atzītos mīlestībā, atzītos gluži kā noziegumā, un viņa, būdama tik laba, varbūt mierinātu viņu, kā bija mierinājusi nelaimē. Bet kā lai izskaidro, kāpēc viņš nav tik ilgi nācis, kā attaisnoties meitenes priekšā?

Laiks ritēja, bet Askānio aizvien vēl nodevās savām naivajām un skumjajām pārdomām, nevarēdams pieņemt nekādu lēmumu.

Bet Kolomba ar bailēm un prieku gaidīja Askānio visu nākamo dienu pēc tās pievakares, kad Perīnas kundze bija iedzinusi mācekli izmisumā, izpauzdama viņam noslēpumu; veltīgi meitene skaitīja stundas un minūtes, veltīgi Perīnas kundze ieklausījās: Askānio, kurš pēc nesenā ģīboņa būtu varējis izmantot Kolombas laipno atļauju, tā arī neieradās Rupertas pavadībā, tā arī nepieklauvēja, kā bija norunāts, četras reizes pie Mazās Nelas pils durvīm. Ko tas varēja nozīmēt?

Tas varēja nozīmēt to, ka Askānio ir slims, katrā gadījumā viņam ir tik slikti, ka viņš nevar atnākt. Tā vismaz domāja Kolomba; visu vakaru, nometusies ceļos, meitene ar asarām acīs skaitīja lūgšanas un, kad bija beigusi lūgt dievu, pamanīja, ka asaras viņai vēl aizvien rit pār vaigiem. Tas viņu izbiedēja. Šis sirdi plosošais nemiers viņai bija atklāsme. Patiešām — bailēm bija pamats, jo nebija pagājis ne mēnesis, bet Askānio bija tā pārņēmis visas viņas domas, ka viņa aizmirsa dievu, aizmirsa tēvu un pati savas nelaimes.

Bet ko tas viss līdzēja! Askānio taču gulēja uz slimības gultas tepat pāris soļu attālumā no viņas, viņš var nomirt, un viņa to vairs neredzēs! Nevarēdama sakarīgi spriest, viņa ļāva asarām vaļu un raudāja vienā raudāšanā. Kad Askānio atveseļosies, gan jau viņa visu apsvērs.

Bet nākamā diena pienāca vēl ļaunāka. Perīnas kundze, sagaidījusi, kad Ruperta devās laukā pa vārtiem, piesteidzās pie viņas, lai apgādātos ar jaifnām ziņām, kas bija vēl nepieciešamākas nekā pārtikas krājumi. Tātad Askānio nemaz nav bīstami slims; Askānio vienkārši negrib iet uz Mazo Nelas pili, viņš spītīgi klusē., kad Rupertas kundze viņu bērtin apber jautājumiem. Abas draudzenes nezina,' ko domāt. Patiešām viņu prāts to nespēja aptvert.

Toties Kolombai iemesls nebija ilgi jāmeklē, viņa tūdaļ nosprieda: «Viņš visu zina, viņš uzzinājis, ka pēc trim mēnešiem es kļūšu grāfa d'Orbeka sieva, un nevēlas vairs mani redzēt.»

Sākumā viņa jutās pat iepriecināta par mīļotā dusmām un tikai pasmaidīja. Lai lasītājs pats spriež, kāds iemesls bija šādam priekam, jo mūsu vienīgais uzdevums ir objektīvi par visu pastāstīt. Taču drīz vien, visu vēlreiz apsvērusi, Kolomba noskaitās uz Askānio: kā gan viņam kas tamlīdzīgs varēja ienākt prātā, kad doma vien par šīm laulībām dzen viņu izmisumā. «Viņš mani nicina,» meitene nosprieda. Visas šīs pārejas no sašutuma.uz maigumu bija gaužām bīstamas: viņas skaidrā sirds iepazina sevi. Kolomba centās sev iestāstīt, ka viņa nevēlas Askānio pat redzēt, tomēr klusībā viņa gaidīja Askānio, cerēdama attaisnot sevi.

Un viņu mocīja sirdsapziņas ēdas, mocīja apziņa, ka viņas mīla nerod pretmīlu.

Savukārt Askānio dzīvoja neziņā ne tikai par šo mīlestību vien. Vēl viena sieviete viņu mīlēja, un šīs sievietes mīlestība bija vēl kaislīgāka, vēl prasīgāka, un, cīnīdamās par pretmīlestību, arī viņa klusībā sapņoja par laimi, tāpat kā naids sapņo par atriebību.

Hercogiene d'Etampa neticēja un negribēja ticēt Askānio jūtu dziļumam pret Kolombu.

«Viņš vēl ir tīrais bērns, kurš pats nezina, ko vēlas,» viņa centās iestāstīt pati sev, «iemīlējies pirmajā piemīlīgajā meitenē, kas viņam gadījusies ceļā, un tagad jūtas sāpīgi aizskarts, jo augstprātīgā zostiņa viņu nevērīgi atstūmusi. O, kadviņš izjutīs, kas ir īsta mīlestība, kvēla un neatlaidīga, kad viņš uzzinās, ka viņu mīlu es, hercogiene d'Etampa, kuras kaprīzes ir likums visai karaļvalstij… Lai viņš uzzina to!»

Cieta arī vikonts de Marmaņs un Parīzes prevo, cieta aiz naida, tāpat kā Anna un Kolomba cieta mīlēdamas. Viņi abi juta nāvīgu naidu pret Benvenuto, it īpaši Marmaņs. Benvenuto dēļ viņu bija nicinājusi un pazemojusi sieviete, Benvenuto dēļ viņam vajadzēja izlikties par drošsirdi, jo pirms notikuma hercogienes d'Etampas pilī viņš varēja likt saviem ļaudīm nodurt tēlnieku kādā klusā ieliņā, turpretī tagad viņš ir spiests cīnīties ar Benvenuto divkaujā viņa paša mājā, un, to iedomājot vien, Marmaņs drebēja aiz šausmām; kā gan var piedot tam, kurš licis jums sajust, ka esat nožēlojams zaķapastala!

Tātad cieta visi. Pat Skocone. Gaisīgā Skocone, trakulīgā Skocone vairs nesmējās, vairs nedziedāja, un bieži vien viņas acis bija saraudātas sarkanas. Benvenuto viņu vairs nemīlēja, Benvenuto tagad vienmēr bija vēss, bet reizēm pat rupjš pret viņu.

Nabaga Skoconi visu laiku vajāja uzmācīga ideja, kas darīja viņu gluži neprātīgu. Meitene briesmīgi gribēja apprecēties ar Benvenuto. Kad Skocone apmetās mākslinieka mājā, viņa domāja, ka būs vienīgi rotaļlietiņa, taču Benvenuto izturējās pret viņu ar cieņu, kā pret godājamu sievieti, nevis kā pret vieglprātīgu skaistuli, un, pateicoties negaidītajai cieņai un necerētajai goddevībai, viņa uzreiz sāka apzināties savu vērtību, vienlaikus izjuzdama dziļu pateicību pret savu labvēli un naivu lepnumu par to, ka viņa tiek tik augstu vērtēta. Kopš tā laika, paklausot nevis Čellīni pavēlei, bet gan viņa lūgumam, viņa piekrita būt māksliniekam par modeli, un viņa tik daudzas reizes bija atveidota bronzā, sudrabā un zeltā un skatītāji tik daudzas reizes bija jūsmojuši par viņu, ka meitene savā sirds vientiesībā piedēvēja sev pusi no zeltkaļa panākumiem, jo, visam par spīti, šīs daiļās, tik bieži cildinātās formas piederēja vairāk viņai nekā maestro. Skocone neviļus sarka, kad tēlniekam skatītāji izteica komplimentus, jūsmodami par tās vai citas statujas līniju pilnību un skaidrību; viņa pašapmierināti domāja, ka kļuvusi mīļotajam nepieciešama, ka bez viņas Benvenuto nebūtu tik slavens, ka daļa viņa slavas pieder arī viņai, tāpat kā viņai pieder mākslinieka sirds.

Nabadzīte! Viņai nebija ne jausmas, ka viņa nekad māksliniekam nav bijusi tas lielākais svētums, tas dievišķais ideāls, pēc kā tiecas radošs gars un kas ļauj viņam radīt mākslas brīnumu, bet, tā kā Benvenuto kopēja viņas augumu, viņas graciozās pozas, viņa iedomājās, itin kā mākslinieks būtu viņai par visu pateicību parādā, un pamazām kļuva drošāka, sāka cerēt, ka Benvenuto, iecēlis kurti- žāni mīļākās godā, iecels mīļāko sievas godā.

Neprazdama slēpt savas jūtas, Skocone atklāti paziņoja par saviem tīkojumiem. Čellīni viņu nopietni uzklausīja un atbildēja:

— Gan redzēsim.

Patiesībā viņš drīzāk būtu bijis ar mieru atgriezties Santandželas cietoksnī un vēlreiz bēgot lauzt kāju. Un ne jau tālab, ka viņš nicinātu savu mīļo Skoconi: viņš maigi mīlēja viņu un bija pat mazliet greizsirdīgs, kā mēs jau redzējām, — taču viņš dievināja vienīgi mākslu un viņa īstā un likumīgā mīļotā vispirms bija skulptūra. Turklāt vai laulības dzīve nenomāks viņa jautro klaidoņa dabu? Vai ģimenes rūpes nepazudinās viņa tēlnieka talantu? Un pie tam, ja viņam būtu jāprec visi savi modeļi, viņam būtu jādodas laulībā vismaz simt reižu.

«Kad es vairs nemīlēšu un neveidošu Skoconi,» Benvenuto prātoja, «es sameklēšu viņai kādu krietnu puisi, kas lieki nepūlēsies ielūkoties pagātnē vai paredzēt nākotni, jo saņems ar manu gādību ne vien jauku sieviņu, bet arī tikpat jauku pūru. Tā es remdēšu Skocones kaislīgo tieksmi iegūt laulātā drauga uzvārdu.» Benvenuto bija pārliecināts, ka Skocones vienīgā vēlēšanās ir dabūt vīru. Bet, kas būs šis vīrs, tas ir gluži vienalga.

Pagaidām viņš ļāva godkārīgajai meičai lolot savus nepiepildāmos sapņus. Taču kopš tās dienas, kad viņi pārcēlās uz Lielo Nelas pili, Skocones gaisa pilis sabruka, viņa skaidri redzēja, ka nemaz nav tik ļoti nepieciešama Čellīni nedz dzīvē, nedz darbā, kā agrāk bija iedomājusies, ar savu jautrību viņa vairs nevarēja izkliedēt skumjas, kas bija pārņēmušas tēlnieku, turklāt Benvenuto sāka veidot no vaska Hēbi, kuras modelis vairs nebija viņa. Un beidzot — baigi iedomāties! — nabadzīte mēģināja koķetēt ar Askānio Čellīni acu priekšā, bet maestro pat nesarauca uzacis, kas liecinātu par dusmām vai greizsirdību. Vai tiešām būs jāsaka ardievas brīnišķīgajiem sapņiem un jāpaliek, tāpat kā iepriekš, par nicināmu priekameitu?

Un arī Pagolo, ja vien lasītājam interesē ielūkoties viņa dvēseles tumšajās dzīlēs, kopš zināma laika bija kļuvis vēl drūmāks un noslēgtāks nekā agrāk.

Lasītājs droši vien domā, ka vismaz mūsu vecais paziņa bezbēdīgais students Zaks Obrī nav ierauts šai vispārējā bēdu straumē? Kur nu: arī viņu piemeklējušas likstas. Tā kā svētdien, iesaistījies uzbrukumā Nelas pilij, viņš neieradās uz norunāto tikšanos, Simona, velti izgaidījusies, saniknota atgriezās ģimenes klēpī un negribēja vairs ne acu galā redzēt nekaunīgo skrīverīti. Tad Žaks Obrī, lai atriebtos, piedraudēja turpmāk nepasūtīt untumnieces laulātajam draugam nevienu apģērba gabalu; taču pretīgais drēbnieks par to nevis uztraucās, bet jutās varen iepriecināts, jo students ne vien ātri novalkāja un nesaudzēja drēbes (ko nevar teikt par kabatām), bet turklāt vēl taupības labad par tām nekad nemaksāja. Un nu, kad Simona par viņu vairs neaizbilda ne vārda, kas līdz tam bija sabalansējis naudas trūkumu, patmīlīgais drēbnieks pēkšņi atskārta, ka gods apģērbt ŽaKu Obrī itin nemaz nekompensē līdzekļus, ko viņš šim nolūkam izdod.

Tātad mūsu draugu vienā un tai pašā laikā nomāca gan atraitnība, gan drēbju trūkums. Bet, par laimi, kā jau mums bija iespēja pārliecināties, viņš nepiederēja pie tiem jaunekļiem, kas ilgi nododas grūtsirdībai. Drīz vien viņš atrada daiļu mierinātāju, kuru sauca par Zervēzu. Taču Zer- vēza spurojās pretī, izvirzīdama visādus principus, kurus viņš uzskatīja par muļķīgiem; koķete nemitīgi vairījās, un Zaks Obrī galīgi nomocījās, meklēdams iespējas, kā viņu savaldzināt. Viņš gandrīz pārstāja ēst un dzert, jo vairāk tāpēc, ka nelietīgais krodzinieks, nelietīgā drēbnieka brālēns, vairs nevēlējās barot viņu uz parāda.

Vārdu sakot, visi varoņi, kuri pieminēti šais lappusēs, bija nelaimīgi, sākot ar karali, kuru satrauca neziņa, vai Kārlis Piektais dosies vai nedosies cauri Francijai, un beidzot ar Perīnas kundzi un Rupertas kundzi, kuras gaužām sarūgtināja tas apstāklis, ka viņām nerodas izdevība patērzēt; un, ja mūsu lasītājiem, tāpat kā antīkajam Jupiteram, būtu dotas ne visai patīkamās tiesības uzklausīt visas mirstīgo žēlabas un vēlmes, tad viņi dzirdētu šādu skumīgu kori.

Žaks Obrī: «Cik ilgi Žervēza par mani ņirgāsies!»

Skocone: «Kaut Benvenuto manis dēļ būtu jel mazlietiņ greizsirdīgs!»

Pagolo: «Kaut Skocone izjustu riebumu pret maestro!»

Marmaņs: «Kaut man izdotos pārsteigt Čellīni vienu pašu!»

Hercogiene d'Etampa: «Kaut Askānio saprastu, cik ļoti es viņu mīlu!»

Kolomba: «Kaut es varētu uz mirkli sastapties ar viņu un attaisnot sevi!»

Askānio: «Kaut viņa varētu attaisnot sevi!»

Benvenuto: «Kaut es atrastu sevī tik daudz spēka, lai izstāstītu Askānio par savām mokām!»

Visi: «Ak vai! Ak vai! Ak vai!»

XV

PAR TO, KA PRIEKS PĀRVĒRŠAS PAR BEDAM

Visām šīm tik dedzīgi izteiktajām vēlmēm līdz nedēļas beigām bija lemts piepildīties. Taču pēc vēlmju piepildīšanās tie, kas tik ļoti to kāroja, kļuva vēl nelaimīgāki, vēl skumīgāki. Tāds ir dabas likums: ikvienā priekā ietverts bēdu aizsākums.

Tātad Zervēza vairs neņirgājās par Zaķu Obrī. Ja lasītājs atceras, pēc šādas pārmaiņas students kaislīgi alka. Patiešām — Žaks Obrī atrada zelta važas, kas savaldīja vieglprātīgo meiteni. Šīs važas bija brīnišķīgs zelta gredzens, ko bija darinājis pats Benvenuto, atveidojot divas cieši kopā sadevušās rokas.

Te jāpiebilst, ka pēc kaujas par Lielo Nelas pili Zaks Obrī izjuta vislielākās simpātijas pret florenciešu tēlnieku, jūsmoja par viņa atklāto sirdi un neizsīkstošo enerģiju. Un notika kas nedzirdēts: students nepārtrauca Benvenuto, kad tas runāja. Viņš tikai skatījās uz tēlnieku un klausījās viņā ar cieņu, ko nekādi nevarēja panākt Žaka Obrī skolotāji. Viņš apbrīnoja Čellīni darbus un, nebūdams diez kāds mākslas pazinējs, izteicās par tiem atklāti un kvēli. Savukārt Čellīni iepatikās Zaķa vaļsirdība, drosme un jautrā daba. Bumbas spēlē students prata ne vien godam aizstāvēties, bet arī godam zaudēt. Pie galda viņš varēja mēroties spēkiem ar jebkuru no pudelesbrāļiem. Vārdu sakot, viņš un zeltkalis kļuva pasaulē labākie draugi, un

Čellīni, kurš bija devīgs, jo zināja, ka viņa bagātība ir neizsīkstoša, kādu dienu piespieda Zaķu pieņemt kā dāvanu gredzentiņu, kas bija darināts ar tādu meistarību, ka, bijis šis gredzentiņš ābola vietā, tas būtu iekārdinājis Ievu un radījis ķildu Tetīdas un Pēlēja kāzu dzīrēs.

Drīz vien pēc tam, kad gredzentiņš pārgāja no Zaķa Obrī rokām Zervēzas rokās, Zervēza mitējās zoboties par studentu un viņam atausa cerības, ka Zervēza tagad piederēs viņam. Nelaimīgais nelga! Nevis Zervēza piederēs viņam, bet viņš pats — Zervēzai.

Piepildījās arī Skocones vēlēšanās: viņa iemeta Benvenuto sirdī greizsirdības dzirksti. Lūk, kā tas notika.

Kādu vakaru, kad viņai atkal nebija izdevies, lai kā viņa koķetēja un glaudās klāt, iedragāt maestro nesatricināmo nopietnību, arī viņa kļuva nopietna un svinīgi sacīja:

—           Benvenuto, jūs nemaz nedomājat par savu pienākumu pret maņi.

—           Par kādu pienākumu, dārgumiņ? — Benvenuto vaicāja, raudzīdamies griestos, itin kā tur būtu meklējams izskaidrojums Skocones pārmetumiem.

—    Vai jūs jau simt reižu neesat solījis mani precēt?

—    Tā kā neatceros, — Benvenuto atbildēja.

—    Neatceraties?

—   Nē, kā rādās, es tikai sacīju: gan redzēsim.

—    Un aizvien vēl neesat neko ieraudzījis?

—    Ieraudzīju.

—    Ko tad?

—           Ka es vēl esmu pārāk jauns, lai patlaban būtu kas vairāk nekā tavs mīļākais, Skocone. Pie šīs sarunas mēs vēl atgriezīsimies.

—           Bet es, cienītais kungs, neesmu tāda muļķe, lai apmierinātos ar miglainiem solījumiem un gaidītu veselu mūžību.

—           Dari, kā zini, dārgumiņ, un, ja jau tā steidzies, vari meklēt savu laimi citur.

—           Kāpēc jūs tik ļoti vairāties no laulībām? Ko tas mainītu jūsu dzīvē? Jūs aplaimotu nabaga meiteni, un tas būtu viss.

—           Ko tas mainītu manā dzīvē, Skocone? — Čellīni nopietni sacīja. — Vai redzi šo sveci, kuras blāvā liesma vāri apgaismo plašo telpu, kurā mēs atrodamies; es uzlieku daktij virsū metāla cepurīti, un tūdaļ iestājas nakts.

Laulības ir šāda cepurīte. Iededz sveci, Skocone, es ienīstu tumsu.

—     Saprotu, — Skocone aizvainota iesaucās uņ sāka raudāt, — jūs esat pārāk slavens, lai dotu savu vārdu nabaga meitenei, kura atdevusi jums savu sirdi, savu dzīvi, visu, kas viņai ir, visu, ko viņa varējusi dot, kura ir gatava izciest jūsu dēļ vislielākās mokas, kura elpo vienīgi jums, mīl vienīgi jūs …

—    Zinu, Skocone, un vari man ticēt, ka esmu tev bezgala pateicīgs.

—     Kura pieķērusies jums no visas sirds un ienesusi prieku jūsu vientulīgajā dzīvē, kura, būdama uzticīga jums, nekad nav metusi acis uz spožajās uniformās tērptajiem strēlniekiem un heroldiem, kura nav uzklausījusi saldos atzīšanās vārdus, kādu nav trūcis pat šeit…

—    Pat šeit? — Benvenuto viņu pārtrauca.

—    Jā, pat šeit, vai dzirdat?

—    Skocone! — Benvenuto iesaucās. — Vai tiešām tas būtu kāds no maniem mācekļiem?

—     Viņš apprecētu mani, ja vien es gribētu, — Skocone turpināja, iedomādamās, ka dusmas liks Čellīni iekvēloties mīlā pret viņu.

—    Skocone, atbildi — kas ir šis nelietis?… Ceru, ka Askānio tas nav?

—    Viņš simtiem reižu man sacīja: «Katrīna, skolotājs jūs māna; viņš nekad jūs neprecēs, lai gan jūs esat tik laba un daiļa, jo viņš ir pārāk augstās domās par sevi. Ak, ja viņš mīlētu jūs, kā mīlu es, ja jūs mīlētu mani, kā mīlat viņu!»

—    Kā sauc, kā sauc šo nodevēju? — Benvenuto pārskaities iesaucās.

—    Tikai es viņā neklausījos, — Skocone iepriecināta sacīja, — gluži otrādi, veltīgi viņš teica savas saldās runas, es pat piedraudēju izstāstīt visu jums, ja viņš nemitēsies. Es mīlēju vienīgi jūs, biju akla, un viņa skaistie vārdi un maigie skatieni neko nelīdzēja. Nemaz neizliecieties, itin kā jūs būtu vienaldzīgs, itin kā jūs man neticētu. Tas viss ir tīra patiesība.

—     Es neticu tev, Skocone, — Benvenuto atteica, saprazdams, ka viņam, lai uzzinātu sava sāncenša vārdu, jārīkojas gluži savādāk, nekā viņš bija līdz šim rīkojies.

—    Kā, jūs man neticat?! — Skocone pārsteigta iesaucās

—    Neticu.

—    Vai tik jūs nedomājat, ka es meloju?

—    Es domāju, ka tu maldies.

—    Tātad, jūsuprāt, manī pat iemīlēties vairs nevar?

—    Tā es neteicu.

—    Tā jūs domājat?

Benvenuto pasmaidīja, redzēdams, ka atradis līdzekli, kā atraisīt Katrīnas mēlīti.

—           Un tomēr viņš mani mīl, tā ir vistīrākā patiesība, — Skocone atsāka.

Benvenuto neticīgi paraustīja plecus.

—           Viņš mani mīl stiprāk nekā jūs, tā, kā jūs nekad mani nemīlēsiet, lieciet to aiz auss, cienītais kungs!

Benvenuto skaļi iesmējās.

—     Interesanti būtu uzzināt, kas ir šis daiļais Medorsl

—   Viņa vārds nemaz nav Medors, — Katrīna atbildēja.

—   Kā tad viņu sauc? Amadiss?

—    Nē, viņš nav nekāds Amadiss. Viņu sauc…

—    Galaors?

—    Viņu sauc Pagolo, ja jums tik ļoti gribas zināt.

—    A… tas ir Pagolo kungs, — Čellīni nomurmināja.

—           Jā, Pagolo kungs, — Skocone apstiprināja, sašutusi par nicīgo toni, ar kādu Čellīni bija izrunājis sava sāncenša vārdu, — krietns jauneklis no labas ģimenes, kārtīgs, kluss, dievbijīgs, viņš būs priekšzīmīgs vīrs.

—    Tu esi par to pārliecināta, Skocone?

—    Jā, esmu pārliecināta.

—    Un tu neesi devusi viņam nekādas cerības?

—           Negribēju viņu pat uzklausīt. O, kāda muļķe es bijul Toties tagad …

—           Tev taisnība, Skocone, vajag viņu uzklausīt un atbildēt viņam.

—    Kā? Ko jūs teicāt?

—           Teicu, ka tev jāuzklausa Pagolo atzīšanās mīlestībā un nav viņš jāatstumj. Tālākais ir mana darīšana.

—    Bet…

—    Neuztraucies, man ir kas padoma.

—           Brīnišķīgi. Tikai nesodiet nabadziņu pārāk bargi. Kad viņš saka: «Es jūs mīlu,» — viņš itin kā nožēlo grēkus. Ja jau jums tā gribas, izspēlējiet ar viņu kādu joku, bet nelieciet lietā zobenu. Es jūs lūdzu, pažēlojiet viņul

—           Tu būsi apmierināta ar atriebību, Skocone, jo šī atriebība nāks tev par labu.

—    Kā to saprast?

—    Jā, šī atriebība piepildīs tavu kvēlāko vēlēšanos.

—    Ko jūs gribat ar to sacīt, Benvenuto?

—    Tas ir mans noslēpums.

—    O, ja jūs zinātu, cik smieklīgs viņš izskatās, kad saka maigus vārdus! — draiskulīgā Skocone turpināja, nebūdama spējīga pat piecas minūtes nodoties skumjām.

—    Tātad jums, viltniek, tomēr nav vienalga, vai kāds parāda vai neparāda uzmanību jūsu niekkalbei. Vai jūs kaut mazlietiņ mīlat savu nabaga Skoconi?

—    Jā. Tikai izturies pret Pagolo, kā es lieku, un precīzi izpildi manus rīkojumus.

—    O, neraizējieties, es protu izlikties ne sliktāk par citām. Drīz viņš sacīs man: «Vai jūs, Katrīna, aizvien vēl tikpat cietsirdīga?» Es atbildēšu: «Jūs atkal runājat savr u runājamo, msjē Pagolo?» Taču, saprotiet, es teikšu to nevis pikti, bet mīlīgi. Redzēdams, ka neesmu va-irs barga, viņš iedomāsies, ka ir pasaules uzvarētājs. Bet ko jūs ar viņu darīsiet, Benvenuto? Kā atriebsieties viņam? Cik ilgi tas vilksies? Droši vien būs ļoti smieklīgi! Tad gan izsmiesimies!

—    Jā, izsmiesimies, — Benvenuto noteica.

—    Un jūs nepārstāsiet mani mīlēt?

Neko neatbildējis, Čellīni noskūpstīja Skoconi uz pieres, un tā bija visdaiļrunīgākā atbilde, jo itin neko neizteica un reizē izteica visu.

Nabaga Skocone bija pārliecināta, ka Čellīni skūpsts ir viņa atriebības sākums.

Arī vikonts de Marmaņs, kā viņš bija vēlējies, sastapa Benvenuto vienu pašu. Lūk, kā tas notika.

Saērcināts par prevo dusmām, hercogienes d'Etampas nicinājuma aizvainots un, galvenais, savas negantās alkatības trenkts, vikonts nolēma uzbrukt lauvam viņa midzenī kopā ar diviem algotņiem un izraudzījās šim uzbrukumam svētā Eluā dienu, zeltkaļu cunftes svētkus, kad darbnīcai bija jābūt tukšai. Viņš soļoja pa krastmalu augstu paceltu galvu, nemierīgi pukstošu sirdi, abi miesassargi sekoja desmit soļu aiz viņa.

—    Cik krāšņs skats! — blakus atskanēja kāda balss.

—      Skaists, jauns senjors dodas tikties ar savu mīļoto, drosmes pilnā stāja domāta dāmai, bet abi algotņi — viņas vīram.

Marmaņs atskatījās, domādams, ka pajokojis kāds no viņa draugiem, bet ieraudzīja nepazīstamu jaunekli, kurš soļoja tai pašā virzienā un kuru vikonts, iegrimis savās domās, nebija pamanījis.

—     Varu derēt, ka man ir taisnība, dižciltīgais kava- lier, — nepazīstamais turpināja, pāriedams no monologa uz dialogu. — Varu derēt, liekot savu naudasmaku ķīlā pret jūsējo, pat nezinādams, cik tajā monētu, jo man tas ir gluži vienalga, ka jūs dodaties meklēt laimi. O, nesakiet man neko, par mīlas lietām labāk klusēt, tas ir mūsu pienākums. Ja vēlaties zināt, mani sauc 2aks Obrī, esmu students un pašreiz eju uz tikšanos ar savu mīļoto 2er- vēzu Filipo, jauku meiteni; starp mums runājot, viņa ir briesmīgi nepieejama, lai gan nespēja pretoties kārdinājumam saņemt no manis gredzentiņu; tiesa, šis gredzentiņš ir īsts brīnums, to darinājis pats Benvenuto Čellīni, un tas visu izsaka!

Līdz šim vikonts de Marmaņs gandrīz neklausījās nekaunīgā pļāpas vārdu straumē un vairījās viņam atbildēt. Taču, izdzirdējis Benvenuto Čellīni vārdu, viņš saausījās.

—    Darinājis Benvenuto Čellīni? Velns parāvis! Pārāk grezna dāvana studentam.

—    O, saprotiet, dārgais baron… starp citu, kas jūs esat — barons, grāfs vai vikonts?

—    Vikonts, — Marmaņs atbildēja, kodīdams lūpas; viņu darīja vai traku familiārais runas veids, bet viņš gribēja pārliecināties, vai nevarēs izvilināt no studenta kādas noderīgas ziņas.

—    Saprotiet pats, dārgais vikont, gredzenu es neesmu pircis. Kur nu, lai arī sirds dziļumos esmu mākslinieks, par šādiem niekiem naudu neizdodu. To man uzdāvināja pats Benvenuto kā pateicību par to, ka pagājušo svētdien palīdzēju viņam atņemt prevo Lielo Nelas pili.

—    Tātad jūs esat Čellīni draugs? — Marmaņs noprasīja.

—    Visīstākais draugs, vikont, un tas dara man godu. Starp mums runājot, draugs uz dzīvību un nāvi, vai zināt. Jūs arī, protams, viņu pazīstat?

—    Jā.

—    Jūs varat būt laimīgs! Viņš ir ģēnijs, vai nav tiesa, mans dārgais? Piedodiet, ka es sacīju jums «mans dārgais», man piemīt šāds paradums, turklāt ari es esmu no augstas kārtas; tā vismaz mana māmuļa sacīja manam tēvam, kad viņš to dauzīja. Tātad, kā jau sacīju jums, esmu Benvenuto Čellīni izcilā talanta cienītājs, viņa uzticības persona, tikpat kā viņa brālis, tātad viņa draugu draugs un viņa ienaidnieku ienaidnieks, jo manam dižajam meistaram ienaidnieku netrūkst. Vispirms hercogiene d'Etampa, tad vecais nelga Parīzes prevo, pēc tam kaut kāds Marmaņs, briesmīgs lamzaks, jūs droši vien viņu pazīstat. Kā runā, viņš tīkojot pēc Lielās Nelas pils. Lai tikai pamēģina, velns parāvis!

—    Vai Benvenuto zināmi viņa nolūki? — vaicāja Marmaņs, kuru studenta tērzēšana bija ieinteresējusi.

—    Viņš tika brīdināts. Bet… cst! Labāk par to nerunāsim. Lai šis Marmaņs saņem, ko pelnījis.

—    Tātad Benvenuto, kā redzams, ir modrs? — vikonts vaicāja tālāk.

—    Modrs? Viņš vienmēr ir modrs. Cik reizes gan nelieši nav grasījušies viņu nogalināt viņa paša dzimtenē, taču viņš, paldies dievam, ikreiz tika sveikā cauri.

—    Un kā izpaužas viņa modrība?

—     Tikai nedomājiet, ka viņam mājās būtu vesels garnizons kā vecajam zaķapastalam prevo! O nē, gluži otrādi; patlaban viņš atrodas mājās viens, jo visi viņa mācekļi aizgājuši palīksmoties uz Vanvru. Es dzīros šodien apciemot savu draugu Benvenuto un uzspēlēt ar viņu bumbu. Taču Zervēza diemžēl sadomāja sacensties ar dižo zeltkali, un es, saprotiet pats, devu priekšroku 2er- vēzai.

—    Tādā gadījumā es aizstāšu jūs, — Marmaņs paziņoja.

—    Labi, dodieties pie viņa. Tā būs apsveicama rīcība. Ejiet, dārgais vikont, un pasakiet manam draugam Benvenuto, ka šovakar es viņu apciemošu. Un vēl ko: klauvējiet trīs reizes un labi stipri, kā mums norunāts. Tas tiek darīts aiz piesardzības, lai viņu nepārsteigtu nekauņa de Marmaņs, kas perina pret viņu ļaunus nodomus. Vai gadījumā jūs nepazīstat šo vikontu de Marmaņu?

—    Nē, nepazīstu.

—    2ēl! Jūs būtu varējis pastāstīt man, kāds viņš izskatās.

—    Kāpēc jums tas vajadzīgs?

—    Ja viņš gadītos man ceļā, es piedāvātu viņam kārtīgi izkauties; pats nezinu, kāpēc, taču, ticiet man, dārgais vikont, lai arī neesmu redzējis jūsu Marmaņu, nevaru viņu ciest ne acu galā, un, ja viņš nonāktu manās rokās, es noslānītu viņu mīkstu. Atvainojiet, bet mēs jau esam pie augustīniešu baznīcas, un es esmu spiests jūs atstāt. Jā, starp citu, kā jūs sauc, mans dārgais?

Vikonts soļoja tālāk, itin kā nedzirdēdams jautājumu.

—    A! — 2aks Obrī noteica, pavadīdams viņu ar skatienu. — Kā redzams, dārgais vikont, jūs vēlaties saglabāt inkognito: lūk, ko nozīmē īsts bruņnieciskums, vai arī es vispār šais lietās neko nesajēdzu. Kā jums labpatīk, dārgais vikont, kā jums labpatīk.

Un 2aks Obrī, sabāzis rokas kabatās, svilpodams aiz- soļoja līganā gaitā pa Batuāras ielu, kuras galā dzīvoja Žervēza.

Bet vikonts de Marmaņs turpināja savu ceļu uz Lielo Nelas pili.

Patiešām, kā bija sacījis 2aks Obrī, Benvenuto atradās mājās viens pats: Askānio kaut kur klīda, klaiņāja, nodevies saviem sapņiem, Katrīna ar Rupertas kundzi bija aizgājušas ciemos pie kādas draudzenes, bet mācekļi svinēja svētā Eluā svētkus Vanvrā.

Tēlnieks patlaban strādāja dārzā, veidodams mālā milzīgo Marsa statuju, kuras lielā galva pāri Lielās Nelas pils jumtiem, šķiet, raudzījās uz Luvru, kad mazais 2ans, kas todien stāvēja sardzē pie durvīm, Marmaņa trīskāršā klauvējiena maldināts, noturēja vikontu par draugu un ieveda viņu pagalmā kopā ar abiem algotņiem.

Lai arī Benvenuto nestrādāja, tērpies bruņās kā Ticiāns, toties, tāpat kā Salvatoram Rozam, viņam bija zobens pie sāniem un muskete pa tvērienam. Un Marmaņs redzēja, ka neko lielu viņš nav panācis, negaidīti ierazdamies pie Čellīni, jo bija sastapis viņu apbruņotu.

Marmaņs nobijās, taču pacentās apslēpt savu mazdūšību, un, kad Čellīni pavēlošā balsī, kas nepieļāva nekādu vilcināšanos ar atbildi, noprasīja, kālab viņš ieradies, vikonts nekaunīgi atbildēja:

—    Gar jums man nav nekādas daļas; mans vārds ir vikonts de Marmaņs, es esmu karaļa sekretārs. Un te būs viņa majestātes dāvinājuma raksts, — viņš piebilda, paceldams rullī satītu papīru virs galvas, — ar to man tiek piešķirta daļa no Lielās Nelas pils; esmu ieradies, lai dotu norādījumus, kā iekārtot pēc mana prāta pils istabas, kurās es turpmāk dzīvošu.

To pateicis, joprojām abu miesassargu pavadīts, Marmaņs devās uz durvīm, kas veda pils istabās.

Benvenuto satvēra musketi, kura, kā jau teicām, bija viņam vienmēr pie rokas, un divos lēcienos bija uz lieveņa durvju priekšā.

—    Stāt! — viņš uzsauca pērkondimdošā balsī, pastiepis labo roku pret Marmaņu. — Vēl viens solis, un jūs būsiet beigts!

Vikonts apstājās kā zemē iemiets, lai gan, spriežot pēc tikšanās sākuma, varēja gaidīt nežēlīgu cīniņu.

Jā, atsevišķi cilvēki spēj iedvest šausmas. Neizskaidrojamas bailes rada viņu skatiens, viņu kustības, viņu izskats, gluži tāpat kā lauvas skatiens, kustības un izskats. Viņu dusmas liek sastingt šaušalās; bet viņu spēks sajūtams jau pa gabalu. Ja tāds cilvēks piecērt kāju, sažņaudz dūres, sarauc uzacis, iepleš nāsis, tad apjūk pat drošsirži. Kad lielam zvēram uzbrūk sīki plēsoņas, tam pietiek atņirgt zobus un ierēkties, lai uzbrucēji sāktu drebēt aiz bailēm. Cilvēki, par kuriem mēs tagad runājam, ir draudīgi. Drosmīgie saskata viņos sev līdzīgus un, par spīti apslēptām bažām, ir gatavi mēroties ar viņiem spēkiem, turpretī vāri, bailīgi un gļēvi cilvēki, ieraudzījuši viņus, nodreb un atkāpjas.

Vikonts de Marmaņs, kā lasītājs droši vien nopratis, nepiederēja pie drosmīgajiem, bet Benvenuto izskatījās draudīgs.

Tāpēc, kad Marmaņs izdzirda pērkondimdošo balsi un redzēja, cik majestātiski pret viņu izstiepta Benvenuto roka, viņš saprata, ka muskete, zobens un duncis, ar ko zeltkalis bija apbruņots, aizraidīs uz viņsauli gan viņu pašu, gan viņa miesassargus.

Turklāt mazais Zans, redzēdams, ka maestro draud briesmas, bija satvēris garu šķēpu.

Marmaņs saprata, ka spēle ir zaudēta un viņam būs laimējies, ja viņš ar veselu ādu izkļūs no bīstamā stāvokļa, kurā pats bija iekūlies.

—     Labi, labi, meser juvelier, — viņš teica, — mēs tikai gribējām uzzināt, vai jūs pakļausieties viņa majestātes pavēlei. Jūs neatzīstat to, jūs atsakāties to pildīt! Brīnišķīgi! Mēs griezīsimies pie tā, kas piespiedīs jūs pildīt karaļa gribu. Un neiedomājieties, ka mēs parādīsim jums godu, uzsākdami ar jums divkauju. Palieciet sveiki!

—    Palieciet sveiki! — Benvenuto atbildēja, smiedams savus aizrautīgos smieklus. — 2an, izvadi pa vārtiem šos kungus'

Vikonts un abi algotņi apkaunoti atstāja Lielo Nelas pili, trīs vīrus bija nobiedējis viens, bet izvadīja laukā zeņķis.

Tā vikontam par lielām sirdssāpēm piepildījās arī viņa vēlēšanās: «Kaut es sastaptu Benvenuto vienu pašu!»

Mūsu varonīgais vikonts bija satracināts, jo dzīve viņu bija pievīlusi vēl nežēlīgāk nekā Zaķu Obrī un Skoconi, kuri sākumā pat neapjauta un vēl tik drīz neapjautīs likteņa ironiju.

«Hercogienei d'Etampai bija taisnība,» vikonts prātoja, «būs vien jāseko viņas padomam: jāsalauž zobens un jāuztrin duncis. Jā, viņš ir gatavais sātans, tieši tāds, kā par viņu runā, pagalam neiecietīgs un stūrgalvīgs. Viņa niknais skatiens man pateica skaidri un gaiši: vēl vienu soli, un tu tiksi nogalināts; taču pēc zaudējuma gaidāms laimests. Saturieties, maestro Benvenuto! Saturieties!»

Un tad viņš sāka zākāt algotņus, pieredzējušus karavīrus, kuri negribēja neko vairāk kā godīgi nopelnīt savu naudu, nogalinot vai tiekot nogalināti, un kuri atkāpdamies bija vienīgi izpildījuši sava saimnieka pavēli. Algotņi nosolījās uzbrukt no slēpņa drosmīgāk, taču Marmaņs, glābdams savu godu, nesenajā neveiksmē vainoja vienīgi viņus un paziņoja, ka uz slēpni kopā ar viņiem neiešot, lai paši tiekot galā kā mācēdami. Bet algotņi to vien vēlējās.

Pēc tam, ieteicis algotņiem par notikušo klusēt, viņš devās pie Parīzes prevo un pateica viņam, ka negrozāmi nolēmis, lai lieta būtu drošāka un atkristu visādas aizdomas, atlikt izrēķināšanos ar Benvenuto līdz tai dienai, kad tēlnieks ar pamatīgu naudas zuteni vai kādu vērtīgu mantu iemaldīsies kādā tumšā un klusā ieliņā. Tad visi noticēs, ka Benvenuto nogalinājuši laupītāji.

Tagad mums atliek vienīgi uzzināt, kādas nelaimes piemeklēja hercogieni d'Etampu, Askānio un Čellīni, kad piepildījās arī viņu vēlēšanās.

XVI GALMĀ

Tikmēr Askānio bija pabeidzis lilijas zīmējumu un — vai nu aiz ziņkāres, vai arī sekodams aicinājumam, kādu sajūt nelaimē nonācis cilvēks pret to, kas viņu žēlo, —•

tūdaļ devās uz hercogienes d'Etampas pili. Bija pulksten divi pēc pusdienas, un šai laikā hercogiene sēdēja lielajā zālē vesela galminieku pulka ielenkumā. Hercogienes d'Etampas pils durvis Askānio vienmēr bija atvērtas tāpat kā Luvras durvis viņa skolotājam Čellīni, Askānio tūlīt ieveda uzgaidāmā istabā un nekavējoties pieteica hercogienei. Hercogiene nodrebēja aiz prieka, apzinādamās, ka parādīsies jaunajam cilvēkam visā savā spožumā, un pusbalsī deva kaut kādus norādījumus Izabo, kura katram gadījumam stāvēja viņai blakus. Izabo devās pie Askānio un, paņēmusi viņu pie rokas, klusēdama ieveda kādā gaitenī, pēc tam, pacēlusi portjeru, viegli pastūma jaunekli uz priekšu. Askānio attapās lielajā parādes zālē aiz krēsla, kurā sēdēja pils pavēlniece, kas, vairāk pēc savas satrauktās dvēseles trīsām nekā pēc portjeras šalkoņas atskārtusi jaunekli sev blakus, sniedza pāri plecam savu glezno roku skūpstam, tālab Askānio, atrazdamies tik neparastā stāvokli, pietvīka līdz ausu galiem.

Daiļo hercogieni, kā mēs jau sacījām, ielenca vesels galminieku pulks; viņai pie labās rokas sēdēja hercogs de Medīna-Sidonia, Kārļa Piektā vēstnieks, pie kreisās rokas — msjē de Monbrions, Orleānas Šarla — karaļa otrā dēla audzinātājs; pārējie augstmaņi bija izvietojušies puslokā pie viņas kājām.

Šeit bija ne vien izcilākie kaiaļvalsts dižvīri, karavadoņi, valstsvīri, augstas amatpersonas, mākslinieki, bet arī protestantu partijas vadoņi, kurus hercogiene d'Etampa slepus atbalstīja; visi šie galmā ieredzētie augstmaņi bija arī karaļa favorītes galminieki. Skats bija dižens un pirmajā brīdī žilbinošs. Sarunas atdzīvināja ironiskas piezīmes par dofina favorīti Diānu de Puatjē, ar kuru hercogiene d'Etampa naidojās. Anna tikpat kā nepiedalījās šai seklajā vārdu rotaļā un tikai reizēm itin kā netīšām izmeta kādu piezīmi: «Pietiks, kungi, beidziet aprunāt Diānu, ka nenoskaišas Endimions.» Vai arī: «Nabaga Diānas kundze izgāja pie vīra tai dienā, kad es piedzimu.»

Ja neskaita šīs atsevišķās piezīmes, kas piešķīra tērzēšanai asumu, hercogiene d'Etampa uzturēja sarunu vienīgi ar diviem saviem kaimiņiem; viņa runāja pusbalsī, taču ļoti dzīvi un piedevām pietiekami skaļi, tā ka Askānio, kas spožajā augstmaņu sabiedrībā jutās pagalam apjucis, varēja viņu skaidri sadzirdēt.

—    Jā, msjē Monbrion, — daiļā hercogiene sacīja savam kaimiņam pa kreisi, — mums nav jātaupa pūles, lai jūsu audzēknis izaugtu par brīnišķīgu princi: redzat, viņš reiz būs mūsu īstais karalis. Man ir godkārīgi sapņi par mūsu mīļā zēna nākotni, un es jau tagad gatavoju viņam karaļvalsti tam gadījumam, ja dievs atņems mums viņa tēvu. Pieņemsim, ka Anrī Otrais, kas, starp mums runājot, ir nožēlojams, uzkāps Francijas tronī, — lai jau. Mūsu karalis būs Francijas karalis, lai arī mēs atstāsim viņa vecākajam brālim Diānu un Parīzi. Mēs paņemsim līdzi kopā ar mūsu Šarlu Parīzes garu. Galms būs tur, kur būšu es, msjē Monbrion; es pārvietošu sauli, ap mums pulcēsies tādi diži mākslinieki kā Primatičo, tādi apburoši dzejnieki kā Klemāns Maro, kurš saviļņots klusi sēž, lūk, tur kaktiņā, kas skaidri liecina, ka viņš vēlas nolasīt mums savas vārsmas. Visi šie cilvēki savos dvēseles dziļumos ir drīzāk godkārīgi nekā mantkārīgi un vairāk alkst slavas nekā naudas. Un viņi būs uzticami nevis tam, kas dāsni apbērs viņus ar balvām, bet gan tam, kurš apvīs viņus ar nevīstošu slavu. Un arī tas, kuram viņi būs uzticīgi, kļūs aizvien diženāks, jo viņu slava ar savu spožumu apstaros pilsētu, kas devusi viņiem patvērumu. Dofins mīl vienīgi savus turnīrus: labi, atstāsim viņam šķēpus un zobenus, bet paši ķersimies pie spalvām un otām! O, neraizējieties, msjē Monbrion, es nekad nepieļaušu, lai pirmā būtu Diāna, iespējams, nākamā karaliene. Lai pacietīgi gaida, kad laiks un gadījums ieliks viņas rokās karaļvaru; man tā tiks piešķirta otrreiz. Starp citu, ko jūs sakāt par Milānas hercogisti? Jūs atrastos tur līdzās saviem Zenēvas draugiem, — es zinu, jūs neesat vienaldzīgs pret jauno mācību Vācijā. Cst! Mēs vēl atgriezīsimies pie šīs sarunas, un es jums pastāstīšu ko tādu, kas jūs gaužām pārsteigs. Vai zināt, kāpēc Diānas kundze ņēmusi savā aizgādībā katoļus? Viņa protežē, bet es protestēju — un tas ir viss.

Pēc šiem vārdiem hercogiene d'Etampa, pavēloši pamājusi ar roku un aplaidusi apkārt dziļdomīgu skatienu, beidza klāstīt savas slepenākās domas, kas bija pagalam mulsinājušas Orleānas Šarla audzinātāju. Viņš dzīrās ko atbildēt, taču hercogiene jau bija pagriezusies pret hercogu de Medīnu-Sidoniu.

Kā jau teicām, Askānio visu dzirdēja.

—    Kā jūs domājat, vēstnieka kungs, — hercogiene d'Etampa ierunājās, — vai imperators beidzot sadūšosies doties cauri Francijai? Taisnību sakot, nekā citādi viņam' neizkļūt no grūtā stāvokļa, slīcējs ķeras pat pie salmiņa. Viņa brālēns Henrijs Astotais bez sirdsapziņas pārmetumiem saņems viņu ciet, un, ja viņš arī izspruks angļiem, tad nonāks turku rokās; uz sauszemes viņu aizturēs protestantu valdnieki. Ko darīt? Viņam jādodas cauri Francijai vai arī daudz kas jāupurē! Jāatsakās apspiest Gentes dumpiniekus, savus dārgos novadniekus. Mūsu lielais imperators Kārlis taču ir Gentes pilsonis. Starp citu, tas visiem dūrās acīs, kad viņš bez pienācīgās godbijības izturējās pret viņa karalisko majestāti. Imperators, kā redzams, ir tik nedrošs un piesardzīgs šo atmiņu dēļ, msjē de Medīna. O, mēs viņu labi saprotam! Viņš baidās, ka Francijas karalis varētu viņam atriebties par gūstu Spānijā un Parīzes gūsteknim būtu jāsamaksā atlikums no izpirkšanas naudas, ko nav atlīdzinājis Eskoriāla gūsteknis. Ak dievs, lai viņš nomierinās! Ja arī Kārlis Piektais nevar pacelties līdz mūsu bruņnieciskajam godīgumam, tad vismaz, es ceru, viņš būs dzirdējis par to.

—    Protams, kundze, — vēstnieks atbildēja, — mums ir zināma Fransuā Pirmā godprātība, ja viņam ļauts izšķirties pašam, taču mēs baidāmies …

Hercogs uz brīdi apklusa.

—    Jūs baidāties no padomdevējiem, vai ne? — hercogiene uztvēra viņa domu. — Jā, jā, es labi zinu, padoms, ko izteikušas skaistas lūpiņas, padoms, kas dots asprātīgi un jautri, nevar neietekmēt karaļa lēmumus. Jūsu pienākums ir ņemt to vērā, vēstnieka kungs, un kaut ko darīt piesardzības labā. Turklāt jums droši vien dotas neierobežotas pilnvaras vai arī, ja šādu pilnvaru nav, ir parakstīta veidlapa, uz kuras nedaudz vārdos var uzrakstīt ļoti daudz. Mēs zinām, kā tas tiek darīts. Mēs esam mācījušies diplomātiju, un es pat lūdzu karali iecelt mani par vēstnieku, jo, manuprāt, man ir spilgti izteiktas dotības vest sarunas. Es lieliski saprotu, cik sāpīgi būs Kārlim Piektajam atdot daļu no savas impērijas, lai paglābtos no gūsta vai nodrošinātu savu neaizskaramību. No otras puses,

^Flandrija ir viena no krāšņākajām viņa kroņa rotām, mantojums no Burgundijas Marijas — viņa vecmāmiņas pa mātes līniju, un ir grūti atteikties ar vienu spalvas vilcienu no senču īpašuma, it īpaši, ja šis īpašums var pārvērsties no lieihercogistes par nelielu monarhiju. Ak dievs, kāpēc es visu to jums saku! Politika man ir tik pretīga! "Runā, ka tā darot neglītu, protams, tas attiecas tikai uz sievietēm. Tiesa, laiku pa laikam es bez jebkāda nolūka bilstu divus trīs vārdus par valsts lietām, taču, ja viņa majestāte uzstāj, gribēdams labāk izprast manu domu, es lūdzu atpestīt mani no garlaicīgām sarunām, bet dažkārt pat aizbēgu prom, atstādama viņu iegrimušu pārdomās. Būdams pieredzējis un labs cilvēku pazinējs, jūs droši vien teiksiet, ka tieši šādi vējā kaisīti vārdi diedzē asnus karalim līdzīgu cilvēku prātos, ka vējš, kā varēja gaidīt, neaiznes prom šos vārdus un tie gandrīz -vienmēr atstāj lielāku ietekmi nekā gara spriedelēšana, kurā neviens neklausās. Iespējams, ka tas tā ir, msjē de Medīna, iespējams. Es esmu tikai vāja sieviete, dievinu tērpus un rotaslietas, un jūs tūkstoškārt labāk par mani orientējaties šais nopietnajos jautājumos; taču reizēm lauva lūdz palīdzību skudrai, bet laiva izglābj grimstoša kuģa apkalpi. Mēs esam radīti, lai saprastu viens otru, hercog, un runa ir vienīgi par to, kā panākt šo saprašanos.

—    Ja jums labpatiksies, kundze, — vēstnieks sacīja,

—   tas notiks drīz.

—    Dots devējam atdodas, — hercogiene turpināja, izvairīdamās no tiešas atbildes. — Paklausīdama savai sirdsbalsij, es allaž iesaku Fransuā Pirmajam veikt lielus un cildenus darbus, lai arī reizēm sirdsbalss nesaskan ar prāta apsvērumiem. Jādomā arī par to, cik tas izdevīgi, cik izdevīgi Francijai, pats par sevi saprotams. Tomēr es uzticos jums, msjē Medīna, un uzturēšu ar jums sakarus; starp citu, domāju, ka imperators rīkosies saprātīgi, paļaudamies uz karaļa godavārdu.

—    Ak, ja jūs būtu mūsu pusē, kundze, viņš ne brīdi nešaubītos.

—    Maestro Klemān Maro, — hercogiene pēkšņi pārtrauca vēstnieku, itin kā nesadzirdējusi viņa izsaucienu,

—   maestro Klemān Maro, vai jūs gadījumā neesat sacerējis kādu daiļu madrigālu vai skanīgu sonetu, ko mums nolasīt?

—    Kundze, — dzejnieks atbildēja, — visi soneti un madrigāli ir tikai ziedi, kas uzplaukst jūsu brīnišķīgo acu saulē; raugoties uz tām, es nupat sacerēju desmitrindi.

—    Vai tiešām, maestro? Jauki! Mēs klausāmies. A, mesers prevo, priecājos jūs redzēt, piedodiet, ka nepamanīju jūs uzreiz! Vai jums nav kādas ziņas no jūsu nākamā znota — mūsu drauga grāfa d'Orbeka?

—    Jā, kundze, — mesers d'Esturvils atbildēja. — Viņš raksta, ka steidzoties ātrāk atgriezties, ceru, ka mēs drīz viņu redzēsim.

Kāda apslāpēta nopūta lika hercogienei d'Etampai nodrebēt, taču viņa, pat neatskatījusies uz to, kas izdvesa šo nopūtu, turpināja:

—    Mēs visi par viņu priecāsimies! Arī jūs esat šeit, vikont Marmaņ! Kā jums veicās, vai esat atradis sava dunča maksti?

—    Nē, kundze; bet es esmu ticis uz pēdām un tagad zinu, kur tā meklējama.

—    Vēlu panākumus, vikonta kungs, vēlu panākumus! Vai jūs jau esat sagatavojies, maestro Klemān? Mēs klausāmies.

—    Hercogienei d'Etampai veltītas vārsmas! — dzejnieks pavēstīja.

Atskanēja atzinīgi čuksti, un dzejnieks sāka skandēt šādu desmitrindi:

Par Tampu saukta rožu leja, Ko tūkstoš krāšņu teiksmu vij, Tur dzidri strauti urdz kā dzeja Un Tesālijas saule sij. Nu Jupiters tai vietu mij: Uz Franciju to droši vada Un jaunu vārdu lejai rada, Par Etampu to nosaukt steidz, Jo vārds šis daiļumam ir rada, To Francijā it visi teic.

Hercogiene d'Etampa izteica savu atzinību ar aplausiem un smaidu, un tūdaļ arī visi pārējie sāka sist plaukstas un laipni smaidīt dzejniekam.

—    Es redzu, — hercogiene sacīja, — ka kopā ar Tam- pas ieleju Jupiters pārnesis uz Franciju arī Pindaru.

Teikdama šos vārdus, hercogiene piecēlās, un tūdaļ piecēlās arī pārējie. Šai sievietei bija pamats uzskatīt sevi par īsto karalieni. Tālab ar majestātisku žestu viņa lika noprast klātesošajiem, ka audience beigusies, un galminieki aiziedami viņai zemu klanījās kā karalienei.

—    Palieciet, Askānio, — viņa pačukstēja.

Askānio paklausīja.

Kad visi bija aizgājuši, varaskārā un augstprātīgā valdniece, palikusi divatā ar Askānio, pārvērtās par maigu un mīlošu sievieti.

Jaunekli, kas bija dzimis vienkāršā ģimenē, audzis tālu no galma spožuma, gandrīz vai klosterim līdzīgā darbnīcas vientulībā un augstmaņu pilis retu reizi apmeklējis vienīgi kopā ar savu skolotāju, bija samulsinājis un apžilbinājis nupat redzētais spožums, visa šī galminieku rosība un visas šīs sarunas. Viņam reiba galva, dzirdot, cik brīvi un nepiespiesti, itin kā jokodama hercogiene d'Etampa runā par tik svarīgiem nākotnes plāniem, nevērīgi rotaļājas ar karaļu likteņiem un karaļvalsts labklājību. Nupat viņa acu priekšā šī sieviete kā pats liktenis vienus nolēma ciešanām, citiem dāvāja prieku, ar vienu un to pašu roku žvadzināja važas un norāva karaļiem kroņus. Un nu šī sieviete, kurai dota augstākā vara, kura tik nevērīgi izturas pret dižciltīgajiem glaimotājiem, raugās uz viņu ne vien kā maiga un mīloša sieviete, bet arī kā bikla un pazemīga verdzene. No vienkārša skatītāja Askānio pēkšņi pārvērtās par galveno personāžu.

Starp citu, hercogiene, būdama koķete, visu bija smalki paredzējusi, lai radītu iespaidu. Askānio juta, kā šī sieviete pretēji viņa gribai pakļauj savai varai ja arī ne viņa sirdi, tad prātu katrā ziņā, taču viņš vēl bija tik liels bērns, ka centās būt vēss un skarbs, lai apslēptu savu mulsumu. Un iespējams, ka viņš redzēja aizslīdam starp viņu un hercogieni savas sirdsšķīstās Kolombas ēnu, redzēja viņas balto tērpu, viņas apgaroto seju.

XVII

mīlestība un kaislība

—     Kundze, — Askānio sacīja hercogienei d'Etampai,

—    vai atceraties, jūs pasūtījāt man liliju. Jūs likāt man atnest zīmējumu, tiklīdz tas būs gatavs. Šorīt es pabeidzu zīmējumu. Te tās ir.

—     Mums vēl būs diezgan laika, Askānio, — hercogiene noslēpumaini sacīja, smaidīdama valdzinošu smaidu.

—     Apsēdieties taču! Stāstiet, mans mīļais slimnieciņ, — kā uzvedas jūsu brūce?

—    Brūce sadzijusi, kundze, — Askānio atbildēja.

—    Plecs sadzijis, bet šeit? — hercogiene vaicāja, maigi un graciozi pielikdama roku pie jaunekļa sirds.

—    Es lūdzu jūs, kundze, aizmirstiet visus manus murgus. Esmu tik ļoti dusmīgs uz sevi, ka apgrūtināju jūsu gaišību.

—    Ak mans dievs! Kāpēc tāda noslēgtība? Saraukta piere? Kāpēc tik skarba balss? Jūs garlaikoja šie cilvēciņi, vai ne, Askānio? Bet ko lai es saku? Es viņus ienīstu, viņi man ir pretīgi, bet es no viņiem baidos. O, cik ļoti man gribējās iespējami ātrāk palikt divatā ar jums! Jūs ievērojāt, cik veikli es tiku no viņiem vaļā?

—    Jums taisnība, kundze; man, nabaga māksliniekam, nebija diez cik ērti šai spožajā sabiedrībā. Es atnācu tikai parādīt jums liliju.

—    Ak dievs, parādīsiet mazliet vēlāk, — hercogienē turpināja, pašūpojusi galviņu. — Cik jūs esat salts, cik drūms, bet es taču esmu jūsu draugs! Viņreiz jūs bijāt tik vaļsirdīgs, tik mīļš. Kas izraisījis šo pārmaiņu, Askānio? Bez šaubām, jūsu skolotājs, kurš nevar mani ciest. Kā gan jūs varējāt mierīgi noklausīties viņa uzbrukumos man, Askānio? Nu, esiet taču atklāts: jūs runājāt ar viņu par mani? Un viņš jums teica, ka uzticēties man ir bīstami, ka manā draudzībā slēpjas slazdi. Vai tik viņš nav sacījis jums, ka es jūs nicinu? Atbildiet taču!

—    Viņš man teica, ka jūs esot manī iemīlējusies, kundze, — Askānio sacīja, vērīgi uzlūkodams hercogieni.

Hercogiene d'Etampa brīdi klusēja, apsvērdama veselu gūzmu pretrunīgu domu. Viņa, protams, gribēja, lai Askānio uzzinātu par viņas mīlestību, taču bija nolēmusi sagatavot tam augsni pamazām, ar šķietamu vienaldzību izravējot no viņa sirds mīlestību pret Kolombu. Tagad, kad viņas slazdi bija atklāti, viņa varēja uzvarēt vienīgi atklātā kaujā. Un viņa tūdaļ izšķīrās par to.

—     Jā, es atzīstos, — viņa sacīja, — es mīlu tevi. Vai tas ir noziegums? Varbūt kļūda? Bet kā var pakļaut savai gribai mīlestību vai naidu? Tu nekad nebūtu uzzinājis par manu mīlestību. Kāpēc tev vajadzēja to sacīt, ja tu mīli citu? Taču tavs skolotājs, pateikdams tev manu noslēpumu, atklāja tev manu dvēseli, un galu galā viņš to labi darījis, Askānio. Ielūkojies tad manā sirdī, un tu saskatīsi tajā tik dziļu pielūgsmi, ka jutīsies aizkustināts. Un tagad savukārt arī tev, Askānio, jāiemīl mani.

Anna d'Etampa, sieviete ar spēcīgu un neikdienišķu raksturu, sieviete, kura nicināja galminiekus, jo redzēja tiem cauri, sieviete, kura bija godkārīga aiz garlaicības, sieviete, kurai netrūka mīļāko, pati vēl nekad nebija mīlējusi. Viņa savaldzināja karali, admirālis Brions pārsteidza viņas iztēli, grāfs Longvāls viņai patika, taču prāts viņai vienmēr valdīja pār sirdi. Beidzot viņa bija iepazinusi mīlestību — īstu un spēcīgu, maigu un dziļu mīlestību, pēc kādas bija ilgojusies, bet nekad nebija sastapusi, un nu izrādījās, ka viņai ir sāncense. Kas par to? Jo ļaunāk sāncensei! Šī meitene pat neapjauš, cik nežēlīga viņa var būt savā kaislībā. Anna veltīs savai mīlestībai visu savu gribu, visus savus dvēseles spēkus. Šī meitene nezina, ka viņai draud bojā eja, kļūstot par sāncensi hercogienei, pašai hercogienei d'Etampai, kas nevienam neatdos savu Askānio; viens vienīgs viņas skatiens, viens vienīgs viņas vārds vai žests var sagraut visus šķēršļus starp viņu un viņas mīļoto. Tātad kauliņi ir mesti, karaļa favorītes godkāre un skaistums kopš šā brīža kalpos mīlestībai pret Askānio un greizsirdības izraisītajam naidam pret Kolombu.

Bet nabaga Kolomba šai brīdī varbūt sēdēja, pārliekusies pār izšuvumu rāmi, vai, nometusies ceļos, lūdza dievu.

Askānio tik kvēla un tik bīstama mīlestība gan valdzināja, gan biedēja. Benvčnuto bija viņu brīdinājis, un Askānio tagad saprata, ka hercogienes jūtas nav tukša kaprīze; viņam gan netrūka spēka, lai cīnītos pret šīm jūtām, tomēr trūka pieredzes, kas ļautu maldināt un pakļaut sev pretinieku. Viņam vēl nebija ne divdesmit gadu, viņš bija pārāk taisnprātīgs, lai izliktos, — nabaga jauneklis iedomājās, ka atmiņas par Kolombu. un sirdsšķīstās meitenes vārds noderēs viņam kā ierocis, lai uzbruktu un aizstāvētos, tas būs viņa šķēps un vairogs; taču izrādījās, ka viņš, gluži otrādi, vēl dziļāk ietrieca bultu hercogienes d'Etampas sirdī, jo mīlestība bez sāncensības un cīņas, iespējams, ātri vien viņai apniktu.

— Labi, Askānio, — hercogiene jau mierīgāk sacīja, pamanījusi, ka jaunais cilvēks klusē, droši vien izbijies no viņas vārdiem, — aizmirsīsim tagad manu mīlestību, par kuru mums bija jārunā vienīgi tālab, ka jūs tik neuzmanīgi izteicāt kādu frāzi. Labāk padomāsim par jums. O, es mīlu jūs pašaizliedzīgi, es apzvēru jums to! Es gribu ienest mirdzumu jūsu dzīvē, kā jūs ienesāt to manējā. Jūs esat bārenis, atļaujiet man būt jums mātes vietā. Jūs dzirdējāt, ko es sacīju Monbrionam un Medīnam, un droši vien nodomājāt, ka man nepiemīt nekādas citas jūtas kā vienīgi godkāre. Tiesa, es esmu godkārīga, bet tikai jūsu dēļ. Kopš kura laika es sapņoju par neatkarīgas hercogistes izveidošanu Itālijas sirdī? Kopš tā laika, kad iemīlēju jūs. Un, ja es būšu tur karaliene, kas tad būs īstenais karalis? Jūs. Jūsu dēļ es izveidošu impēriju vai karaļvalsti! Ak, jūs vēl nepazīstat mani, Askānio, nepazīstat manu raksturu! Jūs taču redzat, es stāstu jums vistīrāko patiesību, atklāju jums visus savus nodomus. Un tagad savukārt jūs uzticiet man savus noslēpumus, Askānio. Pastāstiet man par saviem sapņiem, un es tos piepildīšu, pastāstiet man par savām iegribām, un es kļūšu to verdzene!

—    Kundze, arī es gribu būt atklāts un patiess tāpat kā jūs, gribu uzticēt jums savus noslēpumus, tāpat kā jūs uzticējāt man savējos. Es neko nevēlos, neko nekāroju, neko negribu iegūt kā vienīgi Kolombas mīlestību.

—    Bet viņa taču tevi nemīl, tu pats man to sacīji!

—   Taisnība. Todien es biju izmisis. Bet tagad — ko var zināt…

Askānio nodūra acis un pusbalsī piebilda:

—    Jūs taču mani mīlat.

Hercogieni satrieca neapgāžamā patiesība, kādu Askānio, mīlas jūtu vadīts, bija neviļus izteicis. Iestājās īss klusuma brīdis; hercogiene tikmēr paguva apvaldīt sevi.

—    Askānio, — viņa sacīja, — nerunāsim šodien par sirdslietām. Es jau lūdzu jums to un tagad lūdzu vēlreiz. Redzat, jums, vīriešiem, mīlestība nepiepilda visu dzīvi. Vai tad jūs, piemēram, neesat sapņojis par pagodinājumiem, bagātību, slavu?

—    Jā, jā, sapņoju! Bet nu jau veselu mēnesi es alkstu tikai vienu, — Askānio atbildēja, visu laiku, pašam negribot, atgriezdamies pie aizsāktā temata.

Viņi atkal kādu brīdi klusēja.

—    Jūs mīlat Itāliju? — Anna ar piespiešanos pavaicāja.

—    Jā, kundze, — Askānio atbildēja. — Tur zied apelsīnu koki, un to paēnā tik patīkami tērzēt! Uz zilā debesu fona vēl maigākas un vēl skaistākas šķiet brīnišķās ainavas.

—    O, cik labprāt es aizvestu tevi tur, lai tu piederētu man, vienīgi man! Es gribētu tev būt visa pasaule, tāpat kā tu man esi visa pasaule! Ak dievs, ak dievs! — hercogiene iesaucās, nespēdama pārvarēt savas jūtas.

Taču, lai atkaļ nenobiedētu Askānio, viņa saņēmās un turpināja:

—    Bet es domāju, ka jūs vairāk par visu mīlat mākslu!

—    Par visu vairāk es mīlu viņu! Mīlu! — Askānio sacīja. — Nevis es, bet mans skolotājs Čellīni sevi visu atdod saviem darbiem. Viņš ir dižens, apbrīnas cienīgs, nepārspējams mākslinieks! Blakus viņam es esmu tikai nožēlojams māceklis. Es devos viņam līdzi uz Franciju nevis tāpēc, lai iegūtu bagātību un slavu, bet vienīgi aiz mīlestības pret viņu, lai mums nebūtu jāšķiras, jo tai laikā viņš bija man vistuvākais. Man nav savas gribas, nav patstāvības. Es kļuvu par zeltkali, lai sagādātu viņam prieku, tāpēc ka viņš to vēlējās, viņa dēļ es kļuvu arī par gravieri, jo viņš jūsmoja par smalki iegravētiem ornamentiem.

—     Tad klausies taču! — hercogiene viņu pārtrauca. — Dzīvot Itālijā, būt varenam, gandrīz karalim, atbalstīt māksliniekus un pirmām kārtām Čellīni, dāvināt viņam bronzu, sudrabu un zeltu, no kā darināt rotaslietas un skulptūras, bet galvenais — mīlēt un tikt mīlētam! Saki, Askānio, vai tas nav brīnišķīgs sapnis!

—    Tā būtu paradīze, kundze, ja kopā ar mani būtu Kolomba un es tiktu mīlēts!

—    Atkal Kolomba, mūžīgi Kolomba! — hercogiene iesaucās. — Labi, lai.notiek, ja viņa visu laiku nodarbina mūsu domas un prātus, ja tava Kolomba netieši piedalās mūsu sarunā, ja viņa nemitīgi atrodas tavā acu priekšā, ja pēc viņas tiecas tava sirds, parunāsim par viņu un par mani'atklāti un bez izlikšanās; viņa tevi nemīl, un tu lieliski to zini.

—    O nē, es vairs neesmu par to pārliecināts, kundze.

—    Bet viņa taču precas ar citu! — hercogiene iesaucās.

—    Droši vien to darīt viņai liek tēvs, — Askānio iebilda.

—    Tēvs liek! Ja tu mīlētu mani, tāpat kā mīli viņu, un es būtu viņas vietā, vai tiešām pasaulē atrastos tāds spēks, tāda griba, tāda vara, kas spētu mūs abus izšķirt? O, es visu pamestu, no visa atteiktos, es steigtos pie tevis, uzticētu tev savu mīlestību, savu godu, savu dzīvību! Nē, nē, tici man, viņa tevi nemīl, vēl vairāk: ari tu viņu nemīli!

—    Es nemīlu viņu? Nemīlu Kolombu? Jūs droši vien pārteicāties, kundze!

—    Nē, tu nemīli viņu. Tu maldini pats sevi. Tavā vecumā mīlas alkas bieži vien notur par mīlestību. Ja tu būtu vispirms ieraudzījis mani, tu iemīlētos nevis viņā, bet manī. O, kad es iedomājos vien, ka tu būtu varējis iemīlēt mani! Nē, nē! Es labāk būšu tavs sirdsdraugs. Es nepazīstu Kolombu, droši vien viņa ir glīta, viņa ir tikla, viņa ir tavu sapņu iemiesojums; taču šīs jaunās meitenes neprot mīlēt. Tava Kolomba tev nepateiktu to, ko pateicu es, kuru tu noniecini; viņa ir pārāk uzpūtīga, pārāk atturīga, liekas, pat pārāk kautrīga. Turpretī mana mīlestība ir vienkārša un arī tās valoda ir vienkārša. Tu nicini mani, uzskati, ka es aizmirstu, kā sievietei jāuzvedas, bet tas viss tāpēc, ka es neliekuļoju. Kad tu labāk iepazīsi pasauli, kad tu dziļāk ielūkosies dzīvē un būsi izjutis visu tās rūgtumu, tu sapratīsi, cik netaisni esi pret mani izturējies; tu apbrīnosi mani. Bet es negribu, lai mani apbrīnotu, es gribu, lai mani mīlētu. Atkārtoju, Askānio, ja es nemīlētu tevi tik stipri, es melotu, izliktos, koķetētu; bet es pārāk stipri mīlu, lai tevi pavedinātu. Es gribu iegūt tavu sirdi kā dāvanu, es negribu to nozagt. Ko tev dos tava mīlestība pret šo meiteni? Atbildi! Ciešanas, mans mīļais, vairāk neko. Turpretī es varu tev daudz ko dot. Vispirms — esmu cietusi par diviem un ceru, ka dievs tālab aiztaupīs ciešanas tev; bez tam savu bagātību, savu varu, savu pieredzi — itin visu es nolikšu pie tavām kājām. Mana dzīve saplūdīs ar tavējo, es pasargāšu tevi no kļūdām un postošas ietekmes. Lai iegūtu bagātību un slavu, māksliniekam bieži vien zemu jāklanās, jāizdabā, jāpazemojas.-Kopā ar mani no tā tev nav jābaidās. Es nemitīgi virzīšu tevi augšup, būšu tev par kāpnēm. Kopā ar mani tu saglabāsi savu lepnumu un skaidrību, Askānio!

—    Bet Kolomba? Kolomba taču ir visdzidrākā pērle!

—    Mans bērns, tici man, — hercogiene jau runāja nevis jūsmīgi, bet skumīgi, — tiklā, nevainīgā Kolomba darīs tavu dzīvi neauglīgu un vienmuļu. Jūs abi neesat no šās pasaules: dievs radījis eņģeļus nevis tāpēc, lai savienotu viņus, bet lai darītu labākus ļaunos.

Un hercogiene to pateica tik. patiesi, tik sirsnīgi, ka Askānio neviļus sajuta pamostamies maigumu un līdzjūtību pret viņu.

—    Ak vai, kundze, — viņš sacīja, — es redzu, ka jūs ļoti mīlat mani, un esmu dziļi aizkustināts; taču mana mīlestība ir vēl skaistāka!

—     O, cik tas ir pareizi! Cik pareizi ir tas, ko tu saki! Tavu nevērību es vērtēju augstāk par vismaigākajiem karaļa vārdiem. O, es mīlu pirmo reizi, pirmo reizi mūžā, zvēru tev!

—    Bet karali? Jūs nemīlat karali, kundze?

—    Nē! Es esmu vīna sirds valdniece, bet viņš nav mans sirds valdnieks.

—    Bet viņš taču jūs aizvien mīl?

—    Ak dievs! — Anna iesaucās, vērdamās Askānio acīs un saņemdama abas jaunekļa rokas. — Ak dievs, cik gan es būtu laimīga, ja tu būtu kaut mazliet greizsirdīgs! Doma par karali tev sagādā netīksmi, vai ne? Paklausies: līdz šim es biju tev hercogiene, bagāta, dižciltīga, varena, kas gatava tevis dēļ noraut karaļiem kroņus un apgāzt troņus. Varbūt tev labāk patīk vienkārša, nabadzīga sieviete, kas dzīvo vientulībā, tālu no sabiedrības, tērpusies baltā kleitā, ar iauku ziediem matos? Varbūt tāda tev patīk labāk, Askānio? Tad atstāsim Parīzi, sabiedrību, galmu. Aizbrauksim, patversimies kādā tavas Itālijas stūrītī zem brīnišķīgajām piejūras priedēm, kaut kur pie tava brīnumjaukā Neapoles līča. Es esmu tava, es esmu gatava tev visur sekot. O, Askānio, Askānio, vai tiešām tas neglaimo tavam lepnumam, ka tevis dēļ es upurēju kronētu mīļāko?i

—    Kundze, — Askānio atbildēja, juzdams, ka viņa sirds neviļus kūst tik lielas mīlestības liesmās, — kundze, mana sirds ir ļoti lepna un ļoti prasīga: jūs nevarat atdāvināt man savu pagātni.

—     Pagātni! O, cik gan cietsirdīgi ir vīrieši! Pagātni! Vai tad nelaimīga sieviete var atbildēt par savu pagātni, ja gandrīz vienmēr notikumi un apstākļi, kas veido šo pagātni, ir spēcīgāki par viņu? Iztēlojies, ka viesulis paceļ tevi gaisā un aiznes uz Itāliju; kad tu atgriezīsies — pēc gada, diviem gadiem, trim gadiem —, vai tiešām tu būsi sašutis par savu karsti mīļoto Kolombu, uzzinājis, ka viņa pakļāvusies vecāku gribai un apprecējusies ar grāfu d'Orbeku? Vai tiešām tu būsi sašutis par viņas netiklību? Vai tiešām tu nosodīsi viņu par to, ka viņa izpildījusi vienu no dieva baušļiem? Un iedomājies vēl, ka viņai nav ātmiņu par tevi, ka viņa nemaz nav tevi pazinusi, ka viņa, skumju pārņemta un bēdu nomākta, šķiet, paša dieva aizmirsta, alkst pēc paradīzes, kuru sauc par mīlestību un kuras vārti viņai aizvērti, ka viņa iemīlējusi kādu citu, nevis vīru, ko nespēj mīlēt, ka aizgrābtības mirklī viņa dāvājusi savu sirdi izredzētajam, — vai tiešām šī sieviete būs zudusi tavās acīs, kritusi negodā tavā sirdī, vai tiešām šai sievietei vairs nav ko cerēt uz laimi, ja viņa vairs nevar atsaukt savu pagātni, lai apmainītu to pret tavu sirdi? O, kāda netaisnība, kāda cietsirdība!

—    Kundze …

—     Varbūt tas ir mans dzīves stāsts? Uzklausi mani un tici man. Atkārtoju — manu ciešanu mēra pārpārēm pietiktu diviem. Pat dievs piedod cietējai, bet tu nepiedod. Tu nesaproti, ka daudz cildenāk un skaistāk ir palīdzēt cilvēkam izkļūt no bezdibeņa nekā akli paiet garām ar laimes apsēju uz acīm. O, Askānio, Askānio! Un es domāju, ka tu esi labāks par citiem, tāpēc ka esi jaunāks, tāpēc ka esi skaistāks …

—    Ak, kundze!

—     Sniedz man roku, Askānio, un es izkļūšu no bezdibeņa, nostāšos tev blakus. Vai vēlies to? Rīt pat es atteikšos no karaļa, galma, sabiedrības! O, mīlestība dos man drosmi! Bez tam es negribu izlikties cēlāka, nekā es esmu. No manas puses tas būs tikai niecīgs upuris. Visi šie cilvēki nav viena tava skatiena vērti. Bet, ja tu uzticētos man, mans dārgais zēn, tu atļautu man paturēt varu tevis un tavas nākotnes dēļ. Es padarītu tevi diženu, jo jums, vīriešiem, bez mīlestības vajadzīga slava un agri vai vēlu jūs kļūstat godkārīgi. Bet karaļa mīlestība lai tevi neuztrauc: es izdarīšu tā, ka viņa sirds piederēs kādai citai, bet es joprojām valdīšu pār viņa prātu. Izvēlies, Askānio: vai nu tu sasniegsi varenību pēc manas gribas un kopā ar mani, vai arī es dzīvošu nošķirtībā no pasaules pēc tavas gribas un kopā ar tevi. Paklausies, es nupat sēdēju šai krēslā, tu zini, un visvarenākie galminieki bija pie manām kājām. Sēdies manā vietā, es tā gribu! Un tagad es esmu pie tavām kājām. O, cik man ir labi, Askānio! Kāda svētlaime tevi redzēt, uzlūkot tevi! Tu kļūsti bāls, Askānio. O, saki, ka tu mani kādreiz iemīlēsi, nevis tagad, nevis tik drīz!

—     Kundze, kundze! — Askānio iesaucās, paslēpdams seju plaukstās, aizspiezdams ar pirkstiem ausis un aizvērdams acis, jo viņš juta, ka hercogienes augums un balss viņu valdzina.

—     Nesauc mani par kundzi, nesauc mani par Annu, — hercogiene sacīja, atraudama jaunekļa rokas no sejas, — sauc mani par Luīžu. Tas ari ir mans vārds, bet tā mani

vēl neviens nav saucis, tikai tu zināsi šo vārdu. Luīza, Luīza! … Askānio, vai tas nav mīļš vārds?

—    Es zinu vēl kādu daudz mīļāku, — Askānio atbildēja.

—    O, piesargies, Askānio! — hercogiene iesaucās, atgādinādama ievainotu lauveni. — Ja tevis dēļ es cietīšu pārāk stipri, es laikam ienīdīšu tevi tikpat spēcīgi, kā tagad mīlu!

—    Ak dievs, kundze! — jauneklis iesaucās, purinādams galvu, itin kā gribēdams aizgainīt burvestību. — Ak dievs, jūs mulsināt prātu un plosāt manu dvēseli! Vai es nemurgoju, vai man nav drudzis? Vai tik es nesapņoju? Piedodiet man, ja esmu pateicis jums ko nelāgu, man vajag pamosties no sapņa. Jūs esat pie manām kājām, jūs, skaistule, dieviete, karaliene! Šāds kārdinājums pazudina dvēseles. Jā, jā, jūs pati teicāt, ka atrodaties bezdibenī; jums pašai no tā jātiek laukā, nevis jāvilina arī mani, bet jūs gribat, lai es iegāžos bezdibenī kopā ar jums. Nelieciet maniem vājajiem spēkiem izturēt tādu pārbaudījumu!

—    Tas nav nedz pārbaudījums, nedz kārdinājums, nedz sapnis: mūsu priekšā ir brīnišķīga īstenība. Es mīlu tevi, Askānio, mīlu tevi!

—    Jūs mīlat mani, bet drīz vien to nožēlosiet, pienāks diena, kad jūs nožēlosiet to, ko esat darījusi manā labā, vai arī pārmetīsiet man, ka esmu sabojājis jūsu dzīvi.

—     Ak, tu nepazīsti mani! — hercogiene iesaucās. — Es neesmu tik vāja, lai nožēlotu. Gribi, es došu garantiju?

Un Anna apņēmīgi apsēdās pie galda, uz kura atradās tintnīca un papīrs, satvēra spalvu un steidzīgi uzrakstīja dažus vārdus.

—    Saņem, — viņa čukstēja, — un neuzdrīksties vairs šaubīties par mani!

Askānio paņēma papīra lapiņu un izlasīja:

Askānio, es mīlu tevi, seko man pa manu ceļu vai arī ļauj sekot tev pa tavējo.

k Anna d'Eilī.

—     O, tas nav iespējams, kundze! Man liekas, ka mana mīlestība jūs apkauno.

—     Apkauno! — hercogiene iesaucās. — Vai mani vispār var apkaunot? Es esmu pārāk lepna tam. Lepnums ir mana būtībai

—    Ak, es pazīstu kādu maigāku, kādu skaidrāku būtni, — Askānio sacīja, izmisīgi cenzdamies pietverties atmiņām par Kolombu.

Dūriens trāpīja tieši sirdī. Hercogiene pietrūkās kājās, drebēdama aiz sašutuma.

—    Jūs esat stūrgalvīgs un cietsirdīgs zeņķis, Askānio, — viņa teica aizlauztā balsī. — Es gribēju paglābt jūs no ciešanām, bet tagad redzu, ka vienīgi bēdas var jums ko iemācīt. Jūs atgriezīsieties pie manis, Askānio, atgriezī- sieties ievainots, asinīm noplūdis, saplosīts, un tad jūs sapratīsiet, cik vērta bija jūsu Kolomba un cik vērta esmu es. Starp citu, es piedošu jums, jo es mīlu jūs, bet līdz tam brīdim vēl risināsies šaušalīgi notikumi! Uz redzēšanos!

Un hercogiene d'Etampa, naida un mīlestības pārņemta, izgāja no zāles, aizmirsdama, ka Askānio rokās* paliek atzīšanās, ko viņa uzrakstījusi aizgrābtības mirklī.

XVIII

mīlestība — sapnis

Tiklīdz hercogiene d'Etampa bija prom, viņas burvības spēks izgaisa un Askānio skaidri apzinājās visu, kas norisa viņā un ap viņu. Viņš atcerējās, ko bija teicis. Ja hercogiene d'Etampa viņu mīl, tad arī Kolomba var viņu mīlēt. Kopš šr brīža viņa dzīve vairs nepieder viņam vien, sirds bija izdarījusi viņam labu pakalpojumu, likdama apjaust patiesību, taču viņš bija pieļāvis kļūdu, izpauzdams to hercogienei. Ja godprātīgais un atklātais jauneklis būtu pratis izlikties, visu vēl varētu vērst par labu, bet viņš bija pamodinājis aizdomas ļaunās un varenās hercogienes sirdī, un viņam tas šķita jo briesmīgāk tāpēc, ka tiks apdraudēta Kolomba.

Tomēr vētrainā un bīstamā izskaidrošanās starp viņu un Annu bija devusi arī zināmu labumu. Askānio sajuta vēl nebijušu pacilātību un ticību saviem spēkiem. Jaunekļa prāts, ko mudīja nesenie notikumi un dvēseles pacēlums, drudžaini darbojās, rosīdams uz drosmīgu rīcību; Askānio nolēma izdibināt, vai viņam ir kādas cerības, apņēmās par katru cenu ielūkoties Kolombas sirdī, lai arī viņš neatrastu tur neko citu kā tikai vienaldzību. Ja Kolomba patiesi mīl grāfu d'Orbeku, kālab pretoties hercogienei d'Etampai? Lai tad hercogiene dara visu, ko vien vēlas, ar viņa saplosīto, atraidīto, izmisumā iedzīto, pazudušo dvēseli. Viņš kļūs godkārīgs, drūms, ļauns — vai nav vienalga? Taču vispirms jādara gals visām šaubām un tad drosmīgi jādodas pretī savam liktenim. Tādā gadījumā hercogienes d'Etampas rakstiskais solījums ir viņa nākotnes ķīla.

Askānio to visu pārdomāja, iedams pa krastmalu mājup un nenovērsdams skatienu no kvēlojošās saules ripas, kas rietēdama aizslīdēja aiz melnā Nelas torņa. Pārradies mājās, viņš tūdaļ, ne mirkli nešaubīdamies, paņēma dažas rotaslietas un apņēmīgi devās uz Mazo Nelas pili, kur pieklauvēja četras reizes pie durvīm.

Par laimi, Perīnas kundze atradās turpat tuvumā. Gaužām pārsteigta, degdama ziņkārē, viņa steidzās atvērt durvis. Tomēr, ieraudzījusi mācekli, viņa uzskatīja par vajadzīgu uzņemt viņu visai atturīgi.

—    A, tas. esat jūs, msjē Askānio, — viņa sacīja. — Ko jūs vēlaties?

—     Es vēlos, cienījamā Perīnas kundze,* tūlīt pat parādīt šīs rotaslietas Kolombas jaunkundzei. Vai viņa ir dārzā?

—    Jā, pastaigājas alejā… Pagaidiet mani, jaunais cilvēk!

Askānio, kurš labi atcerējās ceļu, metās uz dārzu, galīgi aizmirsis dueņju. \

«Redz, kā!» viņa noteica, apstādamās, lai visu apsvērtu. «Kā liekas, man nemaz nav vērts iet pie viņiem; lai Kolomba izraugās pirkumus pēc sava prāta. Droši vien viņa noskatīs arī man kādu dāvaniņu, un tādā reizē labāk nemaz nebūt klāt. Aiziešu, kad viņa būs visu nopirkusi, tad man būs neērti atteikties no dāvanas. Nudien, palikšu labāk šepat un netraucēšu mūsu drostaliņu, viņai taču tik laba sirds.»

Kā redzat, cienījamā dueņja bija visai smalkjūtīga dāma.

Visas šīs desmit dienas Kolomba bija pavadījusi, sapņodama par Askānio. Skaidrā un tiklā meitene nepazina, kas ir mīlestība, lai gan tieši mīlestība bija pārņēmusi viņas sirdi. Viņa centās sev iestāstīt, ka nav labi nodoties tādiem sapņiem, tomēr atrada sev attaisnojumu pārliecībā, ka viņa ar Askānio vairs nekad netiksies un ka viņai nav lemts rast mierinājumu, attaisnojot savu rīcību viņa acīs.

Šā iemesla dēļ tad ari Kolomba pavadīja augus vakarus uz tā paša sola, kur kādreiz bija sēdējusi blakus Askānio, sarunājusies ar viņu, uzklausījusi viņu, bet tagad ar visu sirdi nodevās šīm atmiņām; kad kļuva pavisam tumšs un Perīnas kundze sauca viņu mājās, daiļā sapņotāja gāja gausā solī pa aleju un, raisīdamās vaļā no sapņiem, atcerējās tēva piekodinājumus, atcerējās grāfu d'Orbeku un to, cik ātri skrien laiks. Naktīs viņu mocīja bezmiegs, bet arī tas nelika kļūt bālākām viņas brīnišķīgajām vakara vīzijām.

Ari tovakar Kolombas iztēle, kā parasti, spilgtās krāsās uzbūra laimīgo stundu, kas bija pavadīta Askānio tuvumā, kad p'ēkšņi, pacēlusi acis; meitene iekliedzās.

Askānio stāvēja viņas priekšā un klusēdams vērās viņā.

Viņš redzēja, ka Kolomba ir pārvērtusies, taču kļuvusi vēl daiļāka. Bālums un skumjas tik ļoti piederējās viņas ideāli veidotajai sejiņai! Viņas skaistums, šķiet, bija kļuvis vēl apgarotāks. Askānio nodomāja, ka viņa vēl nekad nav bijusi tik daiļa, un viņā atkal pamodās šaubas, kuras, šķiet, bija izkliedējusi hercogienes d'Etampas mīlestība. Vai tiešām šī debesu būtne viņu mīlētu?

Beidzot bija sastapušies abi daiļie cilvēkbērni, kas klusībā jau tik sen mīlēja viens otru un bija jau sagādājuši viens otram tik daudz ciešanu. Protams, sastopoties viņiem vienā mirklī būtu bijis jāaizmirst attālums, kas viņus šķīra, jo savos sapņos viņi šo attālumu soli pa solim jau bija pārvarējuši. Tagad viņi tūdaļ varētu izskaidroties, jau ar pirmajiem vārdiem saprast viens otru un pēkšņā prieka uzplūdā izpaust savas jūtas, kuras līdz šim tik mokoši bija apvaldījuši.

Taču viņi abi bija pārlieku bikli un, lai gan satraukums nodeva mīlētāju jūtas, arī šoreiz viņu skaidrās dvēseles atrada viena otru tikai pēc kāda laika.

Kolomba, tumši pietvīkusi, klusēdama pietrūkās kājās. Askānio, nobālis aiz satraukuma, piespiedis drebošu roku pie krūtīm, centās apvaldīt straujos sirdspukstus.

Viņi sāka runāt vienlaicīgi. Viņš sacīja: — Piedodiet, jaunkundz, jūs atļāvāt man parādīt jums dažas rotaslietas. — Viņa: — Priecājos, ka jūs esat pavisam vesels, msjē Askānio.

Mīlētāji vienā un tai pašā mirklī apklusa, un, lai gan bija pārtraukuši viens otru, lai gan viņu maigās balsis bija saplūdušas kopā, acīmredzot viņi visu bija lieliski dzirdējuši, jo Askānio, kuru uzmundrināja meitenes smaids, ko, protams, bija izraisījusi jocīgā situācija, atbildēja jau mazliet drošāk:

—           Vai tiešām savā labsirdībā jūs vel atceraties, ka biju ievainots?

—           Mēs ar Perīnas kundzi ļoti uztraucāmies par jums un brīnījāmies, kāpēc jūs nenākat, — Kolomba atbildēja.

—    Es biju nolēmis vairs nenākt šurp.

—    Kāpēc?

Šai izšķirošajā mirklī Askānio bija spiests atbalstīties pret koku, pēc tam, sakopojis visus savus spēkus, visu savu vīrišķību, pateica viegli drebošā balsī:

—    Tagad es varu atzīties: es mīlēju jūs.

—    Bet tagad?

Šis kliedziens, kas izlauzās no Kolombas krūtīm, cilvēkam ar lielāku pieredzi nekā Askānio būtu izkliedējis jebkuras šaubas, turpretī jaunajā mīlētājā tas pamodināja tikai vārgas cerības.

—           Tagad — ak vai! — viņš turpināja. — Es apjautu attālumu, kas mūs šķir, es zinu, ka jūs esat dižciltīga grāfa laimīga līgava.

—          Laimīga? — Kolomba viņu pārtrauca, sāpīgi pasmaidīdama.

—           Kā! Jūs nemīlat grāfu? Augstais dievs! O, sakiet — vai viņš nav jūsu cienīgs?

—           Viņš ir bagāts, apveltīts ar lielu varu, sabiedrībā viņš stāv daudz augstāk par mani. Vai tiešām jūs neesat viņu redzējis?

—           Nē, es baidījos iztaujāt par viņu. Turklāt nezin kāpēc es biju pārliecināts, ka viņš ir jauns un skaists, ka viņš jums patīk.

—           Viņš ir vecāks par manu tēvu, un es no viņa baidos, — Kolomba atteica, nepārvaramā riebumā aizklādama ar rokām seju.

Askānio neizsakāmā priekā noslīga uz ceļiem, salika rokas kā lūgšanā, vēl vairāk nobālēja un pievēra acis, bet viņa skatiens caur skropstām staroja vēl maigāk, un bālajās lūpās uzplauka dievišķīgs smaids.

—           Kas jums noticis, Askānio? — Kolomba izbijusies vaicāja.

—           Kas ar mani noticis? — iesaucās jaunais cilvēks, prieka uzplūdā atgūdams drosmi, kuru sākumā viņam bija devušas bēdas. — Kas ar mani noticis? Es taču mīlu tevi, Kolomba!

—    Askānio! Askānio! — Kolomba nočukstēja, un viņas balsī ieskanējās gan pārmetums, gan prieks, bezgalīgs mīlas maigums.

Viņi bija sapratuši viens otru; viņu sirdis savienojās, un, pašiem to neapjaušot, viņu lūpas sakļāvās.

—    Mans draugs! — Kolomba sacīja, mīļi atstumdama Askānio.

Viņi raudzījās viens otrā gluži kā ekstāzē; tā'bija divu eņģeļu sastapšanās. Dzīvē tādi mirkļi neatkārtojas.

—    Tātad, — Askānio sacīja, — jūs nemīlat grāfu d'Orbeku un jūs varētu iemīlēt mani.

—    Mans draugs, — Kolomba ierunājās nopietni un maigi, — līdz šim vienīgi tēvs skūpstīja mani uz pieres un, ak vai, cik reti! Es esmu naiva kā bērns un nepazīstu dzīvi; taču es sajutu laimes trīsas, kad jūs noskūpstījāt mani, un es sapratu, ka mans pienākums kopš šī brīža ir piederēt vienīgi jums vai debesīm. Nudien, ja mani nebūtu pārņēmušas šīs jūtas, es domātu, ka esmu noziegusies! Mūsu lūpas ir svētījušas mūsu savienību, kopš šī brīža es esmu jūsu līgava un sieva, lai arī tēvs man teiktu «nē», jo es dzirdu vienīgi dieva balsi, kas saka man «jā». Te ir mana roka, tā pieder jums.

—    Debesu eņģeļi, uzklausiet viņu un apskaudiet mani! — Askānio iesaucās.

Mīlētāju svētlaime nav nedz aprakstāma, nedz atstāstāma. To sapratīs vienīgi tas, kas pats to izbaudījis. Nav iespējams attēlot vārdus, skatienus, rokasspiedienus, ko pārmija šie divi skaidrie un daiļie cilvēkbērni. Viņu neaptraipītās dvēseles saplūda kopā kā divi dzidri avoti, nemainīdami nedz savas īpašības, nedz savu krāsu. Ne ar vienu nekautrīgu iegribu Askānio neaptumšoja savas mīļotās gaišo vaigu; Kolomba paļāvīgi pieplaka līgavaiņa plecam. Un, ja viņus šai brīdī no debesu augstumiem būtu redzējusi jaunava Marija, viņa nenovērstu no viņiem savu skatienu.

Tie, kas mīl, steidz dalīties domās par savām jūtām, pastāstīt viens otram par savu dzīvi, par pagātni, par tagadni, par nākotni. Arī Askānio un Kolomba, atguvuši runas spējas, uzticēja viens otram visas savas bēdas un visas pēdējo dienu cerības. Tas bija brīnišķīgi. Viņu jūtas bija tik līdzīgas, itin kā viņi runātu viens par otru. Viņi bija daudz cietuši, toties tagad atcerējās savas ciešanas ar smaidu.

Taču, nonākuši līdz nākotnei, viņi tūdaļ kļuva nopietni un grūtsirdīgi. Ko viņiem solīja rītdiena? Viņi bija radīti viens otram, taču cilvēki, kas bija aizspriedumu varā, uzskatīs viņu laulības par nevienlīdzīgām, gandrīz vai nedabiskām. Ko lai dara? Kā lai piespiež grāfu d'Orbeku atteikties no līgavas, bet Parīzes prevo atdot meitu par sievu kaut kādam amatniekam?

—     Ak vai, mans draugs, — Kolomba sacīja, — es devu solījumu, ka piederēšu vienīgi jums vai debesīm, un tagad skaidri redzu, ka man lemts piederēt debesīm.

—    Nē, nē, — Askānio atbildēja, — jūs esat mana. Mēs abi esam pārāk maz pieredzējuši un divatā pasauli no eņģēm neizcelsim, bet es parunāšu ar savu dārgo skolotāju, ar Benvenuto Čellīni. Viņš ir varens, un viņam nav nekādu aizspriedumu! Uz šīs zemes viņš rīkojas tā, kā droši vien dievs rīkojas debesīs, un allaž panāk savu, lai ko būtu iecerējis. Viņš izdarīs tā, ka tu būsi mana. īsti gan nezinu, kā viņš to izdarīs, bet tā noteikti būs. Viņam patīk pārvarēt šķēršļus. Benvenuto parunās ar Fransuā Pirmo, pārliecinās tavu tēvu. Benvenuto var aizbērt bezdibeņus! Tikai vienu viņš nebūtu varējis izdarīt, bet tu jau pati to esi izdarījusi bez viņa palīdzības, tu esi iemīlējusi mani. Viss pārējais ir sīkumi. Vai zini, mana mīļā, tagad es ticu brīnumiem.

—    Askānio, mīļais, ja jūs cerat, tad ceru arī es. Kā jūs domājat, vai arī es no savas puses nevaru kaut ko darīt? Ir kāds cilvēks, kuram tēvs vienmēr klausa. Kā jūs domājat, vai man nebūtu vērts aizrakstīt hercogienei d'Etampai?

—    Hercogienei d'Etampai! — Askānio iesaucās. —Ak dievs! Es biju pavisam aizmirsis par viņu!

Un tad Askānio vienkārši, bez jelkādas dižošanās, izstāstīja par tikšanos ar hercogieni, par to, ka tā viņu iemīlējusi, ka nupat šodien pirms stundas paziņojusi, ka nāvīgi ienīstot to, kuru viņš mīlot. Sīkumi! Tas tikai mazliet sarežģīs Benvenuto uzdevumu. Kas tur liels, viens pretinieks vairāk vai mazāk, ar to viņu nevar nobiedēt.

—    Mans draugs, — Kolomba sacīja, — jūs ticat savam skolotājam, bet es ticu jums. Parunājiet. ar Čellīni pēc iespējas ātrāk, uzticēsim viņam mūsu likteni.

—     Rit pat es izstāstīšu viņam visu. Viņš tik ļoti mani mīl! Viņš sapratīs mani no pusvārda. Bet kas ar tevi notiek, mīļā Kolomba? Kāpēc tu pēkšņi kļuvi tik skumja?

Kolomba kāri tvēra katru* Askānio vārdu, juzdama, kā greizsirdības dzelonis ieduras viņas mīlošajā sirdī; ne reizi vien viņa spēji saspieda Askānio roku, kuru neizlaida no savām plaukstām.

—    Askānio, hercogiene d'Etampa ir skaista; viņu mīl pats karalis. Ak dievs, vai tik tava sirds nav ļāvusies viņas valdzinājumam?

—    Es mīlu tevi, — Askānio atbildēja.

—    Pagaidi mani tepat, — Kolomba ieteicās.

Viņa tūdaļ atgriezās, turēdama rokās baltu, tikko plūktu liliju.

—     Paklausies, — meitene sacīja, — kad gatavosi šai sievietei liliju no zelta un dārgakmeņiem, paraugies uz vienkāršo liliju no tavas Kolombas dārza.

Un ar valdzinošu smaidu, kā būtu smaidījusi pati hercogiene d'Etampa, viņa noskūpstīja ziedu un pasniedza to jauneklim.

Šai brīdī alejas galā parādījās Perīnas kundze.

—    Ardievu, un uz redzēšanos! — steidzīgi noteica Kolomba, ar apburošu kustību paslepen pielikdama pirkstiņu pie mīļotā lūpām.

Dueņja piegāja pie viņiem.

—    Nu, mans bērns, — viņa sacīja Kolombai, — ceru, ka jūs nostrostējāt bēgli un izraudzījāties sev skaistas rotaslietas.

—     Ņemiet, Perīnas kundze! — Askānio teica, atdodams dueņjai dārglietu šķirstiņu, kuru tā arī nebija atvēris. — Mēs ar Kolombas jaunkundzi nospriedām, ka labāk jums pašai izvēlēties kādu rotu, kas jums vislabāk patīk, bet rīt es atnākšu pēc šķirstiņa.

Un, starodams aiz laimes, Askānio ātri aizgāja, uzmetis Kolombai atvadu skatienu, kurš viņai izteica visu, ko viņš gribēja sacīt.

Kolomba piespieda rokas pie krūtīm, itin kā gribēdama ieslēgt tajās laimi, kas piepildīja viņas sirdi, un palika tā nekustīgi stāvam, kamēr Perīnas kundze pārcilāja brīnumjaukās rotas, kuras bija atnesis Askānio.

Bet ak vai! Nežēlīga bija nabaga meitenes pamošanās no saldajiem sapņiem.

Pie viņas pienāca kāda sieviete, ko pavadīja viens no prevo ļaudīm.

—    Viņa gaišība grāfs d'Orbeks, kas atgriezīsies Parīzē jau parīt, — sieviete sacīja, — lika man kopš šīs dienas apkaipot kundzi. Es parādīšu visjaunākos un visskaistākos tērpu modeļus, grāfa kungs un mesers prevo uzdeva man šūdināt kundzei krāšņu- brokāta tērpu, jo viņas augstība hercogiene d'Etampa grib stādīt kundzi priekšā karalienei dienā, kad viņas majestāte dosies uz Senžermēnu, tas ir, tieši pēc četrām dienām.

Lasītājam nebūs grūti saprast, cik briesmīgu iespaidu pēc tikšanās, kuru mēs nupat attēlojām, uz Kolombu atstāja šī jaunā ziņa.

XIX mīlestība — ideāls

Nākamajā dienā, tiklīdz uzausa gaisma, Askānio, nolēmis uzticēt savu likteni skolotājam, devās uz lietuvi, kur Čellīni strādāja katru rītu. Viņš jau grasījās ieiet istabā, ko Benvenuto dēvēja par savu celli, kad saklausīja Skocones balsi. Nodomājis, ka Skocone pozē skolotājam, viņš bikli aizgāja prom, lai atnāktu kādu brīdi vēlāk. Gaidīdams jauneklis pastaigājās pa Lielās Nelas pils dārzu un domāja par to, ko viņš sacīs Čellīni un ko droši vien viņam atbildēs Čeliīni.

Bet Skocone nemaz nepozēja. Viņa vēl ne reizes nebija spērusi kāju Benvenuto cellē, kur tēlnieks nevienu nelaida iekšā, un tas uzkurināja Katrīnas ziņkāri. Benvenuto necieta, ja kāds viņu traucēja darbā. Tāpēc arī tagad maestro aizsvilās dusmās, kad atskatījies ieraudzīja, ka viņam aiz muguras stāv Katrīna, aiz brīnumiem plaši iepletusi jau tā lielās acis. Starp citu, nelūgtās viešņas ziņkārība neko daudz netika apmierināta. Daži zīmējumi pie sienas, zaļš aizkars pie loga, aizsākta Hēbes statuja un tēlnieka darbarīki — tas bija viss, kas atradās istabā.

—    Kas tev vajadzīgs, čūskulēn? Kāpēc atnāci šurp? Žēlīgais dievs, tu mani vajāsi pat ellē! — Benvenuto šķendējās, ieraudzījis Katrīnu.

—    Nekā nebij, skolotāj, — Skocone ierunājās mīlīgā balstiņā, — es nudien neesmu čūskulēns. Atzīstos, es labprāt sekotu jums arī ellē, lai tikai mums nekad nebūtu

jāšķiras, un šurp es atnācu tāpēc, ka tā ir vienīgā vieta, kur var netraucēti parunāties divatā.

—    Labi, tikai pasteidzies! Ko tu gribēji sacīt?

—     Ak dievs, Benvenuto! — Skocone iesaucās, pamanījusi aizsākto statuju. — Kāda brīnišķīga seja! Tā ir jūsu Hēbe. Es nemaz nedomāju, ka darbs jau tiktāl pavirzījies uz priekšu. Cik viņa skaista!

—     Vai ne? — Benvenuto noprasīja.

—     O jā, brīnumskaista! Tagad es saprotu, kāpēc jūs negribējāt, lai es pozētu. Bet kas tad ir jūsu modelis? — Skocone bažīgi jautāja. — Neviena sieviete taču nav iegājusi jūsu istabā vai iznākusi no tās laukā.

—    Apklusti! Paklau, drostaliņ, kā liekas, tu nenāci šurp parunāt par skulptūru.

— Nē, skolotāj, es atnācu parunāt par mūsu Pagolo. Tad ziniet, es paklausīju jums, Benvenuto. Vakar vakarā, kad jūs bijāt prom, viņš sāka runāt par savu mūžīgo mīlestību, un, izpildot jūsu pavēli, es uzklausīju viņu līdz galam.

—     Ak redz, kā! Nodevējs! Ko tad viņš tev sacīja?

—     Ai, cik tas bija smieklīgi, un cik ļoti man gribējās, lai arī jūs viņu dzirdētu! Un jūsu zināšanai: lai neradītu aizdomas, viņš runāja to visu, darinādams zelta sprādzi, kuru jūs bijāt uzdevis viņam pagatavot, un vīles šņirkstē- šana darīja liekuļa runu vēl izteiksmīgāku. «Dārgā Katrīna,» viņš sacīja, «es jūku prātā aiz mīlestības pret jums. Kad beidzot jūs apžēlosieties par manām mokām! Es lūgtin lūdzu jūs pateikt tikai vienu vārdiņu. Saprotiet jel, kādas briesmas man draud jūsu dēļ:, ja es nepabeigšu sprādzi, skolotājam droši vien radīsies aizdomas, bet, ja uz mani kritīs viņa aizdomas, viņš nositīs mani bez kāda žēluma, taču es esmu uz visu gatavs jūsu daiļo actiņu dēļ. Jēzus Kristus! Nolādētais darbs nekust ne no vietas. Paklausieties, Katrīna, — kāpēc gan jūs mīlat Benvenuto? Viņš atmaksā jums nevis ar pateicību, bet ar vienaldzību. Toties es mīlētu jūs tik dedzīgi un būtu tik piesardzīgs. Nudien neviens nekā nepamanītu, un tas nekaitētu arī jūsu stāvoklim; lai nu kam, bet man jūs varat uzticēties,

. es jūs nekad neiegāzīšu. Paklausieties!» viņš turpināja, manas klusēšanas uzmundrināts. «Es esmu sameklējis drošu paslēptuvi, kur mēs bez kādām bailēm varētu patērzēt.» Ha, ha, ha! Visu mūžu domādams, jūs neizdomātu, Benvenuto, kādu paslēptuvi jūsu māceklis atradis. Varu derēt, ka vienīgi tādi klusētāji, tādi glūņas

var atrast šādu vietiņu. Vai zināt, kur viņš nodomājis ielūgt mani uz tikšanos? Jūsu lielās Marsa statujas galvā. Viņš apgalvo, ka tur varot uzrāpties pa pieslienamām kāpnēm. Tur esot varen jauka istabiņa, kur mūs neviens nepamanīšot, toties mums no turienes pavēršoties brīnišķīga lauku ainava.

—    Nudien lieliska izdoma, — Benvenuto smiedamies sacīja. — Un ko tu viņam atbildēji, Skocone?

—    Es neko neatbildēju, es tikai skaļi smējos, nekādi nevarēdama norimties, un Pagolo kungs jutās gaužām vīlies. Tad nabadziņš sāka mani apvainot cietsirdība, gaudās, ka es vēloties viņa nāvi, un vēl tādā pašā garā. Rīkodamies ar āmuru un vīli, Pagolo runāja vienā runāšanā veselu pusstundu, jo iekarsis viņš runā bez jēgas un apstājas.

—    Un ko tu viņam galu galā atbildēji, Skocone?

—    Ko atbildēju? Tai brīdī, kad jūs pieklauvējāt pie durvīm, viņš nolika uz galda sprādzi, ko tomēr bija pabeidzis, bet es paņēmu viņu pie rokas un nopietni sacīju: «Pagolo, jūs klabat kā klabeklis!» Tāpēc arī viņam bija tik muļķīgs izskats, kad jūs ienācāt.

—    Nudien, Skocone, tu velti tā izturies — vēl aizbaidīsi viņu.

—    Jūs likāt man uzklausīt viņu, es viņu uzklausīju. Jūs domājat, ka uzklausīt skaistus vīriešus ir tik viegli? Ja nu kādā jaukā dienā notiek nelaime?

—    Vajadzēja viņu ne tikai uzklausīt, dārgumiņ, bet arī atbildēt viņam, jo tas ir nepieciešams, lai izpildītu to, ko esmu nodomājis. Vispirms parunā ar viņu bez dusmām, pēc tam esi iecietīga un tikai pēc tam parādi laipnību. Kad tas* būs izdarīts, pateikšu, kā rīkoties tālāk.

—    Ja nu tas aizved pārāk tālu, jūs saprotat? Jums vismaz vajadzētu atrasties tuvumā.

—    Neuztraucies, Skocone, īstajā brīdī es būšu klāt. Tu tikai paļaujies uz mani un precīzi ievēro manus norādījumus. Bet tagad, mīļumiņ, dodies prom un ļauj man strādāt.

Katrīna izskrēja no istabas, lēkādama aiz prieka, jau iepriekš smiedamās par joku, kādu Čellīni izspēlēs ar Pagolo, lai gan viņai tā arī nebija izdevies uzzināt, kāds īsti būs šis joks.

Skocone aizgāja, bet Benvenuto pat nedomāja strādāt: viņš piesteidzās pie loga, no kura pavērās skats uz Mazās

Nelas pils dārzu, un palika stāvam, itin kā iegrimis pašapcerē. Klauvēšana pie durvīm pārtrauca viņa pārdomas.

—       Sasodīts! — viņš dusmīgi iesaucās. — Kas tad atkal? Vai tiešām nevar likt mani mierā, piķis un zēvele!

—        Lūdzu piedošanu, skolotāj, — atskanēja Askānio balss, — es aiziešu, ja traucēju jūs.

—       A, tas esi tu, dēls. Nē, nē, tu mani nekad netraucē. Kas noticis, kāpēc esmu tev ievajadzējies?

Un Benvenuto steidzās atvērt durvis mīļotajam māceklim.

—       Es ielaužos jūsu vientulībā, pārtraucu jūsu darbu, — Askānio sacīja.

—   Nē, Askānio, es vienmēr priecājos tevi redzēt.

—       Skolotāj, es gribu uzticēt jums kādu noslēpumu un lūgt jūsu palīdzību.

—    Runā. Tev vajadzīga nauda? Mans padoms?

—       Iespējams, ka tas viss būs vajadzīgs, dārgais skolotāj.

—       Lieliski. Esmu tev uzticīgs ar sirdi un dvēseli, Askānio. Turklāt arī es gribu izsūdzēt tev grēkus, jā, izsūdzēt grēkus, jo mani droši vien mocīs sirdsapziņas ēdas, iekāms tu nebūsi atlaidis manu nevilšo grēku. Bet runā tu pirmais.

—       Labi, skolotāj… Bet, augstais dievs, ko jūs veidojat! — Askānio iesaucās, pārtraukdams pats sevi.

Tikai nupat viņš bija ievērojis aizsākto Hēbes statuju un sazīmējis tajā Kolombu.

—       Hēbi, — Benvenuto atbildēja, un viņa acis iemirdzējās. — Tā ir jaunības dieviete. Vai nav skaista, Askānio?

—       O! Debešķīga! Bet man ir pazīstama šī seja, tā nav iztēles auglis!

—       Tu neesi smalkjūtīgs! Bet, ja jau esi pacēlis priekškaru, es atraušu to pavisam vaļā, būs vien tev pirmajam jāuzklausa mana grēksūdze. Lai notiek. Sēdies šeit, Askānio, tu varēsi lasīt manā sirdī kā atvērtā grāmatā. Tu nupat teici, ka tev vajadzīga mana palīdzība, bet man vajag, lai tu mani uzklausītu. Kad tu visu uzzināsi, es jutīšu milzīgu atvieglojumu.

Askānio apsēdās, nobālējis vēl vairāk nekā notiesātais, kuram nupat pasludināts nāves spriedums.

—       Tu esi florencietis, Askānio, un man nav tev jājautā, vai tev zināms Dantes Aligjēri dzīves stāsts. Reiz viņš sastapa uz ielas jaunu meiteni, vārdā Beatriče, un iemīlēja viņu. Meitene nomira, bet viņš joprojām viņu mīlēja, jo mīlēja viņas dvēseli, bet dvēseles nemirst; viņš rotāja Beatričes galvu ar zvaigžņu vainagu un ieveda viņu paradīzē. Pēc tam Dante dziji izpētīja cilvēku kaislības, studēja poēziju un filozofiju; kad, ciešanās un pārdomās šķīstījies, viņš nonāca pie debesu vārtiem, kur viņa pavadonim Vergīlijam, tas ir, gudrības iemiesojumam, vajadzēja no viņa šķirties, Dante tālab neapstājās un nepalika bez pavadoņa, jo uz sliekšņa viņu sagaidīja Beatriče, mīlestības iemiesojums.

Askānio, arī man ir sava Beatriče, un viņa nomira tāpat kā Dantes Beatriče, un tāpat kā Dantes Beatriče viņa ir dievināma. Līdz šim brīdim tas bija noslēpums, kas zināms vienīgi viņai, dievam un man. Es viegli pakļaujos kārdinājumam, taču šīs zemes kaislības, kurām esmu izgājis cauri, nav aptraipījušas manu ideālo mīlestību. Es pacēlu mīlestības lāpu tik augstu, ka dubji nevarēja to apšļakstīt. Cilvēks, daudz nedomādams, metās izpriecu virpuļos, bet mākslinieks glabāja uzticību savai dievišķai izredzētajai, un, ja esmu radījis ko daiļu, Askānio, ja nedzīvais materiāls — sudrabs vai māls atdzīvojas manos pirkstos, ja dažreiz man izdodas atveidot daili marmorā un dzīvību bronzā, tad vienīgi tāpēc, ka mana starojošā dieviete jau divdesmit gadus vada mani, balsta mani, dara gaišu manu dvēseli.

Es nezinu, Askānio, taču droši vien ir atšķirība starp dzejnieku un juvelieri, starp domu kalēju un zelta kalēju. Dante sapņo, man turpretī jāredz. Viņš apmierinās ar Marijas vārdu, man turpretī vajadzīga madonnas seja. Viņa tēli parādās gara acu priekšā, bet manējie ir taustāmi. Tāpēc arī mana Beatriče man kā tēlniekam bija reizē ļoti maz un arī loti daudz. Garīgi viņa mani piepildīja, bet man vajadzēja meklēt dzīvu veidolu. Eņģelim līdzīga sieviete, visas manas dzīves vadzvaigzne, protams, bija daiļa, un par visu daiļāka bija viņas sirds, bet es nevarēju viņā atrast to nevīstošā skaistuma iemiesojumu, kādu es skatīju savā iztēlē. Es biju spiests meklēt viņu itin visur, izdomāt viņas tēlu.

Un tagad saki, Askānio, — kā tu domā, ja man būtu lemts atrast savu tēlnieka ideālu šeit uz zemes, ar miesu un asinīm, ja es sāktu to pielūgt, vai tā nebūtu svētuma zaimošana, neuzticība manam dzejnieka ideālam? Vai tev nešķiet, ka debesu būtne mani vairs neapmeklēs, ka eņģelis izjutis greizsirdību pret sievieti? Kā tu domā? Es jautāju to tev, Askānio, un tu kādreiz uzzināsi, kāpēc es griežos ar šo jautājumu pie tevis, nevis pie kāda cita, kāpēc es baiļojos, gaidīdams tavu atbildi, itin kā tu būtu pati Beatriče.

—    Skolotāj, — Askānio nopietni un skumji ierunājās, — es esmu pārāk jauns, lai spriestu par tik augstām lietām, taču dvēseles dziļumos esmu pārliecināts, ka jūs esat viens no tiem izredzētajiem, kurus vada pats dievs, un viss, ko jūs sastopat savā ceļā, ir nevis nejaušība, bet gan dieva griba.

—     Vai tu esi par to pārliecināts, Askānio? Un uzskati, ka šās zemes eņģelis, mana sapņa brīnumainais iemiesojums, ir dieva sūtīts, ka debesu eņģelis nedusmosies, ja viņu aizmirsīšu? Labi, tad atzīšos tev, ka esmu atradis savu sapni, ka tas eksistē, ka es redzu to, gandrīz pieskaros tam. Askānio, šis daiļuma un skaidrības iemiesojums, šis nepārspējamas pilnības paraugs, pēc kā mēs, mākslinieki, allaž tiecamies, ir tepat tuvumā, tas ir dzīvs, un es varu katru dienu viņu apbrīnot. Ak, viss, ko esmu līdz šim radījis, nav itin nekas salīdzinājumā ar to, ko es tagad radīšu. Šī Hēbe, kas tev likās brīnišķīga, patiešām ir mans labākais darbs, bet es aizvien vēl neesmu apmierināts, jo mana sapņa dzīvais iemiesojums stāv blakus manai statujai un šķiet simtkārt daiļāks. Bet es to atveidošu! Es atveidošu! Askānio, tūkstošiem viņai līdzīgu sniegbaltu statuju drūzmējas manā iztēlē, piepilda visas manas domas! Es redzu tās, izjūtu tās, un reiz tās iegūs reālu apveidu. Bet tagad, Askānio, es parādīšu tev manu labo eņģeli iedvesmotāju. Viņš droši vien vēl ir tepat. Ik rītu, kad pie debesīm uzlec saule, viņš staro man uz zemes. Paskaties!

Un, atrāvis aizkaru, Benvenuto norādīja ar roku uz Mazās Nelas pils dārzu.

Pa ēnaino aleju, galvu noliekusi, lēni nāca Kolomba.

—    Cik viņa skaista, vai nav tiesa? — Benvenuto jūsmīgi iesaucās. — Pat Fīdijs un vecais Mikelandželo nav radījuši neko daiļāku, vienīgi antīko meistaru veidotās galvas varētu līdzināties šīs graciozās meitenes galviņai. Cik viņa skaista!

—    O jā, ļoti skaista, — Askānio nomurmināja, taču kājas viņam saļodzījās, un viņš atsēdās, juzdams, ka spēki viņu atstāj un domas pagaist.

Iestājās klusuma brīdis, kura laikā Benvenuto izbaudīja savu laimi, bet viņa māceklis centās aptvert savas nelaimes dziļumu.

—     Bet, skolotāj, kur jūs galu galā novedīs šī kaislība? — Askānio beidzot uzdrošinājās pavaicāt. — Ko jūs domājat iesākt?

—    Askānio, — Čellīni atbildēja, — tā, kas mirusi, nebija un nevarēja būt mana. Dievs man vienīgi norādīja uz viņu, neielikdams manā sirdī cilvēcisku mīlestību pret viņu. Dīvaini! Viņš pat nevēlēja man izjust, kas viņa man bija, iekāms nebija aizsaucis viņu p\e sevis. Viņa dzīvo manī vienīgi kā atmiņa, neskaidrs, uz brīdi pavīdējis tēls. Bet tagad, ja tu esi mani labi sapratis, Kolomba ienākusi manā dzīvē, manā sirdī. Es uzdrošinos viņu mīlēt, es uzdrošinos sacīt: viņa būs mana!

—    Viņa ir Parīzes prevo meita, — Askānio ieteicās, drebēdams aiz satraukuma.

—    Lai viņa būtu vai paša karaļa meita, Askānio, tu taču zini, kāds spēks piemīt manām vēlmēm. Esmu panācis visu, ko gribēju. Bet vēl neko un nekad neesmu vēlējies tik kaislīgi. Nezinu, kā sasniegšu mērķi, bet viņa būs mana sieva!

—    Jūsu sieva!" Kolomba būs jūsu sieva!

—       Es griezīšos pie sava visuvarenā labvēļa, — Benvenuto turpināja. — Ja viņš vēlēsies, es izrotāšu ar statujām Luvru un -Šamboras pili. Es nokraušu viņa galdu ar vāzēm un gaismekļiem, un, kad es kā balvu par to lūgšu viņam Kolombas roku, nevar būt, ka Fransuā Pirmais man atteiks. O! Es ceru, Askānio, es ceru! Es ieradīšos pie viņa, kad ap viņu būs sapulcējies viss galms. Paklausies, pēc trim dienām, kad viņš dosies uz Senžermēnu, mēs aiziesim pie viņa abi kopā. Mēs aiznesīsim viņam sudraba sālstrauku, ko esmu pabeidzis, un zīmējumus Fontenblo pils durvīm. Visi jūsmos par šiem darbiem, jo tie patiesām ir skaisti, un arī viņš jūsmos un būs pārsteigts vairāk par visiem. Un tā katru nedēļu es pārsteigšu viņu ar jauniem mākslas darbiem. Vēl nekad neesmu sajutis sevī tādu radošu pacēlumu. Mans prāts darbojas dienu un nakti. Mīlestība, Askānio, vairojusi manus spēkus, padarījusi mani jaunāku. Kad Fransuā Pirmais redzēs, ka ikviena viņa iecere tūdaļ tiek īstenota, es nelūgšu — es pieprasīšu. Viņš cels mani godā, es kļūšu bagāts, un Parīzes prevo, lai cik dižciltīgs viņš arī būtu, jutīsies glaimots, varēdams saradoties ar mani. Ak, Askānio, es, šķiet, zaudēju prātu! Domājot par to visu, brīžiem nevaldu pār sevi. Viņa ir mana! O, debesu sapņi! Vai saproti, Askānio? Viņa ir mana! Apskauj mani, dēls, jo kopš brīža, kad esmu tev atklājis savu sirdi, es uzdrīkstos ticēt. Es jūtu, ka mans prāts kļuvis mierīgāks, tu itin kā esi padarījis manu laimi likumīgu. Kādreiz tu visu to sapratīsi. Bet pagaidām, uzticējis tev savu noslēpumu, es, šķiet, mīlu tevi vēl vairāk. Tu biji tik labs, ka uzklausīji mani. Apskauj taču mani, mīļais Askānio!

—    Bet ja nu viņa nemīl jūs, skolotāj, — vai par to jūs esat domājis?

—    O, klusē, Askānio! Domādams par to, es apskaudu tavu skaistumu un jaunību. Taču tavi vārdi par dieva gribu mani nomierina. Viņa gaida mani. Ko gan vina varētu mīlēt? Kādu galma dīkdieni, kas nav viņas cienīgs? Starp citu, lai kas būtu viņas izraudzītais, arī es esmu tikpat- dižciltīgs un turklāt vēl ģeniāls mākslinieks.

—    Kā stāsta, viņas līgavainis ir grāfs d'Orbeks.

—     Grāfs d'Orbeks? Lieliski! Es pazīstu viņu. Viņš ir karaļa mantzinis, no viņa es ņemšu zeltu un sudrabu saviem darbiem un naudu, ko viņa majestāte man dāsni atvēlēs. Grāfs d'Orbeks ir vecs skopulis, sagrabējis īgņa, viņš nav vērā ņemams, uzvara pār tādu muļķi nevienam neglaimo. Nē, viņa iemīlēs mani, Askānio, un nevis manis dēļ, bet pati sevis dēļ, jo es itin kā būšu pierādījums viņas skaistumam, viņa redzēs, ka viņu saprot, dievina un dara nemirstīgu. Turklāt es saku: «Es tā gribu!» Un ikreiz, kad es izsaku šos vārdus, vari nešaubīties — es sasniedzu mērķi. Itin nekas pasaulē nevar turēties pretī manai gribai, manai kaislei. Kā" vienmēr, došos tieši uz mērķi nepielūdzams kā pats liktenis. Es saku tev — viņa būs mana pat tad, ja man vajadzēs apgriezt kājām gaisā visu karaļvalsti. Bet, ja sāncensis, piķis un zēvele, iedomāsies stāties man ceļā, tu mani pazīsti, Askānio, lai piesargās! Zvēru, es noduršu viņu ar šo pašu roku, kas tagad spiež tavējo. Ak dievs, Askānio, piedod man! Cik gan liels patmīlis es esmu! Pat aizmirsu, ka arī tev ir noslēpums, kuru tu gribēji man uzticēt, lūgt manu palīdzību. Es esmu tavs mūžīgais parādnieks, manu puisēn. Stāsti taču beidzot, stāsti! Es panākšu visu, ko tu vēlies.

—    Jūs maldāties, skolotāj, ir tādas lietas, kas atkarīgas vienīgi no dieva gribas, un tagad es zinu, ka man jāpaļaujas vienīgi uz dievu. Lai mans noslēpums paliek zināms tikai man, bezspēcīgam mirstīgajam, un visuvarenajam debesu valdniekam.

Askānio izgāja no istabas.

Tiklīdz durvis aiz jaunekļa aizvērās, Čellīni atrāva vaļā zaļo aizkaru un, piebīdījis galdu pie loga, atsāka veidot Hēbi pārpilns prieka un apskaidrības.

XX cilvēks, kas tirgojas ar savu godu

Pienāca diena, kad Kolombai bija jāstādās priekšā karalienei.

Mazliet apradis ar visu šo ņirboņu un čaloņu un brīdi uzlūkojis galminieku pūli, uzmanīgs vērotājs drīz vien pamanītu, ka galms sadalījies divās nometnēs: hercogienes d'Etampas piekritēju atšķirīgā pazīme bija violetā krāsa, turpretī zilā krāsa norādīja uz piederību pie Diānas de Puatjē nometnes; hercogienes piekritēji slepus atbalstīja reformu, viņu pretinieki — bija dedzīgi katoļi. Starp Diānas de Puatjē piekritējiem bija redzama dofina bālā un neizteiksmīgā seja; hercogienes d'Etampas nometnē drīz vienā, drīz otrā vietā parādījās karaļa otrā dēla Orleānas Šarla dzīvības pilnā, apgarotā seja, ko ieskāva zeltainas cirtas. Papildiniet šo ainu ar politiskām un reliģiskām ķildām, dāmu greizsirdību, mākslinieku un dzejnieku sāncensību, un jūs iegūsiet diezgan pilnīgu priekšstatu par galmā valdošo naidu, un tas palīdzēs jums saprast nievājošos skatienus un draudīgos žestus, kas uzmanīgam vērotājam nevarēja paslīdēt garām, lai cik labi galminieki prastu izlikties.

Galvenās ienaidnieces Diāna un Anna sēž milzīgās zāles pretējās pusēs, un tomēr ikviena zobgalība, ko izmetusi viena no viņām, jau pēc mirkļa nonāk, ausīs otrai, un tikpat ātri tie paši pakalpīgie kurjeri atgādā atpakaļ iznīcinošu atbildi.

Starp zīdā un samtā tērptajiem augstmaņiem drūms un vienaldzīgs pret zobgalībām, kā arī ptet visu, kas notiek viņam apkārt, savā garajā doktora mantijā turp un atpakaļ soļo ar sirdi urt' dvēseli reformatoru partijai uzticīgais Anrī Etjēns, turpretī pāris soļu no viņa tikpat vienaldzīgs pret apkārtni, atspiedies pret kolonnu, bāls un skumīgs stāv Pjetro Stronci, emigrants no Florences, kas savā iztēlē droši vien redz atstāto dzimteni, kurā viņam bija lemts atgriezties kā gūsteknim un iemantot mieru vienīgi kapā. Šķiet, būtu lieki sacīt, ka šis dižciltīgais emigrants, Katrīnas Mediči radinieks pa sieviešu līniju, bija dziļi uzticīgs katoļu partijai.

Spriezdami par svarīgām valsts lietām un brīdi pa brīdim apstādamies viens otram pretī, lai itin kā piešķirtu lielāku svaru saviem vārdiem, cauri galminieku pūlim dodas vecais Monmoransī, kuru karalis pirms pāris gadiem iecēlis augstajā konetabla amatā, kas bija vakants kopš de Burbona krišanas nežēlastībā, un kanclers Puajē, kurš gaužām lepojas ar viņa ieviesto loteriju nodokli un Vilerkoterā pašrocīgi parakstīto dekrētu.1

Turēdamies savrup un neielaizdamies ne ar vienu sarunā, smaidīdams savu žilbinošo smaidu, pastaigājas bene- diktietis un franciskānis Fransuā Rablē, kurš, kā allaž, visu izošņā, visu ievēro, visu noklausās un visu izsmej, turpretī viņa majestātes iemīļotais jokdaris Tribulē ar savu pundura augumu pinas visiem pa kājām, pavilk- dams uz zoba te vienu, te otru — lai arī labsirdīgi, tomēr brīžam diezgan dzēlīgi.

Klemāns Maro, kas dižojas gluži jaunā karaļa kambarkunga mundierī, izskatās ne mazāk samulsis kā pieņemšanas reizē pie hercogienes d'Etampas. Kā redzams, arī šoreiz dzejniekam kabatā kāds nupat sacerēts dzejolis vai skumīgs sonets un viņš gaida vienīgi izdevīgu brīdi, lai celtu to priekšā. Bet ak vai! Kā visiem zināms, iedvesma nāk no augšas un mums pār to nav varas. Arī Klemānam Maro ienākušas prātā iejūsmīgas vārsmas par Diānas kundzi. Viņš bija turējies pretī, bet mūza nav nekāda mīļākā, tā ir pavēlniece: rindas radās itin kā pašas no sevis, atskaņas savirknē jās cita aiz citas. Un tagad nelaimīgais madrigāls viņu neiedomājami moka. Ja Klemāns Maro būtu pats sev pavēlnieks, viņš, protams, veltītu to hercogienei d'Etampai vai Navarras Margeritai, par ko nevar būt ne mazāko šaubu, jo dzejnieks ar sirdi un dvēseli ir protestantu partijas pusē. Iespējams, ka šis nolādētais madrigāls viņam uzmācās tieši tai brīdī, kad viņš pūlējās sacerēt epigrammu par Diānas kundzi, taču, lai būtu kā būdams, vārsmas bija nākušas pasaulē. Kā tagad lai atturas un, par spīti simpātijām pret protestantu Vilerkoterā, mazā Ēnas departamenta pilsētiņā, kur Fransuā Pirmajam piederēja pils, tika parakstīts slavenais dekrēts, kas noteica, ka turpmāk augstāko varas iestāžu dokumenti nav sacerami latīņu valodā, bel gan rakstāmi nacionālajā valodā. Pils stāv vēl šobaltdien, lai gan zaudējusi savu kādreizējo spožumu un tās ārējais izskats laika gaitā stipri mainījies. Pili sāka celt Fransuā Pirmais, kas izrotāja to ar salamandrām, bet pabeidza Anri Otrais, kas lika iekalt akmen! savu un Katrīnas Mediči monogrammu. Vēl tagad var redzēt šo Renesanses akmeņkaļa šedevru, kurā izpaudās sava laika gars, — divus burtus, ko savieno mīlas liesmas, vienlaikus apņemdamas arī uzlecošo zvaigzni Diānu de Puatjē. Brīnišķīga, taču, . jāatzīst, mazliet dīvaina triloģija, ko veido monogramma un vīra, sievas un mīļākās ģerboņi. (Autora piezīme.) partiju, kaut vai pusbalsī nenoskandē katolietei veltītās vārsmas kādam no saviem draugiem, kas prot novērtēt literatūru?

Un nabaga Maro nenoturējās pretī kārdinājumam. Nekautrīgais kardināls de Turnons, kuram dzejnieks atklāja savu dvēseli, uzskatīja šīs vārsmas par tik jaukām, tik spožām, tik lieliskām, ka nenocietās un atstāstīja tās Lotringas hercogam, kurš savukārt nekavējoties pavēstīja jaunumu Diānas kundzei. Un tūdaļ zilo partiju pāršalca čuksti, dzejnieku pasauca, viņu pierunāja, piespieda nākt un nolasīt vārsmas. Violetie, redzēdami, ka Maro dodas cauri pūlim pie Diānas, savukārt sanāca apkārt izbiedētajam un pagodinātajam dzejniekam. Beidzot arī hercogiene d'Etampa piecēlās no sava krēsla, lai paraudzītos, kā viņa teica, vai šis viltnieks Maro, kas vienmēr ir tik asprātīgs, pratīs pienācīgi apdziedāt Diānas kundzi.

Nelaimīgais dzejnieks palocījās Diānai de Puatjē, kura viņam uzsmaidīja, un dzīrās jau lasīt savu madrigālu, kad pagriezies ieraudzīja hercogieni d'Etampu, kas arī viņam uzsmaidīja; taču, ja Diānas smaids bija pilns labvēlības, tad hercogienes d'Etampas smaidā slēpās draudi. Un, no vienas puses sildīts, no otras saldēts, nabaga Maro drebošā balsī nomurmināja šādas vārsmas:

Ar saules lēktu katru ritu Par Fēbu vēlētos es kļūt, Tak negribu, lai rētas dzītu., Jo mīlas sāpei vajag būt. Man velti panākumus gūt, Kad karali sveic slavas vītu, Kas daiļās sirdis mīlu dedz. Par Fēbu kļūtu katru ritu, Lai Diāna ar' mani redz.

Vēl nebija izskanējušas graciozā madrigāla pēdējās zilbes, kad zilie sāka dedzīgi aplaudēt, bet violetie saglabāja kapa klusumu. Uzslavu iedrošināts un naidīgā klusuma sāpīgi aizskarts, dzejnieks apņēmīgi piegāja pie Diānas de Puatjē un sniedza viņai savu sacerējumu.

— Daiļajai Diānai, — viņš pusbalsī sacīja, zemu palocīdamies. — Jūs saprotat mani, kundze; daiļākajai no daiļākajām, nepārspējamai.

Diāna pateicās ar maigu, atzinības pilnu skatienu, un dzejnieks pagāja sāņus.

— Kāpēc lai es neveltītu vienu madrigālu daiļai dāmai, kad esmu tik daudz apdziedājis visudaiļāko, — nabaga dzejnieks itin kā atvainojās, iedams garām hercogienei d'Etampai. — Atcerieties, kundze: «To Francijā it visi teic».

Neko neatbildējusi, Anna caururba Maro ar draudīgu, skatienu.

Visu šo laiku divas nelielas grupas turējās savrup: pirmo grupu veidoja Askānio un Benvenuto Čellīni, kuram piemita vājība «Dievišķo komēdiju» vērtēt augstāk par vārdu spēli. Otrajā grupā bija grāfs d'Orbeks, vikonts de Marmaņs, mesers d'Esturvils un Kolomba, kas bija lūgusi tēvam palikt malā no galminieku pūļa, jo viņa atradās starp šiem cilvēkiem pirmo reizi un tie neizraisīja viņā nekādas citas jūtas kā vienīgi bailes. Grāfs d'Orbeks, vēlēdamies būt galants, negribēja pamest līgavu, kuru tēvs bija atvedis uz pili, lai pēc pusdienas dievkalpojuma stādītu priekšā karalienei.

Askānio un Kolomba, lai gan bija gaužām satraukti, tūdaļ pamanīja viens otru un brīdi pa brīdim slepus saskatījās. Šīs abas skaidrās un kautrās būtnes, kas bija uzaugušas sirdsšķīstā vientulībā, justos pagalam pazudušas starp šiem izsmalcinātajiem un samaitātajiem augstmaņiem, ja tām nebūtu iespējas uzmundrināt vienai otru ar skatieniem.

Viņi nebija tikušies kopš tās dienas, kad atzinās mīlestībā. Askānio reizes desmit neveiksmīgi bija pūlējies iekļūt Mazajā Nelas pilī. Tomēr, lai kādā dienas stundā viņš ieradās, Perīnas kundzes vietā viņu allaž sagaidīja jauna dueņja, kuru pie Kolombas bija norīkojis grāfs d'Orbeks un kura ikreiz viņu cietsirdīgi aizraidīja prom. Bet Askānio nebija nedz pietiekami bagāts, nedz pietiekami uzņēmīgs, lai iekarotu šīs sievietes labvēlību. Turklāt savai mīļotajai viņš pavēstītu vienīgi bēdīgas ziņas, ar kurām varēja arī nogaidīt. Benvenuto taču pats bija atzinies viņam savā mīlestībā pret Kolombu, tālab nelaimīgie mīlētāji vairs nevarēja cerēt uz mākslinieka palīdzību, bet, gluži otrādi, bija spiesti baidīties no viņa.

Kopš šā brīža Askānio, kā jau viņš bija teicis Čellīni, varēja cerēt vienīgi uz dieva palīdzību. Savā naivumā jaunais cilvēks bija nolēmis iežēlināt hercogienes d'Etampas sirdi. Kad cilvēkam zem kājām zūd pamats, viņš gatavs pieķerties pat salmiņam. Visu satriecošā

Benvenuto enerģija tagad viņam bija ne vien lieka, bet kuru katru brīdi draudēja pavērsties pret viņu pašu. Taču Askānio bija jauns un tāpēc ticēja, ka viņam izdosies aizskart hercogienes sirdī līdzjūtības un cilvēkmīlestības stīgas, pamodināt viņā līdzcietību pret cilvēku, ko viņa mīl. Un, ja arī šis salmiņš izslīdēs no rokām, viņam neatliks nekas cits kā paļauties uz likteni un gaidīt, jo viņš ir tik neaizsargāts un vientuļš. Tālab viņš ieradās kopā ar Benvenuto Čellīni karaļa galmā.

Hercogiene d'Etampa atgriezās savā vietā. Askānio, iejucis hercogienes svītā, pienāca pie viņas krēsla. Hercogiene atskatījās un ieraudzīja jaunekli.

—    A, tas esat jūs, Askānio, — viņa ierunājās diezgan vēsā tonī.

—    Jā, hercogien. Es ierados šeit kopā ar savu skolotāju Benvenuto un uzdrošinājos jums tuvoties, jo esmu gaužām norūpējies par lilijas zīmējumu, kuru jums labpatikās man pasūtīt un kuru pirms dažām dienām es atstāju jūsu pilī. Es gribētu zināt — varbūt jūs esat neapmierināta ar to?

—    Nē, gluži otrādi, zīmējums man ļoti patīk, — hercogiene d'Etampa atbildēja jau maigākā balsī. — Es parādīju to tādam lietpratējam kā msjē de Gīzs, un viņš bija pilnīgi vienis prātis ar mani. Bet vai jūs mācēsiet tikpat skaistu darināt arī pašu ziedu? Un, ja esat pārliecināts par savu meistarību, vai jums pietiks dārgakmeņu?

—    O jā, kundze, es ceru. Būtu labi izrotāt ziedu ar lielu briljantu, kas lāsmotu līdzīgi rasas pilienam, bet varbūt tas ir pārāk dārgs materiāls tādam necilam meistaram, kāds esmu es?

—    O, mēs varam atļauties šādus izdevumus, Askānio.

—    Un tomēr, kundze, tik liels briljants maksā vismaz divdesmit tūkstošus ekiju.

—    Labi, labi, esmu ar mieru. — Un jau klusākā balsī hercogiene piebilda: — Askānio, vai jūs neizdarītu man kādu pakalpojumu?

—    Esmu jūsu rīcībā, kundze.

—    Nupat, klausīdamās Maro banālajās vārsmās, es pamanīju zāles dziļumā grāfu d'Orbeku. Aizejiet, lūdzu, pie viņa un pasakiet, ka es vēlos ar viņu runāt.

—    Pie grāfa? … — Askānio nobālis iesaucās.

—    Vai tad jūs neteicāt, ka esat gatavs man pakalpot? — hercogiene augstprātīgi noprasīja. — Turklāt es uzticu šo pienākumu jums tādēļ, ka vēlos, lai jūs būtu klāt mūsu sarunā ar d'Orbeku un šo to pārdomātu, ja iemīlējušies vispār spējīgi domāt.

—    Es paklausu jums, kundze, — Askānio atbildēja, baidīdamies aizkaitināt hercogieni, uz kuras palīdzību viņš tagad cerēja.

—    Brīnišķīgi. Runājiet ar grāfu itāliski, man ir savi apsvērumi, lai jūs tā rīkotos, un atgriezieties atpakaļ kopā ar viņu.

Askānio, baidīdamies atkal sadusmot savu bīstamo labvēli, paklausīgi devās izpildīt viņam uzticēto uzdevumu, un, izraudzījies kādu jaunu senjoru, kura tērps bija rotāts ar violetām lentām, viņš pajautāja, vai tas nevarētu parādīt viņam grāfu d'Orbeku.

—    Tepat jau viņš ir, — jaunais senjors atbildēja, — redzat tur to veco mērkaķi, kas stāv blakus apburošai meitenei un sarunājas ar Parīzes prevo.

Apburošā meitene bija Kolomba, uz kuru ziņkāri lūkojās visi galma dendiji. Kas attiecas uz veco mērkaķi, tas ir, uz grāfu, viņš patiešām šķita jaunajam cilvēkam tik atbaidošs, cik atbaidošu izskatu vien var novēlēt viens sāncensis otram. Brīdi nopētījis grāfu d'Orbeku iztālēm, Askānio, par lielu pārsteigumu Kolombai, piegāja pie viņa un itāliski pateica, ka viņu vēlas redzēt hercogiene d'Etampa. Grāfs atvainojās līgavai un draugiem un aizsteidzās pie hercogienes; Askānio viņam sekoja, iepriekš uzmetis uzmundrinošu skatienu Kolombai, kuru mulsināja šis dīvainais uzdevums un, galvenais, vēstneša izvēle.

—    A, esiet sveicināts, grāf, — hercogiene d'Etampa sacīja, ieraudzījusi d'Orbeku, — priecājos jūs redzēt, jo man jāpaziņo jums kas svarīgs. Kungi, — viņa piebilda, vērsdamās pie klātesošajiem, — viņa majestāte droši vien ieradīsies tikai pēc kādas ceturtdaļstundas; ar jūsu atļauju es izmantošu šo laiku, lai patērzētu ar savu veco draugu grāfu d'Orbeku.

Galminieki, kas bija sapulcējušies ap hercogieni, tik nepārprotami aizraidīti, aizsteidzās prom, atstādami hercogieni divatā ar karaļa mantzini vienā no logu ailēm, kas bija tikpat plaša kā mūsdienu saloni. Askānio grasījās sekot pārējiem, taču hercogiene ar rokas mājienu viņu aizturēja.

—    Kas ir šis jauneklis? — grāfs pajautāja.

—          Tas ir mans pāžs, itālietis, kas nesaprot ne vārda franciski; varat runāt viņa klātbūtnē tikpat brīvi, itin kā mēs būtu divi vien.

—     Labi, kundze, — grāfs atbildēja, — līdz šim es pa- kļāvos jums akli, necenzdamies izdibināt jūsu rīcības motīvus. Jūs vēlējāties, lai mana nākamā laulātā draudzene šodien tiktu stādīta priekšā karalienei, un Kolomba kopā ar tēvu jau ir šeit; bet tagad, kad esmu izpildījis jūsu vēlēšanos, man gribētos zināt, kāpēc tas tiek darīts. Vai es nevarētu jums lūgt, kundze, kaut mazu paskaidrojumu?

—    Jūs esat visuzticamākais no maniem draugiem, d'Orbek. Nezinu, vai kādreiz spēšu jums atlīdzināt par visiem jūsu pakalpojumiem, taču, par laimi, esmu nodomājusi vēl daudz ko darīt jūsu labā. Cerēsim, ka mantas izdosies, jo karaļa mantziņa amats ir tikai pamats, uz kura es uzcelšu jūsu labklājības ēku, grāf.

—    O, kundze! — grāfs iesaucās, zemu palocīdamies.

—     Tāpēc es būšu ar jums pilnīgi atklāta, grāf; atļaujiet man vispirms izteikt savu atzinību par jūsu izvēli. Es nupat redzēju Kolombu: viņa ir burvīga; tiesa, mazliet bikla, taču tālab jo valdzinošāka; un tomēr, starp mums runājot, lai cik labi es pazīstu jūs, grāf, lai arī kā lauzu galvu, es nespēju saprast, kas jums, prātīgam un apdomīgam cilvēkam, kuram nepiemīt vājība uz jaunām un skaistām sievietēm, liek noslēgt šīs laulības. Kas aiz tā slēpjas? Cik zinu, jūs neesat vieglprātis.

—    Protams, kundze, bet tik un tā reiz jāprecas; turklāt vecais blēdis savā testamentā atstāj meitai krietnu īpašumu.

—    Cik tad viņam gadu?

—    Vai nu piecdesmit pieci vai piecdesmit seši.

—    Bet jums, grāf?

—    Hm… arī man gandrīz tikpat, taču vecais izskatās pavisam vārgs.

—     Beidzot es jūs pazīstu, grāf. Patiesību sakot, es jau tāpat biju pārliecināta, ka jūs stāvat pāri banālām jūtām un ne jau šīs meitenes daiļumi jūs valdzina.

—    Protams, kundze, man pat prātā nevarēja ienākt tādas blēņas; kaut vai neglītene, man tas gluži vienalga, bet, ja reiz viņa ir skaista, tad jo labāk.

—    Vēlu jums laimes, grāf, priecājos, ka neesmu vīlusies jūsos.

—    Vai tagad jūs nevarētu man pateikt, kundze…

—    O! Es gribu sagādāt jums spožu nākotni, d'Orbek, — hercogiene viņu pārtrauca. — Vai zināt, es vēlētos redzēt jūs šī nicināmā Puajē vietā. — Un hercogiene uzmeta naidpilnu skatienu kancleram, kas vēl aizvien pastaigājās kopā ar konetablu.

—    Kāi Jūs paredzat man vienu no visaugstākajiem amatiem valstī!

—     Un kālab ne! Jūs esat pietiekami dižciltīgs, grāf! Taču, ak vai, mana vara ir tik nenoturīga, tā karājas mata galā. Arī patlaban esmu satraukta līdz nāvei. Karalim atkal jauna favorīte — kaut kāda Ferona, pavisam zemas kārtas tiesu ierēdnīša sieva. Ja šī favorīte izrādīsies godkārīga, mēs esam pagalam. Starp citu, es pati esmu vainīga, man vajadzēja jau laikus paredzēt šo Fransuā Pirmā kaprīzi. Bet kur lai atrod otru tik maigu un vāru būtni kā hercogiene de Brisaka, kuru es pagādāju viņa majestātei. Man tik grūti pārdzīvot viņas zaudējumu: viņa itin nemaz nebija bīstama, nabadzīte to vien darīja, ka stāstīja karalim par manām labajām īpašībām. Nelaimīgā Marī! Viņa uzņēmās visu mana stāvokļa smagumu, atstādama man vienīgi priekšrocības. Bet šī Feroniene, kā viņa galmā iesaukta, par katru cenu jādabū prom no Fransuā Pirmā! Taču, ak vai, esmu izlietojusi visu savu valdzināšanas arsenālu, un tagad mans vienīgais trumpis ir ieradums.

—    Vai tas iespējams, kundze?

—    Jā, tā tas ir, es valdu vienīgi pār karaļa prātu, bet viņa sirds pieder citai; saprotiet, grāf, man vajadzīga palīdze, kur lai es atrodu padevīgu un uzticamu palīdzi, uz kuru varētu droši paļauties? Es dāvātu viņai savu labvēlību, apbērtu ar zeltu! Atrodiet man tādu dārgumu, d'Orbek! Jūs pat nenojaušat, ka Fransuā Pirmā sirdī noris mūžīga cīņa starp monarhu un cilvēku, ka cilvēks dažkārt izršdās spēcīgāks par monarhu. Ak, ja mēs valdītu pār viņu divatā nevis kā sāncenses, bet kā sabiedrotās, ja mēs būtu nevis divas favorītes, bet divas draudzenes, ja viena no mums vadītu karali Fransuā Pirmo, bet otra vadītu vienkārši Fransuā, tad visa Francija būtu mūsu rokās — un vēl tādā brīdī, grāf, kad Kārlis Piektais pats steidzas mesties mūsu tīklos, kad, izmantojot viņa vieglprātību, mēs varētu nodrošināt sev spožu nākotni! Atklāšu jums savus plānus, d'Orbek. Šī pati Diāna, kura jums tā patīk, kādā jaukā dienā zaudētu jebkādu varu pār mūsu likteni un kāds grāfs kļūtu… Redziet, arī karalis ir klāt.

Tā rīkojās hercogiene d'Etampa: viņa reti kaut ko izskaidroja, uzskatīdama pa labāku izteikt mājienus; viņa lika cilvēkam domāt un just pēc savas gribas, uzkurināja viņā godkāri, alkatību, zemiskas tieksmes un prata pēc tam laikus apklust.

Tā bija liela māksla, kuru derētu pārņemt arī vairumam mīlētāju un dzejnieku.

Grāfs d'Orbeks, kuram nepiemita cēli tikumi un kurš bija kārs uz naudu un augstiem amatiem, lieliski saprata hercogieni, jo vairāk tāpēc, ka sarunas laikā Annas skatiens ne vienreiz vien pievērsās Kolombai. Turpretī Askānio, būdams pēc dabas godīgs un taisnprātīgs, pat nespēja līdz galam aptvert hercogienes nodoma nelietību un zemiskumu, taču viņš neskaidri apjauta, ka šī dīvainā un noslēpumainā saruna slēpj sevī kaut kādus tumšus draudus viņa mīļotajai Kolombai, un raudzījās ar šausmām uz hercogieni d'Etampu.

Kalpotājs pavēstīja par karaļa un karalienes ierašanos. Galminieki tūdaļ piecēlās un palika stāvam ar cepurēm rokā.

—    Lai dievs jūs sargā, kungi! — ienākdams teica Fransuā Pirmais. — Man jāpaziņo jums svarīgs jaunums. Mūsu dārgais svainis imperators Kārlis Piektais patlaban atrodas ceļā uz Franciju, ja vien nav šķērsojis mūsu valsts robežu. Sagaidīsim imperatoru ar pienācīgu godu. Domāju, ka maniem uzticamajiem muižniekiem nav vajadzības atgādināt, ko prasa no viņiem viesmīlības likumi. Zelta Brokāta [19] nometnē mēs jau pierādījām, ka protam uzņemt karaļus. Pēc nepilna mēneša Kārlis Piektais būs Luvrā.

—    Bet es, kungi, jau iepriekš pateicos jums par uzņemšanu, kādu jūs parādīsiet manam karaliskajam brālim, — maigā balsī piebilda karaliene Eleonora.

Zālē atskanēja skaļi saucieni: «Lai dzīvo karalis!» — «Lai dzīvo karaliene!» — «Lai dzīvo imperators!»

Šai brīdi cauri galminieku pūlim pie karaļa kājām pie- vēlās kāds kamols — tas bija Tribulē.

—            Sir, — jokdaris sacīja, — atļaujiet veltīt jūsu majestātei manu garadarbu, kuru es taisos izdot grāmatā.

—           Ar lielāko prieku, jokdari, — karalis atbildēja, — taču vispirms pasaki, kā sauks tavu garadarbu un kas tajā būs rakstīts.

—            Sir, šo darbu es nosaukšu par Muļķu almanahu, jo tajā rindas kārtībā tiks ierakstīti vislielākie muļķi, kādi jebkad dzīvojuši šai pasaulē. Un pirmajā lappusē esmu jau ierakstījis visu bijušo un nākamo muļķu karaļa vārdu.

—            Un kas tad, interesanti, ir šī slavenība, mans augsti godātais brāli, kuru tu esi iecēlis monarha tronī? — Fransuā Pirmais jautāja.

—    Kārlis Piektais, sir» — Tribulē atbildēja.

—     Kārlis Piektais? — karalis iesaucās.

—    Viņš pats!

—     Bet kāpēc tieši Kārlis Piektais?

—            Tāpēc, ka itin nevienam citam pasaulē, izņemot Kārli Piekto, neienāktu prātā šķērsot jūsu majestātes valsti, ja viņš būtu turējis jūs Madridē kā gūstekni.

—           Bet ja viņš laimīgi izies cauri visai manai karaļvalstij? — Fransuā Pirmais jautāja.

—           Tad es svinīgi apsolos, — Tribulē atteica, — izdzēst viņa vārdu un ierakstīt tā vietā citu.

—    Kādu tad?

—           Jūsējo, sir, jo, pieļaudams to, jūs izdarīsiet vēl lielāku muļķību nekā viņš.

Karalis sāka skaļi smieties.

Galminieki sekoja viņa paraugam.

Vienīgi nabaga Eleonorai šis joks lika nobālēt.

—           Labi, — Fransuā sacīja, — vari tūlīt pat Kārļa Piektā vietā ierakstīt mani, jo esmu devis imperatoram bruņinieka goda vārdu un es turēšu to. Bet tavu veltījumu es pieņemu, un še tev samaksa par pirmo eksemplāru.

Un, izvilcis no kabatas pilnu naudasmaku, Fransuā Pirmais pameta to Tribulē, kurš satvēra dāvanu zobos un aizskrēja uz visām četrām, rūkdams kā suns, kas aiznes tam pasviestu kaulu.

Pie karalienes pienāca Parīzes prevo ar Kolombu.

—           Jūsu majestāte, — viņš sacīja, — atļaujiet man šai līksmajā dienā stādīt jums priekšā manu meitu Kolombu,

kuru jūsu majestātei labpaticies uzņemt savu galma dāmu skaitā. ,

Labsirdīgā karaliene apsveica un uzmundrināja samulsušo meiteni, kamēr karalis nenovērsa no Kolombas sajūsmas pilnu skatienu.

—    Muižnieka goda vārds, meser prevo, — Fransuā Pirmais smaidīdams iesaucās, — jūs esat visīstākais valsts noziedznieks, jo līdz pat šim laikam slēpāt no mums šādu pērli, kura tik krāšņi rotās daiļo dāmu pulku, kas apņem viņas majestāti. Un, ja es nesodu jūs par šo nodevību, meser Robēr, tad vienīgi tāpēc, ka par jums aizlūdz šīs kautri nodurtās acis.

Un karalis, ar elegantu žestu apsveicis apburošo meiteni, visa galma pavadīts, devās uz kapelu.

—    Kundze, — sacīja hercogs de Medīna-Sidonia, piedāvādams roku hercogienei d'Etampai, — palaidīsim šo pūli pa priekšu un uzkavēsimies kādu brīdi šepat; man jāpasaka jums kas ļoti svarīgs un slepens.

—    Esmu jūsu rīcībā, vēstnieka kungs, — hercogiene atbildēja. — Grāf d'Orbek, palieciet arī jūs. Msjē de Medīna, jūs droši varat runāt mana senā drauga klātbūtnē, viņam es uzticos gluži kā pati sev, bet šis jaunais itālietis nesaprot ne vārda franciski.

—    Labi, kundze, taču atcerieties, ka jums ir tikpat svarīgi kā man, lai šī saruna paliktu noslēpums … Tātad mēs esam divatā un es runāju atklāti, bez jebkādiem aplinkiem. Kā redzat, viņa svētā majestāte nolēmis šķērsot Franciju un droši vien jau atrodas, mūsu zemē; imperators zina, ka dodas ienaidnieka nometnē, tomēr viņš paļaujas uz karaļa bruņnieciskumu; jūs pati, kundze, ieteicāt viņam tā rīkoties, un, atklāti sakot, jūsu ietekme uz Fransuā Pirmo ir lielāka nekā jebkuram no viņa ministriem, tālab vienīgi no jums atkarīgs, vai šis padoms būs labs vai slikts, vai tas pārvērtīsies par slazdiem vai izdarīs pakalpojumu. Bet kāpēc gan jums vajadzētu nostāties pret mums? Tas neko nedos nedz Francijai, nedz jums pašai.

—       Turpiniet, monsenjor, turpiniet! Kā liekas, jūs neesat visu pateicis?

—     Nē, kundze. Kārlis Piektais ir cienīgs Kārļa Lielā pēctecis, un ļoti iespējams, ka viņš dāvinās Francijai to, ko negodīgs sabiedrotais varētu prasīt no viņa kā izpirkšanas maksu, vēl vairāk, imperators pratis dāsni atlīdzināt gan viesmīlību, gan padomu.

—     Brīnišķīgi! Tā būs cēla un saprātīga rīcība.

—' Kā zināms, kundze, karalis Fransuā Pirmais allaž karsti ilgojies pēc Milānas hercogistes. Tad nu Kārlis Piektais ir ar mieru atdot savam svainim šo provinci, kas kopš laika gala bijusi strīda āt»ols starp Spāniju un Franciju, protams, par noteiktu gadskārtēju renti.

—     Es saprotu, — hercogiene viņu pārtrauca, — cik zināms, imperatora finanses atrodas nožēlojamā stāvoklī, bet Milānas hercogiste izpostīta nebeidzamos karos. Tad nu viņa svētai majestātei nav nekas pretī, pārlikt daļu no savas parādu nastas uz turīgāka parādnieka pleciem. Nē, msjē de Medīna, es atsakos, jūs pats saprotat, ka šis priekšlikums nav pieņemams.

—     Bet, kundze, sarunas ar karali jau ievadītas, un viņa majestāte, kā liekas, ir sajūsmā par šo investitūru.

—    Es zinu, taču atsakos piedalīties. Ja varat iztikt šai lietā bez manis, jo labāk jums.

—    Ticiet man, kundze, imperators bezgala augstu vērtē jūsu atbalstu, un visu, ko vien jūs vēlētos…

—    Es netirgojos ar savu ietekmi uz karali, vēstnieka kungs.

—    O, kundze! Kas tad to saka?

—    Paklausieties, jūs apgalvojāt, ka jūsu pavēlnieks vēlas iegūt manu atbalstu, un, starp mums runājot, viņam ir taisnība. Labi, es sniegšu viņam atbalstu un lūgšu par to pretī daudz mazāk, nekā viņš piedāvā. Klausieties uzmanīgi! Lūk, kas viņam jādara: viņš apsolīs atdāvināt Fransuā Pirmajam Milānas hercogisti, bet, atstājis Franciju, viņš atcerēsies pārkāpto Madrides miera līgumu un aizmirsīs savu solījumu.

—    Bet tas taču izraisīs karu, kundze!

—     Pacietību, msjē de Medīna. Patiešām, viņa majestāte noskaitīsies un piedraudēs imperatoram ar karu. Tad Kārlis Piektais piekritīs padarīt Milānas hercogisti par neatkarīgu valsti un atdos to, protams, brīvu no visādām rentēm, Orleānas Šarlam, karaļa otrajam dēlam. Tādā veidā imperators gan izpildīs savu solījumu, gan nevairos sava sāncenša varenību. Domāju, ka mans padoms ir ko vērts, un ceru, ka ari vēstnieka kungam nebūs nekādu iebildumu. Kas attiecas uz manām personiskajām vēlmēm, kuras jūs nupat pieminējāt, tad, gadījumā ja viņa svētajai majestātei patiks mans plāns, lai viņš mūsu tikšanās pirmajā reizē nomet kādu spožu akmentiņu, un, ja akmentiņš izrādīsies tā vērts, es pacelšu to un saglabāšu kā piemiņu par savu slaveno savienību ar Cēzara pēcteci, Spānijas un Indijas karali.

Pateikusi šos vārdus, hercogiene d'Etampa pieliecās pie Askānio, kuru šie tumšie un noslēpumainie plāni biedēja tikpat ļoti, cik satrauca hercogu de Medīnu, turpretī grāfs d'Orbeks šķita sajūsmināts.

—    Tas viss tevis dēļ, Askānio, — viņa pačukstēja jauneklim pie auss. — Lai iekarotu tavu sirdi, esmu gatava pazudināt Franciju. — Un tūdaļ skaļi piebilda: — Un ko jūs par to sakāt, vēstneša kungs?

—     Izšķirt tik svarīgus jautājumus var vienīgi pats imperators, kundze, taču es esmu tikpat kā pārliecināts, ka viņš pieņems jūsu priekšlikumu, jo labumi, ko tas mums dod, ir tik acīm redzami, ka esmu gandrīz vai izbijies.

—    Lai nomierinātu jūs, varu jums atklāt, ka, uzņemdamās ietekmēt karali, es neaizmirstu arī pati savas intereses. Mums, sievietēm, ir sava diplomātija, bieži vien daudz smalkāka nekā valstsvīriem. Bet es zvēru, ka mani plāni nedraud jums ne ar kādām briesmām. Un — padomājiet labi — kur te var slēpties briesmas? Starp citu, gaidot Kārļa Piektā lēmumu, msjē de Medīna, es izmantošu katru iespēju, lai noskaņotu pret viņu Francijas karali, lai visiem līdzekļiem pārliecinātu viņa majestāti saņemt savu ciemiņu gūstā.

—     Un to, kundze, jūs uzskatāt par mūsu savienības cienīgu sākumu?

—    Rimstieties, vēstnieka kungs. Jūs esat tik izcils valstsvīrs, bet nesaprotat, ka man patlaban galvenais ir novērst no sevis aizdomas, ka atklāti nostāties jūsu pusē nozīmē visu pazudināt? Tomēr nedomāju, ka mani varētu kāds nodot. Atļaujiet man būt jūsu ienaidniekam, hercoga kungs, atļaujiet runāt pret jums. Vai jums nav vienalga? Ak dievs, vai jūs nezināt, kā var rotājāties ar vārdiem! Ja Kārlis Piektais noraidīs manu priekšlikumu, es sacīšu karalim: «Sir, ticiet manai sievišķīgai nojautai. Taisnības vārdā jums bez svārstīšanās jāizšķiras par atmaksu.» Turpretī, ja imperators piekritīs, es sacīšu: «Sir, paļaujieties uz manu sievišķīgo kaķes viltību ūn izmanību: jums jāizšķiras par kādu mazu darījumu.»

—     O, kundze, — hercogs de Medīna iesaucās, noliecies hercogienes priekšā, — cik žēl, ka jūs esat karaliene! No jums iznāktu lielisks vēstnieks!

Un hercogs devās prom, sajūsmināts par negaidīto pavērsienu, kādu bija ieguvušas viņa sarunas ar hercogieni d'Etampu.

—     Bet tagad, dārgais grāf, runāšu ar jums atklāti, bez aplinkiem, — sacīja hercogiene, palikusi vienatnē ar grāfu d'Orbeku un Askānio. — No mūsu sarunas jūs uzzinājāt trīs lietas: vispirms, maniem draugiem un man pašai nepieciešams, iai mana vara pār karali galīgi nostiprinātos; otrkārt, pēc tam kad tas būs sekmīgi izdarīts, mums vairs nebūs jābaidās par rītdienu, jo Orleānas Šarls turpinās to, ko aizsācis Fransuā Pirmais, un Milānas hercogam, kuru es būšu iecēlusi tronī, būs daudz vairāk iemeslu būt man pateicīgam nekā Francijas karalim, kurš * pats iecēla godā mani; un, treškārt, viņa majestāti ir savaldzinājis jūsu Kolombas skaistums. Tad nu es griežos pie jums, grāf, kā pie cilvēka, kas stāv pāri triviāliem aizspriedumiem. Tagad jūs turat savu likteni pats savās rokās: sakiet — vai jūs vēlaties, lai karaļa mantzinis d'Orbeks ieņemtu karaļa kanclera Puajē amatu, jeb, izsakoties precīzāk, vai jūs vēlaties, lai Kolomba d'Orbeka ieņemtu Mārī de Brisakas vietu?

Askānio nodrebēja aiz šausmām, ko d'Orbeks, par laimi, nepamanīja: grāfa viltīgi ļaunās ačeles bija kā piekaltas hercogienes d'Etampas dziļdomīgajam skatienam.

—    Es vēlos būt kanclers, — viņš strupi atbildēja.

—    Lieliski! Mēs esam glābti! Bet ko mēs darīsim ar prevo?

—     Ehē, — grāfs noteica, — atrodiet viņam kādu siltu vietiņu; tikai, lūdzu, labi ienesīgu, jo gods viņam nav vajadzīgs; kad vecais podagriķis aizies uz viņsauli, visa viņa mantība paliks man.

Askānio vairs nejaudāja savaldīties.

—    Kundze! — viņš iesaucās skaļā balsī.

Taču viņš tā arī nepaguva neko vairāk pateikt un arī grāfs nepaguva izbrīnīties par viņa pārdrošību: durvis plaši atvērās, un tajās parādījās karalis visa galma pavadībā.

Hercogiene d'Etampa cieši satvēra Askānio aiz rokas un, pagājusi malā, sacīja klusā balsī, ar grūtībām apvaldīdama saviļņojumu:

—    Vai tagad tu saproti, jaunais cilvēk, kā mūs, sievietes, salauž dzīve, kā meitene var kļūt par karaļa favorīti pretēji savai gribai?

Hercogiene apklusa. Nopietnos vārdus pārskanēja asprātības un jautri joki, ko pārmija karalis un galminieki.

Fransuā Pirmais vai staroja aiz laimes. Atbrauks Kārlis Piektais, sāksies svinīgas pieņemšanas, dzīres, dažādas izpriecas, un viņam visā šajā spožumā būs galvenā loma. Visa pasaule pievērsīs skatienus Parīzei un Fiancijas karalim. Domājot par aizraujošo izrādi, kuras vadības groži bija viņa rokās, Fransuā Pirmais priecājās kā bērns. Par visu augstāk viņš vērtēja ārēju spožumu un ne pret ko neizturējās sevišķi nopietni, karš viņam bija turnīrs, bet valsts vadīšana — spēle. Šis monarhs, kas bija apveltīts ar izcilu prātu, aizrāvās ar visdīvainākajām, visriskantākajām un poētiskākajām idejām, savu valdīšanu Fransuā Pirmais padarīja par teātra izrādi, kurai aplaudēt vajadzēja visai pasaulei.

Tālab todien, kad viņam bija radusies iespēja apžilbināt savu sāncensi un Eiropu, viņš bija neparasti augstsirdīgs un vēlīgs.

Itin kā karaļa labsirdīgā izskata iedrošināts, Tribulē pieripoja pie Fransuā Pirmā kājām, tiklīdz viņš bija pārkāpis pāri slieksnim.

—     O, sir, o, sir, — jokdaris vaimanāja, — es nāku atvadīties, jūsu majestāte drīz zaudēs savu uzticamo kalpu; un es skumstu vairāk par jums nekā par sevi. Ko jūsu majestāte iesāks bez sava nabaga Tribulē, kuru jūs tik ļoti mīlat!

—    Kā! Tu gribi mani atstāt — tagad, kad ir tikai viens jokdaris uz diviem karaļiem?

—    Jā, sir, tieši tagad, kad uz vienu jokdari ir veseli divi karaļi.

—    To es nebiju gaidījis, Tribulē. Tu paliksi, es tev

pavēlu!

—    Padodos, sir. Taču tādā gadījumā izdodiet karaļa dekrētu par msjē Vjelvilu, kuram es tikai atkārtoju to, ko runā par viņa sievu, un šāda sīkuma dēļ viņš nozvērējās noraut man ausis un aizraidīt manu dvēseli uz viņpasauli … ja vien man vispār esot dvēsele, šis bezdievis vēl piebilda. Par tādiem zaimiem, jūsu majestāte, viņam mēle būtu jānogriež.

—          Nu, nu, nomierinies, mans nabaga jokdari, — karalis sacīja, — tas, kurš laupīs tev dzīvību, tieši pēc ceturtdaļstundas pats tiks pakārts.

—    O, sir, vai nevarētu izdarīt otrādi?

—    Kā to saprast?

—     Pakārt viņu ceturtdaļstundu pirms tam, iekāms viņš mani nogalinās. Tā būtu labāk.

Visi sāka smieties un visskaļāk karalis. Pēc tam Fransuā Pirmais devās tālāk, un viņa skatiens nejauši apstājās pie itāliešu emigranta Pjetro Stronci.

—     Senjor Pjetro Stronci, — viņš sacīja, — kā liekas, jūs jau sen lūdzat mums. naturalizācijas rakstu; mums tas nemaz nedara godu, ka cilvēks, kas Pjemontā tik drošsirdīgi cīnījies par Franciju un tālab izraidīts no savas dzimtenes, vēl līdz šim nav savas otrās dzimtenes Francijas pavalstnieks, jo drosmes ziņā jūs esat īsts francūzis. Šovakar pat, senjor Stronci, mans sekretārs Lema- sons atsūtīs jums naturalizācijas rakstu. Nevajag pateikties man; es daru to ne vien jūsu, bet pats savās interesēs, jo nepieciešams, lai Kārlis Piektais sastaptu jūs kā francūzi .._.

—    A, tas esat jūs, Čellīni, — karalis turpināja, pievērsdamies māksliniekam, — un, kā vienmēr, jūs nenākat tukšām rokām: kas jums tur azotē, mans draugs? Bet pagaidiet brīdi; zvēru pie sava goda, ka pratīšu dāsni pateikties jau iepriekš. Meser Antuān Lemason, reizē ar naturalizācijas rakstu Pjetro Stronci izdodiet to arī manam draugam Benvenuto, pie tam bez atlīdzības, jo zeltkalim būs grūtāk sadabūt piecsimt dukātu nekā augstmanim Stronci.

—     Pateicos jums, sir, — Benvenuto sacīja, — taču piedodiet man nezināšanu: kas tas ir — naturalizācijas raksts?

—    Kā, jūs nezināt, maestro Benvenuto? — Antuāns Le- masons pārmetoši iesaucās, kamēr karalis sāka smieties kā neprātīgs par tik naivu jautājumu. — Naturalizācijas raksts ir vislielākā labvēlība, kādu viņa majestāte var parādīt svešzemniekam, pateicoties šim rakstam, jūs kļūsiet Francijas pavalstnieks.

—    Tagad es sāku saprast, sir, un esmu jums bezgala pateicīgs, — Čellīni sacīja. — Bet kāpēc man vajadzīgs šis raksts, ja es tāpat ar sirdi un dvēseli esmu uzticīgs jūsu majestātei?

—    Kāpēc vajadzīgs šis raksts? — Fransuā Pirmais iesaucās, joprojām būdams lieliskā noskaņojumā. — Nu kaut

vai tāpēc, Benvenuto, ka tagad, kad jūs esat Francijas pavalstnieks, es varu uzdāvināt jums Lielo Nelas pili, uz ko svešzemniekam nav tiesību. Meser Lemason, pievienojiet naturalizācijas rakstam dāvinājuma aktu par pili. Vai tagad jūs sapratāt Benvenuto, kādu labumu var dot naturalizācijas raksts?

—    O jā, sir, paldies, tūkstošreiz paldies! Mūsu sirdis arī bez vārdiem saprot viena otru, un laipnība, kādu jūs man tagad parādāt, ļauj man cerēt uz vēl kādu bezgalīgu labvēlību, ko es kādu dienu uzdrošināšos lūgt jūsu majestātei.

—    Es neesmu aizmirsis savu solījumu, Benvenuto. Pabeidz ātrāk Jupiteru un prasi man, ko vien vēlies.

—    Jūsu majestātei ir lieliska atmiņa, un es paļaujos uz jūsu vārdu. Jā, es lūgšu jūsu majestāti izpildīt kādu vēlēšanos, no kuras atkarīga manas dzīves laime, un tas, ko jūs izdarījāt manā labā tagad, ar karalim apbrīnojamu nojautu uzminēdams manas domas, ļauj man cerēt, ka mans sapnis piepildīsies..

—    Jā, tas piepildīsies, mans dižais zeltkali, bet nu apmieriniet mūsu ziņkāri un parādiet, kas jums tur azotē.

—    Sir, tas ir sudraba .sālstrauks, papildfnājums biķerim un bļodai.

— Tad rādiet to mums ātrāk, Benvenuto!

Karalis, kā viemēr, jo uzmanīgi, krietnu brīdi klusēdams, pētīja Čellīni brīnišķīgo darbu.

—    Kāda kļūda! — viņš beidzot ierunājās. — Kāds neprāts!

—     Kā, sir, — Benvenuto, pagalam vīlies, iesaucās, — mans darbs jūsu majestāti neapmierina?

—    Protams, msjē, es esmu neapmierināts. Kā jūs drīkstējāt sabojāt tik brīnišķīgu ieceri, atveidodams to sudrabā! Šo trauku vajadzēja gatavot no zelta, Čellīni, un jūs to izdarīsiet.

—     Ak vai, sir, — Benvenuto skumīgi sacīja, — mani necilie darbi nav pelnījuši tik jūsmīgas uzslavas. Es baidos, ka vērtīgais materiāls var pazudināt manas fantāzijas lolojumu. Māls dod paliekošāku slavu nekā zelts, sir, tālab zeltkaļu vārdi nedzīvo ilgāk par viņiem pašiem. Dzīve reizēm ir nežēlīga, sir, bet cilvēku alkatība un muļķība neizmērojama: kas zina, vai kāds manis darināts sudraba biķeris, par kuru jūsu majestāte labprāt samak

sātu desmit tūkstošus dukātu, netiks kādreiz pārkausēts metāla gabalā desmit ekiju vērtībā?

—     Paklausieties, vai tiešām jūs domājat, ka Francijas karalis ieķīlās lombardiešiem sālstrauku no sava galda?

—    Sir, Konstantinopoles imperators taču ieķīlāja venēciešiem Jēzus Kristus ērkšķu kroni.

—    Bet Francijas karalis to izpirka, msjē!

—     Jā, es zinu, jūsu majestāte. Bet padomājiet par dažādām briesmām, kādām pakļauti karaji, par revolūcijām, par trimdām! Manā dzimtenē Mediči trīsreiz tika padzīti un trīsreiz atgriezās, un diez vai visā pasaulē ir vēl otrs tāds karalis kā jūsu majestāte, kura slava un bagātība būtu tik noturīga.

—     Vienalga, Benvenuto, vienalga, es tomēr vēlos, lai jūs pagatavotu man zelta sālstrauku, mans mantzinis šodien pat noskaitīs jums-šim nolūkam tūkstoš sena kaluma ztelta ekiju. Dzirdiet, grāf d'Orbek, šodien pat, jo es nevēlos, lai Čellīni velti zaudētu jel minūti. Palieciet sveiks, Benvenuto, vēlu sekmes, karalis gaida Jupiteru, palieciet sveiki, kungi, neaizmirstiet par Kārli Piek.to!

Kamēr Fransuā Pirmais kāpa lejā pa kāpnēm, lai sēstos mugurā zirgam un jāšus pavadītu karalieni, kas jau sēdēja karietē, pils zālē risinājās sarunas, kurās vērts ieklausīties.

Benvenuto piegāja pie grāfa d'Orbeka un sacīja:

—     Esiet tik laipns un papūlieties sagādāt man zeltu, mantziņa kungs. Paklaudamies viņa majestātes pavēlei, es aiziešu uz mājām pēc maišela un pēc pusstundas būšu pie jums.

Grāfs klusēdams paklanījās, izteikdams savu piekrišanu, un Čellīni, aplaidis visapkārt skatienu un neatradis Askānio, atstāja Luvru viens pats.

Tikmēr Marmaņs klusi sarunājās ar prevo, kurš vēl aizvien turēja Kolombu pie rokas.

—    Kāda lieliska izdevība! — Marmaņs sacīja. — Steigšos brīdināt algotņus. Jūs pasakiet d'Orbekam, lai viņš pēc iespējas ilgāk aiztur pie sevis Benvenuto.

Marmaņs nozuda, bet mesers d'Esturvils, piegājis pie grāfa d'Orbeka, kaut ko iečukstēja viņam ausī un tūdaļ skali piebilda:

—    Bet es, grāf, pa to laiku aizvedīšu Kolombu uz Nelas pili.

—    Labi, — d'Orbeks atbildēja, — un šovakar pat paziņojiet man par rezultātiem.

Viņi izšķīrās, un prevo ar meitu patiešām bez steigas devās uz Mazo Nelas pili, nemaz nemanīdami, ka viņus pavada Askānio, kurš ne brīdi nebija izlaidis Kolombu no acīm un tagad iztālēm vēroja viņas graciozo gaitu.

Tikmēr karalis, ielicis kāju kāpslī, uzlēca mugurā savam iemīļotajam zirgam, lieliskam sarkanbrūnam rikšotājam, ko viņam bija uzdāvinājis Henrijs VIII.

—    Mums abiem, draudziņ, šodien priekšā tāls ceļš.

Tu, rumak staltais, viegli alpo, Lai ceļš zem kājām grūts un tāls …

Lūk, divas pirmās rindas no četrrindes, — Fransuā Pirmais piebilda. — Tālāk rīkojieties jūs, Maro, vai arī jūs, Melēn de Senželē.

Kamēr Maro kasīja pakausi, Senželē aizsteidzās viņam priekšā, neparasti ātri un veiksmīgi turpinādams:

Par Aleksandru diženākam kalpo, Kaut arī neesi tu Bucefāls!

Vārsmas tika uzņemtas ar skaļiem aplausiem, un karalis, jau sēdēdams seglos, ar graciozu žestu pateicās dzejniekam par zibenīgo izdomu.

Turpretī Maro atgriezās mājās vēl drūmāks nekā parasti.

—    Netieku gudrs, kas galminiekiem šodien lēcies, — viņš pukojās, — viņi visi bija tik stulbi.

XXI

Četri daŽādi laupītāji

Pārgājis pāri Sēnai, Benvenuto aizsteidzās uz mājām, taču nevis pēc maisa, kā viņš bija teicis grāfam d'Orbe- kam, bet gan pēc neliela groziņa, kuru Florencē viņam bija uzdāvinājusi viena no viņa māsīcām, kas bija mūķene; tā kā pulkstenis jau rādīja divi pēc pusdienas un Benvenuto gribēja nokārtot naudas lietas tai pašā dienā, nesagaidījis mājās nedz Askānio, kuru bija pazaudējis no redzes loka, nedz savus mācekļus, kuri bija aizgājuši pusdienās, viņš devās viens pats uz Fruāmanto ielu, kur dzīvoja grāfs d'Orbeks. Kad Čellīni ieradās pie grāfa, tas paziņoja, ka nevarot tūlīt izsniegt zeltu, jo vispirms jā- izpildot dažas formalitātes, jāataicinot notārs, jāsastādot kontrakts; pazīdams Čellīni neiecietīgo raksturu, grāfs visādi izlocījās un runāja tik pārliecinoši, ka Benvenuto noticēja neesošajām grūtībām un bija ar mieru gaidīt.

Lai izmantotu kaut cik lietderīgi šo aizkavēšanos, viņš nolēma ataicināt dažus savus mācekļus, kas pavadītu vinu uz mājām un palīdzētu aiznest zeltu. D'Orbeks tūdaļ lika nosūtīt ar šo ziņu uz Nelas pili savu kalpotāju; pēc tam viņš sāka tērzēt ar Čellīni par viņa darbu, par karaļa labvēlīgo izturēšanos pret mākslinieku, vārdu sakot, par visu, kas varēja īsināt ciemiņam laiku, turklāt Benvenuto nebija nekāda iemesla turēt grāfu par kaut ko aizdomās un vēl jo vairāk uzskatīt par savu ienaidnieku. Par vina mīlestību uz Kolombu taču zināja vienīgi viņš pats un Askānio. Tāpēc Čellīni diezgan laipni uzklausīja mantziņa glaimīgās runas.

Pēc tam bija vajadzīgs laiks, lai atlasītu tieši tādas monētas, par kādām bija runājis karalis. Bet notārs aizvien vēl kavējās. Beidzot atnācis, viņš ilgi noņēmās 'ar kontrakta sastādīšanu. Vārdu sakot, kad bija izteiktas pēdējās laipnības un Benvenuto posās uz promiešanu, sāka jau krēslot. Čellīni lika pasaukt kalpotāju, kas bija sūtīts uz Nelas pili, taču tas pateica, ka neviens no mācekļiem nav varējis atnākt, toties viņš pats labprāt palīdzēšot senjoram juvelierim aiznest uz mājām zeltu. Tikai tad Benvenuto pamodās kaut kādas aizdomas, un viņš atteicās no palīdzības, lai cik laipni tā tika piedāvāta.

Viņš sabēra zeltu groziņā, pēc tam izbāza roku cauri abiem groziņa rokturiem, tā ka groziņa vāks tika cieši noslēgts; arī nest zeltu šādā veidā bija daudz ērtāk nekā maisā. Benvenuto zem kamzoļa bija lielisks bruņukrekls ar piedurknēm, pie sāniem īss zobens, bet aiz jostas ass duncis; tālab viņš bez vilcināšanās apņēmīgi devās ceļā. Kad Čellīni gāja laukā n<> d'Orbeka nama, viņam likās, ka grāfa kalpotāji par kaut ko sačukstas, bet pēc tam kaut kur aizsteidzas, izlikdamies, itin kā dotos uz pretējo pusi.

Tagad, kad pāri Sēnai ved Aras tilts, no Luvras līdz Institūtam nieka gabals vien ir, turpretī tais laikos Benvenuto bija spiests noiet jo garu ceļu. Patiešām — no Fruāmanto ielas pa krastmalu vajadzēja aiziet līdz Šatlē pilij, pāriet pāri Menjē tiltam, šķērsot Sitē pa Svētā Bartolomeja ielu, pāriet uz upes kreiso krastu pa Senmišela tiltu un tad doties pa vientulīgu krastmalu lejup līdz Lielajai Nelas pilij. Un lasītājs lai nebrīnās, ka tais zagļu un laupītāju laikos pat drošsirdīgais Benvenuto diez cik labi nejutās, domājot par lielo naudas summu, ko viņš nesa azotē. Un, beidzot, ja lasītājam nav nekas pretī kopā ar mums aizsteigties Benvenuto priekšā par dažiem simtiem soļu, viņš pārliecināsies, ka šīs bažas nebija bez pamata.

Apmēram pirms stundas, kad tikko vēl sāka krēslot, Augustīniešu krastmalā pie baznīcas apstājās četri diezgan drūma izskata vīri, no galvas līdz papēžiem ietinušies garos apmetņos. Krastmalu no upes šeit šķīra vienīgi zems akmens mūris, un vakaros šeit neredzēja neviena cilvēka. Pa visu šo laiku garām drūmajiem vīriem pagāja vienīgi prevo, kurš jau bija pavadījis Kolombu uz Mazo Nelas pili un kuru drūmie vīri sveicināja ar godu, kāds pienākas augstmanim.

Uzmaukuši cepures pāri acīm, viņi stāvēja kādā baznīcas mūra nišā un pusbalsī sarunājās. Divi no viņiem mums jau pazīstami: tie ir algādži, kurus savā laikā de Marmaņs bija nolīdzis gājienam uz Lielo Nelas pili, kas beidzās ar pilnīgu neveiksmi. Viņu vārdi ir Ferrante un Frakāso. Arī abi pārējie nodarbojās ar to pašu «cienījamo» amatu, un viņus sauca Prokops un Maledāns. Bet, lai mūsu pēcteči nestrīdētos par šo zeļļu dzimteni, kā strīdas jau trīstūkstoš gadu par Homēra dzimto pilsētu, piebildīsim, ka Maledāns bija pikardietis, Prokops — čigāns, bet Ferrante un Frakāso bija nākuši pasaulē zem Itālijas saulainajām debesīm. Kas attiecas uz viņu atšķirīgajām pazīmēm, tad Prokops bija jurists, Ferrante — pedants, Frakāso — sapņotājs, bet Maledāns — muļķis. Kā lasītājs tagad redz, par spīti mūsu piederībai pie franču nācijas, mēs protam pienācīgi novērtēt mūsu tautiešu īpašības.

Kautiņā ikviens no viņiem bija gatavais sātans.

Bet tagad, kad esam ar viņiem iepazinušies, ieklausīsimies viņu draudzīgajā un visnotaļ pamācošajā sarunā. No tās mēs uzzināsim, kas viņi par cilvēkiem un kādas briesmas draud mūsu draugam Benvenuto.

— Cik labi, ka šodien sarkanmatainais vikonts nemetis mums sprunguļus ceļā, — Ferrante teica, griezdamies pie Frakāso, — beidzot mēs izvilksim no makstīm zobenus, un šis zaķapastala neapjauks mūs un neliks mums meklēt glābiņu bēgšanā.

—    Tev taisnība, — Frakāso atbildēja, — taču, tā kā viņš uzvēlis mums visu risku, ķas saistīts ar šo darbiņu, par ko esmu viņam varen pateicīgs, tad viņam jāatdod mums ari viss laupījums. Nudien, kādas sarkanmatainajam velnam ir tiesības piesavināties piecus simtus zelta ekiju? Tiesa, arī atlikušie pieci simti ir branga naudiņa. Iznāk simt divdesmit pieci ekiji uz galviņu — slavējami, nav vārdam vietas, grūtos laikos man gadijies nodurt cilvēku ari par diviem ekijiem.

—    Par diviem ekijiem! Svētā jaunava! Tas apkauno amatu! — Maledāns iesaucās. — Vai zini, draudziņ, labāk nerunā tādas lietas manā klātbūtnē, citādi, nedod dievs, kāds vēl var izdzirdēt un noturēt mani par tādu pašu stulbeni kā tu.

—    Ko lai dara, Maledān, dzīvē visādi gadās, — Frakāso grūtsirdīgi atteica, — dažreiz, šķiet, es nogalinātu cilvēku maizes gabala dēļ. Bet atgriezīsimies pie lietas. Pēc manām domām, dārgie draugi, divsimt piecdesmit ekiju uz galviņu ir divreiz vērtīgāki par simt divdesmit pieciem ekijiem. Kā būtu, ja, nožmieguši šo vīru, mēs iebāztu kabatā visu naudiņu un nedotu šim draņķa Mar- maņam ne graša?

—    Mīļais brāli, — Prokops pamācoši sacīja, — tas nozīmētu lauzt līgumu, piekrāpt klientu, bet jebkurā darbā vispirms jābūt godīgam. Manuprāt, mums jārīkojas, kā bija norunāts, un jāatdod vikontam visi piecsimt ekiji. Distingimus kad viņš tos saņems un pārliecināsies, ka mēs esam godīgi ļaudis, es neredzu iemesla, kālab mēs nevarētu viņam uzbrukt un atņemt šo naudu.

—    Vareni izdomāts! — Ferrante uzslavēja. — Mūsu Prokops godīgumu apvieno ar pārsteidzošu izdomu.

—    Ak dievs, es taču esmu mazliet mācījies likumu zinības, — Prokops kautrīgi piebilda.

—    Esi bez rūpēm, Ferrante! — Maledāns nicinoši noburkšķēja. — Pats uz savas ādas esmu izbaudījis gan cirtienus, gan dūrienus. Reiz naktī uzturējos amata darīšanās kādā Burbonu pilī. Nepaguvis līdz rītausmai tikt ar visu galā, nolēmu kādā klusākā stūrītī sagaidīt nākamo nakti. Nospriedu, ka vispiemērotākā vieta būs ieroču zāle. Kādu vien ieroču un trofeju tur nebija: gan bruņu cepures, gan krūšu, roku un kāju bruņas, gan sejsegi un vairogi. Es izvilku mietu, kas saturēja kopā kādu bruņutērpu, apliku sev visas bruņas, nolaidu sejsegu un nostājos nekustīgi uz postamenta.

—    Tas tik ir joks! — Ferrante viņu pārtrauca. — Stāsti tālāk, Maledān! Kad cilvēks gatavojas izdarīt kādu varoņdarbu, vislabāk iedvesmo stāsti par citu drošsirdību. Stāsti taču!

—    Tā nu es noslēpos ieroču zālē, nezinādams, — Maledāns turpināja,— ka šos nolādētos bruņutērpus pils īpašnieka dēliņi izmanto, lai mācītos apieties ar ieročiem. Drīz vien ieroču zālē ienāca divi dūšīgi jaunekļi, kādus divdesmit gadus veci, paņēma katrs pa šķēpam un zobenam — un nu tik zvetēt pa manām bruņām. Varat man ticēt, varat ari neticēt, dārgie draugi, bet es izturēju visus viņu cirtienus un dūrienus, stāvēju taisni un stingri, itin kā no tiesas būtu darināts no koka un pieskrūvēts pie postamenta. Man par laimi, jaunie dulburi ar diez kādu spēku nevarēja lepoties. Bet tad ieradās viņu tētiņš un sāka viņus visādi skubināt, norādīdams uz vārīgām vietām manās bruņās, taču mans patrons svētais Maledāns, kuru es visu laiku klusībā lūdzos, novērsa no manis bīstamākos dūrienus. Beidzot šis velna tētiņš, lai parādītu, kā ar vienu vēzienu jānosit sejsegs, paķēra šķēpu, un patiešām sej- segs nokrita zemē, atklādams manu bālo, pārvērsto seju, «Esmu pagalam!» es nodomāju.

—    Mans nabaga draugs! — Frakāso līdzjūtīgi noteica. — Tā varēja būt tava pēdējā stundiņa.

—    Nekā nebij! Varat iedomāties, ieraudzījuši manu bālo un pārvērsto seju, šie stulbeņi, kā es jums saku, noturēja mani par sava vecvectēva rēgu; un tētiņš ar abiem dēliem laidās prom tik nadzīgi, itin kā pats nelabais svilinātu viņiem pēdas. Un ko es? Kā lai jums to pasaka? Es uzgriezu viņiem muguru un laidos uz pretējo pusi; taču šoreiz tas nav svarīgi, galvenais, ka jūs lieku reizi varat pārliecināties par manu izturību.

—    Tā jau tas būtu, taču mūsu amatā galvenais nav izturēt dūrienus, bet gan durt pašam, dārgais Maledān, — Prokops noteica. — Bet labi durts ir tad, ja upuris nogāžas zemē, nepaguvis ne iekliegties. Tad paklausieties. Kādā no maniem ceļojumiem pa Flandriju man bija jāpalīdz kādam klientam tikt vaļā no četriem viņa sirdsdraugiem, kas ceļoja vienā kompānijā. Man piedāvāja trīs palīgus, bet es paziņoju, ka uzņemos darīt visu viens pats, ja ne, es atsakos pavisam. Mani noteikumi tika pieņemti, un man apsolīja par četriem līķiem četrkārtēju samaksu. Es zināju, pa kādu ceļu draugi brauks, un gaidīju viņus krodziņā, kur viņiem vajadzēja apstāties.

Krodzinieks kādreiz bija laupījis uz lielceļa, pēc tam viņš mainīja amatu, jo krogā varēja aplaupīt ceļiniekus daudz vieglāk un drošāk; taču krodzinieka krūtīs vēl nebija pilnīgi apdzisušas cēlas jūtas, un man nenācās grūti panākt viņa atbalstu, apsolot desmito daļu no atlīdzības. Norunājuši par visu, mēs sākām gaidīt mūsu zeļļus un pēc kāda laiciņa ieraudzījām ceļa līkumā četrus jātniekus; pie krodziņa viņi nolēca zemē, lai ieturētu pusdienas un atpūtinātu zirgus. Krodzinieks viņiem sacīja, ka viņa stallis esot ļoti šaurs un četri tur nevarēšot apgriezties, tāpēc vajadzēšot ievest zirgus pa vienam. Pirmais iegāja stallī un pazuda, neatlika nekas cits kā iet nākamajam, lai uzzinātu, kas noticis. Taču arī otrs neatgriezās. Pēc tam gāja trešais, kuram bija apnicis gaidīt, un arīdzan pazuda. «A, saprotu!» saimnieks iesaucās, redzēdams, ka ceturtais sāk uztraukties par biedriem. «Tā kā stallītis ir tik šaurs, viņi izgāja laukā pa otrām durvīm.» Šie vārdi nomierināja ceturto — viņš nolēma sekot biedriem un satikās ar mani, jo stallī, kā jūs droši vien jau esat atskārtusi, atrados es; tad nu pēdējam, atvadoties no šis saules, es devu iespēju vienreiz iekliegties, tā kā tas vairs nevarēja nevienu izbiedēt. Ferrante, kā tu domā, vai saskaņā ar romiešu tiesībām to nevarētu nosaukt par truci- datio per divisionem necis?[21] Bet mūsu itālietis aizvien vēl nerādās un nerādās, — Prokops piebilda. — Vai tik viņam nav kas atgadījies? Drīz iestāsies melna nakts.

—    Veikli nostrādāts, nav vārdam vietas, — Ferrante atzina, — taču, atceroties savu tālo jaunību, prātā nāk kāds vēl trakāks numurs. Tāpat kā tev, Frakāso, man bija darīšanas ar kādu augstmani, kas itin nekur nerādījās bez bruņotiem sargiem. Tas notika Abruci mežā; es uzrāpos milzīgā ozolā un apsēdos uz resna zara, kas sniecās pāri ceļam, pa kuru bija jābrauc subjektam, kuru es gaidīju. Ausa rīts, un uzlecošās saules slīpie stari apgaismoja sūnām apaugušos koku stumbrus; pūta spirgts rīta vējiņš, gaisu tricināja putnu dziesmas; sēdēdams uz zara, es aiz- sapņojos, kad pēkšņi…

—    Cst! — Prokops viņu pārtrauca. — Es dzirdu soļus. Uzmanību! Tas ir viņš!

—    Jauki, — Maledāns noburkšķēja, aplaizdams apkārt tramīgu skatienu. — Tuvumā neredz ne dzīvas dvēseles. Mums veicas.

Drūmie vīri apklusa un palika kā sastinguši savās vietās; krēslā nebija saskatāmas viņu melnīgsnējās, briesmīgās sejas, varēja redzēt vienīgi kvēlojošas acis, rokas, kas krampjaini žņaudza zobenu rokturus, un gaidās saspringtus stāvus. Pustumsas apņemtā grupa izskatījās tik izteiksmīga, ka attēlot to visā -krāšņumā varētu vienīgi Salvatora Rozas ota.

Nācējs patiešām bija Benvenuto. Viņš tuvojās raitā solī, vērīgi ielūkodamies tumsā, jo, kā mēs jau sacījām, viņam bija radušās aizdomas. Starp citu, viņa acis bija apradušas ar tumsu, tālab jau divdesmit soļu atstatumā viņš pamanīja četrus bandītus, kas bija iznākuši no slēpņa, un, pirms tie viņam uzklupa, Benvenuto paguva aizsegt ar apmetni groziņu un izvilkt no maksts zobenu. Pēc tam, kā vienmēr saglabādams aukstasinību, viņš atspiedās ar muguru pret baznīcas mūri, lai nodrošinātu aizmuguri.

Visi četri bandīti uzbruka reizē; nekādas iespējas aizbēgt, saukt palīgā nebija nozīmes, līdz pilij vismaz pieci simti soļu; taču Benvenuto zobenu cīņā nebija iesācējs, viņš varonīgi atsita visus uzbrukumus.

Raidīdams cirtienus pa labi un pa kreisi, viņš nezaudēja spriešanas spējas, galvā uzplaiksnīja doma: kā redzams, tie ir slazdi, kas izlikti tieši viņam, Benvenuto Čellīni. Ja nu izdotos slepkavas pārliecināt, ka viņi kļūdījušies, tad viņš būtu glābts. Un Čellīni zem cirtienu krusas, kas bira pār viņu, centās iestāstīt bandītiem, ka tas ir pārpratums:

—    Ko jūs darāt, puiši? No prāta esat šķīrušies, vai? Ko jūs varat atņemt nabaga zaldātam? Kas jums tā iepaticies? Mans apmetnis? Varbūt mans zobens? Ei, puis, pie- sargi savas ausis, velna milti! Lai iegūtu manu krietno zobenu, vispirms jāiemācās tas atsist. Nudien, savā amatā, kā rādās, jūs neesat iesācēji, taču jūsu oža nekam neder, mani mīļie.

Runādams to visu, Benvenuto pat nedomāja atkāpties, viņš pats nāca virsū pretiniekiem, tomēr neatrāvās no mūra vairāk par vienu vai diviem soļiem, lai tūdaļ varētu atkal atspiesties pret to, pie tam visu laiku viņš raidīja cirtienus, vairākas reizes tīšām pavēra apmetni, lai parādītu, ka viņam nav nekāda zelta, jo laupītājus varēja būt brīdinājuši grāfa d'Orbeka kalpotāji, kuri zināja par zeltu un kurus viņš bija pamanījis aizejam no mājas. Patiešām, redzēdami, cik mierīgi Benvenuto izturas un cik veikli viņš rīkojas ar zobenu, itin kā viņu neapgrūtinātu nekādi tūkstoš zelta ekiji, algotņi kļuva domīgi.

—    Kas zina, varbūt mēs no tiesas esam kļūdījušies, Ferrante? — Frakāso ierunājās.

—    Baidos, ka tev taisnība. Tas, šķiet, bija mazāka auguma, un, ja arī šis ir tas pats, tad nekāda zelta viņam nav. Nolādētais vikonts mūs piemuļķojis.

— Zelts? Man būtu zelts! — Benvenuto iesaucās, izdarīdams spožu izklupienu. — Man kabatā ir sauja nodilušu vara monētu, taču es brīdinu jūs, mīlīši, — ja gribēsiet man tās atņemt, šis varš jums maksās dārgāk par tīru zeltu, kas pieder kādam citam.

—    Velns parāvis! — Prokops iesaucās. — Viņš no tiesas ir karavīrs! Kur tas redzēts, ka zeltkalis tā rīkotos ar zobenu! Lejiet viņa dēļ sviedrus, cik vien jums tīk, es neesmu tāds muļķis, lai kautos slavas dēļ.

Un Prokops burkšķēdams atstāja kaujas lauku, kamēr pārējie bandīti vairs neuzbruka tik sparīgi, jo viņiem vairs nebija ceturtā biedra atbalsta un viņi jutās samul- suši. Izmantojot atelpu, Benvenuto atkāpās no mūra un atmuguriski virzījās uz pils pusi, joprojām nemitīgi cirzdams ar zobenu un atvairīdams pretinieku cirtienus. Gluži kā meža zvērs, kas vilina medību suņus uz savu midzeni.

—    Nāciet, nāciet man līdzi, varoņi! — viņš sacīja. — Pavadiet mani līdz Prēoklērai, kur Mezonrūžā šovakar mani gaida mana sirdspuķīte, kuras tētiņš tirgojas ar vīnu. Šis ceļš, kā runā, neesot nekāds drošais, tālab man nav iebildumu pret apsardzi.

Pēc šā joka arī Frakāso atteicās no sekošanas un piebiedrojās Prokopam.

—    Esam gari mēs aitasgalvas, Ferrante! — Maledāns sacīja. — Tas nemaz nav Benvenuto!

—     Ir! Ir! Tas ir viņš! — Ferrante iesaucās, beidzot pamanījis ar zelta monētām piestūķēto groziņu, kad Benvenuto straujā kustībā bija pavēris plašāk vaļā savu apmetni.

Taču bija jau par vēlu. Līdz pilij vairs bija atlicis tikai kāds pussimts soļu, un Benvenuto iesaucās savā skaļajā balsī, kas aizskanēja tālu klusajā naktī:

—    Ei, jūs tur Nelas pilī! Palīgā! Nāciet ātrāk šurp!

Iekāms Frakāso un Prokops paguva atsteigties palīgā

biedriem, bet Ferrante ar Maledānu atsākt uzbrukumu, pils vārti atsprāga vaļā un pa tiem ar šķēpiem rokā izskrēja Hermanis, mazais 2ans, Simons Kreilis un 2aks Obrī, kuri jau sen ar bažām gaidīja atgriežamies savu skolotāju.

Ieraudzījuši viņus, bandīti metās prom.

—     Kurp tad jūs, mīlīši? — Benvenuto sauca nopakaļ bēgļiem. — Vai nevēlaties pavadīt mani vēl kādu gabaliņu? Ak, jūs neaptēstie! Četratā nepratāt atņemt vientuļam gājējam tūkstoš zelta ekijus, kas turklāt bija galīgi nostiepuši viņam roku!

Patiešām — laupītāji nebija Benvenuto Čellīni pat ievainojuši, ja neskaita nelielu skrambu uz rokas. Pagalam apkaunoti, viņi ņēma kājas pār pleciem, turklāt Frakāso joza, skaļi vaimanādams. Cīniņa beigās viņš bija zaudējis labo aci, un nu viņam uz mūžu bija lemts palikt vienacim, tālab nabadziņa jau tā skumīgais ģīmis bija kļuvis vēl bēdīgāks.

—    Bet tagad, dārgie draugi, — Benvenuto sacīja saviem mācekļiem, kad bēgošo bandītu soļu troksnis bija izgaisis tālumā, — pēc šāda svētīga darba nebūtu par ļaunu ieturēt krietnas vakariņas. Iztukšosim kādu kausu par manu izglābšanos! Ak dievs! Bet kur tad Askānio? Kāpēc viņš nav kopā ar jums?

Lasītājs droši vien atceras, ka Askānio atstāja Luvru, neuzmeklējis savu skolotāju.

—    Es zinu, kur viņš ir! — mazais Zans iesaucās.

—     Kur tad, manu zēn? — Benvenuto jautāja.

—    Viņš jau veselu pusstundu klimst pa Nelas parku. Mēs, tas ir, students un es, gribējām ar viņu patērzēt, bet Askānio palūdza atstāt viņu vienu.

«Dīvaini!» Benvenuto nodomāja. «Kāpēc tad Askānio neskrēja man palīgā kopā ar pārējiem? Vai tiešām viņš nedzirdēja manus saucienus?»

—    Ēdiet vakariņas bez manis, draugi, — Benvenuto sacīja mācekļiem. — A, tā esi tu, Skocone!

—    Žēlīgais dievs! Jūs gribēja nogalināt, mans kungs? Vai tiešām tā ir taisnība?

—    Jā, jā, kaut kas tamlīdzīgs.

—    Jēzus Kristus! — Skocone iesaucās.

—    Viss kārtībā, dārgumiņ, viss kārtībā, — Benvenuto atkārtoja, lai nomierinātu nabaga Katrīnu, kas bija bāla kā nāve. — Tagad tikai jāsagādā vīns maniem varonīgajiem glābējiem, pie tam vislabākais. Paņem, Skocone, no Rupertas pagraba atslēgas un pati visu izkārto.

—    Jūs vairs nekur neiesiet? — Skocone noprasīja.

—    Nē, nē. Esi mierīga. Es tikai uzmeklēšu parkā Askānio, man ar viņu jāaprunājas.

Mācekļi kopā ar Katrīnu atgriezās darbnīcā, bet Benvenuto devās uz parku. Tieši šai brīdī uzlēca pilns mēness, un viņš skaidri ieraudzīja Askānio; taču jauneklis nemaz nepastaigājās pa parku, pielicis kāpnes pie Mazās Nelas pils mūra žoga, viņš kāpa pa tām augšā. Uzkāpis žoga korē, viņš uzvilka augšā arī kāpnes un nozuda viņpus žoga.

Benvenuto parlaida roku pār acīm kā cilvēks, kas netic tam, ko redz; tad, pēkšņi par kaut ko izšķīries, aizsteidzās uz savu celli, no kurienes izkāpa pa logu uz jumta un veikli pārlēca uz Mazās Nelas pils žoga; pēc tam, ieķēries mezglainajās vīnstīgās, viņš klusi nolaidās Kolombas dārzā; no rīta bija nolijis lietus, un miklā zeme apslāpēja soļu troksni.

Pielicis ausi pie zemes, Benvenuto ieklausījās. Labu brīdi valdīja pilnīgs klusums. Beidzot kaut kur tālumā atskanēja čuksti; Benvenuto tūdaļ piecēlās un sāka piesardzīgi lavīties uz priekšu, vai ik brīdi apstādamies un ieklausīdamies. Balsis kļuva aizvien skaidrāk sadzirdamas. Benvenuto jau droši devās turp, no kurienes tās atskanēja; beidzot, ticis līdz alejai, kas veda cauri parkam, viņš ieraudzīja vai, pareizāk sakot, samanīja Kolombu, kas, tērpusies baltā kleitā, sēdēja blakus Askānio uz mums jau labi zināmā sola. Jaunieši runāja klusi, taču viņu satrauktās balsis bija skaidri sadzirdamas.

Slēpdamies aiz kokiem, Benvenuto pienāca pavisam tuvu un sāka klausīties.

XXII SAPNIS RUDENS NAKTI

Vēlā rudens novakare bija klusa un rēna. Mēness bija aizgaiņājis gandrīz visus mākoņus, un atlikušie izklaidus slīdēja pa zilgo debess jumu, kas mirgoja kā sētin nosēts zvaigznēm. Rāms miers apņēma trīs cilvēkus, kas bija paslēpušies Mazās Nelas pils parkā, kamēr viņu sirdis bija pilnas mulsuma un satraukuma.

—     Mīļā Kolomba, — Askānio sacīja, kamēr Benvenuto, kluss un bāls, stāvēja viņiem aiz muguras un uztvēra šos vārdus, šķiet, nevis ar dzirdi, bet ar visu savu būtni.

—    Mana dārgā līgava, cik daudz ciešanu esmu jums sagādājis! Kāpēc gan esmu ielauzies jūsu klusajā dzīvē! Kad jūs uzzināsiet briesmīgo vēsti, kādu esmu atnesis, jūs mani nolādēsiet.

—    Jūs maldāties, mans draugs, — Kolomba atbildēja,

—    lai ko jūs man sacītu, es vienmēr svētīšu jūs, jo zinu, ka jūs man sūtījis pats dievs. Es nekad neesmu dzirdējusi savas mātes balsi, bet, kad jūs runājat ar mani, man šķiet, ka es to dzirdu. Runājiet taču, Askānio, lai cik briesmīga vēsts jums būtu man jāpaziņo! Mierinājumu man sagādās tas vien, ka es dzirdēšu šo vēsti no jūsu lūpām.

—    Esiet vīrišķīga, cik vīrišķīga vien varat būt, saņemiet visus savus spēkus! — Askānio sacīja.

Un viņš izstāstīja Kolombai, ko viņa klātbūtnē bija runājusi hercogiene d'Etampa un grāfs d'Orbeks, attēloja viņu neģēlīgo sazvērestību, viņu nodomu nodot karalistes intereses un iegrūst Kolombu negodā; Askānio izcieta īstas mokas, skaidrojot šai nevainīgajai dvēselei, kas vēl nepazina cilvēku nelietību, mantziņa zemisko nodevību; viņam vajadzēja atklāt šai jaunajai meitenei, kas bija tik sirdsšķīsta, ka dzirdētais nelika viņai pat nosarkt, karaļa favorītes ļaunās un izsmalcinātās intrigas, uz kādām to mudināja atraidītā mīlestība. Kolomba skaidri saprata tikai to, ka viņas mīļotais ir riebuma un šausmu pārņemts, un, gluži kā nabaga efeja, kas apvijusies ap jaunu kociņu, viņa drebēja un trīsēja kopā ar to.

—    Dārgais draugs, — viņa sacīja, — šī pretīgā sazvērestība, kas paredz laupīt man godu, jāatklāj manam tēvam. Tēvs pat nenojauš, ka mēs mīlam viens otru, tēvs ir jums pateicību parādā, jūs esat izglābis viņam dzīvību, tēvs jūs noteikti uzklausīs. O, nomierinieties, viņš izraus mani no grāfa d'Orbeka rokām!

—    Ak vai! — Askānio tikai nopūtās.

—    Kā, mans draugs, jūs arī manu tēvu turat aizdomās par līdzdalību tik nekrietnā sazvērestībā? — Kolomba iesaucās, saklausīdama mīļotā balsī šaubas. — Tas būtu pārāk briesmīgi, Askānio! Nē, es esmu pārliecināta, ka tēvs neko nezina, neko nenojauš, un, lai gan viņš nekad pret mani nav bijis īpaši mīļš, viņš nevar pats ar savu roku grūst mani negodā un nelaimē.

—     Piedodiet, Kolomba, — Askānio turpināja, — bet jūsu tēvs laimi izprot gluži citādi nekā jūs, augsts tituls viņa acis apslēpj negodu; būdams augstprātīgs kā visi galminieki, viņš uzskata, ka kļūt par karaļa favorīti jums būtu lielāka laime nekā apprecēties ar vienkāršu mākslinieku. Kolomba, es negribu no jums neko slēpt: grāfs d'Orbeks pateica hercogienei d'Etampai, ka viņš esot pārliecināts par jūsu tēva piekrišanu.

—    Žēlīgais dievs, vai tas var būt? — meitene iesaucās. — Kur tas redzēts, Askānio, ka tēvs pārdotu savu bērnu?

—    Tādas lietas notikušas visās zemēs *m visos laikos, mans nabaga eņģeli, un īpaši bieži tās notiek mūsu laikā un mūsu zemē. Nedomājiet, ka pasaule ir līdzīga jūsu cēlajai dvēselei, bet sabiedrība tikpat tikumīga kā jūs pati. Jā, Kolomba, Francijas dižciltīgākie cilvēki bez kautrēšanās upurē' karaļa iegribām savu sievu un savu meitu jaunību un skaistumu; galma aprindās tas nav nekas sevišķs, un jūsu tēvs sev par attaisnojumu var minēt ne vienu vien piemēru. Piedod, mana mīlā, ka lieku tavai skaidrajai un maigajai dvēselei saskarties ar šo atbaidošo īstenību, bet es gribēju parādīt tev bezdibeni, kurā tevi grasās iegrūst.

—    Askānio, Askānio! — Kolomba iesaucās, pieplak- dama jaunekļa plecam. — Vai tiešām arī tēvs ir pret mani? O, man kauns par viņu! Kur lai meklēju glābiņu? Vienīgi pie jums, Askānio! Tikai jūs varat mani glābt! Vai jūs esat runājis ar savu skolotāju Benvenuto, kurš, kā jūs man teicāt, ir tik labs, tik cēls un tik varens un kuru es mīlu tāpēc, ka jūs viņu mīlat.

—    Nemīli viņu, nemīli viņu, Kolomba! — Askānio iesaucās.

—    Kāpēc? — meitene nomurmināja.

—          Tāpēc, ka viņš mīl jūs, un tādēļ viņš vairs nav mūsu draugs, uz kuru mēs varētu paļauties, viņš ir mūsu ienaidnieks, pret kuru mums būs jācīnās. Saprotiet, viens no mūsu niknākajiem ienaidniekiem. Klausieties!

Un Askānio pastāstīja Kolombai, ka tai brīdī, kad viņš bija dzīries par visu pateikt Benvenuto, skolotājs pats atzinies viņam savā cēlajā mīlestībā un paziņojis, ka viņš kā īpašu žēlastību nodomājis lūgt karalim viņas roku. Un Benvenuto var pilnām paļauties uz šo žēlastību, jo karalis apsolījis izpildīt jebkuru viņa lūgumu pēc tam, kad viņš būs pabeidzis Jupitera statuju, turklāt visiem zināms, ka Fransuā Pirmais nekad nelauž doto vārdu.

—    Ak dievs! — Kolomba iesaucās, paceldama pret debesīm savas brīnišķīgās acis un sniegbaltās rokas. — Tagad jūs esat mūsu vienīgais aizstāvis. Visi pārējie no mums novērsušies, un miera ostas vietā mūs sagaida sabangota jūra. Bet vai jūs esat droši pārliecināts, Askānio, ka mēs esam pamesti gluži vieni?

—    Ak vai, es esmu pilnīgi pārliecināts, — jauneklis atbildēja. — Mans skolotājs tagad mums ir tikpat bīstams kā jūsu tēvs, Kolomba. Kā lai to aptver — man ir jābaidās no Benvenuto. jāienīst mans draugs, mans skolotājs, mans aizstāvis, mans tēvs, mans dievs! — Askānio iesaucās, lauzīdams rokas. — Un kāpēc tas viss, es jautāju jums, Kolomba? Tikai tāpēc, ka viņš sastapa jūs un viņu pārņēma pret jums cēlas jūtas, kādas jūs iedvešat ikvienam, kas apveltīts ar mākslinieka dvēseli; tāpēc, ka viņš jūs mīl, tāpat kā es jūs mīlu. Tātad viņa noziegums ir tāds pats kā manējais. Taču jūs, Kolomba, mani mīlat, un tas ir mans attaisnojums. Ak dievs, ko lāi dara? Jau divas dienas mani plosa pretrunīgas jūtas, brīžam man šķiet, ka es ienīstu savu skolotāju, brīžam atkal jūtu, ka mīlu viņu tāpat kā agrāk. Viņš mīl jūs, tas ir tiesa, bet viņš mīl arī mani! Es mulstu, un mans gars dreb kā niedre vētras brāzmās. Ko darīs Benvenuto, kad visu uzzinās? O, vispirms es pastāstīšu viņam par grāfa d'Orbeka nodomu un ceru, ka viņš mūs atpestīs no grāfa. Taču pēc tam, kad mēs nostāsimies viens otram pretī kā ienaidnieki, kad es viņam pateikšu, ka viņa skolnieks ir viņa sāncensis, es baidos, Kolomba, ka viņa dusmas būs nepielūdzamas un aklas kā pats liktenis; viņš aizmirsīs Askānio, lai domātu vienīgi par Kolombu, viņš novērsīs skatienu no drauga, ko viņš mīlēja, lai redzētu vienīgi sievieti, kuru viņš mīl, jo arī es nesvārstītos, ja man būtu jāizšķiras starp viņu un jums. Arī es bez nožēlas upurētu senu draudzību plaukstošas mīlestības vārdā, apmainītu zemi pret debesīm! Kālab lai viņš nerīkotos tāpat? Galu galā viņš ir cilvēks, bet upurēt mīlestību nav cilvēka spēkos. Tātad mums būs jācīnās vienam pret otru, bet vai es, tik bezpalīdzīgs un vientuļš, varu stāties viņam pretī? Un tomēr, Kolomba, lai kā es reiz ienīdīšu to, kuru tik ļoti un tik ilgi mīlu, nē, es saku jums — nē, ne par kādiem pasaules labumiem nelikšu viņam izciest tādas mocības, kādas izcietu es, kad viņš atklāja man savu mīlestību pret jums.

Tikmēr Benvenuto, kas visu laiku nekustīgi kā statuja stāvēja aiz koka, sajuta izspiežamies uz pieres ledainas sviedru lāses, un viņa roka krampjaini tvēra pie sirds.

—    Nabaga Askānio, dārgais draugs, — Kolomba sacija,

—    cik daudz jūs esat izcietis un cik daudz jums vēl nāksies izciest! Tomēr nezaudēsim cerības, mans draugs! Nevajag pārspīlēt mūsu bēdas. Mēs neesam vieni cīņā pret nelaimi, pret mūsu sūro likteni, kopā ar mums ir dievs. Vai jūs uzskatītu par labāku, ja es būtu lemta Benvenuto, nevis grāfam d'Orbekam? Un vēl labāk, ja es būtu lemta dievam, nevis Benvenuto? Tad dzirdiet, Askānio, — ja netikšu jums, es piederēšu vienīgi dievam tam kungam. Ja es nekļūšu jūsu sieva šaisaulē, tad palikšu jūsu līgava viņsaulē. Tāds ir mans solījums, un es to turēšu, Askānio, vari būt mierīgs.

—    Paldies, debesu eņģeli, paldies, — Askānio atbildēja.

—   Aizmirsīsim milzīgo pasauli, kas plešas visapkārt mums, un noslēgsimies divatā šai birztalā, kurā mēs atrodamies! Kolomba, jūs vēl ne reizi neesat man sacījusi, ka mīlat mani. Ak vai, man pfet šķiet, ka jūs gribat būt mana aiz pienākuma.

—    Klusē, Askānio, klusē! — Kolomba iesaucās. — Vai tiešām tu neredzi, ka es gribu pildīt savu pienākumu, lai svētītu savu laimi? Es mīlu tevi, Askānio, es mīlu tevi!

Benvenuto vairs nespēja nostāvēt kājās; viņš noslīga uz ceļiem, atspieda galvu pret koka stumbru; viņa acis raudzījās tālumā ar neko neredzošu skatienu, kamēr ikviens mīlētāju vārds sāpīgi atbalsojās visā viņa būtnē.

—    Kolomba, es mīlu tevi, — Askānio atkārtoja, — un mana sirds nojauš, ka mēs būsim laimīgi, ka dievs nepametīs savu skaistāko eņģeli. O, Kolomba, ap tevi viss dveš tādu mieru un laimi, ka es aizmirstu ciešanu pilno pasauli, kurā man jāatgriežas, aizejot no tevis.

—    Mums jāpadomā par rītdienu, — Kolomba ieteicās. — Nesēdēsim klēpī saliktām rokām, un arī dievs mums palīdzēs. Manuprāt, mums nav jāslēpj mūsu mīlestība no jūsu skolotāja Benvenuto. Cīnīdamies pret hercogieni d'Etampu un grāfu d'Orbeku, .viņš pakļaus sevi lielām briesmām. Tālab mūsu pienākums ir viņam visu izstāstīt; rīkoties citādi nebūtu godīgi, Askānio.

—    Es pakļaujos jums, dārgā Kolomba, jo ikviens jūsu vārds, kā jūs labi zināt, man ir likums. Arī mana sirds nojauš, ka jums ir taisnība, vienmēr taisnība. Bet vai jūs varat iedomāties, cik ļoti viņš būs satriekts, kad es pateikšu viņam par mūsu mīlestību? Ak vai, es pats to esmu izbaudījis. Un, kas zina, var notikt tā, ka viņa mīlestība pret mani pārvēršas naidā, var notikt tā, ka viņš mani padzen prom. Ko tad es iesākšu viens pats svešā zemē, bez pajumtes, bez draugiem pret tādiem vareniem ienaidniekiem kā hercogiene d'Etampa un karaļa mantzinis? Kas palīdzēs man izjaukt viņu velnišķos plānus? Kas atbalstīs mani šai nevienlīdzīgajā cīņā? Kas sniegs man drauga roku?

—    Es! — aiz mīlētāju muguras atskanēja dobja balss.

—    Benvenuto! — māceklis iesaucās, pazīdams skolotāja balsi.

Kolomba skaļi iekliedzās un pietrūkās kājās. Askānio, pagalam apjucis, raudzījās uz Čellīni, nezinādams, kas stāv viņa priekšā — draugs vai ienaidnieks.

—    Jā, tas esmu es, Benvenuto Čellīni, — zeltkalis turpināja. — Jūs, jaunkundz, nemīlat mani, bet tu, Askānio, vairs nemīli mani, un tomēr es esmu ieradies, lai glābtu jūs abus.

—    Ko jūs gribat ar to sacīt? — Askānio iesaucās.

—    Es gribu sacīt, ka jums jāapsēžas man blakus un mums par visu jāizrunājas. Nestāstiet man neko! Es neesmu palaidis garām nevienu vārdu no jūsu sarunas. Piedodiet, ka nejauši to noklausījos, bet jūs paši saprotat, ka būs labāk, ja es visu zināšu. Man nācās dzirdēt daudz ko tādu, kas lika man skaudri ciest, taču es dzirdēju arī daudz ko derīgu. Šur tur Askānio ir taisnība, bet šur tur viņš maldās. Es tiešām būtu cīnījies ar viņu par jums, jaunkundz. Bet jūs mīlat viņu, un tas visu izšķir, tāpēc esiet laimīgi. Askānio aizliedza jums mīlēt mani, bet es likšu jums iemīlēt mani, atdodams jūs viņam.

—    Mīļo skolotāj! — Askānio iesaucās.

—    Jūs tik ļoti ciešat, msje, — Kolomba sacīja, salikusi rokas kā lūgšanā.

—    Pateicos, jaunkundz! — Benvenuto atbildēja, un viņa acis sariesās asaras, tomēr viņš tūdaļ apvaldījās. — Jūs pamanījāt, ka es ciešu. Bet viņš, nepateicīgais, itin neko neredz! Sievietes ir daudz jūtīgākas. Jā, nav ko liegties, es tiešām ciešu. Un to var saprast, jo esmu taču zaudējis jūs; un tai pašā laikā esmu. laimīgs, ka varu jums kalpot: jūs būsiet man pateicīga par savu laimi, un tas kaut mazliet remdēs manas sāpes. Tu maldies, Askānio, — mana Beatriče ir greizsirdīga, viņa necieš sāncenses. Hēbes statuja būs jāpabeidz tev, Askānio. Ardievu, mans brīnišķīgais sapni! Pēdējais sapni…

Benvenuto runāja ar grūtībām, dobjā un aprautā balsī, Kolomba noliecās pie viņa un, paņēmusi viņa roku savējā, maigi sacīja:

—    Raudiet, mans draugs, raudiet.

—    Jā, jums taisnība, — Čellīni atbildēja, sākdams elsot.

Viņš stāvēja tā labu laiku, nesacīdams ne vārda, un viss viņa augums drebēja klusās elsās. Ilgi aizturētās asaras atviegloja viņa sirdi. Kolomba un Askānio ar cieņu raudzījās šais dziļajās ciešanās.

—     Pagājuši jau divdesmit gadi, kopš neesmu raudājis,'— viņš sacīja, mazliet nomierinājies, — ja neskaita to reizi, atceries, Askānio, kad es ievainoju tevi un ieraudzīju tavas asinis; taču šoreiz likteņa trieciens bija briesmīgs. Es tik ļoti cietu, stāvēdams šeit zem koka, ka gandrīz vai iegrūdu sev krūtīs dunci. Un vienīgi tas, ka esmu jums abiem vajadzīgs, mani atturēja. Iznāk, ka jūs esat izglābuši man dzīvību. Starp citu, viss beigsies labi. Askānio sniegs jums laimi divdesmit gadus ilgāk, nekā to būtu varējis es. Turklāt viņš man ir tikpat kā dēls, un es kā jebkurš tēvs priecāšos par jūsu laimi. Benvenuto uzveiks gan pats sevi, gan jūsu ienaidniekus. Ciešanas ir visu mākslinieku liktenis, un, kas zina, varbūt no katras manas asaras radīsies brīnišķa statuja, tāpat kā no katras Dantes asaras radās dievišķa vārsma. Redzat, Kolomba, esmu jau atgriezies pie savas agrākās mīļotās, pie savas skulptūras, un tā mani nekad nepievils. Jūs labi darījāt, likdama man raudāt; asaras aizskaloja manas sāpes, kas bija sakrājušās sirdī. Man ir skumji, taču mana sirds ir atmaigusi, un, palīdzēdams jums, es aizmirsīšu savas bēdas.

Askānio ar abām rokām paspieda skolotāja roku. Kolomba paņēma viņa otru roku un pielika to pie lūpām. Benvenuto uzelpoja pilnu krūti un atmeta atpakaļ galvu.

— Diezgan, mani bērni, — viņš smaidīdams sacīja, — ne aizrausimies ar maigām jūtām, citādi es zaudēšu spēkus. Labāk aizmirsīsim to visu. Kopš šā brīža, Kolomba, es esmu jūsu draugs, jūsu tēvs un nekas vairāk. Bet viss, kas bijis, ir tikai sapnis. Parunāsim labāk par briesmām, kas jums draud, un par to, kā šīs briesmas novērst. Es nupat dzirdēju par jūsu nodomiem, par jūsu plāniem. Ak dievs, cik jūs vē\ esat bērnišķīgi! Jūs abi galīgi nepazīstat dzīvi. Jūs paši pakļaujat sevi likteņa triecieniem, cerēdami alkatību, naidu un visas zemiskās cilvēku kaislības uzveikt ar savu labestību, ar savu smaidu. Mani mīļie neprāši! Jūsu vietā es būtu viltīgs, nežēlīgs un nepielūdzams. Es arī varu tāds būt, jo dzīve man daudz ko iemācījusi, turpretī jūs, mani jaukie eņģeļi, dievs radījis mierīgai dzīvei un laimei, un es parūpēšos par to, lai dzīve jūs nepieviltu. Askānio, naids neaptumšos tavu skaidro skatienu, un ciešanas, Kolomba, nepārvērtīs tavus daiļos vaibstus. Es paņemšu jūs savās rokās kā divus vārus ziedus un saudzīgi nesīšu pāri visām dubļu lāmām, pāri visām dzīves likstām, un nolikšu jūs zemē tikai pēc tam, kad būšu pārliecinājies, ka jūs varat būt pilnīgi laimīgi; pēc tam skatīšos uz jums un pats priecāšos kopā ar jums. Tikai brīdinu, ka jums visur un vienmēr man akli jāuzticas; mana rīcība jums var likties neapdomīga, dīvaina, rupja, tā, iespējams, var pat nobiedēt jūs, Kolomba. Es rīkojos droši kā karavīrs un dodos tieši uz izraudzīto mērķi, daudz neskatīdamies, kas patrāpās man ceļā. Turklāt es vairāk rūpējos par to, lai mani nodomi būtu tīri, nekā par to, kādus līdzekļus es izvēlos. Tāpat kā, veidodams daiļu statuju, es nedomāju par savām māliem notrieptajām rokām. Kad statu'ja ir gatava, es nomazgāju rokas, un tas ir viss. Lai jūsu maigo un tiklo dvēseli, jaunkundz, nebiedē mana vaina dieva priekšā; mēs abi ar viņu lieliski saprotamies. Man būs darīšana ar spēcīgiem pretiniekiem. Grāfs ir godkārīgs, prevo ir alkatīgs, hercogiene ir izveicīga. Visi trīs ir vareni. Jūs atrodaties viņu varā, un diviem no viņiem ir likumīgas tiesības uz jums. Tālab man nāksies ķerties pie viltības un vardarbības. Bet jūs, mani bērni, ar to nesaskarsieties, jūs neaptraipīti iziesiet no šīs necienīgās cīņas. Tad sakiet, Kolomba, — vai jūs esat ar mieru sekot man ar aizvērtām acīm? Vai jūs esat ar mieru, ne mirkli nešaubīdamās, paklausīt man, kad es teikšu — dariet tā, stāviet šeit vai ejiet tur?

—    Kā teiks Askānio,, — Kolomba nočukstēja.

—    Benvenuto ir cēls un labs, — Askānio atbildēja, — viņš mīl mūs un piedod mums pāridarījumu. Klausīsim viņam, Kolomba, es jūs lūdzu!

—    Pavēliet, maestro, — Kolomba sacīja, — un es klausīšu jums kā dieva vēstnesim.

—     Labi, mans bērns, es prasīšu no jums tikai vienu, kaut arī jums droši vien nebūs viegli izšķirties par šo soli, taču jāizšķiras vien būs, un pēc tam jūsu vienīgais pienākums būs gaidīt, paļaujoties uz notikumu gaitu un mani. Bet, lai jūs pilnīgi uzticētos cilvēkam, kura dzīve, iespējams, ir aptraipīta, bet sirdsapziņa palikusi tīra, es izstāstīšu jums savu jaunības stāstu. Ak vai, visi šie stāsti līdzīgi cits citam, un katrs no tiem slēpj sevī ciešanas. Es pastāstīšu tev, Askānio, kā iepazinu savu Beatriči, kā manā dzīvē ienāca šis eņģelis, par ko jau reiz tev ieminējos, un tu sapratīsi, kas viņa man bija, un nebrīnīsies vairs, ka es tavā labā nekurnēdams atsakos no Kolombas, jo ar šo upuri es tikai cenšos .izpirkt asaras, kuras lējusi tava māte, Askānio. Jā, tava māte debesīs ir svētā! Beatriče — svētlaimīgā, bet Stefāna — kronētā.

—    Jūs jau sen solījāt man izstāstīt šo stāstu, skolotāj.

—    Jā, — Čellīni turpināja, — un tagad pienācis brīdis,, kad jums tas ir jāzina. Noklausījusies šo stāstu, jūs sapratīsiet, Kolomba, kāpēc es tik ļoti mīlu mūsu Askānio, un varēsiet man pilnīgi uzticēties.

Un lūk, ko pastāstīja savā labskanīgajā, vīrišķīgajā balsī Benvenuto Čellīni šai klusajā, smaržīgajā naktī zem zvaigžņu nosētajām debesīm, turēdams abu mīlētāju rokas savējās.

XXIII  stefana

— Kopš tā laika aizritējuši jau divdesmit gadi, kad es, tāpat ka tu, Askānio, biju divdesmit gadus vecs jauneklis; strādāju Florencē par mācekli pie zeltkaļa, kuru sauca Rafaels del Moro. Viņš bija labs meistars, kam netrūka gaumes, taču viņš vairāk mīlēja atpūtu nekā darbu, labprāt pavadīja laiku izpriecās, šķiezdams pēdējo naudu un aizraudams sev līdzi mācekļus. Bieži es paliku viens pats darbnīcā, lai pabeigtu kādu darbu, ko darīju dziedādams. Es toreiz visu laiku dziedāju tāpat kā tagad Skocone. Maestro Rafaels bija pazīstams kā bezrakstura cilvēks, viņš nevienam nespēja neko atteikt, un pie viņa saplūda, meklējot darbu vai, pareizāk sakot, izpriecas, visi Florences sliņķi. Saprotams, ka, šādi dzīvojot, nav iespējams tikt pie turības; tāpēc viņam nekad nebija naudas un drīz vien viņš kļuva pazīstams kā meistars ar nelāgu slavu.

Taču gluži tā vis nebija, Florencē dzīvoja kāds cits vēl mazāk cienīts mana skolotāja amatabrālis, lai gan viņš bija cēlies no slavenas mākslinieku dzimtas. Es runāju par Džismondo Gadi; florencieši bija par viņu vēl sliktākās domās nevis tāpēc, ka viņš nemaksāja nodokļus kā Rafaels del Moro, bet gan tāpēc, ka viņš neprata strādāt, un, galvenais, viņa pretīgā skopuma dēļ. Tā kā galu galā viņš pazaudēja visus savus klientus un viņa darbnīcā tikai retumis iegriezās kāds nezinātājs svešzemnieks, Džismondo sāka nodarboties ar augļošanu, aizdodams naudu pret milzīgiem procentiem bagātnieku dēliņiem, kas šķērdēja savu nākamo mantību. Šis amats viņam padevās daudz labāk, jo Gadi vienmēr ņēma vērtīgas ķīlas, neielaidās nevienā darījumā, ja nebija drošas garantijas. Turklāt, viņa paša vārdiem runājot, viņš bija ļoti piesardzīgs un ļoti iecietīgs: aizdeva naudu itin visiem — gan saviem tautiešiem, gan svešzemniekiem, gan kristiešiem, gan ebrejiem. Viņš labprāt būtu aizdevis arī svētajam Pēterim, ja tas ieķīlātu paradīzes atslēgas, un sātanam, ja tas ieķīlātu elles dārgumus.

Vai maz jāteic, ka viņš aizdeva naudu arī manam nelaimīgajam saimniekam Rafaelam del Moro, kas ar katru dienu aizvien vairāk iestiga parādos, lai gan joprojām palika godīgs cilvēks, kas nekad nemelo. Abu zeltkaļu pastāvīgās kopīgās darīšanas, līdzpilsoņu nicīgā izturēšanās pret viņiem un, beidzot, tas, ka viņi dzīvoja kaimiņos, abus ļoti tuvināja. Del Moro bija bezgala pateicīgs Džismondo Gadi, ka tas viņam vienmēr neierobežotā daudzumā aizdeva naudu. Savukārt Gadi izjuta cieņu pret savu godīgo un biklo parādnieku. Vārdu sakot, drīz vien viņi kļuva par sirdsdraugiem, un Džismondo ne par kādiem dārgumiem nebutu palaidis garam nevienas dzīres, kurās Rafaels del Moro viņu allaž ielūdza.

Del Moro bija atraitnis, un viņam bija sešpadsmit gadus veca meita, vārdā Stefāna.

Stefāna nebija skaistule šā vārda stingrākajā nozīmē, taču viņas valdzinājums bija jūtams jau no pirmā skatiena. Zem viņas gludās pieres, kas meitenei, šķiet, bija pārāk augsta un stāva, jautās domu rosme. Viņas lielo, samtaini melno acu skatiens iespiedās līdz dvēseles dziļumiem, un tas, uz ko viņa raudzījās, neviļus sajuta maigu bijību. Liegs, skumīgs smaids kā rudens rīta rēnā saule apstaroja viņas bālo, mazliet melnīgsnējo seju. Es aizmirsu vēl pateikt, ka meitenei bija dievišķīgi skaistas rokas un viņas galvu rotāja kuplas melnu matu cirtas.

Stefānai bija paradums mazliet noliekt galvu uz sāniem, un tad viņa atgādināja vētras aizlauztu liliju. Vārdu sakot, viņa bija dzīvs melanholijas iemiesojums. Taču, kad viņa deva rīkojumus, pavēloši pacēlusi roku, viņas augums lepni izslējās, brīnišķīgās acis iekvēlojās, nāsis trīsēja,-un viņu, šķiet, varēja pielūgt kā erceņģeli Gabrielu. Tu esi ļoti līdzīgs viņai, Askānio, bet tev nav viņas slimīgā vāruma un ciešanu pilnās sejas izteiksmes. Nekad vēl nemirstīgo dvēseli neesmu saskatījis tik skaidri kā šai trauslajā, graciozajā-un vijīgajā augumā. Del Moro, kurš mīlēja savu meitu un tai pašā laikā mazliet baidījās no viņas, bieži vien sacīja, ka. lai arī viņa sieva atdusas kapā, viņas dvēsele turpina dzīvot Stefānā.

Es tolaik biju vieglprātīgs, neapvaldīts un dedzīgs jauneklis. Par visu augstāk pasaulē es vērtēju brīvību; jaunības spēks manī kūsāt kūsāja, un es šķiedu to pārgalvīgos kautiņos un trakā mīlestībā. Taču es strādāju tikpat dedzīgi kā līksmojos, tālab, par spīti visām trakulībām, biju labākais Rafaela māceklis, un vienīgi mana izpeļņa palīdzēja kaut kā saturēt visu māju. Itin viss, ko es pagatavoju, šķiet, iznāca labs tīri nejauši, gandrīz nemaz nepie- domājot. Es cītīgi studēju antīko mākslu. Augas dienas pavadīju, kopēdams grieķu un romiešu meistaru statujas un bareljefus, un šī iepazīšanās ar dižajiem senatnes tēlniekiem deva man līniju skaidrību un formas pilnību; taču toreiz es biju tikai labs atdarinātājs, nevis jaunu vērtību radītājs. Un tomēr, kā jau teicu, es tiku uzskatīts par visprasmīgāko un uzcītīgāko Rafaela del Moro mācekli. Tālab arī mans skolotājs, kā es vēlāk to uzzināju, cerēja izprecināt man savu meitu.

Turpretī man tai laikā precības nenāca ne prātā. Es alku pēc neatkarības, izpriecām un brīvības; veselām dienām pazudu no mājām, vakaros atgriezos, pagalam pārguris, un tomēr dažās stundās paguvu panākt darbā pārējos Rafaela mācekļus; es metos divkaujā par vienu nevietā izteiktu vārdu, iemīlējos no viena man uzmesta skatiena. Kāds gan vīrs no manis varēja iznākt!

Manas jūtas pret Stefānu itin nemaz nebija līdzīgas manai mīlestībai pret Portas del Prāto vai Bergo Pinti skaistulēm. Es gandrīz vai mulsu viņas priekšā; ja toreiz man kāds būtu teicis, ka mīlu viņu nevis tā, kā mīl māsu, es smietos par to pilnā kaklā. Atgriezies no savām dēkām, es neuzdrošinājos pacelt uz viņu acis. Stefāna tādās reizēs nebija barga, nē, viņa bija skumja. Turpretī, kad, noguris no izpriecām vai darba alku pārņemts, es paliku mājās, man patika sajust sev pievērstu Stefānas skaidro skatienu, dzirdēt viņas maigo balsi: mana mīlestība pret viņu bija dziļa, gandrīz līdzīga pielūgsmei, es pats nesapratu, kas tās bija par jūtām, bet tās lika saldi ietrīsēties manai sirdij. Bieži vien trokšņainās dzīrēs man pēkšņi ienāca prātā Stefāna, un tai pašā mirklī es kļuvu kluss un grūtsirdīgs; ja, izvilcis zobenu vai dunci, es piesaucu viņas vārdu kā savu svēto aizstāvi, tad ik reizes beidzu cīniņu kā uzvarētājs, turklāt bez nevienas sķrambiņas. Taču šīs jūtas pret daiļo, nevainīgo un maigo meiteni slēpās manas sirds dziļumos kā vislielākais svētums.

Stefāna, kas izturējās pret maniem nevīžīgajiem biedriem salti un lepni, pret mani bija bezgala laba un iecietīga. Reizēm, ienākusi darbnīcā, viņa apsēdās blakus tēvam, un, noliecies pār savu darbu, es vienmēr jutu viņas skatienu, kas bija pievērsts man. Es biju lepns un laimīgs par viņas uzmanību, lai gan pat necentos to sev izskaidrot. Bet, ja kāds no mācekļiem, gribēdams man rupji paglaimot, bez aplinkiem sacīja, ka saimnieka meita manī iemīlējusies, viņš dabūja tādu sutu, ka vairs nekad neuzdrošinājās atkārtot savus vārdus.

Un tikai nelaime, kas gadījās ar Stefānu, parādīja man, cik dziļi viņa ieaugusi manā sirdī.

Kādu dienu, atrazdamās darbnīcā, viņa nepaguva pietiekami ātri atraut savu mazo, balto roku un kāds neveikls māceklis, kas, manuprāt, bija piedzēries, ar kaltu dziļi ievainoja viņai divus labās rokas pirkstus. Nabadzīte izmisīgi iekliedzās, taču tūdaļ savaldījās un pasmaidīja, lai nomierinātu mūs, kaut gan roka viņai bija vienās asinīs. Ja blakus meitenei nebūtu vēl citi, es būtu, šķiet, nogalinājis šo neveikli.

Džismondo Gadi, kas atradās turpat darbnīcā, sacīja, ka zinot tepat tuvumā kādu ķirurgu, un tūdaļ aizsteidzās to uzmeklēt. Šis ķirurgs izrādījās draņķa dakterītis, viņš katru dienu apmeklēja Stefānu, taču ārstēja tik nemākulīgi, ka slimniecei radās gangrēna. Tad šis ēzelis1 svarīgi paziņoja, ka, par spīti visām viņa pūlēm, Stefānai droši vien vajadzēs amputēt labo roku.

Rafaels del Moro tai laikā jau bija gandrīz izputējis, un viņam nebija naudas, lai ataicinātu citu ārstu; turpretī es, izdzirdis briesmīgo spriedumu, biju tuvu izmisumam: es metos uz savu istabiņu, izkratīju no naudas maka visus savus ietaupījumus un drāzos pie Džakomo Rastelli de Peruzas — pāvesta ķirurga, kas bija labākais ārsts visā Itālijā. Paklausīdams manam izmisīgajam lūgumam un, galvenais, ieraudzīdams krietno naudas summu, viņš tūdaļ devās pie slimnieces, pa ceļam puipinādams: «Ak, šie mīlētāji! …» Aplūkojis brūci, ārsts paziņoja, ka uzņemas ārstēšanu un ka pēc pāris nedēļām Stefānas labā roka būs tikpat vesela kā kreisā. Man gribējās apkampt šo cienījamo vīru. Viņš pārsēja slimniecei ievainotos pirkstiņus, un Stefānai uzreiz kļuva vieglāk. Taču pēc dažām dienām kaula puves dēļ vajadzēja izdarīt operāciju.

Stefāna palūdza mani, lai es būtu klāt pie operācijas, jo, kā viņa sacīja, tas iedvesīšot viņai drosmi, lai gan man pašam sirds vai stājās aiz bailēm. Ķirurgs Džakomo rīkojās ar rupjiem instrumentiem, kas nodarīja Stefānai gaužas sāpes. Viņa nespēja apvaldīt vaidus, kas atbalsojās visā manā būtnē. Pieri man pārklāja auksti sviedri.

Beigu beigās es nejaudāju vairs izturēt šo skatu: briesmīgie ķirurga instrumenti, kas plosīja smalkos pirkstiņus, šķiet, plosīja mani pašu. Es pielēcu kājās, lūgdams maestro Džakomo pārtraukt operāciju un pagaidīt kādas piecpadsmit minūtes.

Es aizskrēju uz darbnīcu un, itin kā laba ģēnija iedvesmots, ātri pagatavoju tērauda instrumentu, smalku un asu kā bārdas nazis. Atgriezies pasniedzu to ķirurgam, un tālākā operācija norisa tik viegli, ka dārgā slimniece tikpat kā nejuta sāpes. Piecās minūtēs viss bija galā, bet pēc divām nedēļām Stefāna jau sniedza man skūpstam savu roku, kuru, pēc viņas vārdiem, es biju izglābis.

Nav iespējams aprakstīt, kādas mokas man bija jāizcieš, raugoties uz nabaga Lēnprātīti, kā reizēm saucu Stefānu.

Patiešām, lēnprātība bija viņas dvēseles dabiskais stāvoklis. Stefāna nebija laimīga; tēva vieglprātība un nekārtīgais dzīves veids viņu dziļi skumdināja; reliģija kļuva par viņas vienīgo mierinājumu: tāpat kā visi nelaimīgie, viņa bija dievbijīga. Bieži vien, aizgājis uz baznīcu, jo vienmēr esmu mīlējis dievu, es redzēju tur Stefānu, kas, ierāvusies kaktiņā, dedzīgi skaitīja lūgšanas un raudāja.

.Grūtos brīžos, kādu Rafaela del Moro bezrūpības dēļ viņai netrūka, viņa reizēm griezās pie manis pēc palīdzības tik uzticības pilna un reizē tik cēla, ka es neviļus biju sajūsmināts. 4

«Benvenuto,» viņa sacīja man mīļi un atklāti, kā to dara vienīgi cēlsirdīgas būtnes. «Es jūs lūdzu, pasēdiet šonakt ilgāk pie darba un pabeidziet šo relikviju šķirstiņu vai šo krūzi, jo mājās mums vairs nav ne graša.»

Drīz vien man kļuva par paradumu vaicāt, ko Stefāna domā par ikvienu darbu, pie kura es strādāju, un viņa nekļūdīgi saskatīja trūkumus un deva man lieliskus padomus. Vientulība un ciešanas bija attīstījušas viņas prātu un padarījušas cildenu viņas dvēseli. Viņas naivie, taču tai pašā laikā dziļdomīgie spriedumi palīdzēja man atklāt ne vienu vien mākslas noslēpumu un deva man jaunas idejas.

Atceros — reiz parādīju viņai medaļas modeli; medaļu darināju kādam kardinālam, un tās vienā pusē bija attēlota kardināla galva, bet otrā — Jēzus Kristus, kas iet pa ūdens virsu un sniedz roku svētajam Pēterim, un apakšā paraksts: «Quaie dubitasti?» — «Kāpēc šaubies?»

Kardināla portretu Stefāna uzslavēja, pēc viņas domām, tas bija izdevies, turklāt ļoti līdzinājās oriģinālam. Pēc tam viņa klusēdama ilgi skatījās uz Pestītāju un beidzot sacīja:

«Jēzus seja ir patiesi skaista, un, ja tā piederētu Apol- lonam vai Jupiteram, man nebūtu nekādu iebildumu. Bet Jēzus taču ir ne vien skaists, viņš i-r dievišķīgs; sejas līnijas ir nevainojami pareizas, bet kur paliek dvēsele? Es apbrīnoju cilvēku, bet neredzu dievu. Atcerieties, Benvenuto, ka jūs esat ne vien mākslinieks, bet arī kristietis. Ak vai, mana sirds ir bieži asiņojusi, to bieži mākušas šaubas; un arī es izmisuma brīžos esmu redzējusi Jēzu Kristu, kas sniedza man roku, sacīdams tos pašus vārdus: «Kāpēc šaubies?» Ak, Benvenuto, viņa debešķīgā seja bija skaistāka, nekā jūs to esat atveidojis. Tajā bija skatāmas gan tēva ciešanas, gan bezgalīga žēlsirdība, kas visu piedod. Pestītāja piere izstaroja gaismu, bet lūpas smaidīja; viņš bija ne vien dižens, bet arī labs.»

«Pagaidiet, Stefāna!» es sacīju.

Nodzēsis veco attēlu, viņas klātbūtnē piecpadsmit minūtēs atveidoju citu Jēzus Kristus seju.

«Vai tā būs labi, Stefāna?» es jautāju, rādīdams paveikto.

«O jā!» viņa iesaucās ar asarām acīs. «Tieši tāds izmisuma brīdī man parādījās Pestītājs. Viņa sejā tagad es saskatu gan žēlsirdību, gan diženumu. Un ievērojiet to vienmēr, Benvenuto: pirms ņemiet rokās vasku, padomājiet labi, ko gribat radīt; jums ir meistarība, apgūstiet izteiksmību; jums ir materiāls, ielieciet taja dveseli; lai jūsu pirksti izpilda vienīgi jūsu prāta vēlmes.»

Tādus padomus man deva šī sešpadsmit gadus vecā meitene, kas bija apveltīta ar smalku mākslas izpratni. Vienatnē es bieži domāju par viņas vārdiem un sapratu, ka viņai ir taisnība. Tā Stefāna mani izglītoja un vadīja mākslas ceļos. Apguvis formu, es centos ielikt tajā domu, lai doma un forma no manām rokām iznāktu saliedētas kopā kā Minerva no Jupitera galvas.

Ak dievs, cik dzīvas un valdzinošas ir jaunības atmiņas! Kolomba. Aškānio, šis brīnišķīgais vakars man tik ļoti atgādina tos vakarus, kurus mēs pavadījām divatā ar Stefānu uz sola viņas tēva mājas dārzā; viņa raudzījās uz zvaigznēm, un es raudzījos uz viņu. Kopš tā laika aizritējuši divdesmit gadi, bet man šķiet, ka tas bijis nupat vakar; arī tagad man ir tāda sajūta, itin kā es turētu savās rokās viņas rokas, bet tās ir jūsējās, mani bērni! Jā, lai dievs dara ko darīdams, viss ir labi.

Vajadzēja man tikai ieraudzīt viņas bālo sejiņu un balto kleitu, un manu dvēseli piestrāvoja brīnišķīgs miers. Gadījās, ka, sēdēdami blakus, mēs visu vakaru nepārmijām ne vārda, un tomēr arī šī klusēšana rosināja manī cildenas domas un jūtas, darīja mani tīrāku'un labāku.

Taču tāpat, kā visam reiz pienāk gals, beidzās arī mūsu laime.

Rafaels del Moro stiga aizvien lielākā postā. Viņš bija parādā savam labajam kaimiņam Džismondo Gadi divus tūkstošus dukātu un nezināja, kā lai atdod parādu. Goda viru tas dzina galīgā izmisumā. Viņš gribēja vismaz paglābt savu meitu, izprecinot viņu man, un pastāstīja par šo nodomu vienam no saviem mācekļiem — acīmredzot tāpēc, lai tas parunātu ar mani. Taču šis māceklis bija ne- krietnelis, kuru jau vienreiz tiku pārmācījis, kad viņš iedomājās rupji pazoboties par manu brāļa mīlestību pret Stefānu. Nekauņa pat neļāva Rafaelam pateikt visu līdz galam.

«Atsakieties no šī nodoma, maestro del Moro,» viņš sacīja, «galvoju, ka no tā nekas neiznāks.»

Zeltkalis bija lepns un, nospriedis, ka es viņu nicinu nabadzības dēļ, neko man neteica.

Pēc kāda laika Džismondo Gadi pieprasīja atpakaļ aizdoto naudu. Kad Rafaels lūdza vēl nogaidīt, augļotājs sacīja:

«Paklausieties, atdodiet man par sievu savu meitu. Viņa ir gudra un taupīga, un mūsu rēķini būs nokārtoti.»

Del Moro jutās neizsakāmi iepriecināts. Gadi gan tika daudzināts kā skops, rupjš un greizsirdīgs cilvēks, toties viņš bija bagāts, un tieši bagātību, ak vai, nabagie vērtē visaugstāk un visvairāk iekāro. Kad Rafaels paziņoja meitai par šo priekšlikumu, viņa nebilda ne vārda. Tikai vakarā, kad mēs abi sēdējām uz sola un grasījāmies jau doties mājās, Stefāna vienkārši pateica:

«Benvenuto, Džismondo Gadi lūdza manu roku, un tēvs deva savu piekrišanu.»

Neteikusi vairāk ne vārda, viņa atstāja mani, kamēr es kā dzelts uzlēcu kājās. Pēc tam, neizskaidrojama trakuma pārņemts, es metos laukā no Florences un aizklīdu tālu laukos.

Visu šo nakti brīžam klimtu kā apmāts, brīžam elsodams gulēju zālē, un tūkstošiem izmisīgu, neprātīgu un mežonīgu domu urdīja manu satraukto prātu.

«Stefāna būs Džismondo sieva!» es teicu pats sev, kad, mazliet atguvies, pū».ējos sakopot domas. «Ja jau es nodrebu šausmās, to iedomājot vien, tad kā gan jūtas Stefāna? Jā, viņa, protams, labāk nāktu pie manis, tālab mēmi atgādina mūsu draudzību, cenšas pamodināt manī greizsirdību. O jā, es esmu greizsirdīgs, es esmu mežonīgi greizsirdīgs! Bet vai man ir tiesības būt greizsirdīgam? Gadi, protams, ir drūms un rupjš, bet vai es, taisnīgi spriežot, varu darīt sievieti laimīgu? Es taču esmu cietsirdīgs, patvarīgs, neiecietīgs, kuru katru mirkli gatavs mesties divkaujā, skriet pakaļ pirmajiem brunčiem! Vai es spēšu sevi pārvarēt? Nē, nekad! Kamēr asinis verd manās dzīslās, mana roka neizlaidīs dunča spalu un manas kājas pašas aiznesīs mani projām no mājas.

Nabaga Stefāna! Cik gan daudz viņai nāktos manis dēļ raudāt un ciest, viņa izdēdētu manā acu priekšā, būtu man mūžīgs pārmetums, un es sāktu ienīst viņu un pats sevi. Galu galā viņa nomirtu aiz bēdām, un es būtu viņas slepkava. Ak vai, es neesmu radīts mājas pavarda mieram un klusai laimei; man vajadzīgs plašums, brīvība, vētras, viss, ko vien vēlaties, tikai ne vienmuļā ģimenes laime. Ak dievs, ar savām raupjajām rokām es aizlauztu šo maigo un vāro ziediņu! Ar savu izlaidību es nomocītu man bezgala dārgo būtni, šo mīlošo sirdi, un mani pašu sagrauztu nebeidzamas sirdsapziņas ēdas. Bet vai viņa būs laimīgāka ar Džismondo Gadi?- Un kālab viņai jāprecas ar šo augļotāju? Mums abiem taču biia tik labi! Stefāna lieliski saprot, ka mākslinieka garu nevar iekalt nekādās važās, pakļaut ģimenes dzīves praktiskajām vajadzībām. Man nāktos uz visiem laikiem atvadīties no sapņa par slavu, apbedīt savu nākotni, atteikties no mākslas, kas nevar dzīvot bez brīvības un patstāvības. Kur tas redzēts, ka iieli gari tupētu pie ģimenes pavarda? O, nemirstīgais Dante Aligjēri! Un jūs, mans skolotāj Mikelandželo! Cik gardi gan jūs smietos, redzēdams, ka jūsu audzēknis auklē bērnus un dreb savas laulātās draudzenes priekšā! Nē, esi stiprs, Benvenuto, un pasaudzē Stefānu; paliec vientuļš un uzticīgs savam sapnim un savam aicinājumam!»^

Kā redzat, mani bērni, es necenšos izskaistināt savu rīcību. Tur bija arī sava daļa patmīlības, tomēr pieņemt šādu lēmumu mani mudināja arī vispatiesākās un vismaigākās jūtas pret Stefānu, tādēļ mans neprātīgais solis man šķita pareizs.

Nākamajā dienā es atgriezos darbnīcā daudzmaz nomierinājies. Arī Stefāna likās esam mierīga, vienīgi mazliet bālāka nekā parasti. Tā pagāja mēnesis. Reiz kādā vakarā, šķirdamās no manis, Stefāna sacīja:

«Benvenuto, pēc nedēļas es kļūšu Džismondo Gadi sieva.»

Šoreiz viņa vilcinājās aiziet, un man uz visiem laikiem iespiedās atmiņā viņas tēls. Stefāna stāvēja manā priekšā skumja un klusa, piespiedusi roku pie sirds, saliekusies zem ciešanu nastas. Un viņas jaukais smaids bija tik bēdīgs, ka, raugoties uz viņu, gribējās raudāt. Viņa vērās manī grūtsirdīgi, taču bez pārmetuma. Šķita, ka mans klusais eņģelis atvadās no manis, atstādams šo zemi. Pastāvējusi tā klusēdama kādu brītiņu, viņa iegāja mājā.

Un man vairs nebija lemts viņu redzēt šai pasaulē.

Atkal kailu galvu es metos laukā no pilsētas, taču nedz todien, nedz nākamajā dienā es neatgriežos, bet gāju aizvien tālāk un tālāk, līdz nonācu Romā.

Tur es nodzīvoju piecus gadus, mans vārds kļuva pazīstams, es izpelnījos pāvesta labvēlību, cīnījos divkaujās, iemīlējos, guvu spožus panākumus savā amatā, tomēr laimīgs es nebiju, man vienmēr kaut kā pietrūka. Griezdamies dzīves virpulī, es ik dienu atminējos Florenci. Un katru nakti redzēju sapnī Stefānu, kas bāla un skumīga stāvēja uz tēva mājas sliekšņa un raudzījās manī.

Pēc pieciem gadiem es saņēmu no Florences vēstuli ar sēru zīmogu. Es tik daudz reižu esmu to lasījis un pārlasījis, ka atceros no galvas.

Tā skan šādi:

«Benvenuto, es drīz miršu. Benvenuto, es mīlēju jūs.

Un, lūk, par ko es sapņoju: es pazinu jūs kā pati sevi, es nojautu jūsu dvēselē apslēpto spēku un biju pārliecināta, ka jūs reiz kļūsiet slavens. Jūsu augstā piere, liesmainais skatiens un versmainā enerģija liecināja par ģēniju, kas uzliek smagus pārbaudījumus sievietei, kura kļūs jūsu sieva. Es biju sagatavojusies visam. Savu laimi es atrastu tai misijā, ko liktenis man uzticētu. Es būtu bijusi, Benvenuto, ne vien jūsu sieva, bet arī jūsu draugs, jūsu māsa, jūsu māte. Apzinādamās, ka jūsu cildenā dzīve pieder visiem, es samierinātos ar to, ka izklaidētu jūs rūpju brīžos un mierinātu bēdās. Jūs vienmēr un visur būtu palicis brīvs, mans draugs. Ak vai, es biju pilnām apradusi ar mokošo vientulību, kad nebijāt mājās, apradusi ar jūsu. neapvaldītā rakstura negaidītajām izpausmēm, ar visiem jūsu alkainās dabas untumiem. Spēcīgiem cilvēkiem piemīt spēcīgas tieksmes. Jo augstāk padebešos lidinās ērglis, jo ilgāk tam jāatpūšas uz zemes. Pamodies no drudžainajiem ģēnija sapņiem, jūs atkal piederētu vienīgi man, mans dižais Benvenuto, mans karsti mīļotais! Es nekad nepārmestu jums par ilgajām aizmirstības stundām, jo tās mani nemaz neaizvainotu. Turpretī es, zinādama, ka jūs esat greizsirdīgs kā visas cēlas sirdis, greizsirdīgs kā dzejas dievs, jūsu prombūtnes laikā turētos tālāk prom no ļaužu acīm un gaidītu jūs man tik mīļajā vientulībā, lūgdama par jums dievu.

Lūk, tādu es iedomājos savu dzīvi.

Bet, kad jūs mani atstājāt, es pakļāvos liktenim un jūsu gribai, es atsacījos no laimes un rīkojos tā, kā man lika mans meitas pienākums; tēvs vēlējās, lai es paglābtu viņu no negoda, apprecēdamās ar viņa kreditoru, un es paklausīju viņam. Mans vīrs izrādījās bargs, nežēlīgs un cietsirdīgs cilvēks, viņu neapmierināja mana padevība, un viņš pieprasīja, lai es viņu mīlētu, kas biia pāri maniem spēkiem, un, redzēdams manas skumjas, viņš izturējās pret mani rupji. Es samierinājos ar to. Biju viņam uzticīga un gādīga sieva, taču mani nomāca skumjas, Benvenuto. Dievs gandarīja mani par ciešanām, dāvādams man dēlu. Četrus gadus bērna maigie glāsti ļāva man aizmirst apvainojumus, sitienus un beigās arī nabadzību, jo, dzīdamies pēc lielākas peļņas, mans vīrs izputēja un pirms mēneša nomira aiz bēdām. Lai dievs viņam piedod, kā es viņam piedodu!

Tagad mirstu arī es, jau šodien manas mokas šai saulē beigsies, un es novēlu jums, Benvenuto, savu dēlu.

Varbūt viss labi vien bija. Kas zina, vai es, vāja sieviete, būtu varējusi līdz galam izpildīt grūto misiju, ko gribēju uzņemties jūsu dzīvē. Mans dēls Askānio (viņš ir līdzīgs man) jums būs stiprāks un uzticamāks pavadonis, viņš pratīs jūs mīlēt — ja arī ne vairāk, tad vismaz labāk nekā es. Un es tāpēc nebūt neesmu greizsirdīga uz jums.

Benvenuto, esiet pret manu dēlu tik labs, cik laba es gribēju būt pret jums.

Ardievu, mans draugs, es jūs mīlēju un mīlu, es nekaunos atzīties šai mīlestībā, stāvēdama mūžības vārtu priekšā, jo tā ir svēta mīlestība. Ardievu! Esiet liels mākslinieks, tad es būšu laimīga, un paraugieties kādreiz uz debesīm, lai es varētu no turienes jūs ieraudzīt.

Jūsu Stefāna.»

Vai tagad jūs ticat man, Kolomba un Askānio, vai esat gatavi darīt, ko es jums ieteikšu?

— Jā! — abi mīiētāji iesaucās reizē.

XXIV kratīšana

Nākamās dienas rītā pēc tam, kad Mazās Nelas pils dārzā zem zvaigžņu blāvā mirdzuma tika izstāstīts šis stāsts, Benvenuto darbnīca izskatījās kā parasti; pats maestro strādāja pie sālstrauka, kura pagatavošanai vajadzīgo zeltu viņš tik drosmīgi bija aizstāvējis pret četriem algādžiem, kas bija iekārojuši šo cēlo metālu un pie reizes arī viņa dzīvību. Askānio darināja liliju hercogienei d'Etampai; Žaks Obrī, laiski atlaidies krēslā, bērtin apbēra Čellīni ar jautājumiem un tūdaļ pats uz tiem atbildēja, jo Benvenuto pat nevēra vajā muti; Pagolo slepus meta skatienus uz Katrīnu, kas izšuva kādu rokdarbu. Hermanis un pārējie mācekļi vīlēja, kala, metināja, gravēja, un šo mierīgo darbu atdzīvināja Skocones dziesmiņa.

Turpretī Mazajā Nelas pilī no rāma miera nebija ne vēsts. Kolomba bija pazudusi.

Satraukums bija milzīgs; meiteni meklēja, sauca; Perīnas kundze skaļi vaimanāja, bet prevo, kuram tika nekavējoties paziņots par notikušo, velti centās izdabūt no dueņjas kaut vienu saprātīgu vārdu, kas palīdzētu nokļūt uz pēdām nolaupītajai vai, iespējams, aizbēgušajai meitai.

—    Tātad, Perīnas kundze, — viņš vaicāja, — jūs sacījāt, ka pēdējo reizi redzējāt viņu vakar vakarā drīz pēc manas aiziešanas?

—     Kā tad, mans kungs, tā tas bija. Jēzus Kristus! Kāda nelaime! Nabaga drostaliņa izskatījās tāda kā skumīga, viņa novilka grezno galma tērpu un noņēma dārglietas, pēc tam uzvilka vienkāršu baltu kleitu … augstais dievs, apžēlojies par mums! ,.. Un tad viņa sacīja man: «Perīnas kundze, šodien ir tik jauks vakars, es mazliet pastaigāšos pa aleju.» Bija ap pulksten septiņiem vakarā. Šī dāma, — Perīnas kundze sacīja, norādīdama uz Pilšerī kundzi, kas nesen bija atsūtīta viņai palīgos vai, pareizāk sakot, iecelta par viņas priekšnieci, — šī dāma jau bija aizgājusi savā istabā un acīmredzot, kā parasti, noņēmās ar tērpiem, kurus viņa tik veikli darina, bet es nokāpu lejas zālē un sāku izšūt. Vairs neatceros, cik ilgi es nosēdēju pie darba, iespējams, ka manas nogurušās nabaga acis aizvērās pašas no sevis un es uz brītiņu aizsnaudos.

—    Kā jau parasti, — Pilšerī iedzēla.

—    Ap pulksten desmitiem, — Perīnas kundze turpināja, pat neuzskatīdama par vajadzīgu atbildēt neslavas cēlājai, — es piecēlos no krēsla un devos uz dārzu palūkoties, vai Kolomba nav tur aizsapņojusies. Es viņu skaļi pasaucu, taču Kolomba neatsaucās; tad es nodomāju, ka viņa jau atgriezusies mājās un devusies pie miera, negribēdama mani traucēt, jo viņa bieži vien tā darīja, mana dūjiņa. Žēlīgais dievs, kas to varēja paredzēt! Ak, meser prevo, varu likt galvu ķīlā, ka viņu nav aizvedis mīļākais, bet gan nolaupījis kāds laupītājs. Es viņu audzināju …

—     Bet šorīt, — prevo viņu nepacietīgi pārtrauca, — kas •notika šorīt?

—    Šorīt, kad es redzēju, ka viņa ilgi nenāk laukā no istabas… svētā jaunava Marija, apžēlojies par mums!

—    Pie velna jūsu lūgšanas! — mesers d'Esturviis ierēcās. — Stāstiet vien pēc kārtas bez šīs idiotiskās vaimanāšanas! Tātad kas notika šorīt?

—    Ak, meser prevo, es nemitēšos raudāt, kamēr nebūs atrasta mūsu dūjiņa. Šorīt, mans kungs, sākdama jau uztraukties, ka viņa tik ilgi nerādās (Kolomba taču ir tik agrs putniņš!), es devos viņu modināt un pieklauvēju pie viņas istabas durvīm. Tā kā Kolomba neatsaucās, es iegāju istabā. Ne dzīvas dvēseles. Pat gulta nav aizskarta. Tad es sāku kliegt, saukt palīgā, es galīgi pazaudēju galvu, un jūs vēl gribat, lai es neraudu!

—   Vai jūs esat kādu šeit ielaidusi manas prombūtnes laikā, Perīnas kundze? — prevo bargi noprasīja.

—    Ko tad es, piemēram, būtu varējusi šeit ielaist? — pagalam sašutusi, iesaucās cienījamā dueņja, kuras sirdsapziņa nebija gluži tīra. — Vai tad jūs man neaizliedzāt to darīt, mans kungs? Vai tad kaut reizi es neesmu jūs paklausījusi? Ielaist šeit kādu? Vai prāts!

—   Nu, piemēram, to pašu Benvenuto, kas uzdrošinājās pateikt, ka mana meita ir skaistule, — vai viņš necentās jūs uzpirkt?

—    Benvenuto šeit? Viņam vieglāk būtu uzkāpt līdz mēnesim; es viņu sagaidītu, kā pieklājas, vārāt man ticēt!

—    Tātad jūs Mazajā Nelas pilī nekad neesat ielaidusi nevienu vīrieti, nevienu jaunu cilvēku?

—   Jaunu cilvēku! Augstā debess, jaunu cilvēku! Kāpēc jūs nevaicājat, vai neesmu ielaidusi sātanu?

—    Bet kas tādā gadījumā, — Pilšerī kundze ieteicās, — ir šis glītais jauneklis, kurš reizes desmit tika klauvējis

pie durvīm, kopš es šeit strādāju, un kuram es ikreiz aiz- cirtu durvis deguna priekšā.

—     Glītais jauneklis? Jūs maldāties, mīļā; tas droši vien bija grāfs d'Orbeks. Ak dievs, es saprotu: jūs laikam runājat par Askānio. Vai atceraties Askānio, mans kungs, to zēnu, kas izglāba jums dzīvību? Jā, patiešām, es atdevu viņam salabot savu kurpju sudraba sprādzes. Un jūs šo zeņķi, šo amata mācekli, uzskatāt par jaunu cilvēku? Atjēdzieties, mīļā! Pat šie mūri un akmens plāksnes var apliecināt, ka šeit neviens vīrietis nav bijis.

—    Diezgan! — prevo viņu bargi pārtrauca. — Un ielāgojiet, Perīnas kundze, ja esat pievīlusi mani un zaudēsiet manu uzticību, jūs dārgi par to samaksāsiet. Bet tagad es došos pie Benvenuto; dievs vien zina, kā šis nekauņa mani sagaidīs, taču jāiet ir.

Par spīti visām bažām, Benvenuto sagaidīja d'Esturvilu atplestām rokām. Mākslinieks bija tik mierīgs un nepiespiesti laipnt, ka prevo neuzdrošinājās viņam neko sacīt par savām aizdomām. Viņš tikai paskaidroja, ka Kolomba rīta agrumā no kaut kā briesmīgi izbijusies un kā neprātīga aizbēgusi prom no mājām; tad nu viņš domājot, vai viņa neesot paslēpusies, protams, bez Čellīni ziņas, Lielajā Nelas pilī vai arī, skriedama cauri pils pagalmam, zaudējusi samaņu un tagad kaut kur guļ. Vārdu sakot, d'Esturvils meloja acīm redzami.

Taču Čellīni uzklausīja prevo ar tādu izskatu, itin kā viņš ticētu visām šīm pasaciņām. Vēl vairāk, viņš izteica viesim līdzjūtību un sacīja, ka būtu laimīgs atdot meitu tēvam, kas vienmēr tik maigi un aizkustinoši rūpējies par savu bērnu. Viņš vēl piemetināja, ka bēgle izdarījusi lielu kļūdu, ko viņa drīz vien sapratīšot, un atgriezīšoties mīlošā tēva drošajā paspārnē. Un beidzot, pierādīdams, ka viņš patiesi jūt līdzi meseram d'Esturvilam, Benvenuto piedāvājās pavadīt viņu meitas meklējumos ne vien pa Lielo Nelas pili, bet arī visur, kur vien tas būs nepieciešams.

Gandrīz vai noticējis namatēva laipnībai, turklāt glaimots par uzslavām, kuras, kā pats sirds dziļumos juta, itin nemaz nebija pelnījis, mesers prevo Benvenuto Čellīni pavadībā sāka rūpīgi jo rūpīgi pārmeklēt Lielo Nelas pili, savu bijušo īpašumu, kur viņš zināja visus kaktus un nostūrus. Viņš gāja iekšā pa visām durvīm, atvēra visus skapjus, itin kā netīšām ielūkojās visās lādēs. Pēc pils

apskates viņš apstaigāja parku, iegriezās arsenālā, lietuvē, pagrabā un stalli, visu vērīgi pārbaudīdams. Pildot savu solījumu, Benvenuto centās viņam palīdzēt kā varēdams, piedāvāja atslēgas no tām vai citām durvīm, atgādināja, ka mesers d'Esturvils aizmirsis apskatīt kādu gaiteni vai pieliekamo. Beidzot viņš ieteica atstāt aiz sevis sardzes vīrus, lai bēgle, ja vien viņa šeit atrodas, nevarētu nemanīta pāriet no vienas telpas uz otru.

Izokšķerējis visus kaktus, pēc turpat divu stundu veltīgas meklēšanas pārliecinājies, ka meitas šeit nav, kā arī laipnās uzņemšanas samulsināts, mesers d'Esturvils, atstādams Lielo Nelas pili, gan pateicās saimniekam, gan lūdza atvainot par traucējumu.

— Varat atsākt meklēšanu, — zeltkalis sacīja, — kad vien jums tas nepieciešams, māna māja ir jūsu rīcībā jebkurā dienas vai nakts laikā; turklāt, meser prevo, tās ir jūsu tiesības: mēs taču esam parakstījuši līgumu, kurā apņēmāmies sadzīvot kā labi kaimiņi.

Prevo vēlreiz pateicās māksliniekam un, gribēdams atbildēt uz laipnību ar laipnību, sāka slavēt gigantisko Marsa statuju, pie kuras, kā mēs zinām, tēlnieks tai laikā strādāja. Benvenuto apveda ciemiņu apkārt statujai, ar patiku izrādīdams tās iespaidīgos apmērus; patiešām — statuja bija vairāk^nekā sešdesmit pēdu augsta, un vajadzēja nomērīt divdesmit soļus, lai apietu tai apkārt pie pamatnes.

Mesers d'Esturvils aizgāja pagalam izmisis. Neatradis meitu Lielajā Nelas pilī, viņš nosprieda, ka viņa paslēpusies kaut kur pilsētā. Bet Parīze tai laikā jau bija tik liela, ka sameklēt tajā nozudušu meiteni būtu grūti pat policijas priekšniekam. Turklāt — kas zina, vai Kolomba ir nolaupīta vai pati aizbēgusi? Vai viņa ir vardarbības upuris vai rīkojusies pati pēc savas gribas? Tā bija pilnīga neziņa, kurā, šķiet, nebija gūstama nekāda skaidrība. Taču prevo cerēja, ka pirmajā gadījumā meita aizbēgs no tiem, kas viņu nolaupījuši, bet otrajā gadījumā pati atgriezīsies tēva mājās. Un tā viņš pacietīgi gaidīja, vai divdesmit reižu dienā nopratinādams Perīnas kundzi, kas dievojās un piesauca par lieciniekiem visus svētos, apgalvodama, ka nav ielaidusi pilī itin nevienu, izņemot Askānio, kuru viņa turēja aizdomās ne vairāk kā pats mesers d'Esturvils.

Pagāja divas dienas, bet Kolomba aizvien neatgriezās. Tad prevo nolēma izmantot savu aģentu pakalpojumus, ko nebija līdz šim darījis, baidīdamies, ka notikušais var

kļūt plaši zināms un kaitēt viņa reputācijai. Un arī tad viņš pateica aģentiem vienīgi meklējamās personas pazīmes, nenosaukdams viņas vārdu, un pavēlēja izdarīt kratīšanu, mmot iemeslus, kas bija tālu no patiesības; bet, tā kā aģentiem trūka jebkādas tuvākas informācijas, visi šie meklējumi nedeva panākumus.

Tiesa, mesers d'Esturvils nekad nebija maigs, mīlošs tēvs un meitas dēj īpaši necieta, taču aizskarts bija viņa gods, un viņš pārdzīvoja aizvainota lepnuma mokas; viņš ar sašutumu domāja par to, kādu spožu partiju, iespējams, palaidusi garām šī muļķa zostiņa, un kļuva vai traks, jau iedomājot vien jokus un zobgalības, ar kādām galmā tiks uzņemta vēsts par viņa nelaimi.

Kolombas līgavainim tomēr bija jāpasaka patiesība. • Grāfu d'Orbeku šī ziņa sarūgtināja, taču ne vairāk kā tirgoni vēsts par sabojātām precēm. Mūsu dārgais grāfs bija prāta cilvēks, tālab apsolīja savam cienījamam draugam, ka paredzētās kāzas neizjuks, ja vien notikušais nesacels pārāk lielu troksni, un tūdaļ pat — kā cilvēks, kas prot izmantot izdevību, — itin kā starp citu ieminējās par hercogienes d'Etampas nodomiem, kuri saistījās ar Kolombu.

Prevo gluži vai apžilbināja gods, kāds varēja tikt viņa meitai un reizē arī viņam; viņa mokas līdz ar to kļuva vēl lielākas, un viņš sirds dziļumos nolādēja nepateicīgo meitu, kas palaidusi garām iespēju iegūt tik augstu stāvokli.

Atbrīvosim lasītāju no garlaicīgā pienākuma noklausīties divu vecu galminieku sarunu, kas sekoja pēc grāfa d'Orbeka paziņojuma, vēl tikai piebildīsim, ka bēdas un cerības viņos izpaudās visai dīvainā veidā. Un, tā kā nelaime cilvēkus satuvina, sievastēvs un znots šķīrās kā īsti sirdsdraugi, kuri nekādi nevar atteikties no spožajām izredzēm, kādas viņiem pavērās nākotnē.

Tika nolemts par notikušo nevienam neteikt ne pušplēsta vārda; vienīgais izņēmums bija hercogiene d'Etampa, kurai viņi uzticēja šo noslēpumu kā tuvam draugam un ieinteresētam sabiedrotajam.

Tas bija prātīgi darīts, jo hercogiene d'Etampa par notikušo bija vēl vairāk norūpējusies nekā bēgles tēvs un līgavainis un, kā mēs zinām, varēja pateikt daudz ko tādu, kas palīdzētu meseram prevo nokļūt uz īstajām pēdām.

Viņa taču zināja par Askānio mīlestību pret Kolombu, viņa pati bija tā izkārtojusi, ka jauneklis, tā sakot, asistēja, kad tika noslēgta sazvērestība; iespējams, ka, apzinādamies briesmas, kādas draudēja mīļotās godam, Askānio izšķīries par šādu izmisīgu soli; bet Askānio pats bija teicis, ka Kolomba viņu nemīlot un diez vai meitene nemīlēdama bijusi ar mieru bēgt no mājām. Hercogiene d'Etampa pietiekami labi pazina Askānio un nepieļāva tādu domu, ka viņš varētu nolaupīt iemīļoto meiteni pret viņas pašas gribu; un tomēr, par spīti šiem apsvērumiem, kas, šķiet, pilnīgi pierādīja, ka Askānio nav vainīgs, sievišķīgā greizsirdība viņai lika apjaust, ka Kolomba jāmeklē Nelas pilī un vispirms stingri jāuzmana Askānio.

Taču hercogiene d'Etampa, protams, nevarēja paskaidrot draugiem, kāpēc viņai radušās šādas aizdomas, jo tad viņai būtu jāatzīstas, ka viņa mīl Askānio un kaisles skurbumā atklājusi jauneklim, kāda vieta viņas plānos ir Kolombai. Tālab hercogiene pateica vienīgi to, ka, pēc viņas domām, galvenais vaininieks ir Benvenuto, viņa līdzdalībnieks — Askānio, bet bēgles patvērums — Lielā Nelas pils. Un, lai kā prevo strīdējās pretī, apzvērēdams, ka viņš pārmeklējis itin visus pils kaktus, hercogiene d'Etampa nepadevās, viņai arī šai ziņā bija savi apsvērumi, un viņa tikmēr pastāvēja pie savām domām, līdz beigu beigās pamodināja šaubas arī meserā d'Esturvilā, lai gan viņš jau bija tik centīgi visu pārmeklējis.

—    Starp citu, — hercogiene piebilda, — es izsaukšu Askānio un pati viņu pamatīgi nopratināšu, varat būt mierīgi.

—    O, kundze, jūs esat ļoti laba! — prevo iesaucās,

—    Bet jūs esat liels muļķis, — hercogiene caur zobiem izdvesa.

Un viņa atvadījās no saviem galminiekiem.

Pēc tam hercogiene sāka gudrot kādu ieganstu, lai izsauktu jaunekli, bet nebija vēl neko izdomājusi, kad kalpotājs paziņoja, ka ieradies Askānio; tātad viņš pats devās pretī viņas vēlmēm. Askānio bija mierīgs un atturīgs.

Hercogiene d'Etampa uzlūkoja jaunekli ar caururbjošu skatienu, itin kā gribētu ieskatīties viņa visapslēptākājas domās, taču Askānio likās neko nemanām.

—    Kundze, — viņš palocījies sacīja, — es atnesu jums parādīt liliju, kas ir tikpat kā gatava; trūkst vienīgi rasas lāses divdesmittūkstoš ekiju vērtībā, ko jūs solījāt man iedot.

—    Bet kā jūtas tava Kolomba? — atbildes vietā hercogiene d'Etampa apvaicājās.

—    Ja juņis labpatīk runāt par d'Esturvilas jaunkundzi, — Askānio drūmi atteica, — tad, es pazemīgi lūdzu jūs, kundze, nepieminiet vairs manā klātbūtnē viņas vārdu. Jā, es lūdzu jūs, piesaukdams visus svētos, kundze, nerunāsim vairs nekad par viņu, saudzējiet mani!

—    Ko dzirdu! Jūs esat aizkaitināts? — hercogiene iesaucās, joprojām nenovērsdama no Askānio savu caururbjošo skatienu.

—     Lai arī kādas būtu manas jūtas, kundze, es atsakos turpināt ar jums sarunu par šo tematu, kaut arī man būtu jākrīt jūsu nežēlastībā. Es esmu nozvērējies atmiņas par šo personu uz visiem laikiem izdeldēt no atmiņas un apbedīt manā sirdī.

«Vai tiešām es būtu kļūdījusies un Askānio nav iejaukts šai notikumā?» hercogiene domāja. «Un šī meitene, aizbēgdama ar kādu citu — vai arī aizvesta ar varu, — gan izjaukusi manus godkārīgos nodomus, toties neviļus izdarījusi pakalpojumu manai mīlestībai?»

Pēc šīm klusajām pārdomām hercogiene skaļi sacīja:

—    Askānio, jūs lūdzat mani nerunāt par Kolombu; bet par sevi es varu runāt? Kā redzat, es izpildu jūsu lūgumu, bet, kas zina, varbūt saruna par mani jums ir vēl nepatīkamāka. Kas zina …

—     Piedodiet, kundze, ka es jūs pārtraucu, — jauneklis sacīja, — taču labvēlība, ar kādu jūs uzklausījāt un izpildījāt manu pirmo lūgumu, man dod drosmi griezties pie jums ar vēl vienu lūgumu. Lai gan esmu cēlies no dižciltīgas ģimenes, savu vientuļo un skumjo bērnību es pavadīju pieticīgā zeltkaļa darbnīcā, un te pēkšņi pēc šīs noslēgtības es negaidīti nonācu spožajā galmā, izrādījos iejaukts sazvērestībā kopā ar cilvēkiem, kas izšķir karalistes likteņus, iemantoju sev ienaidniekus starp šīs pasaules varenajiem un kļuvu par sāncensi pašam karalim — un vēl kādam karalim, kundze, Fransuā Pirmajam, varenākajam no visas kristīgās pasaules valdniekiem. Pēkšņi es iekļuvu Francijas izcilāko un dižāko cilvēku sabiedrībā; es iemīlējos bez kādām cerībām uz pretmīlestību un pamodināju pret sevi mīlestību, uz kuru nespēju atbildēt. Un kas gan mani iemīlēja, augstais dievs!

Jus, pasaulē skaistākā un cēlākā sieviete! Tas viss samulsināja manu dvēseli un sagrāva manus priekšstatus par pasauli, tas viss, kundze, mani pārsteidza, salauza, iznīcināja! Es esmu izbijies gluži kā pundurītis, kas pamodies milžu valstībā; manas domas un jūtas mulst: es klimstu apkārt kā pazudis, baidīdamies no nežēlīga naida, nesaudzīgas mīlestības un augstprātīgas godkāres. Kundze, es jūs lūdzu, dodiet man iespēju saņemties, ļaujiet slīcējam ievilkt elpu, slimniekam atgūt spēkus pēc smaga satricinājuma; ceru, ka laiks izdziedēs manu sirdi, ienesīs kārtību manā dzīvē. Laiku, dodiet man laiku, kundze, un, lūdzama, uzlūkojiet mani pagaidām vienīgi kā mākslinieku, kas ieradies uzzināt, vai jūs esat apmierināta ar viņa darināto liliju.

Hercogiene izbrīnījusies palūkojās uz Askānio ar neuzticības pilnu skatienu; viņa nebija gaidījusi, ka šis jauneklis, gandrīz vēl bērns, tik dzejiski un tai pašā laikā tik nopietni un skaidri izklāstīs savas domas; viņai neatlika nekas cits kā pakļauties, un viņa sāka runāt par liliju, uzslavēja Askānio, deva dažus padomus un apsolīja pēc iespējas ātrāk aizsūtīt lielo briljantu, kas lotātu viņa darbu. Askānio pateicās hercogienei, atvadoties jo dedzīgi apliecinādams savu atzinību un godbijību.

«Vai tiešām tas ir Askānio?» hercogiene d'Etampa prātoja, kad jauneklis bija aizgājis. «Viņš, šķiet, kļuvis vecāks par desmit gadiem. Kur viņā pēkšņi radusies tāda nopietnība, gandrīz vai cienīgums? Kas tam varētu būt par iemeslu — bēdas vai laime? Vai viņš ir patiess, vai arī viņu samācījis šis nolādētais Benvenuto? Vai viņš spēlē labi iemācītu lomu vai ari rīkojas, sekojot savai sirdsbalsij?»

Un Anna d'Eilī neizturēja. Par spīti viņas gaišajam pra- tam, hercogieni pamazām pārņēma drudžains satraukums — tāpat kā visus tos, kam bija nācies cīnīties ar Benvenuto Čellīni. Viņa norīkoja spiegus, kuriem vajadzēja izsekot katru Askānio soli; bet arī tas neko nedeva. Beidzot hercogiene lika ataicināt prevo un grāfu d'Orbeku un ieteica viņiem kārtības labad vēlreiz negaidīti pārmeklēt visu Nelas pili.

Abi galminieki viņai paklausīja; taču Benvenuto, lai gan viņam bija jāpārtrauc darbs, uzņēma nelūgtos viesus vēl laipnāk, nekā pirmajā reizē bija uzņēmis meseru d'Esturvilu. Mākslinieks izturējās tik brīvi un vēlīgi, itin ka pils pārmeklēšana viņu nemaz neaizvainotu. Viņš draudzīgi pastāstīja grāfam d'Orbekam par laupītājiem, kas bija viņam uzbrukuši pirms dažām dienām, kad viņš atgriezies ar zeltu no grāfa mājām; tieši tai dienā, mākslinieks uzsvēra, nozuda d'Esturvilas jaunkundze. Arī šoreiz viņš piedāvājās pavadīt viesus pa pili, lai tādējādi palīdzētu d'Esturvilam atgūt tēva tiesības, kuras Benvenuto uzskatīja par svētām. Laipnais saimnieks bija ļoti priecīgs, ka viesi viņu vēl sastapuši mājās un viņš varot viņus pienācīgi uzņemt, jo pēc divām stundām viņš izbraucot uz Romorantēnu, kur viņu un vēl citus māksliniekus ielūdzis Fransuā Pirmais, lai kopā dotos pretī imperatoram.

Patiešām, politiskie notikumi risinājās tikpat strauji kā mūsu necilais stāsts. Kārlis Piektais, kuru bija nomierinājis viņa sāncenša oficiālais solījums un hercogienes d'Etampas slepenais padoms, jau atradās dažu dienu braucienā no Parīzes. Viņa sagaidīšanai bija izraudzīta depu- tācija, un, ieradušies Lielajā Nelas pilī, prevo un d'Orbeks sastapa Čellīni jau ceļa drēbēs.

—    Ja viņš atstāj Parīzi kopā ar eskortu, — d'Orbeks klusi ieteicās, — tad Kolombu acīmredzot nav nolaupījis viņš un mums šeit nav ko darīt.

—    Es jau jums sacīju to, kad nācām šurp, — prevo atbildēja.

Un tomēr, gribēdami reizi par visām reizēm pielikt punktu, viņi sāka jo rūpīgi pārmeklēt pili. Sākumā Benvenuto viņus pavadīja, taču, redzēdams, ka apskate ieilgst, palūdza atļauju ciemiņus atstāt, jo pēc pusstundas viņam jābraucot prom, bet pirms tam vēl jādodot daži norādījumi mācekļiem, lai pēc atgriešanas viss butu sagatavots Jupitera statujas atliešanai.

Benvenuto patiešām devās uz darbnīcu, sadalīja mācekļiem darbus un" palūdza viņiem visās lietās klausīt Askānio, pēc tam viņš kaut ko itāliski iečukstēja Askānio ausī, atvadījās no visiem un dzīrās jau atstāt pili. Pagalmā viņu gaidīja apseglots zirgs, kuru aiz iemauktiem turēja mazais Zans.

Šai brīdī pie Benvenuto pieskrēja Skocone un, pagājusi ar viņu malā, nopietni sacīja:

—    Vai zināt, mans kungs, ka jūsu aizbraukšana nostāda mani visai grūtā stāvoklī?

—    Kā tā, dārgumiņ?

—    Pagolo mīl mani aizvien vairāk.

—    Patiešām?

—    Viņš visu laiku stāsta man par savām jūtām.

—    Un ko tu?

—            Es, protams, daru tā, kā jūs man vēlējāt, es atbildu, ka vēl jāpagaida, ka viss nokārtosies.

—    Lieliski.

—           Kā tā — lieliski? Vai tad jūs, Benvenuto, nesaprotat, ka viņš ņem manus vārdus nopietni un tas gribot negribot sasaista mani ar šo jauno cilvēku! Pagājušas jau divas nedēļas, kopš jūs esat pavēlējis man šādi izturēties,

vai ne?

—    Jā, kā liekas; vairs lāgā neatceros.

—           Toties man ir brīnišķīga atmiņa. Pirmās piecas dienas es centos viņu maigi pierunāt, lai viņš pārvar sevi un nemīl vairs mani. Nākamās piecas dienas es klusēdama viņu uzklausīju, lai gan patiesībā tas izskatījās pēc gluži vai nepārprotamas atbildes, bet jūs tā pavēlējāt, un es jums paklausīju. Un beidzot nākamās piecas dienas es biju spiesta stāstīt viņam par savu pienākumu pret jums, un vakar, mans kungs, es lūdzu viņu būt augstsirdīgam, bet viņš tūdaļ mani bildināja.

—            Ja tā, tad ir pavisam cita lieta, — Benvenuto noteica.

—    Beidzot! — Skocone iesaucās.

—           Jā, tagad uzklausi mani, dārgumiņ! Pirmajās trijās dienās pēc manas aizbraukšanas tu liksi Pagolo manīt, ka mīli viņu, bet nākamajās trijās dienās pati atzīsies viņam mīlestībā.

—           Ko?! Un to sakāt man jūs, Benvenuto! — iesaucās Skocone, kuru sāpīgi aizskāra viņas pavēlnieka pārāk lielā uzticība.

—           Nomierinies! Ko tu vari sev pārmest, ja es pats tev visu to atļauju?

—           Ak dievs, itin neko, — Skocone atteica, — es visu saprotu; un tomēr, jūsu vienaldzības sarūgtināta, varu atbildēt uz Pagolo mīlestību ar pretmīlestību, varu viņu beidzot no tiesas iemīlēt.

—           Vai prāts! Sešās dienās! Un tev nebūs spēka pretoties kārdinājumam nieka sešas dienas?

—           Nu labi, sešas dienas apsolos izturēt; tikai, pielūkojiet, nepalieciet prom arī septīto dienu!

—    Vari būt mierīga, dārgumiņ, es atgriezīšos laikā. Ardievu, Skocone!

—    Ardievu, mans kungs, — Katrīna atbildēja, vienlaicīgi skaizdamās, smaidīdama un raudādama.

Kamēr Benvenuto Čellīni nodeva Katrīnai pēdējos norādījumus, parādījās prevo un grāfs d'Orbeks.

Palikuši vieni paši, viņi bez jebkādas kautrēšanās ar jaunu skubu bija ķērušies pie pils pārmeklēšanas: izkāpelējuši bēniņus, izlodājuši pagrabus, izklauvējuši visas sienas, izvandījuši visas mēbeles un visās malās izlikuši savus .ļaudis, nepielūdzamus kā kreditori un nepacietīgus kā mednieki, viņi vai simt reižu bija atgriezušies tai pašā vietā, desmitiem reižu pārmeklējuši vienu un to pašu telpu, darīdami to ar velnišķīgu uzcītību, kā tiesu izpildītāji, kas ieradušies arestēt noziedznieku; un nu, pabeiguši meklēšanu un tā arī neko neatraduši, viņi iznāca pils pagalmā, pietvīkuši aiz uzbudinājuma.

—    Kā ir, kungi, — kāpdams zirgam mugurā, Benvenuto viņiem sacīja, — vai tā arī neko neatradāt? Žēl! Ļoti žēl! Es saprotu, cik tas ir sāpīgi tādām maigām sirdīm, kādas ir jūsējās, taču, lai kā jūtu jums līdz un vēlos palīdzēt, esmu spiests doties prom. Atļaujiet atvadīties no jums, kungi. Ja manā prombūtnes laikā jums vēlreiz ievajadzēsies pārmeklēt pili, jūtieties šeit kā mājās. Saskaņā ar manu rīkojumu pils durvis jums vienmēr būs atvērtas. Atstājot jūs tādā neziņā, mans vienīgais mierinājums ir cerība, ka atgriezies es uzzināšu, ka jūs, meser prevo, esat atradis savu mīļoto meitu, bet jūs, grāf d'Orbek, savu apburošo līgavu. Palieciet sveiki, mani kungi!

Pēc tam, pagriezies pret saviem mācekļiem, kuri bija sapulcējušies uz lieveņa un kuru vidū nebija vienīgi Askānio, kas acīmredzot nevēlējās sastapties ar savu sāncensi, Benvenuto piebilda:

—    Uz redzēšanos, mani bērni! Ja prevo kungs, man promesot, vēlētos pārmeklēt pili trešo reizi, tad neaizmirstiet viņu uzņemt kā šā nama bijušo saimnieku.

Pateicis to, viņš piecirta piešus un izauļoja laukā pa vārtiem, kurus mazais Žans bija plaši atvēris.

—    Kā redzams, mans dārgais, mēs abi esam lieli nelgas, — grāfs d'Orbeks sacīja meseram prevo, — ja Benvenuto būtu nolaupījis meiteni, viņš nedotos kopā ar galmu uz Romorantēnu.

XXV Kārlis Piektais Fontenblo pili

Tikai pēc ilgas svārstīšanās un mokošām šaubām Kārlis Piektais iegāja Francijas teritorijā, kur viņam naidīga, šķiet, bija gan pati zeme, gan gaiss, jo viņš taču bija necienīgi izturējies pret sagūstīto Francijas karali, turklāt klīda valodas, ka, iespējams, tieši viņš noindējis dofinu. Visa Eiropa gaidīja, ka Fransuā Pirmais briesmīgā veidā atriebsies savam sāncensim, kas pats labprātīgi devās viņam rokās. Tomēr Kārlis Piektais, kas bija licis uz spēles veselas impērijas, arī šoreiz negribēja atkāpties un, iepriekš uz ātru roku izpētījis un sagatavojis augsni, drosmīgi pārgāja pāri Pirenejiem,

Imperators uzskatīja, ka Francijas galmā viņam ir uzticami draugi un tādas drošas garantijas kā hercogienes d'Etampas godkārība, konetabla de Monmoransī augstprātība un karaļa bruņnieciskums.

Kālab viņam dzīrās palīdzēt hercogiene d'Etampa, mēs jau zinām. Ar konetablu bija savādāk. Jautājums par savienībām valstsvīriem bijis klupšanas akmens visos laikos un visās zemēs. Šai ziņā, tāpat kā daudzos citos gadījumos, politika ir līdzīga medicīnai, tā vadās pēc minējumiem un, ak vai, ļoti bieži kļūdās, noteikdama tautu radnieciskās pazīmes un parakstīdama zāles pret nacionālo naidu. Tā konetablam doma par savienību ar Spāniju pārvērtās par uzmācīgu ideju. Saskatīdams šai savienībā Francijas glābiņu un baidīdamies par visu vairāk aizkaitināt Kārli Piekto, kas no divdesmit pieciem savas valdīšanas gadiem divdesmit gadus bija karojis ar Fransuā Pirmo, konetabls, Monmoransī gaužām maz domāja par citiem sabiedrotajiem — turkiem un protestantiem, tāpat kā par spožajām politiskajām iespējām, kādas pavērtu Flandrijas pievienošana Francijas karaļvalstij.

Fransuā Pirmais akli uzticējās konetablam Monmoransī. Patiešām pēdējā karā pret imperatoru konetabls bija parādījis nepieredzētu apņēmību un apturējis ienaidnieku; gan jāatzīst, ka šī uzvara maksāja gaužām dārgi, jo vesela province tika pārvērsta drupās, ka ienaidnieka ceļš veda caur izdedzinātu zemi, ka desmitā daļa Francijas tika izpostīta. Karalis visvairāk cienīja konetabla neizmērojamo pašapziņu un stūrgalvīgo neatlaidību, ko paviršs vērotājs varēja noturēt par apdāvinātību un rakstura stingrību. Un Fransuā Pirmais izturējās pret šo cilvēku samaitātāju, kā konetablu dēvēja Brantons, ar godbijību, kas robežojās ar bailēm, kādas vājiem cilvēkiem iedvesa šis bīstamais liekulis, kurš pamīšus lūdza dievu un pasludināja nāves sodus.

Tātad Kārlis Piektais varēja droši paļauties uz konetabla draudzību, ko nekas nespēja ietekmēt.

Taču vēl lielākas cerības viņš saistīja ar sava sāncenša augstsirdību, jo šā tikuma Fransuā Pirmajam bija atliku likām. «Mana karaļvalsts nav tilts, par kura pārbraukšanu jamaksā,» viņš paziņoja. «Es netirgojos ar savu viesmīlību.» Un viltīgais Kārlis Piektais lieliski zināja, ka var pilnām paļauties uz karaļa bruņinieka vārdu.

Un tomēr, kad imperators iebrauca franču zemē, viņš nevarēja uzveikt savas šaubas un bailes; uz robežas viņu sagaidīja divi Fransuā Pirmā dēli, un arī visā tālākajā ceļā viņam tika parādīta vislielākā uzmanība un gods. Taču viltīgais monarhs nodrebēja, iedomājot, ka visa šī svinīgā sagaidīšana ir tikai aizsegs, aiz kura, iespējams, slēpjas slazdi. «Jā, svešā zemē caurs miegs,» kādu dienu viņš izteicās. Svētkos, kas tika rīkoti par godu imperatoram, viņš ieradās satraukts un norūpējies, un, jo dziļāk zemes iekšienē viņš iebrauca, jo skumīgāks un drūmāks kļuva viņa vaigs.

Braukdams zem triumfa arkām un klausīdamies apsveikuma runās, ar kādām viņu sagaidīja ikvienā pilsētā, viņš allaž vaicāja sev, vai tikai šai pilsētai nav lemts kļūt par viņa cietumu; pēc tam viņš klusībā nodomāja: «Nedz šī, nedz kāda cita, visa Francija ir mans cietums, bet visi šie pakalpīgie galminieki ir mani cietumsargi.» Un šo tīģeri, kuram šķita, ka viņš atrodas krātiņā un viņu no visām pusēm ielenc ienaidnieki, ar katru brīdi pārņēma aizvien lielākas bailes.

Kādu dienu izjādes laikā Orleānas Šarls, šis jaukais draiskulis, gribēdams pēc iespējas ātrāk kļūt par drosmīgu un veiklu bruņinieku, kā tas pieklājas īstam Francijas dēlam, zibenīgi uzlēca uz imperatora zirga muguras un, sagrābis jātnieku aiz pleciem, bērnišķīgā nebēdnībā iesaucās:

«Jūs esat mans gūsteknis!» Kārlis Piektais kļuva bāls kā līķis un gandrīz vai zaudēja samaņu.

Šatelro šķietamo gūstekni ar brālīgu sirsnību sagaidīja Fransuā Pirmais un nākamajā dienā Romorantēna stādīja viņam priekšā visu galmu, drošsirdīgos un iznesīgos bruņiniekus — tēvzemes lepnumu, māksliniekus un zinātniekus — karaļa lepnumu. Svētku ceremonijas un izpriecas kļuva aizvien krāšņākas. Imperators visiem laipni smaidīja, lai gan sirds dziļumos izjuta bailes un nemitīgi pārmeta sev neapdomāto soli. Reizēm, gribēdams pārliecināties, vai tiešām viņš ir brīvs, Kārlis Piektais mēdza rītausmā iziet no pils, kurā bija pavadījis nakti, un priecājās, redzēdams, ka, atskaitot oficiālās ceremonijas, viņš bauda neierobežotu brīvību. Un tomēr — vai iztālēm viņam kāds neseko? Dažkārt par lielu sarūgtinājumu Fransuā Pirmajam imperators piepeši mainīja paredzēto ceļu, izjaukdams iepriekš sagatavoto godināšanu.

Divas dienas pirms ierašanās Parīzē Kārlis Piektais ar šausmām atcerējās, par ko savā laikā Francijas karalim bija kļuvusi Madride. Galvaspilsēta taču ir visgodājamākais un drošākais cietums imperatoram. Tālab Kārlis Piektais pēkšņi apturēja zirgu un palūdza aizvest viņu uz Fontenblo, par kuru viņš esot tik daudz dzirdējis. Kaut gan tas izjauca visus Fransuā Pirmā plānus, karalis bija pārlieku viesmīlīgs, lai izrādītu savu neapmierinātību, un viņš lika steidzīgi nosūtīt uz Fontenblo karalieni un visas galma dāmas.

Imperatoru mazliet uzmundrināja vienīgi viņa māsas Eleonoras klātbūtne, viņas ticība sava laulātā drauga godprātībai. Nomierinājies uz kādu brīdi, viņš tomēr nejutās omulīgi Fransuā Pirmā galmā, jo Fransuā Pirmais bija kā pagātnes spogulis, bet Kārlis Piektais — nākotnes paraugs. Jaunlaiku monarhs neizprata viduslaiku varoņa jūtas; nevarēja būt ne runas par simpātijām starp pēdējo bruņniecības pārstāvi un pirmo diplomātijas pārstāvi.

Tiesa, Luī XI ar zināmām atrunām varētu saukt par diplomātu, taču, mūsuprāt, šis monarhs bija drīzāk alkatīgs krājējs nekā viltīgs diplomāts.

Imperatora ierašanās dienā Fontenblo mežā tika sarīkotas medības. Tas bija viens no iemīļotākajiem Fransuā Pirmā izklaidēšanās veidiem. Kārli Piekto turpretī medības vienīgi nogurdināja. Tomēr Kārlis Piektais nolēma izmantot jauno izdevību, lai pārbaudītu, vai viņš nav gūsteknis: kad medības norisa pilnā sparā, viņš nošķīrās no pārējiem un aizaulekšoja dziji mežā, kur, palicis viens pats, viņš jutās brīvs kā vējš koku galotnēs, kā putns padebešos, tālab gandrīz pilnīgi nomierinājās un sāka atgūt labu garastāvokli. Un tomēr imperatoram nācās vēlreiz sajust baiļpilnu nemieru, kad, tuvodamies pulcēšanās vietai, viņš ieraudzīja medību kaisles uzbudināto Fransuā Pirmo, kas steidzās viņam pretī ar asiņainu šķēpu rokā. Uzvarētājs pie Marinjāno un Pāvijas bija jaušams viņā pat karalisko izpriecu laikā.

—    Diezgan, dārgais svaini, esiet līksms! — Fransuā Pirmais iesaucās, kad abi monarhi nolēca no zirgiem pie pils durvīm, un, draudzīgi paņēmis Kārli Piekto zem rokas, ieveda viņu Diānas galerijā, kuras sienas rotāja Roso un Primatičo burvīgās gleznas. — Mans dievs! Jūs esat tikpat norūpējies kā es Madridē. Jums taču jāsaprot, dārgais svaini, ka man toreiz bija pamats tādam būt, jo es biju jūsu gūsteknis, turpretī jūs esat mans viesis, jūs esat brīvs un jūs gaida triumfs. Līksmojieties kopā ar mums, kaut arī mūsu izpriecas, iespējams, ir pārāk necilas, lai izklaidētu tik spožu politiķi, kāds esat jūs, turklāt brīdī, kad jums jāapsver, kā labāk pārmācīt šos flāmu alustempējus, kas sadomājuši atjaunot komūnas… Labāk aizmirstiet par dumpiniekiem un ļaujieties kopīgiem priekiem! Bet varbūt mans galms jums nav pa prātam?

—    Jūsu galms ir brīnišķīgs, — Kārlis Piektais atbildēja, — un es apskaužu jūs, dārgais svaini. Jūs bijāt manā galmā un zināt, ka tas ir skarbs un drūms, vienkopus sapulcējušies tādi valstsvīri un ģenerāļi kā Lanuā, Peskērs, Antonio de Levra. Bet pie jums bez karavīriem un tirgoņiem, bez Monmoransī un Dibelē, bez zinību vīriem Bidē, Dišatela, Laskarī ir arī dzejnieki un mākslinieki — Maro, Žans Gužons, Primatičo, Benvenuto — un, galvenais, apburošas dāmas: Navarras Margerita, Diāna de Puatjē, Katrīna de Mediči un daudzas citas; nudien, mans dārgais svaini, man tā vien liekas, ka es labprāt apmainītu savas zelta raktuves pret jūsu ziedu laukiem.

—    O, jūs vēl neesat redzējis mūsu viskrāšņāko ziedu! — Fransuā Pirmais naivi iesaucās, aizmirsdams, ka runā ar Eleonoras brāli.

—    Vēl ne, bet alkstu to apbrīnot! — imperators atsaucās, saprazdams, ka Fransuā Pirmais ar viskrāšņāko ziedu domājis hercogieni d'Etampu. — Jau tagad varu teikt, ka taisnība ir tiem, kuri apgalvo, ka jums, svaini, pieder pasaulē labākā karaļvalsts.

—     Bet jums ir pasaulē labākā grāfiste Flandrija un pasaulē labākā hercogiste Milāna.

—    No pirmā dārguma jūs pats atteicāties pirms mēneša, — imperators smaidīdams sacīja, — un es tālab esmu jums dziļi pateicīgs; bet otfo dārgumu jūs, protams, vēlētos iegūt, vai ne? — viņš nopūzdamies piebilda.

—     Dieva dēļ, dārgais svaini, — Fransuā Pirmais sacīja, — nerunāsim šodien par nopietnām lietām: atzīstos jums, ka pēc medību priekiem man nepavisam netīk bojāt dzīru priekus.

—    Patiesību sakot, — Kārlis Piektais turpināja, saviebdamies kā skopulis, kas apzinās, ka parāds jāmaksā, — patiesību sakot, Milānas hercogiste man gaužām dārga, un sirds vai asiņo, iedomājoties, ka nāksies to uzdāvināt.

—    Sacīsim labāk — atdot atpakaļ, dārgais svaini, tas būs daudz pareizāk teikts un, iespējams, varēs kaut mazliet izkliedēt jūsu skumjas. Turklāt pašreiz nav. īstais laiks apspriest valsts lietas; tagad priecāsimies, bet par Milānu parunāsim vēlāk.

—   "Vai nav vienalga — uzdāvināt vai atdot, — imperators iebilda, — galvenais, jums piederēs pasaulē labākā hercogiste, tas ir izlemts, dārgais svaini, un varat man ticēt, ka es tikpat svēti pildīšu savas saistības pret jums, kā jūs pildāt savējās pret mani.

—    Ak dievs! — iesaucās Fransuā Pirmais, kuram jau sāka apnikt šī nopietnā saruna. — Kas jums ko žēlot, dārgais svaini? Vai jūs neesat Spānijas karalis, Vācijas imperators, Flandrijas grāfs, vai jūs neesat pakļāvis ar savu ietekmi un. zobenu visu Itāliju no Alpiem līdz Kalabri- jai?

—    Bet jums toties pieder Francija! — Kārlis Piektais nopūtās.

—    Bet jums pieder Indija ar visām tās bagātībām, jums pieder Peru ar tās zelta atradnēm.

—    Bet jums pieder Francija!

—    Jūsu impērija ir tik plaša, ka tajā nekad nenoriet saule.

—    Bet Francija tomēr pieder jums… Un ko gan teiktu jūsu majestāte, ja es tikpat karsti kārotu pēc šī briljanta starp karaļvalstīm kā jus pēc Milanas — šīs pērles starp hercogistēm?

—     Paklausieties, dārgais svaini, — Fransuā Pirmais bargi sacīja, — izlemjot vissvarīgākos jautājumus, es vados vairāk pēc jūtām nekā prāta, un, kā jūsu zemē mēdz sacīt: «Neaizskariet karalieni!» — tāpat es sacīšu jums: «Neaizskariet Franciju!»

—    Ak dievs, vai tad mēs neesam tuvi radi un sabiedrotie? — Kārlis Piektais iesaucās.

—     Protams, — Fransuā Pirmais atbildēja, — un es ceru, ka no šī brīža vairs nekas nespēs iedragāt nedz mūsu radniecību, nedz mūsu savienību.

—     Es arī ceru uz to pašu, — imperators sacīja. — Bet vai par nākotni var galvot? — viņš turpināja, smaidīdams savu augstprātīgo smaidu un raudzīdamies sarunu biedrā ar dzedru skatienu. — Vai, piemēram, manos spēkos ir novērst strīdu starp manu dēlu Filipu un jūsu Anrī?

—     Ja Augusta vietā nāks Tibērijs, — Fransuā Pirmais atteica, — tad mums šis strīds nebūs bīstams.

—     Kāda nozīme valdniekam! — Kārlis Piektais iekaisdams turpināja. — Impērija vienmēr paliek impērija, ķeizaru Roma vienmēr bija Roma pat tad, kad ķeizars vairs nebija nekas vairāk kā ķeizara vārds.

—     Pareizi, bet Kārļa Piektā impērija nav Oktaviāna impērija, dārgais svaini, — Fransuā Pirmais aizskarts iebilda. — Un kauju pie Pāvijas, lai cik lieliska tā būtu, nevar salīdzināt ar kauju pie Akcijas; turklāt Oktaviāns bija bagāts, bet jums, kā stāsta, par spīti visiem Indijas dārgumiem un Peru zelta atradnēm, ar naudu esot pa- knapi. Neviena banka jums negrib izsniegt aizdevumu — pat par trīspadsmit vai četrpadsmit procentiem; jūsu karaspēks nesaņem algu, un jūsu zaldāti, lai nenomirtu badā, bija spiesti izlaupīt Romu, bet tagad, kad pilsēta ir izlaupīta un vairs nav ko ņemt, viņi dumpojas.

—     Bet jūs, dārgais svaini, — Kārlis Piektais sacīja, — kā liekas, esat pārdevis karaļa zemes īpašumus un visādi izdabājis Luteram, lai dabūtu naudu no vācu firstiem.

—     Turklāt, — Fransuā Pirmais turpināja, — ar jūsu kortesiem nav tik viegli saprasties kā ar senātu, kamēr es varu lepoties, ka uz visiem laikiem esmu padarījis karaļus neatkarīgus.

—    Pielūkojiet, ka jūsu daudzinatais parlaments kādā jauka diena neuzņemas pār jums aizbildniecību!

Strīds kļuva negants, abi monarhi iekarsa aizvien vai- rak un vairak, vecais naids, kas tik ilgi bija viņus šķīris, iedegas no jauna. Fransuā Pirmais gandrīz vai aizmirsa viesmīlību, bet Kārlis Piektais piesardzību, līdz beidzot Francijas karalis attapās pirmais.

—    Zvēru pie sava goda, mans dārgais svaini, — viņš smiedamies iesaucas, — vēl mazliet, un mēs sastrīdēsimies! Es taču jūs brīdināju, ka nav vērts runāt par valstslietām, atstāsim tās mūsu ministru ziņā un būsim vienkārši draugi. Nprunāsim reizi pār visām reizēm, ka jūs varat uzskatīt par savu visu pasauli, izņemot Franciju, un neatgriezīsimies vairs pie šā temata.

—    Un izņemot Milānas hercogisti, dārgais svaini, — Kārlis Piektais piebilda, aptverdams savu kļūdu un cenzdamies to izlabot, — jo Milānas hercogiste ir jūsu. Es jums to apsolīju un vēlreiz apstiprinu savu solījumu.

Savstarpējie draudzības apliecinājumi vēl nebija izskanējuši, kad atvērās durvis un galerijā ienāca hercogiene d'Etampa. Karalis panāca viņai pretī un, paņēmis zem rokas, pieveda pie imperatora, kas. redzēdams karaļa favorīti pirmo reizi un zinādams par viņas sarunu ar vēstnieku de Medīnu, pētoši raudzījās uz viņu.

—    Vai redzat šo daiļo dāmu, dārgais svaini? — Fransuā Pirmais sacīja.

—    Es ne tikai redzu, — Kārlis Piektais atbildēja, — bet arī apbrīnoju viņu!

—    Lieliski! Bet vai zināt, ko viņa no jums vēlas?

—    Varbūt kādu no manām Spānijas provincēm! Labprāt uzdāvināšu.

—    Nē, nē, jūs neuzminējāt, dārgais brāli!

—    Bet ko tad?

—    Viņa vēlas, lai es aizkavētu jūs Parīzē tik ilgi, kamēr jūs nebūsiet saplēsis Madrides līgumu un neapstiprināsiet ar dokumentu savu neseno solījumu.

—    Ja padoms ir labs, tas ir jāuzklausa. — Imperators zemu palocījās hercogienei — nevis aiz godbijības pret karaļa favorīti, bet vairāk gan tālab, lai apslēptu bālumu, kas bija pārklājis viņa seju, dzirdot šos karaļa vārdus.

Kārlis Piektais nepaguva neko vairāk piebilst un Fransuā Pirmais pamanīt, kādu iespaidu atstājis viņa joks, kuru imperators, kā parasti, uztvēra nopietni, kad durvis atkal atvērās un galerijā ieplūda galminieku pūlis.

Eleganto, asprātīgo un grezni tērpto galminieku trokšņainā sabiedrība, kas pulcējās šeit pirms zālē paredzētajām dzīrēm, gaužām atgādināja pieņemšanu Luvrā, kuru mēs jau aprakstījām. Tie paši kavalieri un dāmas, tie paši augstmaņi un pāži. Tāpat kā parasti, sastapās mīlētāju maigie skatieni un ienaidnieku naidpilnie mirkļi, skanēja tās pašas glaimīgās runas un izsmalcinātās zobgalības.

Pamanījis ienākam konetablu de Monmoransī, pamatoti uzskatīdams viņu par savu uzticamāko sabiedroto, Kārlis Piektais panāca viņam pretī un aizveda viņu klusākā stūrī kopā ar savu vēstnieku hercogu de Medīnu.

—    Es parakstīšu visu, ko jūs vēlaties, konetabl, — imperators sacīja, paļaudamies uz vecā karavīra godprātību. — Sagatavojiet aktu par Milānas hercogistes nodošanu Francijai, un. zvēru pie svētā Jēkaba, es atdošu to jums veselu un neskartu, lai gan tas ir krāšņākais zieds manā kronī.

—    Aktu! — konetabls iesaucās, sašutis par šādu piesardzību, kas tik ļoti atgādināja neuzticību. — Vai tad jums, sir, jāparaksta akti? Ko jūs runājat, jūsu majestāte? Nav vajadzīgi nekādi akti, sir, nekādi dpkumenti, pietiek ar jūsu vārdu. Vai tad jūs, jūsu majestāte, ieradāties Francijā, iepriekš saņēmis kaut kādu rakstu? Un vai tiešām jūs domājat, ka mēs jūsu vārdam ticam mazāk nekā jūs mūsējam?

—    Jums taisnība, msjē de Monmoransī, — imperators atbildēja, sniegdams konetablam roku. — Jums ir taisnība.

Konetabls aizgāja.

—    Nelaimīgais nelga! — imperators noteica. — Vai zināt, msjē de Medīna, viņš nodarbojas ar politiku tikpat akli, kā kurmis rok savu alu.

—    Bet karalis, sir? — de Medīna vaicāja.

—    Viņš pārāk dižojas ar savu cēlsirdību, lai šaubītos par mūsējo. Viņš pārsteidzīgi mūs atlaidīs, bet mēs saprātīgi liksim viņam pagaidīt. Likt gaidīt vēl nenozīmē lauzt doto vārdu, msjē, — Kārlis Piektais turpināja, — tas nozīmē neizpildīt solījumu laikā un neko vairāk.

—    Bet hercogiene d'Etampa? — de Medīna atkal pajautāja.

—    Ar viņu mēs sapratīsimies, — imperators atbildēja, gan novilkdams, gan atkal uzvilkdams ar lielisku briljantu rotātu gredzenu, ko viņš valkāja uz kreisās rokas īkšķa. — Jā, man jāaprunājas ar viņu bez lieciniekiem.

Kamēr imperators pusbalsī apspriedās ar savu ministru, hercogiene d'Etampa mesera d'Esturvila klātbūtnē nežēlīgi izzoboja vikontu de Marmaņu par viņa neveiksmīgo nakts piedzīvojumu.

—    Vai tiešām tie bija jūsu ļaudis, msjē de Marmaņ, — viņa sacīja, — par kuriem Benvenuto visiem stāsta tik amizantu atgadījumu? Viņam uzbrukuši četri laupītāji, bet viņš, aizsargādamies tikai ar vienu roku, piespiedis šos «kavalierus» pavadīt viņu līdz mājām. Vai arī jūs, vikont, neesat bijis viens no šiem galantajiem drosminiekiem?

—    Kundze, — nelaimīgais Marmaņs samulsis atbildēja, — tas notika mazliet savādāk, un Benvenuto vienkārši plātās.

—    Jā, jā, es nešaubos, ka viņš šo to piedzejojis klāt, taču tā ir patiesība, vikont, tā ir patiesība. Galvenais šādās lietās ir iznākums.

—    Kundze, — Marmaņs atbildēja, — es apsolos viņam atriebties un ceru, ka šoreiz man paveiksies labāk.

—    Pagaidiet, vikont, pagaidiet, vikont, manuprāt, jums nevis jāatriebjas, bet jāsāk viss no gala. Abās iepriekšējās reizēs, kā liekas, uzvarēja Čellīni.

—    Vienīgi tāpēc, ka es pats nebiju klāt, — Marmaņs nomurmināja, mulsdams arvien vairāk. — Algotņi izmantoja šo apstākli un aizbēga kā nožēlojami nelieši.

—    Bet es iesaku jums, Marmaņ, atzīt savu sakāvi un neielaisties ar Čellīni vairs nekādās darīšanās, — sarunā iejaucās prevo. — Jums ar viņu galīgi neveicas.

—    Kā rādās, šai ziņā, dārgais prevo, jūs no manis ne- atpaliekat, — Marmaņs atteica. — Ja varam ticēt valodām, kuras, starp citu, apstiprina tādi neapstrīdami fakti kā Lielās Nelas pils ieņemšana un kādas Mazās Nelas pils iemītnieces nozušana, tad arī jums, meser d'Esturvil, nav laimējies ar Čellīni. Lai gan stāsta, ka, diez ko nerūpēdamies par jūsu labklājību, viņš tomēr gādā par jūsu ģimenes laimi.

—    Msjē de Marmaņ! — prevo iesaucās, pagalam aizkaitināts, ka viņa mājas likstas jau nonākušas ļaužu valodās. — Msjē de Marmaņ, jūs man vēlāk paskaidrosiet, ko jūs domājat ar to.

—    Ak, kungi, kungi, — hercogiene viņus apsauca,

—    neaizmirstiet, lūdzu, par manu klātbūtni! Jums abiem nav taisnība. Msjē prevo, ja kāds neprot meklēt, tad viņš nedrīkst pārmest otram, ka tas neprot atrast. Pret kopējo ienaidnieku, msjē de Marmaņ, ir jāapvienojas, nevis jāiepriecina viņš ar tādiem skatiem, kad uzvarētie cenšas pārkost viens otram rīkli. Bet visi jau iet pie galda; jūsu roku, vikont de Marmaņ! Ko lai saka! Ja spēcīgi vīrieši atkāpjas Čellīni priekšā, tad palūkosimies, vai labāk neveiksies vājai sievietei ar tās viltību. Es vienmēr esmu uzskatījusi sabiedrotos par lieku balstu un cīnījusies viena. Tas, protams, ir bīstamāk, toties uzvaras lauri nav ne ar vienu jādala.

—    Kāds nekauņa! — hercogieni pārtrauca de Marmaņs.

—    Paskatieties, cik familiāri viņš sarunājas ar mūsu dižo karali! Nudien varētu domāt, ka šis cilvēks ir aristokrāts, lai gan patiesībā nav nekas cits kā nožēlojams gravieris.

—   Ko jūs sakāt, vikont, Čellīni ir visīstākais aristokrāts! — hercogiene smiedamās iebilda. — Vai jūs atradīsiet mūsu senajā muižniecībā daudz tādu ģimeņu, kas savus radurakstus sāktu ar Jūlija Cēzara vietvaldi? Tas ir tikpat reti sastopams gadījums kā ģerbonis ar trim baltām lilijām un Anžū nama zīmi. Vai jūs domājat, kungi, ka, sarunādamies ar zeltkali, karalis parāda viņam godu? Gluži otrādi: zeltkalis parāda godu karalim, atbildēdams viņam.

Patiešām Čellīni tobrīd sarunājās ar Fransuā Pirmo brīvi un nepiespiesti, jo šīs pasaules varenie tā bija radinājuši dievu izredzēto mākslinieku.

—   Un kā jums, Benvenuto, sokas ar Jupiteru? — karalis vaicāja.

—    Gatavojos atliešanai, sir, — Benvenuto atbildēja.

—    Un kad paredzams šis lielais notikums?

—    Tiklīdz atgriezīšos Parīzē, sir.

—. Ņemiet mūsu labākos metāllējējus, Čellīni, un pielūkojiet, lai viss labi izdotos! Ja vajadzīga nauda, jūs zināt, es neskopošos.

—   Es zinu, jūsu majestāte, ka jūs esat visdevīgākais, visdižākais un viscēlākais karalis pasaulē, — Benvenuto atbildēja, — un, pateicoties algai, kādu jūs, sir, esat man piešķīris, es esmu bagāts. Kas attiecas uz skulptūras atliešanu, par ko jūs izteicāt bažas, tad ar jūsu atļauju, sir, man gribētos visu darīt pašam. Atklāti sakot, es pāFāk daudz neuzticos franču metāllējējiem, lai cik labi meistari viņi būtu, jo baidos, ka aiz mīlestības pret savu tēvzemi viņi varētu nelikt lietā savu meistarību, atlejot svešzemju mākslinieka darbu. Man jāatzīstas jums, sir, ka man ir ļoti svarīgi, lai mans Jupiters gūtu panākumus, tālab es nevaru nodot statujas atliešanu svešās rokās.

—    Bravo, Čellīni, bravo! — karalis iesaucās. — Jūs runājat kā īsts mākslinieks.

—    Turklāt, — Benvenuto piebilda, — es gribu izpelnīties jūsu majestātes apsolīto balvu.

—     Pareizi, mans uzticamais mākslinieki Ja būsim ar paveikto apmierināti, mēs jūs bagātīgi apbalvosim. Mēs neesam aizmirsuši savu solījumu. Ja gadījumā aizmirsīsim, mēs varēsim pieaicināt lieciniekus. Vai ne. Monmoransī? Vai ne, Puajē? Konetabls un kanclers mums atgādinās doto vārdu.

—    O, jūsu majestāte, jūs nevarat pat iedomāties, cik svarīgs man ir šis solījums ti^ši tagad!

—    Brīnišķīgi! Mēs noteikti to izpildīsim, msjē, noteikti izpildīsim. Bet zāles durvis jau ir vaļā. Pie galda, kungi, pie galda!

Un Fransuā Pirmais kopā ar imperatoru nostājās krāšņās viesu svītas priekšgalā, lai dotos uz zāli. Abi valdnieki vienlaicīgi iegāja pa plaši atvērtajām divviru durvīm un apsēdās pie galda viens otram pretī. Kārlis Piektais — starp Eleonoru un hercogieni d'Etampu, Fransuā Pirmais — starp Katrīnu de Mediči un Navarras Margeritu.

Pie bagātīgi klātā galda valdīja jautrība. Fransuā Pirmais, kam svētki un pieņemšanas sagādāja patiesu prieku, līksmojās kā karalis un smējās kā zemnieks par Navarras Margeritas asprātībām; savukārt Kārlis Piektais apbēra ar komplimentiem un laipnībām blakus sēdošo hercogieni d'Etampu; pārējie tērzēja par mākslu un politiku; mielasts tuvojās beigām.

Pēc deserta pāži, kā parasti, apnēsāja apkārt bļodas ar ūdeni roku mazgāšanai; hercogiene d'Etampa paņēma no pāža Kārlim Piektajam domāto Zelta krūzi un bļodu, tāpat kā Navarras Margerita — Fransuā Pirmajam paredzētos traukus; hercogiene ielēja no krūzes bļodā ūdeni

un, nometusies saskaņā ar spāņu galma etiķeti uz viena ceļgala, sniedza bļodu imperatoram. Kārlis Piektais iemērca ūdenī pirkstgalus un, nenovērsdams skatienu no savas daiļās un dižciltīgās kalpones, itin kā nejauši iemeta bļodā dārgo gredzenu, par kuru mēs jau stāstījām.

—     Jūsu majestāte, jums nokrita gredzens, — Anna sacīja, ar saviem jaukajiem pirkstiņiem saudzīgi izņemdama no ūdens dārgo gredzenu un sniegdama to imperatoram.

—    Paturiet gredzenu sev, kundze, — imperators klusi atbildēja. — Tas nonācis tik cēlās un daiļās rokās, ka es nespēju to paņemt atpakaļ.

Pēc brīža viņš piebilda vēl klusāk:

—    Tā ir iemaksa par Milānas hercogisti.

Hercogiene laimīgi pasmaidīja. Viņas rokās taču bija

iekritis briljants, kas maksāja veselu miljonu.

Kad viesi pēc mielasta devās uz salonu un no turienes uz deju zāli, hercogiene d'Etampa apturēja Benvenuto Čellīni, kas nejauši bija gadījies viņas tuvumā.

—     Meser Čellīni, — hercogiene sacīja, sniegdama māksliniekam gredzenu, samaksu par savienību ar imperatoru, — esiet tik laipns un nododiet savam māceklim Askānio šo briljantu, kas rotās manu zelta liliju: tā ir rasas lāse, ko es viņam apsolīju.

—     Patiešām, kundze, šī' rasas lāse. šķiet, izkritusi no pirkstiem pašai Aurorai, — mākslinieks atbildēja ar ironisku smaidu un uzsvērtu galantumu.

Paraudzījies ciešāk uz gredzenu, Benvenuto nodrebēja aiz priecīga saviļņojuma, jo bija pazinis briljantu, ko kādreiz pēc pāvesta Klementa VII pasūtījuma bija ieda- rinājis gredzenā un pats aiznesis lielajam imperatoram kā svētā tēva dāvanu.

Ja Kārlis Piektais nolēmis šķirties no šāda dārguma un turklāt vēl atdevis to sievietei, tas nozīmē, ka viņam bijis svarīgs iemesls, ka notikusi kāda sazvērestība, kāda slepena vienošanās starp imperatoru un hercogieni d'Etampu.

Kamēr Kārlis Piektais joprojām uzturas Fontenblo, cauras dienas un, galvenais, cauras naktis pavadīdams satraukumā, kamēr viņa dvēselē cīnās cerības un bailes, par ko mēs jau stāstījām, kamēr viņš mānās, vērpj

intrigas, izlokās, dod solījumus, atsakās no tiem un tūdaļ atkal sola, ielūkosimies uz brīdi Lielajā Nelas pilī, vai tās iemītniekiem atkal nav kas atgadījies.

XXVI leģenda par drūmo mūku

Nelas pilī valdīja neiedomājams satraukums: pirms trim četrām dienām šeit bija parādījies drūmais mūks, kas kādreiz bija dzīvojis klosterī, uz kura drupām tagad uzcelta Amorī pils. Perīnas kundze pati savām acīm bija redzējusi, kā viņš, tērpies baltās drānās, naktī bija klīdis pa Lielās Nelas pils dārzu, neatstādams celiņu smiltīs itin nekādas pēdas un nesaceldams pat vismazāko troksni.

Bet kādā gan veidā Perīnas kundze, kura dzīvoja Ma zajā Nelas pilī, varēja būt redzējusi drūmo mūku, kas pulksten trijos naktī pastaigājies pa Lielās Nelas pils dārzu? Lai atbildētu uz šo jautājumu, mums vajadzēs atklāt kādu svešu noslēpumu, jo patiesība stāstītājam ir dārgāka par visu un lasītājam ir tiesības zināt grāmatas varoņu dzīvi visos sīkumos, it īpaši, ja šie sīkumi daudz ko atklās notikumu tālākajā attīstībā.

Pēc tam kad Kolomba bija nozudusi, bez darba palikusī Pilšerī kundze aizgājusi un prevo aizbraucis, Perinās kundze kļuva par pilntiesīgu saimnieci Mazajā Nelas pilī, jo, kā mēs jau sacījām, dārznieks Rembo ar palīgiem taupības labad bija nolīgts tikai uz laiku. Tādējādi Perīnas kundze bija Mazās Nelas pils neierobežota valdniece, lai gan tai pašā laikā arī ļoti vientuļa valdniece, kas augas dienas nokāvās ar garlaicību, bet naktīs mira vai nost aiz bailēm.

Drīz vien Perīnas kundze tomēr atrada lieliskas zāles pret šo indevi: draudzīgās attiecības ar Rupertas kundzi viņai atvēra Lielās Nelas pils durvis. Viņa palūdza at-, ļauju apmeklēt savas kaimiņienes un tūdaļ šo atļauju laipni saņēma.

Bet, apmeklēdama kaimiņienes, Perīnas kundze, protams, satikās arī ar kaimiņiem. Perīnas kundze vairs nebija jauna, taču joprojām bija pievilcīga sieviete: žirgta, stalta, kupla un vēlīga, nodzīvojusi pasaulē trīsdesmit sešus gadus, viņa apgalvoja, ka viņai esot divdesmit deviņi. Dabiski, ka viņas parādīšanās darbnīcā, kur kala, gravēja, vīlēja un slīpēja divpadsmit jautri mācekļi, kuriem pa svētdienām un svētku dienām patika labi paēst, iedzert un izklaidēties un kuri allaž bija gatavi palakstoties, nevarēja paiet garām nepamanīta. Pēc pāris dienām trīs no mūsu vecajiem paziņām jau bija ievainojusi Amora bulta.

Tie bija mazais Žans, Simons Kreilis un vācietis Hermanis.

Ja Askānio, Žaks Obrī un Pagolo nepakļāvās daiļās būtnes valdzinājumam, tad vienīgi tāpēc, ka bija jau iemīlējušies.

Iespējams, ka arī pārējos mācekļus pārņēma mīlestības liesmas, taču, saprazdami, ka viņiem nav nekādu izredžu uz pretmīlestību, viņi apdzēsa šīs liesmas, iekāms tās bija pārvērtušās par ugunsgrēku.

Mazais Žans iemīlējās gluži tāpat kā Kerubīno, tas ir, iemīlējās pašā mīlestībā. Perīnas kundze, kā jūs paši labi saprotat, bija pietiekami prātīga sieviete, lai neliktos zinis par tamlīdzīgām maldugunīm.

Simons Kreilis, šķiet, bija solīdāks cilvēks, un uz viņa mīlestību varēja paļauties vairāk, taču Perīnas kundze bija māņticīga.

Kādu dienu, ieraudzījusi, ka Simons met krustu ar kreiso roku, viņa nodomāja, ka arī laulības kontraktu viņš., dievs nedod, parakstīs ar kreiso roku. Perīnas kundze bija cieši pārliecināta, ka krusta zīme, kas mesta ar kreiso roku, drīzāk pazudina nekā glābj dvēseli, un laulības kontrakts, kas parakstīts ar kreiso roku, nenesīs neko citu kā vienīgi nelaimi. Pārliecināt viņu par pretējo nebija iespējams. Tāpēc jau pirmajā reizē, kad Simons mēģināja viņai tuvoties, Perīnas kundze izturējās tā, ka nelaimīgais uzreiz zaudēja jebkuras cerības.

Atlika vēl Hermanis. O, Hermanis bija pavisam kas cits  Hermanis nebija nekāds zaļknābis kā mazais Žans, un daba viņam nebija nodarījusi pāri kā Simonam Kreilim; viss liecināja, ka Hermanis ir goda vīrs ar atklātu sirdi, un Perīnas kundzei tas bija pa prātam. Galvenais, labā roka Hermanim neatradās kreisās vietā, bet kreisā labās vidtā, un viņš tik veikli rīkojās ar abām, ka tā vien šķita — abas rokas viņam ir labās. Turklāt, pēc visu domām, Hermanis bija īsts skaistulis. Tāpēc arī Perīnas kundze izvēlējas tieši viņu.

Bet Hermaņa mīlestība tikmēr kvēloja aizvien karstāk, lai arī pagaidām neviens vārds, neviens vaibsts to nepauda; krietnā vācieša sirdī jau dega kvēlas liesmas, kas Perīnas kundzes tuvumā draudēja izvērsties par ugunsgrēku. Beidzot Hermanis pamanīja īpašo labvēlību, ar kādu pret viņu izturējās Perinās kundze, un gribēja tikai lieku reizi par to pārliecināties, lai atzītos mīlestība. Perīnas kundze saprata Hermaņa nedrošību. Kādu vakaru, atvadoties no Hermaņa pie Mazās xNT elas pils durvīm un redzot puisi tik ļoti satrauktu, viņa nosprieda, ka izdarīs labu darbu, paspiezdama viņam roku. Aiz liela prieka Hermanis atbildēja viņai ar tādu pašu rokasspiedienu un bija pagalam izbrīnījies, kad Perīnas kundze mežo- nīg( i iekliedzās. Kaisles pārņemts, Hermanis bija piemirsis par savu milža spēku. Vēlēdamies ar ciešo rokasspiedienu parādīt, cik stipra ir viņa mīlestība, viņš gandrīz vai sakropļoja nabaga dueņjas roku.

Izdzirdis sāpju kliedzienu, Hermanis pagalam apjuka, tomēr Perīnas kundze nebūt negribēja laupīt savam bruņiniekam drosmi, turklāt vēl tādā brīdī, kad viņš pirmo reizi bikli mēģināja paust savas jūtas, tālab viņa tikai pasmaidīja, mēģinādama pakustināt citu pēc cita varenās rokas saspiestos pirkstus.

—    Tas nekas, — viņa sacīja, — tas nekas, mīļais Hermani! Man nemaz nesāp, ticiet man.

—    Piedošan, jafkundz Perin, — vācietis sacīja, — bet es jūs mīl tik stipr un tikpat stipr grib spēst jūs rok kā jūs milet! Piedošan, jafkundz.

—    Sīkums, Hermaņa kungs, sīkums. Es ceru, ka jūsu mīlestība ir godīga mīlestība, ka tajā nav nekā tāda, par ko sievietei būtu jāsarkst.

—    O, žēlīg dēv! — Hermanis iesaucās. — Man domāt, jafkundz Perin, ka man mīlestīb ir godīg, man tik vēl nav dūš jums runāt par to. bet vārd paš sprūk laukā: es mīl jūs, mīl jūs, dikti mīl jūs, jafkundz Perin!

—    Bet es, Hermaņa kungs, — Perīnas kundze klīrīgi ierunājās, — šķiet, varu jums sacīt, jo, manuprāt, jūs esat godīgs jauns cilvēks, kas nekad nepiekrāps nabaga sievieti, ka… Ak, dievs, kā lai to pasaku?

—    O, sak, sak! — Hermanis iesaucās.

—    Lai notiek: es … Vai, nevaru!

—    Nein, nein! Jūs var, var. Teic, teic!

—    Lai notiek! Atzīstos, ka es neesmu vienaldzīga pret jums.

—    Deviņ pērkon! — vācietis iesaucās, juzdamies kā septītajās debesīs.

Tad kādu vakaru, kad Mazās Nelas pils Džuljeta, pavadījusi savu Romeo līdz Lielās Nelas pils lievenim, atgriezās mājās, iedama gar dārza vārtiem, viņa ieraudzīja balto rēgu, par kuru mēs jau stāstījām un kurš, pēc cienījamās dueņjas domām, nevarēja būt nekas cits kā drūmais mūks. Nemaz nav jāteic, ka Perīnas kundze pārskrēja mājās ne dzīva, ne mirusi un steidzīgi ieslēdzās savā istabā.

Nākamajā rītā par rēgu jau zina ja visa darbnīca. Taču Perīnas kundze šo svarīgo notikumu atstāstīja loti īsi, neuzskatīdama par vajadzīgu ielaisties sīkumos.

Viņai paradījies drūmais mūks. Un tas arī viss. Lai kā mācekļi viņu iztaujāja, no dueņjas vairs nevarēja izdabūt ne vārda.

Todien Lielajā Nelas pilī par drūmo mūku vien runāja. Daži ticēja Perīnas kundzei, citi zobojās par viņu. Piebildīsim, ka Askānio pieslējās tiem, kas neticēja spokam.

Bez viņa neticīgo skaitā vēl ietilpa mazais Zans, Simons Kreilis un Zaks Obrī.

Rupertas kundze, Skocone, Pagolo un Hermanis veidoja grupu, kas ticēja rēgam.

Vakarā visi sapulcējās Mazās Nelas pils iekšējā pagalmā. Perīnas kundzei, kuru jau no rīta mācekļi lūgtin lūdza izstāstīt leģendu par drūmo mūku, bija nepieciešama vesela diena, lai atsauktu visu atmiņā, un tikai pievakarē viņa bija paziņojusi, ka ir gatava izstāstīt šaušalīgo leģendu. Gribēdama nodrošināt sev panākumus, Perīnas kundze, gluži tāpat kā mūsdienu dramaturgi, lieliski saprata, ka spoku stāsti zaudē visu efektu, ja tos atstāsta gaiaā dienas laikā, un, gluži otrādi, krēslas stundā tie šķiet divtik saistoši.

Perīnas kundzes klausītāji bija Hermanis, kurš sēdēja pa labi no viņas, Rupertas kundze, kas sēdēja pa kreisi, Pagolo un Skocone, kuri sēdēja viens otram blakus, un Zaks Obrī, kas gulēja zālē starp diviem saviem draugiem — mazo Zanu un Simonu Kreili. Turpretī Askānio jau dienā bija paziņojis, ka nevarot ne acu galā ciest sievu tenkas un nevēloties klausīties kaut kādas muļķīgas pasakas.

—     Vai jūs stāstīt, — Hermanis sacīja pēc klusuma brīža, kura laikā visi ērtāk iekārtojās savās vietās, — vai jūs stāstīt, Perin jafkundz, par to drūm mūk?

—    Jā, — Perīnas kundze atbildēja. — es izstāstīšu jums šo stāstu, taču brīdinu — tas ir šaušalīgs stāsts, kuru labāk neatcerēties tik vēlā stundā; bet, tā kā mēs visi esam. dievbijīgi cilvēki, lai arī dažs no mums netic parādībām — un Hermaņa kungs turklāt ii pietiekami spēcīgs, lai aiztriektu prom pašu sātanu, ja vien tam ienāktu prātā šurp atnākt, — tad es izstāstīšu jums šo stāstu.

—      Piedošan, jafkundz Perin, bet es grib sacīt, ja sātan šurp nāk, uz man nav ko cerēt: es kaujos ar cilvēk, cik jūs grib, bet ar veln nekad.

—     Nu labi, tad kaušos es, ja viņš atnāks, — sarunā iejaucās Zaks Obrī. — Stāstiet, Perīnas kundze, un nebaidieties ne no kā.

—    Jafkundz Perin, vai iekš jūs stāst ir vien ogļdeģ? — Hermanis vaicāja.

—     Ogļdeģis? — dueņja pārjautāja. — Nē, Hermaņa kungs, ogļdeģa nav.

—    Lab, lab, tam nav nozīm.

—    Bet kāpēc jūs jautājāt par ogļdeģi?

—    Tāpēc, ka iekš vāc stāst vienād ir ogļdeģ. Bet tam nav nozīm, jūs stāst tāpat ir interesant. Stāst, Perin jafkundz, stāst!

— Tad klausieties, — Perīnas kundze iesāka. — Kādreiz šai pašā vietā nebija nekādas Nelas pils, bet stāvēja klosteris, un mūki tajā visi kā viens bija aplam skaisti un stalti, pats mazākais Hermaņa kunga augumā.

—    Tas nu gan bijis klosterītis, velns parāvis! — Zaks Obrī nenovaldījās.

—    Klusē taču, pļāpa! — Skocone viņu apsauca.

—    Klus tač, pļāp! — Hermanis atkārtoja.

—     Labi jau, labi, es klusēšu, — students atteica. — Stāstiet. Perīnas kundze.

—     Visstaltākais bija priors dons Engerands, — stāstītāja turpināja. — Visiem mūkiem bija melnas, spīdīgas bārdas un melnas, mirdzošas acis, taču prioram bārda bija vēl melnāka un acis vēl mirdzošākas; bez tam cienījamie klostera brāļi bija neparasti dievbijīgi un tikumīgi, bet viņu balsis bija tik skanīgas un dzidras, ka klausīties, kā viņi dzied vakara dievkalpojumu, ļaudis nāca no malu malām.

—    Nabaga mūki! — Rupertas kundze nopūtās.

—    Cik interesanti! — Zaks Obrī iesaucās.

—   Ļot burvīg! — Hermanis piebilda.

—    Te kādu dienu, — turpināja Perīnas kundze, kurai glaimoja klausītāju atsaucība, — pie priora atveda skaistu jaunekli, kas gribēja iestāties klosterī par no- vici; bārda viņam vēl neauga, bet lielās acis bija tumšas kā ahāts un garās, zīžainās cirtas melnākas par kraukļa spārnu. Viņu pieņēma bez kādām ierunām. Skaistais jauneklis sacīja, ka viņu sauc par Antonio, un lūdza, lai viņam atļauj kalpot prioram, un dons Engerands tam labprāt piekrita. Es jau sacīju, ka šī klostera mūki brīnišķīgi dziedāja, arī Antonio bija dzidra un melodiska balss. Kad nākamajā svētdienā viņš dziedāja, visi diev- lūdzējibija aizgrābti, taču šī valdzinošā balss skanēja kaut kā savādi un modināja drīzāk pasaulīgas nekā dievišķas domas; visi mūki gan bija tik skaidri, ka šādas dīvainas izjūtas pārņēma vienīgi atsevišķus baznīcēnus, un dons Engerands, kas arī neizjūta neko tamlīdzīgu, bija tik ļoti sajūsmināts par Antonio balsi, ka uzticēja viņam dziedāt ērģeļu pavadījumā visus antifonus.

Jaunā mūka izturēšanās bija nevainojama, un prioram viņš kalpoja ar apbrīnojamu centību un degsmi. Vienīgais, ko viņam varēja pārmest, bija mūžīgā izklaidība; viņa mirdzošais skatiens nemitīgi sekoja ikvienai priora kustībai. Dons Engerands ne vienreiz vien viņam jautāja:

«Uz ko jus ta skataties, Antonio?»

«Uz jums, mans tēvs,» jaunais mūks atbildēja.

«Skatieties lūgšanu grāmatā, Antonio! Bet uz ko tagad jūs skatāties?»

«Uz jums, mans tēvs.»

«Skatieties uz dievmātes svētbildi, Antonio! Bet uz ko tagad jūs skatāties?»

«Uz jums, mans tēvs.»

«Antonio, skatieties uz krustā sistā tēlu!»

Bez tam dons Engerands manīja, ka kopš brīža, kad Antonio bija iestājies klosterī, viņu aizvien biežāk tirdīja grēcīgas domas. Agrāk viņš nekad nebija grēkojis vairāk par septiņām reizēm dienā, kas, kā zināms, izdodas vienīgi svētajiem, bet dažreiz — tam grūti pat ticēt —, lai kā viņš pūlējās atcerēties, ko aizvadītajā dienā bija darījis, viņš spēja savākt tikai piecus sešus grēkus; turpretī* tagad grēku sarakstā bija desmit, divpadsmit un pat piecpadsmit pārkāpumu. Cenzdamies izpirkt savu vainu nākamajā dienā, godavīrs gavēja, skaitīja lūgšanas, šaustīja miesu. Taču nekas nelīdzēja: jo bargāk viņš sevi sodīja, jo vairāk grēkoja. Drīz vien grēku skaits sasniedza divdesmit. Nabaga dons Engerands gluži vai zaudēja galvu; viņš skaidri atskārta, ka iet bojā, un nezināja, kā palīdzēt sev nelaimē, bez tam viņš pamanīja (jebkuru citu tas būtu nomierinājis, bet viņu tas biedēja), ka tas pats notiek ar vistikumīgākajiem viņa mūkiem, ka viņi visi atrodas kaut kāda dīvaina, neizprotama un nepārvarama spēka varā; un, ja līdz šim viņu grēksūdze ilga divdesmit minūtes, pusstundu vai, augstākais, stundu, tad tagad tā aizņēma vairākas stundas. Nācās pat pārcelt vakariņu laiku.

Tikmēr līdz klosterim nonāca valodas, kas jau veselu mēnesi satrauca iedzīvotājus: kaimiņu pils senjoram nozudusi meita Antonija. Viņa bija nozudusi kādu vakaru gluži tāpat kā mana nabaga Kolomba; tikai es esmu pārliecināta, ka mana Kolomba ir eņģelis, turpretī Antoniju, šķiet, bija apsēdis ļaunais gars. Kur vien nabaga senjors viņu nemeklēja, nu gluži tāpat kā prevo kungs Kolombu! Nepārmeklēts palika vairs tikai klosteris, un, zinādams, ka ļaunais gars ir viltīgs un reizēm slēpjas pat svētā vietā, senjors ar sava garīgā tēva starpniecību griezās pie dona Engeranda, lai tas atļautu apmeklēt klosteri. Klostera priekšnieks šādu atļauju jo laipni deva. Varbūt viņš loloja cerības, ka pārmeklēšana palīdzēs atklāt apslēpto spēku, kas jau veselu mēnesi turēja savā varā viņu un viņa mūkus. Kas to deva! Visi meklējumi izrādījās veltīgi, un senjors, pagalam izmisis, dzīrās jau atstāt klosteri, kad garām viņam un donam Engerandam uz kapelu, lai piedalītos vakara dievkalpojumā, devās gara mūku virtene. Senjors izklaidīgi raudzījās uz mūkiem, līdz viņa skatiens apstājās pie pēdējā mūka, un viņš skaļi iekliedzās:

«Žēlīgais dievs! Tā taču ir Antonija! Mana meita!»

Antonija, jo tā patiešām bija viņa, kļuva bāla kā lilija.

«Ko tu šeit dari, kapec tev mugura muka tērps?» senjors turpināja.

«Ko es šeit daru, tētiņ?» Antonija atbildēja. «Es kaislīgi mīlu donu Engerandu.»

«Uz karstām pēdām laukā no klostera, nelaimīgā!» senjors iekliedzās.

«Kamēr esmu dzīva, tētiņ, es nekur no šejienes neiešu,» Antonija atbildēja.

Un, nepievērsdama uzmanību senjora saucieniem, viņa iemetās līdzi mūkiem kapelā un ieņēma savu parasto vietu luktā. Priors palika stāvam kā pārakmeņoj ies. Satracinātais tēvs jau gribēja doties pakaļ meitai, taču dons Engerands pierunāja viņu neapgānīt ar savām dusmām svēto vietu un sagaidīt dievkalpojuma beigas.

Senjors piekrita un devās līdzi donam Engerandam uz kapelu.

Tieši tobrīd tika dziedāti antifoni, un ērģeles majestātiski preludēja_ gluži kā dieva balss. Cildenā instrumenta skaņam atsaucās brīnišķīgs dziedājums, lai gan tajā jautās rugtums, izsmiekls un naids: tur dziedāja Antonija, likdama notrīcēt dievlūdzēju sirdīm. Tad atkal rāmi, nopietni un svinīgi ieskanējās ērģeles, itin kā gribēdamas ar savu dievišķīgo varenību apslāpēt šāszemes dziedoņa sāpju vaidus. Un savukārt, itin kā pieņemdama izaicinājumu, vēl niknāk, vēl izmisīgāk, vēl bezdievīgāk skanēja Antonijas balss. Dievlūdzēji satraukti gaidīja, kā beigsies šis briesmīgais dialogs, kurā zaimi mijās ar lūgšanām, šī dīvainā dieva un sātana divkauja, kad saspringtā klusumā, tiklīdz bija izskanējis zaimu pants, gluži kā pērkons nogranda dievišķā mūzika un pāri pazemīgi noliektajām galvām brāzās svēto dusmu viesulis. Ērģeles dārdēja kā bazūnes pastarās tiesas dienā. Vienīgi Antonija nenolieca galvu, viņa aizvien vēl mēģināja cīnīties, taču dziesmas vietā no viņas krūtīm izlauzās skaudrs, dvēseli plosošs kliedziens, līdzīgs prātu zaudējuša cilvēka smiekliem, un viņa nokrita uz kapelas akmens grīdas bāla un nekustīga. Kad piesteidzās mūki, lai viņu paceltu, Antonija jau bija mirusi.

—    Jēzus Marija! — Rupertas kundze iesaucās.

—    Nabag Antonij, — Hermanis naivi noteica.

—    Viltniece! — Žaks Obrī noburkšķēja.

Pārējie sēdēja klusēdami, jo Perīnas kundzes drausmīgais stāsts bija aizkustinājis pat visneticīgākos klausītājus. Skocone norausa no vaiga asaru, Pagolo pārmeta krustu.

—    Bet dons Engerands, — Perīnas kundze turpināja, — nospriedis, ka dieva dusmas satriekušas nelabo pīšļos, iedomājās, ka uz visiem laikiem ticis vaļā no kārdinājuma; taču nabags rūgti maldījās, jo bija pavisam aizmirsis, ka pārsteidzīgi devis patvērumu jaunavai, ko apsēdis jaunais gars. Un nākamajā naktī viņš nebija paguvis vēl lāgā aizmigt, kad viņu pamodināja eņģu čīkstoņa: viņš atvēra acis un, instinktīvi palūkojies uz durvīm, ieraudzīja, ka tās atveras pašas no sevis un pie viņa gultas pienāk spoks baltā novica tērpā, paņem viņa roku savējā un iesaucas:

«Es esmu Antonija! Antonija, kas tevi mīl! Dievs man deva varu pār tevi, jo tu esi grēkojis — ja arī ne darbos, tad savās domās.»

Briesmīgā paradība ieradās pie viņa katru nakti tieši pusnaktī nepielūdzama un uzticīga savai mīlestībai, tā ka dons Engerands beidzot neizturēja un devās svētceļojumā uz Jeruzalemi, kur dievs par viņu apžēlojās, pieņemdams nožēlnieku pie sevis brīdī, kad viņš skaitīja lūgšanu, nometies ceļos pie svētā kapa.

Taču Antonija arī pēc tam nerimās. Tā kā turpat visi mūki izrādījās ne mazāk grēcīgi par viņu nelaimīgo pri- oru, parādība ieradās naktīs pēc kārtas pie visiem, biedēdama viņus ar savu šaušalīgo balsi:

«Es esmu Antonija! Es esmu Antonija, kas tevi mīl!»

Tālab spoku iesauca par drūmo mūku.

Ja kādreiz vakarā uz ielas jūs ieraudzīsiet, ka jums kāds seko pelēkā vai baltā kapucē, steidzieties ātrāk uz mājām: tas ir drūmais mūks, kas meklē jaunu upuri.

Kad nojauca klosteri, lai tā vietā uzceltu pili, visi bija pārliecināti, ka drūmais mūks pazudīs, bet, kā redzams, viņš gaužām iemīļojis šo vietu un laiku pa laikam tomēr parādās. Un arī tagad — kungs, apžēlojies par mums! — šī nelaimīgā, dieva nepieņemtā dvēsele klimst apkārt. Lai dievs mūs pasargā no viņas!

—    Amen! — Ruperta sacīja, pārmezdama krustu.

—    Amen! — Hermanis nodrebēdams nočukstēja.

—    Amen! — Zaks Obrī smiedamies noteica.

—    Amen! — atkārtoja pārējie klausītāji — ikviens atbilstoši tam iespaidam, ko leģenda bija viņā izraisījusi.

XXVII KO VAR IERAUDZĪT NAKTI NO PAPELES GALOTNES

Nākamajā rītā, tai dienā, kad galmam vajadzēja atgriezties no Fontenblo, Rupertas kundze visiem tiem, kas iepriekšējā vakarā bija klausījušies leģendu par drūmo mūku, pavēstīja, ka arī viņa varot pastāstīt ko neparastu.

Dzirdēdami tik vilinošu solījumu, Perīnas kundzes bijušie klausītāji, protams, steidzās vakarā sapulcēties tai pašā stundā un tai pašā vietā.

Visi jutās brīvi un nepiespiesti, jo Benvenuto bija atrakstījis Askānio, ka divas trīs dienas aizkavēšoties, lai iekārtotu zāli, kurā nodomājis uzstādīt savu Jupiteru, jo tūdaļ pēc atgriešanās stāšoties pie satujas atliešanas.

Ari prevo bija tikai vienreiz parādījies Nelas pilī, lai uzzinātu, vai nav kādas jaunas ziņas par Kolombu. Saņēmis Perīnas kundzes atbildi, ka viss joprojām pa vecam, viņš atgriezās Šatlē.

Tādējādi Lielās un Mazās Nelas pils iemītnieki, izmantodami saimnieku prombūtni, baudīja pilnīgu brīvību.

Zaks Obrī tovakar bija norunājis tikšanos ar Zervēzu, tomēr ziņkāre guva virsroku pār mīlestību, turklāt viņš cerēja, ka Rupertas stāsts būs īsāks par Perīnas kundzes stāstu un viņam izdosies ne vien to noklausīties, bet arī laikus satikties ar Zervēzu.

Un lūk, ko saviem klausītājiem pavēstīja Rupertas kundze.

Perīnas kundzes stāsts par drūmo mūku nelicis Rupertas kundzei mieru, atgriezusies savā istabā, viņa drebējusi pie visām miesām, jo Antonijas rēgs taču varēja apmeklēt arī viņu, par spīti svētajiem pīšļiem, kas atradās gultas galvgalī.

Vispirms Ruperta cieši jo cieši aizbultēja durvis, bet tas neko nelīdzēja: vecā saimniece pārāk labi pazina spoku parašas, lai nesaprastu, ka aizslēgtas durvis viņiem nav nekāds šķērslis. Viņa labprāt būtu cieši aizdarījusi ari logu, kas izgāja uz Lielās Nelas pils dārzu, taču agrākais saimnieks nebija parūpējies par slēģiem, bet tagadējais uzskatīja, ka šādu sīkumu dēļ nav jēgas tērēties.

Parasti logam priekšā tika aizvilkti aizkari, tomēr šoreiz tie, kā par spīti, bija nodoti mazgāšanā, tā ka istabu no ārpasaules šķīra vienīgi stikls, kas bija caurspīdīgs kā gaiss.

Pēc tam Ruperta palūkojās zem gultas, izčamdīja skapjus, pārmeklēja visus stūrus un kaktus. Viņa zināja, ka nešķīstajam nevajag daudz vietas, it īpaši, ja viņš pievāc asti, noliec ragus un ievelk nagus, ka Asmodejs, saritinājies kamolā, nez cik gadu bija nogulējis pudelē.

Istabā neviena nebija, un itin nekas neliecināja par drūmā mūka klātbūtni.

Ruperta devās gulēt, gandrīz pilnīgi nomierinājusies, tomēr gaismekli viņa atstāja degam. Tikko apgūlusies, viņa uzmeta skatienu logam un ieraudzīja uz naksnīgās debess fona milzīgu cilvēka figūru, kas aizsedza zvaigznes, un mēnesi viņa nemaz necerēja ieraudzīt, jo tas tuvojās savam dilumam.

Nabaga Ruperta nodrebēja aiz bailēm un dzīrās jau kliegt vai piedauzīt pie sienas, kad pēkšņi atcerējās, ka tieši viņas loga priekšā stāv milzīgā Marsa statuja. Tad, sadūšojusies un vēlreiz palūkojusies uz šķietamo rēgu, viņa skaidri sazīmēja kara dieva apveidus. Tūdaļ nomierinājusies, Ruperta stingri apņēmās pēc iespējas ātrāk aizmigt.

Bet miegs, kas tiek dots kā balva nabagajiem, kā dēļ bagātie bieži vien viņus apskauž, nepakļaujas cilvēka gribai. Vakaros, kad dievs šo untumnieku izlaiž pa debesu vārtiem, tas dodas, kurp vien tam ienāk prātā, nelikdamies ne zinis par dedzīgiem aicinājumiem un ielauzdamies tur, kur viņu vismazāk gaida. Lai kā Ruperta izlūdzās sev miegu, tas ilgi pie viņas nenāca.

Beidzot ap pusnakti nogurums tomēr darīja savu. Pamazām cienījamās saimnieces apziņa aizmiglojās, un viņas jau tāpat juceklīgās domas, pārrāvušas neredzamo pavedienu, kas saturēja tās kopā, izklīda uz visām pusēm kā sarauta rožukroņa krellītes. Vienīgi Rupertas satrauktā sirds joprojām pastiprināti dauzījās, tad nomierinājās ari tā, nomodā bija palicis tikai gaismeklis.

Taču, tā kā šai pasaulē visam reiz pienāk gals, tas pienāca arī gaismeklim apmēram divas stundas pēc tam, kad Ruperta bija iemigusi taisnprātīga cilvēka miegā. Izbeidzoties eļļai, gaismeklis sāka bālēt, pēc tam mirgot, līdz beidzot, pēdējo reizi spoži uzliesmojis, nodzisa pavisam.

Tieši šai brīdī Ruperta redzēja briesmīgu sapni: viņa sapņoja, ka vēlu vakarā atgriežas no Perīnas kundzes un viņai nopakaļ seko drūmais mūks; par laimi, lai gan sapņos parasti notiek gluži otrādi, Rupertai, šķiet, bija piecpadsmit gadus vecas meitenes kājas, un viņa skrēja tik ātri, ka drūmais mūks, kurš, liekas, nevis soļoja, bet slīdēja pa zemes virsu, panāca viņu tikai pie pils durvīm, kas aizcirtās tam deguna priekšā. Aizvien vēl sapnī Ruperta dzirdēja, kā mūks žēlabaini vaid un dauzās pie durvīm. Bet viņai, protams, nenāca ne prātā vērt durvis vaļā; viņa iededza gaismekli, uzskrēja >augšā pa kāpnēm, lēkdama uzreiz pāri diviem pakāpieniem, iemetās savā istabā, apgūlās gultā un nodzēsa gaismu.

Un tad, tiklīdz nodzisa gaisma, Ruperta ieraudzīja aiz loga drūmā mūka galvu; gluži kā ķirzaka uzrāpies augšā

pa sienu, muks pūlējās tikt istabā pa logu. Ruperta dzirdēja sapnī, kā spoka nagi skrāpē stiklu.

Pats par sevi saprotams, ka, redzot šādu sapni, nevar gulēt, itin kā nekas nebūtu noticis. Un Ruperta pamodās. Mati uz galvas viņai bija saslējušies stāvus, un viņa mirka aukstos sviedros. Acis viņai bija vaļā, un viņas mulsais, izbiedētais skatiens neapzināti pievērsās logam. Tad Ruperta spalgi iebrēcās, jo bija ieraudzījusi kaut ko šaušalīgu.

Viņa bija ieraudzījusi milzīgo Marsa galvu, kurai no acīm, nāsīm, ausīm un mutes lauzās laukā liesmas.

Pirmajā brīdī Ruperta nodomāja, ka viņa joprojām sapņo: gribēdama pārliecināties par pretējo, viņa līdz asinīm ieknieba sev rokā, pēc tam pārmeta krustu, trīsreiz noskaitīja «Mūsu tēvs debesīs» un divreiz «Esi sveicināta, Marija», tomēr briesmīgais rēgs neizzuda.

Saņēmusi spēkus, Ruperta pastiepa roku. satvēra slotu un sāka, cik jaudas, dauzīt ar slotaskātu pa griestiem. Tieši virs viņas atradās Hermaņa istaba, un viņa cerēja, ka dūšīgais vācietis uzmodīsies un atsteigsies palīgā.

Taču, lai kā Ruperta rībināja, Hermanis neizrādīja itin nekādas dzīvības pazīmes.

Tad Ruperta pārstāja dauzīt griestus, vairs necerēdama uzmodināt Hermani, un sāka zvetēt pa grīdu, lai uzmodinātu Pagolo.

Pagolo istaba atradās zem Rupertas istabas, bet Pagolo bija tikpat kurls kā Hermanis, un Rupertas kundze varēja dauzīt, cik uziet, tik un tā neviens neatsaucās. " Tad Ruperta pagrieza slotu horizontāli: viņa atcerējās savu trešo kaimiņu Askānio un piedauzīja ar slotaskatu pie sienas.

Taču ari Askānio klusēja, tapat kā bija klusējuši Hermanis un Pagolo. Acīmredzot visi trīs mācekļi bija kaut kur aizgājuši. Ruperta pat nodomāja, vai tik viņus nav aiznesis drūmais mūks.

Tā kā šī doma viņai nesniedza nekādu mierinājumu, viņu pārņēma vēl lielākas šausmas, un, pārliecinājusies, ka neviens viņai palīgā nenāks, Ruperta pabāza galvu zem segas un sāka gaidīt.

Pagaidījusi stundu, pusotras stundas, iespējams, pat divas stundas un nesadzirdējusi ne mazāko troksnīti, viņa beidzot sadūšojās, pacēla lēnītēm segas malu un palūkojās uz logu — vispirms ar vienu aci, pēc tam ar abām.

Parādība bija izgaisusi. No Marsa galvas vairs nelauzās laukā liesmas, atkal viss grima nakts tumsā.

Bet, lai cik nomierinoši iedarbojas tumsa un klusums, nav grūti saprast, ka nabaga sievietei miegs bija laupīts visu atlikušo nakts daļu. Sasprindzinājusi dzirdi, Ruperta gulēja plaši ieplestām acīm līdz tam brīdim, kad cauri loga rūtīm ielauzās pirmie uzlecošās saules stari, vēstīdami, ka spoku laiks ir beidzies.

Tāds bija Rupertas stāsts, un viņai par godu jāsaka,) ka tam bija vēl lielāka piekrišana nekā vakardienas stāstam; īpaši spēcīgu iespaidu tas atstāja uz Hermani un Perīnas kundzi, uz Pagolo un Skoconi. Abi vīrieši zvērēja, ka neesot dzirdējuši nekādu klauvēšanu, taču darīja to tik kaunīgi un tik nedroši, ka Zaks Obrī sāka skaļi smieties. Turpretī Perīnas kundze un Skocone klausījās klusēdamas, aizturējušas elpu. Viņas gan sarka, gan bālēja, un, ja vien nebūtu bijis tik tumšs, kas neļāva viņu sejās saskatīt atspoguļojamies to, kas norisa viņu dvēselēs, varētu likties, ka abas sievietes teju, teju ķers trieka vai arī tās tūdaļ nomirs no bālasinības.

—    Tātad, Perinās kundze, jūs esat pārliecināta, ka redzējāt drūmo mūku Lielās Nelas pils parkā? — Skocone jautāja, pirmā atguvusies no pārdzīvojuma.

—    Es redzēju viņu tikpat skaidri, kā tagad redzu jūs, mana dārgā, — Perīnas kundze atbildēja.

—    Bet jūs, Rupertas kundze, redzējāt, ka no Marsa galvas laužas laukā liesmas?

—    Vēl tagad tās redzu!

—   Skaidrs, — Perīnas kundze secināja, — nolādētais pēc atgriešanās izraudzījies statujas galvu par savu mājokli, un, tā kā arī spokam, tāpat kā dzīvam cilvēkam, jāpastaigājas svaigā gaisā, nakts stundās viņš nokāpj zemē, staigā, klimst apkārt, bet piekusis atkal ierāpjas tai pašā galvā. Elki un gari, kā redzat, sadzīvo kā cirnds ar roku: viņi visi ir elles izdzimumi, un šis briesmīgais pagānu dievs Marss laipni pieņēmis savā paspārnē šo drausmīgo drūmo mūku.

—    Jūs tā domāt, jafkundz Perin? — naivais vācietis vaicāja.

—    Esmu par to pārliecināta, Hermaņa kungs, pilnīgi pārliecināta.

—   Man skudriņ skriet pa mugur, god vārd! — Hermanis drebinādamies nomurmināja.

—     Tatad jūs, Hermani, ticat spokiem? — Zaks Obrī noprasīja.

—    O jā, es tic!

Žaks Obrī paraustīja plecus, taču savā prātā tomēr nolēma izdibināt spoka noslēpumu. It īpaši tāpēc, ka viņš to varēja izdarīt bez lielām pūlēm, jo pilī viņš bija tikpat kā paša cilvēks, kas nāca un gāja, kad viņam labpatikās. Tālab viņš nosprieda, ka satikties ar Zervēzu pagūs arī rītdien, bet šo nakti pavadīs Lielajā Nelas pilī; pulksten desmitos viņš atvadīsies no visiem, izlikdamies, ka aiziet prom, bet patiesībā paliks dārzā, uzrāpsies papelē un, paslēpies tās lapotnē, iepazīsies ar spoku.

Viss notika tieši tā, kā bija paredzēts. Zaks Obrī atstāja darbnīcu kā parasti bez pavadītājiem, skaļi aizcirta ārdurvis, kas veda uz krastmalu, lai visi domātu, ka viņš aizgājis mājās, pēc tam ātri pieskrēja pie papeles, kas auga netālu no statujas, palēcienā satvēra apakšējo zaru, pievilkās pie tā un pēc mirkļa jau bija koka galotnē, tieši pretī Marsa galvai. No šejienes viņš varēja lieliski pārredzēt gan Lielās, gan Mazās Nelas pils pagalmus un parkus.

Tai laikā, kad Zaks Obrī centās ērtāk iekārtoties uz savas laktas, Luvrā notika liels sarīkojums, visi logi mirdzēja vienās ugunīs. Kārlis Piektais beidzot bija sadūšojies pārbraukt no Fontenblo uz Parīzi, kur abi monarhi ieradās tai pašā vakarā, par kuru mēs tagad stāstām.

Imperatoram par godu tika sarīkoti krāšņi svētki: mielasts, uzvedumi un balle. Pa Sēnu slīdēja krāsainiem lukturīšiem izrotātas gondolas ar muzikantiem, tās savir- knējās iepretim slavenajam balkonam, no kurienes pēc trīsdesmit gadiem Šarls IX lika šaut uz savu tautu, kamēr no viena krasta uz otru turp un atpakaļ īrās ar ziedu vijām greznotas laivas, pārvadādamas viesus no Senžer- mēnas priekšpilsētas uz Luvru un no Luvras uz Senžer- mēnu.

Viesu vidū, protams, bija arī vikonts de Marmaņs.

Kā mēs jau sacījām, vikonts de Marmaņs, švītīgs gara auguma blondīns, uzskatīja sevi par sieviešu mīluli; arī tovakar viņam šķita, ka uz viņu kaut kā īpaši noraugās jauniņa, piemīlīga grāfiene, kuras vīrs atradās Savojas armijā; Marmaņs ar viņu daudz dejoja, un viņam likās, ka viņa daudznozīmīgais rokasspiediens nav atstājis dāmu

vienaldzīgu. Un beidzot, kad grāfiene brauca mājās, pēc viņas atvadu skatiena vikonts nosprieda, ka viņa, tāpat ka Galateja, glābjas bēgot ar nolūku, lai viņai sekotu. Marmaņs uz karstam pēdām sekoja savai sirdsdāmai, un, tā ka viņa dzīvoja Otfejas ielas galā, atstājis Luvru, viņš aizgāja līdz Nelas tornim un devās pa Augustīniešu krastmalu uz Sentandrē ielu, bet tad negaidīti izdzirda sev aiz muguras soļu troksni.

Pulkstenis rādīja apmēram stundu pēc pusnakts. Mēness, kā mēs jau sacījām, tuvojās savam dilumam, un nakts bija pietiekami tumša. Turklāt, ja lasītājs atceras, drosme nebūt nebija tā īpašība, ar kuru Marmaņs varēja lepoties. Tāpēc svešu soļu troksnis, kas viņam šķita paša soļu atbalss, satrauca vikontu aizvien vairāk, un, ciešāk ietinies apmetnī, viņš neapzināti satvēra zobena rokturi un sāka soļot vēl ātrāk.

Taču tas neko nelīdzēja, arī aiz muguras soļi sāka klau- - dzēt ātrākā ritmā un, likās, tuvojās viņam, un, kad Marmaņs gāja garām Augustīniešu baznīcas kāpnēm, viņam šķita — ja viņš nepāries no ātrsoļošanas uz skriešanu, nepazīstamais viņu noteikti panāks. Viņš jau bija gatavs izšķirties par šo ārkārtējo līdzekli, kad pēkšņi vajātāja soļu troksnim pievienojās cilvēka balss skaņas.

— Velns parāvis, cienītais kungs! — nepazīstamais iesaucās. - Jūs darāt pareizi, tik ļoti steigdamies, jo šeit nav laba vieta, īpaši tik vēlā stundā; jūs droši vien zināt, ka tieši šeit slepkavas uzbruka manam godājamam draugam, slavenajam māksliniekam Benvenuto Čellīni, kurš patlaban atrodas Fontenblo un kuram nav ne jausmas, kas notiek viņa mājās; taču, par laimi, mums, kā redzams, ir pa ceļam, un, ja mēs iesim kopā, laupītājiem būs labi jāapsver, iekāms viņi uzdrošināsies mums uzbrukt. Piedāvāju jums savu aizstāvību, ja man būtu gods saņemt to pašu no jums.

Tiklīdz atskanēja mūsu studenta pirmie vārdi, Marma- ņam šķita, ka viņš jau dzirdējis kaut kur šo balsi, un, kad 2aks Obrī pieminēja Benvenuto Čellīni, vikonts atcerējās pļāpīgo zelli, no kura jau pirmajā tikšanās reizē bija ieguvis jo vērtīgas ziņas par Lielās Nelas pils iemītniekiem. Vikonts apstājās, apjautis, ka 2aka Obrī sabiedrība var sniegt viņam divkāršu labumu. Pirmkārt, students viņam būs droša apsardze, un, otrkārt, šis zellis pastāstīs par nīstamo Benvenuto jaunas ziņas, kuras pēc

tam varēs lieti izmantot. Tālab Marmaņs uzrunāja studentu, cik laipni vien varēdams.

—    Labvakar, mans jaunais draugs! — viņš sacīja, atbildot uz familiāro tirādi, ko Zaks Obrī bija tumsā viņam veltījis. — Ko jūs tur sakāt par mūsu dārgo Benvenuto, kuru es cerēju sastapt Luvrā, bet viņš, viltnieks, palicis Fontenblo.

—   Velns parāvis! Kāda veiksme! — Zaks Obrī iesaucās. — Vai tiešām tas esat jūs, mans dārgais vikont de … Jūs aizmirsāt nosaukt savu vārdu, vai arī tas pagaisis man no atmiņas. Tātad jūs nākat no Luvras! Un tur, protams, bija ļoti skaisti un ļoti jautri, daudz galantu kavalieru un daiļu dāmu. Un tagad jūs dodaties mīlas dēkā, vai ne? Ak jūs, siržu lauzējs!

—    Jūs gan esat īsts gaišreģis, mans dārgais, — Marmaņs dižodamies sacīja, — pilnīgi pareizi: es nāku no Luvras, kur karalis pret mani bija ļoti laipns un kur es atrastos vēl tagad, ja kāda apburoša grāfiene nebūtu likusi manīt, ka vēlas redzēt mani vienatnē, nevis balles drūzmā. Bet no kurienes nākat jūs?

—    No kurienes nāku es? — Zaks smiedamies iesaucās.

—    Jūs nevarat pat iedomāties! Es redzēju, mans dārgais, trakas lietas! Nabaga Benvenuto! Goda vārds, viņš nav to pelnījis! ,

—    Kas tad noticis ar mūsu dārgo draugu?

—    Vispirms man jums jāsaka — ja jūs nākat no Luvras, tad es nāku no Lielās Nelas pils, kur divas stundas notupēju kokā, nu, gluži kā papagailis.

—    Pie joda! Diez cik ērti tas nevarēja būt!

—    Sīkums! Tīrais sīkums! Es nenožēloju, ka tupēju kokā, kamēr man uznāca krampji, jo redzēju tādas lietas, mans dārgais, tādas lietas, ka, atceroties vien, var pārplīst no smiekliem.

Un Zaks Obrī tik sirsnīgi un jautri smējās, ka Marmaņs, lai gan nezināja šo smieklu cēloni, nenoturējās un ari sāka smieties līdzi. Bet, tā kā, patiesību sakot, vikontam nebija par ko smieties, viņš drīz vien apklusa.

—    Bet tagad, mans jaunais draugs, — Marmaņs sacīja,

—     kad jums izdevies mani sasmīdināt, pat neko neizstāstot, varbūt jūs tomēr atklāsiet man, ko gan tik jocīgu esat redzējis, ka varat tik jautri smieties? Jūs taču zināt, ka es esmu viens no Benvenuto sirdsdraugiem, lai gan mēs viņa namā ar jums nekad neesam sastapušies, jo esmu tā apkrauts ar darbiem, ka sabiedrībai ziedoju ļoti maz laika, un brīvos brīžus, man jāatzīstas, es labprātāk veltīju draudzenēm nekā draugiem. Taču ticiet man, ka viss, kas_ attiecas uz mūsu kopējo draugu, mani dziļi satrauc. Dārgais Benvenuto! Nu, stāstiet, stāstiet ātrāk, kas notiek, viņam promesot, Lielajā Nelas pilī! Zvēru, mani tas ārkārtīgi interesē.

—    Kas notiek? — Obrī atsaucās. — Nu nē, tas ir noslēpums.

—    Noslēpums, ko nedrīkstu zināt es, Benvenuto draugs! — Marmaņs iebilda. — Es mīlu viņu no visas sirds, un vēl šovakar pat, kad Fransuā Pirmais slavēja mākslinieku, es arī viņu slavēju. Jūs rīkojaties nelāgi, ļoti nelāgi, — Marmaņs aizvainots sacīja.

—    Ja es būtu cieši pārliecināts, ka jūs nevienam neko neteiksiet, mans dārgais, — jā, kā tad jūs, velns parāvis, sauc, mans dārgais draugs? — man nekas nebūtu pretī, jo, atklāti sakot, man tā vien niez mēle izstāstīt arī jums šo stāstu, itin kā es būtu ķēniņa Mideja niedre.

—     Stāstiet taču, stāstiet taču! — Marmaņs mudināja.

—     Un jūs nevienam neteiksiet?

—     Itin nevienam, es jums zvēru!

—      Goda vārds?

—    Muižnieka goda vārds!

—    Iedomājieties … Taču vispirms, mans dārgais … mans dārgais draugs, vai jūs zināt leģendu par drūmo mūku?

—    Jā, kaut ko esmu dzirdējis. Kā stāsta, Lielajā Nelas pilī atkal parādījies spoks.

—    Pilnīgi pareizi! Ja jums tas jau zināms, tad man atliek tikai šo to papildināt. Iedomājieties, Perīnas kundze …

—    Kolombas audzinātāja?

—    Pilnīgi pareizi! Uzreiz redzams, ka jūs esat šās mājas draugs. Iedomājieties, Perīnas kundze kādā no savām nakts pastaigām, kurās viņa dodas, rūpējoties par savu veselību, redzējusi pa Lielās Nelas pils parku pastaiga- joties drūmo mūku, bet Rupertas kundze … Vai jūs pazīstat Rupertas kundzi?

—    Veco Čellīni kalpotāju?

—    Pilnīgi pareizi! Bet Rupertas kundze kādu nakti, kaudamās ar bezmiegu, ieraudzījusi, ka no milzīgās Marsa statujas acīm, nāsīm un mutes laužas laukā liesmas, zināt, no tās pašas Marsa statujas, kas stāv Lielās Nelas pils dārzā.

—    Jā, tas ir īsts šedevrs! — Marmaņs iesaucās.

—    Pilnīgi pareizi, īsts šedevrs! Kā visi Čellīni darbi. Un tad nu cienījamās dāmas, tas ir, Perīnas kundze un Rupertas kundze, nosprieda, ka abas redzējušas vienu un to pašu spoku, kurš naktī pastaigājies pa dāizu drūmā mūka drānās un līdz ar pirmajiem gaiļiem ielīdis Marsa galvā, kas ir jo piemērota mājvieta dieva nolādētai dvēselei, un dedzis tur elles ugunīs, kuras tad ir lauzušās laukā no elka acīm, nāsīm un ausīm.

—    Kādas blēņas jūs melšat, mans dārgais draugs! — Marmaņs iesaucās, nesaprazdams, vai students runā nopietni vai dzen jokus.

—    Tas ir spoku stāsts, dārgais draugs, parasts spoku stāsts.

—    Vai tiešām jūs, būdams prātīgs zēns, — Marmaņs brīnījās, — varat ticēt šādām pasaciņām?

—    Es jau neticu, — 2aks Obrī atbildēja, — tāpēc arī notupēju veselu nakti kokā, lai tiktu pie skaidrības, kas īsti ir šis ļaunais gars, kura dēļ pilī izcēlusies tāda jezga. Izlikdamies aizejam prom, es tikai pavēru Lielās Nelas pils vārtus un atkal aizcirtu tos ciet, pats palikdams pagalmā, pēc tam, neviena nemanīts, pa tumsu aizlavījos līdz iepriekš noskatītai papelei un drīz vien atrados tās kuplajā lapotnē tieši Marsa galvas augstumā. Un vai varat iedomāties, ko es ieraudzīju?

—    Kā lai es to uzminu? — Marmaņs atsaucās.

—    Pilnīgi pareizi, to uzminēt nespētu pat gaišreģis. Vispirms es ieraudzīju, ka pavērās pils lielās durvis, nu, tās, kas iziet uz lieveni, — vai zināt?

—    Jā, protams, es zinu, — Marmaņs apliecināja,

—    Tātad durvis pavērās, un laukā pa tām paraudzījās kāds cilvēks, acīmredzot gribēdams pārliecināties, vai pagalmā kāda nav. Tas nebija neviens cits kā Hermanis, resnais vācietis.

—    Jā, Hermanis, resnais vācietis, — Marmaņs atkārtoja.

—    Pārliecinājies, ka pagalmā neviena nav, paskatījies uz visām pusēm, izņemot manu koku, jo, saprotiet paši, viņam nevarēja ne prātā ienākt, ka tajā kāds tup, viņš tūdaļ iznaca laukā, uzmanīgi pievēra durvis, nokāpa lejā no lieveņa un devas taisnā ceļā uz Mazās Nelas pils pagalmu, kur pieklauvēja trīs reizes pie vārtiem. Pēc šā signālā no Mazās Nelas iznāca kāda sieviete un ielaida vācieti iekšā. Šī sieviete bija mūsu godājamā Perīnas kundze, kurai gaužām patīk naktīs pastaigāties mūsu Goliātā sabiedrībā.

—    Ir gan numurs! Ak, nabaga prevo!

—    Pagaidiet, pagaidiet! Tas vēl nav viss. Es sekoju viņiem ar skatienu, kamēr viņi iegāja Mazajā Nelas pilī, kad pēkšņi pa kreisi no manis iečīkstējās loga rāmis. Es ātri pagriezos un ieraudzīju nekrietneli Pagolo, — kas to būtu domājis, ka šis lēnprātīgais Pagolo ar savu mūžīgo «Mūsu tēvs debesīs» un «Esi sveicināta, Marija» ir spējīgs naktīs rāpties laukā pa logu, — aplaidis apkārt tramīgu skatienu gluži tāpat kā Hermanis, viņš izkāpa uz balustrādes, nolaidās lejup pa notekcauruli un, pāriedams no viena balkona uz otru, aizkļuva līdz logam… Atminiet, vikont, — līdz kādas istabas logam?

—    Kā lai es to zinu! Varbūt līdz Rupertas kundzes logam?

—    Kur nu! Liela viņam vajadzība! Viņš iekārojis nevienu citu kā Skoconi, Benvenuto iemīļoto modeli, šo apburošo bruneti. Kāds blēdis! Ko jūs par to sacīsiet, vikont?

—    Patiešām amizanti, — Marmaņs piekrita. — Un vairāk neko jūs neredzējāt?

—    Pacietību, pacietību, dārgais vikont! Visgardāko kumosiņu es pataupīju uz beigām, kā saka, desertam; mēs vēl neesam līdz tam tikuši, bet varat būt mierīgs, gan tiksim.

—    Es klausos, — Marmaņs atteica. — Goda vārds, mans dārgais draugs, tas ir varen uzjautrinošs stāsts!

—    Pagaidiet, ne to vien dzirdēsiet! Tātad es vēroju Pagolo, kurš, riskēdams lauzt sprandu, rāpās no viena balkona uz otru, kad izdzirdu vēl kādu troksni, šoreiz gandrīz pie paša koka, kurā es tupēju. Palūkojies lejup, es ieraudzīju Askānio, kas klusi kā kaķis iznāca no lietuves.

—    Benvenuto mīļākais māceklis?

—    Tas pats, mans dārgais, tas pats. Pēc izskata nevainīgs

baznīcas kora zēns, kas var slavēt dievu bez grēksūdzes. Un še tev! Tici nu ārējam izskatam!

—    Bet kāds bija Askānio nāciena nolūks?

—    Pilnīgi pareizi — kāds bija viņa nolūks? To pašu vispirms es jautāju arī sev, taču drīz vien viss noskaidrojās, jo Askānio, pavēries visapkārt tāpat kā Hermanis un Pagolo un pārliecinājies, ka tuvumā neviena nav, atstiepa no lietuves garas kāpnes un, pieslējis tās pie Marsa pleciem, sāka kāpt augšā. Tā kā kāpnes atvadās statujas pretējā pusē, es pazaudēju Askānio no redzes loka un sāku jau gudrot, kur gan viņš palicis, kad pēkšņi ieraudzīju iedegamies Marsa acis.

—    Nu gan jūs melšat blēņas! — Marmaņs iesaucās.

—    Es stāstu vistīrāko patiesību, mans dārgais, un, jāatzīstas, ja nebūtu zinājis to, kas risinājās iepriekš, dūša man būtu papēžos. Taču, tā kā biju redzējis Askānio kāpjam augšā un pēc tam kaut kur nozūdam, es biju gandrīz vai pārliecināts, ka gaismu iededzis viņš.

, — Bet kas tad Askānio bija meklējams naktī Marsa galvā?

—    Tieši šo jautājumu es uzdevu arī sev, bet, tā kā neviens nevarēja uz to atbildēt, es nolēmu ar visu tikt skaidrībā pats. Es skatījos abām acīm un beidzot, šķiet, goda vārds, saskatīju caur Marsa acu dobumiem kādu parādību — baltās drānās tērptu sievieti, kurai pie kājām gluži kā svētās madonnas priekšā bija noslīdzis mūsu Askānio. Diemžēl madonna sēdēja ar muguru pret mani un es neredzēju viņas seju, toties es redzēju viņas kaklu. O, cik gan burvīgs kakls bija parādībai, mans dārgais vikont! īsts gulbja kakls, iedomājieties, balts kā sniegs! Un Askānio, šis bezdievis, raudzījās uz to ar tādu pielūgsmi, ka es uzreiz sapratu — tā nav nekāda parādība, tā ir visparastākā sieviete. Ko jūs par to sakāt, mans dārgais? Vareni! Paslēpt mīļoto Marsa galvā!

—   Jā, jā, ļoti oriģināli, — smiedamies un tai pašā laikā kaut ko apsvērdams, Marmaņs murmināja. — Patiešām ļoti oriģināli. Un jūs nenojaušat, kas varētu būt šī sieviete?

—    Goda vārds, man nav ne miņas. Un jums?

—    Man arī. Nu, bet kas notika pēc tam?

—    Pēc tam? Es sāku tik nevaldāmi smieties, ka zaudēju līdzsvaru un novēlos no zara, uz kura tupēju, un, ja nebūtu pieķēries pie kāda cita zara, kā likts būtu nolauzis sprandu. Tad ari nospriedu — ja reiz esmu visu redzējis un turklāt jau ticis tuvāk zemei, tad prātīgāk būs lasīties ātrāk prom, tālab nokāpu zemē, klusītēm izgāju laukā pa vārtiem un devos mājup, vēl aizvien smiedamies; pa ceļam sastapu jūs, un jūs likāt man izstāstīt manus piedzīvojumus. Bet tagad, ja esat Benvenuto draugs, dodiet man padomu. Ko lai es daru? Kas attiecas uz Perīnas kundzi, tad tā ir viņas pašas darīšana: daiļā dāma ir pilngadīga un pati atbild par savu rīcību. Bet ko iesākt ar Skoconi, kā izturēties pret Venēru, kas apmetusies Marsa galvā?

—    Jūs vēlaties, lai es dodu padomu, kā jums rīkoties?

—     Jā, būdams godīgs cilvēks, esmu nonācis diezgan neērtā stāvoklī, mans dārgais … mans dārgais .,. Mūžīgi aizmirstu jūsu vārdu!

—    Es iesaku jums klusēt. Jo ļaunāk nelgām, kuri ļauj vazāt sevi aiz deguna. Bet tagad, dārgais Zak Obrī, atļaujiet pateikties par jauko sabiedrību un amizanto stāstu, jo esmu spiests jūs atstāt, un, gribēdams būt pret jums tikpat atklāts, cik atklāti bijāt pret mani, varu jums paziņot, ka mēs atrodamies Otfejas ielā, kur dzīvo mana sirdsdāma.

—     Palieciet sveiks, mans dārgais, mans lieliskais draugs, — Zaks Obrī sacīja, spiezdams vikontam roku. — Jūs esat devis man gudru padomu, un es tam sekošu. Vēlu jums sekmes, un Kupidons lai stāv jums klāt!

Kad abi ceļabiedri izšķīrās, Marmaņs devās tālāk pa Otfejas ielu, bet Žaks Obrī nogriezās pa Pupē ielu, lai aizietu pa to līdz Arfas ielai, kuras galā atradās viņa mājvieta.

Marmaņs bija melojis, apgalyodams nelaimīgajam studentam, ka viņam nav ne miņas, kas varētu būt dēmons sievietes izskatā, kura priekšā Askānio bija noslīdzis uz ceļiem. Viņš uzreiz saprata, ka Marsa galvā apmetusies Kolomba, un, jo vairāk viņš domāja par to, jo ciešāk bija pārliecināts par savas nojautas pareizību. Nabaga Marmaņs bija nonācis grūtā stāvoklī, jo, kā mēs jau sacījām, viņam gribējās sariebt visiem trim: gan prevo, gan d'Orbekam, gan Čellīni, taču tas nebija tik vienkārši izdarāms. Patiešām, ja viņš saglabās noslēpumu, grāfs un prevo paliks savā nožēlojamā neziņā, toties Čellīni varēs līksmoties. Turpretī, ja viņš paziņos, kur mitinās Kolomba, Benvenuto būs izmisis, toties prevo atradīs meitu, bet grāfs — līgavu. Tāpēc viņš nolēma vēl visu pamatīgi pārdomāt, līdz būs atradis sev visizdevīgāko atrisinājumi^.

Marmaņam tomēr ilgi nebija jāsvārstās, viņš zināja, ka viņam neizprotamu iemeslu dēļ hercogiene d'Etampa ir ieinteresēta, lai grāfs d'Orbeks apprecētu Kolombu. Marmaņs domāja, ka šis atklājums reabilitēs viņu hercogienes acīs, pierādot, cik attapīgs viņš ir, lai arī nevar lepoties ar sevišķu drosmi; tālab viņš nolēma jau nākamajā rītā doties pie karaļa favorītes un visu viņai izstāstīt, un, pieņēmis šādu lēmumu, viņš precīzi to izpildīja.

Laimīgas sagadīšanās dēļ, kas dažkārt palīdz arī ļaunos darbos, visi galminieki torīt atradās Luvrā, uz kurieni viņi bija devušies, lai apliecinātu savu cieņu Fransuā Pirmajam un imperatoram, tālab brīdī, kad hercogienei d'Etampai pieteica vikontu de Marmaņu, viņas viesistabā bija tikai divi uzticamākie draugi — prevo un grāfs d'Orbeks.

Marmaņs goddevīgi palocījās hercogienei, viņa atbildēja ar savu parasto augstprātīgi aizbildniecisko, mazliet nicīgo smaidu. Taču Marmaņam šis smaids itin nemaz nelaupīja drosmi, jo hercogiene ar šādu smaidu apveltīja ne vien viņu, bet arī daudzus jo daudzus galminiekus. Turklāt viņš zināja, ka viņam jāpasaka tikai viens vārds — un nicīgo smaidu nomainīs vislielākā labvēlība.

—    Kā klājas, meser d'Esturvil? — Marmaņs vaicāja, uzrunādams prevo. — Vai jūsu pazudušais bērns vēl aizvien nav atgriezies?

—    Jūs atkal par to pašu, vikont, — prevo draudoši iesaucās, pietvīkdams aiz dusmām.

—    O, kāpēc tā jāskaišas, mans godājamais draugs, kāpēc tā jāskaišas, — Marmaņs turpināja, — es pateicu to tāpēc, ka, gadījumā ja jūs vēl neesat atradis Kolombu, es varētu jums parādīt, kur jūsu dūjiņa novijusi sev" ligzdiņu.

—    Jūs? — hecogiene d'Etampa iesaucās, smaidīdama visdraudzīgāko smaidu. — Bet kur tad? Sakiet, sakiet ātrāk, dārgais Marmaņ, es jūs lūdzu!

—    Marsa statujas galvā, statujā, ko Benvenuto veido Lielās Nelas pils dārzā.

XXVIII MARSS UN VENĒRA

Lasītājs kopā ar Marmaņu, protams, ir uzminējis patiesību, lai arī cik dīvaina pirmajā brīdī tā liktos. Tātad Kolomba slēpās kolosa galvā. Marss, kā izteicās Zaks Obrī, bija devis patvērumu Venērai. Benvenuto jau otrreiz bija licis mākslas darbam iejaukties dzīvē, aicinājis mākslinieku palīgā cilvēkam; ietvēris savās statujās savas idejas un savu ģēniju, viņš uzticēja tām arī savu likteni. Pirmo reizi, kā mēs jau zinām, viņš saistīja ar savu mākslas darbu bēgšanas plānus; tagad uzticēja milzīgajai statujai Kolombas brīvību un Askānio laimi.

Taču, kad esam tikuši līdz šai vēstījuma vietai^ skaidrības labad mums jāatgriežas mazliet atpakaļ.

Pēc tam kad Čellīni bija beidzis savu stāstu par Ste- lānu, labu brīdi valdīja klusums. Mākslinieka gara acu priekšā uz viņa jaunības spilgto un skarbo atmiņu fona pavīdēja divdesmit gadu vecumā mirušās Stefānas skumjais un skaidrais tēls. Askānio, nodūris galvu, pūlējās atcerēties pāi viņa šūpuli noliekušās sievietes bālo seju: mātes asaras jo bieži bija noritējušas uz bērna sārtajiem vaidziņiem un uzmodinājušas viņu. Bet Kolomba aizkustināta raudzījās uz Benvenuto, kuru kādreiz tik ļoti bija mīlējusi tikpat jauna un tīra meitene kā viņa pati; Čellīni balss tagad viņai šķita tikpat maiga kā Askānio balss, un blakus abiem vīriešiem, kas vienlīdz stipri viņu mīlēja, viņa jutās pilnīgā drošībā, gluži kā bērns mātes klēpī.

—    Nu, vai Kolomba var uzticēties cilvēkam, kuram Stefāna uzticēja Askānio? — Benvenuto jautāja pēc klusuma brīža.

—    Esiet mans tēvs, bet jūs, Askānio, mans brālis, — Kolomba sirsnīgi atbildēja, sniegdama viņiem abas rokas. — Es nešaubīdamās nododu sevi jūsu gādībā, lai jūs saglabātu mani manam nākamajam laulātajam draugam.

—    Pateicos tev, mīļā, — Askānio sacīja, — pateicos par to, ka tu viņam tici.

—    Tātad jūs, Kolomba, apsolāt visur un vienmēr man paklausīt? — Benvenuto vaicāja.

—    Visur un vienmēr, — Kolomba atteica.

—         Labi. Tad klausieties, mani bērni! Es vienmēr esmu bijis pārliecināts, ka cilvēks var panākt visu, ko vēlas, ja vien talkā viņam nāk dievs debesīs un laiks uz šīs zemes. Lai atpestītu jūs no grāfa d'Orbeka, paglābtu no negoda un atdotu manam Askānio, man ir vajadzīgs laiks, bet jau pēc dažām dienām jums, Kolomba, jākļūst par grāfa sievu. Tālab galvenais pašreiz ir novilcināt šīs nejēdzīgas laulības, vai ne, Kolomba, mans bērns, mana māsa un mana meita! Šai bēdu ielejā mēdz būt tādi brīži, kad jāizdara kāds pārkāpums, lai novērstu noziegumu. Vai jūs būsiet vīrišķīga un stipra? Vai jūsu skaidrā un uzticīga mīlestība pret Askānio jums dos kaut mazliet drosmes? Atbildiet, Kolomba!

—    Manā vietā atbildēs Askānio, — Kolomba sacīja, ar smaidu paskatīdamās uz jaunekli. — Es piederu viņam un darīšu visu, ko viņš vēlēsies.

—   Neraizējieties, skolotāj, Kolombai pietiks drosmes, — Askānio atbildēja.

—    Tad paļaujieties, Kolomba, uz mūsu goda prātu un savu skaidrību, varonīgi atstājiet šo māju un dodieties mums līdzi!

Askānio aiz pārsteiguma stāvēja kā sastindzis. Kolomba kādu bridi klusēdama raudzījās uz Čellīni un Askānio, pēc tam piecēlās no sola un vienkārši pateica:

—    Kur man jāiet?

—    Kolomba! Kolomba! — Benvenuto iesaucās, līdz sirds dziļumiem aizkustināts par tik pilnīgu uzticēšanos. — Jūs esat cēla un svēta būtne, ko varu droši sacīt, lai gan Stefāna man mācīja būt prasīgam pret cilvēkiem. Viss bija atkarīgs no jūsu atbildes. Tagad mēs esam glābti, tikai nedrīkst zaudēt ne brīdi. Stunda ir situsi, pats dievs nāk mums palīgā. Sniedziet man roku, Kolomba, un ejam!

Meitene nolaida pār seju p'īvuru, itin kā gribēdama aizsegt aiz mulsuma pietvīkušos vaigus, un devās līdzi Čellīni un Askānio. Durvis, kas savienoja Lielo un Mazo Nelas pili, bija aizslēgtas, taču slēdzene atradās savā vietā. Benvenuto klusi atvēra durvis.

Nonākusi līdz durvīm, Kolomba apstājās.

—    Pagaidiet mazliet, — viņa saviļņota sacīja.

Nometusies uz ceļiem pie sava tēva nama, kas vairs

nevarēja viņai sniegt drošu patvērumu, meitene sāka lūgt dievu. Par ko viņa lūdzās, tas zināms vienīgi viņai un dievam, taču droši vien viņa izlūdzās no dieva piedošanu gan tēvam, gan pati sev. Pēc tam mierīga uij apņēmības pilna Kolomba piecēlās un devās līdzi Čellīni. Askānio drebošu sirdi klusēdams soļoja nopakaļ, ar maiguma pilnu skatienu raudzīdamies uz balto kleitu, kas vīdēja nakts tumsā. Drebēdami aiz satraukuma, kāds parasti pārņem cilvēku izšķirošos dzīves brīžos, viņi izgāja cauri Lielās Nelas pils dārzam; viņi dzirdēja dzīrojošo mācekļu dziesmas un smieklus, jo tovakar, kā mēs jau zinām, pilī bija svētki.

Pie Marsa statujas pamatnes Benvenuto atstāja uz bridi Kolombu; aizgājis uz lietuvi, viņš iznesa no turienes garas kāpnes un pieslēja tās pie milzīgās statujas. Visu šo ainu apspīdēja vienīgi blāvā mēness gaisma; nostiprinājis kāpnes, Benvenuto nometās Kolombas priekšā uz viena ceļgala. Viņa skarbajā skatienā pavīdēja aizkustinoša godbijība.

—    Mans bērns, — viņš teica, — apņem ar abām rokām manu kaklu un turies labi stingri.

Kolomba klusēdama paklausīja, un Benvenuto viegli kā spalviņu pacēla meiteni savās rokās.

—    Es domāju, — viņš griezās pie Askānio, kas tikmēr bija pienācis klāt, — ka brālis atļaus tēvam aiznest savu mīļoto meitu uz drošu vietu.

Un spēcīgais zeltkalis sāka kāpt pa kāpnēm augšup ar dārgo nastu, turklāt tik uzmanīgi, itin kā nestu mazu putnēnu. Bet Kolomba, noliekusi galviņu uz Benvenuto pleca, cauri plīvuram vēroja sava glābēja vīrišķīgo un labsirdīgo seju un juta sevī pamostamies pret šo cilvēku meitas uzticību, jūtas, kādas nabaga bērns, ak vai, līdz šim nebija pazinis. Vēl pirms divām stundām Čellīni par Kolombas mīlestību būtu atdevis dzīvību, bet tagad šis dzelžainais, ar spēcīgu gribu apveltītais vīrs turēja meiteni savos apkampienos un viņa rokas nedrebēja, sirds pukstēja vienmērīgi, tā ka neviens muskulītis neietrīsējās viņa sejā. Benvenuto pavēlēja sirdij nomierināties, un sirds viņam paklausīja.

Ticis līdz statujas kaklam, Benvenuto atvēra tajā mazas durtiņas, iegāja iekšā Marsa galvā un nolaida Kolombu zemē.

Turpat sešdesmit pēdas augstās statujas milzīgajā galvā atradās apaļa istabiņa, kuras diametrs bija kādas astoņas pēdas, bet augstums — apmēram desmit pēdas; gaiss un gaisma tajā ieplūda pa statujas acu dobumiem, nāsīm un muti. Čellīni bija ierīkojis šo istabiņu, kad veidoja Marsa galvu, lai būtu kur nolikt darbarīkus un nevajadzētu kāpt tiem pakaļ vairākas reizes dienā; bieži vien viņš paņēma līdzi arī ēdamo un ieturēja brokastis pie galdiņa, kas stāvēja šās neparastās ēdamistabas vidū, tālab viņam nebija jākāpj lejā pat ēdienreizēs. Šī istabiņa tēlniekam tā iepatikās, ka viņš blakus galdiņam bija novietojis arī šauru gultu un pēdējā laikā Marsa galvā ne vien ieturēja brokastis, bet arī atpūtās. Tāpēc, gluži dabiski, viņam ienāca prātā paslēpt šeit Kolombu, jo būtu grūti atrast vēl drošāku patvērumu.

—    Kādu laiku, Kolomba, jums būs jāpaliek šai pajumtē, — Benvenuto teica, — un nokāpt zemē, mans bērns, jūs varēsiet vienīgi naktīs. Jūs sargās dieva visu- redzošā acs un mēs, jūsu draugi. Dzīvojiet un gaidiet, kad mani pūliņi vainagosies ar panākumiem. Ceru, ka Jupiters pabeigs darbu, ko iesācis Marss. — Viņš pasmaidīja, atcerēdamies karaļa solījumu. — Manu vārdu jēgu jūs sapratīsiet vēlāk. Par mums rūpējas viss Olimps, bet par jums, mans bērns, aizlūdz visi eņģeļi. Kā lai tad negūstām panākumus! Uzsmaidiet, Kolomba, ja arī ne tagadnei, tad vismaz nākotnei! Ticiet, mums ir cerības. Paļaujieties droši, mans bērns, ja ari ne uz mani, tad uz dievu to kungu! Es kādreiz sēdēju cietumā, kas bija daudz sliktāks par jūsējo, ticiet man, un vienīgi cerības lika man aizmirst nebrīvi. Mēs neredzēsimies, Kolomba, līdz tai dienai, kad būsim guvuši panākumus. Par jums rūpēsies jūsu brālis Askānio, kuru neviens netur aizdomās un tālab tik stingri neuzmanīs kā mani; es palūgšu viņu pārvērst šo darbnīcu par mūķenes celli. Iegaumējiet labi, ko es jums atvadoties sacīšu: jūs izdarījāt visu, kas bija atkarīgs no jums, mans bērns, jūs bijāt drosmīga un uzticējāties mums. Pārējo atstājiet manā ziņā un paļaujieties uz likteni! Uzklausiet mani, Kolomba, un atcerieties! Lai notiktu kas notikdams, lai kādā bezizejas stāvoklī jūs, šķiet, atrastos pat pie altāra, pirms jūs sacītu liktenīgo jāvārdu, kas uz mūžu jūs saistītu ar grāfu d'Orbeku, — nešaubieties, Kolomba, par savu draugu, nešaubieties par savu tēvu, mans bērns, paļaujieties uz dievu un uz mums! Galvoju, ka es ieradīšos laikā. Vai jums pietiks ticības un izturības? Atbildiet — vai pietiks?

—    Ja! — Kolomba apliecināja.

—          Lieliski, — Čellīni noteica, — bet tagad palieciet sveika! Atstāju jūs pagaidām vienu šai necilajā mītnē; kad visi būs devušies pie miera, Askānio atnesis jums visu nepieciešamo. Ardievu, Kolomba!

Benvenuto sniedza viņai roku, bet Kolomba ļāva noskūpstīt pieri, kā bija paradusi darīt, atvadoties no tēva. Benvenuto nodrebēja, taču tūdaļ apvaldīja satraucošās domas un jūtas un, pārlaidis roku pār acīm, itin kā atgaiņādams kādu vīziju, uzspieda uz Kolombas skaidrās pieres maigu un tēvišķīgu skūpstu.

— Ardievu, manas mīļotās Stefānas meita, — viņš nočukstēja.

Pateicis šos vārdus, Benvenuto ātri nokāpa lejā, kur viņu gaidīja Askānio; abi vīrieši, itin kā nekas nebūtu noticis, iegāja pilī un pievienojās mācekļiem, kuri joprojām dzīroja pie mielasta galda.

Kolombai sākās jauna, dīvaina un neierasta dzīve, kas viņai šķita pašas karalienes cienīga.

Istabiņa statujas galvā tika iekārtotā, cik labi vien iespējams.

Kā mēs jau zinām, tajā atradās gulta un galds; Askānio vēl uznesa ar samtu pārvilktu krēslu, venēciešu spoguli, reliģioza rakstura grāmatas, kuras izvēlējās pati Kolomba, brīnišķa kaluma krucifiksu un Čellīni darinātu sudraba vāzīti, kurā katru nakti tika ielikti svaigi ziedi.

Tas arī bija viss, ko varēja novietot šai baltajā cellē, kas slēpa sevī tik daudz dvēseles skaistuma un skaidrības.

Pa dienu Kolomba parasti gulēja: tā viņai bija ieteicis Askānio, kas baidījās, lai meitene nenodotu sevi ar kādu neuzmanīgu kustību; tiklīdz pie debesīm iemirdzējās zvaigznes un sāka pogot lakstīgalas, viņa pamodās un, nometusies ceļos krucifiksa priekšā, ilgi un dedzīgi lūdza dievu; pēc tam viņa ģērbās, sukāja savus krāšņos, garos matus un sapņoja. Tad ieradās Askānio: pieslējis kāpnes un uzkāpis augšā, viņš pieklauvēja pie mazajām durtiņām. Ja Kolomba bija pabeigusi savu tualeti, viņa ielaida draugu iekšā, un viņš palika tur līdz pusnaktij. Pusnaktī, ja laiks bija jauks, Kolomba nokāpa lejā; Askānio atgriezās Lielajā Nelas pilī, lai nosnaustos kādu stundiņu, kamēr Kolomba devās savā nakts pastaigā, ļaudamās iemīļotajā alejā aizsāktajiem sapņiem, kam tagad bija drīz jāpiepildās. Pēc divām stundām baltā parādība atgriezās savā ērtajā ligzdiņā un pavadīja atlikušo nakts daļu.

ieelpodama pastaigas laikā saplūkto puķu smaržu, ieklausīdamās Mazās Nelas pils parka lakstīgalu pogošanā un gaiļu dziedāšanā Prēoklēras pusē.

īsi pirms rītausmas Askānio ieradās vēlreiz, viņš atnesa savai līgavai ēdienu, ko bija ar Čellīni ziņu veikli nočiepis Rupertas kundzei. Mīlētāji pavadīja laiku aizraujošās sarunās, atcerēdamies pirmās tikšanās, sapņodami par ģimenes laimi. Reizēm Askānio klusēdams raudzījās uz savu dievieti, un Kolomba, tāpat klusi smaidīdama, ļāva sevi pielūgt. Bieži vien līdz šķiršanās brīdim viņi nebija bilduši ne vārda, taču tas bija tā, itin kā viņi būtu visu laiku runājuši. Ikviens no viņiem izjuta ar sirdi visu to, ko būtu varējis pateikt, un pat to, kas nemaz nav pasakāms un ir zināms vienīgi dievam.

Vientulība un ciešanas jaunības gados padara dvēseli skaidrāku un cēlāku, saglabā to ilgi jaunu. Kolomba, šī lepnā un cienījamā jaunava, tai pašā laikā bija arī jautra un dzīvespriecīga meitene; tālab līdzās dienām vai, pareizāk sakot, naktīm, — jo mīlētāji, kā mēs zinām, bija mainījuši dabisko laika plūdumu, — tātad līdzās naktīm, kad viņi sarunājās un sapņoja, bija arī tādas naktis, kad viņi smējās un draiskojās kā mazi bērni, un arī šīs naktis pagāja viņiem bezgala ātri. Mīlestībai, tāpat kā jebkuram gaismas avotam, nepieciešama tumsa,, lai spožāk starotu.

Ne reizi ne ar vienu 'vārdu Askānio nesatrauca šo kautro un sirdsšķīsto meiteni, kas viņu sauca par savu brāli. Viņi mīlēja viens otru un ilgas stundas pavadīja divatā, taču tieši šī vientulība divatā tuvināja viņus dievam, lika spēcīgāk izjust viņa klātbūtni un glabāt savu mīlestību kā svētumu.

Tiklīdz rītausma sāka vāri zeltīt namu jumtus, Kolomba ar žēlu nopūtu raidīja prom savu draugu, raidīja tāpat kā Džuljeta Romeo, daudzas reizes saukdama atpakaļ. Gan viens, gan otrs mūžīgi piemirsa pateikt kaut ko ļoti svarīgu, beigu beigās tomēr bija jāšķiras, un Kolomba, palikusi viena, nodevās sapņiem, ieklausīdamās putnu dziesmās, kuras nāca no vecā parka liepām, un maigajā mīlas balsī, kas skanēja sirdī, bet ap pusdienlaiku, noskaitījusi lūgšanu, iemiga apskaidrota eņģeļa miegā. Aiziedams Askānio, protams, aiznesa arī kāpnes.

Ik rītu Kolomba pabēra putniņiem maizes drupačas uz statujas apakšējās lūpas; pirmajās dienās mazie- zāglēni,

pakampuši laupījumu, manījās ātrāk prom, tomēr pamazām viņi pierada pie jaunās saimnieces, jo putni lieliski saprot meitenes, kuru dvēseles ir tikpat spārnotas kā viņas pašas. Putniņi ciemojās pie Kolombas aizvien ilgāk, maksādami par cienastu ar skanīgām dziesmām. Kāds dadzītis kļuva tik pārdrošs, ka rītā un vakarā ielaidās istabiņā un knābāja maizes drupačas tieši no Kolombas rokas. Bet, kad naktis kļuva vēsākas, dadzītis reiz atļāva, lai jaunā gūstekne paņem to rokās, un Kolomba uzsēdināja dadzīti sev uz pleca, kur putniņš nogulēja visu nakti, ne- pamozdamies pat tad, kad viņa tikās ar Askānio un pastaigājās parkā. Kopš tā laika dadzītis atlidoja katru vakaru atdusēties uz Kolombas pleca un jau ar pirmajiem saules stariem sāka vīterot. Tad meitene paņēma putniņu rokās, iedeva to Askānio noskūpstīt un palaida brīvībā.

Tā ritēja Kolombas dzīve milzīgās statujas galvā.

Tikai divi notikumi pārtrauca mierīgo dienu plūdumu: tās bija reizes, kad prevo ieradās pārmeklēt pili. Pirmo reizi Kolomba pēkšņi pamodās, izdzirdusi tēva balsi; sākumā viņa domāja, ka tas bijis sapnis, taču dārzā pie statujas pamatnes patiešām stāvēja mesers d'Esturvils, un Benvenuto viņam sacīja:

—   Jūs jautājat, kas ir šis milzis, cienītais kungs? Tā ir Marsa statuja, ko viņa majestāte karalis Fransuā Pirmais man laipni pasūtīja, lai izrotātu Fontenblo pili. Kā redzat, sešdesmit pēdas augsts nieciņš, nekas vairāk!

—   Varen liela un varen skaista statuja, — mesers d'Esturvils atbildēja. — Bet ejam tālāk, es neesmu ieradies šeit meklēt šo milzeni.

—    Jā, tas ir viegli atrodams.

Un viņi aizgāja tālāk.

Kolomba noslīga uz ceļiem un, pastiepusi rokas pretī tēvam, gandrīz vai iekliedzās: «Tētiņ, tētiņ, es esmu šeit!» Nelaimīgais tēvs taču visur meklē viņu, varbūt rūgti apraud; bet, tiklīdz viņa iedomāja grāfu d'Orbeku, tiklīdz atcerējās hercogienes d'Etampas neģēlīgos plānus, sarunu, ko bija dzirdējis Askānio, viņa apslāpēja sevī pēkšņo jūtu uzplūdu. Turpretī otrajā reizē, kad kopā ar tēva balsi Kolombas ausis aizsniedza arī nīstamā grāfa balss, viņai nenāca ne prātā sevi atklāt.

—   Kāda dīvaina statuja, nudien, māja kas māja! — d'Orbeks iesaucās, apstādamies pie kolosa pamatnes.

— Ja ta nostāvēs šeit cauru ziemu, pavasarī bezdelīgas varēs lipināt tajā savas ligzdas.

Tās dienas rītā, kad Kolombu tik ļoti izbiedēja līgavaiņa balss, Askānio bija atnesis viņai vēstuli no Čellīni. Taja bija rakstīts:

«Mans bērns, man jāaizbrauc uz dažām dienām, taču esiet mierīga, es esmu visu sagatavojis jūsu atbrīvošanai un laimei. Karalis apsolījās izpildīt jebkuru manu lūgumu, bet, kā jūs zināt, karalis nekad nav lauzis doto vārdu. Arī jūsu tēvs šodien aizbrauc. Nekrītiet izmisumā. Es darīšu visu, kas būs vajadzīgs. Un, atkārtoju, mana dārgā meita, pat tai gadījumā, ja jūs atrādīsieties uz baznīcas sliekšņa, stāvēsiet uz ceļiem altāra priekšā, gatavodamās izteikt vārdu, kas uz mūžiem savienotu jūs ar grāfu, paļaujieties uz likteni; glābējs, es zvēru jums to, ieradīsies laikā.

Ardievu!

Jūsu tēvs Benvenuto Čellīni.»

Šī vēstule, kas pamodināja Kolombā priecīgas cerības, atnesa mīlētājiem lielu ļaunumu, jo lika viņiem aizmirst draudošās briesmas. Jaunībai raksturīgas krasas svārstības; jauni ļaudis vienā mirklī pārmetas no dziļa izmisuma uz bezgalīgu paļāvību; debesis tiem vai nu tinas drūmos negaisa mākoņos, vai arī mirdz spožā zilgmē. Čellīni vēstules un prevo prombūtnes divkārt nomierināti, Kolomba un Askānio aizmirsa par piesardzību un pilnām nodevās savai mīlestībai. Kolomba vairs nebija tik uzmanīga, un viņu nakts pastaigas laikā pamanīja Perīnas kundze, par laimi, gan noturēdama par drūmo mūku. Askānio, iededzis lampu, aizmirsa aizvilkt aizkarus, un Rupertas kundze ieraudzīja gaismu Marsa galvā. Abu runātīgo sievu stāsti pamodināja Zaķa Obrī ziņkāri, un pļāpīgais students, gluži tāpat kā Orass «Sievu skolā»[24], atklāja noslēpumu tieši tam, kuram to vismazāk bija vēlams atklāt. Šīs neapdomīgās uzticēšanās sekas mēs jau zinām.

Taču atgriezīsimies d'Etampas pilī.

Kad Marmaņam pavaicāja, kā viņš ieguvis tik vērtīgas ziņas, vikonts izvairījās no atbildes un ietinās noslēpumainības plīvurā. Patiesība bija pārāk vienkārša un nebūt neliecināja par viņa attapību, tālab viņš tikai lika nojaust, ka šis spožais un pārsteidzošais atklājums prasījis viņam milzīgas pūles un sarežģītas intrigas. Hercogiene, kā mēs jau sacījām, triumfēja. Viņa staigāja šurpu turpu pa istabu un bērtin apbēra vikontu ar jautājumiem. Tātad beidzot mazā dumpiniece, kas bija sagādājusi tik daudz raižu, bija iekritusi! Hercogiene d'Etampa gribēja doties uz Nelas pili, lai pati savām acīm pārliecinātos, ka meklēšana laimīgi beigusies. Turklāt pēc visa, kas bija noticis, - pēc bēgšanas vai, pareizāk sakot, Kolombas nolaupīšanas — meiteni nedrīkstēja atstāt Mazajā Nelas pilī. Hercogiene parūpēsies par visu; viņa paņems Kolombu pie sevis, viņa uzraudzīs to daudz labāk nekā dueņja vai līgavainis; viņa uzraudzīs to kā sāncense, un Kolomba, kā mēs redzēsim, atradīsies jo stingrā apsardzībā.

Hercogiene lika piebraukt karieti.

—    Par šo notikumu gandrīz neviens neko nezina, — viņa sacīja meseram d'Esturviiam. — Bet jūs, d'Orbek, es ceru, neesat tāds cilvēks, kas piešķir nozīmi tādiem sīkumiem kā meitenes aizbēgšana no mājām, vai ne? Tāpēc es neredzu iemesla, kura dēļ būtu jāatceļ jūsu kāzas un jāatsakās no mūsu nodomiem.

—    O, kundze! — aplaimotais mesers d' Esturvils zemu palocījās.

—    Laulības notiks ar tādiem pašiem noteikumiem, vai ne, hercogien? — d'Orbeks noprasīja.

—    Protams, ar tādiem pašiem noteikumiem, mans dārgais grāf. Bet ar Benvenuto, — hercogiene turpināja, — lai kas viņš būtu — šīs neģēlīgās nolaupīšanas galvenais vaininieks vai līdzdalībnieks —, varat būt mierīgs, dārgais vikont, es rēķinus nokārtošu, un, atriebdama viņam par jums, es atriebšos arī par sevi.

—    Taču, kā stāsta, kundze, — Marmaņs iebilda, — būdams tik ļoti aizrāvies ar mākslu, karalis apsolījis Čellīni izpildīt jebkuru viņa vēlēšanos pēc tam, kad Jupitera skulptūra būs veiksmīgi atlieta.

—    Neraizējieties, vikont, es būšu nomodā. Es sagatavošu šai dienai tādu pārsteigumu, kāds Čellīni pat sapņos nerādās. Paļaujieties uz mani un netraucējiet man rīkoties.

Tas bija labākais, ko varēja darīt; jau sen neviens nebija redzējis hercogieni tik enerģisku, rosīgu un valdzinošu. Viņa starot staroja aiz prieka. Hercogiene tūdaļ nosūtīja meseru d'Esturvilu pēc viņa sardzes vīriem, un drīz vien prevo, d'Orbeks un Marmaņs bruņotas sardzes pavadība ieradās Nelas pilī, bet hercogiene d'Etampa lika apturēt karieti krastmalā kādu gabalu no pils un, degdama aiz nepacietības, vai ik brīdi lūkojās laukā pa karietes logu.

Tieši tai laikā mācekļi bija aizgājuši pusdienās, pilī bija vienīgi Askānio, Pagolo, mazais 2ans un abas sievietes. Benvenuto gaidīja pārrodamies tikai nākamajā vai aiznākamajā dienā. Ieraudzījis ciemiņus, Askānio nosprieda, ka prevo grib trešo reizi pārmeklēt pili, un, stingri sekodams skolotāja norādījumiem, ne vien nelika atnācējiem nekādus šķēršļus, bet sagaidīja tos ar vislielāko laipnību.

Prevo un viņa pavadoņi devās tieši uz lietuvi.

—   Atveriet mums šīs durvis! — d'Esturvils griezās pie Askānio.

Jauneklim sažņaudzās sirds ļaiinā priekšnojautā. 7'aču viņš varēja arī kļūdīties, tālab, nodomājis, ka mazākā svārstīšanās radītu aizdomas, Askānio mierīgi atdeva atslēgas.

—    Paņemiet šīs garās kāpnes! — prevo pavēlēja saviem ļaudīm.

Apsardzes vīri paklausīja un, mesera d'Esturvila vadīti, taisnā ceļā devās uz Marsa statuju. Prevo pats pieslēja kāpnes pie statujas un grasījās jau kāpt augšā, kad Askānio, bāls aiz šausmām un aiz dusmām, uzlika kāju uz apakšējā pakāpiena.

—    Ko jūs darāt, kungi? — viņš iesaucās. — Šī statuja ir mana skolotāja dižākais darbs; viņš uzticēja man to apsargāt, un pirmais, kas pieskarsies tai, es jūs brīdinu, tiks nogalināts!

Un viņš izrāva aiz jostas aizbāzto plāno un aso dunci, kas bija tik labi norūdīts, ka ar vienu cirtienu varēja pāršķelt uz pusēm zelta monētu.

Prevo pamāja sardzes vīriem, un tie metās ar pīķiem Askānio virsū. Jauneklis izmisīgi aizstāvējās un divus pat ievainoja, bet ko gan viņš varēja iesākt viens pret astoņiem vīriem, neskaitot d'Esturvilu, Marmaņu un d'Orbeku! Beigās Askānio tika uzveikts; viņu nogāza zemē, sasaistīja, aizbāza muti ar vīkšķi, un prevo sāka kāpt augšā pa kāpnēm divu sardzes vīru pavadībā, lai viņam kāds neuzbruktu no mugurpuses;

Kolomba, kas visu redzēja un dzirdēja, nodomāja, ka Askānio ir nogalināts, un tēvs atrada viņu paģībušu.

Taču tas, ka viņa meita guļ bez samaņas, d'Esturvilu ,vēl vairak aizkaitināja, nevis modināja viņā līdzjūtību, un, rupji pārmetis Kolombu pār plecu, viņš nonesa to zemē. Pēc tam nelūgtie viesi devās atpakaļceļā, aizvezdami prom Askānio, uz kuru d'Orbeks noraudzījās ar lielu ziņkāri. Pagolo stāvēja nekustīgi un skatījās, kā aizved biedru. Mazais 2ans bija nozudis. Vienīgi Skocone, kas neko nesaprata no visa notiekošā, mēģināja aizstāties priekšā vārtiem.

—    Kas šeit notiek, kungi? — viņa sauca. — Kāpēc jūs vedat prom Askānio? Kas ir šī sieviete?

Šai brīdī vējš pacēla plīvuru, kas sedza Kolombas seju, un Skocone sazīmēja meitenē Hēbes statujas modeli.

Nobālusi aiz greizsirdības, Skocone pagāja malā un klusēdama palaida garām prevo, viņa draugus, sardzes vīrus un gūstekņus.

—    Ko tas nozīmē? Kāpēc jūs tik nežēlīgi izturaties pret šo jauno cilvēku? — hercogiene d'Etampa jautāja, ieraudzīdama sasaistīto, bālo un asinīm noplūdušo Askānio. — Tūlīt atbrīvojiet! Tūlīt pat!

—    Kundze, šis jauneklis neganti pretojās un ievainoja divus sardzes vīrus, — prevo sacīja. — Esmu pārliecināts, ka tas ir Benvenuto līdzdalībnieks, kas iespējami ātrāk jānogādā drošā vietā.

—    Turklāt, — d'Orbeks pusbalsī piebilda, — jaunais cilvēks kā divas ūdens lāses līdzīgs itāliešu pāžam, kas bija klāt mūsu slepenajā sarunā, un, ja viņam mugurā būtu citas drānas un viņš nerunātu mūsu valodā, es varētu apzvērēt, kundze, ka šis jauneklis ir tas pats pāžs.

—    Jums taisnība, prevo kungs, — hercogiene d'Etampa ierunājās, atsaukdama savu pavēli par Askānio atbrīvošanu, — jums ir pilnīga taisnība, šis jaunais cilvēks var izrādīties mums bīstams. Aizturiet viņu.

—    Nogādājiet arestēto uz Šatlē! — prevo pavēlēja.

—     Bet mēs, kungi, dosimies uz d'Etampas pili! — sacīja hercogiene, kurai blakus karietē bija novietota Kolomba, kas aizvien vēl nebija nākusi pie samaņas.

Pēc kāda brīža pa krastmalas akmens bruģi aizdipēja zirga pakavi.

Mazais 2ans steidzās paziņot Čellīni par to, kas bija noticis.

Askānio tai brīdī gāja iekšā pa Šatlē cietokšņa vārtiem, tā arī neieraudzījis hercogieni un neuzzinājis, kāda loma tai bijusi notikumos, kas sagrāva visas viņa cerības.

XXIX DIVAS SĀNCENSES

Kopš brīža, kad hercogiene d'Etampa bija dzirdējusi pieminam Kolombu, viņu nemitīgi tirdīja vēlēšanās redzēt meiteni tuvumā, un nu viņas vēlēšanās bija piepildījusies: nabadzīte vēl aizvien gulēja bez samaņas karietē blakus hercogienei.

Redzot, cik daiļa ir Kolomba, hercogienes d'Etampas acis ļauni iedzalkstījās. Visu ceļu viņa nenovērsa greizsirdības pilnu skatienu no sāncenses, kas bija nonākusi viņas varā, ielūkojās ikvienā bālās sejiņas vaibstā, nopētīja ikvienu brīnišķīgā auguma līniju. Tagad viņas atradās blakus — šīs abas sievietes, kuras mīlēja vienu un to pašu . vīrieti, cīnījās par vienu un to pašu sirdi. Viena ļauna un varena, otra bezpalīdzīga, taču mīlēta; viena valdzināja ar savu spožumu, otra — ar jaunības svaigumu, viena — ar kaisli, otra — ar tikumu. Beidzot viņas abas bija sastapušās, par spīti visiem šķēršļiem, kas viņas šķīra, un hercogienes smagā samta kleita pieskārās vienkāršajai, baltajai Kolombas kleitai.

Un, lai gan Kolomba vēl nebija atguvusi samaņu, bija grūti pateikt, kura no abām sievietēm ir bālāka. Acīmredzot klusā vērošana bija sāpīgi ievainojusi hercogienes godkāri, laupīdama viņai cerības, jo viņa neviļus nočukstēja: «Patiešām! Viņa ir skaista, viņa ir ļoti skaista!» Un hercogiene d'Etampa tik krampjaini sažņaudza Kolombas roku, ka meitene, sajutusi sāpes, atvēra savas lielās acis un sacīja:

—    O, kundze, man sāp!

Hercogiene d'Etampa tūdaļ palaida vaļā Kolombas roku.

Jaunā gūstekne nāca pie samaņas tikai pamazām. Iekliegušies aiz sāpēm, viņa vēl labu brīdi izbrīnījusies skatījās uz hercogieni, nevarēdama sakopot domas. Pēc tam viņa pavaicāja:

—         Kas jūs esat, kundze, un kurp jūs mani vedat? — un tūdaļ, strauji atvirzījusies, iesaucās: — A, atceros, atceros! Jūs esat hercogiene d'Etampa!

—    Klusējiet! — Anna pavēloši nočukstēja. — Drīz mēs būsim divas vien, un tad jūs varēsiet kliegt un brīnīties, cik jums labpatiksies.

Sacīdama šos vārdus, hercogiene skatījās uz meiteni ar dzedru un augstprātīgu skatienu, taču nevis šis skatiens, bet gan pašcieņa lika Kolombai apvaldīties, un visu atlikušo ceļu viņa klusēja. Kad kariete apstājās pie d'Etampas pils, Kolomba, paklausot hercogienes mājienam, devās viņai līdzi uz pils kapelu.

Palikušas divatā, abas sāncenses krietnu brīdi klusēdamas uzlūkoja viena otru ar pētošu skatienu, kamēr viņu sejas pauda krasu kontrastu: Kolomba bija mierīga, jo viņu spēcināja ticība dievam un cerības ,uz Benvenuto; turpretī Annu meitenes miers kaitināja un viņas seja sa- drūma, tomēr viņa centās apvaldīt dusmas, jo lika cerības uz savu varenību un gribasspēku, kam bija jāsalauž vārā būtne.

Hercogiene d'Etampa pirmā pārtrauca klusumu.

—    Tad beidzot, mana mazā, jūs esat atgriezusies tēva paspārnē! — hercogiene sacīja, un viņas balsī, lai cik maigi viņa centās runāt, bija jaušamas apslēptas nievas.

—     Labi, bet vispirms atļaujiet man izteikt sajūsmu par jūsu varonību: jūs esat… neparasti drosmīga savam vecumam, mans bērns!

—    Tas tāpēc, kundze, ka manā pusē ir dievs, — Kolomba vienkārši atbildēja.

—    Par kādu dievu jūs runājat, jaunkundz? A! Acīmredzot jūs domājat Marsu, — hercogiene d'Etampa sacīja, zobgalīgi piemiegdama acis, kā bija radusi to darīt galma aprindās.

—    Es pazīstu tikai vienu dievu, kundze, taisnīgu un žēlsirdīgu dievu, kas vēlējis bagātajiem būt devīgiem un varenajiem — lēnprātīgiem. Un vai tiem, kas to neatzīst, jo pienāks diena, kad dievs neatzīs viņus pašus!

—    Lieliski, jaunkundz, lieliski! — hercogiene iesaucās.

—     Jūs esat izraudzījusies sprediķošanai īsti piemērotu vietu, un es no visas sirds apsveiktu šādu rīcību, ja vien neuzskatītu, ka tas ir nekaunīgs mēģinājums attaisnot savu netikumisko soli.

—    Es nudien netaisos jūsu priekšā taisnoties, kundze. Turklāt ar kādām tiesībām jūs varat mani apsūdzēt? — tikko manāmi paraustījusi plecus, taču bez jebkāda aiz- kaitinajuma Kolomba atteica. — Kad man to jautās tēvs, es atbildēšu viņam ar pienācīgu cieņu. Ja viņš sāks mani rat, es pacentīšos attaisnoties, bet līdz tam laikam, kundze, atļaujiet man klusēt.

—    Saprotu — jūs kaitina mana balss un jūs gribētu labāk palikt vienatnē un pasapņot par savu iemīļoto, vai ne?

—    Nekāds troksnis, lai cik nepatīkams tas būtu, man netraucēs domāt par viņu, kundze, it īpaši, kad mans mīļotais atrodas nelaimē.

—    Un jūs uzdrošināties atklāti runāt par savu mīlestību!

—    Arī jūs, hercogien, mīlat viņu, taču baidāties šai mīlestībā atzīties, un tā ir visa atšķirība starp jums un mani, kundze.

—    Neprātīgā meitene! — hercogiene iesaucās. — Kā liekas, viņa met man izaicinājumu!

—    O nē! — Kolomba mierīgi atteica. — Tas nav izaicinājums, es tikai atbildu uz jūsu jautājumu, ko jūs pati liekat man darīt. Atstājiet mani vienu ar maniem sapņiem, un es atstāšu jūs vienu ar jūsu plāniem.

—    Labi, lai notiek, un vaino pati sevi, mana mazā, ja reiz tu uzskati sevi par pietiekami spēcīgu, lai cīnītos ar mani; ja reiz tu atzinies man savā mīlestībā, tad atzīšos arī es — un ne vien savā mīlestībā, bet arī savā naidā. Jā, es mīlu Askānio un ienīstu tevi! Un kālab gan man būtu jāizliekas tavā priekšā, tev es varu pateikt visu, jo tev neviens neticēs, lai ko tu stāstītu par mani. Jā, es mīlu Askānio!

—    Es jūtu jums līdz, kundze, — Kolomba rāmi atbildēja, — jo Askānio mīl mani.

—    Jā, taisnība, Askānio mīl tevi; tomēr es piespiedīšu viņu aizmirst šo mīlestību, es savaldzināšu viņu; ja mans skaistums nespēs to izdarīt, es ņemšu palīgā melus un neapstāšos pat nozieguma priekšā — vai dzirdi? Ne velti es esmu Anna d'Eilī, hercogiene d'Etampa!

—     Askānio iemīlēs, kundze, vienīgi to, kura viņu patiesi mīlēs.

—     Vai dzirdat, ko viņa runā! — iesaucās hercogiene, kurai Kolombas pašpārliecība laupīja savaldīšanos. — Vai tik jūs nedomājat, ka jūsu mīlestība ir vienīgā visā pasaulē un nav salīdzināma ne ar kādu citu mīlestību?

—    Es to neapgalvoju, kundze. Arī citas sirdis var mīlēt tikpat spēcīgi kā manējā, taču es šaubos, ka uz to butu spējīga jūsu sirds.

—    Bet ko tu esi gatava darīt šīs mīlestības dēļ, kas, pēc tavām domām, man nav pieejama? Ko tu vari ziedot šīs mīlestības dēļ? Savu vientulību un vārdu, ko neviens nepazīst?

—    Nē, kundze, es esmu ziedojusi savu sirds mieru.

—    No kā tu esi atteikusies mīlestības dēļ? No smieklīgajām laulībām ar grāfu d'Orbeku?

—    Nē, kundze, es atteicos pakļauties tēva gribai.

—    Un ko tu vari dot savam mīļotajam? Slavu, bagātību, varu?

—    Nē, kundze, es ceru darīt vinu laimīgu.

—     Bet man, — hercogiene sacīja, — man padomā kas labāks: es upurēšu viņa dēļ paša karaļa draudzību, es nolikšu viņam pie kājām bagātību, titulus un slavu, es iecelšu viņu valdnieka tronī. Lūk, ko es viņam došu!

—    Ko lai saku? — Kolomba pasmaidīja. — Jūsu mīlestība viņam dos visu, izņemot pašu mīlestību.

—     Diezgan! Nevēlos dzirdēt muļķīgus salīdzinājumus, — hercogiene nikni uzkliedza, juzdama, ka Kolomba gūst virsroku.

Uz brīdi iestājās klusums, kura laikā Kolomba izturējās mierīgi un brīvi, turpretī hercogiene acīm redzami piktojās. Taču pamazām viņas seja noskaidrojās un atmaiga, tajā pavīdēja pat vēlīgums, lai gan bija grūti spriest, vai šīs jūtas ir īstas vai neīstas. Hercogiene pirmā atsāka pārtraukto cīniņu, kurā viņa par katru cenu gribēja uzvarēt.

—      Bet ja nu tev, Kolomba, teiktu: «Atdod par viņu . savu dzīvību!» Kā tad tu rīkotos? — viņa vaicāja gandrīz vai sirsnīgi.

—    O! Es atdotu to ar prieku!

—    Es arī! — hercogiene iesaucās, un viņas balss ja arī nepārliecināja par viņas nodoma patiesīgumu, tad vismaz apliecināja viņas kaislības spēku. — Bet godu, — viņa turpināja, — sakiet — vai viņa dēļ jūs ziedotu savu godu?

—    Ja ar godu jūs domājat manu labo slavu, tad es to ziedotu; ja turpretī ar godu jūs domājat tikumu, tad ne.

—    Vai tad jūs nepiederat Askānio? Vai tad viņš nav jūsu mīļotais?

—    Viņš ir mans līgavainis, kundze, un nekas vairāk.

—    O, jūs viņu nemīlat! — hercogiene iesaucās. — Itin nemaz nemīlat! Gods — šis skaļais vārds jums ir dārgāks par mīlestību.

—    Bet, ja jums, kundze, — par spīti savam biklumam. Kolomba aizkaitināta jautāja, — kāds sacītu: «Atsakieties viņa dēļ no tituliem, no varas, upurējiet karaļa labvēlību — nevis slepeni, kas būtu gaužām viegli, bet tā, lai visi par to uzzinātu!» — ja jums sacītu: «Anna d'Eiiī, hercogiene d'Etampa, atstāj savu pili, atsakies no bagātības, no galma un apmaini to visu pret pieticīgo zeltkaļa darbnīcu!» — kā tad jūs rīkotos, kundze?

—     Es atsacītos to darīt viņa paša labā, — hercogiene atzinās, nebūdama spējīga melot, kad sāncense uz viņa tik cieši un pētoši raudzījās.

—    Jūs atteiktos?

—    Jā.

—    O, jūs viņu nemīlat! — Kolomba iesaucās. — Slava — šī nožēlojamā laimes vīzija jums ir dārgāka par mīlestību!

—    Es tikai sacīju, ka savu augsto stāvokli gribu saglabāt viņa labā. — hercogiene iebilda, sašutusi par savas sāncenses jauno uzvaru. — Es sacīju, ka gribu dalīties ar viņu slavā un bagātībā. Visi vīrieši agri vai vēlu kļūst godkārīgi.

—    Jā, kundze, — Kolomba pasmaidīja, — bet Askānio itin nemaz nelīdzinās visiem šiem vīriešiem.

—     Klusējiet! — satracinātā hercogiene iesaucās, piecirzdama ar kāju.

Šo viltīgo un valdonīgo sievieti jau divas reizes bija uzvarējusi neaizsargāta meitene, kurai, šķiet, bija jāsa- mulst, jau dzirdot hercogienes balsi vien. Taču uz visiem hercogienes d'Etampas naida un zobgalības pilnajiem jautājumiem Kolomba allaž atbildēja ar neviltotu vienkāršību, kas pretinieci atbruņoja. Hercogiene drīz vien sa prata, ka, aklu dusmu skubināta, izvēlējusies nepareizu ceļu. Un Anna d'Eiiī mainīja taktiku; patiesību sakot, viņa nebija gaidījusi, ka meitene izrādīsies ne vien skaista, bet arī gudra, un, pārliecinājusies, ka nevar uzveikt sāncensi ar spēku, viņa nolēma uzveikt viņu ar viltību.

Savukārt Kolomba, kā mēs jau redzējām, itin nemaz nenobijās no hercogienes d'Etampas naida izvirdumiem;

viņa tikai noslēdzās sevī un klusēja ar cieņu. Bet hercogiene, likdama lietā savu jauno plānu, apburoši smaidīdama, piegāja pie Kolombas un maigi saņēma viņas roku.

—     Piedodiet, mans bērns, — viņa sacīja, — es, šķiet, pārlieku iekaisu: nevajag uz mani dusmoties; jums ir tik daudz priekšrocību, ka mana greizsirdība ir pilnīgi saprotama. Ak vai! Jūs droši vien, tāpat kā visi citi, uzskatāt mani par ļaunu sievieti. Taču patiesībā ļauns ir mans liktenis, nevis es pati. Piedodiet man! Vai tad mēs esam vainīgas, ka abas mīlam Askānio, un vai tādēļ mums būtu vienai otra jāienīst? It īpaši tas nebūtu jādara jums, jo jūs esat vienīgā, kuru viņš mīl; gluži otrādi, jums vajadzētu būt pret mani iecietīgai. Būsim abas kā māsas, vai gribat, Kolomba? Izrunāsimies atklāti, no visas sirds, un es mēģināšu izkliedēt nelāgo iespaidu, kādu droši vien radījušas manas neprātīgās dusmas.

—    Runājiet, kundze, — Kolomba atturīgi noteica, ar nepārvaramu riebumu izraudama savu roku. — Runājiet, es klausos, — viņa atkārtoja.

—    O, nomierinieties, mazā mežone! — hercogiene d'Etampa jautri atbildēja, lieliski saprazdama Kolombas atturības iemeslu. — Es neprasu no jums uzticēšanos bez pienācīgas garantijas no manas puses. Es izstāstīšu jums īsumā savu dzīves stāstu, lai jūs pazītu mani tikpat labi, kā es pazīstu pati sevi, un jūs redzēsiet, ka esmu daudz labāka, nekā jums tas šķiet. Mēs, tā saucamās galma dāmas, bieži vien kļūstam par upuri jaunām valodām. Par mums tenko aiz skaudības, lai gan patiesībā mēs būtu pelnījušas līdzjūtību. Nu, kaut vai jūs, mans bērns, — par ko jūs mani uzskatāt? Sakiet atklāti! Par pazudušu sievieti, vai ne?

Kolomba papurināja galvu, jo viņai bija grūti atbildēt uz šādu jautājumu.

—    Vai tad es esmu vainīga, ka mani pazudināja? — hercogiene d'Etampa turpināja. — Jūs, Kolomba, esat baudījusi laimi, tālab nenicināt nelaimīgos; jūs esat izaugusi šķīstā vientulībā un neesat izjutusi, ko nozīmē tikt audzinātai godkārīgiem mērķiem; nelaimīgajām meitenēm, kas nolemtas šīm mokām, parāda vienīgi dzīves spožo pusi — tāpat kā upuriem, kurus pirms ziedošanas apber ar ziediem. Šīs meitenes nedrīkst mīlēt, toties tām jāprot patikt. Kopš mazām dienām man iedvesa, ka nav lielākas laimes kā valdzināt karali; skaistumu, ko dievs dod sievietei, lai viņa dāvātu to vīrietim kā atlīdzību par patiesu mīlestību, man piespieda atdot par spožu titulu, manu sievišķīgo pievilcību pārvērta par lamatām. Sakiet man, Kolomba, — kā var pareizi rīkoties meitene, kurai kopš mazotnes, kad viņa vēl nezina, kas ir labs un kas ir ļauns, iestāstīts, ka labais ir ļaunais, bet ļaunais ir labais? Tālab, lai arī visi uzskata mani par neglābjami pazudušu, es tomēr nekritīšu izmisumā. Varbūt dievs piedos man manus negribētos nomaldus, jo man līdzas nebija neviena, kas īstajā brīdī man atgādinātu par viņu. Ko gan es varēju darīt, būdama vāja, bezpalīdzīga un vientuļa? Meli un viltus kļuva par manu Vienīgo ieroci. Taču, ticiet, es neesmu radīta tādai dzīvei, par ko liecina mana mīlestība pret Askānio un tas, ka, iemīlējusi viņu, es sajutu neizsakāmu laimi un reizē svelošu kaunu. Vai tagad, mans mīļais bērns, jūs mani saprotat?

—    Jā, kundze, — Kolomba naivi atbildēja, jo viņu bija maldinājusi lieliski notēlotā atklātība.

—    Tātad jūs jūtat man līdz? — hercogiene d'Etampa iesaucās. — Jūs atļausiet man mīlēt Askānio iztālēm, vientulībā, nelolojot, nekādas cerības; es nebūšu jūsu sāncense, jo viņš mani nekad neiemīlēs, toties būšu jums agri mirušās mātes vietā un, labi pazīdama ļaužu melus, viltu un zemisķumu, vadīšu jūs un pasargāšu no ļaunuma. Tagad jūs varat man pilnīgi uzticēties, jo zināt visu manu dzīvi. Bērns, kura sirdī tika uzkurinātas sievišķīgās kaislības, — tāda ir mana pagātne. Bet, kas es tagad esmu, to jūs redzat pati: man ir kauns, ka esmu karaļa favorīte. ĪMana nākotne ir mīlestība pret Askānio, mana, nevis viņa mīlestība, jo, kā jūs nupat sacījāt un arī es pati to apzinos, Askānio mani nekad neiemīlēs, bet tieši tāpēc mana mīlestība būs skaidra un šķīstīs manu dvēseli. Bet tagad ir jūsu kārta izstāstīt man atklāti savu dzīves stāstu. Runājiet, mans bērns!

—    Mans dzīves stāsts, kundze, ir ļoti īss un ļoti vienkāršs, — Kolomba atbildēja. — Tās ir trīs mīlestības. Es mīlēju, mīlu un vienmēr mīlēšu dievu to kungu, savu tēvu un Askānio. Agrāk, kad es vēl nepazinu Askānio, es tikai sapņoju par šādu mīlestību; tagad, kad mēs esam šķirti, tā man sagādā ciešanas; nākotne turpretī ir cerību pilna.

—    Lieliski, — hercogiene sacīja, apslāpēdama greizsirdību un teju, teju apvaldīdama asaras, — bet esiet atklāta

līdz galam. Ko jūs domājat darīt tagad, Kolomba? Kā gan jūs, nabaga meitene, varat cīnīties ar tādiem ietekmīgiem cilvēkiem kā jūsu tēvs un grāfs d'Orbeks? Nemaz jau nerunājot par to, ka jūs no pirmā acu uzmetiena iemīlējis karalis.

—    Ak dievs! — Kolomba nočukstēja.

—     Bet, tā kā karaļa uzmanību jums pievērsa jūsu sāncense hercogiene d'Etampa, jūsu draudzene Anna d'Eiiī jūs atbrīvos no šī pielūdzēja; tātad karali atmetīsim; paliek jūsu tēvs un grāfs d'Orbeks. Viņu godkāre nav tik vienkārši uzveicama kā Fransuā Pirmā acumirklīgā aizraušanās.

—    Tad izdariet savu labo darbu līdz galam, kundze! — Kolomba iesaucās. — Paglābiet mani no viņiem, tāpat ka paglābsiet no karaļa!

—    Man ir tikai viens līdzeklis, kā palīdzēt jums, — hercogiene sacīja, itin kā apsvērdama kaut ko.

—    Kāds?

—    Jūs nobīsieties, atsacīsieties sekot manam padomam

—    O, ja vajadzīga vienīgi drosme, tad runājiet!

—    Apsēdieties un klausieties, — hercogiene d'Etampa laipni sacīja, nosēdinādama Kolombu uz soliņa blakus savam krēslam un aplikdama viņai roku ap vidukli. — Taču nenobīstieties jau no pirmajiem vārdiem vien!

—    Vai tas būs kas šausmīgs? — Kolomba vaicāja.

—     Redziet, mīļais bērns, jūs esat nevainojami tikla un skaidra, bet mēs dzīvojam — ak vai! — tādā laikā un tādā sabiedrībā, kur šāda apburoša nevainība ir bīstama, jo tā atbruņo jūs ienaidnieku priekšā, kurus var uzveikt vienīgi ar viņu pašu ieročiem. Tāpēc papūlieties nolaisties no debesu augstumiem un ielūkojieties acīs īstenībai. Jūs nupat sacījāt, ka upurētu Askānio dēļ savu labo slavu. Tik daudz es nemaz no jums neprasīšu, pietiks ar to, ka jūs skata pēc upurēsiet savu uzticību mīļotajam. Vai tad jūs, tik vientuļa un neaizsargāta, varat cīnīties pret likteni, vai tad jūs, muižnieka meita, varat precēties ar zeltkaļa mācekli? Tas ir neprāts! Uzklausiet labāk draudzīgu padomu: nepretojieties, piekrītiet laulībām ar grāfu d'Orbeku, sirds dziļumos palikdama savam Askānio šķīsta līgava un uzticama sieva! Grāfam jūs esat vajadzīga vienīgi tāpēc, lai viņš varētu piepildīt savus godkārīgos nodomus; bet, kļuvusi par grāfieni d'Orbeku, jūs viegli vien varēsiet izjaukt visus šos nekrietnos plānus, jo jums vajadzēs tikai paziņot par to un jūs saņemsiet palīdzību. Toties tagad, sakiet — kas tagad jūs atbalstīs? Neviens. Pat es neuzdrošinos palīdzēt jums cīnīties pret tēva likumīgajām tiesībām, turpretī izjaukt jūsu nākamā vīra plānus es palīdzēšu jums kā mācēdama. Apdomājiet visu labi! Pa- kļaujieties, mans bērns, lai kļūtu par sava likteņa noteicēju; izliecieties upurējam brīvību, lai iegūtu neatkarību. Un tad jums vienmēr iedvesīs spēku doma, ka Askānio ir jūsu vienīgais likumīgais vīrs, ka laulība ar jebkuru citu ir svētuma zaimošana, un jūs rīkosieties tā, kā sirds jums pavēlēs, sirdsapziņa jūs nekad nemocīs, bet sabiedrība, kuras priekšā būs ievērotas visas pieklājības normas, jūs attaisnos.

—    O, kundze! — Kolomba klusi iesaucās, pietrūkdamās kājās un izraudamās no hercogienes rokām. — Es nezinu, vai esmu jūs pareizi sapratusi, bet, manuprāt, jūs iesakāt man izdarīt nelietību.

—    Ko jūs teicāt! — hercogiene izlikās sašutusi.

—     Es teicu, kundze, ka tikums nav savienojams ar zemisku viltu; es teicu, ka man ir kauns par jums; es teicu, ka jūs, maskēdama savu naidu ar draudzību, vilināt mani slazdā. Jūs gribat iegrūst mani negodā Askānio acīs, jo lieliski zināt, ka Askānio nekad nespēs mīlēt sievieti, ko viņš nicina, vai nav tiesa?

—    Lai arī tas tā būtu! — hercogiene d'Etampa iesaucās, nejaudādama vairs savaldīties. — Galu galā šī komēdija mani ir nogurdinājusi. Tu saki, ka negribi nokļūt slazdā, kurā es tevi vilinu. Lieliski! Es iegrūdīšu tevi bezdibenī! Ielāgo reiz uz visiem laikiem: vai tu gribi to vai negribi, bet ar grāfu d'Orbeku tu apprecēsies!

—     Tātad es kļūšu par vardarbības upuri, kas būs mans attaisnojums, un, pakļaudamās spēkam, ja vien es tam pa- kļaušos, es neaptraipīšu savu mīlestību.

—    Tātad tu vēl domā cīnīties?

—     Ar visiem līdzekļiem, kādi vien būs nabaga meitenes rīcībā. Es nekad nedošu piekrišanu šīm laulībām. Jūs ielik- siet ar varu manu roku šā cilvēka rokā, bet es sacīšu «nē»! Jūs aizvedīsiet mani pie altāra, un arī tad es sacīšu «nē»! Piespiedīsiet mani nomesties ceļos garīdznieka priekšā, un arī tad es sacīšu «nē»!

—    Un kas par to! Ja laulības būs notikušas, Askānio noticēs, ka tu esi devusi tām savu piekrišanu.

—    Es ceru, kundze, ka laulības nenotiks.

—     Kas tad, interesanti zināt, tevi paglābs no tām?

—     Debesu tēvs un kāds cilvēks uz zemes.

—    Šis cilvēks atrodas cietumā!

—    Nē, kundze, viņš ir brīvībā.

—    Kas tad viņš ir?

—    Benvenuto Čellīni.

Izdzirdusi pieminam tēlnieku, kuru viņa uzskatīja par savu niknāko ienaidnieku, hercogiene sakoda zobus aiz dusmām. Viņa jau dzīrās pavērt muti, lai atkārtotu šo vārdu kopā ar kādu briesmīgu lāstu, kad pēkšņi pavērās portjera un pāžs paziņoja, ka ieradies karalis.

Hercogiene ar smaidu uz lūpām aizsteidzās pretī Fransuā Pirmajam un ieveda viņu savā istabā, pamājusi kalpotājiem, lai uzmana Kolombu.

XXX

BENVENUTO LIKSTAS

Stundu pēc Askānio apcietināšanas un Kolombas aizvešanas Benvenuto lēnā solī jāja pa Augustīniešu krastmalu: viņš nule bija šķīries no karaļa un galminiekiem, kurus visu ceļu tika smīdinājis ar saviem amizantajiem stāstiem, veikli savīdams izdomu ar paša piedzīvojumiem; turpretī tagad, palicis viens, viņš pilnām nodevās savām domām: jautrais stāstnieks bija pārvērties par sapņotāju. Pavada izslīdēja viņam no rokām, un sejā iegula pārdomu rievas; Čellīni domāja par Jupitera atliešanu bronzā, no kā tagad bija atkarīga ne vien viņa tēlnieka slava, bet arī viņam tik dārgā Askānio laime; šķita, ka bronza pirms vārīšanās kausējamā krāsnī jau virda viņa smadzenēs. Tomēr ārēji viņš bija mierīgs.

Pie sava nama vārtiem Benvenuto apstājās, izbrīnījies, ka nedzird ierastos veseru klaudzienus: pils melnoja drūma un mēma, itin kā tajā nebūtu nevienas dzīvas dvēseles; pēc tam maestro divreiz pieklauvēja pie vārtiem, taču neviens neatsaucās; tikai pēc trešā klauvējiena iznāca Skocone un atdarīja vārtus.

—    Ak, mans kungs, beidzot! — viņa iesaucās, ieraudzījusi Benvenuto Čellīni. — Ak vai! Kāpēc gan jūs ne- pārradāties pāris stundu agrāk?

—    Kas tad noticis? — Benvenuto jautāja.

—     Bija ieradušies prevo, grāfs d'Orbeks un hercogiene d'Etampa.

—    Un tad?

—    Viņi pārmeklēja pili.

—    Tālāk!

—    Marsa galvā viņi atrada Kolombu.

—    Nevar būt!

—    Hercogiene aizveda Kolombu sev līdzi, bet prevo nosūtīja Askānio uz Šatlē.

—    Mūs kāds ir nodevis! — Benvenuto iesaucās, iesizdams ar roku pa pieri un piecirzdams kāju pie zemes.

Un tūdaļ viņā, kā parasti, iedegās atriebības alkas, viņš palaida zirgu vienu pašu uz stalli, bet pats iemetās darbnīcā.

—    Visi pie manis! — viņš iekliedzās. — Visi!

Vienā acumirklī ap viņu sapulcējās visi mācekļi.

Čellīni katru stingri nopratināja, taču neviens nezināja

ne vien Kolombas paslēptuvi, bet arī to, kā ienaidniekam bija izdevies to atklāt; visi, pat Pagolo, kuru Čellīni tūrē j'a aizdomās vairāk par citiem, pilnīgi attaisnoja sevi viņa acīs. Un lieki būtu sacīt, ka uz krietno vācieti nekrita pat aizdomu ēna, bet Simonām Kreilim tā tikai viegli pārslīdēja pāri.

Redzēdams, ka turpināt nopratināšanu nav nekādas jēgas un nav arī kam atriebties, Benvenuto, kā parasti, zibenīgi pieņēma lēmumu, un, pārbaudījis, vai zobens ir pie sāniem un duncis viegli slīd makstī, viņš piesacīja mācekļiem palikt savās vietās, lai nepieciešamības gadījumā viņus varētu viegli atrast. Pēc tam viņš strauji izgāja no darbnīcas, noskrēja lejā pa lieveņa kāpnēm un izmetās uz ielas.

Benvenuto seja, gaita un visas kustības liecināja par vislielāko satraukumu. Patiešām — viņu tirdīja milzums domu, milzums plānu, milzums šaubu. Askānio ieslodzīts cietumā tieši tagad, kad Jupitera atliešanai nepieciešams ikviens māceklis un it īpaši Askānio, kam ir visgaišākā galva. Aizvesta prom Kolomba, un kas zina, vai viņa nezaudēs vīrišķību, atrazdamās ienaidnieka nometnē. Kolombas skaidrā un klusā ticība, kas bija viņas labākais sargs pret nelāgām domām un visu slikto, varēja atstāt meiteni, kad viņai visapkārt tik daudz briesmu un draudu.

Nokaudamies ar visām šīm domām, Čellīni pēkšņi atcerējās kādu sarunu ar Askānio. Viņš toreiz bija brīdinājis savu skolnieku par viltīgās hercogienes iespējamo atriebību, taču Askānio smaidīdams bija atteicis: «Hercogiene d'Etampa neuzdrošināsies darīt man ļaunu, jo es viņu varu ar vienu vārdu pazudināt.» Kad Čellīni lūdza paskaidrot sacītā jēgu, Askānio paziņoja: «Atklāt jums tagad noslēpumu nozīmētu kļūt par nodevēju. Pagaidīsim līdz tai dienai, kad tas man būs vienīgais glābiņš.»

Benvenuto toreiz saprata, ka viņa māceklim tā darīt liek cēlas jūtas, un viņš vairāk neko nejautāja. Tāpēc tagad vispirms jāsatiek Askānio. Viņš vairs nedrīkst būt tik delikāts kā iepriekšējā reizē.

Benvenuto Čellīni vārdi nekad neatšķīrās no darbiem. Doma par tikšanos ar Askānio nebija vēl lāgā ienākusi prātā, kad viņš jau dauzījās pie Šatlē cietokšņa durvīm. Drīz vien atvērās lodziņš, un cietumsargs noprasīja Čellīni, kas viņš tāds ir. Aiz cietumsarga pustumsā stāvēja vēl kāds cilvēks.

—    Es esmu Benvenuto Čellīni, — zeltkalis atbildēja.

—    Kas jums vajadzīgs? — cietumsargs turpināja izvaicāt.

—    Man jāsatiek apcietinātais, kas tiek turēts šai cietumā.

—    Kā sauc šo cilvēku?

—    Askānio.

—    Askānio ieslodzīts vieninieku kamerā, un viņam nav tiesību tikties ar apmeklētājiem.

—    Bet kāpēc Askānio atrodas vieninieku kamerā?

—    Viņš tiek apvainots noziegumā, kas sodāms ar nāvi. „ — Tad vēl jo vairāk man viņš ir jāredz! — Benvenuto iesaucās.

—    Jums ir dīvaina loģika, senior Čellīni, — ņirdzīgi sacīja cilvēks, kas slēpās ēnā. — Satlē cietumā tā spriest nav pieņemts.

—    Kas tur ņirgājas par maniem vārdiem? Kas uzdrošinās smieties par manu lūgumu? — Benvenuto iekaisa.

—    Es, — atbildēja tā pati balss, — es, Robērs d'Esturvils, Parīzes prevo. Katram sava reize, senjor Čellīni. Katrā spēlē ir zaudējums un revanšs. Jūs vinnējāt pirmo partiju, es — otro. Jūs nelikumīgi atņēmāt man pili, es likumīgi arestēju jūsu mācekli. Jūs nevēlējāties atdot man pili, varat būt mierīgs, es neatdošu jums mācekli. Bet jūs jau esat tik uzņēmīgs un drosmīgs, jums ir vesela armija uzticamu draugu! Drošāk uz priekšu, bezbailīgais cietokšņu sturmētāj! Drošāk uz priekšu, veiklais mūru iekarotāj! Drošāk uz priekšu, vārtu dragātāj! Taisnā ceļā uz Šatlē! Es jūs gaidu!

Tiklīdz šīs nievas bija izskanējušas, lodziņš aizcirtās ciet.

Benvenuto ierēcās trakās dusmās un metās uz masīva- jiem vārtiem. Taču, lai cik neganti viņš lauzās iekšā, izmisīgi dauzīdams ar dūrēm un kājām, vārti nepadevās.

—     Drošāk, draudziņ, drošāk! Tā, tā, zvetējiet labi krietni! — prevo sauca, stāvēdams viņpus vārtiem. — Jūs neko nepanāksiet, tikai velti sacelsiet troksni, bet, ja ārdīsieties pārāk neganti, jūs saņems ciet sardzes vīri. Kā redzat, šeit nav Nelas pils; Šatlē cietoksnis pieder viņa majestātei karalim, un mēs vēl redzēsim, kas Francijā ir varenāks — jūs vai karalis.

Benvenuto aplaida skatienu visapkārt un ieraudzīja krastmalā izgāztu akmens stabu, kuru diez vai varētu pacelt pat divi spēkavīri. Benvenuto, ne brīdi nešaubīdamies, pieskrēja pie akmens staba un uzvēla to plecā tik viegli, itin kā tas būtu parasts bruģakmens.

Taču, paspēris pāris soļu, mākslinieks nodomāja, ka pat tai gadījumā, ja viņš uzlauztu vārtus, viņam tik un tā būtu jāsatiekas aci pret aci ar apsardzi, kura viņu saņemtu ciet un ieslodzītu cietumā. Kas tādā gadījumā atbrīvotu Askānio? Iedomājis to, Benvenuto nometa smago akmens stabu, kas iegrima vairākas collas zemē.

Acīmredzot prevo to visu vēroja caur kādu slepenu lodziņu, jo Benvenuto atkal saklausīja skaļus smieklus.

Apslāpēdams sevī vēlēšanos sašķaidīt galvu pret nolādētajiem vārtiem, Benvenuto steigšus devās prom no cietuma.

Viņš gāja taisnā ceļā uz d'Etampas pili.

Vēl viss nav zaudēts: ja neizdevās satikt Askānio, tad vismaz jāsatiek Kolomba. Mīlas kvēlē Askānio taču varēja uzticēt līgavai noslēpumu, ko negribēja atklāt savam skolotājam.

Sākumā viss veicās labi, pils vārti bija vaļā, Benvenuto šķērsoja pagalmu un iegāja priekštelpā, kur stāvēja ar zeltu izšūtā livrejā tērpies sulainis, sešas pēdas garš milzis ar četras pēdas platiem pleciem.

—    Kas jūs tāds? — viņš jautāja zeltkalim, nomērījis atnācēju ar skatienu no galvas līdz kājām.

Citos apstākļos Benvenuto būtu pienācīgi atbildējis uz šo apvainojošo skatienu, taču šoreiz vajadzēja tikties ar Kolombu, vajadzēja glābt Askānio, un viņš savaldījās.

—           Es esmu Benvenuto Čellīni, Florences zeltkalis, —• viņš atbildēja.

—    Ko jūs vēlaties?

—    Man jāsatiek Kolombas jaunkundze. <

—    Kolombas jaunkundzi nevar satikt.

—    Kāpēc?

—           Tāpēc, ka viņas tēvs, mesers d'Esturvils, Parīzes prevo, uzticējis savu meitu hercogienei d'Etampai un lūdzis stingri jo stingri uzmanīt.

—    Es esmu viņas draugs.

—    Tādēļ jo vairāk jūs tiekat turēts aizdomās.

—           Bet es saku, ka man viņa jāsatiek! — Benvenuto iesaucās, aizvien vairāk iekaisdams.

—            Bet es saku, ka jūs viņu nesatiksiet, — sulainis atbildēja.

—    Vai varu vismaz parunāt ar hercogieni d'Etampu?

—    Ne vairāk kā ar Kolombas jaunkundzi.

—    Pat es, viņas zeltkalis?

—    Nedz jūs, nedz kāds cits.

—           Tātad vēlēts nelaist mani iekšā! — Benvenuto iesaucās. *

—           Tieši tā, — kalpotājs atbildēja, — jūs esat trāpījis naglai uz galvas.

—           Bet vai tu zini, draudziņ, kas es esmu par vīru? — Čellīni iesaucās, smiedamies savus šaušalīgos smieklus, kas viņam allaž uznāca pirms dusmu lēkmes. — Vai tu zini, ka es eju tieši tur, kur mani nelaiž?

—    Kā jūs to darāt? Esiet tik laipns un pastāstiet man!

—           Nu, piemēram, ja pie durvīm stāv tāds lamzaks kā tu…

, — Un tad? — sulainis izaicināja.

—           Tad es notriecu lamzaku zemē un izgāžu laukā durvis, — Benvenuto sacīja, vārdus apstiprinādams ar darbiem.

Ar spēcīgu dūres sitienu viņš atsvieda nelaimīgo sulaini kādus četrus soļus sānis un atgrūda ar kāju durvis.

—    Palīgā! — sulainis iebrēcās. — Palīgā!

Taču viņam nemaz nebija jākliedz: tiklīdz Benvenuto iegāja no vestibila priekšistabā, viņš tūdaļ aci pret aci

sastapās ar kādu pusduci sulaiņu, kuri, šķiet, to vien bija gaidījuši.

Čellīni atskārta, ka hercogiene d'Etampa uzzinājusi par viņa atgriešanos un nodrošinājusies pret iespējamam nejaušībām.

Citos apstākļos Benvenuto, kuram klāt bija zobens un duncis, būtu meties virsū kalpu baram un droši vien to pieveicis, taču rīkoties tā karaļa favorītes pilī bija gaužām riskanti. Un jau otro reizi, par spīti ieradumam, Benvenuto apslāpēja dusmas, iegrūda atpakaļ makstī līdz pusei izvilkto zobenu un devās prom, apstādamies pie katra sola gluži kā lauva, kas atkaudamies atkāpjas pēc cīniņa; viņš lēnām izgāja laukā no vestibila, šķērsoja pagalmu un, iznācis uz ielas, devās taisnā ceļā uz Luvru, būdams pārliecināts, ka karalis viņu pieņems jebkurā brīdī.

Benvenuto soļoja vienmērīgā gaitā un likās esam gluži mierīgs, lai gan šis miers bija tikai šķietams: viņam uz pieres izspiedās lielas sviedru lāses, bet krūtīs virda spīvs naids, kas mocīja viņu jo spēcīgāk, jo vairāk viņš centās to apvaldīt. Patiešām nekas nebija tik pretīgs viņa vētrainajai dabai kā pasīva nogaidīšana, tādi sīki kavēkli kā slēgtas durvis vai nekaunīga sulaiņa atteikums. Spēcīgi cilvēki, kas prot savaldīties, jūtas gaužām izmisuši, kad viņu ceļā nostājas kāds nepārvarams šķērslis. Benvenuto tagad būtu atdevis desmit gadus no savas džīves, lai tikai varētu izgāzt uz kādu savas dusmas, tālab soļodams viņš laiku pa laikam pacēla galvu un ieurbās pretimnācējos ar kvēlojošu skatienu, itin kā gribēdams sacīt: «Paskatīsimies, vai starp jums atradīsies kāds nelaimīgais, kam apnicis dzīvot! Es labprāt palīdzēšu viņam aizvākties uz viņsauli!»

Pēc ceturtdaļstundas Benvenuto jau bija Luvrā un, iegājis pāžu istabā, lūdza nekavējoties pieteikt viņu karalim. Viņš gribēja visu izstāstīt Fransuā Pirmajam un lūgt ja arī ne Askānio atbrīvošanu, tad vismaz tikšanos ar viņu; visu ceļu viņš bija apdomājis, kādos vārdos izteikt karalim savu lūgumu, jau iepriekš izjuzdams tīksmi par sagatavoto runu, jo bija visai augstās domās par savu daiļrunību. Tai pašā laikā visi šie negaidītie notikumi, saņemtie apvainojumi, nepārvarētie šķēršļi, veltīgā skraidelēšana un noņemšanās bija pagalam satracinājuši ātri sakaitināmo mākslinieku: galva viņam dūca, rokas drebēja, sirds mežonīgi dauzījās. Viņš pats neaptvēra, kāpēc, taču viņa garīgie un fiziskie spēki divkāršojās; reizēm veselas dienas enerģija sakoncentrējās vienā dzīves mirklī.

Tieši tādā stāvoklī atradās Benvenuto, kad viņš griezās pie karaļa pāža ar lūgumu pieteikt viņu Fransuā Pirmajam.

—    Karalis nepieņem, — pāžs atbildēja.

—    Vai tiešām jūs mani nepazīstat? — Benvenuto brīnījās.

—    Gluži otrādi, es jūs ļoti labi pazīstu.

—    Es esmu Benvenuto Čellīni, un man jebkurā laikā atļauts apmeklēt viņa majestāti!

—    Tieši tāpēc, ka jūs esat Benvenuto Čellīni, jūs nedrīkstat ieiet, — pāžs atbildēja.

Benvenuto apstulba.

—    Ā! Tas esat jūs, msjē de Term? — pāžs turpināja, uzrunādams galminieku, kas bija ieradies vienā laikā ar Čellīni. — Nāciet, lūdzu, iekšā! Un jūs, grāf de la Faj, un jūs, marķīz de Prē.

—    Bet es? Vai tad es nedrīkstu ieiet zālē? — Benvenuto iesaucās, nobālēdams aiz dusmām.

—    Jūs? Nē, nevarat. Atgriezies pirms desmit minūtēm, karalis pavēstīja: «Kad ieradīsies šis nekaunīgais floren- cietis, paziņojiet viņam, ka es nevēlos viņu redzēt, un iesakiet viņam būt savaldīgākam, ja viņš negrib salīdzināt Šatlē cietumu ar Santandželas cietoksni.»

—     Kaut man pietiktu pacietības! Kaut pietiktu! — Benvenuto murmināja dobjā balsī. — Dievs ir mans liecinieks, es neesmu radis, ka valdnieki liek man gaidīt. Vatikāns nav sliktāks par Luvru, un pāvests Leons X nav sliktāks par Fransuā Pirmo, un tomēr es nekad neesmu gaidījis pie Vatikāna vārtiem, nedz arī Leona X priekšistabā. Es noprotu; kas ir noticis: karalis nupat kā atgriezies no hercogienes d'Etampas, kas paguvusi viņu noskaņot pret mani. Jā, jā, tā tas ir! Jāpaciešas Askānio dēļ, Kolombas dēļ!

Taču, par spīti šim labajam nodomam, Benvenuto bija spiests atbalstīties pret kolonnu: kājas viņam ļodzījās un sirds draudēja izlēkt no krūtīm. Pēdējais apvainojums ne vien aizskāra viņa patmīlību, bet arī sāpīgi ievainoja viņa labākās jūtas pret karali. Čellīni sirdi pārņēma izmisums un sāpes, bet cieši sakniebtās lūpas, drūmais skatiens un krampjaini sažņaugtās dūres liecināja par viņa bēdu dziļumu.

Un tomēr pēc brīža viņš saņēmās, ar strauju galvas kustību atmeta atpakaļ pār pieri krītošos matus un stingrā un apņēmīgā solī izgāja laukā no pils. Visi klātesošie neviļus ar cieņu noraudzījās viņam nopakaļ.

Benvenuto šķita mierīgs, vienīgi pateicoties savām ārkārtējām pašsavaldīšanās spējām, jo patiesībā viņš jutās kā medību suņu vajāts briedis. Kādu laiku mākslinieks gāja, neapjēgdams, uz kurieni viņš iet un kālab viņš iet; viņš redzēja visapkārt vienīgi pelēku mig'u, juta vienīgi to, cik strauji asinis rit dzīslās, un jautāja pats sev gluži kā dzērumā, vai tas ir sapnis vai īstenība. Vienas stundas laikā viņu bija trīsreiz aizraidījuši prom. Viņš, Benvenuto Čellīni, valdnieku, pāvestu un karaļu luteklis, bija trīsreiz atstāts aiz durvīm, viņš, Benvenuto Čellīni, kura priekšā plaši atvērās visas durvis, jau viņam tuvojoties vien. Turklāt, par spīti trīskārtējam apvainojumam, viņš spiests apvaldīt savas dusmas un slēpt kauna sārtumu vaigos: viņš nedrīkst ļaut vaļu jūtām, kamēr nav izglābis Askānio un Kolombu. Benvenuto šķita, ka visi garāmgājēji, lai tie būtu kas būdami — bezrūpīgi dīkdieņi vai pilsētnieki, kuri steidzas darīšanās, — redzēja viņa sejā trīskārtējo apvainojumu, ko viņš bija pacietis. Droši vien tas bija vienīgais brīdis Čellīni dzīvē, kad apkaunotais dižgars šaubījās par sevi. Tikai pēc tam, kad veselu ceturtdaļstundu Benvenuto bija bezmērķīgi klīdis apkārt, viņš beidzot atguvās un pacēla galvu: vājuma brīdis bija pāri, un viņš atkal sajuta spēku pieplūdumu.

— Gan redzēsim! — viņš skaļi iesaucās, vienas vienīgas domas, vienas vienīgas vēlēšanās pārņemts. — Gan redzēsim, vai viņi uzdrīkstēsies tāpat pazemot tēlnieku, kā nule pazemojuši cilvēku! Gan redzēsi, tēlniek, ko viņi sacīs, kad tu atkal liksi viņiem jūsmot par savu darbu! Tad saturies, Jupiter, un pierādi, ka tu joprojām valdi ne vien pār dieviem, bet arī pār cilvēkiem!

Pateicis šos vārdus, Benvenuto, itin kā pārdabiska spēka pārņemts, ātri soļoja uz Turnelas pili, bijušo karaļa rezidenci, kur vēl aizvien dzīvoja vecīgais konetabls Anns de Monmoransī.

Lai cik satraukts un nepacietīgs bija Benvenuto, viņam tomēr vajadzēja gaidīt veselu stundu, lai piekļūtu pie Fransuā Pirmā armijas virspavēlnieka, kuru allaž ielenca galminieku un lūdzēju pūlis; beidzot viņu ieveda pie konetabla.

Anns de Monmoransī, zem gadu nastas mazliet salīcis gara auguma vīrs, augstprātīgs, dzedrs, sausnējs, ar spriganu skatienu un atskabargainu valodu, allaž bija sliktā garastāvoklī un pastāvīgi īgņojās. Droši vien viņš justos pazemots, ja kāds redzētu viņu smejamies. Kā gan šis drūmais vecis varēja iepatikties simpātiskajam un laipnajam Francijas karalim? Acīmredzot izskaidrojums tam jāmeklē likumā par pretstatu pievilkšanos: Fransuā Pirmajam piemita apbrīnojama prasme atstāt labu iespaidu, un no viņa aizgāja apmierināti pat tie, kuru lūgumus viņš noraidīja; turpretī konetabls aizkaitināja pat tos, kuru lūgumus viņš izpildīja. Nebūdams apveltīts ar spožu talantu, viņš tomēr prata iedvest karalim uzticību ar savu karavīra nelokāmību un diktatora cienīgumu.

Kad Benvenuto iegāja pie viņa, konetabls, kā parasti, soļoja šurpu turpu pa istabu. Atbildot uz Čellīni sveicienu, viņš palocīja vienīgi galvu; pēc tam pēkšņi apstājās un, uzlūkodams apmeklētāju ar caururbjošu skatienu, noprasīja:

—    Kas jūs tāds esat?

—    Benvenuto Čellīni.

—    Jūsu nodarbošanās?

—    Es esmu karaļa zeltkalis, — Benvenuto atbildēja, izbrīnījies, ka viņam uzdod šādu jautājumu, kad viņš nosaucis savu vārdu.

—    Jā, jā, pareizi. Es jūs atceros, — konetabls norūca. — Un ko jūs vēlaties, mans dārgais? Gribat saņemt pasūtījumu? Ja tāds ir jūsu nāciena nolūks, tad es jūs brīdinu: jūs velti šķiežat laiku. Goda vārds, nesaprotu, kāpēc tagad visi kā uzburti uz mākslu. Tā ir gatavā sērga, kas vienīgi man nav pielipusi. Nē, skulptūra mani itin nemaz nesaista, msjē zeltkali. Piedāvājiet savus pakalpojumus kādam citam. Palieciet sveiks!

Benvenuto jau dzīrās iet prom.

—    Ak dievs, — konetabls turpināja, — neņemiet manu atteikumu tik ļoti pie sirds, galmā atliku likām mērkaķu, kas, atdarinādami karali, tēlo mākslas pazinējus, patiesībā no tās neko nesajēgdami. Kas attiecas uz mani, tad — iegaumējiet uz visiem laikiem — es atzīstu vienīgi karavīra amatu, un tāpēc, atklāti sakot, man simtkārt mīļāka ir ražena zemniece, kas katru gadu dzemdina bērnu, tas ir, dod valstij karavīru, nekā nožēlojams skulptors, kurš velti iznieko laiku, atliedams bronzas cilvēkus, no kuriem nav nekāda labuma, vienīgi lielgabali kļūst dārgāki.

—    Bet jūsu gaišība, — Benvenuto iebilda, noklausījies šo garo tirādi ar pašam neaptveramu pacietību, — es neesmu ieradies pie jums, lai runātu par mākslu, bet gan par goda lietu.

—    Tas ir pavisam kas cits. Kas tad jums vajadzīgs? Runājiet, tikai labi ātri!

—    Vai atceraties, jūsu gaišība, karalis reiz jūsu klātbūtnē apsolījās izpildīt jebkuru manu vēlēšanos, kad es būšu atlējis bronzā Jupitera statuju? Vina majestāte vēl lūdza jūs un kancleru Puajē atgādināt viņam šo solījumu gadījumā, ja tas viņam būtu piemirsies.

—    Atceros. Un kas tad ir?

—    Jūsu gaišība, tuvojas diena, kad es pazemīgi lūgšu, lai jūs atgādinātu karalim šo solījumu. Vai jūs to apsolāt?

—    Un tādēļ jūs traucējat mani, cienītais kungs? — konetabls iesaucās. — Jūs esat atnācis, lai lūgtu man darīt to, kas ir mans pienākums?

—    Jūsu gaišība!

—    Jūs esat nekauņa, msjē zeltkali. Tad ziniet, ka konetablam Annām de Monmoransī nav jāsaka, lai viņš rīkotos, kā godīgam cilvēkam jārīkojas. Karalis man lūdza atgādināt viņam doto solījumu, un — karalis lai neņem ļaunā — viņam vajadzētu biežāk tādā veidā nodrošināties. Labi, es izdarīšu to, lai arī mans atgādinājums viņa majestātei nebūtu pa prātam. Palieciet sveiks, msjē Čellīni, mani gaida citi pienākumi.

Pateicis šos vārdus, konetabls uzgrieza Benvenuto muguru un pamāja sulainim, lai tas ielaistu nākamo apmeklētāju.

Savukārt Benvenuto, atvadījies no konetabla, kura raupjā, bet atklātā izturēšanās viņam bija pa prātam, joprojām atrazdamies drudžaina satraukuma varā, joprojām tās pašas urdošās domas pārņemts, devās pie kanclera Puajē, kas dzīvoja turpat tuvumā pie Sentantuāna vārtiem.

Kanclers Puajē gan pēc ārējā izskata, gan pēc sava rakstura bija pilnīgs pretstats mūžīgi sadrūmušajam, itin kā olekti norijušām konetablam Annām de Monmo- ransī. Puajē bija laipns, asprātīgs, viltīgs; viss viņa augums, šķiet, bija iegrimis sermuļādās, no kurām rēgojās laukā vienīgi iesirma galva ar kailu pakausi, gudras, vērīgas acis, plānas lūpas un kalsnas, bālas rokas. Viņš, liekas, bija tikpat godprātīgs kā konetabls, toties atklātība viņam piemita krietni mazākā mērā.

Arī šeit Benvenuto bija spiests gaidīt kādu pusstundu. Taču viņš jau bija pieradis pie gaidīšanas: viņu vairs nevarēja pazīt.

—    Jūsu gaišība, — Čellīni sacīja, kad beidzot viņu ieveda kanclera kabinetā, — es atnācu, lai atgādinātu jums kādu solījumu, ko viņa majestāte man deva jūsu klātbūtnē, turklāt lūgdams jūs būt ne vien par liecinieku, bet arī par galvinieku.

—    Es saprotu jūs, meser Benvenuto, — Puajē viņu pārtrauca, — un, ja jums labpatīk, esmu ar mieru vajadzības gadījumā atgādināt to viņa majestātei; tomēr mans pienākums ir brīdināt jūs, ka no likuma viedokļa jums nav ne mazāko tiesību kaut ko pieprasīt, jo karalis devis jums solījumu mutiski, paļaudamies uz jūsu pieticību, un tam nav nekāda spēka tiesas un likuma priekšā; ja karalis izpildīs jūsu lūgumu, tad vienīgi aiz savas bruņnieciskās augstsirdības.

—    Tieši tāpat domāju arī es, jūsu gaišība, — Benvenuto atbildēja, — un lūdzu jūs neaizmirst vajadzīgajā brīdī pienākumu, ko karalis jums uzticējis, visu pārējo atstājot viņa majestātes ziņā.

—    Lieliski, — Puajē noteica, — tādā gadījumā varat pilnīgi paļauties uz mani, mans dārgais Čellīni.

Benvenuto aizgāja no kanclera, mazliet nomierinājies, taču asinis viņa dzīslās vēl aizvien kūsāja un rokas aizvien vēl drebēja kā drudzī. Domas, kuras bija sasaistījis tik ilgi sevī apslāpētais aizvainojums un dusmas, beidzot izlauzās brīvē; viņam vairs neeksistēja nedz laiks, nedz telpa: sparīgi soļodams pa ielu, Benvenuto gluži kā murgainā sapnī redzēja Stefānas gaišo tēlu, Rafaela del Moro darbnīcu, Santandželas cietoksni un Kolombu Mazās Nelas pils dārzā. Tai pašā laikā viņš sajuta ieplūstam sevī kādu pārdabisku spēku un viņam šķita, ka viņš lidinās augstu padebešos.

Tādā neparastā noskaņojumā Čellīni atgriezās Lielajā Nelas pilī.

Visi mācekļi, kā viņš bija piekodinājis, atradās savās vietās.

—    Bet nu, mani bērni, žigli pie darba! Sāksim atliet Jupiteru! — viņš sauca jau no darbnīcas sliekšņa.

—    Labdien, maestro, — sacīja Zaks Obrī, kas, jautri dungodams, ienāca darbnīcā tūlīt aiz Benvenuto Čellīni. — Vai tiešām jūs neredzējāt un nedzirdējāt mani? Jau krietnas piecas minūtes es sekoju jums un saucu jūs; jūs soļojāt tik ātri, ka esmu gluži aizelsies. Bet kas šeit noticis, kāpēc jūs visi esat tik drūmi kā tiesneši?

—    Uz lietuvi! Žiglāk, žiglāk! — Benvenuto turpināja, šķiet, itin nemaz neievērodams Zaķu Obrī. — Viss atkarīgs no tā, kā izdosies atliet skulptūru. Lai žēlīgais dievs stāv mums klāt! Ak, mans draugs, — viņš aprauti turpināja, uzrunādams gan mācekļus, gan Obrī. — Ak, mans dārgais Zak, ja tu zinātu, kas šeit bez manis noticis, cik nelietīgi viņi izmantojuši manu prombūtni!

—    Kas jūs tā sarūgtinājis, maestro? — Zaks Obrī vaicāja, viņu darīja nemierīgu Čellīni neparastais satraukums un mācekļu nomāktais izskats.

—    Vispirms, puiši, sanesiet labi daudz egļu malkas! Ņemiet vissausāko, zināt, to, kas sagatavota pirms pusgada. Bet noticis ir tas, mans krietnais Zak, ka mans Askānio ieslodzīts Šatlē cietoksnī un Kolomba, šī burvīgā meitene, prevo meita, kuru Askānio mīl, izzagta no Marsa statujas, kur es viņu slēpu, un atrodas pie savas niknākās ienaidnieces hercogienes d'Etampas. Bet mēs viņus izglābsim. Hei, hei! Kur tu skrien, Herman? Malka atrodas nevis pagrabā, bet pagalmā.

—    Askānio apcietināts! — Obrī iesaucās. — Kolomba nolaupīta!

—    Jā, kāds nelietīgs okšķeris izsekojis nelaimīgos bērnus un atklājis noslēpumu, ko es slēpu pat no jums, dājgais Zak. Bet gan es dabūšu rokā šo nelieti! … Veicīgāk, puiši, veicīgāk! Un tas vēl nav viss. Vari iedomāties, karalis vairs nevēlas mani redzēt, lai gan vēl nupat dēvēja mani par savu draugu. Tici nu cilvēku draudzībai! Lai gan patiesībā karaļi nav cilvēki, bet tikai karaļi. Visas manas pūles iekļūt Luvrā izrādījās veltīgas, mani nepielaida pie viņa majestātes, es nevarēju viņam pateikt ne vārda. Tad lai pasaka viņam visu mana statuja! Gatavojiet ātrāk veidni, mani draugi, nezaudēsim velti ne mirkli! Iedomājieties, šī briesmīgā sieviete tagad visādi pazemo nabaga Kolombu, šis nekrietnais prevo ņirgājas par mani, bet cietumsargi spīdzina Askānio! O, šīs briesmīgās vīzijas visu dienu rēgojas man acu priekšā, mans dārgais Zak! Es atdotu desmit gadus no savas dzīves, ja tikai kāds piekļūtu pie Askānio un uzzinātu no viņa noslēpumu, kas pakļautu manai varai augstprātīgo hercogieni; saproti, Zak, Askānio zina kādu svarīgu, ar hercogieni saistītu noslēpumu, ko cēlais jauneklis negribēja atklāt pat man. Un tomēr es savu panākšu! Nebēdājies, Stefāna, es aizstāvēšu tavu dēlu līdz pēdējam elpas vilcienam un izglābšu viņu! Jā, izglābšu! Ak, ja manās rokās nonāktu šis neģēlis, kas mūs nodevis, es nožņaugtu viņu pats savām rokām! Kaut man būtu lemts nodzīvot vēl trīs dienas, Stefāna, jo man ir tāda sajūta, ka uguns, kas dedzina manu dvēseli, kuru katru brīdi var aprīt arī manu miesu. O, vai tiešām es nomiršu, tā ari nepabeidzis Jupiteru? Pie darba, mani bērni! Ātrāk pie darba!

Jau sākumā, tiklīdz Benvenuto Čellīni bija pateicis pirmos vārdus, Zaks Obrī briesmīgi nobāla, jo tūdaļ nojauta, ka tieši viņš ir visu nelaimju cēlonis. Un, kamēr Čellīni runāja, Zaks aizvien vairāk un vairāk pārliecinājās, ka viņa nojauta bijusi pareiza. Acīmredzot izšķīries par kaut ko, viņš nemanīti nozuda, kamēr Čellīni, drebēdams kā drudzī, aizsteidzās kopā ar mācekļiem uz lietuvi.

— Pie darba, mani bērni, pie darba! — viņš sauca kā neprātīgs.

XXXI

PAR TO, CIK GRŪTI GODĪGAM CILVĒKAM NOKĻŪT CIETUMĀ

Nabaga Zaks Obrī izgāja no Nelas pils, būdams galīgi izmisis: nebija vairs nekādu šaubu, ka viņš pats, lai arī neviļus, izpaudis Askānio noslēpumu. Bet kas savukārt bija nodevis viņu? Tas, protams, nevar būt cēlais augstmanis, kura vārdu Zaks nezināja. Viņš taču ir muižnieks! Drīzāk aizdomas varēja krist uz blēdīgo Anrī, bet iespējams arī, ka tas būs bijis Robēns vai Šarlo, vai arī Gi- joms. Patiesību sakot, nabaga Zaks pats nezināja, ko lai domā. Atrast vainīgo gandrīz nebija iespējams, jo pļāpīgais students bija izstāstījis savu nakts piedzīvojumu kādiem desmit tuvākajiem draugiem. Un kāda gan jēga būtu meklēt vainīgo? Galvenais, īstais un vienīgais nodevējs taču bija viņš pats, Zaks Obrī! Jā, viņš bija tas nelietīgais okšķeris, kuru Benvenuto bija gatavs nožņaugt pats savām rokām. Viņam vajadzēja glabāt nejauši atkiāto drauga noslēpumu pašos sirds dziļumos, bet viņa lunkanā mēle to bija visiem izpļāpājusi, un tagad viņa dēļ tik ļoti cieta Askānio, kuru viņš mīlēja kā brāli. Aiz niknuma Zaks plēsa sev matus, dauzīja ar dūrēm krūtis, lamāja sevi pēdējiem vārdiem un tomēr neatrada pietiekami spēcīgus vārdus, lai nosodītu, kā pienākas, savu kauna darbu.

Sirdsapziņas pārmetumi bija tik mokoši un izmisums tik liels, ka Zaks Obrī varbūt pirmo reizi mūžā sāka nopietni domāt. Patiešām, lai arī viņš izrautu visus savus matus un paliktu plikgalvis, lai arī viņš sadauzītu sevi zili melnu un nomirtu aiz sirdsapziņas ēdām, viņa draugam Askānio tik un tā no visa tā nekļūtu vieglāk, tālab jāmēģina par katru cenu vērst par labu nodarīto ļaunumu, nevis velti jāzaudē dārgais laiks.

Godīgajam Zakam bija iespiedušies atmiņā Benvenuto vārdi: «Es atdotu desmit gadus no savas dzīves, ja tikai kāds piekļūtu pie Askānio un uzzinātu no viņa noslēpumu, kas pakļautu manai varai augstprātīgo hercogieni.» Un, kā mēs jau teicām, pretēji savam ieradumam Zaks nodevās pārdomām un nonāca pie secinājuma, ka viņam vispirms jāiekļūst Šatlē cietoksnī. Gan jau tur viņš dabūs rokā arī Askānio.

Iekļūt cietumā kā apmeklētājam, kā to bija gribējis Benvenuto, nav ko domāt, turklāt Zaks Obrī nejutās tik pašpārliecināts, lai cerētu uz panākumiem tur, kur bija cietis neveiksmi pats Čellīni. Taču, ja nav iespējams iekļūt cietumā kā apmeklētājam, tad nekas nav vieglāk — tā vismaz Zakam šķita — kā nonākt tur kā arestantam; pēc tam kad viņš būs sastapies ar Askānio, kad Askānio būs uzticējis viņam savu noslēpumu un Šatlē cietoksnī vairs nebūs ko darīt, viņš iznāks no turienes laukā un izstāstīs Benvenuto Čellīni tik svarīgo noslēpumu, par ko viņš prasīs nevis desmit dzīves gadus, kurus mākslinieks bija gatavs ziedot, bet gan piedošanu par neapzināto nodevību. \

Priecādamies par savu bagāto iztēli un izjuzdams lepnumu par upurēšanos drauga labā, viņš devās uz Satlē.

«Bet tagad visu pamatīgi apsvērsim, lai neizdarītu kādu jaunu muļķību,» Žaks Obrī prātoja pa ceļam uz karsti ilgoto cietumu. «Viss notikušais man liekas tikpat sarežģīts kā Zervēzas šķetere, kuru viņa liek man turēt, kad es alkstu viņu apkampt. Taču mēģināsim noskaidrot visu pēc kārtas. Askānio iemīlējis prevo meitu Kolombu. Skaidrs. Uzzinājis, ka prevo gatavojas viņu izprecināt grāfam d'Orbekam, Askānio nolaupa savu iemīļoto. Brīnišķīgi! Pēc tam, nezinādams, kur lai liek daiļo meiteni, viņš paslēpj to Marsa galvā. Lieliski! Nudien, labāku paslēptuvi meklēdams neatradīsi, un ja vien nebūtu gadījies tāds lops,.. Bet labāk turpināsim: gan vēl pagūšu sevi nosodīt. Kā redzams, vadīdamies pēc maniem norādījumiem, prevo atrada meitu un apcietināja Askānio. Tātad iznāk, ka es esmu divkāršs lops. Taču šeit šķetere vēl vairāk sarežģās. Kāda loma ir hercogienei d'Etampai? Kāpēc viņa ienīst Kolombu, kuru visi mīl? Kāpēc? A, nojaušu! Kad darbnīcā kāds ierunājas par hercogieni, mācekļi ķiķina, bet Askānio mulst… Skaidrs, hercogiene d'Etampa nav vienaldzīga pret Askānio un, protams, ienīst savu sāncensi. Zak, mīļais draudziņ, tu esi nicināms nelietis un tomēr esi zēns, kas trāpa mērķī. Bet kā Askānio uzzinājis noslēpumu, kas var pazudināt hercogieni? Kāpēc Čellīni vienā gabalā blakus karaļa vārdam min kaut kādu Stefānu? Un kāpēc viņš kā pagāns pastāvīgi piesauc kaut kādu Jupiteru? Lai velns mani parauj, ja es no visa tā kaut ko saprotu! Bet nav arī ko galvu lauzīt. Askānio kamerā es tikšu pie skaidrības; galvenais ir iekļūt šai kamerā. Kā rīkoties tālāk, izdomāšu pēc tam.»

Nonācis pie Šatlē cietokšņa, Žaks Obrī sāka no visa spēka dauzīt vārtus. Lodziņš atvērās, un cietumsargs rupjā balsī jautāja, ko viņš vēlas.

—    Es vēlos kameru jūsu cietumā! — Žaks drūmi atbildēja.

—    Kameru?'— cietumsargs brīnījās.

—    Jā, kameru, vistumšāko un visšaurāko, lai gan, patiesību sakot, arī tā man būtu pārāk laba.

—    Kāpēc?

—    Tāpēc, ka es esmu briesmīgs noziedznieks.

—    Kādu noziegumu jūs esat pastrādājis?

«Patiešām, kādu noziegumu es būtu pastrādājis?» Žaks

jautāja pats sev, jo nebija iepriekš izdomājjs kādu iespaidīgu noziegumu.

Lai gan nabaga Zaks nupat bija izteicis sev komplimentus, viņš tomēr nevarēja lepoties ar apsviedīgu domāšanu, tālab ātrumā nespēja izgudrot neko labāku kā atkārtot cietumsarga jautājumu:

—    Kādu noziegumu?

—    Jā, kādu? — cietumsargs pārvaicāja.

—           Uzminiet, — Zaks sacīja, klusībā apsvērdams: «Šim cietumsargam taču jāpārzina noziegumi labāk par mani. Lai viņš tos uzskaita, bet es izraudzīšos ko piemērotu.»

—    Vai esat kādu noslepkavojis?

—           Vai prāts! '— Zaks sašuta, jau iedomājoties vien, ka viņu uzskata par slepkavu. — Par ko jūs mani turat, draudziņ?

—           Tad laikam jūs esat ko nozadzis? — cietumsargs turpināja.

—    Nozadzis! Tā tik vēl trūka!

—           Ko tad galu galā jūs esat pastrādājis? — cietumsargam jau zuda pacietība. — Tas vēl par maz, ja kāds nosauc sevi par noziedznieku, ir jāpasaka, kāds noziegums izdarīts.

—           Bet ja es pats apgalvoju, ka jūsu priekšā stāv nelietis, zemisks nelietis, kuru vajag uzvilkt uz moku rata vai uzraut pie karātavām!

—           Vajadzīgs noziegums. Noziegums, — cietumsargs bezkaislīgi atkārtoja.

—           Noziegums? Tad klausieties! Es esmu nodevis draugu.

—           Vai tas kāds noziegums? Palieciet sveiks, — cietumsargs atbildēja un aizcirta lodziņu.

—           Tas nav noziegums? Pievilt draugu nav noziegums? Kas tad tas ir pēc jūsu domām?

Un, pakampis āmuru, Zaks Obrī sāka vēl negantāk zvetēt pa vārtiem.

—           Kas tur notiek? —aiz vārtiem jautāja kāds trešais, kas nupat bija pienācis.

—           Kaut kāds ārprātīgais grib iekļūt Šatlē, — cietumsargs atbildēja.

—           Ja tas ir ārprātīgais, tad viņš jānogādā uz slimnīcu, nevis jāsēdina cietumā.

—           Uz slimnīcu! — Zaks ierēcās, bēgdams prom, ko kājas nes. — Velns parāvis! Man jāiekļūst Šatlē cietumā, nevis slimnīcā! Lai sūta uz turieni ubagus un kropļus, nevis cilvēku, kuram kabatā skan trīsdesmit Parīzes sū. Uz slimnīcu! Kā gan pasaule pacieš tādus prātvēderus kā šis cietumsargs, kas apgalvo, ka piekrāpt draugu nav noziegums! Tātad, lai izpelnītos godu nokļūt cietumā, kāds jānogalina vai jāapzog. Bet ja nu… kāpēc es nevarētu pavest kādu jaunu meiteni? Tas nemaz nav tik apkaunojoši. Jā, bet kādu meiteni? Zervēzu?…

Par spīti rūpēm un raizēm, students sāka skaļi smieties.

—     Sacīts — darīts! — Zaks izlēma. — Tas gan nav noticis, taču tikpat labi varēja notikt. Urrā! Noziegums rokā: es esmu pavedis Zervēzu.

•Un Zaks Obrī steidzīgi devās uz māju, kurā dzīvoja jaunā šuvēja, vienā elpas vilcienā uzskrēja augšā pa kāpnēm, kurām bija vismaz sešdesmit pakāpienu, un kā viesulis iedrāzās istabā, kur piemīlīgā grizete, tērpusies vieglā rītakleitā, gludināja savas blūzītes.

—    Ak, — viņa koķeti iekliedzās. — Ak, msjē, kā jūs mani pārbiedējāt!

—    Zervēza, mana mīļā Zervēza, — Zaks Obrī sauca, mēģinādams apskaut savu mīļoto, — tu vienīgā vari mani glābt, dārgumiņ!

—    Pagaidiet, mirklīti pagaidiet! — Zervēza attrauca, aizsargādamās ar gludekli gluži kā ar vairogu. — Sakiet labāk, blandoņa tāds, — kur jūs bijāt pazudis veselas trīs dienas?

—    Es esmu vainīgs, Zervēza, es esmu noziedznieks! Bet es tevi mīlu, jo, nokļuvis nelaimē, steidzos vispirms pie tevis. Es atkārtoju, Zervēza, tev ir mani jāglābj!

—    Tā, tā, saprotu, jūs piedzērāties kādā krodziņā un uzsākāt kautiņu, tālab jūs meklē, lai ietupinātu cietumā. Un nu jūs skrienat pie savas pamestās Zervēzas, lai lūgtu viņai patvērumu. Nē, cienītais kungs, dodieties uz cietumu un lieciet mani mierā!

—    Tā ir mana karstākā vēlēšanās, drostaliņ, es gribu iekļūt cietumā, bet pretīgie cietumsargi mani nelaiž iekšā.

—     Žēlīgais dievs! Zak, vai tik tu nebūsi šķīries no prāta? — Zervēza noprasīja, izrādīdama vismaigāko līdzjūtību.

—    Ari viņi sacīja, ka es esmu ārprātīgs, un gribēja aizvest mani uz slimnīcu, lai gan man par katru cenu jātiek Šatlē.

—    Šatlē? Kāpēc tieši tur, Obrī? Šatlē ir briesmīgs cietums. Stāsta, ka tur esot daudz vieglāk ietikt iekšā nekā izkļūt laukā.

—            Un tomēr man tur jātiek! — Zaks iesaucas. — Tas ir nepieciešami! Tikai tā es varu viņu glābt.

—     Ko glābt?

—    Askānio. ,

—           Kā, Askānio? Šo skaisto jaunekli, jūsu drauga Benvenuto mācekli?

—           To pašu, Zervēza. Viņu ieslodzīja Šatlē, un tas noticis manas vainas dēļ.

—    Jēzus Kristus!

—           Un tāpēc, — Zaks sacīja, — man jāiekļūst cietuma un jāizglābj viņš.

—    Bet par ko tad viņu ieslodzījuši?

—           Par to, ka viņš iemīlējis prevo meitu, par to, ka viņš to pavedis.

—    Nabaga jauneklis! Vai tad tāpēc liek cietumā?

—           Liek gan, Zervēza. Jel saproti: viņš paslēpa meiteni, bet es atklāju paslēptuvi un kā pēdīgais mūlāps, kā neģēlis, kā zemisks nodevējs izpļāpāju par to visiem.

-Žervēza iesaucās-Tikai ne man!

Pazīstu es jūsu gājienus, msjē.

—    Vai tad es nebūtu tev neko stāstījis?

—            Jūs neesat teicis man ne vārdiņa! Jūs esat runīgs kaut kur citur, bet, kad atnākat šurp, tad to vien zināt kā skūpstīties, dzert un gulēt; jūs nekad nerunājat ar mani kā cilvēks. Bet jums derētu zināt, msjē, ka sievietes mīl patērzēt.

—            Bet ko mēs patlaban ar tevi darām, drostaliņ? — Zaks iebilda. — Man šķiet, ka mēs tērzējam.

—    Tas ir tāpēc, ka esmu jums vajadzīga.

—            Tiesa kas tiesa, tu varētu izdarīt man lielu pakalpojumu.

—    Kādu?

—    Pateikt, ka esmu tevi pavedis.

—    Un kā vēl, protams, ka esi pavedis, viltnieks tāds!

—           Es? — Zaks Obrī izbrīnījies iesaucās. — Es esmu tevi pavedis, Zervēza?

—           Kā tad, jūs nekaunīgi savaldzinājāt mani, msjē, ar saldām runām un melīgiem solījumiem.

—    Ar saldām runām un melīgiem solījumiem?

—           Kā tad. Vai jūs neteicāt man, ka es esmu visskaistākā meitene Senžermēndeprē priekšpilsētā?.

—    Arī tagad es saku to pašu.

—           Vai jūs neapgalvojāt, ka nomirsiet aiz bēdām, ja es jūs nemīlēšu?

—           Vai tiešām es būtu to sacījis? Dīvaini, nevaru nekādi atcerēties.

—           Un vēl teicāt — ja es jūs iemīlēšu, jūs precēsieties ar mani.

—    Nē, Zervēza, to es nekad neesmu teicis. Nekad!

—    Esat gan, msjē!

—           Nekad, nekad, nekad, Zervēza! Mans tēvs lika man zvērēt, kā Hamilkars savā laikā bija licis Hanibalam.

—    Ko zvērēt?

—    To, ka es nomiršu vecpuisī tāpat kā viņš.

—           Ak, es nelaimīgā! — Zervēza iekliedzās, izplūzdama asarās, jo viņa, kā jau sieviete, allaž varēja sākt raudāt vajadzīgajā brīdī. — Tādi jau ir tie vīrieši, dod solījumus un tūdaļ tos aizmirst, tiklīdz nabaga meitene ir pavesta. Tad arī es zvērēšu, ka nekad vairs neuzķeršos uz āķa.

—           Un pareizi vien darīsi, Zervēza, — students sacīja pamācošā tonī.

—           Vai pasaulē maz ir taisnība! — grizete turpināja. — Zagļiem, laupītājiem un blēžiem izdomāti visādi likumi, bet tādiem neliešiem, kas krāpj nabaga meitenes, nav nekāda soda!

—           Arī tādiem ir savs sods, Zervēza, — Zaks Obrī iebilda.

—    Tiešām?

—            Protams! Nabaga Askānio ieslodzīja Šatlē cietumā vienīgi tāpēc, ka viņš bija savaldzinājis Kolombu.

—           Dabūja, ko pelnījis, — atbildēja Zervēza, kurai zaudētais gods neko daudz nerūpēja, iekāms viņa nebija pārliecinājusies, ka Zaks Obrī pat nedomā dot viņai pretī kā atlīdzību savu uzvārdu. — Jā, dabūja, ko pelnījis, un jūs arī derētu ietupināt Šatlē kopā ar viņu.

—           Ak dievs! — students iesaucās. — Tieši to jau es vēlos, un, kā jau sacīju, mīļā Zervēza, es ceru šai ziņā uz tavu palīdzību.

—    Uz manu palīdzību?

—    Jā.

—    Jūs smejaties pār mani, nepateicīgais.

—    Es nesmejos, Zervēza. Ja vien tev būtu drosme.,,

—     Kāda drosme?

—    Nosūdzēt mani tiesnesim.

—     Par ko?

—    Par to, ka esmu tevi pavedis. Bet tu jau baidies.

—           Kas man ko baidīties? — Zervēza apvainojusies iesaucās. — Kas man ko baidīties sacīt patiesību!

—    Tev būs jādod zvērests, Zervēza.

—    Kas tur sevišķs!

—    Un tu apzvērēsi, ka esmu tevi piekrāpis?

—    Jā, jā, tūkstoškārt!

—           Tad viss kārtībā. — Zaks kļuva priecīgs. — Bet es baidījos, ka tu nebūsi ar mieru. Zvērests taču nav joka lieta.

—           Kaut vai tūlīt došu zvērestu, lai tik ietupinātu jūs Šatlē, msjē!

—    Lieliski!

—    Tur jūs satiksiet savu Askānio.

—    Brīnišķīgi!

—           Tur jums būs pietiekami daudz laika, lai kopā nožēlotu grēkus.

—    Tieši pēc tā es ilgojos!

—    Bet kur lai atrodu tiesnesi?

—    Tiesu pilī.

—    Es dodos turp.

—    Ejam kopā, Zervēza!

—           Jā, jā, kopā; ceru, ka uz sodu jums nebūs ilgi jāgaida.

—           Atbalstieties uz manas rokas, Zervēza! — Zaks Obrī piedāvāja.

—    Ejam, msjē! — grizete noteica.

Un viņi abi devās uz tiesu pili gluži kā parastajā svētdienas pastaigā uz Prēoklēru vai Monmartru.

Taču, tuvojoties Temīdas templim, kā Zaks Obrī augstā stilā dēvēja Parīzes tiesu, Zervēzas solis kļuva aizvien gausāks; tiesu pilī viņa tik tikko uzkāpa augšā pa kāpnēm, bet pie tiesneša durvīm viņas kājas atsacījās klausīt un Zervēza ar visu augumu uzgūla Zaķa rokai.

—    Kas ir, drostaliņ, vai nobijies? — Zaks apvaicājās.

—           Nē, — Zervēza atbildēja, — es tikai kautrējos no tiesneša.

—           Kas tur ko kautrēties, viņš ir tāds pats cilvēks kā citi.

—    Jā, bet viņam būs viss jāizstāsta…

—    Un izstāstīsi ar, kas tur pavisam,

—    Zvērests arī būs jādod.

—     Dosi ari zvērestu.

—    Žak, vai tu droši zini, ka esi mani pavedis?

—    Velns parāvis, protams! Vai tad tu pati to neteici?

—           Teicu jau, teicu, bet tagad tas viss man rādās gluži citādi nekā mājās.

—    Ejam, ejam! Tā jau es domāju, ka tu nobīsies.

—            Žak, mīļais, — Žervēza lūdzās, — ved mani atpakaļ uz mājām!

—    Ak, Žervēza, Žervēza, tu taču man solīji!

—           Žak, dārgumiņ, es vairs nekad tev nepārmetīšu, es vairs nerunāšu par to. Es iemīlēju tevi tāpat vien, tāpēc ka tu man patiki.

—           Ejam, ejam! — Žaks vedināja. — Ne velti es bažījos, ka tu nobīsies; tagad ir par vēlu.

—    Kāpēc par vēlu?

—     Tu gāji, lai nosūdzētu mani, tad arī dari to.

—           Neparko, Žak, neparko! Tu neesi mani pavedis, Žak, es pati tevi valdzināju.

—    Ejam! — students iesaucās.

—            Turklāt, — Žervēza piebilda, nodurdama acis, — esmu pavesta tikai vienu reizi.

—     Kā tā, vienu reizi?

—    Jā, es mīlu pirmo reizi.

—           Vai tiešām tu gribi man iestāstīt, ka neesi nekad mīlējusi!

—     Žak, ved mani mājās!

—            Nekā nebij! — attrauca Žaks, kuru kaitināja gan Zervēzas spītība, gan atteikšanās iemesls. — Nē un vēlreiz nē!

Un viņš pieklauvēja pie tiesneša durvīm.

—     Ko tu dari? — Žervēza iekliedzās.

—    Pati redzi: es klauvēju.

—    Nāciet iekšā! — aiz durvīm atskanēja dobja balss.

—           Es negribu iet, negribu! — Žervēza pūlējās izrauties no ŽaKa rokām.

—            Nāciet iekšā! — tā pati balss atkārtoja nu jau daudz tuvāk.

—           Žak, laid mani vaļā, citādi es kliegšu, — Žervēza sacīja.

—           Nāciet taču iekšā! — trešo reizi atkārtoja tā pati balss gandrīz turpat blakus.

Tai pašā mirklī durvis atvērās.

—     Ko jūs vēlaties? — jautāja kalsns, melnās drānās tērpies gara auguma vīrietis, no kura skatiena vien Žervēza sāka drebēt kā apšu lapa.

—     Šī jaunava, — Žaks Obrī sacīja, — ieradusies pie jums, lai apsūdzētu kādu ļaundari, kas viņu pavedis.

Un viņš iestūma Zervēzu tumšā, netīrā un pretīgā istabā, kas vienlaikus bija gan kabinets, gan uzgaidāmā telpa. Durvis tūdaļ aizcirtās gluži kā slazds.

Žervēza vāri iekliedzās aiz bailēm un pārsteiguma un drīzāk nokrita nekā apsēdās uz ķebļa, kas stāvēja pie sienas.

Bet Žaks Obrī, baidīdamies, ka meitene varētu saukt viņu pie sevis, skriešus devās prom pa gaiteņiem, kas bija pazīstami vienīgi rakstvežiem un prāvniekiem; nokļuvis Senšapelas baznīcas pagalmā, jau mierīgākā solī viņš aizgāja līdz Senmišela tiltam, pa kuru Žervēzai noteikti vajadzēja nākt atpakaļ uz mājām.

Pēc pusstundas viņa tiešām parādījās.

—    Nu, kā veicās? — Obrī vaicāja, piesteigdamies pie Zervēzas.

—    Ak, Žak, tu piespiedi mani melot! — grizete atbildēja. — Bet es ceru, ka dievs man piedos, jo darīju to ar labu nolūku.

—    Es uzņemos tavu grēku uz savas sirdsapziņas, —- Obrī atteica. — Stāsti — kā tev gāja?

—     Es pati lāgā nezinu, — Žervēza atbildēja. — Man bija tik ļoti kauns, ka es pat neatceros, par ko mēs runājām. Tiesneša kungs man uzdeva dažādus jautājumus, bet es atbildēju «jā» vai «nē», nejūtos pat īsti droša, vai neesmu ko saputrojusi.

—    Nelaimīgā! — Žaks Obrī iesaucās. — Ka tik neesi pateikusi, ka nevis es esmu tevi pavedis, bet gan tu mani!

—    Nu nē, — Žervēza iebilda, — es nedomāju, ka būtu tik ļauni.

—    Vai viņi vismaz pierakstīja manu adresi, lai izsauktu mani uz tiesu? — students noprasīja.

—    Jā, es iedevu viņiem adresi, — Žervēza nočukstēja.

—    Tad viss kārtībā, — Obrī atviegloti nopūtās. — Bet tālākais lai notiek, kā dievs vēlējis.

Aizvedis Zervēzu uz mājām un nomierinājis viņu kā mācēdams — ka viņai nav ko pārmest sev par nepatiesas liecības došanu —, Zaks Obrī atstāja mīļoto pilns paļāvības, ka liktenis viņam būs labvēlīgs.

Patiešām — vai nu tas bija likteņa pirksts vai ari tīrā nejaušība, bet nākamajā rītā Zaks Obrī saņēma uzaicinājumu ierasties tiesā.

Un tāds bija taisnās tiesas spēks, ka, lasīdams papī- rīti, pēc kura bija tik ļoti ilgojies, Zaks Obrī neviļus sajuta pārskrienam tirpas pār muguru. Taču mūsu studentam par godu tūdaļ jāpiebilst, ka cerības ieraudzīt Askānio un vēlēšanās izpestīt draugu no nelaimes, kādā viņš bija to iegrūdis, drīz vien palīdzēja pārvarēt vājuma brīdi.

Uz tiesu Žaks bija uzaicināts pulksten divpadsmitos, bet tobrīd pulkstenis rādīja tikai deviņi; viņš aizsteidzās pie Zervēzas, kuru sastapa tikpat satrauktu kā iepriekšējā dienā.

—    Nu, kā? — viņa apvaicājās.

—           Skaties! — Zaks Obrī attrauca, triumfējoši rādīdams burtu ķeburiem aprakstīto papīrīti. *

—    Kad jums jāierodas tiesā?

—    Pulksten divpadsmitos. Neko vairāk es neizburtoju.

—    Jūs pat nezināt, par ko jūs apvaino?

—            Droši vien par to, ka esmu tevi pavedis, manu dros- taliņ.

•— Bet jūs neaizmirstiet, msjē, ka pats piespiedāt mani dot šādu liecību!

—           Protams, ka neaizmirsīšu. Esmu gatavs apzvērēt, ka tieši tā tas bija, pat tai gadījumā, ja tev ienāktu prātā visu noliegt.

—           Tātad jūs nedusmojaties uz mani par to, ka es jums paklausīju?

—    Gluži otrādi, es vienmēr būšu tev gaužām pateicīgs.

—    Lai notiktu kas notikdams?

—    Lai notiktu kas notikdams.

—           Es pateicu to visu vienīgi tāpēc, ka jūs mani piespiedāt.

—    Protams.

—           Un, ja aiz pārbīļa esmu sarunājusi ko aplamu, vai jūs man piedosiet?

—           Ne tikai piedošu, mana mīlā, mana dievišķā Zervēza, bet esmu jau piedevis iepriekš.

—           Ak! — Zervēza nopūtās. — Ak, viltniek, ar šādiem vārdiem jūs dzenat mani pazušanā!

Kā lasītājs tagad skaidri redz, par to, ka Zervēza tikusi pavesta, vairs nevar būt nekādu šaubu.

Bija jau ceturksnis uz divpadsmitiem, kad Zaks atguvās, ka pulksten divpadsmitos viņam jābūt tiesā. Viņš atvadījās no Zervēzas un izmetās pa galvu pa kaklu uz ielas, jo līdz tiesas namam bija labs gabals, ko iet. Tieši divpadsmitos Zaks pieklauvēja pie tiesneša durvīm.

—    Nāciet iekšā! — noteica tā pati dobjā balss.

Zaks nelika sevi divreiz lūgt, plati smaidīdams, lepni paceltu galvu, cepuri uz vienas auss viņš iegāja pie melnās drānās tērptā vīra.

—    Jūsu vārds? — vīrs noprasīja.

—    Žaks Obrī.

—    Nodarbošanās?

—    Students.

—    Ko jūs esat izdarījis?

—    Es pavedu jaunu meiteni.

—           Ak jā! Par jums vakar bija atnākusi sūdzēties Žer … Žer …

—    Žervēza Pereta Popīno.

—    Pareizi. Sēdieties un gaidiet savu kārtu!

Žaks apsēdās, kā melnās drānās tērptais vīrs bija licis, un sāka pacietīgi gaidīt.

Uzgaidāmajā istabā jau sēdēja kādi pieci vai seši dažāda vecuma un dčtžāda stāvokļa vīrieši un sievietes, un, tā kā viņi bija ieradušies pirms Zaķa Obrī, tad viņus, protams, arī pirmos sauca tiesas priekšā. Daži iznāca no tiesu zāles bez apsardzes, kā redzams, apsūdzībai pret viņiem trūka pierādījumu, citi — žandarma vai divu prevo sardzes vīru pavadībā. Pēdējos Zaks Obrī uzlūkoja ar skaudību, jo viņus taču veda uz Šatlē, kur viņš tik ļoti alka nokļūt.

Beidzot pasauca arī studentu Zaķu Obrī.

Žaks tūdaļ strauji pietrūkās kājās un iesteidzās tiesneša kabinetā ar tik apmierinātu sejas izteiksmi, itin kā stāšanās tiesas priekšā būtu jo patīkama izklaidēšanās.

Kabinetā sēdēja divi ierēdņi: viens no viņiem (pirms īsa brīža Žakam Obrī tas, šķiet, liktos gluži neiespējami) bija vēl garāks, vēl melnāks un vēl kārnāks nekā drūmais vīrs uzgaidāmajā telpā, tas bija sekretārs; otrs — maziņš, resns, apaļš cilvēciņš ar spriganām ačelēm, smaidā savilktām lūpām un jautru sejas izteiksmi — bija tiesnesis.

ŽaKa un tiesneša skatieni sastapās, un students pēkšņi sajuta pret šo cienījamo varasvīru tik lielas simpātijas, ka gandrīz vai paspieda viņam roku.

—           He, he, he! Tātad jūs esat tas jaunais cilvēks? — tiesnesis jautāja, vērīgi uzlūkodams studentu.

—           Man jāatzīstas, meser, ka tas tiešām tā ir, — Žaks Obrī atbildēja.

—           Kā redzu, jūs esat veikls zellis, — tiesnesis turpināja. — Bet tagad, msjē krāpniek, ņemiet krēslu un apsēdieties!

Žaks apsēdās, pārmetis vienu kāju pāri otrai, un apmierināts izrieza krūtis.

—           Tā! — tiesnesis sacīja, berzēdams rokas. — Un tagad, sekretāra kungs, sameklējiet mums sūdzētājas liecību.

Sekretārs piecēlās un, pateicoties savam garajam augumam, saliecies līkumā, viegli aizsniedza galda pretējo malu un izņēma no papīru kaudzes Zaķa Obrī lietu.

—    Te tā ir, — viņš sacīja.

—    Kā sauc sūdzētāju? — tiesnesis noprasīja.

—    Žervēza Pereta Popīno, — sekretārs atbildēja.

—           Tā pati jau būs, — students noteica, pamādams ar galvu.

—           Nepilngadīga, — sekretārs turpināja, — deviņpadsmit gadus veca.

—    Oho! Nepilngadīga! — Obrī iesaucās.

—    Tie ir viņas vārdi.

—           Nabaga Žervēza! — students nomurmināja. — Taisnību vien viņa sacīja, ka aiz mulsuma sarunājusi visādas blēņas, pati taču man atzinās, ka viņai ir divdesmit divi. Un še tev — deviņpadsmit!

—           Tātad, brašo zēn, — tiesnesis sacīja, — jūs apvaino par to, ka esat pavedis nepilngadīgu meiteni. He, he, he!

—           He, he, he! — Obrī atkārtoja, pieskaņodamies tiesneša jautrajam tonim.

—           Ar vainu pastiprinošiem apstākļiem, — sekretārs turpināja griezīgā balsī, kas tik ļoti atšķīrās no tiesneša un studenta priecīgajām balsīm.

—           Ar vainu pastiprinošiem apstākļiem, — tiesnesis atkārtoja.

—           Sasodīts! — Žaks Obrī attrauca. — Es labprāt gribētu zināt šos vainu pastiprinošos apstākļus.

—           Tā kā sūdzētāja sešus mēnešus palika nepieejama, lai kā apsūdzētais pūlējās viņu apvārdot un pavest…

—           Sešus mēnešus? — Žaks iebilda. — Piedošanu, sekretāra kungs, manuprāt, tā ir kļūda.

—           Jā, sešus mēnešus, msjē, tā še rakstīts, — melnās drānās tērptais vīrs atteica tonī, kas necieta iebildumus.

—           Labi, lai būtu seši mēneši, — Žaks Obrī atteica, — kaut gan patiesībā Žervēzai vajadzēja sacīt…

—           Minētais Zaks Obrī, aizkaitināts par Zervēzas vienaldzību, izteica viņai draudus …

—    Oho! — Zaks neizturēja.

—    Oho! — tiesnesis atsaucās.

—           Taču minētā Zervēza Pereta Popīno, — sekretārs turpināja, — izturējās tik cēli un drosmīgi, ka nekauņa nožēloja savu rīcību un lūdza piedošanu.

—    Ak vai! — Obrī nomurmināja.

—    Ak vai! — tiesnesis piebalsoja.

—           Nabaga Žervēza! — paraustījis plecus, students sacīja pats sev. — Kur gan viņai bija prāts!

—           Tomēr šī nožēla nebija nekas cits kā izlikšanās, — sekretārs turpināja. — Par nelaimi, sūdzētāja savā naivumā un sirdsskaidrībā noticēja šai nožēlai, un kādu vakaru, kad viņa neapdomīgi piekrita kopā ar apsūdzēto ieturēt vakariņas, minētais Žaks Obrī pielēja viņas ūdens glāzē…

—    Ūdens glāzē? — students pārtrauca runātāju.

—           Sūdzētāja apgalvo, ka nekad nav dzērusi vīnu, — sekretārs turpināja. — Minētais Žaks Obrī ielēja viņas ūdens glāzē kādu reibinošu dzērienu.

—           Vai jūs nevarētu man pateikt, sekretāra kungs, — students neizturēja, — ko jūs tur, velns parāvis, lasāt?

—    Sūdzētājas liecību.

—    Neticami! — Žaks iebilda.

—    Vai tur tā rakstīts? — tiesnesis noprasīja.

—    Tā tur rakstīts, — sekretārs apstiprināja.

—    Turpiniet!

«Nudien,.» Žaks Obrī nodomāja, «jo smagāka būs mana vaina, jo lielākas izredzes nonākt Šatlē cietoksnī pie Askānio.»

—           Lai notiek, es viņu apreibināju. Turpiniet, sekretāra kungs!

—           Tātad jūs atzīstat sevi par vainīgu? — tiesnesis noprasīja.

—    Atzīstu, — students atbildēja.

—           Kāds blēdnieks! — tiesnesis skaļi iesmējās, berzēdams rokas.

—           Tādā kārtā, — sekretārs turpināja, — nabaga Žervēza, nebūdama vairs pie skaidras saprašanas, atzinās savam pavedējam, ka viņa to mīl.

—    Ak! — Žaks iesaucās.

—           Laimīgais! — tiesnesis nomurmināja, ačelēm iedzirkstoties.

—           Bet visā šai liecībā, — Žaks Obrī iebilda, — nav neviena patiesa vārda!

—    Jūs noliedzat savu vainu?

—    Protams.

—           Rakstiet, — tiesnesis sacīja, — apsūdzētais apgalvo, ka viņš nav vainīgs nevienā nodarījumā, ko viņam piedēvē.

—           Pagaidiet, pagaidiet! — students iesaucās, savā prātā apsvēris, ka, noliegdams savu vainu, viņš nekad nenokļūs cietumā.

—    Tātad jūs visu nenoliedzat? — tiesnesis noprasīja.

—           Man jāatzīstas, ka liecībā ir sava daļa patiesības, taču nevis izklāstā, bet gan lietas būtībā.

—           O, ja reiz esat atzinies, ka devāt meitenei reibinošu dziru, — tiesnesis sacīja, — jūs itin labi varētu atzīt arī visu tālāko.

—           Lai notiek, — Žaks attrauca, — ja reiz esmu atzinies, ka devu meitenei reibinošu dziru, es atzīstos, sekretāra kungs, es atzīstos… Kaut gan patiesībā, — viņš čukstus turpināja, — Žervēzai vajadzēja sacīt…

—    Bet tas vēl nav viss… — sekretārs viņu pārtrauca.

—    Kā! Vēl nav viss!

—           Noziegumam, ko apsūdzētais izdarījis attiecībā pret jaunavu Žervēzu, ir bēdīgas sekas. Nabaga Žervēza ap- jautusļ, ka viņa ir mātes cerībās.

—    A! Tas ir par traku! — Žaks iesaucās.

—    Jūs neatzīstat sevi par tēvu? — tiesnesis noprasīja.

—           Es ne vien neatzīstu sevi par tēvu, bet apšaubu arī grūtniecību.

—           Rakstiet, — tiesnesis sacīja sekretāram, — ka apsūdzētais ne vien neatzīst sevi par tēvu, bet apšauba arī grūtniecību, tālab šai jautājumā vajadzēs izdarīt izmeklēšanu.

—           Pagaidiet, pagaidiet! — Obrī iesaucās, sapratis, ka, gadījumā ja Žervēzu pieķers melos kaut vienā punktā, visa apsūdzība sabruks. — Pagaidiet — vai tiešam Žervēza tā teica, kā sekretāra kungs mums nupat nolasīja?

—    Viņa teica tieši tā, — sekretārs apliecinaja.

—           Ja viņa tā teikusi, — Obrī turpināja, — ja viņa tā teikusi… labi…

—    Kas labi? — tiesnesis vaicāja.

—    Labi! Tad tā tam jābūt.

—           Rakstiet, ka apsūdzētais atzīst sevi par vainīgu visos apsūdzības punktos.

Sekretārs pierakstīja.

«Lieliski,» students sacīja pats sev, «ja jau Askānio nopelnījis nedēļu Šatlē cietoksnī tikai par to, ka pievērsis uzmanību Kolombai, tad es par to, ka esmu Zervēzu piemānījis, apdzirdījis un pavedis, varu rēķināties vismaz ar trim mēnešiem ieslodzījuma. Taču man patiešām der nodrošināties. Beigu beigās es būšu vēl pateicīgs Zervēzai. Nudien, viņa nemaz nav pelnījusi nosodījumu, viņa bijusi gandrīz tikpat varonīga kā Žanna d'Arka.»

—           Tātad, — tiesnesis pārtrauca ŽaKa pārdomas, — jūs atzīstat sevi par vainīgu visos noziegumos, kādos tiekat apsūdzēts?

—           Atzīstu, tiesneša kungs, — Žaks nešaubīdamies atbildēja, — atzīstu, ka esmu vainīgs visos šais noziegumos un vēl citos, ja jūs tā vēlaties; es esmu bīstams noziedznieks, tiesneša kungs, un, lūdzu, nesaudzējiet mani.

—           Ir gan blēdis, ir gan rakaris! — tiesnesis norūca gluži kā labsirdīgs tēvocis jautrā komēdijā.

Un, noliecis uz krūtīm lielo, apaļo galvu ar sarkanu un pietvīkušu seju, iegrima dziļās pārdomās.

—           Rakstiet, — viņš sacīja, pēkšņi uztrūcies un pacēlis labās rokas rādītāja pirkstu, — rakstiet, sekretāra kungs: «Tā kā apsūdzētais Žaks Obrī atzinies, ka ar melīgiem solījumiem un mīlas apliecinājumiem pavedis jaunavu Zervēzu Peretu Popīno, sodīt augšminēto ŽaKu Obrī ar divdesmit Parīzes sū lielu naudas sodu, kā arī piespriest viņam uzņemties rūpes par bērnu, ja tas būs vīriešu kārtas, un atlīdzināt tiesas izdevumus.»

—    Bet cietums? — Žaks iesaucās.

—    Kāds cietums? — tiesnesis noprasīja.

—    Parastais! Vai tad mani neieslodzīs cietumā?

—    Nē.

—    Un es nenokļūšu Šatlē tāpat kā Askānio?

—    Kāds Askānio?

—    Zeltkaļa Benvenuto Čellīni māceklis.

—    Ko tad nodarījis šis māceklis?

—    Pavedis meiteni.

—    Kādu meiteni?

—    Parīzes prevo meitu Kolombu d'Esturvilu.

—    Un tad?

—           Un tad! Es uzskatu spriedumu par netaisnīgu. Ja mēs abi esam izdarījuši vienu un to pašu noziegumu, tad kāpēc tik atšķirīgs sods? Kāpēc jūs viņu ieslodzījāt cietumā, bet man piespriedāt tikai soda naudu — divdesmit Parīzes sū? Vai šai pasaulē maz ir taisnība?

—           Gluži otrādi, jaunais cilvēk, — tiesnesis atbildēja, — šādu spriedumu mēs pieņēmām tieši tāpēc, ka šai pasaulē, protams, ir taisnība.

—    Kā to saprast?

—           Tad zini, krāpniek, ka gods no goda atšķiras; par dižciltīgas jaunavas goda laupīšanu pienākas cietumsods, turpretī grizetes gods maksā divdesmit Parīzes sū. Ja gribat sēdēt Šatlē, jums jāizraugās vismaz hercogiene.

—           Tas ir briesmīgi amorāli, pretīgi! — students iesaucās.

—           Bet tagad, draudziņ, samaksājiet sodu un ejiet mājās! — tiesnesis sacīja.

—           Nekādu sodu es nemaksāšu un nekur prom no šejienes neiešu!

—           Tad neatliks nekas cits kā pasaukt sardzes vīrus un nogādāt jūs uz cietumu, kur jūs tupēsiet tik ilgi, kamēr nebūsiet samaksājis sodu.

—    To vien es vēlos.

Tiesnesis pasauca sardzes vīrus:

—    Aizvediet šo dienderi uz Karmelītu cietumu!

—           Uz Karmelītu cietumu! — Zaks iesaucās. — Bet kāpēc ne uz Šatlē?

—           Tāpēc, ka Šatlē nav parādu cietums, bet gan karaļa cietoksnis. Sapratāt, draudziņ? Lai tur nokļūtu, jāizdara kāds lielāks noziegums. Uz Šatlē? Nemaz neceriet, jaunais cilvēk! Šatlē jums neredzēt kā savas ausis!

—           Pagaidiet, pagaidiet, — Zaks protestēja, — pagaidiet taču!

—    Kas atkal?

—    Ja mani nevedīs uz Šatlē, maksāšu soda naudu.

—    Ja esat ar mieru maksāt, tad viss kārtībā. Jūs varat

iet, — tiesnesis sacīja sardzes vīriem, — jaunais cilvēks samaksās soda naudu.

Sardzes viri aizgāja, bet Zaks izņēma no naudas maka divdesmit Parīzes sū un nolika tos tiesneša priekšā.

—    Saskaitiet! — tiesnesis sacīja sekretāram.

Sekretārs atkal pārliecās pār papīriem nokrauto galdu

gluži kā tumšs varavīksnes loks un, neizkustējies no vietas, paņēma tiesneša priekšā nolikto naudu, itin kā viņam piemistu spējas neierobežoti stiepties garumā.

—    Summa ir pareiza, — sekretārs sacīja, pārskaitījis naudu.

—    Tādā gadījumā, — tiesnesis noteica, — dodieties uz mājām, jaunais cilvēk, un atbrīvojiet vietu citiem, tiesa nevar nodarboties vienīgi ar jums; ejiet!

Žaks Obrī skaidri redzēja, ka viņam te vairs nav ko darīt, un dziļi apbēdināts devās prom.

XXXII

Žaks ObrI paceļas nebijušos augstumos

«Interesanti zināt,» students prātoja, iznākdams laukā no tiesu pils un nez kāpēc dodamies pa Mulēnas tiltu uz Šatlē, «interesanti zināt, kā Zervēza uzņems to, ka viņas gods novērtēts par divdesmit sū? Viņa sacīs, ka esmu bijis pārāk vaļsirdīgs, ka esmu izpļāpājis, ko nevajag, un izskrāpēs man acis. Bet ko es redzu?»

Tas, ko Zaks Obrī ieraudzīja, bija pāžs, kas kalpoja tam pašam laipnajam augstmanim, kuram kā savam labākajam draugam viņš bija uzticējis vislielākos noslēpumus. Zēns stāvēja, atspiedies pret krastmalas margām, un izklaidējās, žonglēdams ar akmentiņiem.

— Kāda necerēta yeiksme, velns parāvis! — students iesaucās. — Manam draugam, kura vārdu es nezinu, bez šaubām, ir pietiekami liela ietekme galmā, un viņš spēs ieslodzīt mani Šatlē cietoksnī; pats liktenis atsūtījis man viņa pāžu, kas pateiks, kā atrast manu draugu, jo es taču nezinu nedz viņa vārdu, nedz viņa adresi.

Un, gribēdams ātrāk izmantot iespēju, ko viņš uzskatīja par īpašu likteņa dāvanu, Zaks Obrī devās pie pāža, kas savukārt tūdaļ pazina studentu. Notvēris kritienā citu pēc cita trīs akmentiņus, pāžs pārlika kāju pār kāju un sāka

gaidīt Zaķu Obrī, savilcis seju zobgalīgā smīnā, kāds raksturīgs visiem, kas pieder pie cunftes, par kuras pārstāvi viņam bija tas gods būt.

—    Labdien, msjē pāž! — Zaks Obrī sauca jau iztālēm.

—           Labdien, msjē student, — zēns atbildēja. — Ko jūs šeit darāt?

—           Kā lai jums to pasaka, es kaut ko meklēju un esmu, šķiet, atradis, jo sastapu jūs; man vajadzīga mana lieliskā drauga adrese, grāfa … barona … vikonta … vārdu sakot, jūsu kunga adrese.

—    Jūs vēlaties viņu satikt? — pāžs jautāja.

—    Cik ātri vien iespējams.

—      Jums laimējies, patlaban viņš atrodas pie prevo.

—    Šatlē cietoksnī?

—           Jā, un kuru katru mirkli viņam no turienes jānāk laukā.

—           Laimīgais, viņš var uzturēties Šatlē, kad vien viņam ienāk prātā! Meseram Robēram d'Esturvilam, kā redzams, ir labas attiecības ar manu draugu vikontu … grāfu … baronu…

—    Vikontu … — pāžs izlaboja.

—           Ar manu draugu vikontu… tad sakiet man beidzot viņa vārdu! — Obrī turpināja, gribēdams izmantot gadījumu, lai uzzinātu sava drauga vārdu. — Vikontu de…

—           Vikontu de Mar… — pāžs iesāka, taču Zaks neļāva viņam_pabeigt.

—           A, dārgais vikont, beidzot esmu jūs atradīsi — viņš iesaucās, ieraudzījis Marmaņu, kas nāca laukā no cietokšņa. — Jūs man esat vajadzīgs, es jūs visur meklēju.

—           Labdien, mans dārgais, — Marmaņs atbildēja, acīmredzot nebūdams priecīgs par šo tikšanos. — Es labprāt ar jums patērzētu, bet man diemžēl jāsteidzas. Tāpēc palieciet sveiks!

—            Pagaidiet, pagaidiet! — Zaks Obrī iesaucās, satverdams sarunu biedru aiz rokas. — Jūs neiesiet tūlīt prom, velns parāvis! Es gribēju lūgt, lai jūs izdarītu man kādu lielu pakalpojumu.

—    Jums?

—           Jā, man. Jūs taču zināt, ka draugi palīdz viens otram, uzskatīdami to par savu svētāko pienākumu.

—     Draugi?

—           Protams. Vai tad mēs ar jums neesam draugi? Kas tad galu galā ir draudzība? Tā ir savstarpēja uzticēšanās;

un es allaž esmu jums uzticējies, atklājis jums ne vien savus, bet ari svešus noslēpumus,

—    Un nekad neesat to nožēlojis?

—           Nekad! Vismaz attiecībā uz jums, ko diemžēl nevaru sacīt par visiem saviem draugiem. Parīzē ir kāds cilvēks, kuru es meklēju un kuru reiz ar dievpalīgu sastapšu uz šauras takas.

—           Paklausieties, mans dārgais, es jau teicu, ka ļoti steidzos, — Marmaņs viņu pārtrauca, lieliski apzinādamies, kādu cilvēku Zaks Obrī meklē.

—           Uzgaidiet kaut mirkli, es jau jums teicu, ka jūs varat izdarīt man lielu pakalpojumu …

—    Nu labi, runājiet, tikai ātri.

—    Vai galmā jūs augstu vērtē?

—    Tā vismaz saka mani draugi.

—    Jūs baudāt karaļa uzticību?

—    Par to varēja pārliecināties mani ienaidnieki."

—           Brīnišķīgi! Mans dārgais grāf, mans dārgais baron, mans dārgais …

—    Vikont.

—    Nosūtiet mani uz Šatlē I

—    Kā apmeklētāju?

—    Nē, kā ieslodzīto.

—    Ieslodzīto? Kāda dīvaina vēlēšanās!

—    Vēlēšanās mēdz būt dažādas.

—           Bet kāpēc jums jātiek tieši Šatlē? — Marmaņs jautāja, nojauzdams kādu jaunu noslēpumu, ko derētu izdibināt.

—           Nevienam citam es neparko neuzticētos, mans dārgais draugs, — Zaks atbildēja, — jo no savas rūgtās pieredzes vai, pareizāk sakot, no Askānio pieredzes esmu pārliecinājies, pie kā noved pļāpība. Ar jums ir pavisam citādi. Jūs taču zināt, ka man no jums nav noslēpumu.

—    Ja tā, tad runājiet.

-- Vai jūs nosūtīsiet mani uz Šatlē, ja es jums visu izstāstīšu?

—    Uz karstām pēdām.

—           Brīnišķīgi! Iedomājieties, mans dārgais draugs, es biju tik neuzmanīgs, ka izstāstīju ne vien jums, bet ari vēl dažam labam par burvīgo meiteni, ko redzēju Marsa galvā.

—    Un tad?

—    Šie vējgrabšļi, šie pļapukuies tikmēr trieca par manu atklājumu, kamēr, tas nonāca paša prevo ausīs; un, tā kā meseram d'Esturvilam pirms dažām dienām bija pazudusi meita, viņam radās aizdomas, vai tik bēgle nav izraudzījusies šo paslēptuvi. Prevo brīdināja grāfu d'Orbeku un hercogieni d'Etampu, un, kamēr Čellīni uzturējās Fontenblo, viņi pārmeklēja Lielo Nelas pili. Kolombu viņi aizveda sev līdzi, bet Askānio ieslodzīja cietumā.

—    Patiešām?!

—           Es stāstu jums vistīrāko patiesību, mans dārgais draugs. Un kas visu to nostrādāja? Kaut kāds vikonts de Marmaņs.

—           Bet jūs vēl neesat pateicis, kas jums meklējams Satlē? — Marmaņs kļuva nemierīgs, izdzirdīs pieminam savu vārdu.

—    Jūs nenojaušat?

—     Nē.

—    Askānio ir apcietinats.

—      Jā.

—    Un ieslodzīts Šatlē.

—    Tā.

—           Un tagad es atklāšu jums to, ko neviens nezina, izņemot hercogieni d'Etampu, Benvenuto un mani: manam draugam Askānio ir kāda vēstule, kāds noslēpums, kas var pazudināt hercogieni. Vai tagad jūs saprotat?

—           Jā, es sāku saprast. Taču palīdziet man saprast līdz galam, dārgais draugs!

—           Redziet, vikont, — Zaks Obrī turpināja, cenzdamies runāt kā aristokrāts, — es gribu nokļūt Šatlē, sastapt tur Askānio, dabūt no viņa vēstuli vai uzzināt noslēpumu; pēc tam, iznācis no cietuma, es uzmeklēšu Benvenuto, un mēs abi atradīsim līdzekli, kā darīt laimīgus Askānio un Kolombu, par lielām sirdssāpēm de Marmaņiem, d'Or- bekiem, prevo, hercogienēm d'Etampām un visai viņu bandai.

—           Veikli izdomāts, — Marmaņs noteica, — pateicos par uzticēšanos, mans dārgais. Jums tas nebūs jānožēlo.

—    Un jūs man apsolāt palīdzēt? -

—    Palīdzēt?

—    Ja, palīdzēt man nokļūt Šatlē, kā jau sacīju.

—    Esiet bez rūpēm!

—    Tūlīt pat?

—    Uzgaidiet mani šeit!

—    Šai pašā vietā?.

—    Jā, jā.

—    Bet kurp jūs?

—    Es aizeju pēc apcietināšanas ordera. .

—           O, mans draugs, mans dārgais baron, mans dārgais grāfi Sakiet taču beidzot savu vārdu, savu adresi tam gadījumam, ja jūs kaut kur aizkavētos!

—    Nav vajadzības, es tūdaļ atgriezīšos.

—           Atgriezieties ātrāk un, ja sastopat ceļā šo nolādēto Marmaņu, pasakiet viņam …

—    Ko? — vikonts pajautāja..

—    Pasakiet viņam, ka esmu devis zvērestu …

—    Kādu?

—    Ka viņš mirs no manas rokas.

—           Palieciet sveiks! — vikonts aiziedams uzsauca. — Gaidiet mani šeit!

—           Uz redzēšanos! — Obrī atbildēja. — Es jūs gaidīšu. O, jūs esat īsts draugs! Jūs esat cilvēks, ar ko var lepoties, un man loti gribētos zināt. ..

.— Sveiki, msjē student, — sacīja pāžs, kas visu laiku bija stāvējis nomaļus un tagad devās līdzi savam kungam.

—           Sveiki, laipnais pāž, — Obrī atbildēja. — Taču, pirms aizejat, izdariet man kādu pakalpojumu.

—    Kādu?

—           Pasakiet — kā sauc šo cēlo augstmani, kuram jūs kalpojat?

—           To pašu, ar kuru jūs tērzējāt veselu stundas ceturksni?

—    Jā.

—    Un kuru saucāt par savu draugu?

—    Jā.

—    Un jūs nezināt, ka viņu sauc?

—    Nē.

—    Tas taču ir …

—    Droši vien ļoti slavens senjors?

—    Protams.

—    Un ietekmīgs?

—    Pirmais pēc karaļa un hercogienes d'Etampas.

—    A! … Un kā viņu sauc? …

—           Viņu sauc vikonts… Bet nu man jāskrien, viņš atskatās un sauc mani. Piedodiet…

—    Jūs sakāt — vikonts de …

—    Vikonts de Marmaņs.

—           Marmaņs! — Obrī iekliedzās. — Vikonts de Marmaņs! Šis jaunais senjors ir vikonts de Marmaņs?

—    Tas pats.

—           Marmaņs! Prevo, grāfa d'Orbeka un hercogienes d'Etampas draugs?

—    Visā savā godībā.

—    Un Benvenuto Čellīni ienaidnieks?

—    Pilnīgi pareizi!

—           O! — iesaucās Zaks Obrī, kura apziņā vienā mirklī atplaiksnījās visi iepriekšējie notikumi. — Tagad es saprotu. Tas ir Marmaņs, Marmaņs!

Un, tā kā Zakam Obrī nebija nekāda ieroča, viņš zibenīgi satvēra aiz roktura pāža īso zobenu un, izrāvis to no maksts, metās pakaļ Marmaņam, kliegdams:

—    Stāviet!

Marmaņs satraukts atskatījās un, ieraudzījis studentu skrienam pie viņa ar ieroci rokās, saprata, ka ir atmaskots. Viņam neatlika nekas cits kā pieņemt izaicinājumu vai meklēt glābiņu bēgot. Tomēr Marmaņs nebija tik drosmīgs, lai cīnītos divkaujā, nedz arī tāds zaķapastala, lai ņemtu kājas pār pleciem. Tālab, izvēlējies kaut ko vidēju starp abām iespējām, viņš iemetās tuvākā nama vārtos, cerēdams tos aizcirst aiz sevis; taču, kā par nelaimi, vārtus neļāva aizvērt mūrī iestiprināta ķēde, kuru Marmaņs nekādi nespēja atraisīt, un Zaks Obrī ieskrēja pagalmā, iekāms vikonts paguva sasniegt kāpņu telpu.

—           Saturies, Marmaņ, pretīgais vikont, nolādētais okšķeri, svešu noslēpumu izvilinātāj! Beidzot es tevi atradu, tagad tu esi manās rokās! Aizstāvies, neģēli, aizstāvies!

—           Vai tiešām, msjē, jūs domājat, — Marmaņs atbildēja, cenzdamies runāt aristokrātiski nevērīgā tonī, — Jka vikonts de Marmaņs nolaidīsies līdz studentam Zakam Obrī un būs ar mieru krustot ar viņu zobenus?

—           Ja vikonts de Marmaņs nenolaidīsies līdz Zakam Obrī, tad Zaks Obrī nolaidīsies līdz vikontam de Marmaņam un izdurs zobenu viņam cauri.

Lai nerastos par šiem draudiem nekādas šaubas, Zaks Obrī pielika pie vikonta krūtīm zobena smaili un cauri kamzolim mazliet pakutināja pretinieku.

—    Glābiet! Slepkava! — Marmaņs iekliedzās.

—           O, brēc, cik tev tīk! — Zaks attrauca. — Iekāms tevi kāds sadzirdēs, tu būsi apklusis uz visiem laikiem.

Prātīgākais, ko tu vari darīt, ir cīnīties. Tāpēc aizstāvies, vikont, aizstāviesl

— Labi, ja pats esi to vēlējies, — vikonts iekliedzās, — tu tūdaļ uzzināsi, ko nozīmē cīnīties ar vikontu de Marmaņu!

Marmaņs, kā jau mums bija iespēja pārliecināties, nebija nekāds drošsirdis, taču, tāpat kā visi muižnieki tais bruņinieku laikos, bija baudījis militāro izglītību. Vēl vairāk, viņš tika uzskatīts par labu paukotāju. Tomēr klīda arī tādas valodas, ka šī reputācija gan vairāk paglābusi viņu no divkaujām nekā palīdzējusi uzvarēt pretinieku. Lai arī kā tas būtu, redzēdams, ka students viņam nikni uzbrūk, vikonts izvilka zobenu un nostājās pozīcijā, kas atbilda visiem paukošanas mākslas noteikumiem.

Bet, ja Marmaņs tika uzskatīts par labu paukotāju galma aprindās, tad Zaks Obrī izcēlās ar nepārspējamu veiklību studentu un rakstvežu vidū. Jau atvairot pirmos cirtienus, abi duelanti saprata, ka ikvienam no viņiem darīšana ar līdzvērtīgu pretinieku, lai gan Marmaņam bija liela priekšrocība. Viņa zobens izrādījās par sešām collām garāks nekā pāžam atņemtais Zaķa Obrī zobens: tas gan neko daudz netraucēja studentam aizstāvēties, toties uzbrukt bija nesalīdzināmi grūtāk.

Patiešām, cīnīdamies ar garāku zobenu, kā arī pats būdams krietni garāks par pretinieku, Marmaņs viegli turēja Zaķu Obrī pieklājīgā atstatumā, pavērsis pret viņa seju zobena smaili. Students gan sparīgi uzbruka, izdarīdams izklupienus un māņu kustības, taču vikontam pietika pakāpties soli atpakaļ, aizliekot labo kāju aiz kreisās kājas, un viņš vairs nebija aizsniedzams. Tālab, lai cik veikli Zaks atvairīja cirtienus, vikonta garais zobens jau divas vai trīs reizes bija skāris viņa krūtis, turpretī studenta dūrieni, lai kā viņš centās, trāpīja vienīgi tukšu gaisu.

Sapratis, ka vēl mazliet un spēle būs zaudēta, Zaks Obrī nolēma izmantot viltību, tālab, turpinādams aizstāvēties ar parastajiem paņēmieniem, viņš neatlaidīgi collu pa (ļollai tuvojās vikontam; pēc tam, nonācis pretiniekam pietiekami tuvu, viņš itin kā nejauši atstāja neaizsargātu seju. Marmaņs, to redzēdams, izdarīja izklu- pienu, kas Zaķu, protams, nepārsteidza nesagatavotu, viņš veikli atvairīja dūrienu, bet pēc tam, izmantodams , to, ka pretinieka zobens atradās dažas collas viņam virs galvas, spēji metās uz priekšu un dūra tik spēcīgi, ka pāža īsais zobens ietriecās vikonta krūtīs līdz pat spalam.

Marmaņs spalgi iekliedzās, kas liecināja, ka vikonts ir smagi ievainots; viņš kļuva bāls kā audekls un, izlaidis no rokas zobenu, nokrita atmuguriski zemē.

Tieši tobrīd garām gāja sardzes patruļa; izdzirduši kliedzienu, ieraudzījuši pāžu, kurš izmisīgi māja ar roku, un pūli, kas bija sastājies pie vārtiem, sardzes vīri atsteidzās uz notikuma vietu un, tā kā Žaks Obrī vēl turēja rokā asiņainu zobenu, tūlīt apcietināja viņu.

Students jau dzīrās pretoties, bet, tā kā patruļas priekšnieks skaļi nokliedza: «Atbruņojiet nelieti un vediet uz Šatlē!» — viņš padevīgi atdeva zobenu un sardzes vīru pavadībā devās uz karsti ilgoto cietumu, pateikdamies liktenim, kas bija ļāvis viņam noķert uzreiz divus zaķus: atriebties vikontam de Marmaņam un nokļūt cietumā pie Askānio.

Šoreiz Zaķu Obrī bez kādiem starpgadījumiem ieveda karaļa cietoksnī, taču, tā kā tobrīd cietums bija pārpildīts, vārtsargs un cietuma uzraugs ilgi un gari sprieda, kur novietot jaunatvesto arestantu; galu galā abi cienījamie vīri atrada kopīgu viedokli. Pamājis Zakam Obrī, lai viņš nāk līdz, vārtsargs nokāpa lejā trīsdesmit divus pakāpienus, atslēdza kādas durvis, iestūma apcietināto tumšā kamerā un aizslēdza aiz viņa durvis.

XXXIII

par to, cik grūti godīgam cilvēkam izkļūt no cietuma

Pēc krasās pārejas no spožas gaismas uz pilnīgu tumsu Zaks Obrī kādu brīdi stāvēja kā apstulbis. Kur viņš ievests? Nav nekādas apjēgas. Vai Askānio atrodas tepat tuvumā vai tālu prom? Grūti pateikt. Vienīgi nupat gaitenī, sekodams cietumsargam, viņš bija pamanījis bez savas kameras durvīm vēl divas aizslēgtas durvis; tomēr, lai būtu kā būdams, viņa pirmais mērķis sasniegts — viņš atrodas zem viena jumta ar Askānio.

Bet, tā kā nevar mūžīgi palikt vienā un tai pašā vietā, ieraudzījis kādu piecpadsmit soļu attālumā vāru spīdumu, kas spraucās iekšā pa šauru lodziņu, Zaks piesardzīgi devās gaismas virzienā; taču, kad viņš spēra otro soli, grīda, šķiet, pēkšņi pazuda viņam zem kājām, un, nolidojis lejup trīs vai četrus pakāpienus, viņš droši vien pēc inerces ietriektos ar galvu mūrī, ja nebūtu paklupis pret kaut ko mīkstu. Tā Zakam Obrī laimējās tikt cauri bez miesas bojājumiem.

Šķērslis, kas neviļus bija izdarījis studentam pakalpojumu, izdvesa žēlu kunkstienu.

—     Atvainojiet, — Zaks sacīja, uztrausdamies kājās un pieklājīgi paceldams platmali. — Atvainojiet, liekas, esmu uzkāpis kaut kam virsū, ticiet, es nekad tik nepieklājīgi neizturētos, ja šeit būtu kaut. mazliet gaišāks.

—    Jūs esat atdūries, — atsaucās kāda balss, — pret to, kas sešdesmit gadus bija cilvēks, bet tagad drīz vien kļūs par līķi.

—    Tādā gadījumā, — Zaks sacīja, — es atvainojos vēl jo vairāk, ka esmu jūs iztraucējis brīdī, kad jūs, kā tas kārtīgam kristietim pirms nāves pieklājas, droši vien nožēlojāt dieva priekšā grēkus.

—    Es jau sen esmu nožēlojis savus grēkus, msjē student; grēkojis esmu kā jebkurš cits cilvēks, bet cietis kā svētais moceklis, tālab ceru, ka tai dienā, kad dievs manu dzīvi liks svaru kausos, ciešanu kauss būs krietni smagāks par grēku kausu.

—     Lai tā būtu, — Obrī sacīja, — no visas sirds novēlu jums to. Bet tagad, mans dārgais nelaimes brāli {es saku jums «dārgais», cerēdams, ka jūs esat piedevis manu nepieklājīgo rīcību, ko es, starp citu, nemaz nenožēloju, jo, pateicoties tai, esmu ar jums iepazinies), sakiet, lūdzu, ja saruna jūs pārāk nenogurdina, — kādā brīnumainā kārtā jūs uzzinājāt, ka es esmu students?

—    Es uzminēju to pēc jūsu apģērba, bet galvenokārt pēc tintnīcas, kas karājas jums pie jostas tai vietā, kur muižnieki nēsā dunci.

—    Pēc mana apģērba un tintnīcas? Bet paklausieties, mans dārgais nelaimes brāli, — ja nemaldos, jūs teicāt, ka esat ceļā uz viņsauli?

—    Jā, beidzot pienācis gals manām ciešanām; jā, es ceru, ka, aizmidzis šodien uz zemes, rīt pamodīšos debesīs.

—    Man nav pret to nekādu iebildumu, — Zaks atbildēja, — taču atļaujos piebilst, ka stāvoklis, kādā jūs atrodaties, itin nemaz nevedina uz jokiem.

—    Bet kāpēc jūs domājat, ka es jokoju? — Mirējs smagi nopūtās,

—           Kāpēc? Jūs nupat teicāt, ka redzat maņu apģērbu un tintnīcu, bet es, lai kā piepūlu acis, neredzu pat savas rokas.

—           Ļoti iespējams, — ieslodzītais atbildēja, — bet, kad jūs nosēdēsiet cietumā tāpat kā es piecpadsmit gadus, jūs redzēsiet tumsā ne sliktāk kā visgaišākajā dienā.

—           Lai velns labāk izrauj man acis, bet es nevēlos iziet šādu skolu! — Zaks iesaucās. — Piecpadsmit gadus! Vai tiešām jūs nosēdējāt cietumā veselus piecpadsmit gadus?

—           Vai nu piecpadsmit, vai arī visus sešpadsmit, man jau sen sajukuši laika rēķini.

—           Acīmredzot jūs esat izdarījis kādu šausmīgu noziegumu, ja jums jāizcieš tik bargs sods? — Zaks vaicāja.

—           Es itin neko neesmu izdarījis, — ieslodzītais atbildēja.

—           Itin neko! — Zaks šausmās iesaucās. — Nudien, nejokojiet, mans dārgais nelaimes brāli, es jau jums teicu, ka apstākli tam nav piemēroti.

—    Bet es jau jums atbildēju, ka es nejokoju.

—           Vēl mazāk šis brīdis piemērots melošanai, jo galu galā joks ir tikai nevainīga prāta rotaļa, kas neaizvaino nedz cilvēku, nedz dievu, turpretī meli ir nāvīgs grēks, kas pazudina dvēseli.

—    Es nekad neesmu melojis.

—           Un jūs bez vainas esat nosēdējis cietumā piecpadsmit gadus?

—    Es sacīju — apmēram piecpadsmit.

—           Vai zināt, — Zaks iesaucās, — arī es esmu nevainīgs cilvēks!

—           Tādā gadījumā lai dievs jums ir žēlīgs, — mirējs nočukstēja.

—    Vai tad man kas draud?

—           Jā, nelaimīgais, jo noziedznieks vēl var cerēt, ka izklūs kādreiz no šejienes laukā, turpretī nevainīgs cilvēks — nekad.

—           Jūsu prātojumi ir visai dziļdomīgi, mans draugs, taču vai jūs zināt, ka tie skan ne visai nomierinoši?

—    Es sacīju jums tīru patiesību.

—           Un tomēr kādu sīku nodarījumu jūs atradīsiet, ja labi pameklēsiet, — Zaks iebilda. — Pastāstiet man, lūdzu, to zem četrām acīm.

Un Zaks Obrī, kurš patiešām sāka atšķirt tumsā priekšmetu apveidus, paņēma pie sienas noliktu ķeblīti un, novietojis to stūri blakus mirēja gultai, apsēdās uz vienkārši darinātā sēdekļa, cik ērti vien varēdams, un sagatavojās uz klausīšanos.

—     Kāpēc jūs klusējat, mans dārgais draugs, jūs neuzticaties man? Ak tā, es saprotu, piecpadsmit cietumā pavadītie gadi mācījuši jums izturēties piesardzīgi pret cilvēkiem. Tad iepazīsimies tuvāk: mani sauc Zaks Obrī, man ir divdesmit divi gadi, un, kā jūs uzminējāt, es esmu students; es pats gribēju nokļūt Satlē, jo man ir īpaši iemesli tā rīkoties; es atrodos šeit tikai kādas desmit minūtes un esmu jau paguvis ar-jums iepazīties; tāda īsumā ir mana dzīve. Bet tagad, kad jūs pazīstat mani ne sliktāk kā es pats sevi, pastāstiet arī jūs par savu dzīvi, mans dārgais draugs, es klausos jūs!

—    Mans vārds ir Etjēns Remons, — ieslodzītais sacīja.

—    Etjēns Remons, — students nomurmināja, — nekad neesmu dzirdējis šādu vārdu.

—    Jūs bijāt vēl bērns, kad pēc dieva gribas es nozudu no zemes virsas, — vecais vīrs sacīja, — bez tam es dzīvoju tik klusi un pieticīgi, ka neviens pat nepamanīja, ka manis vairs nav.

—    Bet kas jūs bijāt? Ar ko nodarbojāties?

—    Es biju konetabla Burbona uzticības persona.

—    Ol Tad viss skaidrs: jūs kopā ar viņu nodevāt dzimteni.

—    Nē, es atteicos nodot savu kungu, tā arī visa mana vaina.

—    Stāstiet taču, kā tas notika!

—    Es atrados tolaik Parīzē konetabla pilī, bet viņš pats tai reizē bija savā Burbonlaršambo pilī. Te kādu dienu viņa gvardes kapteinis atveda man vēstuli, kurā konetabls pavēlēja man nekavējoties nodot vēstnesim nelielu aizzīmogotu paketi, kas glabājās viņa guļamistabā skapītī pie gultas galvgaļa. Es ievedu kapteini hercoga guļamistabā, atslēdzu skapīti, atradu tur paketi un atdevu to vēstnesim, kurš tūdaļ aizsteidzās prom. Pēc stundas pie manis ieradās zaldāti no Luvras ar virsnieku priekšgalā un arī pavēlēja atslēgt hercoga guļamistabu un parādīt viņiem skapīti pie gultas galvgaļa. Es paklausīju, viņi izvandīja skapīti, taču neko neatrada, jo meklēja to pašu paketi, kuru nule bija aizvedis hercoga vēstnesis.

—    Velns parāvis! — Obrī nomurmināja, sajuzdams aizvien lielāku līdzcietību pret savu nelaimes brāli.

—    Virsnieks man visādi draudēja, bet es klusēju, itin kā nesaprazdams, ko viņš no manis grib; ja es būtu pateicis patiesību, viņi dzītos pakaļ hercoga ziņnesim un atņemtu viņam paketi.

—    Sasodīts! — Zaks nenovaldījās. — Tas bija prātīgi darīts, jūs izturējāties, kā krietnam un uzticīgam kalpam pieklājas.

—    Tad virsnieks atstāja mani divu zaldātu uzraudzībā, bet pats ar diviem citiem zaldātiem devās atpakaļ uz Luvru. Pēc pusstundas viņi atgriezās ar pavēli nosūtīt mani uz Pjeransīzas cietoksni Lionā; manas kājas iekala važās, rokas sasēja un mani iegrūda karietē, kur es atrados starp diviem sargkareivjiem. Pēc piecām dienām es jau sēdēju cietumā, kas, jāatzīstas, ne tuvu nebija tik tumšs un drūms kā Šatlē. Bet vai nav vienalga, — mirējs nomurmināja, — cietums paliek cietums, un galu galā esmu pieradis pie Šatlē tāpat kā pie citiem cietumiem.

—    Hm … — Zaks Obrī noteica. — Tas pierāda, ka jūs esat filozofs.

—    Pirmās trīs dienas un trīs naktis pagāja mierīgi, — Etjēns Remons turpināja, — bet ceturtajā naktī mani pamodināja kluss troksnis; es atdarīju acis un ieraudzīju, ka kameras durvis atveras un pa tām ienāk kāda aizplīvurota sieviete cietumsarga pavadībā; pēc noslēpumainās apmeklētājas mājiena cietumsargs uzlika uz galda gaismekli un pats paklausīgi izgāja laukā; tad nepazīstamā pienāca pie manas gultas un pacēla plīvuru; es skaļi iekliedzos.

—    Tā!? Kas tad bija šī dāma? — Obrī jautāja, pievirzīdamies tuvāk stāstītājam.

—    Šī dāma bija pati Savojas Luīza, Angulēmas hercogiene, Francijas reģente un karaļa māte.

—    Tas tik ir ko vērts! — Obrī iesaucās. — Un kas viņai bija vajadzīgs no tāda nabaga kā jūs?

—     Viņa atnāca, lai izjautātu mani par paketi, ko bija paņēmis hercoga vēstnesis, jo tajā, kā izrādās, bijušas mīlestības vēstules, kuras augsti stāvošā dāma kādreiz bija rakstījusi cilvēkam, ko viņa tagad vajāja.

—    Paklau, paklau! — Zaks Obrī nomurmināja caur zobiem. — Šis notikums man velnišķīgi atgādina attiecības starp hercogieni d'Etampu un Askānio.

—     Ehē! Visi šie stāsti par mīlētājiem un neprātīgām augsti stāvošām dāmām līdzīgi cits citam kā divas ūdens lāses, — atbildēja vecais vīrs, kura dzirde, šķiet, bija tikpat asa kā redze. — Bet vai tiem mazajiem cilvēciņiem, kas iejaukti šais notikumos!

—    Pagaidiet, pagaidiet, nelaimes pareģoni! — Obrī iesaucās. — Ko jūs tur runājat? Arī es esmu iejaukts kādas neprātīgas dāmas mīlas romānā!

—    Ja tā, tad jums jāatvadās no dienas gaismas, jāatvadās no dzīves.

—    Ejiet pie velna ar saviem pareģojumiem! Kāda man daļa gar visu to? Dāma mīl nevis mani, bet Askānio.

—    Vai tad mani kāda mīlēja? — ieslodzītais iebilda. — Vai tad es nedzīvoju šai pasaulē klusi un mierīgi? Un tomēr es izrādījos iežņaugts spīlēs starp neauglīgu mīlestību un neremdināmām atriebības alkām, un šīs spīles mani sašķaidīja. x

—    Piķis un zēvele! — Obrī iesaucās. — Tas skan ne visai iepriecinoši, mans krietnais draugs. Taču atgriezīsimies pie augsti stāvošās dāmas, jo jūsu stāsts tik ļoti sasaucas ar manu likteni, ka es drebu aiz nepacietības.

—     Kā jau teicu, — vecais vīrs turpināja, — viņai bija "vajadzīgas vēstules. Viņa solīja man par tām gan visvisādus pagodinājumus, gan titulus; lai dabūtu atpakaļ savas vēstules, viņa bija ar mieru izspiest no karaliskā mantziņa četrsimt tūkstošus ekiju, lai arī viņam par šo pakalpojumu, tāpat kā baronam Semblansē[25], būtu jādodas uz karātavām.

Es atbildēju, ka nekādu vēstuļu man nav, ka es vispār nesaprotu, par ko viņa runā.

Tad vilinošo piedāvājumu vietā stājās draudi; taču iebiedēt mani bija tikpat grūti kā iekārdināt ar dāvanām, jo es sacīju patiesību. Vēstules es biju atdevis sava cēlsirdīgā kunga vēstnesim.

Hercogiene aizgāja saniknota un veselu gadu ne ar ko neatgādināja par sevi.

Pēc gada viņa atkal ieradās un norisa gluži tāda pati saruna.

Šoreiz es lūgtin lūdzos, lai viņa atbrīvo mani no cietuma. Es centos iežēlināt hercogieni, piesaukdams savu nelaimīgo sievu un bērnus; viss bija veltīgi: man bija jāatdod vēstules vai arī jāsapūst cietumā.

Kādu dienu es atradu maizes riecienā vīli.

Mani bija atcerējies mans cēlsirdīgais kungs; kā redzams, nedz ar lūgšanos, nedz . ar spēku viņš nespēja izpestīt mani no cietuma, jo pats atradās svešumā, bija nelaimīgs uiī vajāts. Un tomēr viņš bija atsūtījis uz Franciju savu kalpu, lai tas pierunātu cietumsargu nodot man vīli un pateikt, kas to sūtījis.

Es pārvīlēju loga restes, saviju no palagiem virvi un laidos pa to lejā, taču, ticis līdz virves galam, es velti meklēju ar kājām zemi; tad, piesaucis palīgā dievu to kungu, izlaidu virvi no rokām un kritu lejup; ņaktssardze atrada mani guļam bez samaņas, ar salauztu kāju.

Pēc tam mani nosūtīja uz Šalonas cietoksni pie Sonas. Es pavadīju tur viennīcā divus gadus; pēc tam mani atkal apciemoja mana vajātāja. Vēstules — šīs nelaimīgās vēstules nelika viņai mieru. Šoreiz viņa atveda sev līdzi spīdzinātāju, lai ar mocībām izdabūtu no manis atzīšanos; tā bija veltīga cietsirdība, hercogiene atkal neko nepanāca un arī nevarēja neko panākt. Es zināju vienīgi to, ka esmu atdevis vēstules hercoga vēstnesim.

Kādu dienu es atradu ūdens krūzes dibenā maisiņu ar zeltu: mans cēlsirdīgais kungs atkal bija atcerējies savu nelaimīgo kalpu.

Es uzpirku par šo naudu cietumsargu, vai, pareizāk sakot, šis nelietis izlikās, ka ir uzpirkts. Pusnaktī viņš atslēdza manas kameras durvis. Es izgāju laukā. Iedams aiz viņa pa cietuma gaiteņiem, es jau sajutu brīvības dvesmu, kad pēkšņi mums uzklupa divi sargkareivji un sasēja mūs abus. Ieraudzījis manu zeltu, cietumsargs bija tikai izlicies, ka ir iežēlojies par mani, un, dabūjis zeltu, nelietis bija mani nodevis, lai nepalaistu garām atlīdzību, kāda tiek izmaksāta ziņu pienesējiem.

Tad mani nosūtīja uz Šatlē un ievietoja šai kamerā.

Šeit pie manis vēl pēdējo reizi atnāca Savojas Luīza: šoreiz viņa atveda bendi.

Taču nāves draudiem nebija pār mani vairāk varas kā spīdzināšanai un solījumiem. Man sasēja rokas un apmeta ap kaklu cilpu. Mana atbilde aizvien bija tā pati, turklāt es piebildu, ka, pakārdami mani, viņi izdarīs labu darbu, jo nāve atpestīs mani no bezcerīgā ieslodzījuma.

Acīmredzot šie vārdi lika hercogienei atteikties no sava nodoma. Viņa izgāja no kameras bendes pavadībā.

Vairāk es viņu neredzēju. Kas notika ar manu cēlsirdīgo kungu? Vai nežēlīgā hercogiene vēl ir dzīVa? Es nezinu, jo kopš tā laika apmēram piecpadsmit gadus es neesmu runājis ne ar vienu dzīvu dvēseli.

—    Viņi abi ir miruši, — Obrī atbildēja.

—           Miruši! Mans cēlsirdīgais kungs ir miris! Bet viņš vēl nebija vecs, viņam bija tikai piecdesmit divi gadi. No kā viņš nomira?

—           Viņš krita, kad viņa karaspēks bija aplencis Romu, un iespējams… — Zaks Obrī gribēja piebilst: «ka viņu nogalināja viens no maniem draugiem», — taču laikus aprāvās, saprazdams, ka tas var atstumt sirmgalvi. Kā mēs jau zinām, Zaks Obrī kopš nesena laika bija kļuvis piesardzīgāks.

—    Kas iespējams? … — ieslodzītais jautāja.

—           Iespējams, ka viņu nogalināja zeltkalis Benvenuto Čellīni.

—           Pirms divdesmit gadiem es būtu nolādējis slepkavu, bet šodien es viņu svētīju. Vai hercogam uzcēla kapenes, kas būtu šī cēlsirdīgā cilvēka cienīgas?

—            Domāju, jā: viņa mirstīgās atliekas atdusas Gaetas katedrālē, bet uz kapa plāksnes izcirsta epitāfija, kas vēstī, ka salīdzinājumā ar to, kas tur apbedīts, Aleksandrs Lielais bijis tikai dēkainis, bet Cēzars — trakgalvis.

—    Bet viņa?

—    Kas — viņa?

—    Mana vajātāja. Kas noticis ar viņu?

—    Arī mirusi — pirms deviņiem gadiem.

—           Tā jau domāju. Reiz naktī es ieraudzīju savā kamerā sievieti, kas lūdzās, nometusies uz ceļiem. Es iekliedzos, un rēgs izgaisa. Hercogiene bija ieradusies lūgt man piedošanu.

—           Tātad jūs domājat, ka viņa pirms nāves jums piedeva?

—    Ceru, ka viņa to izdarīja, lai glābtu savu dvēseli.

—    Bet tādā gadījumā jūs vajadzēja atbrīvot!

—           Iespējams, ka viņa arī lika mani atbrīvot, bet es esmu tik neievērojams cilvēciņš, ka droši vien tais kara laikos par mani aizmirsa.

—    Vai arī jūs pirms nāves viņai piedodat?

—    Pieceliet mani sēdus, jaunais cilvēk, lai varu aizlūgt dievu par viņiem abiem.

Un, piecēlies sēdus ar 2aka Obrī palīdzību, mirējs lūdza dievu par savu labdari un savu vajataju, par to, kurš līdz pat savai nāvei bija atcerējies viņu ar mīlestību, un par to, kura nekad neaizmirsa viņu savā naidā, — par konetablu un par reģenti.

Vecajam vīram bija taisnība. 2aka Obrī acis pamazām aprada ar tumsu, un tagad viņš jau gluži labi saskatīja ieslodzītā seju. Ciešanu apskaidrotu veca vīra seju ar sniegbaltu bārdu un augstu pieri, ļoti līdzīgu vīzijai, kas bija parādījusies gleznotājam Domenikīno, kad viņš gleznoja svētā Hieronīma grēksūdzi.

Beidzis lūgšanu, vecais vīrs dziļi nopūtās un atkrita guļus: viņš bija zaudējis samaņu.

2aks Obrī nosprieda, ka nelaimīgais ir miris. Tomēr viņš paņēma krūzi un, ielējis saujā ūdeni, apslacīja mirēja seju. Sirmgalvis atguva samaņu.

—    To tu labi darīji, jaunais cilvēk, ka atgriezi mani pie dzīvības, — viņš sacīja, — saņem par to dāvanu.

—    Kas tas ir? — Obrī vaicāja.

—    Duncis, — mirējs atbildēja.

—    Duncis! Kā gan tas nonācis jūsu rokās?

—    Tad klausies. Kādu dienu, atnesis man maizi un ūdeni, cietumsargs nolika savu lukturi uz sola, kas nejauši bija piestumts pie pašas sienas. Es pamanīju, ka viens no sienā iemūrētajiem akmeņiem mazliet izvirzīts uz āru un tajā ieskrāpēti kaut kādi burti. Taču izlasīt tos es nepaguvu.

Palicis viens, es rūpīgi iztaustīju tumsā uzrakstu un galu galā saburtoju vārdu «Atriebējs».

Ko tas varēja nozīmēt? Es satvēru akmeni. Mēģināju izcelt to no sienas. Tas mazliet kustējās kā vecs zobs. Pēc ilgām pūlēm beidzot dabūju akmeni laukā. Tūdaļ iebāzu roku padziļinājumā, kas bija izveidojies sienā, un atradu tur dunci.

Mani atkal pārņēma gandrīz jau izdzisušās ilgas pēc brīvības, es nolēmu izrakt eju uz blakus kameru, lai kopā ar pagaidām nepazīstamo ieslodzīto apsvērtu bēgšanas plānu; turklāt, ja arī no mana pasākuma nekas nesanāktu, rakt zemi un veidot eju ir patīkamāk nekā sēdēt bezdarbībā; kad būsiet pavadījis cietumā tikpat daudz gadus, cik esmu pavadījis es, jūs sapratīsiet, jaunais cilvēk, kāds briesmīgs ienaidnieks ieslodzītajiem ir laiks.

Žaks Obrī nodrebēja.

—           Vai jums izdevās piepildīt savu ieceri? — viņš jautāja.

—           Jā, un tas izrādījās daudz vieglāk, nekā biju domājis. Es atrodos šeit jau tik sen, ka neviens vairs nebaidās, ka es varētu aizbēgt, acīmredzot cilvēki aizmirsuši, ka es vēl dzīvoju. Mani uzmana ne vairāk kā to tur dzelzs riņķi sienā. Konetabls un reģente ir miruši. Kurš gan cits, izņemot viņus, lai atcerētos mani? Šeit neviens nav dzirdējis pat Etjēna Remona vārdu. Itin neviens.

Jau iedomājot vien par šo pilnīgo aizmirstību, par šo pazudināto dzīvi, Žakam Obrī uz pieres izspiedās aukstas- sviedru lāses.

—    Un kas notika tālāk? — viņš jautāja.

—           Tālāk? Es veselu gadu raku zemi, — sirmgalvis turpināja, — un man izdevās izveidot zem sienas alu, kurā cilvēks var svabadi ielīst.

—    Bet kur jūs likāt izrakto zemi?

—    Izkaisīju to pa klonu un cieši pieminu ar kājām.

—    Bet kur ir ala?

—           Zem gultas. Piecpadsmit gadu laikā nevienam neienāca ne prātā pārlikt to citā vietā. Cietumsargs ierodas manā kamerā tikai vienreiz dienā. Tiklīdz aizkrīt durvis un apklust aizejošie soļi, es atbīdu gultu un ķēros pie darba; pēc tam, īsi pirms cietumsarga nākamās ierašanās, nolieku gultu vecajā vietā un apguļos tajā.

Bet aizvakar es apgūlos, lai vairs nekad neceltos: mani spēki ir izsīkuši, dzīve beigusies. Tu nāc kā saukts, jaunais cilvēk, tu palīdzēsi man nomirt, bet es iecelšu tevi par savu mantinieku.

—    Mantinieku? — Zaks brīnījās.

—           Jā. Es atstāšu tev šo dunci. Tu smaidi. Bet vai ieslodzītajam var būt vēl vērtīgāks mantojums? Duncis paver iespēju iegūt brīvību.

—           Jums taisnība, — Zaks sacīja, — es pateicos jums. Bet uz kurieni ved jūsu izraktā eja?

—           Es vēl neesmu aizracies līdz galam, taču domāju, ka vairs nav tālu. Vakar es dzirdēju blakus kamerā balsis.

—    Velns parāvis! Un jūs domājat…

—    Es domāju, ka darbu var pabeigt dažās stundās.

—    Pateicos jums, — Zaks Obrī noteica. — Pateicos.

—           Bet tagad pasauciet garīdznieku. Es vēlos izsūdzēt grēkus, — mirējs sacīja.

—           Tūlīt, mans tēvs, — Obrī sarosījās, — tūlīt. Nevar būt, ka viņi atteiktu mirējam pēdējo lūgumu.

Zaks pieskrēja pie durvīm šoreiz bez kādiem starpgadījumiem, jo viņa acis jau bija apradušas ar tumsu, un sāka dauzīt durvis ar rokām un kājām.

Ienāca cietumsargs.

—           Ko jūs plosāties? — viņš vaicāja. — Kas jums vajadzīgs?

—           Vecais vīrs, mans kameras biedrs, mirst, — Obrī sacīja, — un lūdz ataicināt garīdznieku. Vai tiešām jūs viņam atteiksiet?

—           Hm … — cietumsargs norūca. — Nesaprotu, kādēļ visi šie laupītāji grib, lai pie viņiem ierodas garīdznieks. Labi, garīdznieks atnāks.

Patiešām pēc kādām desmit minūtēm ieradās garīdznieks, nesdams svēto sakramentu, viņam pa priekšu gāja divi zēni ministranti — viens ar krustu, otrs — ar zvaniņu.

Tas bija aizgrābjošs skats, kad sūdzēja grēkus šis nevainīgais moceklis, kas pirms nāves izlūdzās piedošanu nevis sev, bet aizlūdza par saviem mocītājiem.

Zaks Obrī, lai arī nebija tik viegli aizkustināms, neviļus nosliga ceļos un atcerējās bērnu dienu lūgšanas, kuras, šķiet, bija jau aizmirsušās.

Kad grēksūdze bija galā, garīdznieks pats nometās ceļos pie mirēja gultas un palūdza viņa svētību.

Sirmgalvja seju apmirdzēja starojošs smaids, kādu smaida vienīgi izredzētie; pacēlis rokas, viņš svētīja garīdznieku un Zaķu Obrī, dziļi nopūtās un atkrita uz muguras.

Tā bija viņa pēdējā nopūta.

Garīdznieks kopā ar ministrantiem izgāja laukā, un kamera, kuru uz mirkli bija apgaismojusi sveču drebošā gaisma, atkal iegrima tumsā.

Žaks Obrī palika vienatnē ar mironi.

Šī skumjā sabiedrība izraisīja nomācošas domas. Cilvēks, kas šeit gulēja, bija nokļuvis cietumā bez kādas vainas un sabijis tajā turpat veselus divdesmit gadus — līdz tam brīdim, kad pie viņa ieradās visužēlīgā atpestītāja nāve.

Nebēdnīgais students vairs nepazina sevi: pirmo reizi viņš bija sastapies vaigu vaigā ār vareno un drūmo dzīves noslēpumu, pirmo reizi sajutis dzīves pārejošo niecību un ielūkojies nāves mēmajā bezdibenī.

Pēc tam sirds dziļumos pamodās egoisms: viņš domaja par sevi, par to, ka viņš, tāpat kā šis nevainīgais sirmgalvis, ierauts karalisko kaislību virpulī, kas salauž, iznīcina un pazudina cilvēku dzīves. Askānio un viņš var nozust no zemes virsas tāpat kā Etjēns Remons. Kas parūpēsies par viņiem?

Varbūt Žervēza.

Droši vien Benvenuto Čellīni. *

Taču Zervēza spēj vienīgi raudāt; un ari Benvenuto, nevarēdams iztikt bez vēstules, kas atrodas pie Askānio, atzinis savu bezspēcību.

Vienīgais glābiņš, vienīgā cerība bija aizgājēja atstātais mantojums — vecais duncis, kas bija godīgi kalpojis saviem iepriekšējiem īpašniekiem.

Noslēpis dunci uz krūtīm, Žaks Obrī instinktīvi to atkal aptaustīja, itin kā baidīdamies, vai ierocis vēl atrodas savā vietā.

Šai brīdī atvērās durvis, cietumsargi atnāca pēc līķa.

—             Kad atnesīsiet pusdienas? — Žaks Obrī jautāja. •— Es esmu izsalcis.

—    Pēc divām stundām, — cietumsargs atbildēja.

Un students palika viens pats kamerā.

XXXIV godīga zādzība

Tās divas stundas, kas bija atlikušas līdz pusdienām, Zaks Obrī nekustīgi nosēdēja uz sola, pilnīgi iegrimis savās domās.

Noliktajā laikā ieradās cietumsargs, atnesdams maizi un ūdeni, kas Šatlē valodā nozīmēja pusdienas.

Students atcerējās mirēja vārdus, to, ka cietuma kameras durvis atveras tikai reizi diennaktī; un tomēr viņš vēl ilgi neizkustējās no vietas, baidīdamies, ka sirmgalvja nāve varētu būt mainījusi ierasto kārtību.

Drīz vien kameras mazajā lodziņā Zaks Obrī ieraudzīja, ka tuvojas nakts. Aizvadītā diena bija neparasti bagāta notikumiem. No rīta — nopratināšana pie tiesneša, dienvidū — divkauja ar Marmaņu, pulksten vienos — ieslodzīšana cietumā, pulksten trijos — kameras biedra nāve, bet tagad jāsāk gatavoties bēgšanai.

Ne pārāk bieži cilvēka mūžā gadās tādas dienas.

Zaks Obrī lēnām piecēlās, piegāja pie durvīm un ieklausījās, vai kāds nenāk; pēc tam, novilcis kamzoli, lai nenotrieptu to ar zemi un kaļķiem, viņš atstūma no sienas gultu un ieraudzīja caurumu, par ko bija stāstījis sirmgalvis.

Students ieslīdēja gluži kā čūska šaurā, apmēram astoņas pēdas garā ejā, kas, pagājusi zem mūra, otrā pusē strauji kāpa augšup.

Jau ar pirmo dunča dūrienu Zaks Obrī pēc skaņas sajuta, ka drīz vien viņš sasniegs mērķi un izkļūs virspusē. Bet kādā vietā? Atbildēt uz šo jautājumu varētu vienīgi gaišreģis.

Taču, lai būtu kā būdams, Zaks turpināja sparīgi strādāt, cenzdamies nesacelt troksni. Laiku pa laikam viņš gluži kā kalnracis izlīda no savas cirtnes, lai izkaisītu uz kameras klona no ejas iznesto zemi, pēc tam viņš atkal ieslīdēja savā alā un atkal stājās pie darba.

Kamēr Zaks Obrī strādāja, Askānio grūtsirdīgi domāja par Kolombu.

Arī viņš, kā jau mēs zinām, tika aizvests uz Šatlē; arī viņš, tāpat kā Zaks Obrī, bija ieslodzīts viennīcā. Tikai viņa kamera — vai nu nejaušas sagadīšanās dēļ, vai arī pēc hercogienes rīkojuma — nebija tik ļoti drūma un nemājīga kā studenta kamera.

Bet kāda gan nozīme lielākām vai mazākām ērtībām. Cietums ir un paliek cietums, turklāt Askānio tas nozīmēja šķiršanos no mīļotās. Viņam trūka Kolombas, meitene viņam bija vajadzīga vēl vairāk nekā dienas gaisma, vēl vairāk nekā brīvība, vēl vairāk nekā dzīvība. Ja Kolomba būtu viņam blakus, cietuma kamera pārvērstos par apsolīto zemi, par pasakainu pili.

Cik laimīgs viņš bija juties pēdējā laikā! Dienā sapņodams par savu mīļoto, bet naktī sēdēdams viņai līdzās, viņš domāja, ka laimei nekad nebūs gala. Tomēr pat svētlaimes kalngalos šaubas kā dzelžaina roka brīžam sažņaudza viņam sirdi. Un tad — kā cilvēks, kuram draud nāves briesmas, — viņš steidzīgi gaiņāja prom satraucošās domas par nākotni, lai visā pilnībā izbaudītu tagadnes saldmi.

Nu viņš atrodas viens pats cietuma kamerā, tālu prom no Kolombas, kas varbūt ieslodzīta klosterī, no kurienes viņa varēs tikt laukā, vienīgi ieiedama kapelā, kur viņu ar varu piespiedīs kļūt par ienīstā grāfa sievu.

Nabaga mīlētājiem draudēja lielas briesmas: hercogienes d'Etampas kaisle apdraudēja Askānio, grāfa d'Orbeka godkāre — Kolombu.

Palicis viens cietuma kamerā, Askānio jutās bezgala skumjš un nomākts: viņa maigajai dabai bija nepieciešams spēcīga cilvēka atbalsts; viņš bija kā trausls, brīnišķīgs zieds, kuru noliec pirmās vētras brāzmas un kuru atdzīvināt var vienīgi spirdzinošie saules stari.

Ja cietumā būtu nonācis Benvenuto, viņš vispirms izpētītu savas kameras durvis, izklaudzinātu sienas un grīdu, viņa darbīgais, nepakļāvīgais prāts nemitīgi strādātu, meklēdams kādu glābšanās iespēju. Turpretī Askānio apsēdās uz gultas un, nokāris galvu uz krūtīm, čukstēja Kolombas vārdu. Viņam pat neienāca prātā, ka varētu bēgt no kameras, kas atrodas aiz trīskāršiem dzelzs režģiem, izlauzties cauri sešas pēdas bieziem mūriem.

Kā jau mēs sacījām, Askānio kamera nebija tik drūma un nemājīga kā Žaka Obrī kamera; tajā atradās gulta, galds, divi krēsli un vecs paklājs; turklāt uz akmens sienas izciļņa, kas acīmredzot bija īpaši tam paredzēts, stāvēja gaismeklis. Nebija nekādu šaubu, ka tā bija kamera privileģētiem cietumniekiem.

Gluži citāda bija arī apkalpošana; ūdens un maizes vietā, ko mūsu studentam atnesa reizi dienā, Askānio tai pašā laikā dabūja divas maltītes, turklāt par godu gādīgajai Šatlē administrācijai jāteic, ka ēdiens nemaz tik pretīgs nebija; vienīgā neērtība bija tā, ka arī cietumsargs ieradās divreiz dienā.

Taču Askānio cietuma ikdiena maz interesēja; viņš bija viens no tiem sievišķīgi maigajiem jaunekļiem, kas, šķiet, pārtiek no ziedu aromāta un rīta rasas. Pilnīgi nodevies saviem sapņiem, Askānio iebaudīja mazliet maizes, izdzēra dažus malkus vīna un turpināja domāt par Kolombu un Benvenuto Čellīni — par Kolombu kā par savu vienīgo mīļoto un par Benvenuto kā par savu vienīgo atbalstu.

Patiešām, līdz šim Askānio nebija nomākušas nekādas dzīves grūtības: par visu rūpējās Benvenuto, turpretī jauneklis dzīvoja bez raizēm, veidoja brīnišķīgus mākslas darbus un mīlēja Kolombu. Viņš atgādināja augli varena koka zarā, kas viņam dod visas dzīvībai nepieciešamās sulas. _ c

Arī tagad, par spīti neapskaužamajam stāvoklim, Askānio ticība skolotājam bija bezgalīga. Ja tajā brīdī, kad viņu arestēja, vai arī tajā brīdī, kad viņu veda uz Šatlē, viņš būtu sastapies ar Benvenuto Čellīni un Benvenuto Čellīni būtu paspiedis viņam roku, sacīdams: «Neuztraucies, dēls, es pasargāšu tevi un Kolombu,» — Askānio mierīgi gaidītu savā viennīcā, būdams pārliecināts, ka cietuma durvis, kas tik pēkšņi bija aizvērušās aiz viņa, kādā jaukā dienā noteikti atvērsies.

Taču Benvenuto viņš nebija saticis un Benvenuto nezināja, ka viņa mīļotais skolnieks — viņa Stefānas dēls ieslodzīts cietumā; ja arī kādam ienāktu prātā paziņot viņam par notikušo nelaimi, ceļš no Parīzes uz Fontenblo un atpakaļ uz Parīzi ilgtu vismaz divas dienas, bet Askānio un Kolombas ienaidnieki šai laikā varēja daudz ko izdarīt savā labā.

Tādēļ Askānio atlikušo dienas daļu un pirmo ieslodzījuma nakti pavadīja bez miega, gan staigādams šurpu turpu pa kameru, gan atkal apsēzdamies uz krēsla, gan iemezdamies gultā, kurai, parādot ieslodzītajam sevišķu uzmanību, bija uzklāti balti palagi. Visa šī diena, visa nakts un visa nākamā priekšpusdiena pagāja bez jebkādiem notikumiem, ja neskaita tās reizes, kad cietumsargs atnesa ēdienu.

Apmēram pulksten divos pēc pusdienas, cik nu cietuma kamerā varēja spriest par laika plūdumu, Askānio itin kā saklausīja sarunas troksni: tie bija apslāpēti, tikko dzirdami čuksti, kuros nevarēja izšķirt vārdus, taču bija skaidrs, ka tās ir cilvēku balsis. Askānio ieklausījās un, vadīdamies pēc skaņām, aizgāja līdz kameras stūrim. Viņš pielika ausi pie sienas, pēc tam pie klona: čuksti, šķiet, nāca no pazemes.

Tātad kaut kur tuvumā bija kaimiņi, kurus no Askānio kameras šķīra vienīgi paplāna siena vai grīda.

Pēc dažām stundām balsu murdoņa aprima un atkal iestājās klusums.

Te pēkšņi nakts vidū troksnis atjaunojās, taču šoreiz tas bija pavisam cits troksnis. Tas vairs neatgādināja divu cilvēku sarunu, bet atbalsojās kā dobji klaudzieni, itin kā akmeņkalis kaltu klinti. Skaņas nāca no tā paša kakta, ne mirkli neapklusdamas un kļūdamas aizvien skaidrāk saklausāmas.

Lai gan Askānio bija iegrimis savās domās, savādais troksnis tomēr piesaistīja viņa uzmanību; jauneklis sēdēja, neatraudams skatienu no kakta, no kura nāca skaņas. Šķiet, bija jau pāri pusnaktij, taču Askānio, par spīti tam, ka iepriekšējo nakti nebija gulējis, pat nedomāja par miegu.

Troksnis nerimās; bija grūti iedomāties, ka cietumā tik vēlā stundā notiktu kārtējie darbi, acīmredzot kāds no ieslodzītajiem raka eju, lai izbēgtu no cietuma. Askānio skumji pasmaidīja, iedomādams, ka nelaimīgais cietumnieks, pabeidzis darbu, neizkļūs vis brīvībā, bet apmainīs vienu kameru pret otru.

Beidzot troksnis kļuva tik skaidri sadzirdams, ka Askānio piecēlās, paņēma gaismekli un devās ar to uz trokšņa vietu; gandrīz tai pašā mirklī klons kameras stūrī uzmeta kūkumu, sašķēlās gabalos un no cauruma grīdā izspraucās laukā kāda galva.

Askānio sākumā iekliedzās aiz pārsteiguma, pēc tam aiz prieka, un viņam atsaucās ne mazāk līksma otra cilvēka balss. Tā bija Zaķa Obrī balss.

Pēc tam kad Askānio bija palīdzējis Zakam, kas tik negaidīti un tik dīvainā kārtā bija ieradies viņu apciemot, izlīst no cauruma, abi draugi cieši apskāva viens otru.

Nav grūti atskārst, ka pirmie jautājumi un atbildes bija mazliet nesakarīgi; taču drīz vien, pārmijuši dažas aprautas frāzes un sakopojuši domas, draugi sāka aptvert notikušo. Askānio, patiesību sakot, neko jaunu nevarēja pastāstīt, toties viņš daudz ko uzzināja.

Zaks Obrī izstāstīja visu: kā viņi ar Benvenuto vienā un tai pašā laikā ieradušies Nelas pilī un uzzinājuši par Askānio apcietināšanu un Kolombas aizvešanu, kā Benvenuto gluži kā neprātā meties uz darbnīcu, saukdams: «Pie darba, ātrāk pie darba!» — bet viņš, Zaks Obrī, drāzies uz Šatlē. Tā viņi šķīrušies, un, kas noticis Nelas pilī pēc tam, to students nezināja.

Šai savdabīgajai «Iliādai» sekoja «Odiseja». Obrī pastāstīja Askānio par savu neveiksmīgo mēģinājumu iekļūt Šatlē, par sarunu ar Zervēzu, par to, kā viņa nosūdzēja savu mīļoto tiesnesim, par nopratināšanu un tiesu, kas

piesprieda viņam par Zervēzas goda laupīšanu divdesmit Parīzes sū, un beidzot par savu tikšanos ar Marmaņu, kad Zaks jau zaudēja cerības nokļūt cietumā, kā arī par visu to, kas bija noticis līdz tam brīdim, kad, izlauzies ar galvu cauri plānai zemes garozai, viņš iznāca kādā citā kamerā un lampas gaismā ieraudzīja savu draugu Askānio.

Pēc tam abi draugi vēlreiz apkampās un saskūpstījās.

—           Bet tagad, — Žaks Obrī sacīja, — tici man, Askānio, mēs nedrīkstam zaudēt ne minūti.

—           Vispirms parunāsim par Kolombu, — Askānio iebilda. — Kur viņa atrodas?

—           Kolomba? Es neko par viņu nezinu; droši vien viņa atrodas pie hercogienes d'Etampas.

—           Pie hercogienes d'Etampas? — Askānio iesaucās. — Pie savas sāncenses?

—    Tātad tā ir patiesība, ka hercogiene tevi mīl?

Askānio pietvīka un nomurmināja kaut ko nesaprotamu.

—           O, kas tev ko sarkti — Obrī iesaucās. — Velns pa- rāvisl Viņa taču ir hercogiene, paša karaļa favorīte! Ne jau katram uzsmaida šāda laime. Bet atgriezīsimies pie lietas.

—           Jā, jā, — Askānio piekrita, — parunāsim par Kolombu.

—           Nekā nebij, par Kolombu pietiks. Runāsim labāk par vēstuli.

—    Par kādu vēstuli?

—    Par to, kuru tev uzrakstīja hercogiene d'Etampa.

—    Kas tev sacīja, ka man ir hercogienes vēstule?

—    Benvenuto Čellīni.

—    Bet kāpēc viņš tev to teica?

—           Tāpēc, ka viņam vajadzīga šī vēstule, tāpēc, ka tā viņam vairāk nekā nepieciešama, tāpēc, ka es apņēmos sadabūt un nogādāt viņam šo vēstuli; tālab ari pastrādāju visus šos numurus, par kuriem tev nupat stāstīju.

—           Bet ko Benvenuto grasās darīt ar šo vēstuli? — Askānio vaicāja. ^

—           Kāda man daļa! Es neko nezinu un negribu zināt. Benvenuto sacīja: «Man vajadzīga šī vēstule.» Es viņam atbildēju: «Labi, es atnesīšu.» Es panācu, ka mani ietupināja cietumā, un tagad esmu šeit. Dod šurp vēstuli, es aizgādāšu to Benvenuto! Nu, kas ir?

Pēdējais jautājums tika teikts tādēļ, ka Askānio pēkšņi sadrūma.

—           Mans nabaga Zak, — viņš sacīja, — bēdīgākais ir tas, ka tu esi velti pūlējies.

—    Kā tad tā? — Obrī iesaucās. — Tev nav vēstules?

—           Tā ir šeit, — Askānio atbildēja, pielikdams roku pie kamzoļa kabatas.

—     Brīnišķīgi! Dod šurp, es nogādāšu to Benvenuto.

—     Šī vēstule paliks pie manis, Zak.

—     Kāpēc tā?

—    Tāpēc, ka es nezinu, ko Benvenuto ar to darīs.

—     Ar šīs vēstules palīdzību viņš grib tevi izglābt.

—           Un, iespējams, pazudināt hercogieni d'Etampu. Nē, Obrī, es nekad nepazudināšu sievieti.

—           Bet šī sieviete grib pazudināt tevi. Viņa tevi ienīst; nē, es kļūdījos, viņa tevi dievina.

—    Un tu gribi, lai es viņai atmaksātu ar…

—           Ticamāk gan, ka viņa tevi ienīst, jo tu taču 'Viņu nemīli; turklāt, kas cits to visu ievārījis, ja ne viņa?

—    Ko tu gribi ar to sacīt?

—           Tikai to, ka tevi arestēja un Kolombu aizveda pēc hercogienes pavēles.

—    Kas tev to teica?

—    Neviens. Bet kurš gan cits to būtu varējis izdarīt?

—            Bet prevo? Bet grāfs d'Orbeks? Bet Marmaņš, kuram tu, kā pats atzinies, esi visu izstāstījis?

—          Ak, Askānio, Askānio, — Zaks izmisis iesaucās, — tu pazudini sevi!

—    Labāk lai es aizeju bojā nekā izdaru neģēlību!

—    Kas tā par neģēlību, ja to grib darīt pats Benvenuto!

—            Uzklausi mani, Zak, Askānio sacīja, — un nedusmojies uz mani par maniem vārdiem. Ja tavā vietā būtu Benvenuto un viņš pats man sacītu: «Hercogiene d'Etampa ir tavs ienaidnieks, viņa pavēlēja tevi apcietināt, viņa aizveda Kolombu un grib meiteni izprecināt pret viņas gribu; glābt Kolombu es varu vienīgi ar šīs vēstules palīdzību,» — tad es liktu Benvenuto apzvērēt, ka viņš nerādīs vēstuli karalim, un tikai pēc tam atdotu to viņam. Taču Benvenuto šeit nav, un es itin nemaz neesmu pārliecināts, ka mūsu nelaimē vainīga hercogiene. Turklāt pie tevis Vēstule nebūtu diez cik drošās rokās; piedod, Obrī, tu pats zini, ka esi vieglprātīgs.

—           Zvēru tev, Askānio, ka vienā dienā esmu kļuvis vecāks par veseliem desmit gadiem!

—           Tu vari vēstuli nozaudēt vai izmantot to neapdomīgi, lai arī tev būtu vislabākie nolūki; nē, Obrī, vēstulei jāpaliek pie manis.

—           Apdomā labi, mīļais draugs! — Zaks Obrī iesaucās. — Benvenuto teica, ka šī vēstule ir tavs vienīgais glābiņš.

—           Benvenuto pratīs mani izglābt arī bez vēstules, Zak; ne velti karalis apsolījis izpildīt jebkuru viņa lūgumu, kad būs pabeigta Jupitera statuja. Un, kad Bevenuto skrēja, saukdams: «Pie darba, ātrāk pie darba!» — viņš itin nemaz nedomāja šķirties no prāta, kā tu iedomājies, bet tikai stājās pie darba, lai mani glābtu.

—           Ja nu Jupitera atliešana neizdodas? — Obrī vai- * cāja.

—           Tas nemaz nav iespejams, — Askānio smaidīdams atbildēja.

—           Stāsta gan, ka tā gadījies pat vislabākajiem franču metāllējējiem.

—           Jūsu labākie metāllējēji salīdzinājumā ar Benvenuto ir nožēlojami mācekļi.

—    Cik daudz laika prasīs statujas atliešana?

—    Trīs dienas.

—           Bet cik daudz laika vajadzēs, lai nogādātu statuju karaļa pilī?

—    Vēl trīs dienas.

—           Tātad vesela nedēļa! Un, ja nu šai nedēļā hercogiene piespiež Kolombu salaulāties ar grāfu d'Orbeku?

—           Hercogienei d'Etampai nav nekādu tiesību izlemt Kolombas likteni. Kolomba tam nekad nepiekritīs.

—           Pieņemsim, toties Kolombai jāpakļaujas prevo, kas ir viņas tēvs, jāpakļaujas Fransuā Pirmajam, kas ir viņas karalis; viņai būs jādara tas, ko pavēlēs prevo, ko pavēlēs karalis.

Askānio kļuva bāls kā audekls.

—           Ja Benvenuto izdosies tevi atbrīvot tikai pēc nedēļas, kad Kolomba jau būs salaulāta ar citu, kam tev vairs brīvība?

Askānio ar roku norausa aukstos sviedrus, kas bija izspiedušies pēc Zaķa Obrī teiktajiem vārdiem, kamēr otra roka jau meklēja kabatā vērtīgo vēstuli; tomēr brīdī, kad Zaks bija gandrīz pārliecināts, ka Askānio pretestība salauzta, draugs spītīgi papurināja galvu, itin kā aizgai- ņādams prom visas šaubas.

—    Nē! — viņš iesaucās. — Nē! Vēstuli es atdošu vienīgi savam skolotājam. Runāsim par ko citu.

Askānio pateica šos vārdus tādā balsī, kas skaidri apliecināja, ka censties viņu patlaban pierunāt būtu gluži veltīgi.

—    Par citu mēs pagūsim izrunāties arī rīt, — Obrī atteica, acīmredzot pieņēmis kādu svarīgu lēmumu, — jo es, draudziņ, baidos, ka mums tomēr nāksies šeit kādu laiku uzkavēties. Turklāt pēc visiem dienas satraukumiem un nakts darba man nekaitētu mazliet atpūsties. Paliec šeit, bet es došos uz savu kameru. Ja vēlēsies mani redzēt, pasauc. Tikai neaizmirsti uzmest caurumam virsū paklāju, lai kāds neuziet mūsu eju. Ar labu nakti! Un, tā kā rīts gudrāks par vakaru, es ceru, ka rīt no rīta tu būsi prātīgāks nekā šodien.

Pateicis to, nevēlēdamies vairs neko dzirdēt, lai kā Askānio mēģināja draugu aizkavēt, Zaks Obrī ar galvu pa priekšu ielīda pazemes ejā un četrrāpus atgriezās savā kamerā. Askānio, paklausīdams Zaķa ieteikumam, tiklīdz studenta kājas bija nozudušas, atvilka kameras stūrī paklāju un pārsedza ar to caurumu. Visas pēdas, kas liecinātu par slepeno eju starp kamerām, tika iznīcinātas.

-Pēc tam, uzmetis kamzoli uz viena no krēsliem, vēl aizvien pagalam satraukts, Askānio atlaidās gultā un drīz vien aizmiga, jo fiziskais nogurums tomēr guva pārsvaru pār dvēseles mokām.

Turpretī Zaks Obrī, lai gan viņam ne mazāk kā Askānio bija vajadzīga atpūta, nesekoja drauga paraugam; apsēdies uz sola, viņš iegrima dziļās pārdomās, kas Zakam, kā lasītājs jau zina, bija visai neparasts stāvoklis, tālab uzreiz bija redzams, ka viņš risina kādu svarīgu problēmu.

Pavadījis pārdomās kādas piecpadsmit minūtes, students lēnām piecēlās un apņēmīgā solī, kā cilvēks, kas pārvarējis šaubas, devās uz slepeno eju un atkal ielīda tajā; aizrāpies līdz ejas otram galam un pacēlis ar galvu paklāju, Zaks ar prieku atskārta, ka Askānio nav pamodies, — tik klusi un uzmanīgi viņš bija veicis savu manevru.

Zakam Obrī tas vien bija vajadzīgs; jo piesardzīgi viņš izlīda no pazemes ejas, elpu aizturējis, piezagās pie krēsla, uz kura bija uzkārts Askānio kamzolis, un, neatraudams skatienu no aizmigušā, izvilka no kabatas vēstuli, kas bija tik ļoti vajadzīga Benvenuto; pēc tam viņš izņēma vēstuli no aploksnes un ielika tās vietā Zervēzas zīmīti, kas bija salocīta tāpat kā hercogienes vēstule, pārliecināts, ka Askānio, ja vien neiedomāsies vēstuli pārlasīt, nemaz nepamanīs, ka daiļās Annas d'Eiiī dāvinājums vairs neatrodas savā vietā.

Pēc tam Zaks Obrī tikpat klusi aizgāja līdz kameras stūrim, pacēla paklāju un atkal ieslīdēja alā, nozuzdams gluži kā spoks operteātra gremdētavā.

Bija arī pēdējais laiks, jo tai pašā brīdī, kad Zaks sasniedza savu kameru, viņš izdzirdēja, ka blakus kamerā nočīkst durvis un Askānio iekliedzas kā cilvēks, kas pēkšņi uzmodināts no miega:

—    Kas tur nāk?

—     Nebaidies, — atbildēja maiga balss, — tā esmu es, jūsu draugs.

Askānio, kas gulēja, kā mēs jau sacījām, novilcis tikai kamzoli, izdzirdis, šķiet, pazīstamu balsi, piecēlās sēdus un lampas nespodrajā gaismā ieraudzīja sievieti, kuras seju slēpa plīvurs. Sieviete lēnām piegāja pie gultas un pacēla plīvuru. Askānio nebija maldījies, tā bija hercogiene d'Etampa.

XXXV

GRIZETES VĒSTULE, JA TO SADEDZINA, DOD TIKPAT DAUDZ UGUNS UN PELNU KĀ HERCOGIENES VĒSTULE

Daiļās Annas d'Eiiī izteiksmīgā seja pauda tik patiesas skumjas un līdzcietību, ka Askānio jutās aizkustināts un, iekāms hercogiene bija bildusi kādu vārdu, nosprieda, ka viņa nav vainīga nelaimē, kas uzbrukusi viņam un Kolombai.

—     Tad redz, kur mēs tiekamies, Askānio! — hercogiene d'Etampa iesaucās savā melodiskajā balsī. — Es gribēju dāvināt jums pilis, bet atrodu jūs tumšā cietumā.

—     Ak, kundze! — jauneklis atbildēja. — Tātad jūs tiešām neesat vainojama mūsu nelaimē?

—     Kā jūs varējāt jel bridi turēt mani aizdomās, Askānio? — hercogiene sacīja — Tagad es saprotu, kāpēc jūs ienīstat mani, un man atliek vienīgi skumt par to, ka mani nav sapratis cilvēks, kuru es tik labi saprotu.

—    Nē, kundze, es neturēju jūs aizdomās, — Askānio attrauca. — Tiesa, man sacīja, ka jūs esat pie visa vainīga, bet es tam nenoticēju!

—     Un labi darījāt, Askānio! Jūs nemīlat mani, es zinu, taču esmu laimīga arī par to, ka naids nav darījis jūs aklu. Jums taisnība, Askānio, es ne vien neesmu darījusi jums jaunu, bet arī neko nezināju. Pie visa vainīgs mesers d'Esturvils: viņš nezin kā atklāja Kolombas paslēptuvi, izstāstīja visu karalim un panāca, ka viņam atdeva atpakaļ meitu, bet jūs arestēja.

—    Tātad Kolomba ir pie tēva? — Askānio noprasīja.

—    Nē, — hercogiene atbildēja, — Kolomba ir pie manis.

—    Pie jums, kundze? — jauneklis iesaucās. — Kāpēc pie jums?

—    Viņa ir tik skaista, Askānio, — hercogiene klusi sacīja. — Tagad es saprotu, kāpēc jūs izraudzījāties tieši viņu un nekad neiemīlēsiet citu sievieti pat tad, ja viņa noliks pie jūsu kājām visbagātāko hercogisti.

—    Es mīlu Kolombu, kundze, — Askānio atbildēja, — un jūs gan zināt, ka mīlestība ir debesu dāvana, tā ir vērtīgāka par visiem zemes labumiem.

—    Jā, Askānio, jūs mīlat viņu vairāk par visu pasaulē. Es cerēju, ka tā ir parasta aizraušanās, kas ātri pāries. Es kļūdījos. Tagad es skaidri redzu, — hercogiene nopūzdamās piebilda, — ka censties jūs izšķirt nozīmētu pretoties dieva gribai.

—    Ak, kundze! — Askānio iesaucās, salikdams rokas kā lūgšanā. — Dievs dāvājis jums varu, lai savienotu mūs. Tad esiet cēla un augstsirdīga līdz galam, kundze, palīdziet diviem nabaga bērniem atrast savu laimi, un viņi jūs mīlēs un pateiksies jums līdz mūža galam!

—    Labi! — hercogiene atbildēja. — Es esmu uzveikta, Askānio, es esmu ar mieru sargāt un aizstāvēt jūs; bet — ak vai! — iespējams, ka tagad tas ir par vēlu.

_— Par vēlu? Ko jūs gribat ar to sacīt, kundze? — Askānio iesaucās.

—     Iespējams, ka šai pašā brīdī, Askānio, es stāvu bezdibeņa malā.

—    Bezdibeņa malā? Kāpēc?

—    Aiz mīlestības pret jums, Askānio.

—    Aiz mīlestības pret mani? Jūs ejat bojā tāpēc, ka iemīlējāt mani?

—    Jā, es eju bojā jūsu dēļ, eju bojā tāpēc, ka rakstīju jums.

—    Kā tā? Es neko nesaprotu, kundze.

—    Vai tiešām jūs nesaprotat, ka, saņēmis karaļa atļauju, prevo pavēlēs pārmeklēt visu Nelas pili? Vai tiešām jūs nesaprotat, ka visrūpīgāk pārmeklēs jūsu istabu, jo viņam jāatrod pierādījumi, kas apliecinātu jūsu mīlestību pret Kolombu!

—    Un kas par to! — Askānio nepacietīgi vaicaja.

—     Kā — kas? — hercogiene turpināja. — Ja jūsu istabā atradīs vēstuli, kuru es uzrakstīju neprāta brīdī, ja pazīs manu rokrakstu, ja atdos vēstuli karalim un karalis uzzinās, ka es jūs mīlu, ka jūsu dēļ esmu gatava viņu piekrāpt, tad manai varai beigas! Saprotiet taču, ka tad es vairs nevarēšu palīdzēt nedz jums, nedz Kolombai! Vai beidzot jūs saprotat, kādēļ es stāvu bezdibeņa malā?

—    O, kundze, nomierinieties! — Askānio attrauca. — Jums nekas nedraud, jūsu vēstule ir pie manis, es no tās nešķiros.

Hercogiene atviegloti nopūtās, un viņas satrauktā seja uzreiz kļuva priecīga.

—    Jūs nešķiraties no tās? — viņa iesaucās. — Jūs nekad nešķiraties no tās? Tad sakiet, Askānio, — kādām jūtām lai esmu pateicīga, ka šī vēstule atrodas pie jums?

—    Saprātam, kundze, — Askānio nomurmināja.

—    Tikai saprātam! Tad atkal esmu kļūdījusies. Ak dievs, ak dievs! Jau sen bija laiks pārliecināties, aptvert! Tātad jāpateicas saprātam? Jo labāk! — viņa piebilda, izlikdamās, ka pārvarējusi savas jūtas. — Bet, ja runājam par saprātu, tad sakiet man, Askānio, — vai tiešām jūs uzska- N tāt, ka ir saprātīgi glabāt vēstuli cietuma kamerā, zinot, ka kuru katru brīdi jūs var pārmeklēt un atņemt vēstuli ar varu; vai tiešām ir saprātīgi pakļaut briesmām vienīgo cilvēku, kas spēj palīdzēt jums un Kolombai?

"— Es nezinu, kundze, — Askānio atbildēja, un viņa maigajā balsī jautās skumjas, kādas izjūt sirdsskaidri cilvēki, kad viņi spiesti par kaut ko šaubīties, — es nezinu, vai patiesi vai tikai vārdos jūs gribat glābt mani un Kolombu; varbūt jūs atvedusi šurp vienīgi vēlēšanās dabūt atpakaļ vēstuli, kura, kā jūs pati teicāt, var jūs pazudināt; un beidzot es nezinu., vai, dabūjusi šo vēstuli, jūs

nepār vārtīsieties no drauga, kā jūs pati sevi dēvējat, par mūsu ienaidnieku; toties es labi zinu, kundze, ka tā ir jūsu vēstule un jums ir tiesības to pieprasīt, turpretī mans pienākums ir atdot to jums atpakaļ.

Askānio piecēlās, piegāja pie krēsla, uz kura bija uzmests viņa kamzolis, pameklēja kabatā un izvilka vēstuli, kuru hercogiene tūdaļ pazina pēc aploksnes.

—     Te ir, kundze, tā zīmīte, ko jūs tik ļoti kārojat, — viņš sacīja. — Man tā nav vajadzīga, bet jums tā varētu nodarīt ļaunu. Ņemiet to, saplēsiet, iznīciniet. Es esmu izpildījis savu pienākumu; jūs varat rīkoties, kā jums labpatikas.

—    Ak, Askānio, jums ir cēla sirds! — hercogiene iesaucās ar neviltotu vaļsirdību, kas dažbrīd piemīt pat vis- samaitātākiem cilvēkiem.

—    Piesargieties, kundze, kāds nāk! — Askānio ieteicās.

—    Jums taisnība, — hercogiene atbildēja.

Un, tā kā soļi tiešām tuvojās, viņa steidzīgi piegrūda vēstuli pie gaismekļa liesmas, kas vienā mirklī apņēma papīru. Un tikai pēc tam, kad uguns pieskārās hercogienes pirkstiem, viņa aizmeta sadedzinātās vēstules atliekas; papīra plēnes kādu brīdi lidinājās gaisā, līdz, pieskārušās grīdai, sabirza pelnos; taču pat pelnus hercogiene piemina ar kāju.

Šai brīdī cietuma kamerā ienāca prevo.

—     Mani brīdināja, ka jūs esat šeit, kundze, — viņš sacīja, bažīgi raudzīdamies gan uz hercogieni d'Etampu, gan uz Askānio, — un es nokāpu lejā, lai uzzinātu, vai jums nav kas vajadzīgs. Es un mani cilvēki ir jūsu rīcībā.

—     Nē, mesēr, — hercogiene d'Etampa atbildēja, nejaudādama noslēpt milzīgo prieku, kas atspoguļojās viņas sejā. — Nē, paldies, bet es no sirds esmu jums pateicīga par vēlēšanos man palīdzēt; es atnācu vienīgi tāpēc, lai izjautātu šo jauno cilvēku, kuru jūs esat apcietinājis, un pārliecinātos, vai viņš patiešām ir tik ļoti vainīgs, kā man stāstīja.

—     Nu, un kādu iespaidu viņš atstāja uz jums, kundze? — prevo jautāja balsī, kurā bija jaušama viegla ironija.

—    Manuprāt, Askānio ir mazāk vainīgs, nekā es domāju. Tādēļ es lūdzu jūs, meser, būt pret viņu uzmanīgākam. Vispirms nabaga jauneklim jāmitinās visai drūmās telpās. Vai jūs nevarētu ierādīt viņam kādu pieklājīgāku istabu?

—    Rīt pat pārcelšu viņu uz citu kameru, kundze, jo jūsu vēlēšanās, kā jūs zināt, man ir likums. Vai jums nav vēl kādi rīkojumi? Vai nevēlaties turpināt nopratināšanu?

—    Nē, meser, es uzzināju visu, ko vēlējos, — hercogiene atbildēja.

Pateikusi šos vārdus, viņa izgāja no kameras, uzmezdama Askānio maigu, pateicības pilnu skatienu.

Prevo sekoja hercogienei, aizslēgdams aiz sevis kameras durvis.

—    Velns parāvis! — nomurmināja Zaks Obrī, kas nebija palaidis garām ne vārda no šīs sarunas. — Lūk, ko nozīmē pagūt laikā!

Patiešām, tikko atguvis samaņu, Marmaņs vispirms bija licis paziņot hercogienei to, ka ir smagi, iespējams, pat nāvīgi ievainots un pirms nāves grib uzticēt viņai svarīgu noslēpumu. Hercogiene d'Etampa bija nekavējoties ieradusies pie viņa. Marmaņs izstāstīja hercogienei, ka uz ielas viņam uzbrucis kāds students, vārdā Zaks Obrī, kurš par katru cenu gribējis iekļūt Šatlē, lai sastaptos ar Askānio un dabūtu no viņa kaut kādu vēstuli, kas vajadzīga Čellīni.

Izdzirdusi to, hercogiene uzreiz saprata, par kādu vēstuli ir runa, un, lai gan bija krietni pāri pusnaktij, viņa steidzās uz Šatlē, nolādēdama savu kaislīgo dabu, kas bija viņai likusi rīkoties tik vieglprātīgi. Ieradusies cietumā, viņa notēloja Askānio kamerā jau aprakstīto komēdiju, uzskatīdama, ka visu jo veikli nokārtojusi, lai gan mēs zinām, ka Askānio nepavisam netika piemuļķots.

Zaks Obrī patiešām bija paguvis iejaukties īstajā brīdī.

Tomēr padarīta bija tikai puse darāmā, pats grūtākais vēl bija priekšā. Vērtīgā vēstule, ko students nupat bija paglābis no iznīcības, atradās viņa rokās, tomēr savu īsto vērtību tā varēja iegūt vienīgi Čellīni rokās.

Zaks Obrī pats atradās cietumā un droši vien uz ilgu laiku, jo, kā bija uzzinājis no sava priekšgājēja, cilvēkam, kas nokļuvis Šatlē, nemaz nav tik viegli izkļūt no tā laukā. Tādējādi viņš, gluži kā gailis, kurš atradis pērli, nezināja, ko iesākt ar savu dārgumu.

Izlauzties no cietuma ar varu nebija ko domāt. Protams, Zaks varēja ar dunci nogalināt cietumsargu, kas nesa viņam ēdienu, atņemt viņam atslēgas un apģērbu; taču, nemaz jau nerunājot par to, ka šādi ārkārtēji līdzekļi godīgajam studentam nebija pa prātam, jāteic, ka viņš turklāt neuzskatīja tos par pietiekami drošiem. Visticamākais, ka viņu tūdaļ saņems ciet, pārmeklēs, atradīs vēstuli un iespundēs atpakaļ kamerā.

Neko nelīdzētu arī veiklība. Kamera atradās astoņas vai desmit pēdas no zemes virsmas, lodziņš, pa kuru no augšas iespīdēja vāra gaisma, bija aizrestots ar resniem dzelzs stieņiem. Būtu vajadzīgi mēneši, lai pārvīlētu kaut vienu no šiem stieņiem, un nav arī zināms, kas sagaidītu bēgli aiz loga restēm. Varbūt viņš nokļūtu cietuma pagalmā, kuru no visām pusēm apņem nepārkāpjams mūris, un viņu tur atrastu jau nākamajā rītā.

Varētu mēģināt kādu uzpirkt, taču, pēc tam kad bija samaksāta soda nauda, ko viņam piesprieda tiesnesis, novērtēdams Zervēzas godu par divdesmit Parīzes sū, ieslodzītā kabatā vairs bija palikuši tikai desmit sū — acīm redzami nepietiekama summa, lai uzpirktu pat visnabadzīgāko cietumsargu visdraņķīgākā cietumā, bet piedāvāt šo summu karaļa cietokšņa sargam būtu vairāk , nekā nepieklājīgi.

Vārdu sakot, esam spiesti atzīt, ka Zaks Obrī bija nonācis pagalam grūtā stāvoklī.

Laiku pa laikam viņam iešāvās prātā, kā varētu izkļūt laukā no cietuma, bet šāds solis, bez šaubām, bija saistīts ar smagām sekām, jo, tiklīdz šī doma atgriezās, neatlaidīga kā visas lieliskas domas, Zaķa seja tūdaļ apmācās un nabaga jauneklis izdvesa smagas nopūtas, kas liecināja par negantu iekšējo cīņu.

Šī dvēseles cīņa bija tik spīva un ilgstoša, ka Zakš visu nakti neaizdarīja acu: viņš soļoja šurpu turpu pa kameru, apsēdās un atkal pietrūkās kājās. Tā bija pirmā nakts, ko students pavadīja dziļās pārdomās; līdz šim Zaks nebija gulējis naktīs vienīgi tais gadījumos, kad bija jādzer, jāspēlē vai jāmīl.

Pret rītu cīņa, šķiet, mazliet pierima, acīmredzot vienam no pretspēkiem gūstot uzvaru, jo Zaks Obrī izdvesa vēl žēlabaināku nopūtu nekā visas iepriekšējās un iemetās gultā kā cilvēks, kura spēki galīgi izsīkuši.

Tiklīdz viņš bija apgūlies, kāpnēs atskanēja soļi. Tie tuvojās, noskrapstēja atslēga, noklaudzēja aizšaujamais, durvis atvērās, un uz sliekšņa parādījās divi likuma

kalpi: viens no viņiem bija tiesnesis, otrs — viņa sekretārs.

Nepatīkamo iespaidu, ko izraisīja šis apciemojums, izgaisināja prieks, kādu Zaks izjuta, redzot savus vecos paziņas.

—    A, tas esat jūs, jaunais cilvēk! — tiesnesis iesaucās, pazīdams Zaķu Obrī. — Un tomēr jums izdevās nokļūt Šatlē. Nudien, esat veikls zellis! Pavedat nevainīgas meitenes un sadurat jaunus senjorus! Piesargieties! Šoreiz ar divdesmit sū jūs netiksiet cauri, velns parāvis! Augstmaņa dzīvība maksā dārgāk nekā grizetes gods.

Lai arī cik bargi bija tiesneša vārdi, taču tonis, kādā tie tika izteikti, ieslodzīto mazliet uzmundrināja. Šķita, ka no tik jautra cilvēka, kura rokās Zakam laimējās nokļūt, nevarēja gaidīt neko sliktu. Toties gluži citādu iespaidu atstāja sekretārs, kurš pēc katra tiesneša vārda draudīgi māja ar galvu. Zaks Obrī pirmo reizi redzēja šos abus vīrus tik cieši blakus, un, lai cik loti jaunekli nomāca paša neapskaužamais stāvoklis, viņš neviļus nodevās filozofiskām pārdomām par likteņa dīvainībām, kuras reizēm joka pēc saved kopā divus cilvēkus ar pilnīgi pretējiem raksturiem un izskatu.

Sākās nopratināšana. Zaks Obrī neko neslēpa; viņš pastāstīja, ka, sazīmējis Marmaņā muižnieku, kas vairākkārt viņu tika piekrāpis, viņš izrāvis zobenu pāžam un izsaucis vikontu uz dueli. Marmaņs pieņēmis izaicinājumu, un viņi sākuši cīnīties; pēc tam vikonts nokritis. Bet, kas noticis tālāk, to Zaks nezinot.

—    Jūs nezināt, kas notika tālāk? Nezināt, kas notika tālāk? — tiesnesis rūca, diktēdams sekretāram nopratināšanas protokolu. — Velns parāvis! Manuprāt, jau ar to vien, ko jūs pastāstījāt, pilnīgi pietiek, lai jūsu lieta būtu skaidrāka par skaidru, vēl jo vairāk tāpēc, ka vikonts de Marmaņs ir viens no hercogienes d'Etampas favorītiem. Viņa pati iesniegusi apsūdzību pret jums, jaunais varoni.

—    Piķis un zēvele! — students iesaucās, sākdams uztraukties. — Bet sakiet, tiesneša kungs, — vai mana lieta tiešām ir tik bezcerīga, kā jūs sakāt?

—    Vēl ļaunāk, mans dārgais draugs, vēl ļaunāk! Es neesmu paradis iebiedēt savus klientus. Tomēr šoreiz brīdinu jūs, ja gadījumā jūs gribēsiet atstāt kādus novēlējumus …

—           Novēlējumus! — students iesaucās. — Bet sakiet, bet sakiet, tiesneša kungs, — vai jums ir kāds pamats domāt, ka man kas draud?

—           Protams, — tiesnesis atbildēja, — protams. Jūs uzmācaties uz ielas muižniekam, izsaucat viņu uz divkauju, izdurat viņam cauri zobenu un pēc tam vēl jautājat, vai jums kas draud! Jā, mans dārgais draugs, jums draud briesmas, pat ļoti lielas briesmas.

—           Bet divkaujas notiek katru dienu, un es nekad neesmu dzirdējis, ka cilvēkus par to tiesātu.

—           Jums taisnība, mans jaunais draugs, taču tās notiek vienīgi tais gadījumos, kad abi 'pretinieki ir muižnieki. O! Ja divi muižnieki par katru cenu grib aizraidīt viens otru uz viņpasauli, tad galu galā tā ir viņu darīšana un karalis šeit neiejaucas; turpretī, ja kādā jaukā dienā zemāko kārtu cilvēkiem ienāktu prātā pamēroties spēkiem ar muižniekiem — bet zemāko kārtu cilvēku ir daudzkārt vairāk nekā muižnieku, — tad drīz vien šai pasaulē nepaliktu neviena muižnieka un tas patiesi būtu jānožēlo.

—           Bet kā jūs domājat, cik dienas varētu ilgt tiesas process?

—    Piecas vai sešas dienas.

—           Kā! — Žaks Obrī iesaucās. — Tikai piecas vai sešas dienas?!

—           Protams, lieta pilnīgi skaidra: cilvēks nogalināts, jūs atzīstaties, ka esat slepkava, un tiesa pieņem taisnīgu lēmumu. Taču, — tiesnesis turpināja vēl labsirdīgāk,

—    ja divas trīs liekas dienas jums sagādātu patikšanu …

—    Un kā vel! — Žaks iesaucās.

—           Labi, mēs paildzināsim izmeklēšanu un iegūsim tā divas trīs dienas. Jūs esat simpātisks zellis, un galu galā man gribētos kaut ko izdarīt jūsu labā.

—     Pateicos, — students noteica.

— Bet tagad, — tiesnesis pieceldamies turpināja,

—   vai jums nav kāda vēlēšanās?

—    Vai nevarētu ataicināt garīdznieku?

—    Protams, jums ir tiesības uz to.

—           Tādā gadījumā, tiesneša kungs, pasakiet, lai garīdznieks ierodas pie manis.

—           Es noteikti izpildīšu jūsu lūgumu, mans jaunais draugs. Un nepieminiet mani ar ļaunu.

—           Par ko tad? Gluži otrādi, esmu jums bezgala pateicīgs.

—           Studenta kungs, — pieiedams pie Zaķa Obrī, sekretārs sacīja klusā balsī, — vai jūs nevarētu izdarīt man kādu pakalpojumu?

—    Labprāt, — Žaks atbildēja. — Ko jūs vēlētos?

—           Jums droši vien ir draugi un radinieki, kuriem jūs novēlēsiet savas mantas?

—            Draugi? Man ir tikai viens vienīgs draugs, bet arī viņš, tāpat kā es, atrodas cietumā. Kas attiecas uz radiniekiem, tad man ir tikai brālēni un tie paši trešajā augumā. Tāpēc sakiet droši, sekretāra kungs, sakiet droši.

—           Cienītais kungs, es esmu nabadzīgs cilvēks, un man ir pieci bērni.

—    Lieliski.

—            Redziet, man allaž neveicas, lai gan es pildu savus pienākumus godīgi un kārtīgi. Visi mani amata brāļi aizsteigušies man priekšā.

—    Kāpēc tad?

—           Kāpēc? Tur jau tas suns aprakts. Es jums tūlīt pateikšu, kāpēc.

—    Sakiet!

—    Tāpēc, ka viņiem laimējas.

—    A!

—     Bet kāpēc viņiem laimējas?

—    Tieši to es gribēju jums vaicāt, sekretāra kungs.

—    Tad es jums to pateikšu, studenta kungs.

— Esiet tik laipns.

—           Viņiem laimējas tāpēc… — sekretārs sacīja vēl klusākā balsī. — Viņiem laimējas tāpēc, ka viņiem kabatā ir pakārta cilvēka virves gabals. Sapratāt?

—    Nē.

—           Jūs neesat visai apķērīgs. Jūs rakstīsiet testamentu, vai ne?

—    Testamentu? Kāpēc?

—           Kā lai jums to pasaka. Nu tāpēc, lai jūsu mantiniekiem jūsu dēļ nebūtu jātiesājas. Tad pieminiet savā testamentā Marku Bonifāciju Grimuano, krimināltiesas sekretāru, un novēliet, lai bende iedotu viņam gabaliņu no jūsu virves.

—           A, — Zaks noteica aizžņaugtā balsī. — Tagad es saprotu.

—    Jūs izpildīsiet manu lūgumu?

—     Kāpēc ne.

—     Tikai neaizmirstiet, jaunais cilvēk. Man jau daudzi

bija solījuši, taču cits nomira bez testamenta, cits nepareizi ierakstīja manu vārdu — Marks Bonifācijs Grimuano; tam piekasījās un novēlējumu atzina par nederīgu; un, beidzot, dažs labs, lai arī bija īsts noziedznieks, panāca apžēlošanu, beigdams savu dzīvi tik un tā pie karātavām kādā citā pusē; es biju jau gluži izmisis, kad pēkšņi pie mums nokļuvāt jūs.

—    Labi, labi, sekretāra kungs, — Zaks sacīja, — šoreiz varat būt mierīgs: ja mani pakārs, virve būs jūsu.

—    Jūs pakārs, cienītais kungs, noteikti pakārs, varat nešāubītiesl

—    Grimuanol Vai jūs drīz beigsiet? — tiesnesis pasauca.

—    Tūlīt eju, tiesneša kungs, tūlīt eju. Tātad, norunāts, studenta kungs?

—    Norunāts.

—    Goda vārds?

—    Studenta goda vārds.

—    Kā rādās, — sekretārs aiziedams murmināja, — šoreiz es savu esmu panācis. Ātrāk jāpaziņo prieka vēsts sievai un bērniem.

Un viņš devās līdzi tiesnesim, kurš iedams labsirdīgi strostēja sekretāru par ilgo kavēšanos.

XXXVI

PAR TO, KA ISTS DRAUGS SPĒJĪGS NEST PAT TADU UPURI KA LAULĪBAS

Palicis viens, Zaks Obrī iegrima vēl dziļākās pārdomās nekā iepriekš, par ko, atklāti sakot, visvairāk bija jāpateicas viņa sarunai ar tiesnesi. Taču tūlīt piebildīsim — ja vien mēs varētu lasīt viņa domas, tad pārliecinātos, ka galveno vietu tajās ieņem Askānio un Kolomba, kuru liktenis bija atkarīgs no vēstules, kas atradās viņa rokās, jo Zaks bija norūpējies par savu draugu daudz vairāk nekā pats par sevi, apzinādamies, ka viņam vēl ir diezgan laika, lai pievērstos savam liktenim.

Viņš domāja jau kādu pusstundu, kad pēkšņi durvis atkal atvērās un uz sliekšņa parādījās cietumsargs.

—    Vai jūs saucāt garīdznieku? — viņš pikti noprasīja.

—    Jā, es, — Zaks atbildēja.

—           Lai nelabais mani parauj, bet man trūkst saprašanas, kāpēc visiem vajadzīgs šis nolādētais mūks! — cietumsargs burkšķēja. — Nedod man, nabagam, ne elpu atvilkt. — Un, pagājis malā, lai palaistu garām garīdznieku, viņš piebilda: — Nāciet, svēto tēv, tikai dariet savu darāmo ātri!

Aizvien vēl rūkdams pie sevis, cietumsargs aizslēdza durvis, un garīdznieks palika divatā ar ieslodzīto.

—           Jūs saucāt mani, mans dēls? — garīdznieks vaicāja.

—    Jā, svēto tēv, saucu, — students atbildēja.

—    Jūs vēlaties izsūdzēt grēkus?

—           Ne gluži, es tikai gribēju aprunāties ar jums par sirdsapziņas lietām.

—           Runājiet, mans dēls, — garīdznieks atbildēja, apsēzdamies uz. sola. — Ja vien manas trūcīgās zināšanas ļaus dot jums …

—    Jūs uzminējāt, man vajadzīgs padoms, svēto tēv.

—    Es klausos.

—    Es esmu liels grēcinieks, svēto tēv, — Zaks sacīja.

—           Ak vai, mans dēls, laimīgs ir tas, kas kaut vai apzinās savu grēcīgumu!

—           Es esmu ne vien liels grēcinieks, svēto tēv, bet esmu iegrūdis grēkā arī citus cilvēkus.

—     Un vai jūs nevarētu izpirkt šo savu vainu?

—           Es ceru, svēto tēv, es ceru. Es ierāvu sev līdz netiklības atvarā nevainīgu meiteni.

—    Jūs pavedāt viņu?

—    Pavedu, jā, svēto tēv, tieši tā, pavedu.

—            Un jūs gribat vērst par labu viņai nodarīto ļaunumu? .

—    Vismaz man ir tāda vēlēšanās, svēto tēv.

—     Ir tikai viens ceļš, kā to izdarīt.

—           Es zinu, svēto tēv, tādēļ arī nevarēju tik ilgi izšķirties. Ja būtu divi ceļi, es, protams, izvēlētos otru.

—    Tātad jūs gribat apprecēt viņu?

—           Nesteidzieties, svēto tēv. Es sacīšu taisnību: es negribu precēties, es tikai pakļaujos nepieciešamībai.

—    Būtu labāk, ja jūs vadītu tīrākas, svētākas jūtas.

—            Ko lai dara, svēto tēv, daļa cilvēku radīti laulības dzīvei, turpretī citi — vecpuiša dzīvei. Mans aicinājums ir dzīvot bezlaulībā, un zvēru, ka vienīgi tīra nejaušība mani spiež …

—           Labi, mans dels, un ziniet — jo atrak jūs atgriezī- sieties uz tikumības ceļa, jo svētīgāk tas būs.

—    Bet cik ātri to varētu izdarīt? — Obrī apvaicājās.

—           Tā kā tās ir laulības in extremis\ var rēķināties ar dažiem atvieglojumiem, un es domāju, ka jau parīt…

—    Ja jau parīt, tad parīt, — Zaks nopūtās.

—    Bet jaunava?

—    Ko — jaunava?

—    Vai viņa piekrīt?

—    Kam piekrīt?

—    Nākt pie jums par sievu.

—           Velns parāvis! Vai viņa piekrīt? Viņa būs sajūsmināta! Ne jau katru dienu viņai gadās šāds priekšlikums.

—    Tātad nav nekādu šķēršļu?

—    Nekādu.

—    Bet jūsu vecāki?

—    Man vecāku nav.

—    Un viņas vecāki?

—    Nav zināmi.

—    Kā viņu sauc?

—    Zervēza Pereta Popīno.

—    Vai vēlaties, lai es pats nodotu viņai šo vēsti?

—           Ja jūs uzņemtos šo pienākumu, svēto tēv, es būtu jums gaužām pateicīgs.

—    Šodien pat darīšu to viņai zināmu.

—           Bet sakiet, svēto tēv, — vai jūs nevarētu nodot viņai vēstuli?

—           Nē, mans dēls, mēs, cietuma garīdznieki, esam devuši zvērestu nekādus sūtījumus no ieslodzītajiem nepieņemt, kamēr viņi dzīvi. Pēc nāves, laipni lūdzu, ko vien vēlaties.

—           Paldies, tam vairs nebūs nozīmes; apmierināsimies ar laulībām, — Obrī nočukstēja.

—    Vai nekas cits jums nav man sakāms?

—           Nekas, ja nu vienīgi jums rastos kādas grūtības, lai izpildītu manu lūgumu, tad varat atsaukties uz pašas Zervēzas Peretas Popīno sūdzību, kas atrodas pie tiesneša kunga.

—           Vai jūs esat ar mieru, lai es nokārtotu visu divās dienās? — jautāja garīdznieks, kuram šķita, ka Zaks izturas pret gaidāmajām laulībām pārāk vienaldzīgi un sper šādu soli vienīgi nepieciešamības dēļ.

—    Divās dienās …

—    Tādā kārtā jūs ātrāk atdosiet jaunavai atpakaļ godu, ko esat viņai laupījis.

—    Lai notiek, — Zaks noteica, izdvesdams jo dziļu nopūtu.

—    Ļoti labi, mans dēls! — garīdznieks jutās iepriecināts. — Jo smagāks upuris, jo tīkamāks tas dievam.

—    Piķis un zēvele! Šoreiz dievs man būs ļoti pateicīgs! — students iesaucās. — Ejiet, svēto tēv, ejiet!

Patiešām, šo lēmumu Zaks Obrī bija pieņēmis tikai pēc nežēlīgas iekšējās cīņas; viņš jau bija sacījis Zervēzai, ka viņam ir iedzimta netīksme pret laulību, un vienīgi draudzība pret Askānio, vienīgi apziņa, ka viņš ir vainīgs sava drauga nelaimē, piespieda viņu nest šādu upuri, kas, pēc viņa domām, bija antīko varoņu cienīgs.

Lasītājs var jautāt, kāds gan sakars Zaķa un Zervēzas laulībām ar Askānio un Kolombas laimi, kādā veidā Obrī laulības var glābt viņa draugu.

Uz šo jautājumu lasītājam tad varētu atbildēt, ka viņš nav pietiekami attapīgs. Tiesa, lasītājs savukārt varētu iebilst, ka viņa loma to nemaz neprasa.

Tālab neatliek nekas cits kā izlasīt šo nodaļu līdz beigām, lai gan lasītājs varētu tikt no šā pienākuma vaļā, ja viņam būtu asāks prāts.

Pēc tam kad garīdznieks bija aizgājis, Zaks Obrī, apzinādamies, ka atkāpties ir par vēlu, nomierinājās; tā notiek pēc jebkura, pat visnepatīkamākā lēmuma: iekšējās cīņas nogurdinātais prāts atpūšas, satrauktā sirds no- rimstas.

Zaks Obrī atpūtās un pat iesnaudās uz mirkli. Kad Askānio kamerā atskanēja kaut kāds troksnis, viņš nosprieda, ka draugam atnestas brokastis un vairākas stundas nav jābaidās, ka varētu ierasties cietumsargs. Nogaidījis vēl kādu brīdi un pārliecinājies, ka visapkārt valda pilnīgs klusums, Zaks ielīda pazemes ejā, aizrāpās līdz ejas otram galam un pacēla kā parasti ar galvu paklāju.

Askānio kamerā valdīja pilnīga tumsa.

Zaks pusbalsī pasauca draugu; neviens neatsaucās: kamera bija tukša.

Sākumā students izjuta prieku. Askānio ir atbrīvots, un, ja Askānio ir atbrīvots, tad viņam, Zakam Obrī, nemaz nevajadzēs … Taču viņš tūdaļ atcerējās, ka hercogiene d'Etampa vakar bija vēlējusi ierādīt Askānio ērtāku kameru; droši vien nupat dzirdētais troksnis bija saistīts ar to, ka viņa draugs pārvests uz citu telpu.

Cerību stars, kas ielīksmoja nabaga studenta sirdi, uzplaiksnīja kā žilbinošs zibens un pazuda.

Zaks Obrī nolaida paklāju un, kāpdamies atpakaļ, atgriezās savā kamerā. Viņam bija laupīts pēdējais mierinājums, jo nebija vairs iespējams satikties ar draugu, kura dēļ viņš sevi upurēja.

Neatlika nekas cits kā atkal nodoties pārdomām. Bet Zaks Obrī jau bija tik daudz domājis un domāšana bija novedusi pie tik bēdīgām sekām, ka viņš nosprieda labāk doties pie miera.

. Students atlaidās gultā un, par spīti nemieram, kas viņu tirdīja, ieslīga dziļā mierā, jo vairākas dienas tikpat kā nebija gulējis.

Zaks sapņoja, ka viņam piespriests nāves sods un viņš ir pakārts, taču bende bija slikti ieziepējis virvi un tā pārtrūka; Zaks bija dzīvs, bet viņu tomēr apbedīja. Sapnī viņš jau kodīja sev rokas, kā to parasti dara dzīvi apraktie, bet drīz ieradās kārnais sekietārs, kas gribēja dabūt apsolīto virves gabalu, un, atracis kapu, atdeva viņam dzīvību un brīvību.

Ak vai, tas bija tikai sapnis! Atdarījis acis, students atkal atradās nebrīvē un atcerējās nāves sodu, kas viņam draudēja.

Vakars, nakts un visa nākamā diena pagāja klusi un mierīgi, kamerā ieradās vienīgi cietumsargs. Zaks mēģināja viņu iztaujāt, bet no burkšķētāja nebija iespējams izvilināt ne vārda.

Nakts vidū, kad Zaks Obrī gulēja ciešā miegā, viņš izdzirda iečīkstamies durvis un tai pašā mirklī pamodās. Lai cik cieši būtu aizmidzis ieslodzītais, durvju čīkstēšana viņu noteikti uzmodina.

Students piecēlās sēdus savā guļvietā.

— Celieties augšā un saģērbieties! — atskanēja cietumsarga rupjā balss.

Cietumsargam aiz muguras lāpas gaismā mirguļoja divu prevo sardzes vīru āvas.

Pavēli atkārtot nebija vajadzības; Zaks Obrī tūdaļ pietrūkās kājās, jo bija gulējis ar visām drēbēm — nedz segas, nedz palaga viņam nebija.

—           Kurp jūs mani vedīsiet? — viņš vaicāja, vēl nebūdams pilnīgi pamodies.

—    Jūs esat pārāk ziņkārīgs, — cietumsargs atbildēja.

—    Un tomēr man gribētos zināt, — Zaks neatlaidās.

—    Ejam, nav ko spriedelēt! Sekojiet man!

Pretoties nebija nozīmes, ieslodzītais pakļāvās.

Cietumsargs soļoja pa priekšu, students viņam sekoja,

bet sardzes vīri noslēdza gājienu.

Zaks Obrī bažīgi raudzījās apkārt, nepūlēdamies slēpt savu satraukumu: viņš baidījās, vai tikai viņu neved uz soda vietu, par spīti vēlai stundai, taču mierināja sevi, nekur neredzēdams nedz garīdznieku, nedz bendes.

Pēc kādām desmit minūtēm Zaks Obrī nonāca cietuma priekštelpā, cauri kurai viņš jau bija vests pirms ieslodzīšanas viennīcā; galvā pazibēja doma: vēl daži soļi — un cietuma vārti viņa priekšā atvērsies, — jo nelaimē cilvēks labprāt ļaujas pašapmānam, bet cietumsargs atvēra sānu durvis, un viņi iegāja gaitenī, kas veda uz iekšējo pagalmu.

Nonācis pagalmā zem atklātām debesīm, ieslodzītais vispirms ar pilnu krūti ieelpoja spirgto nakts gaisu, jo nezināja, vai kādreiz viņam vēl gadīsies tāda izdevība.

Pēc tam, ieraudzījis pagalma pretējā pusē četrpadsmitā gadsimta kapelas smailos logus, Zaks atskārta, kas viņu sagaida.

Sai vietā stāstītāja pienākums ir pateikt, ka, to iedomājot vien, nabaga students gandrīz pilnīgi zaudēja drosmi.

Tad viņš atcerējās Askānio, Kolombu, un vienīgi apziņa, ka viņš veic varoņdarbu, palīdzēja viņam pārvarēt vājuma brīdi.

Puslīdz drošā solī Zaks Obrī devās uz dievnamu; tiklīdz viņš bija pārkāpis kapelas slieksni, viņam uzreiz viss bija skaidrs.

Garīdznieks jau stāvēja pie altāra, bet luktā ieslodzīto gaidīja kāda sieviete — tā bija Zervēza.

Kapelā pie viņa piegāja Satlē cietokšņa priekšnieks.

—           Jūs lūdzāt atļauju pirms nāves salaulāties ar meiteni, lai atdotu viņai nolaupīto godu, — viņš sacīja Zakam. — Jūsu prasība ir taisnīga, un mēs to apmierinām.

Studentam sametās tumšs gar acīm, taču viņš pielika roku pie kabatas, kurā atradās hercogienes d'Etampas vēstule, un atkal atguva drosmi.

—    Ak, mans nabaga Zaks! — Zervēza iesaucās, mezdamās studenta apkampienos. — Kas to būtu domājis, ka sengaidītā ceremonija notiks tādos apstākļos!

—     Ko lai dara, mana dārgā Zervēza, — Zaks atbildēja, kļaudams viņu pie krūtīm. — Dievs labāk zina, kas sodāms, kas apžēlojams; paļausimies uz dieva gribu.

Pēc tam, veikli iespiezdams meitenei rokā hercogienes d'Etampas vēstuli, viņš čukstus piebilda:

—    Nodod Benvenuto tieši rokās!

—    Ko jūs tur čukstaties? — ātri pienākdams pie līgavaiņa un līgavas, cietokšņa priekšnieks noprasīja.

—    Es tikai pateicu Zervēzai, ka mīlu viņu.

—    Mīlas zvērestiem šeit nav vietas, jo līgava tik un tā nepagūs pārliecināties, ka jūs esat melojis. Ejiet pie altāra — labi ātri!

Zaks Obrī un Zervēza klusēdami piegāja pie garīdznieka un nometās ceļos. Sākās laulību ceremonija.

Zakam ļoti gribējās pārmīt ar Zervēzu kaut dažus vārdus, un Zervēza dega nepacietībā izteikt Zakam savu pateicību, taču sardzes vīri, kas stāvēja viņiem abās pusēs, sekoja katram viņu vārdam, katrai viņu kustībai. Labi, ka cietokšņa priekšnieks, acīmredzot iežēlojies par līgavaini un līgavu, bija atļāvis viņiem apkampties satikšanās brīdī. Pretējā gadījumā Zaks nebūtu varējis nodot vēstuli Zervēzai un smagais upuris būtu nests veltīgi.

Arī garīdznieks droši vien bija saņēmis kādus norādījumus, jo viņa sprediķis bija neparasti īss. Vai arī viņš pats bija nolēmis, ka nav nekādas jēgas sīki klāstīt par vīra un tēva pienākumiem jaunlaulātajam, kas pēc divām vai trim dienām tiks pakārts.

Zaks un Zervēza domāja, ka pēc laulību ceremonijas viņus kaut uz brīdi atstās divatā, taču tas nenotika. Lai gan Zervēzai asaras lija aumaļām, sardzes vīri tūlīt pēc laulāšanas jauno pāri izšķīra.

Un tomēr viņi paguva uzmest viens otram daudznozīmīgus skatienus, Obrī skatiens sacīja: «Neaizmirsti manu uzdevumu.»

Zervēzas skatiens atbildēja: «Vari būt mierīgs, izpildīšu to jau šonakt, vēlākais, rīt no rīta.»

Pēc tam viņus aizveda katru uz savu pusi: Zervēzu laipni izvadīja laukā pa vārtiem, bet Zaķu aizveda atpakaļ uz kameru.

Iegājis viennīcā, students izdvesa vissmagāko nopūtu visā ieslodzījuma laikā — un kā nu ne, viņš bija apprecējies!

Tā 2aks Obrī, šis jaunais Kurcijs, lai glābtu draugu, bija iemeties Himeneja bezdibenī.

XXXVII JUPITERA ATLIEŠANA

Bet tagad ar lasītāja atļauju mēs atstāsim Šatlē un atgriezīsimies Nelas pilī.

Paklausīdami Benvenuto aicinājumam, mācekļi devās viņam līdz uz lietuvi.

Visi lieliski zināja, ar kādu degsmi strādā skolotājs, taču līdz šim vēl neviens nebija redzējis, ka viņa seja tā kvēlotu un acis tik spoži starotu; ja kāds šai Jupitera atliešanas brīdī būtu spējis atveidot metālā pašu mākslinieku, būtu radies viens no pasaulē skaistākajiem mākslas darbiem.

Viss bija sagatavots: figūras vaska modelis, pārklāts ar māla kārtu un apstīpots ar dzelzs stīpām, gulēja apdedzināšanas krāsnī. Malka bija kārtīgi salikta; Benvenuto no četrām pusēm iededza uguni; labi izkaltušās egles pagales vienā mirklī uzliesmoja, un liesmas apņēma visu krāsni, tā ka veidne drīz vien atradās milzīga ugunskura centrā. Pa īpašiem caurumiem sāka tecēt laukā vasks, bet veidne apdega liesmās; tikmēr mācekļi izraka blakus krāsnij lielu bedri statujas atliešanai, jo Benvenuto, negribēdams zaudēt ne mirkli, nolēma ķerties pie šī svarīgā darba tūlīt pēc veidnes apdedzināšanas.

Trīsdesmit sešas stundas vasks tecēja laukā no veidnes; trīsdesmit sešas stundas mācekļi pārmaiņus stāvēja sardzē gluži kā matroži uz karakuģa, kamēr Benvenuto, ne mirkli neatpūzdamies, staigāja apkārt krāsnij, piemeta klāt malku, uzmundrināja strādniekus. Beidzot viņš pārliecinājās, ka viss vasks iztecējis un veidne lieliski apdedzināta; bija pabeigts darba otrais posms; pēdējā posmā vajadzēja izkausēt bronzu un atliet statuju.

Mācekļi, nesaprazdami, kāpēc skolotājs strādā ar tik pārcilvēcisku neatlaidību, ar tik negantu degsmi, centās pierunāt viņu mazliet atpūsties pirms atliešanas, taču katra atpūtas stunda pagarināja Askānio ieslodzījumu cietumā un Kolombas dvēseles mokas. Un Benvenuto atteicās jel brīdi nosnausties. Tā vien likās, ka viņš pats veidots no metāla, no kura grasījās atliet Jupiteru.

Čellīni pavēlēja apsiet veidni ar stiprām virvēm; pēc tam ar īpaši pagatavotām grieztuvēm, ievērojot vislielāko piesardzību, veidni pacēla augšā, pārnesa virs izraktās bedres un lēņi nolaida vienā līmenī ar krāsni; tad veidni vēl nostiprināja, apbēra no visām pusēm zemi, to cieši noblietējot, un ievadīja veidnē apdedzinātas māla caurules metāla ieplūdināšanai. Visi šie sagatavošanas darbi prasīja atlikušo dienas daļu. Iestājās nakts. Bija pagājušas četrdesmit astoņas stundas, kopš Benvenuto nebija gulējis, vēl vairāk, viņš nebija pat apsēdies. Velti mācekļi centās pierunāt viņu atgulties, velti bārās Skocone — Benvenuto neko negribēja dzirdēt; šķita, ka viņam liek darboties kāds pārdabisks spēks, un, neuzklausīdams nekādus iebildumus, viņš, gluži kā ģenerālis kaujas laukā, skarbā un valdonīgā balsī izkliedza pavēles.

Benvenuto gribēja tūdaļ ķerties pie atliešanas; šis enerģijas pārpilnais cilvēks, kas bija radis pārvarēt visus šķēršļus, nolēma pakļaut savai varenajai gribai pats sevi; tikko turēdamies kājās aiz noguruma, drudžaina satraukuma pārņemts, viņš piespieda savu miesu pakļauties, kamēr viņa mācekļi cits pēc cita izgāja no ierindas gluži kā karavīri kaujas laukā.

Kausēšanas krāsns bija gatava; Benvenuto lika piepildīt to ar lietņiem un vara gabaliem, izvietojot tos simetriski citu virs cita, lai karstums apņemtu visu metālu un kausēšana noritētu ātrāk un vienmērīgāk. Pēc tam viņš pats pielika uguni arī šai krāsnī, un, tā kā egles malka bija ļoti sausa un sveķaina, liesmas pacēlās augstāk, nekā bija gaidīts, un apņēma lietuves koka jumtu, kas tūdaļ aizdegās. Nobijušies no ugunsgrēka un, galvenais, no neciešamās svelmes, visi mācekļi, izņemot Hermani, bēga prom; taču Benvenuto un Hermanis varēja izturēt ari to. Viņi paķēra katrs pa cirvim un sāka cirst koka balstus, uz kuriem turējās nojume. Kad liesmu apņemtais jumts sagruva, Benvenuto un Hermanis ar ķekšiem bīdīja degošos baļķus krāsnī, karstums kļuva vēl lielāks, un metāls sāka kust.

Tad Benvenuto Čellīni spēki izsīka. Turpat sešdesmit stundas viņš nebija gulējis, divdesmit četras stundas nebija ēdis, nemitīgi būdams visas šis darbošanās centrs, visa pasākuma dvēsele. Viņu kratīja drudzis, viņa pietvīkušo seju pēkšņi pārklāja nāves bālums. Lietuves svelmainajā gaisā, kuru neviens cits nevarēja izturēt, Benvenuto drebēja aiz aukstuma, zobi viņam klabēja, itin kā viņš atrastos Lapzemes sniega laukos. Redzēdami, kādā stāvoklī atrodas skolotājs, mācekli sastājās viņam apkārt; Benvenuto tomēr centās pretoties slimībai, neatzina savu sakāvi, jo uzskatīja par negodu pakļauties neizbēgamajam; galu galā viņš tomēr bija spiests atzīt, ka spēki viņu atstāj. Par laimi, grūtākais jau bija padarīts — metāls gandrīz izkausēts, atlicis vairs tīri tehnisks darbs, ar kuru pilnīgi varēja tikt galā pieredzējis māceklis. Benvenuto sauca Pagolo, bet māceklis bija kaut kur nozudis. Kad viņu sāka saukt arī biedri, Pagolo beidzot ieradās; viņš paskaidroja, ka lūdzis dievu, lai atliešana beigtos laimīgi.

— Tagad nav laika nodoties lūgšanām, — Benvenuto uzsauca. — Dievs tas kungs ir teicis: «Darbs ir lūgšana.» Vajag strādāt, Pagolo! Klausies, es jūtu, ka mirstu; taču, lai notiktu kas notikdams, Jupitera statuja jāpabeidz. Pagolo, mans draugs, es uzdodu tev vadīt atliešanu, esmu pārliecināts, ka tu tiksi ar to galā ne sliktāk par mani. Pagolo, tu labi zini, ka metāls drīz būs gatavs; tev pastāvīgi jāuzmana kausējuma temperatūra. Tiklīdz metāls kļūs sarkans un sāks vārīties, liec Hermanim un Simonām Kreilim paņemt laužņus. Ak dievs, ko es gribēju sacīt? Ak jā! Lai viņi izsit krāsnī abus aizbāžņus. Metāls sāks plūst veidnē. Ja es nomiršu, atgādiniet karalim viņa solījumu, sakiet, ka jūs esat atnākuši manā vietā, un es viņu lūdzu … Ak dievs! Es vairs neatceros. Ko es gribēju lūgt karalim? Ak jā! .. . Askānio … Nelas pils senjors … Kolomba, prevo meita … grāfs d'Orbeks … hercogiene d'Etampa… Ak! … Es zaudēju prātu! …

Benvenuto sazvārojās un iekrita rokās Hermanim, kurš aiznesa to gluži kā bērnu uz istabu, kamēr Pagolo, pildīdams skolotāja rīkojumu, vēlēja mācekļiem turpināt darbu.

Benvenuto patiešām bija uzbrukusi neganta slimība, viņš sāka murgot. Skocone, kas acīmredzot bija lūgusi dievu kopā ar Pagolo, atsteidzās pie Benvenuto, kurš nemitējās saukt:

—    Es mirstu!… Es tūlīt miršu!… Askānio! Askānio! … Kas notiks ar Askānio?

Slimnieka pārkaitētajās smadzenēs cita aiz citas uzplaiksnīja murgainas vīzijas: Askānio, Kolombas un Ste- fānas tēli parādījās un izgaisa gluži kā ēnas. Pēc tam no melnas tumsas iznira asinīm noplūduši rēgi: zeltkalis Pompeo. kuru Benvenuto bija nodūris ar dunci, un Sjē- nas pastmeistars, ko viņš bija nošāvis ar arkebūzu. Pagātne saplūda vienā jūklī ar tagadni. Brīžam viņš redzēja, ka pāvests Klements VII ieslodzījis Askānio cietumā, brīžam — ka Kozimo I piespiež Kolombu apprecēties ar d'Orbeku. Domādams, ka viņa priekšā stāv hercogiene d'Etampa, viņš draudēja, lūdzās, taču jau nākošajā mirklī redzēja, ka sarunājas ar hercogieni Eleonoru. Un tad viņš smējās tieši sejā raudošajai Skoconei, ieteica viņai labāk uzmanīt savu Pagolo, kas, ložņādams kā runcis pa dzegām, viegli vien var nolauzt sprandu. Vislielākais satraukums viņā mijās ar pilnīga vājuma brīžiem, kad patiešām šķita, ka viņš mirst.

Agonija turpinājās jau trīs stundas, un Benvenuto, kā mēs jau sacījām, bija pagalam vārgs un nevarīgs, kad istabā pēkšņi ienāca Pagolo ar bālu, pārvērstu seju.

—    Lai Jēzus un Svētā jaunava stāv mums klāt! — viņš iesaucās. — Viss pagalam, maestro! Vienīgi pats dievs var mūs glābt.

Lai gan Benvenuto gulēja nemaņā, pilnīgi bez spēka, tikko dzīvs, Pagolo vārdi kā dunča asmens ietriecās viņam tieši sirdī. Migla, kas bija apņēmusi viņa apziņu, izklīda, un slimnieks gluži kā Lācars, sadzirdējis Kristus balsi, piecēlās no gultas, saukdams:

—    Kas iedrošinās sacīt, ka viss pagalam, ja Benvenuto vēl dzīvs?

—    Ak vai, skolotāj, tas esmu es, — Pagolo atbildēja.

—    Nekrietnais divkosi! — Benvenuto ierēcās. — Tu vienmēr rīkojies kā nodevējs! Bet vari būt mierīgs, Jēzus un Svētā jaunava, kurus tu nupat piesauci, palīdz tikai godīgiem cilvēkiem, bet nodevējus soda…

Šai brīdī atskanēja mācekļu izmisuma pilnie kliedzieni:

—    Benvenuto! Benvenuto!

—    Es esmu šeit! — mākslinieks iesaucās, izskriedams laukā no istabas bāls, taču pilns spēka un apņēnubas.

— Es esmu šeit! Un vai tiem, kas aizmirsuši savu pienākumu!

Un divos lēcienos Benvenuto bija lietuvē; mācekļi, kas, viņam aizejot, bija pilni degsmes, tagad stāvēja drūmi un apjukuši. Pat Hermanis, šķiet, ļima aiz noguruma; milzis grīļojās gluži kā piedzēries, tālab, lai nenokristu, bija atspiedies ar muguru pret nojumes balstu, kas bija palicis neskarts.

—     Tā! Uzklausiet mani! — negaidīti, gluži kā pērkons no skaidrām debesim nogranda Benvenuto balss. — Es vēl nezinu, kas šeit ir noticis, tomēr zvēru, ka visu vēl var vērst par labu! Tikai uzticieties man pilnīgi un bez ierunām; es uzņemos visu atbildību un brīdinu, ka pirmo, kas man nepaklausīs, es nogalināšu uz vietas. Es saku to neliešiem. Bet krietnajiem es saku; no mūsu veiksmes atkarīga mums visiem tik dārgā Askānio brīvība un laime. Pie darba!

To pateicis, Čellīni piegāja pie krāsns, lai pats visu noskaidrotu. Izrādījās, ka izbeigusies malka un padzisu- šais metāls, meistaru vārdiem runājot, pārvērties par plāceni.

Benvenuto uzreiz saprata, ka nelaime ir novēršama; Pagolo droši vien bija atstājis krāsni kādu laiku bez uzraudzības, un temperatūra tikmēr bija kritusies; vajadzēja dabūt lielāku karstumu, lai metāls kļūtu plūstošs.

—    Kurināmo! — Benvenuto sauca. — Meklējiet kurināmo, kur vien tas atrodams; skrieniet uz maizes ceptuvēm un pērciet malku, lai cik tā maksātu; savāciet pilī visu līdz pēdējai skaidai! Arī Mazajā Nelas pilī. Ja Perīnas kundze atteiksies slēgt vaļā vārtus, uzlauziet tos, Hermani, karalaukā visi līdzekļi ir atļauti. Stiepiet šurp visu, kas deg!

Un, rādīdams mācekļiem piemēru, Benvenuto paķēra cirvi, plaši atvēzējies, sāka cirst pēdējos divus balstus, kas drīz vien nogāzās zemē kopā ar jumta paliekām, un tūdaļ iemeta to visu krāsnī; tai pašā laikā mācekļi stiepa malkas klēpjus.

—    Kā ir? — Benvenuto iesaucās. — Vai būsiet man klausīgi?

—    Jā, jā! — no visām pusēm atskanēja balsis. — Pavēliet, un mēs izpildīsim jūsu gribu līdz pēdējam elpas vilcienam.

—    Tad metiet krāsnī vispirms ozola šķilas; ozols dod karstu liesmu, tas drīz vien atdzīvinās metālu.

Krāsnī tūdaļ sāka gāzties ozola šķilas, un Benvenuto drīz-vien bija spiests uzsaukt, ka nu ir diezgan.

Tēlnieka enerģija aizrāva visus mācekļus: viņi saprata Benvenuto pavēles no pusvārda un izpildīja tās zibenīgi. Vienīgi Pagolo laiku pa laikam izgrūda caur zobiem:

—    Jūs gribat panākt neiespējamo, maestro, jūs izaicināt dievu.

Čellīni atbildēja viņam vienīgi ar skatienu, kas sacīja: «Esi mierīgs, mēs ar tevi vēl parunāsim.»

Kad, par spīti Pagolo drūmajiem pareģojumiem, metāls atkal sāka kust, Benvenuto, lai paātrinātu šo procesu, laiku pa laikam meta krāsnī svina gabaliņus un maisīja ar garu dzelzs stieni izkusušo svinu, varu un bronzu tik ilgi, kamēr, viņa paša vārdiem runājot, metāla līķis sāka atdzīvoties. To redzot, atdzīvojās arī pats tēlnieks: viņš atguva jautrību, viņu vairs nekratīja drudzis, nebija vairs ne miņas no vārguma.

Beidzot metāls sāka vārīties un cēlās uz augšu. Benvenuto tūdaļ atvēra veidnes caurumu un lika izsist kausējamās krāsns aizbāžņus, kas arī tika nekavējoties izdarīts; taču šim necilvēciskajam darbam acīmredzot līdz pat beigām bija lemts līdzināties titānu cīņai, jo, pēc tam kad aizbāžņi bija izsisti, Čellīni redzēja, ka metāls plūst pārāk gausi un diez vai tā vispār pietiks. Te pēkšņi viņam iešāvās prātā spoža doma, kas bija mākslinieka cienīga.

—    Lai daļa cilvēku paliek šeit un piemet krāsnī malku, bet visi pārējie nāciet man līdz! — viņš pavēlēja.

Un kopā ar pieciem mācekļiem viņš aizsteidzās uz Nelas pili; jau pēc brīža visi iznāca no pils, apkrāvušies ar sudraba un alvas traukiem, metāla gabaliem, nepabeigtām krūkām un krūzēm. Paklausot Benvenuto mājienam, mācekļi iemeta šo dārgo nesumu krāsnī, kas vienā mirklī aprija gan bronzu, gan svinu, gan sudrabu, gan neapstrādātos lietņus, gan vissmalkākos kalumus, turklāt tik vienaldzīgi, cik vienaldzīgi tā būtu aprijusi arī pašu tēlnieku, ja viņam ienāktu prātā mesties ugunī.

Pateicoties šiem metāla priekšmetiem, bronza drīz kļuva šķidra un, itin kā nožēlodama to, ka tik spītīgi nebija gribējusi kust, sāka strauji tecēt veidnē. Tie bija saspringti gaidu brīži, kam pievienojās klāt ari bailes, kad Benvenuto pamanīja, ka visa bronza ir iztecējusi, vēl aizvien neaizsniegdama veidnes atveri; viņš iegremdēja šķidrajā metālā garu stieni un drebošu sirdi pārliecinājās, ka Jupitera galva ir piepildīta.

Benvenuto noslīga ceļos un pateicās dievam; skulptūra, kurai bija jāglābj Askānio un Kolomba, bija pabeigta. Bet vai tikai tā, dievs žēlīgs, būs labi izdevusies?

Taču par to Benvenuto varēja pārliecināties tikai nākamā dienā.

Nav grūti saprast, ka nakts pagāja vienā satraukumā. Par spīti nogurumam, Benvenuto tikai uz brītiņu iesnau- aās. Miegs tomēr nesniedza viņam atvieglojumu. Tiklīdz mākslinieks aizvēra acis, reālā pasaule atkāpās, dodama vietu vīziju pasaulei. Viņš redzēja savu Jupiteru, skaisto Olimpa dievu pavēlnieku, tikpat greizu kā Jupitera dēls Vulkāns. Benvenuto netika gudrs, kā tas gadījies. Varbūt vainīga veidne? Vai arī kas samisējies atliešanas laikā? Vai tā ir viņa kļūda vai likteņa ironija? Krūtīm uzgūla smagums, deniņos mežonīgi pulsēja asinis, un Benvenuto uztrūkās no miega pārklāts aukstiem sviedriem, satraukti pukstošu sirdi. Sākumā viņš nevarēja atskārst, vai tā ir īstenība vai tikai sapnis. Pēc tam atcerējās, ka viņa Jupiters vēl aizvien atdusas veidnē gluži kā bērns mātes miesās. Viņš pārcilāja savā prātā visu atliešanas gaitu. Benvenuto piesauca dievu par liecinieku, ka viņš centies ne vien radīt šedevru, bet arī izdarīt labu darbu. Beidzot, mazliet nomierinājies, šķiet, bezgalīga noguruma pieveikts, Benvenuto atkal ieslīga miegā un redzēja vēl mokošāku, vēl murgaināku sapni nekā iepriekšējais.

Tiklīdz uzausa gaisma, Benvenuto aizgainīja prom sapņus, izlēca no gultas, apģērbās un pēc brīža jau bija pie lietuves.

Bronza acīmredzot vēl nebija pietiekami atdzisusi, lai noņemtu no tās veidni, taču tēlnieks dega nepacietībā ātrāk pārliecināties, vai statuja izdevusies vai ne, tālab, nejaudādams ilgāk gaidīt, sāka atsegt Jupitera galvu. Pieskāries veidnei, viņš kļuva bāls kā audekls.

— Jūs vēl ir slim, skolotāj? — atskanēja balss, pēc kuras nebija grūti pazīt Hermani. — Jūs labāk guļ iekš gult.

■— Tu maldies, mans draugs, — Benvenuto atbildēja, pārsteigts, ka Hermanis ir tik agri piecēlies. — Gluži

otrādi, gultā es miru nost. Bet kāpēc tu esi piecēlies tik

agri?

—    Es iet pastaigāt, man ļoti patīk pastaigāt, — Hermanis nomurmināja, nosarkdams līdz ausu galiem, — Ja grib, es jums palīdz.

—    Nē, nē! — Benvenuto iesaucās. — Neviens cits nedrīkst pieskarties veidnei kā vienīgi es! Pagaidi, pagaidi!

Un viņš sāka saudzīgi ņemt nost veidnes gabalus no statujas galvas. Lai arī tā bija nejaušība, metāla tomēr bija pieticis. Ja Benvenuto nebūtu ienācis prātā samest krāsnī savas sudrablietas, metāla šķīvjus un krūkas, Jupiters būtu bez galvas.

Taču galva, par laimi, bija izdevusies jo brīnišķīga.

Tas uzmundrināja Čellīni, un viņš sāka pakāpeniski atsegt pārējās ķermeņa daļas. Pamazām veidne nokrita gluži kā čaumala, un beidzot no gūsta atbrīvotais Jupiters parādījās visā savā diženumā, kā tas Olimpa valdniekam pieklājas. Uz statujas bronzas ķermeņa nebija ne mazākā negluduma, un, kad nokrita pēdējais apdedzinātā māla gabals, mācekļi, kas nemanot bija sapulcējušies ap tēlnieku, uzgavilēja aiz sajūsmas; visas Benvenuto domas tik ļoti saistīja skulptūra, ka viņš pat nebija pamanījis mācekļu klātbūtni.

Izdzirdis viņu gaviles, Benvenuto jutās kā pats dievs, viņš pacēla galvu un, lepni smaidīdams, sacīja:

—    Palūkosimies, vai Francijas karalis uzdrošināsies liegt savu labvēlību cilvēkam, kas radījis šādu statuju!

Un tūdaļ, itin kā nožēlodams savu lepnību, kas, starp citu, viņam piemita jo lielā mērā, Benvenuto noslīga uz ceļiem un, salicis rokas, skaļi noskaitīja pateicības lūgšanu dievam.

Tiklīdz tēlnieks bija beidzis lūgšanu, atsteidzās Skocone un paziņoja, ka viņu vēlas redzēt Obrī kundze, kas atnesusi vēstuli, kuru vīrs vēlējis nodot Benvenuto-tieši rokās.

Čellīni lika divreiz atkārtot Skoconei apmeklētājas vārdu, jo nekādi nevarēja iedomāties, ka Zakam Obrī būtu likumīga laulātā draudzene.

Tomēr viņš tūdaļ devās pie atnācējas, ļaudams mācekļiem lepoties un apjūsmot sava skolotāja talantu.

Ielūkojies uzmanīgāk, Pagolo pamanīja dieva papēdī nelielu iedobi, acīmredzot^metālam kaut kas nebija ļāvis aizplūst līdz veidnes galam,

XXXVIII Jupiters un Olimps

Tai pašā dienā Benvenuto lika paziņot Fransuā Pirmajam, ka Jupitera statuja ir gatava, un pajautāt, kad Francijas karalim labpatiktos vaigu vaigā sastapties ar Olimpa karali.

Fransuā Pirmais atbildēja, ka nākamo ceturtdien viņš ar savu svaini imperatoru Kārli Piekto došoties medībās uz Fontenblo un līdz tam laikam statuja jāuzstādot pils lielajā galerijā.

Atbilde bija pastrupa. Hercogiene d'Etampa acīmredzot bija pilnībā noskaņojusi karali pret viņa iemīļoto mākslinieku.

Vai nu Benvenuto palīdzēja lepnums, vai ari ticība dievam, taču viņš tikai pasmaidīja un atteica: — Labi.

Pienāca pirmdiena. Čellīni lika iecelt statuju ratos un, uzlēcis zirgam mugurā, pats jāšus pavadīja savu mākslas darbu, nemitīgi uzmanīdams, lai pa ceļam ar to nenotiktu kas ļauns.

Ceturtdien pulksten desmitos no rīta tēlnieks ar savu mākslas darbu ieradās Fontenblo.

Vajadzēja tikai uzmest skatienu Čellīni, lai redzētu, ka viņa seja pauda apgarotu lepnumu un bezgalīgu ticību. Mākslinieka nojauta viņam sacīja, ka viņš ir radījis šedevru, bet godīgā sirds paredzēja, ka drīz viņš paveiks kaut ko labu un cēlu. Tālab Benvenuto bija īpaši jautrs un turēja augstu paceltu galvu kā cilvēks, kuram svešs naids un tātad ari bailes. Jupiters karalim, protams, patiks; Monmoransī un Puajē atgādinās viņam solījumu — tas notiks imperatora un visa galma klātbūtnē; Fransuā Pirmajam neatliks nekas cits kā izpildīt doto vārdu.

Ari hercogienei d'Etampai bija savi plāni, kurus gan neapmirdzēja gaišas cerības, toties viņa tiem veltī jās tikpat kaismīgi: lai gan hercogiene d'Etampa bija guvusi virsroku pār mākslinieku, kad viņš bija mēģinājis piekļūt pie viņas un pie karaļa, viņa lieliski apzinājās, ka tā bijusi tikai pirmā sadursme, kurai noteikti sekos cita — jo bīstamāka, un tad Benvenuto vēl var panākt to, ka jebkuru viņa vēlēšanos karalis izpildīs, lai gan hercogiene bija nolēmusi par katru cenu to nepieļaut. Tālab viņa ieradās Fontenblo jau dienu pirms Čellīni un vērpa šeit savas sievišķīgās intrigas, darīdama to gandrīz vai ģeniāli.

Tēlniekam nebija ilgi jāgaida, lai to sajustu.

Tiklīdz Čellīni pārkāpa galerijas slieksni, kur viņam vajadzēja uzstādīt Jupiteru, viņu sagaidīja sāpīgs trieciens, un viņš apstājās kā zemē iemiets, saprazdams, kāda roka to gatavojusi.

Roso apgleznotā galerija, kas jau pati par sevi varēja novērst uzmanību no jebkura tajā izstādīta šedevra, pēdējās trijās dienās bija papildināta ar statujām, kuras Primatičo bija atsūtījis no Romas; šeit bija novietotas brīnumainas antīko laiku skulptūras, ko mākslas cienītāji bija apjūsmojuši daudzus gadsimtus, tās nebija ne ar ko salīdzināmas, tām nebija bīstama nekāda sāncensība. Ariadne, Venēra, Herkuless, Apollons un, beidzot, pats dižais olimpietis Jupiters — lielo ģēniju gara lolojumi, bronzā iemūžinātie debesu iemītnieki bija sapulcējušies šeit itin kā dievu sanāksmē, kurai tuvoties būtu vislielākā pārdrošība, no šīs visaugstās tiesas sprieduma bija jābaidās jebkuram māksliniekam.

Novietot šai Olimpā savu Jupiteru blakus Fīdija Jupiteram nozīmēja mest izaicinājumu dižajam skulptoram — to Benvenuto uzskatīja par svētuma zaimošanu, un, lai kā tēlnieks ticēja savam talantam, viņš godbijīgi atkāpās šī mākslas darba priekšā.

Piebildīsim vēl, ka antīkās statujas bija ieņēmušas labākās vietas, kā tām arī pienākas: nelaimīgajam Čellīni Jupiteram bija atstāti vienīgi tumšie kakti, kuriem varēja piekļūt, vienīgi izejot cauri senās pasaules dievu žilbinošajai ierindai.

Nomākts, noliektu galvu Benvenuto stāvēja uz galerijas sliekšņa, raudzīdamies uz skulptūrām ar skumju un reizē apbrīnas pilnu skatienu.

—    Meser Antuān Lemason, — viņš uzrunāja karaļa sekretāru, kas viņu pavadīja, — es vēlos tūlīt vest savu Jupiteru atpakaļ, man tas ir jādara: skolnieks nedrīkst apstrīdēt skolotāju pārākumu; bērns nedrīkst cīnīties ar vecākiem; es esmu pārāk lepns un pārāk kautrīgs, lai to darītu.

—     Benvenuto, — karaļa sekretārs iebilda, — ticiet drauga padomam: ja jūs tā darīsiet, jūs esat pagalam. Pateikšu jums kā noslēpumu, ka tieši to gaida jūsu ienaidnieki, gribēdami parādīt jūsu bezspēcību. Lai ko es sacītu viņa majestātei, kā atvainotos jūsu vietā, karalis, kas gaida un nevar vien sagaidīt Jupiteru, pat neklausīsies manos vārdos, un, hercogienes d'Etampas ietekmēts, viņš liegs jums savu labvēlību uz visiem laikiem. Baidos, ka tieši to dažs labs cenšas panākt. Sargieties, Benvenuto, nevis no mirušiem sāncenšiem, bet gan no dzīviem ienaidniekiem!

—    Jums taisnība, meser, es visu saprotu, — zeltkalis sacīja. — Es pateicos jums, jūs atgādinājāt man, ka patlaban man nav tiesību būt patmīlīgam.

—     Tad ir labi, Benvenuto! Taču uzklausiet vēl vienu padomu: hercogiene d'Etampa šodien bija tik apburoša, ka viņai droši vien padomā kāda viltība; būtu jūs redzējis, ar kādu neatvairāmu koķetēriju viņa aizvilināja imperatoru un karali pastaigā uz mežu; pat nobažījos par jums, ka tik hercogiene neaiztur viņus līdz pat naktij.

—    Vai tiešām tas iespējams? — Benvenuto nobālēdams iesaucās. — Tad es esmu pagalam, jo mākslīgā apgaismojumā mana statuja zaudēs pusi no savas vērtības.

—    Cerēsim, ka es būšu kļūdījies, — Antuāns Lemasons atteica, — pagaidīsim, ko rādīs nākotne.

Un Čellīni, drudžaina satraukuma pārņemts, sāka gaidīt Viņš izraudzījās Jupiteram iespējami labāko vietu un tomēr lieliski saprata, ka vakara krēslā statuja neatstās lielu iespaidu, bet naktī šķitīs pat nepievilcīga. Savā naidā hercogiene bija visu aprēķinājusi tikpat precīzi, kā tēlnieks izsver sava mākslas darba proporcijas: jau 1541. gadā hercogiene d'Etampa aizsteidzās priekšā deviņpadsmitā gadsimta kritikas metodēm.

Benvenuto izmisuma pilns raudzījās uz sauli, kas tuvojās apvārsnim, un kāri tvēra katru skaņu, taču pilī neviena nebija, izņemot kalpotājus.

Pulkstenis nosita trīs. Hercogienes d'Etampas viltīgais nodoms vairs neradīja nekādas šaubas, un viņas uzvara, šķiet, bija droša. Benvenuto paguris atlaidās krēslā.

Viss gāja bojā un pirmkārt — viņa mākslinieka slava. Negods būs vienīgā atlīdzība par drudžaino cīņu, kas bija gandrīz laupījusi viņam dzīvību, un par pārvarētajām grūtībām, kuras uzvaras gaidās jau bija piemirsušās. Viņš raudzījās ar sirdssāpēm uz savu Jupiteru, kuru sāka apņemt vakara ēnas, statujas apveidi aizvien vairāk izplūda.

Te pēkšņi viņam iešāvās prātā ģeniāla doma, viņš pietrūkās kājās, pasauca mazo Zanu, ko bija paņēmis līdz, un steidzīgi izgāja laukā no pils. Nekas vēl neliecināja par karaļa ierašanos. Čellīni aizsteidzās uz pilsētu pie galdnieka un kopā ar viņu un viņa mācekļiem nepilnas stundas laikā pagatavoja ozolkoka cokolu uz četriem ritenīšiem.

Tagad tēlnieks baidījās, ka tikai galms neatgriežas pārāk ātri, taču pulksten piecos darbs bija galā. Sāka satumst, tomēr kronētās personas aizvien vēl nebija pār- radušās. Hercogiene d'Etampa, lai kur viņa atradās, droši vien svinēja uzvaru.

Benvenuto novietoja statuju ar visu pjedestālu uz cokola, kas tikpat kā nebija manāms. Kreisajā rokā Jupiters turēja zemeslodi, bet labajā, kas bija pacelta mazliet virs galvas, zibeni, itin kā grasīdamies to tūdaļ mest. Starp zibens šautrām tēlnieks bija paslēpis sveci.

Tiklīdz viņš bija pabeidzis visus sagatavošanas darbus, atskanēja fanfaru skaņas, kas vēstīja par karaļa un imperatora ierašanos. Benvenuto iededza sveci, lika mazajam Zanam nostāties aiz statujas, kas viņu pilnīgi aizsedza, un nemierīgi pukstošu sirdi sāka gaidīt karali.

Pēc desmit minūtēm galerijas durvis plaši atvērās un uz sliekšņa parādījās Fransuā Pirmais ar Kārli Piekto zem rokas.

Viņiem sekoja dofins, dofine, Navarras karalis, vārdu sakot, viss galms; gājienu noslēdza prevo ar meitu un grāfs d'Orbeks. Kolomba izskatījās bāla un nomākta, taču, ieraudzījusi Čellīni, viņa pacēla galvu un viņas seju apmirdzēja paļāvības pilns smaids.

Čellīni atbildēja viņai ar skatienu, kas sacīja:

«Neraizējieties, lai notiktu kas notikdams, esmu kopā ar jums.»

Tiklīdz atvērās durvis, paklausīdams Benvenuto mājienam, mazais Zans viegli pastūma cokolu, un statuja gluži kā dzīva slīdēja pretī karalim, atstādama aiz sevis antīkos mākslas darbus. Visu skatieni tūdaļ pievērsās statujai. Maigā sveces gaisma, kas krita iesānis no augšas, izrādījās daudz tīkamāka nekā dienas gaisma.

Hercogiene d'Etampa aiz dusmām iekoda lūpā.

— Vai jums neliekas, sir, ka glaimi ir pārlieku rupji? — viņa sacīja. — Patiesībā karalim vajadzētu iet pretī debesu valdniekam.

Karalis pasmaidīja, varēja redzēt, ka šie glaimi nemaz tik nepatīkami viņam nebija. Kā parasti, mākslas darbs lika viņam aizmirst tā radītāju, un, piegājis tuvāk Jupiteram, viņš klusēdams to ilgi aplūkoja. Kārlis Piektais, kurš pēc dabas bija vairāk politiķis nekā mākslinieks, kaut arī reiz, būdams labā noskaņojumā, bija pacēlis otu, kas Ticiānam bija izkritusi no rokas, šobrīd kopā ar galminiekiem, kuriem nepiedienas izteikt savu viedokli, pacietīgi gaidīja, ko sacīs Fransuā Pirmais.

Labu brīdi valdīja saspringts klusums, kura laikā Benvenuto Čellīni un hercogiene d'Etampa pārmija dziļa naida pilnus skatienus.

Tad pēkšņi karalis iesaucās:

—    Brīnišķīgi! Patiešām brīnišķīgi! Atzīstos, statuja pārspējusi manas cerības.

Un tikai pēc tam pārējie iedrošinājās cildināt statuju un apsveikt tēlnieku, un vispirms to darīja imperators.

—    Ja māksliniekus varētu iekarot tāpat kā pilsētas, dārgais svaini, — viņš sacīja karalim, — es nekavējoties pieteiktu jums karu, lai iegūtu šo tēlnieku.

—    Bet Jupitera statuja, — aizkaitinātā hercogiene d'Etampa iebilda. — pilnīgi aizsegusi mums brīnišķīgos antīkos mākslas darbus, kas palikuši aizmugurē, lai gan, manuprāt, tie pelnījuši ne mazāku uzmanību kā visi šie mūsdienu darinājumi.

Tad karalis piegāja pie antīkajām skulptūrām, uz kurām gaisma krita no apakšas, tālab statuju torsi atradās ēnā un tās neatstāja tik spēcīgu iespaidu kā Jupiters.

—    Fīdijs, bez šaubām, ir dievišķīgs, — karalis sacīja, — taču Fransuā Pirmā un Kārļa Piektā laikmetā var būt savs Fīdijs tāpat kā Perikla laikmetā.

—    Šurp noteikti jāatnāk dienā, — Anna sarūgtināta sacīja. — Pirmais iespaids ir mānīgs, bet gaismas efekts vēl nav māksla. Bez tam kādēļ vajadzīgs šis pārsegs? Atzīstieties, maestro Čellīni, — vai tas neslēpj no mums kādu statujas defektu?

Runa bija par gaisīgu audumu, ar kuru Čellīni bija pār- sedzis Jupiteru, lai darītu to vēl majestātiskāku.

Atbildot uz hercogienes aizrādījumu, Benvenuto, kurš līdz tam bija stāvējis tikpat mēms, nekustīgs un bezjūtīgs kā viņa statuja,_ nicīgi iesmējās un, nikni nozibsnī- jis ar savam melnajam acīm, drosmīgi, kā pagānu laiku mākslinieks, ar spēcīgu tvērienu norāva pārklāju.'

Viņš domāja, ka hercogiene zaudēs savaldīšanos.

Taču hercogiene d'Etampa, ar neiedomājamu piepūli apvaldījusi dusmas, smaidīdama draudīgu un reizē laipnu smaidu, žēlīgi sniedza māksliniekam roku — tas bija tik negaidīti, ka Benvenuto jutās pagalam samulsis.

—    Atzīstos, man nebija taisnība, — viņa skaļi sacīja izlutināta bērna balsī. — Jūs, Čellīni, esat liels mākslinieks; piedodiet man manas kaprīzes, sniedziet roku, un būsim draugi! Vai vēlaties?

Pēc tam klusinātā balsī viņa ātri piebilda:

—    Taču padomājiet labi, Čellīni, iekāms ko prasāt. Ja prasīsiet atļauju Askānio un Kolombas precībām, tad zvēru jums, ka Askānio, Kolomba un jūs pats būsiet neglābjami pazuduši.

—    Bet, ja es lūgšu ko citu, — Benvenuto tāpat čukstus ieteicās, — vai tad jūs man palīdzēsiet?

—    Jā, — hercogiene vēlīgi atbildēja, — un, zvēru, lai kāds būtu jūsu lūgums, karalis to izpildīs.

—    Man nav nekādas vajadzības izlūgties karalim atļauju Askānio un Kolombas laulībām, — Benvenuto piebilda, — jūs pati to palūgsiet, kundze.

Hercogiene nicīgi iesmējās.

—    Par ko jūs tur sačukstaties? — Fransuā Pirmais pajautāja.

—    Hercogiene d'Etampa bija tik laipna,"— Benvenuto atbildēja, — ka atcerējās solījumu, ko jūs, sir, devāt tam gadījumam, ja mans Jupiters jums patiks.

—    Mēs arī bijām tam liecinieki, jūsu majestāte, es un kanclers Puajē, — konetabls sacīja, pienākdams tuvāk karalim. — Jūs pat uzdevāt man un manam kolēģim atgādināt …

—    Jā, jā, konetabl, — karalis smaidīdams viņu pārtrauca, — es lūdzu jums atgādināt man kādu solījumu, ja es šo solījumu aizmirsīšu, taču es to lieliski atceros. Muižnieka goda vārds! Pateicos jums par iejaukšanos, lai arī tā ir pilnīgi lieka. Es tiešām apsolīju izpildīt jebkuru Benvenuto lūgumu, kad būs gatavs viņa Jupiters. Vai ne, konetabl? Vai man nav laba atmiņa, kancler? Prasiet, maestro Čellīni, es esmu jūsu varā, tikai, lūdzu, mazāk domājiet par saviem nopelniem, kas ir bezgala lieli, bet vairāk par mūsu iespējām, kas ir visai ierobežotas, un atstājiet man kroni un mīļoto sievieti.

—          Labi, sir, — Benvenuto sacīja, — ja jūs esat tik augstsirdīgs pret savu necienīgo kalpu, es lūgšu jums tikai vienu — apžēlot nabaga studentu, kurš saķildojas ar vikontu de Marmaņu krastmalā iepretim Šatlē un aizstāvēdamies caurdūra viņu ar zobenu.

Visi galminieki bija pārsteigti, cik pieticīgs ir šis lūgums, un pirmām kārtām hercogiene d'Etampa: viņa izbrīnīta raudzījās uz Čellīni, domādama, ka pārklausījusies.

—    Velns parāvis! — Fransuā Pirmais iesaucās. — Jūs vēlaties, lai es izmantoju savas apžēlošanas tiesības, bet vēl vakar kanclers sacīja, ka noziedznieks pelnījis karātavas.

—    O, sirl — hercogiene iesaucās. — Es pati gribēju bilst kādu vārdu šā jaunā cilvēka labā. Nupat saņēmu vēstis no Marmaņa: vikontam ir daudz labāk, un viņš lūdza man pateikt, ka pats uzsācis ķildu ar studentu… Kā viņu sauc, maestro Čellīni?

—    Žaks Obrī, kundze.

—     … un ka šis Obrī nemaz nav vainīgs, — hercogiene d'Etampa turpināja. — Dodu jums padomu, sir, nestrīdieties ar Benvenuto un ātrāk izpildiet viņa lūgumu, iekāms viņš nav pārdomājis un pieprasījis no jums kaut ko vairāk.

—     Labi, maestro, lai notiek pēc jūsu prāta, — Fransuā Pirmais noteica. — Un, tā kā paruna saka, kas dod ātri, dod divkārši, pavēle par jaunā cilvēka atbrīvošanu tiks nosūtīta jau šovakar pat. Vai jūs dzirdat, mans dārgais kancler?

—    Jā, sir, jūsu majestātes pavēle tiks izpildīta.

—     Bet . jūs, maestro Čellīni, — Fransuā Pirmais turpināja, — es palūgšu pirmdien ierasties Luvrā, mēs parunāsim ar jums par dažiem sīkumiem, pret kuriem mans mantzinis pēdējā laikā izturas nevērīgi.

—    Bet vai tad jūsu majestātei nav zināms, ka Luvras durvis …

—    Nekas, nekas, persona, kas devusi šo pavēli, to atsauks. Tas bija kara laikā, bet, tā kā tagad man apkārt ir vienīgi draugi, kara stāvoklis tiek atcelts.

—    Lieliski, sir! — hercogiene iesaucās. — Bet, ja jūs esat tik augstsirdīgs, izpildiet arī manu pieticīgo lūgumu, lai arī man nav nekā kopēja ar Jupiteru.

—    Toties jums ir daudz kopēja ar Danaju, — Benvenuto pusbalsī piebilda.

—           Kāds tad ir jūsu lūgums, kundze? — Fransuā Pirmais jautāja, nesadzirdējis Čellīni dzēlību. — Un, ticiet, hercogien, mana vēlēšanās pakalpot jums ir nemainīga un nav atkarīga no gadījuma, lai arī cik svinīgs tas būtu.

—           Pateicos jums, sir! Es lūdzu jūsu majestāti parādīt godu meseram d'Esturvilam un nākamo pirmdien parakstīt laulības kontraktu starp manu jauno draudzeni d'Es- turvilas jaunkundzi un grāfu d'Orbeku.

—           Vai tad tā ir kāda žēlastība! — Fransuā Pirmais iesaucās. — Tas sagādās vienīgi prieku — un vispirms pašam karalim. Es vēl palikšu jūsu parādnieks, kundze, zvēru jums!

—           Tātad norunāts, sir, pirmdien? — hercogiene pārvaicāja.

—    Pirmdien, — karalis atbildēja.

—           Bet vai nav žēl, hercogien, ka šai svinīgajā dienā jums nebūs zelta lilijas, ko jūs pasūtījāt Askānio? — Benvenuto pusbalsī ievaicājās.

—           Protams, žēl, — hercogiene atbildēja. — Bet ko lai dara, Askānio ir cietumā.

—           Jā gan, toties es atrodos brīvībā, — Benvenuto piebilda. — Es labprāt pabeigšu liliju un atnesīšu to jums, kundze.

—    O! Ja jūs to izdarīsiet, tad es, goda vārds, sacīšu…

—    Ko jūs sacīsiet, kundze?

—    Sacīšu, ka jūs esat burvīgs.

Pateikusi šos vārdus, hercogiene sniedza Benvenuto savu roku, un mākslinieks, vispirms ar skatienu palūdzis karalim atjauju, to galanti noskūpstīja.

Šai brīdī kāds vāri iekliedzās.

—    Kas noticis? — karalis vaicāja.

—           Piedodiet, jūsu majestāte, — prevo sacīja. — Tā ir mana meita, viņai kļuva slikti.

«Nabadzīte!» Benvenuto nodomāja. «Viņa nosprieda, ka esmu viņu nodevis.»

XXXIX laulības aiz aprēķina

Benvenuto dzīrās atstāt Fontenblo tai pašā vakarā, taču karalis viņu nelaida prom un bija vien jāpaliek pilī līdz rītam.

Turklāt ar viņam raksturīgo noteiktību un apņēmību mākslinieks bija iecerējis nākamajā dienā pabeigt kādu jau sen aizsāktu intrigu. Viņš gribēja ātrāk tikt ar to galā, lai pēc tam visā pilnībā pievērstos Askānio un Kolombai.

Benvenuto palika pilī uz vakariņām un pat uz brokastīm nākamajā rītā, un tikai ap pusdienlaiku, atvadījies no karaļa un hercogienes d'Etampas, viņš mazā Žana pavadībā devās atceļā.

Viņi abi jāja uz labiem zirgiem, un tomēr pretēji ieradumam Čellīni nesteidzās. Uzreiz bija redzams, ka viņš grib nokļūt Parīzē noteiktā stundā. Patiešām — tikai pulksten septiņos vakarā viņš ar mazo Žanu sasniedza Aipas ielu. 4

Turklāt Benvenuto nez kāpēc nejāja vis tieši uz Nelas pili, bet pieklauvēja pie sava drauga Gido — Florences ārsta durvīm; pārliecinājies, ka draugs ir mājās un gatavojas pacienāt viņu ar vakariņām, mākslinieks lika mazajam Žanam doties vienam pašam uz Nelas pili un pateikt mācekļiem, ka skolotājs aizkavējies Fontenblo un atgriezīsies tikai nākamajā dienā; pēc tam Žanam jābūt nomodā, lai atvērtu durvis, tiklīdz Benvenuto pie tām klusi pieklauvēs. Mazais Žans apsolīja visu precīzi izpildīt un tūdaļ aizaulekšoja uz Nelas pili.

Vakariņas jau gaidīja, taču, pirms sēdās pie galda, Benvenuto pavaicāja draugam, vai viņam nav zināms kāds godīgs un saprātīgs notārs, kas varētu sastādīt līgumu, kurā nebūtu apšaubāms neviens vārds. Draugs ieteica savu znotu un tūdaļ aizsūtīja viņam pakaļ.

Apmēram pēc pusstundas, kad vakariņas jau tuvojās beigām, ieradās notārs. Čellīni piecēlās no galda, ieveda notāru blakus istabā un palūdza viņam sastādīt laulību līgumu, neierakstot tajā laulāto draugu vārdus. Pēc tam kad viņi bija divreiz pārlasījuši līgumu, gribēdami pārliecināties, vai tajā nav palikusi kāda neskaidrība, Benvenuto devīgi samaksāja notāram, iebāza dokumentu kabatā, palūdza draugam otru zobenu, tikpat garu kā viņa zobens, un, paslēpis to zem apmetņa, devās uz Nelas pili, jo bija jau pilnīgi satumsis.

Piegājis pie pils durvīm, Benvenuto klusi pieklauvēja. Taču, lai cik kluss bija klauvējiens, durvis tūlīt atvērās. Mazais Žans savā postenī nesnauda.

Atbildēdams uz Čellīni jautājumu, viņš pastāstīja, ka mācekli patlaban ēdot vakariņas un gaidot saimnieku mājās tikai rītdien. Piekodinājis zēnam neteikt nevienam ne vārda par to, ka viņš atgriezies, Benvenuto devās uz Katrīnas istabu, kuras durvju atslēga viņam bija līdz. Klusām ielavījies istabā, viņš aizslēdza durvis, paslēpās aiz portjeras un sāka gaidīt.

Pēc stundas ceturkšņa kāpnēs atskanēja viegli soli. Durvis atvērās un istabā ienāca Skocone ar lampu rokā; pēc tam viņa aizslēdza durvis no iekšpuses, nolika gaismekli uz kamīna un apsēdās lielā krēslā, kas bija tā novietots, ka Benvenuto varēja redzēt meičas seju.

Māksliniekam par lielu pārsteigumu, allaž atklātā, jautrā un dzīvespriecīgā Katrīnas sejiņa bija grūtsirdīga un domīga.

Nabaga Skoconi mocīja sirdsapziņas pārmetumi.

Mēs esam pieraduši redzēt meiteni laimīgu un bezrūpīgu, taču tas bija tolaik, kad Benvenuto viņu mīlēja. Kamēr viņa juta šo mīlestību vai, pareizāk sakot, sava mīļotā vēlību, kamēr viņas sapņos gluži kā zeltains mākonītis pie apvāršņa vīdēja cerība kļūt par tēlnieka sievu, viņa bija uzticīga savam sapnim, mīlestība šķīstīja viņas dvēseli, aizskalodama prom visu netīro, kas saistījās ar pagātni; bet kopš tā laika, kad viņa atskārta, ka ir kļūdījusies un Čellīni jūtas, kuras viņa bija noturējusi par mīlestību, ir tikai aizraušanās, Skocone vairs necerēja k{ūt laimīga; viņas dvēsele, kurai Benvenuto smaids bija licis atspirgt, atkal apslāpa.

Pamazām Skocone zaudēja savu bērnišķīgo bezrūpību un jautrību; viņai bija garlaicīgi, un agrākie ieradumi nemanot guva virsroku, gluži kā nupat nokrāsota siena saglabā savu krāsu skaidrā laikā un zaudē to lietū. Skocone, kuru Čellīni droši vien bija pametis kādas jaunas mīļākās dēļ, aiz patmīlības mēģināja no jauna piesaistīt sev mākslinieku. Pagolo jau sen pievērsa viņai uzmanību; viņa izstāstīja Čellīni par savu jauno pielūdzēju, cerēdama pamodināt greizsirdību. Taču arī šoreiz viņa kļūdījās: Čellīni nenoskaitās, bet tikai jautri smējās; Čellīni neaizliedza viņai tikties ar Pagolo, bet, gluži otrādi, ieteica to darīt vēl biežāk. Tad Skocone juta, ka iet bojā; joprojām vienaldzīga pret visu pasaulē viņa ļāvās straumei gluži kā novītusi lapa, ko aizskalo rudens lietavas.

Tad arī Pagolo izdevās uzveikt viņas vienaldzību. Lai nu kā, bet Pagolo bija jauns, un, ja viņam nebūtu tāds svētulīgs ģīmis, viņu varētu uzskatīt par skaistu puisi, turklāt Pagolo bija iemīlējies, viņš nemitīgi apliecināia Skoconei savas jūtas, turpretī Čellīni bija pilnīgi pārstājis par tām runāt. «Es mīlu tevi» — šais trijos vārdos ietverta visa sirds valoda, un ikvienai sirdij ir jārunā ar citu sirdi šai valodā.

Vai nu aiz garlaicības, vai arī aiz dusmām, iespējams, ļaudamās pašapmānam, Skocone bija pateikusi Pagolo, ka mīl viņu, pateikusi to, nemīlēdama viņu, pateikusi to, glabādama savā sirdī Čellīni tēlu un klusībā čukstēdama viņa vārdu.

Un tūdaļ viņai ienāca prātā, ka varbūt kādā jaukā dienā, atsalis pret savu jauno mīļāko, Benvenuto atgriezīsies pie viņas un, redzēdams, ka, par spīti visiem padomiem, viņa palikusi mīļotajam uzticīga, atalgos viņu par to, protams, nevis ar laulībām, par ko nabaga meiča vairs pat nesapņoja, bet gan ar cieņu un līdzjūtību, ko viņa būtu uztvērusi kā agrākās mīlestības atdzimšanu.

Šīs domas tad arī darīja Skoconi tik skumju un grūtsirdīgu, izraisīdamas sirdsapziņas pārmetumus.

Te pēkšņi klusās pārdomas iztraucēja soļu troksnis uz kāpnēm. Katrīna nodrebēja un pacēla galvu; drīz vien noskrapstēja atslēga un durvis atvērās.

—    Pagolo, kā jūs šeit iekļuvāt, un kas jums iedeva atslēgu? — Skocone iesaucās, pietrūkdamās kājās. — No šīm durvīm ir tikai divas atslēgas: viena atrodas pie manis, otra — pie Čellīni.

—    Ko lai dara, dārgumiņ, ja jūs esat tik untumaina, — Pagolo smiedamies sacīja. — Vienreiz jūs atstājat durvis vaļā, citreiz atkal ieslēdzaties; ja gribu iekļūt jūsu istabā ar varu, jūs draudat saukt palīgā, lai gan pati esat atļāvusi atnākt. Tad nu man neatliek nekas cits kā ķerties pie viltības.

—    Ak dievs! Sakiet vismaz, ka jūs esat slepus izvilcis atslēgu no Benvenuto kabatas; sakiet, ka viņš nav devis jums atslēgu, ka viņš neko nezina par to, citādi es nomiršu aiz kauna un izmisuma!

—    Nomierinies, mana dārgā Katrīna! — Pagolo sacīja un aizslēdza durvis, divreiz pagriezdams atslēgu, tad apsēdās blakus meičai, likdams arī viņai apsēsties. — Benvenuto jūs vairs nemīl, tas ir tiesa, taču Benvenuto ir gaužām līdzīgs tiem skopuļiem, kuri sargā no citiem savus dārgumus, lai gan paši tiem pat nepieskaras. Nē, šo atslēgu es pagatavoju pats savām rokām. Kas prot radīt ko lielu, pratīs radīt arī mazu; zeltkalis var pārvērsties par atslēdznieku. Redzat, kā es jūs mīlu, Katrīna: šie pirksti, kas raduši darināt ziedus no zelta, pērlēm un briljantiem, nevairījās apstrādāt parastu dzelzs gabalu. Tiesa, cietsirdīgā, no dzelzs gabala iznāca atslēga, kas atslēdz paradīzes vārtus.

Teikdams šos vārdus, Pagolo gribēja saņemt Katrīnas roku, bet, par lielu pārsteigumu tēlniekam, kas nepalaida garām nevienu vārdu, nevienu kustību, Katrīna atstūma jaunekli.

—     Tā, tā! Cik ilgi turpināsies šīs kaprīzes? — Pagolo noprasīja.

—     Paklausieties, Pagolo, — Katrīna atbildēja tik skumīgā balsī, ka aizkustināja Čellīni līdz dvēseles dziļumiem.

—     Es zinu — ja sieviete reiz padevusies, tad viņai nav ko tēlot svētuli, bet paklausieties: ja vīrietis, kuram viņa nav varējusi pretoties, ir godīgs cilvēks un ja viņa tam bilst, ka padevusies vājuma brīdī, zaudējot varu pār sevi, tad, saprotiet, viņš nedrīkst ļaunprātīgi izmantot viņas kļūdu. Saprotiet, Pagolo: es arī padevos nemīlēdama, jo mīlu citu, es mīlu Čellīni. Varat nicināt mani, jums uz to ir tiesības, taču turpmāk vairs nemokiet mani.

—     Brīnišķīgi! Nav ko sacīt! Cik veikli jūs rīkojaties! — Pagolo iesaucās. — Pēc tam kad esmu ar tādām pūlēm iekarojis jūsu labvēlību, jūs gribat man to liegt un prasāt, lai atbrīvoju jūs no solījuma, ko esat man devusi, starp citu, pilnīgi labprātīgi? Nekā nebij! Un visu to jūs darāt Benvenuto dēļ — tā cilvēka dēļ, kas ir divreiz vecāks par jums un par mani arī, kas jūs nemīl, tā cilvēka dēļ, kas jūs nicina un izturas pret jums kā pret kurtizāni!

—     Apklustiet, Pagolo, tūlīt pat apklustiet! — Skocone iesaucās, nosarkdama aiz kauna, greizsirdības un dusmām.

—    Benvenuto nemīl mani, tas ir tiesa, bet agrak viņš mīlēja un cienīja mani un arī tagad cienī.

—     Pieņemsim. Bet kāpēc tad viņš neapprecēja jūs, ja bija solījis?

—     Solījis? Nē. Benvenuto nekad nav solījis mani precēt, bet, ja būtu solījisT tad noteikti turētu doto vārdu. Es tikai pēc tā ļoti ilgojos, un vēlēšanās pamazām pārvērtās par cerību, bet cerības tik ļoti mani spārnoja, ka es noturēju savus sapņus par īstenību un sāku par tiem runāt. Nē, Pagolo, nē, — Katrīna skumji pasmaidīja, bezspēcīgi nolaizdama roku, — Benvenuto nekad man nav neko solījis.

—     Ak vai, cik jūs tomēr esat nepateicīga! — Pagolo satvēra Skocones nolaisto roku, domādams, ka meičā atkal pret viņu pamostas maigas jūtas, lai gan tas bija vienīgi izmisuma žests. — Es apsolu, es piedāvāju jums to, ko Benvenuto, kā jūs pati sacījāt, nekad nav nedz solījis, nedz piedāvājis. Es esmu jums uzticīgs, es mīlu jūs, bet jūs mani atstumjat; viņš jūs krāpj, taču es esmu pārliecināts — ja viņš būtu manā vietā, jūs ar prieku pieņemtu viņa bildinājumu, turpretī man jūs atsakāt, lai gan zināt,, cik loti jūs mīlu.

—     Ak, ja viņš būtu šeit! — Skocone iesaucās. — Ja viņš būtu šeit, Pagolo, jūs aiz kauna izkristu cauri zemei, jo jūs pievīlāt viņu aiz naida, turpretī es izdarīju to pašu aiz mīlestības pret viņu.

—     Par ko gan man jākaunas, ja atļauts vaicāt? — Pagolo iesaucās, Benvenuto prombūtnes iedrošināts. — Vai tad vīrietim nav tiesību cīnīties par sievietes mīlestību, ja šī sieviete ir brīva? Ja Čellīni būtu šeit, es viņam pateiktu skaidri un gaiši: «Jūs piekrāpāt Katrīnu, pamētāt nabaga meiteni, kura tā mīlēja jūs. Sākumā viņa bija izmisusi, taču, par laimi, viņa sastapa krietnu un godīgu jaunekli, kurš prata viņu novērtēt, iemīlēja viņu un piedāvāja viņai kļūt par viņa sievu, ko jūs nekad neesat piedāvājis. Jūsu tiesības pārņēmis šis jauneklis, un tagad šī sieviete pieder viņam.» Interesanti būtu zināt, Katrīna, ko atbildētu uz to tavs Čellīni?

—    Neko, — Pagolo aiz muguras atskanēja skarba balss, — itin neko!

Tai pašā mirklī viņam uz pleca uzgūla smaga roka, uzreiz pārtraukdama daiļrunības plūdus; Pagolo novēlās uz grīdas, un nesenās drosmes vietā viņu sagrāba nožēlojamas bailes.

Tas bija patiesi ievērības cienīgs skats: bāls kā nāve, pagalam pārbijies, Pagolo tupēja uz ceļiem; Skocone, atbalstījusies uz krēsla parocēm, sastinga mēmā izbrīnā, gluži kā statuja; Benvenuto bargi sarauktām uzacīm, ironisku smaidu uz lūpām stāvēja viņu priekšā, turēdams vienā rokā kailu zobenu, bet otrā — zobenu makstī.

Iestājās mokošs gaidu pilns brīdis. Pagolo un Skocone aiz pārsteiguma klusēja, skolotāja caururbjošā skatiena uzlūkoti.

—           Nodevība! — Pagolo beidzot nočukstēja dziļi pazemots. — Nodevība!

—           Jā, nelaimīgais, — Čellīni atbildēja, — tikai no tavas puses.

—           Nu, Pagolo, jūs gribējāt viņu redzēt, te viņš ir, — Skocone sacīja.

—           Jā, te viņš ir, — māceklis nomurmināja, apkaunots, ka pret viņu tā izturas mīļotās sievietes klātbūtnē.

—    Tikai viņam ir ierocis, bet es esmu neapbruņots.

—           Es atnesu tev ieroci, saņem! — Čellīni iesaucās, atkāpdamies soli atpakaļ un nomezdams pie Pagolo kājām zobenu, ko bija turējis kreisajā rokā.

Pagolo klusēdams uzlūkoja ieroci, neizkustēdamies no vietas.

—           Bet nu labi žigli! Paņem zobenu un celies augšā! — Čellīni pavēlēja. — Es gaidu!

—    Divkauja? — Māceklim aiz bailēm klabēja zobi.

—    Vai tad es varu pieņemt tik spēcīga pretinieka izaicinājumu?

—           Labi, — Čellīni noteica, pārlikdams zobenu no vienas rokas otrā, — es cīnīšos ar kreiso roku, un mūsu spēki būs līdzīgi.

—           Lai es cīnītos ar jums? Ar savu labdari? Ar cilvēku, kuram esmu par visu pateicīgs? Neparko! — Pagolo iesaucās.

Benvenuto nicīgi iesmējās, bet Skocone atkāpās soli atpakaļ, pat nepūlēdamās noslēpt riebumu, kas atspoguļojās viņas sejā.

—           Tev vajadzēja atcerēties manu labdarību pirms tam, kad tev ienāca prātā atņemt man sievieti, kuru biju uzticējis tev un Askānio, — Benvenuto attrauca. — Bet tagad ir par vēlu. Aizstāvies, Pagolo, aizstāvies!

—           Nē, nē, nevajag, — zaķapastala murmināja, kāpdamies uz ceļgaliem atpakaļ.

—           Tad vaino pats sevi, ja negribi cīnīties," kā īstam vīram pieklājas, es sodīšu tevi kā nelieti.

Pateicis to, Čellīni ar bezkaislīgu sejas izteiksmi ielika zobenu atpakaļ makstī, izvilka dunci un apņēmīgā solī sāka lēnām tuvoties māceklim.

Skocone iekliegdamās metās starp abiem vīriešiem, taču Benvenuto, pastiepis roku, ar vienu vienīgu kustību, itin kā viņa roka piederētu no bronzas izlietam tēlam, valdonīgi pabīdīja meiču sānis, un viņa, aiz bailēm tikko

dzīva, atkrita krēslā. Joprojām nākdams virsū nelaimīgajam māceklim, Čellīni piespieda viņu pie pašas sienas un pielika viņam pie rīkles dunci.

—           Lūdz dievu pirms nāves, — viņš sacīja. — Tev atlicis dzīvot tikai piecas minūtes.

—          Žēlastību! — Pagolo iesaucās aizžņaugtā balsī. — Žēlastību! Nenogaliniet mani!

—            Ko? — Čellīni iesaucās. — Tu zināji manu dabu un tomēr pavedi sievieti, kas piederēja man. Es visu dzirdēju, visu līdz pēdējam vārdam. Un tu vēl iedrošinies lūgt žēlastību! Tu smejies par mani, Pagolo.

Un Benvenuto pats sāka smieties — smējās tik griezīgus un šaušalīgus' smieklus, ka māceklim tirpas skrēja pa kauliem.

—           Skolotāj, skolotāj! — Pagolo sauca, juzdams, ka dunča asmens kutina viņam rīkli, r— Tas nebiju es, tā bija viņa, jā, viņa mani paveda.

—           Meli, nodevība, gļēvulība! Kādreiz es izveidošu skulpturālu grupu ar šiem trim briesmoņiem, — Benvenuto attrauca, — uz to būs baismi skatīties. Tātad viņa tevi paveda, nelaimīgais? Neaizmirsti, ka es atrados šeit un visu dzirdēju.

—           O, Benvenuto, — Katrīna lūdzoši sacīja, — vai tad jūs nesaprotat, ka viņš melo?

—           Jā, — Benvenuto atbildēja, — es lieliski saprotu, ka viņš melo, tāpat kā meloja, solīdamies tevi precēt; taču vari būt mierīga, viņš tiks pienācīgi sodīts par šiem divkārtējiem meliem.

-v Tad sodiet mani! — Pagolo iesaucās. — Tikai esiet žēlsirdīgs un nenogaliniet!

—    Tu meloji, sacīdams, ka viņa tevi paveda.

—           Jā, meloju, vainīgs esmu es pats. Bet es viņu neprātīgi mīlēju, un jūs pats zināt, skolotāj, kur cilvēku noved mīlestība. Šoreiz, skolotāj, es nemeloju.

—    Tātad tu patiešām mīli Skoconi?

—           Jā, es viņu mīlu! — Pagolo atbildēja, saprazdams, ka Čellīni acīs kaisles spēks ir vienīgais vainu mīkstinošais apstāklis. — Jā, es viņu mīlu.

—           Tātad tu arī apgalvo, ka neesi melojis, solīdamies viņu precēt?

—    Neesmu melojis, skolotāj.

—    Tu ņemtu viņu par sievu?

—    Ja viņa nepiederētu jums, tad jā.

—    Lieliski, ņem viņu, es atdodu viņu tev.

—    Ko jūs sacījāt? Jūs jokojat?

—           Nē, Pagolo, es vēl nekad neesmu bijis tik nopietns. Ja netici, paskaties uz mani.

Pagolo bažīgi paraudzījās uz Čellīni un pēc viņa sejas izteiksmes redzēja, ka viņš kuru katru mirkli no tiesneša var pārvērsties par bendi; smagi nopūties, māceklis nodūra galvu.

—           Novelc no sava pirksta šo gredzenu, Pagolo, un uzvelc to Katrīnas pirkstā! — Benvenuto sacīja.

Pagolo paklausīgi izpildīja skolotāja pavēles pirmo pusi. Benvenuto pamāja Katrīnai. Meiča pienāca.

—    Pastiep roku, Skocone! — Čellīni sacīja.

Skocone paklausīja.

— Dari, kas pavēlēts, Pagolo! — Benvenuto turpināja.

Pagolo uzmauca gredzenu Katrīnai pirkstā.

—           Bet tagad, kad saderināšanās ir galā, pāriesim pie laulībām, — Benvenuto piedāvāja.

—           Pie laulībām? — Pagolo nočukstēja. — Kas tās par laulībām? Laulībām vajadzīgs garīdznieks un notārs.

—           Vispirms vajadzīgs laulību līgums, — Benvenuto iebilda, izņemdams no kabatas jau sastādīto dokumentu, — bet tas jau ir gatavs, atliek vienīgi ierakstīt vārdus.

Viņš nolika līgumu uz galda un sniedza māceklim spalvu.

—    Paraksti, Pagolo, paraksti!

—    Nu gan esmu iekritis slazdā, — māceklis murmināja.

—            Kas? Ko tu sacīji? — Benvenuto vaicāja, nepaceldams balsi, kurā bija skaidri saklausāmi draudi. — Tu runā par slazdiem? Kur tu redzi slazdus? Vai tad es iestūmu tevi Skocones istabā? Vai tad es ieteicu tev viņu bildināt? Tad arī precies, Pagolo! Kad būsi viņas vīrs, mēs nonāksim mainītās lomās: ja es ieiešu pie Katrīnas, tu piedraudēsi man ar divkauju, bet es nobīšos.

—           Ak, cik tas būtu smieklīgi! — Katrīna iesaucās, vienā mirklī aizmirsdama mežonīgās bailes, un, iztēlojusies šādu pavērsienu, sāka kā neprātīga smieties.

Pagolo, mazliet atguvies no bailēm un Katrīnas smieklu iedrošināts, sāka uztvert notiekošo mierīgāk. Nodomājis, ka skolotājs tikai biedē viņu, lai piespiestu apprecēties, kas būtu bijis pārāk traģisks atrisinājums šai komēdijai,

viņš nolēma izvairīties no uzspiestajām laulībām un ieņemt stingrāku nostāju.

—    Kā nu ne, — viņš atsaucās, pielāgodamies Skocones jautrajam tonim, — situācija patiešām būtu amizanta, taču diemžēl tas nekad nenotiks.

—    Kā — nekad nenotiks?! — Benvenuto ierēcās, būdams ne mazāk pārsteigts kā lauva, kas ieraudzījis, ka tam grasās uzbrukt lapsa.

—    Jā, nenotiks, — Pagolo atteica. — Es labāk miršu! Nogaliniet mani!

Tiklīdz Pagolo bija izteicis šos vārdus, Čellīni ar vienu lēcienu atradās viņam blakus. Pagolo pamanīja pazibam dunča asmeni un atlēca sāņus, izdarīdams to tik ātri un laimīgi, ka zeltkaļa spēcīgās rokas vadītais duncis tikai viegli skāra plecu un ietriecās sienas panelī.

—    Esmu ar mieru! — Pagolo iekliedzās. — Žēlastību! Es darīšu visu, ko jūs pavēlēsiet.

Un, kamēr Benvenuto ar grūtībām izvilka dunci, kas cauri panelim bija iestrēdzis sienā divas collas, Pagolo pieskrēja pie galda, ātri paķēra spalvu un parakstīja līgumu. Tas viss nptika tik zibenīgi, ka Skocone pat nepaguva iejaukties.

—    Pateicos jums, mans dārgais Pagolo, par godu, kādu jūs man parādījāt, — viņa sacīja, slaucīdama aiz bailēm sariesušās asaras un tai pašā laikā apvaldīdama vieglu smaidu. — Bet mums ir jāizskaidrojas; es uzklausīju jūs, uzklausiet arī jūs mani. Jūs nupat atteicāties precēties ar mani, bet tagad es atsaku jums. Es nebūt nedaru to tāpēc, lai pazemotu jūs, Pagolo, es tikai nemīlu jūs un uzskatu par labāku nemaz neiziet pie vīra.

—    Ja tu neprecēsies ar viņu, Skocone, tad viņš mirs, — Čellīni salti noteica.

—    Bet es taču pati viņam atsaku! — Katrīna iesaucās.

—    Viņš mirs, — Benvenuto atkārtoja, — lai neviens nevarētu sacīt, ka vīrietis, kas apvainojis mani, palicis nesodīts. Vai tu esi gatavs mirt, Pagolo?

—    Katrīna! — māceklis iesaucās. — Es mīlu jūs, es vienmēr mīlēšu jūs! Katrīna, dieva dēļ, apžēlojieties par mani un parakstiet līgumu! Katrīna, esiet mana sieva, es lūdzu jūs, nometies uz ceļiem!

—    Nu, Skocone, izšķiries ātrāk! — Čellīni uzstāja.

—      O! Vai jūs, skolotāj, neapejaties ar mani pārāk bargi? — Katrīna gražīgi vaicāja. — Es jūs tik ļoti

mīlēju un nudien sapņoju par gluži ko citu. Ak dievs! Paskatieties uz viņu, Čellīni! — meiča iesaucās, pēkšņi aizmirsdama skumjas un atkal kļūdama jautra. — Paskatieties, kāds viņam nožēlojams ģīmis! Tūlīt pat beidziet viebties, Pagolo, citādi es nekad nebūšu ar mieru ņemt jūs par vīru. Ak vai, cik jūs esat jocīgs!

—    Vispirms glābiet mani, Katūna, — Pagolo lūdzās,

—    bet smieties, ja jūs gribēsiet, mēs varēsim pēc tam.

—           Nu labi, mans nabaga zēn, ja jau jūs tik ļoti vēlaties …

—   ,Jā, es ļoti vēlos, — Pagolo iesaucās.

—    Vai jūs zināt, kas es biju un kas esmu tagad?

—    Jā, es zinu.

—    Tātad es nekrāpju jūs?

—    Nē.

—    Un jūs nenožēlosiet, ka esat apprecējis mani?

—    Nē, nē!

—           Tas viss ir ļoti dīvaini, es nemaz nebiju to gaidījusi. Bet, ko lai dara, es būšu jūsu sieva!

Katrīna paņēma spalvu un, kā tas pieklājas padevīgai laulātai draudzenei, parakstījās zem sava vīra vārda.

—    Paldies, mīļā Katrīna, paldies! — Pagolo iesaucās.

—   Gan redzēsi, cik labs vīrs es tev būšu!

—           Bet, ja viņš aizmirsīs savu solījumu, — Benvenuto piebilda, — atraksti man, Skocone, un, lai kur es būtu, es atbraukšu, lai atsvaidzinātu viņa atmiņu.

Pateicis šos vārdus, Benvenuto, neatraudams skatienu no mācekļa, lēnām iestūma dunci atpakaļ makstī, paņēma no galda abu laulāto draugu parakstīto līgumu, kārtīgi salocīja to četrās daļās un iebāza kabatā; pēc tam, uzrunādams Pagolo, Benvenuto sacīja ar viņam raksturīgo nesaudzīgo ironiju:

—           Un tagad, dārgais Pagolo, jūs ar Katrīnu esat vīrs un sieva, tomēr tikai ļaužu priekšā, nevis dieva priekšā, jo baznīca vēl nav svētījusi jūsu savienību. Tādēļ tava klātbūtne šeit runā pretī gan dieva, gan cilvēku likumiem. Ariabvakar, Pagolo!

Pagolo nobāla kā nāve, taču, tā kā Čellīni pavēloši norādīja viņam uz durvīm, māceklis lēnām kāpās atpakaļ.

—           Vienīgi jums, Čellīni, varēja ienākt prātā tāda doma, — Katrīna sacīja, smiedamās kā neprātīga, un, iekāms Pagolo bija paguvis aizvērt durvis, viņa uzsauca:

—    Es atlaižu jūs, mans nabaga Pagolo, jo man uz to ir tiesības; taču varat būt mierīgs, zvēru pie svētās jaunavas, ka, tiklīdz jūs būsiet mans vīrs, visiem citiem, to skaitā arī Benvenuto, es būšu vienīgi jūsu uzticamā laulātā draudzene.

Un, kad durvis aizvērās, Skocone jautri piebilda: — O, Čellīni, tu sagādāji man vīru, pie tam vēl atbrīvodams mani šovakar no viņa sabiedrības. Paldies par to: galu galā tev vajadzēja mani kaut kā atalgot.

XL

karŠ turpinās

Trīs dienas pēc nupat attēlotās ainas gluži cita veida notikumi risinājās Luvrā.

Pienāca pirmdiena, tas ir, diena, kad bija nolikta laulību līguma parakstīšana. Pulkstenis bija vienpadsmit. Izgājis no Nelas pils, Benvenuto devās tieši uz Luvru, un satraukti pukstošu sirdi, taču stingrā un apņēmīgā solī viņš kāpa augšā pa parādes kāpnēm.

Uzgaidāmajā zālē, kur viņu vispirms ieveda, viņš ieraudzīja prevo un grāfu d'Orbeku, kuri nomaļā stūrī sarunājās ar notāru. Zāles pretējā pusē bāla un nekustīga kā statuja, neko neredzēdama sev apkārt, sēdēja Kolomba. Vīrieši acīmredzot bija pagājuši nostāk, lai Kolomba nedzirdētu viņu sarunu, un nabaga meitene sēdēja vientuļa, noliekusi galvu un nodūrusi apdzisušo skatienu.

Čellīni, iedams viņai garām, pateica tikai dažus vārdus:

— Nezaudējiet dūžu; es esmu šeit.

Izdzirdusi pazīstamo balsi, Kolomba pacēla galvu un priecīgi iesaucās. Taču, iekāms viņa paguva kaut ko pateikt, viņas aizstāvis jau bija izgājis blakus zālē.

Kalpotājs pacēla smaga auduma portjeru un ielaida zeltkali karaļa kabinetā.

Čellīni cerīgie vārdi Kolombu uzmundrināja: nabadzīte jau bija domājusi, ka visi viņu ir atstājuši un viņa ir neglābjami pazudusi. Mesers d'Esturvils bija atvedis šurp meitu vai pamirušu, kaut arī pavisam vēl nebija zudusi viņas ticība dievam un Benvenuto; pirms iekāpšanas karietē Kolombu bija pārņēmis tāds izmisums, ka viņa, atmezdama savu lepnumu, bija lūgtin lūgusi hercogieni d'Etampu atļaut viņai doties uz klosteri, solīdamas uz visiem laikiem atteikties no Askānio, lai tikai izvairītos no laulībām ar grāfu d'Orbeku. Hercogiene tomēr gribēja līdz galam izbaudīt savu uzvaru: viņai bija svarīgi, lai Askānio noticētu, ka mīļotā viņu ir pievīlusi, — un Anna d'Eiiī cietsirdīgi noraidīja visus nelaimīgas Kolombas lūgumus. Vienīgi tas, ka Benvenuto bija vēlējis viņai būt mierīgai un vīrišķīgai pat pie altāra, paglāba meiteni no pilnīga izmisuma un deva viņai spēku, lai aizbrauktu uz Luvru, kur karalim dienas vidū vajadzēja parakstīt laulību līgumu.

Taču karaļpilī Kolomba atkal krita izmisuma, jo viņai bija tikai trīs iespējas: saņemt palīdzību no Benvenuto, aizkustināt ar asarām Fransuā Pirmo vai nomirt aiz bēdām.

Benvenuto tomēr bija ieradies, Benvenuto atkal bija licis viņai nezaudēt cerības, un Kolomba atguva gara možumu.

Iegājis karaļa kabinetā, Čellīni sastapa tur vienīgi hercogieni d'Etampu; tieši tas viņam bija vajadzīgs, pretējā gadījumā viņš būtu lūdzis dižciltīgajai dāmai audienci.

Kaut gan hercogiene d'Etampa pati savām rokām bija sadedzinājusi liktenīgo vēstuli un viņai vairs nebija jābaidās par savu stāvokli, tomēr viņa jutās stipri norūpējusies, ar šausmām domādama par briesmām, kādas apdraudēja viņas mīlestību. Un vienmēr notika tieši tāpat: tiklīdz hercogiene atbrīvojās no godkārības mokām, viņas sirdī tūdaļ ielija mīlestības inde. Viņā allaž plosījās godkāre un kaislības, viņa sapņoja padarīt Askānio laimīgu, paceldama viņu varas augstumos, taču drīz vien viņa atskārta, ka Askānio, lai arī cēlies no aristokrātiem (Gadi dzimta, pie kuras viņš piederēja, saistīja savus radurakstus ar seniem Florences patriciešiem), tiecas vienīgi nodarboties ar mākslu.

Ja arī viņš sapņoja par kaut ko, tad tikai par daiļām vāzes, krūkas vai statujas formām, ja viņš arī vēlējās iegūt zeltu, briljantus un pērles — šos zemes dārgumus, tad vienīgi tāpēc, lai darinātu no tiem ziedus, vēl skaistākus par tiem, kas uzplaukst, dzīvinošas rasas slacīti; viņš bija vienaldzīgs pret pagodinājumiem un tituliem, ja to pamatā nebija viņa paša talants, ja tie nevairoja viņa mākslinieka slavu; ko gan varētu darīt šis sapņotājs satraukuma pilnajā hercogienes d'Etampas pasaulē? Jau pirmā vētra aizlauztu vāro, tikko uzplaukušo ziedu, kas solījās nest brīnišķīgus augļus. Iespējams, ka dvēseles nomāktības vai vienaldzības brīdī viņš būtu pakļāvies savas karaliskās labdares plāniem, taču tādā gadījumā, pārvērties par bālu un skumīgu ēnu, viņš dzīvotu vienīgi no pagātnes atmiņām. Hercogienei d'Etampai Askānio beidzot šķita tāds, kāds viņš patiesībā ari bija, — smalka un maiga dvēsele, kas alkst miera un skaidrības, piemīlīgs bērns, kuram nav lemts kļūt par vīrieti. Viņš varēja tikai pilnām ļauties jūtām, nevis veltīties idejām; radīts maigumam un mīlestībai, viņš ietu bojā kaislību vētrās, saļimtu zem dzīves likstu smaguma. Šāds cilvēks varēja apmierināt hercogienes d'Etampas sirdi, nevis viņas godkāri.

Tieši par to domāja hercogiene, kad ienāca Benvenuto; favorīti bija apņēmis drūmu domu mākonis, kas apēnoja viņas seju.

Ienaidnieki nomērīja viens otru ar skatieniem; viņu lūpas vienlaikus savilkās ironiskā smaidā, bet acis skaidri sacīja, ka cīņa būs briesmīga.

«Beidzot man gadījies cienīgs pretinieks,» Anna nodomāja. «Lūk, vīrietis, kas nav radis zaudēt. Taču salīdzinājumā ar viņu man šobrīd ir daudz vairāk priekšrocību, tālab gods par uzvaru nemaz nebūs tik liels.»

«Patiešām, kundze, jūs esat spēcīga rakstura sieviete,» Benvenuto domās sacīja, «un reti kad man bijusi tik grūta divkauja kā cīņa ar jums. Bet esiet bez rūpēm, galantais intrigu ierocis man kalpo tikpat labi kā jebkurš cits.»

Šis mēmais dialogs norisa saspringtā klusumā. Hercogiene ierunājās pirmā.

—    Jūs esat pārāk nepacietīgs, maestro Čellīni, — viņa sacīja, — karalis nolicis grāfa d'Orbeka laulību līguma parakstīšanu uz pusdienlaiku, bet tagad ir tikai ceturksnis pāri vienpadsmitiem. Atļaujiet man atvainoties viņa majestātes vieta, taču tas noticis nevis tāpēc, ka karalis nokavējis, bet gan tāpēc, ka jūs esat atnācis par agru.

—    Es esmu laimīgs, kundze, ka atnācu tik agri, jo, pateicoties tam, man ir gods tērzēt ar jums divatā; ja ne- butu šīs laimīgas sagadīšanās, es būtu lūdzis jums parādīt man šādu laipnību.

—     Ko es dzirdu, Benvenuto? — hercogiene atteica. — Vai tiešām jūsu neveiksmes jūs padarījušas par glaimotāju?

' — Manējās? Nē, kundze, runa nav par mani. Es vienmēr esmu uzskatījis par savu pienākumu nostāties to cilvēku pusē, kas nonākuši nelaimē, un tagad jūs, kundze, pati redzat tam pierādījumu.

Sacīdams šos vārdus, Čellīni izņēma no apmetņa hercogienes pasūtīto zelta liliju, kuru tikai šorīt bija pabeidzis. Hercogiene aiz pārsteiguma un prieka vai iekliedzas. Vēl nekad viņa nebija redzējusi tik brīnišķīgu rotaslietu, pat ziedi, kas aug «Tūkstoš un vienas nakts» pasakās apdziedātajos dārzos, nav tā ielīksmojuši feju vai peri skatienus.

—    Ak! — hercogiene iesaucās, pastiepdama roku pēc lilijas. — Tiesa, jūs apsolījāt pabeigt liliju, Benvenuto, taču, jāatzīstas, es neticēju tam.

—    Kāpēc jūs neticat maniem vārdiem? — Čellīni smiedamies sacīja. — Jūs darāt man pāri, kundze!

—    O, ja jūsu vārdi solītu man atriebību, nevis laipnību, tad es spriestu savādāk.

—     Bet vai jums nekad nav ienācis prātā, ka var apvienot gan vienu, gan otru? — Benvenuto jautāja, atraudams roku ar liliju.

—    Es jūs nesaprotu, — hercogiene atbildēja.

—     Vai jums neliekas, kundze, ka iemaksa, ko jūs saņēmāt par valsts interešu nodevību, atraujot Milānas hercogisti no Francijas, atstās lielisku iespaidu? — Benvenuto turpināja, rādīdams hercogienei zelta lilijas kausiņā mirguļojošo briljantu, ko viņai bija uzdāvinājis Kārlis Piektais.

—    Jūs uzdodat mīklas, mans dārgais zeltkali, diemžēl man nav laika tās minēt, jo drīz ieradīsies karalis.

—     Bet es jums atbildēšu ar senu latīņu parunu: «Verba volant, scripta manent,» — kas nozīmē: «Vārdi izgaist, raksti paliek.»

—    Ak vai, jūs maldāties, mans dārgais zeltkali, raksti pārvērtušies pelnos. Tādēļ nepūlieties mani iebiedēt, jo es neesmu mazs bērns, un dodiet šurp liliju, kas pieder man!

—     Pacietību, kundze, mans pienākums jūs brīdināt, ka manās rokās lilija ir kā brīnišķīgs talismans, turpretī jūsu rokās tā zaudēs jebkuru vērtību. Mans darbs ir smalkāks, neka pirmajā mirklī tas varētu likties. Kur ļaudis nesaskata neko vairāk kā parastu rotaslietu, mākslinieks dažkārt paslēpis kādu ieceri. Vai gribat, lai es jums parādu šo ieceri, kundze?… Nekas nevar būt vienkāršāks, jums tikai jānospiež acij apslēpta atspere. Ziedkausiņš pavērsies, un tajā mēs ieraudzīsim nevis tārpu, kādi reizēm atrodami dzīvos ziedos un samaitātās cilvēku sirdīs, bet gan kaut ko līdzīgu un, iespējams, vēl ļaunaku — hercogienes d'Etampas negodu, kas uzrakstīts ar viņas pašas roku un apliecināts ar viņas pašas parakstu.

Sacīdams to, Benvenuto nospieda atsperīti un izņēma no mirdzošā lilijas ziedkausiņa saritinātu zīmīti. Pēc tam viņš mierīgi atritināja to un parādīja aiz dusmām nobālu- šai un aiz šausmām sastingušai hercogienei.

—    Jūs to negaidījāt, kundze, vai ne? — Čellīni aukstasinīgi noprasīja, atkal saritinādams un paslēpdams vēstuli lilijā. — Bet, ja jūs labāk pazītu manus paradumus, jūs tas nepārsteigtu: pirms gada es paslēpu statujā virvju kāpnes; pirms mēneša es paslēpu statujā meiteni. Bet kas šoreiz man bija jāpaslēpj ziedā? Nekas vairāk kā mazs papīriņš, un to es arī izdarīju.

—    Bet es taču pati savām rokām iznīcināju šo nelaimīgo zīmīti! — hercogiene iesaucās. — Tā sadega manu acu priekšā, es redzēju liesmas, es pieskāros pelniem!

—    Bet vai jūs izlasījāt zīmīti, iekāms to sadedzinājāt?

—    Nē! Kāds neprāts! Es to neizlasīju!

—    Veltīgi jūs to nedarījāt, kundze, jo būtu pārliecinājusies, ka grizetes vēstule, ja to sadedzina, dod tikpat daudz pelnu kā hercogienes vēstule.

—    Šis nelietīgais Askānio ir mani piekrāpis!

—    O, nerunājiet tā, kundze, neturiet aizdomās šo skaidro un cēlo dvēseli, lai gan, piekrāpdams jūs, viņš būtu izmantojis pret jums tos pašus ieročus, kādus jūs izmantojat pret viņu. O, nē, Askānio jūs nepiekrāpa! Viņš nedarītu to pat tai gadījumā, ja varētu ar to glābt pats sevi, varētu glābt Kolombu. Viņu pašu piekrāpa.

—    Kas to izdarīja?.

—    Jauneklis, students, tas pats Zaks Obrī, kas ievainoja vikontu de Marmaņu; droši vien vikonts jums par viņu ir stāstījis.

—    Patiešām, — hercogiene nomurmināja, — Marmaņs man stāstīja, ka nez kāds students — nez kāds Zaks Obrī gribējis piekļūt pie Askānio, lai paņemtu no viņa šo vēstuli.

—    Un, dabūjusi to zināt, jūs devāties pie Askānio; bet studenti, kā zināms, ir veikli zēni, un Zaks Obrī

aizsteidzās jums priekšā. Kad jūs atstājāt d'Etampas pili, viņš ielavījās sava drauga kamerā, bet, kad jus tajā iegājāt iekšā, viņš izgāja no tās laukā.

—    Bet es nevienu neredzēju!

—             Ja jūs, kundze, būtu vērīgāk palūkojusies apkārt, tad būtu pamanījusi kameras kaktā paklāju, un, pacēiusi šo paklāju, jūs atrastu pazemes eju uz blakus kameru.

—    Bet Askānio, Askānio?

—    Kad jūs iegājāt, viņš gulēja, vai ne?

—    Jā.

—           Tad ziniet: kamēr viņš gulēja, Zaks Obrī, kuram draugs atteicās atdot jūsu vēstuli,' izņēma to no Askānio kamzoļa kabatas un ielika tās vietā citu. Aploksnes maldināta, jūs bijāt pārliecināta, ka esat iznīcinājusi hercogienes d'Etampas vēstuli. Patiesībā jūs esat sadedzinājusi Zervēzas Peretas Popīno zīmīti.

—           Bet šis Obrī, šis plebejs, kas tīkoja pēc muižnieka dzīvības, dārgi samaksās par savu nekaunību: viņš atrodas cietumā, viņam piespriests nāves sods.

—           Viņš atrodas brīvībā, hercogien, un viņam par to jāpateicas vispirms jums.

—    Kā tā?

—           Viņš ir tas pats nabaga cietumnieks, kuru apžēlot jūs lūdzāt karali kopā ar mani.

—           Ak es neprātīgā! — hercogiene d'Etampa nočukstēja, kodīdama lūpas.

Pēc tam, cieši uzlūkodama Čellīni un smagi elpodama aiz dusmām, viņa noprasīja:

—           Ar kādiem noteikumiem jūs esat ar mieru atdot man vēstuli?

—    Vai jūs pati to nenojaušat, kundze?

—    Es neesmu gaišreģe, sakiet savus noteikumus.

—           Jūs lūgsiet karali, lai viņš dod savu piekrišanu Askānio un Kolombas laulībām.

—           Jūs slikti pazīstat hercogieni d'Etampu, msjē zeltkali. — Anna d'Eiiī iesmējās. — Nekādi draudi mani nepiespiedīs atteikties no mīļotā cilvēka.

—    Jūs atbildējāt nepadomājusi, kundze.

—    Un tomēr es palieku pie teiktā.

—           Atļaujiet man, kundze, apsēsties bez kādām ceremonijām un brīdī ar jums atklāti parunāt, — Benvenuto sacīja ar valdzinošu vaļsirdību, kas raksturīga neparastiem cilvēkiem. — Es esmu tikai necils tēlnieks, bet jūs

slavena hercogiene, un, lai gan mūs šķir milzīgs attālums, es uzdrošinos apgalvot, ka mēs gluži labi sapratīsim viens otru. Un netēlojiet, lūdzu, nepieejamu karalieni, tas nav vajadzīgs; es netaisos jūs aizvainot, es tikai gribu jums šo to izskaidrot; augstprātība šoreiz patiešam ir nevietā, jo jūsu lepnumam nekas nedraud.

—    Nudien, jūs esat apbrīnojams cilvēks! — Anna neviļus iesmējās. — Lai notiek, runājiet, es jūs klausos.

—    Es jau teicu jums, hercogien, — Benvenuto mierīgi turpināja, — par spīti tam, ka mēs ieņemam sabiedrībā dažādu stāvokli, mēs varam lieliski saprasties un būt pat noderīgi viens otram. Jūs bijāt sašutusi, kad es lūdzu jūs atteikties no mīlestības pret Askānio; jums taš likās neiespējami un nesaprātīgi. Un tomēr es gribu pierādīt jums, kundze, pretējo, minēdams kādu piemēru.

—    No savas dzīves?

—    Jā, tāpat kā jūs mīlat Askānio, es mīlēju Kolombu.

—    Jūs?

—    Jā. Es mīlēju viņu, kā var mīlēt tikai vienreiz mūžā. Es biju ar mieru atdot viņas dēļ savu dzīvību, savu dvēseli, un tomēr es atteicos no viņas Askānio dēļ.

—    Patiešām nesavtīga kaislība, — hercogiene zobgalīgi piebilda.

—    Ak, kundze! Nelieciet apsmieklā manas ciešanas, nezobojieties par manām bēdām! Es esmu daudz pārdzīvojis un sapratis, ka Kolomba nav piemērota man tāpat kā Askānio jums, hercogien. Uzklausiet mani, kundze: mēs abi divi, ja šāds apvienojums jūs pārāk neaizvaino, piederam pie neparastas un dīvainas dabas cilvēkiem, kuriem ir sava īpaša dzīve, īpaša jūtu pasaule un kuri * reti saprotas ar citiem cilvēkiem. Mēs abi, kundze, pielūdzam varenus un briesmīgus elkus — kalpošana tiem padara cildenāku dvēseli un paceļ cilvēku pāri pūlim. Jūsu elks, kundze, ir godkāre, mans — māksla. Abas šīs dievības ir greizsirdīgas, un, lai arī kādas ciešanas tās mums sagādātu, tās visur un vienmēr valdīs pār mums. Jūs alkāt Askānio mīlestības, lai greznotu ar to sevi kā ar kroni; es sapņoju par Kolombu kā par Galateju. Jūs mīlējāt kā hercogiene, es — kā mākslinieks; jūs vajājāt, es cietu. O! Nedomājiet, ka es jūs nosodu: gluži otrādi, es esmu sajūsmināts par jūsu enerģiju un drosmi. Un, lai ko sacītu sīki ļaudis, manuprāt, brīnišķīgi ir apgriezt apkārt visu pasauli, lai izcirstu ceļu mīļotajam. Es pazīstu

visusatriecošo kaisles spēku un esmu par viengabalainiem raksturiem, kuri spējīgi veikt varoņdarbu un izdarīt noziegumu; es esmu par pārcilvēciskiem raksturiem, jo mani valdzina viss negaidītais, viss, kas paceļas pāri ikdienībai. Un tā, no sirds mīlēdams Kolombu, kundze, es sapratu, ka mana lepnā un neapvaldītā daba nav piemērota šai skaidrajai eņģeļa dvēselei. Arī pati Kolomba iemīlēja Askānio, manu maigo un labsirdīgo audzēkni; viņu biedēja mans skarbais un spēcīgais raksturs. Es pavēlēju savai sirdij klusēt, bet, kad tā man neklausīja, es aicināju palīgā dievišķīgo mākslu, un divatā mums izdevās pieveikt un apbedīt uz visiem, laikiem šo nepakļāvīgo mīlestību. Māksla, mana vienīgā pavēlniece, uzspieda man uz pieres karstu skūpstu, un es nomierinājos. Dariet tāpat kā es, hercogien, nelaupiet šiem bērniem debesu dāvāto mīlestību, neaptumšojiet viņu svētlaimi! Mūsu aicinājums ir šās zemes dzīve ar visām tās bēdām, cīņām un reibinošo uzvaras saldmi. Mēģiniet dziedēt sirds brūces, remdējot savu godkāri; sagraujiet impērijas, ja jums tīk, rotaļājieties sava prieka pēc ar karaļiem un šās pasaules varenajiem. Viņi ir to pelnījuši, un es pirmais jums aplaudēšu. Taču saudzējiet šo nevainīgo bērnu laimi un mieru, jo viņi tik maigi mīl viens otru dieva tā kunga un jaunavas Marijas vaiga priekšā!

—    Kas jūs īsti esat, maestro Benvenuto Čellīni? Līdz šim es jūs nepazinu, — hercogiene pārsteigta sacīja.

—    Kas jūs esat?

—     Es esmu neparasts vīrietis, zvēru pie dieva, tāpat kā jūs, hercogien, esat neparasta sieviete, — Benvenuto smiedamies attrauca ar viņam raksturīgo vaļsirdību.

—     Bet tas, ka jūs mani nepazīstat, man dod milzīgas priekšrocības salīdzinājumā ar jums, jo es, kundze, jūs pazīstu.

—    Iespējams — hercogiene atbildēja, — toties tagad esmu sapratusi, ka neparastas sievietes mīl daudz spēcīgāk nekā neparasti vīrieši, viņas nicina pārcilvēcisku uzupurēšanos un visiem līdzekļiem līdz pēdējam brīdim cīnās par savu mīlestību.

—    Tātad jūs aizvien vēl esat pret Askānio un Kolombas laulībām?

—    Es aizvien vēl viņu mīlu un nevēlos zaudēt.

—    Dariet, kā zināt, taču piesargieties! Man ir smaga roka, un ciņa ar mani jums nebūs viegla. Vai jūs visu

labi apsvērāt? Un kategoriski atsakaties dot savu piekrišanu Askānio un Kolombas laulībām?

—    Kategoriski, — hercogiene atbildēja.

—           Labi. Tad ieņemsim pozīcijas! — Benvenuto iesaucās. — Karš turpinās.

Šai brīdī durvis atvērās un kalpotājs paziņoja par karaļa ierašanos.

XLI

laulības aiz mīlestības

Fransuā Pirmais ienāca, vezdams aiz rokas Diānu de Puatjē, ar kuru viņš nupat bija kavējies pie slimā dēla gultas. Naida pārņemtā Diāna instinktīvi juta, ka viņas sāncensei draud pazemojums, tālab nevēlējās palaist garām tik patīkamu skatu.

Bet Fransuā Pirmais neko neredzēja, neko nedzirdēja, nevienu neturēja aizdomās; viņš domāja, ka hercogiene d'Etampa un Benvenuto pilnīgi samierinājušies, un, redzēdams viņus sēžam blakus un mierīgi tērzējam, sveicināja abus reizē ar smaidu un galvas mājienu.

—           Esi sveicināta, skaistuma karaliene! Esiet sveicināts, visu mākslinieku karali! Par ko jūs abi tik aizrautīgi tērzējāt?

—           Ak, jūsu majestāte, mēs runājām par politiku, — Benvenuto atbildēja.

—           Kāds jautājums piesaistījis jūsu gaišos prātus? Pasakiet, lūdzu, arī man!

—           Tas pats, par ko tagad runā visa pasaule, sir, — zeltkalis turpināja.

—    Saprotu, jūs spriedāt par Milānas hercogisti.

—    Jā, sir.

—    Un kādas ir jūsu domas?

—           Mums ar hercogieni ir dažādi uzskati, sir; saskaņā ar vienu no tiem imperators grasās atraut Milānas hercogisti jums un atdot to jūsu dēlam Šarlam, tādējādi lauzdams savu solījumu. •

—    Kurš no jums tā domā?

—    Kā liekas, hercogiene d'Etampa.

Hercogienes seju pārklāja nāves bālums.

—    Ja imperators tā rīkotos, tad tā būtu zemiska nodevība, — Fransuā Pirmais atteica, — taču viņš to nedarīs.

—    Ja viņš to arī nedarīs, — sarunā iejaucas Diāna,

—     tad ne jau tāpēc, ka viņam būtu trūcis labu padomdevēju.

—    Man tomēr gribētos zināt, velns parāvis, kas varēja dot imperatoram tādu padomu! — Fransuā Pirmais iesaucās.

—     Dieva dēļ, neuztraucieties, sir, — Benvenuto sacīja.

—     Saruna bija gaužām vispārīga, un mēs tikai izteicām savus pieņēmumus: vai tad mēs ar hercogieni d'Etampu esam kādi politiķi, jūsu majestāte. Hercogiene ir sieviete un domā galvenokārt par savārn rotām, lai gan, ņemot vērā viņas skaistumu, tas ir pilnīgi lieki, turpretī es, jūsu majestāte, esmu mākslinieks un interesējos vienīgi par savu mākslu. Vai nav tiesa, hercogien?

—    Bet, galvenais, mans dārgais Čellīni, — Fransuā Pirmais sacīja, — jums ar hercogieni pieder pasaulē lielākie dārgumi, un jums nav nekādas vajadzības apskaust pat tos, kam pieder Milānas hercogiste. Hercogieni karalienes godā iecēlis viņas skaistums, bet jūs karaļa godā — jūsu ģenialitāte.

—    Vai tiešām es būtu karalis, sir?

—    Jā, karalis. Kaut arī jums nav uz ģerboņa trīs liliju kā man, toties rokā jums ir lilija, kura man šķiet skaistāka par visām lilijām, kādas jebkad rotājušas saules apmirdzētus dārzus vai karaļu ģerboņus.

—    Tā nav mana lilija, sir, tā pieder hercogienei, un to darinājis pēc viņas pasūtījuma mans skolnieks Askānio, bet, tā kā Askānio nepaguva to pabeigt, saprazdams hercogienes vēlēšanos ātrāk iegūt šo dārgo rotu, es pabeidzu to pats, no visas sirds cerēdams, ka tā simbolizēs mieru, ko mēs ar hercogieni pirms dažām dienām noslēdzām Fontenblo pilī jūsu majestātes klātbūtnē.

—    Cik brīnišķīga rotaslieta! — karalis iesaucās, pastiepdams roku pēc zelta zieda.

—    Vai nav tiesa, jūsu majestāte? — Benvenuto sacīja, itin kā neviļus atraudams roku. — Šis mākslas darbs ir pelnījis, lai hercogiene d'Etampa bagātīgi atalgotu jauno meistaru, vai ne?

—    Tieši to es gribu darīt, — hercogiene d'Etampa atbildēja, — un manu atalgojumu apskaustu pat karalis.

—     Taču jūs zināt, kundze, ka Askānio, lai cik vērtīgs būtu atalgojums, dod priekšroku kam citam. Ko lai dara, hercogien, mēs, mākslinieki, esam dīvaini ļaudis un bieži vien izturamies vienaldzīgi pret to, ko,- pēc jūsu vārdiem, apskaustu pat karalis.

—     Un tomēr Askānio būs jāsamierinās ar to atalgojumu, kādu es viņam piedāvāšu, — hercogiene d'Etampa atbildēja, pietvīkdama aiz dusmām. — Es jau jums sacīju, Benvenuto, ka savu lēmumu es negrozīšu.

—     Tādā gadījumā tu pateiksi man kā noslēpumu, ko vēlas Askānio, un, ja vien tas nebūs pārāk grūti izdarāms, mēs pacentīsimies visu nokārtot, — Fransuā Pirmais sacīja, atkai pastiepdams roku pēc lilijas.

—     Aplūkojiet šo dārglietu labi uzmanīgi, jūsu majestāte, — Benvenuto sacīja, ielikdams zieda kātu karaļa rokā. — Apskatiet vērīgi katru ziedlapiņu, un jūs sapratīsiet, sir, ka nav tāda atalgojuma, kas būtu šā šedevra cienīgs. ,

Sacīdams šos vārdus, Benvenuto pievērsa hercogienei savu caururbjošo skatienu, bet Anna d'Eiiī tik labi prata savaldīties, ka nesarauca pat uzacis, kad lilija no zeltkaļa rokām nonāca Fransuā Pirmā rokās.

—    Patiešām, brīnumdaiļš zieds, — karalis noteica, — bet kur jūs sameklējāt tik lielisku briljantu, kas tik spoži mirguļo ziedkausiņā?

—    To neatradu es, jūsu majestāte, — Benvenuto atbildēja ar aizkustinošu vientiesību, — briljantu manam māceklim iedeva hercogiene d'Etampa.

—    Es nekad neesmu redzējis jums šo dārgakmeni, hercogien, — karalis jautāja. — Kur tādu var atrast?

—    Acīmredzot turpat, kur atrod citus briljantus, sir,— Gizaratas vai Golkondas atradnēs.

—    O, šim briljantam ir sava vēsture, — Benvenuto ieteicās, — un, ja jūsu majestāte vēlētos, es labprāt to izstāstītu. Ar šo briljantu mēs esam veci draugi, jo tas jau trīs reizes pabijis manās rokās. Vispirms es iestrādāju to viņa svētības pāvesta tiārā, ko briljants brīnišķīgi rotāja; pēc tam pēc pāvesta Klementa VII norādījuma iedarināju to lūgšanu grāmatā, kuru svētais tēvs uzdāvināja imperatoram Kārlim Piektajam, bet Kārlis Piektais lika iestrādāt briljantu gredzenā, acīmredzot vēlēdamies, lai šis dārgakmens katram gadījumam vienmēr būtu viņam klāt, jo briljants maksā vairāk par miljonu.

Jūsu majestāte droši vien būs pamanījis gredzenu jūsu svaiņa imperatora pirkstā?

—    Patiešām atceros! — karalis iesaucās. — Mūsu pirmajā tikšanās reizē Fontenblo^ gredzens ar šo akmeni bija viņam pirkstā. Kā šis briljants nonāca pie jums, hercogien?

—    Jā, jā, pastāstiet, lūdzu, kā šis dārgakmens nokļuva no imperatora pie jums, — Diāna sacīja priekā starojošām acīm.

—    Ja šo jautājumu uzdotu jums, kundze, — hercogiene d'Etampa atbildēja, — jums, protams, tas nesagādātu grūtības, jūs jau stāstāt par intīmām lietām ne tikai savam biktstēvam vien.

—    Bet jūs neatbildējāt uz karaļa jautājumu, kundze, — Diāna de Puatjē neatlaidās.

—    Jā, kā tomēr šis briljants nonāca pie jums? — Fransuā Pirmais atkārtoja.

—    Pajautājiet Benvenuto, viņš jums izstāstīs, — hercogiene atbildēja, mezdama pretiniekam pēdējo izaicinājumu.

—     Runā, Čellīni, un labi ātri, man apnicis gaidīt! — karalis pavēlēja.

—     Labi, jūsu majestāte, — Benvenuto sacīja. — Jāatzīstas, ka pirmajā brīdī, kad es ieraudzīju šo briljantu, man, tāpat kā jums, sir, radās dīvainas aizdomas. Kā zināt, jūsu majestāte, mēs ar hercogieni d'Etampu kādu laiku bijām ienaidnieki, un es kāroju uzzināt kādu noslēpumu, kas liktu viņai zaudēt cieņu jūsu majestātes acīs. Es sāku meklējumus un uzzināju…

—    Ko tu uzzināji?

Benvenuto uzmeta īsu mirkli hercogienei un redzēja, ka viņa smaida. Tāda pašsavaldīšanās, kas piemita arī viņam pašam, māksliniekam patika, un viņš nolēma nevis rīkoties ātri, lai ar vienu dūrienu pabeigtu divkauju, bet gan to paildzināt, kā to dara par savu uzvaru pārliecināts duelants, gribēdams izrādīt savu spēku un veiklību, tiekoties ar cienīgu pretinieku.

—    Ko tu uzzināji? — karalis atkārtoja. 1

—     Es uzzināju, ka hercogiene nopirka briljantu no ebreja Manasē. Starp citu, sir, jums der zināt sekojošu: ienācis Francijas teritorijā, jūsu svainis imperators iztērēja tik daudz naudas, ka bija spiests ieķīlāt savus briljantus, bet hercogiene d'Etampa ar īsti karalisku vērienu uzpērk to, ko imperators nabadzības dēļ nevar saglabāt.

—    Ļoti amizanti, muižnieka goda vārds! — Fransuā Pirmais iesaucās, divkārt glaimots gan kā mīļākais, gan kā karalis. — Bet, mana dārgā hercogiene, — viņš piebilda, uzrunādams Annu d'Eiiī, — jūs droši vien esat gaužām iztērējusies, iegādādamās tik dārgu briljantu, tādēļ mēs uzskatām par savu pienākumu atlīdzināt jums šos izdevumus, kas iecirtuši robu jūsu finansēs. Neaizmirstiet, ka Fransuā Pirmais ir jūsu parādnieks, jo dārgakmens ir neparasti skaists, un es vēlos, lai jūs to būtu saņēmusi nevis no imperatora, bet gan no karaļa.

—    Paldies, Benvenuto, — hercogiene d'Etampa nočukstēja, — es sāku ticēt, ka mēs patiešām varēsim saprasties.

—    Par ko jūs tur sačukstaties? — karalis pavaicāja.

—    Tīrie nieki, sir, es atvainojos hercogienei par savām aizdomām, un viņa man žēlīgi piedeva, kas no viņas puses ir patiesa augstsirdība vēl jo vairāk tāpēc, ka tūlīt pēc šīm aizdomām man radās kādas citas — vēl nopietnākas aizdomas.

—     Kādas tad? — Fransuā Pirmais noprasīja, turpretī Diāna, kuru nebūt nebija piemuļķojusi šī komēdija, jo naids darīja viņu gaišredzīgu, gandrīz vai vārda tiešā nozīmē aprija ar skatienu savu triumfējošo sāncensi.

Hercogiene saprata, ka divkauja ar nenogurdināmo pretinieku vēl nav beigusies, un viņas sejai pārslīdēja baiļu ēna; tomēr, pienācīgi novērtējot favorītes spējas savaldīties, mums jāteic, ka šī ēna tūdaļ nozuda. Vēl vairāk, izmantodama mirkli, kad Fransuā Pirmā domas kavējās pie tā, ko nupat bija teicis Benvenuto Čellīni, hercogiene mēģināja paņemt liliju, kuru karalis joprojām turēja rokā, taču Benvenuto itin kā nejauši nostājās starp viņu un karali.

—    Kādas? O, šīs aizdomas ir tik nejēdzīgas, — mākslinieks smaidīdams sacīja, — ka es kaunos par tām un nezinu, vai no manas puses tā nebūtu pārdrošība, ja es uzdrīkstētos ko tamlīdzīgu stāstīt. Vienīgi jūsu majestātes visstingrākā pavēle varētu mani piespiest…

—    Runājiet, Čellīni, es jums pavēlu! — karalis sacīja.

—    Labi. Vispirms man atklāti jāatzīstas, — Benvenuto iesāka, — iespējams, ka vainīgs tur bija mans mākslinieka pašlepnums, bet es biju gaužām pārsteigts, kad hercogiene d'Etampa uzticēja māceklim pasūtījumu, kas darītu laimīgu jebkuru meistaru. Jūs atceraties manu mācekli Askānio, sir? Apburošs jauneklis, goda vārds, viņš būtu lielisks modelis Endimiona skulptūrai!

—    Un tālāk? — Karalis nepacietīgi sarauca uzacis, juzdams, ka sirdī iezogas aizdomas.

Šoreiz hercogiene d'Etampa, par spīti savam izcilajam spējām savaldīties, nejaudāja apslēpt satraukumu. Viņa skaidri saskatīja Diānas de Puatjē acīs ļaunuma pilnu ziņkāri un turklāt lieliski zināja, ka Fransuā Pirmais varbūt spēs piedot viņai valsts nodevību, turpretī nekad nepiedos nodevību mīlestības lietās. .

Bet Benvenuto, itin kā nemanīdams hercogienes izbailes, turpināja:

—    Tad nu, ņemot vērā mana Askānio skaistumu, es nodomāju, — piedodiet, cienījamās dāmas, iespējams, ka frančiem mans pieņēmums varētu likties nepiedienīgs, bet es spriežu pēc mūsu itāliešu princesēm, kas mīlestības lietās, atklāti sakot, rīkojas kā parastas mirstīgās, — tad nu es nodomāju, ka jūtām, kuras pamudinājušas hercogieni uzticēt pasūtījumu Askānio, nav nekā kopēja ar mīlestību pret daiļajām mākslām …

—    Maestro, — aizvien vairāk raukdams uzacis, Fransuā Pirmais viņu pārtrauca, — vai jūs aptverat, ko jūs sakāt?

—    Es jau iepriekš atvainojos par savu pārdrošību un lūdzu jūsu majestātei atļauju nerunāt par savām aizdomām.

—    Es varu apliecināt, sir, ka jūs pats pavēlējāt viņam runāt, — sarunā iejaucās Diāna, — .bet tagad, kad viņš ir sācis …

—    Nekad nav par vēlu apklust, ja zini, ka tu melo, — hercogiene d'Etampa iebilda.

—    Ja jūs vēlaties, kundze, es apklusīšu, — Benvenuto piedāvāja. — Lai tas notiktu, pietiek ar vienu jūsu vārdu.

—    Bet es vēlos, lai viņš turpina. Jums taisnība, Diāna, ir tādas lietas, kas jāizrunā līdz galam, — karalis sacīja, nenovērsdams skatienu no Benvenuto un hercogienes. — Turpiniet, msjē, turpiniet!

—    Tas viss bija tikai pieņēmums, iekāms kāds pārsteidzošs atklājums deva jaunu vielu minējumiem.

—    Kāds atklājums? — reizē iesaucās karalis un Diāna de Puatjē.

—    Es turpinu, — Benvenuto klusi sacīja, vērsdamies pie hercogienes d'Etampas.

—     Sir, kāpēc jums jātur lilija, klausoties šo bezgala garo stāstu? — itin kā nesadzirdējusi Benvenuto vārdus, hercogiene ieteicās. — Jūsu majestāte tik ļoti pieradis turēt scepteri, ka tikpat cieši tur arī šo vāro ziediņu, tādēļ es baidos, ka tas varētu salūzt.

Un hercogiene d'Etampa smaidīdama, kā prata smaidīt vienīgi viņa, pastiepa roku pēc lilijas.

—    Piedodiet, kundze, — Čellīni iebilda, — šim ziediņam manā stāstā ir svarīga loma, tādēļ atļaujiet man, lai sniegtu paskaidrojumus …

—   Tātad lilijai, maestro, jūsu stāstā ir svarīga loma? — Diāna de Puatjē iesaucās, zibenīgi izraudama ziediņu karalim no rokas. — Tādā gadījumā hercogienei d'Etampai taisnība: ja stāsts kaut daļēji apstiprinās aizdomas, tad lilijai daudz drošāk atrasties manās rokās; vai nu tīšām, vai netīšām, bet, iespējams, zaudējis savaldīšanos, jūs, jūsu majestāte, varat to salauzt.

Hercogiene d'Etampa briesmīgi nobālēja, sajuzdama, ka viņai draud bojāeja; viņa satvēra Benvenuto aiz rokas un pavēra jau lūpas, grasīdamās kaut ko sacīt, taču, pārvarējusi sevi, atlaida roku un saknieba lūpas.

—    Sakiet visu, ko vien vēlaties, — viņa nomurmināja caur zobiem, — sakiet…

Pēc tam viņa piebilda tik klusā balsī, ka saklausīt hercogienes vārdus varēja vienīgi Benvenuto:

—    Ja jūs uzdrošināties.

—    Jā, runājiet, maestro, tomēr esiet uzmanīgs un ne- pasakiet ko lieku! — karalis pavēlēja.

—    Bet jūs, kundze, esiet piesardzīga un neklusējiet pārāk ilgi, — Benvenuto klusi piemetināja.

—    Mēs gaidām! — Diāna de Puatjē iesaucās, vai degdama aiz nepacietības.

—     Labi, es turpinu. Iedomājieties, sir, iedomājieties, kundze, izrādās, ka Askānio un hercogiene d'Etampa rakstīja viens otram.

Hercogienei bija tāds izskats, itin kā viņa meklētu ieroci, ar ko nogalināt zeltkali.

—    Rakstīja viens otram? — karalis pārjautāja.

—    Jā, rakstīja vēstules; un visinteresantākais ir tas, ka šīs vēstules, ar kurām apmainījās hercogiene d'Etampa un nabaga māceklis, bija mīlestības vēstules.

—           Sniedziet pierādījumus, maestro! Ceru, ka tie jums ir! — karalis pārskaities sauca.

—           Ak dievs, protams, sir, tie man ir, — Benvenuto atbildēja. — Saprotiet, jūsu majestāte, es nekad neuzdrošinātos izteikt šādas aizdomas, ja nevarētu tās pierādīt.

—           Tad dodiet ātrāk šurp pierādījumus, ja tādi jums ir! — karalis pieprasīja.

—           Piedodiet, jūsu majestāte, es kļūdījos, sacīdams, ka tie ir pie manis: tie nupat bija jūsu majestātes rokās.

—    Manās rokās? — karalis brīnījās.

•— Jā. Un patlaban tie atrodas pie de Puatjē kundzes.

—    Pie manis? — Diāna iesaucās.

—           Jā, — Benvenuto turpināja, saglabādams nesatricināmu mieru un augstasinību, kamēr karali bija sagrābušas dusmas, hercogiene d'Etampa drebēja nāves bailēs, bet Diāna de Puatjē kvēloja naidā pret sāncensi. — Jā, sir, pierādījumi atrodas lilijā.

—           Lilijā? — karalis iesaucās, paņemdams ziedu no Diānas de Puatjē rokām un aplūkodams rotaslietu ar saspringtu uzmanību, kurā šoreiz nebija ne miņas no mīlestības uz mākslu. — Jūs teicāt, lilijā?

—           Jā, sir, lilijā, — Čellīni apstiprināja. — Un jūs, kundze, zināt, ka pierādījumi ir tur, — viņš daudznozīmīgi turpināja, pagriezies pret hercogieni d'Etampu, kurai aiz satraukuma aizrāvās elpa.

—           Es piekāpjos, — hercogiene nočukstēja. — Kolomba neprecēsies ar grāfu.

—           Ar to vien nepietiek, — tāpat čukstus atbildēja Čellīni. — Viņai jāprecas ar Askānio.

—    Nemūžam! — hercogiene attrauca.

Tikmēr karalis grozīja pirkstos liktenīgo ziediņu, aizvien vairāk dusmodamies un skaizdamies, ka nevar atklāti izteikt savas jūtas.

—           Pierādījumi ir lilijā! Lilijā! — viņš atkārtoja. — Bet es nesaskatu tajā nekā īpaša.

—           Jūsu majestāte, jūs nekad neatradīsiet pierādījumus, nezinādams noslēpumu, ar kura palīdzību ziediņš atverams.

—    Tātad ir noslēpums? Tūlīt pat atveriet to, msjē, vai

arī es..,

Fransuā Pirmais saspieda pirkstus, itin kā grasīdamies salauzt ziediņu; abas sievietes iekliedzās. Karalis savaldījās.

—    O, sir, būtu žēl sabojāt šo brīnumjauko rotaslietu! — Diāna iesaucās. — Dodiet to man, sir, un es galvoju, ka atklāšu noslēpumu, ja vien tāds ir.

Un Diāna ar saviem smalkajiem un veiklajiem pirk-„ stiem, kas aiz naida, šķiet, bija kļuvuši vēl veiklāki, sāka aptaustīt visus zelta ziediņa izliekumus un padziļinājumus, kamēr hercogiene d'Etampa, vai ļimdama aiz bailēm, neprātīgām acīm sekoja ikvienai viņas kustībai, visiem viņas nesekmīgajiem mēģinājumiem. Beidzot, vai nu pateicoties laimīgai nejaušībai vai arī gaišredzībai, ko saasināja greizsirdība, Diāna nospieda neredzamo atsperīti.

Lilija atvērās.

Abas sievietes atkal reizē skaļi iekliedzās: viena aiz prieka, otra aiz izbailēm. Hercogiene metās pie Diānas, lai izrautu ziediņu viņai no rokām, bet Benvenuto, aizturēdams viņu ar vienu roku, ar otru rādīja viņai vēstuli, ko jau bija izņēmis no slēptuves. Patiešām, žigli uzmetusi skatienu ziedkausiņam, hercogiene d'Etampa redzēja, ka tas ir tukšs.

—    Es piekrītu visam, — hercogiene sacīja neskanīgā balsī, vairs nejaudādama turpināt cīņu.

—    Zvērat pie evaņģēlija? — Benvenuto noprasīja.

—    Zvēru!

—    Kur tad ir pierādījumi, maestro Čellīni? — karalis nepacietīgi vaicāja. — Es redzu vienīgi nelielu iedobumu ziedā un neko vairāk.

—    Pareizi, jūsu majestāte, šeit nekā nav, — Benvenuto apstiprināja.

—    Bet agrāk varēja būt, — Diāna piebilda.

—    Jums taisnība, kundze, — Benvenuto piekrita.

—    Maestro! — karalis iesaucās, sažņaugdams dūres. — Vai zināt, ka šādi joki jums var bēdīgi beigties, ka pat daudz ievērojamāki vīri par jums dārgi maksājuši par mēģinājumu rotaļāties ar mani?

—    Ticiet man, sir, es būtu pagalam izmisis, ja izraisītu pret sevi jūsu dusmas, — Čellīni atbildēja, nemaz nesamulsdams, — bet es neesmu izdarījis neko ļaunu un ceru, ka jūsu majestāte nav ņēmusi nopietni manus jokus. Vai tiešām es varētu tik vieglprātīgi izvirzīt pret hercogieni tik smagu apsūdzību? Hercogiene d'Etampa, ja jūs vēlaties, var pati parādīt jums vēstuli, kas izņemta no lilijas. Tajā patiešām runāts par mīlestību, taču par mana nelaimīgā Askānio mīlestību pret. kādu dižciltīgu meiteni, par mīlestību, kas pirmajā brīdī varētu likties aplama un neiespējama: mans Askānio, būdams īsts mākslinieks, iedomājās, ka brīnišķīgais mākslas darbs ir daiļās meitenes cienīgs, tālab viņš izmantoja šo liliju kā mīlestības vēstnesi un ielika tajā vēstuli, kurā griežas pēc palīdzības pie hercogienes d'Etampas, lūgdams viņu gluži kā pašu likteni. Bet liktenis, sir, kā jums zināms, ir visuvarens; es ceru, ka jūs nedusmosieties uz hercogieni, kas, darīdama labu darbu, iesaistījusi tajā arī Francijas karali. Tas ir viss noslēpums, jūsu majestāte, bet, ja mani daiļrunības uzplūdi jūs aizvainojuši, tad piedodiet man savā augstsirdībā, atceroties, ka jūs allaž esat man atļāvis izturēties jūsu klātbūtnē brīvi un nepiespiesti.

Šī svinīgi nopietnā runa uzreiz visu pārvērta. Kamēr Čellīni runāja, Diānas seja pamazām stiepās garāka, turpretī hercogienes d'Etampas seja noskaidrojās, bet karalis atguva labo noskaņojumu un jautro smaidu.

—     Piedodiet,, dārgā hercogien! — Fransuā Pirmais iesaucās, tiklīdz Benvenuto bija beidzis savu runu. — Tūkstoškārt piedodiet man, ka varēju kaut mirkli šaubīties par jums. Sakiet — kas man jādara, lai izpirktu savu vainu un atgūtu jūsu labvēlību?

—     Izpildiet, jūsu majestāte, lūgumu, ar kādu pie jums vēlas griezties hercogiene d'Etampa, tikpat žēlīgi, kā jūs jau izpildījāt manu lūgumu, — Benvenuto atbildēja favorītes vietā.

—     Maestro Čellīni, tā kā jūs zināt manu vēlēšanos, pasakiet to manā vietā, — hercogiene sacīja daudz laipnāk, nekā mākslinieks to varēja gaidīt.

—     Labi. Ja hercogiene d'Etampa uztic man šādu godpilnu lomu, tad atļaujiet man sacīt, sir, ka viņa lūdz, lai jūs iejauktos mana nelaimīgā Askānio sirdslietās.

—    Labprāt! — karalis smiedamies sacīja. — No visas sirds vēlu laimi šim glītajam māceklim. Bet kā sauc līgavu?

—    Kolomba d'Esturvila, sir.

—    Kolomba d'Esturvila? — Fransuā Pirmais iesaucās.

—     Atcerieties, jūsu majestāte, ka parādīt šādu žēlastību jums lūdz hercogiene d'Etampa. Bet, kundze, atbalstiet taču manu lūgumu! — Benvenuto tūdaļ piebilda, rādīdams hercogienei liktenīgās vēstules stūri. — Jūs pārāk ilgi klusējat, viņa majestāte vēl nodomās, ka jūs izsakāt šo lūgumu vienīgi aiz labvēlības pret mani.

—    Jūs tiešām vēlaties, lai tiktu noslēgtas šīs laulības, kundze? — Fransuā Pirmais noprasīja.

—    Jā, sir, — hercogiene nočukstēja, — es vēlos… no visas sirds vēlos.

Lai piespiestu hercogieni d'Etampu mazliet pastiprināt savu lūgumu, māksliniekam nācās vēlreiz parādīt viņai vēstuli.

—    Es gan nezinu, — Fransuā Pirmais iebilda, — vai prevo gribēs atzīt par savu znotu cilvēku bez radurakstiem un mantas.

—     Vispirms, sir, — Čellīni atbildēja, — prevo kā uzticams pavalstnieks drīkst vēlēties vienīgi to, ko vēlas viņa karalis. Bez tam Askānio nav cilvēks bez radurakstiem. Viņa vārds ir Gado Gadi, un viens no viņa senčiem bijis Florences podests[26]. Tiesa, viņš ir zeltkalis, bet Itālijā nodarbošanās ar mākslu netiek uzskatīta par apkaunojumu. Turklāt, ja Askānio arī nebūtu cēlies no senas aristokrātu dzimtas, tagad viņš ir franču muižnieks, jo es atļāvos ierakstīt viņa vārdu dokumentā, kuru jūsu majestātei labpatika man dāvināt. Nedomājiet, sir, ka tas ir upuris no manas puses. Manā uztverē, sir, apbalvot Askānio nozīmē divkārt apbalvot pašam sevi. Tātad Askānio ir Nelas pils senjors, un es parūpēšos par to, lai viņš neciestu naudas trūkumu; ja vien viņš vēlēsies, viņš varēs atstāt zeltkaļa darbu un apgādāt kādu šķēpnešu rotu vai arī dabūt kādu amatu galmā; es apmaksāšu visus izdevumus.

—    Bet mēs, protams, parūpēsimies par to, — karalis sacīja, — lai šāda devība pārlieku neiztukšotu jūsu naudas maku. ,

—    Tas nozīmē, sir, ka… — Benvenuto iesāka.

—    Lai notiek! Līgavainis būs Askānio Gado Gadi, Nelas pils senjors! — karalis iesaucās, smiedamies pilnā balsī, jo pārliecībā, ka hercogiene d'Etampa ir viņam uzticīga, darīja viņu līksmu.

—    Hercogien, — Benvenuto pusbalsī sacīja, — atklāti runājot, jūs nedrīkstat ilgāk turēt Šatlē cietumā Nelas pils senjoru; tā rīkoties jūs varējāt tikai ar zeltkaļa mācekli Askānio.

Hercogiene d'Etampa pasauca vienu no pils sardzes virsniekiem un klusi viņam kaut ko pateica, pēc tam jau skaļākā balsī piebilzdama:

—    Karaļa vārdā!

—    Ko jūs pavēlējāt viņam, kundze? — karalis vaicāja.

—    Neko sevišķu, sir, — Čellīni atbildēja Annas d'Eiiī vietā. — Hercogiene aizsūtīja pakaļ līgavainim.

—    Kur viņš atrodas?

—    Tur, kur hercogiene d'Etampa, pazīdama jūsu majestātes augstsirdību, lika viņam gaidīt karaļa gribu.

Pēc ceturtdaļstundas plaši atvērās durvis uz zāli, kur karali gaidīja Kolomba, prevo, grāfs d'Orbeks, Spānijas vēstnieks un gandrīz visi galminieki; nebija vienīgi vikonta de Marmaņa, kas vēl nebija atveseļojies. Kalpotājs pavēstīja:

—    Viņa majestāte karalis!

Ienāca Fransuā Pirmais ar Diānu de Puatjē zem rokas, viņiem sekoja Benvenuto, vezdams pie vienas rokas hercogieni d'Etampu, kas bija bāla kā audekls, bet pie otras — tikpat bālo Askānio.

Kad kalpotājs pieteica karali, visi galminieki pagriezās pret durvīm un, ieraudzījuši dīvaino grupu, uz brīdi sastinga aiz pārsteiguma. Kolomba juta, ka teju, teju zaudēs samaņu.

Vispārējs izbrīns kļuva vēl lielāks, kad, palaidis tēlnieku pa priekšu, Fransuā Pirmais skaļā balsī pavēstīja:

—    Maestro Benvenuto, atdodu jums uz brīdi savu titūlu un savu varu; runājiet karaļa vārdā, un visi lai paklausa jums kā karalim!

—    Piesargieties, sir, — zeltkalis atbildēja, — jūsu lomā es būšu majestātisks.

—    Rīkojies, Benvenuto! — Fransuā- Pirmais smiedamies sacīja. — Jūsu majestātiskumu mēs uztversim kā vēlēšanos man paglaimot.

—    Lai tā būtu, sir! Šādi vārdi man ir pa prātam, un es pacentīšos jums glaimot pēc iespējas labāk. Tātad, — viņš turpināja, uzrunādams galminiekus, — neaizmirstiet, lūdzu, dāmas un kungi, ka ar manu muti runā pats karalis! Notāru kungi, vai jūs esat sagatavojuši līgumu, ko viņa majestāte vēlas parakstīt pats ar savu roku? Ierakstiet tajā jaunlaulāto vārdus.

Notāri paņēma spalvas un nolika sev priekšā divus līgumus, no kuriem vienam bija jāglabājas valsts arhīvā, bet otram — viņu kantorī. _

—     Līgava, kas dodas laulībā, — Benvenuto turpinaja, — ir dižciltīgā Kolomba d'Esturvilas jaunkundze.

—    Kolomba d'Esturvila, — notāri automātiski atkārtoja, kamēr galminieki klausījās, pagalam pārsteigti.

—    Līgavainis, — Čellīni turpināja, — ir dižciltīgais un varenais Askānio Gadi, Nelas senjors.

—    Askānio Gadi! — reizē iesaucās prevo un d'Orbeks.

—    Vienkāršs amatnieks! — prevo sarūgtināts piebilda, pagriezdamies pret karali.

—     Askānio Gadi, Nelas senjors, — Benvenuto atkārtoja, itin kā neko nebūtu dzirdējis, — kuram viņa majestāte Fransuā Pirmais dāvā Francijas pavalstniecību un karaļa piļu pārvaldnieka amatu.

—    Ja jūsu majestāte pavēl, es esmu gatavs pakļauties, — prevo sacīja, — bet' tomēr…

—     Ievērojot Askānio Gadi lūgumu, — Benvenuto turpināja, — viņa majestāte piešķir meseram Robēram d'Esturvilam, Parīzes prevo, kambarkunga titulu.

—    Sir, es piekrītu, — mesers d'Esturvils sacīja, būdams galīgi uzveikts.

—    Ak dievs! Ak dievs! Vai tiešām tas nav sapnis? — Kolomba čukstēja, atslīgdama krēslā.

—    Bet es? Ko tad es? — d'Orbeks iesaucās.

—     Kas attiecas uz-jums, — Čellīni pavēstīja, turpinādams pildīt karaļa pienākumus, — kas attiecas uz jums, grāf d'Orbek, — es apžēlošu jūs un nenodošu jūsu lietu tiesas izmeklēšanai, lai gan jūs izturējāties nepiedodami. Žēlsirdība, tāpat kā devīgums, ir viens no karaļu tikumiem, vai ne, sir? Bet nu arī līgumi ir sagatavoti. Parakstīsim tos, kungi!

—    Vai nav brīnišķīgs karalis! — Fransuā Pirmais priecīgi iesaucās, juzdamies kā karalis brīvdienās.

Parakstījis līgumu, karalis nodeva spalvu Askānio, kas, drebošu roku uzvilcis savu vārdu, atdeva spalvu Kolombai, kuru labsirdīgā Diāna saudzīgi piecēla no krēsla un pieveda pie galda. Mīlētāju rokas saskārās, un viņi gandrīz vai zaudēja samaņu.

Pēc tam bija Diānas kārta parakstīt līgumu, no viņas spalva pārgāja pie hercogienes d'Etampas, kura nodeva to tālāk prevo, bet tas savukārt grāfam d'Orbekam un grāfs d'Orbeks — Spānijas vēstniekam.

Zem visiem šiem izcilajiem vārdiem stingrā un noteiktā rokrakstā savu vārdu parakstīja Benvenuto Čellīni, bet viņa upuris taču laikam bija vislielākais.

Parakstījis līgumu, Spānijas vēstnieks piegāja pie hercogienes.

—    Vai mūsu noruna paliek spēkā, kundze? — viņš jautāja.

—    Ak dievs! — hercogiene iesaucās. — Dariet, kā zināt. Kāda man daļa gar Franciju! Kāda man daļa gar visu pasauli!

Hercogs palocījās un atgriezās savā vietā.

—    Kā liekas, imperators nodomājis iecelt par Milānas hercogu nevis karali Fransuā Pirmo, bet viņa dēlu? — šai brīdī vēstniekam jautāja viņa krustdēls, vēl jauns un nepieredzējis diplomāts.

—    Milānas hercogs nebūs nedz viens, nedz otrs, — vēstnieks atbildēja.

Tikmēr klātesošie cits pēc cita parakstīja līgumu.

Kad visi bija apstiprinājuši ar saviem parakstiem Askānio un Kolombas laimīgo savienību, Benvenuto piegāja pie Fransuā Pirmā un, nometies viņa priekšā uz viena ceļgala, sacīja:

—    Sir, es nupat pavēlēju kā karalis, bet tagad nāku lūgt jūsu majestāti kā vispazemīgākais un vispateicīgākais kalps. Parādiet man, jūsu majestāte, savu pēdējo žēlastību!

—    Runā, Benvenuto, runā, — Fransuā Pirmais vēlīgi atbildēja, vēl pilnām izbaudīdams savu karalisko varenību. — Saki — ko tu vēlies?

—    Atgriezties Itālijā, sir, — Benvenuto sacīja.

—    Ko tas nozīmē? — karalis iesaucās. — Jūs gribat mani atstāt, kad jums jādāvina man tik daudz brīnišķīgu mākslas darbu! Es tam nepiekrītu.

—    Sir, — Benvenuto atbildēja, — es atgriezīšos, zvēru jums. Bet tagad atlaidiet mani, man nepieciešams padzīvot kādu laiciņu dzimtenē. Es nevaru izteikt jums, jūsu majestāte, cik ļoti es ciešu, — viņš klusi piebilda, skumji šūpodams galvu, — tas nav izsakāms vārdos, vienīgi dzimtenes gaiss var izdziedināt manu savainoto sirdi. Jūs esat varens un devīgs valdnieks, un es jūs mīlu. Es noteikti atgriezīšos, sir, tiklīdz dzimtenes saule būs mani izdziedējusi. Turklāt es atstāšu jums Askānio, savu otru es, un Pagolo, savu labo roku; viņi izpildīs jūsu ieceres, sir, līdz manai pārbraukšanai. Bet, kad manas dzimtas Florences liegais vējiņš aizvēdīs prom manas skumjas, es atgriezīšos pie jums, mans karali, un tad mūs izšķirt spēs vienīgi nāve.

—    Brauciet, — Fransuā Pirmais skumji sacīja. — Māksliniekam ir jābūt brīvam kā bezdelīgai! Brauciet!

Pēc tam karalis pastiepa viņam roku, kuru Benvenuto pateicības pilns noskūpstīja.

Pirms aiziešanas Čellīni piegāja pie hercogienes d'Etampas.

—    Vai jūs Joti dusmojaties uz mani, kundze? — viņš jautāja, paslepus iespiezdams hercogienei rokā liktenīgo vēstuli, kas gluži kā maģisks talismans nupat bija paveikusi īstu brīnumu.

—    Nē, — hercogiene atbildēja, priecādamās, ka vēstule beidzot atrodas viņas rokās. — Un tomēr jūs uzveicāt mani ar šo ieroci…

—    Nav tiesa, hercogien, — Benvenuto viņu pārtrauca, — es tikai jums piedraudēju ar šo ieroci. Vai tiešām jums varēja ienākt prātā, ka es to izmantošu?

—    Augstais dievs! — hercogiene iesaucās gluži kā dzelta. — Cik viegli gan var kļūdīties, ja par citiem spriež vienīgi pēc sevis!

Nākamajā dienā Askānio un Kolombu salaulāja Luvras pils kapelā, un pretēji visiem galma etiķetes noteikumiem jaunais pāris panāca, ka laulību ceremonijā piedalās arī Zaks Obrī un viņa dzīvesbiedre.

Zakam tas bija liels gods, un nevar nepiekrist, ka nabaga students to bija pelnījis.

XLII

laulības aiz pienākuma

Pēc nedējas arī Hermanis svinīgi salaulājās ar Perīnas kundzi, kas dāvāja viņam divdesmit tūkstošus livru pūra naudas un drošu pārliecību, ka viņš būs tēvs.

Pasteigsimies piebilst, ka tieši šī pārliecība vēl daudz vairāk nekā divdesmit tūkstoši livru pūra naudas pamudināja krietno vācieti izšķirties par šādu soli.

Tās pašas dienas vakarā, kad bija notikušas Askānio un Kolombas laulības, Benvenuto, lai kā jaunais pāris centās viņu atrunāt, aizbrauca uz Florenci.

Tur viņš izveidoja slaveno Perseja statuju, kas vēl šodien rotā Vecās pils laukumu, un laikam gan tā ir tēlnieka labākā skulptūra, jo tapa, ciešot visskaudrākās dvēseles sāpes.

saturs

I.   Iela un darbnīca

II.    Sešpadsmitā gadsimta zeltkalis …… 18

III.    Dedals ………………………………………………………………………… 27

IV.    Skocone ………………………………………………………………………. 43

V,    Ģēnijs un karaļvara……………………………………………………………………… 51

VI.    Kāpēc vajadzīgas dueņjas …….. 62

VII.     Līgavainis un draugs………………………………………………………… 76

VIII.     Gatavošanās uzbrukumam un aizsaidzibai ………… 8? IX, Negaidīts uzbrukums

X.   Par cietokšņa priekšrocībām < …………………………. ………………………….. 11t

XI.    Pūces, žagatas un lakstīgalas < ……………………………………………. 121

XII.    Karaļa pavēlniece … ^ …… 137

XIII.     Mūžam mainīgā sieviete………………………………………………………….. 146

XIV.     Par to, ka cilvēka dzīves dziļākā būtība ir ciešanas . 161

XV.    Par to, kā prieks pārvēršas par bēdām . . , . 170

XVI.     Galmā ………………………………………………………………………………. 179

XVII.     Mīlestība un kaislība . t i……………………………………………………….. 185

XVIII.      Mīlestība — sapnis …………………………………………………………….. 194

XIX. Mīlestība — ideāls . -………………………………………………………………. 201

XX. Cilvēks, kas tirgojas ar savu godu………………………………………….. 209

XXI.     Četri dažādi laupītāji………………………………………………………………. 228

XXII.     Sapnis rudens naktī . t ………………………………………………………….. 239

XXIII.     Stefana . . . i …………………………………………………………………….. 246

XXIV.     Kratīšana…………………………………………………………… 257

XXV. Kārlis Piektais Fontenblo pilī ……. 268

XXVI.     Leģenda par drūmo mūku………………………………………………………. 280

XXVII.        Ko var ieraudzīt naktī no papeles galotnes . . . 289 XXVIII. Marss un Venēra 303

XXIX, Divas sāncenses . . …………………………………………………………………. 314

XXX.     Benvenuto likstas………………………………………………………………… 323

XXXI.       Par to, cik grūti godīgam cilvēkam nokļūt cietumā . 335 XXXII. 2aks Obrī paceļas nebijušos augstumos …. 352

XXXIII. Par to, cik grūti godīgam cilvēkam izkļūt no cietuma 359

XXXIV. Godīga zādzība………………………………………………………….. 370

XXXV.      Grizetes vēstule, ja to sadedzina, dod tikpat daudz uguns un pelnu kā hercogienes vēstule …. 379

XXXVI.      Par to, ka īsts draugs spējīgs nest pat tādu upuri kā laulības 388

XXXVII.     Jupitera atliešana ……………………………………………………. 395

XXXVIII. Jupiters un Olimps ………………………………………………….. 403

XXXIX. Laulības aiz aprēķina ………………………………………………….. 410

XL. Karš turpinās……………………………………………. i . 421

XLI. Laulības aiz mīlestības …….. 429

XLII. Laulības aiz pienākuma « t . • . • t « 443

A/ieKcaHdp UtoMa ACKAHHO HJIH (OBe/lHp Kopoja PoNian

H3flaie;ibCTBo «JlHec.Ma» Pura 1978 Ha ^aTbiiucKoM n3biKe nepeBOfl c tļ)panuy3CKoro SeaAda fOxHeau>ia XyAo>KHHK Buecryp rpaiir

HB te 1072 Aleksandrs Dimā ASKĀNIO J^ Jeb karaļa zeltkalis

Redaktore G. Ramosa Māksi, redaktors A. Galeviuss Tehn. redaktore D. Radziņa

Korektore L. Kamene

Nodota salikšanai 1977. g. 13. aprill, Parakstīta Iespiešanai 19?7. g. 11. novembri. Tipogrāfijas papīrs Nr. 3, formāts 84X108/32. 14.0 fiz. iespiedi.; 23,52 tizsk. iespiedi.; 25,05 izdevn. 1. Metiens 65 000 eks. Maksā 2 rb]. 20 kap. Izdevniecība «Liesma» Rīgā, Padomju bulv. 24. Izdevn. Nr. 4/28720-D-451. Iespiesta Latvijas PSR Ministru Padomes Valsts izdevniecību, poligrāfijas un grāmatu tirdzniecības lietu komitejas «Cīņas» tipogrāfijā Rīgā, Blaumaņa ielā 38/40. Pašūt. Nr. 1524-D.

&

4 — A. Dimā

8 — A. Dimā

PASKAIDROJUMI

1 Atrunājam (lat.).

3 Kur vara ir mūžīgai naktij (Vergīlijs, «Eneīda»).

[1] valsts ierēdnis feodālajā Francijā, kuram pieder tiesu un militārā vara. Parīzes prevo vadīja visu pilsētas dzīvi. (Tulk.).

[2] ierēdnis feodālajā Francijā, kurš spriež tiesu karaļa vai tā kunga vārdā.

[3] itāļu masku komēdijas personāžs, aizdomu pilns vecis, kuru mīlētāji apved ap stūri.

[4] senajā romā jūlijs Cēzars (101. g.—44. g. p. m. ē.) sakāva sava sāncenša Gneja Pompeja karaspēku, un drīz vien Ēģiptē tika nogalināts arī pats Pompejs.

[5] nikolo Makjavelli (1409—1527) — itāliešu valstsvīrs un vēsturnieks. Viņš uzskatīja, ka vienīgi spēcīga , monarha vara var apvienot tolaik saskaldīto Itāliju. Savā grāmatā «Valdnieks» viņš attaisnoja jebkurus līdzekļus, lai iegūtu šādu varu.

[6] cēzars Bordža (1476—1507) — viens no slavenās Bordžu ģimenes locekļiem, pāvesta Aleksandra VI ārlaulības dēls. Cēzars Bordža nostiprināja savu varu ar viltu un nodevību, ar indi un dunci,

[7] fransuā Pirmais — Francijas karalis no 1515, līdz 1547. gadam.

[8] kārlis Piektais — Spānijas karalis (Karloss I) no 1516. līdz 1556. gadam un Svētās Romas Impērijas imperators no 1519. līdz 1556. gadam.

[8] — A. Uiaia

[10] «baroju un iznicinu.» (Lai,)

[11] nekromants — cilvēks, kas itin kā spēj izaukt mirušo garus, lai uzzinātu no viņiem nākotni.

[12] pjērs de terails bajārs (1476—1524) — franču karavadonis, kas izcēlās ar neparastu varonību un tika dēvēts par «bruņinieku bez bailēm un vainas».

[13] antonio de leiva (1480—1536) — viens no ievērojamākajiem Kārļa Piektā karavadoņiem.

[14] ejiet, mesa beigusies (lat.).

[15] brens — gailu karavadonis, kas 390. gadā ieņema Romu,

[16] vārds tulkojuma nozīme «balodis, dūja»,

[17] brantoms, pjērs de burdejs (1540—1614) — franču merauārists, «Slavenu vīru un lielu karavadoņu dzīves stāstu» un «Slavenu un galantu dāmu dzīves stāstu» autors.

[18] «heptamerons» — angulemas margeritas, navarras karalienes, noveļu krājums.

[19] zelta brokāta nometne — vieta, kur 1520. gadā Fransuā Pirmais satikās ar Anglijas karali Henriju VIII, lai noslēgtu politisku un militāru savienību. Abi monarhi centās pārspēt viens otru greznībā. Fransuā Pirmā telts bija pagatavota no zelta brokāta, un to balstīja zelta statuja.

[20] dosimies tieši uz mērķi (lat.).

[21] nāves soda secīga izpildīšana (lat.).

s Rietošās zvaigznes sauc ļaudis uz dusu (Vergīlijs, «Eneīāa»).

[23] acis viņam bija, bet neredzeja (lat.).

[24] moljēra komēdija.

[25] semblansē (1457—1527) — Fransuā Pirmā mantzinis, kas tika apvainots viņam uzticēto vērtību izšķērdēšanā un pakārts.

[26] podests — augstākā amatpersona daudzās Itālijas republikās.

Content

Dimā Aleksandrs ASKĀNIO jeb karaļa zeltkalis

I iela un darbnīca

II sespadsmitā gadsimta zeltkalis

III Dedals

IV Skocone

V ģēnijs un karaļvara

VI kāpēc vajadzīgas dueņjas

VII līgavainis un draugs

VIII gatavošanas uzbrukumam un aizsardzībai

IX negaidīts uzbrukums

X par cietokšņa priekšrocībām

XI pŪces, Žagatas un lakstīgalas

XII karaļa pavelniece

XIII mŪžam mainīgā sieviete

XIV par to, ka cilvēka dzīves dziļākā būtība ir ciešanas

XV PAR TO, KA PRIEKS PĀRVĒRŠAS PAR BEDAM

XVI GALMĀ

XVII mīlestība un kaislība

XVIII mīlestība — sapnis

XIX mīlestība — ideāls

XX cilvēks, kas tirgojas ar savu godu

XXI Četri daŽādi laupītāji

XXII SAPNIS RUDENS NAKTI

XXIII  stefana

XXIV kratīšana

XXV Kārlis Piektais Fontenblo pili

XXVI leģenda par drūmo mūku

XXVII KO VAR IERAUDZĪT NAKTI NO PAPELES GALOTNES

XXVIII MARSS UN VENĒRA

XXIX DIVAS SĀNCENSES

XXX BENVENUTO LIKSTAS

XXXI PAR TO, CIK GRŪTI GODĪGAM CILVĒKAM NOKĻŪT CIETUMĀ

XXXII Žaks ObrI paceļas nebijušos augstumos

XXXIII par to, cik grūti godīgam cilvēkam izkļūt no cietuma

XXXIV godīga zādzība

XXXV GRIZETES VĒSTULE, JA TO SADEDZINA, DOD TIKPAT DAUDZ UGUNS UN PELNU KĀ HERCOGIENES VĒSTULE

XXXVI PAR TO, KA ISTS DRAUGS SPĒJĪGS NEST PAT TADU UPURI KA LAULĪBAS

XXXVII JUPITERA ATLIEŠANA

XXXVIII Jupiters un Olimps

XXXIX laulības aiz aprēķina

XL karŠ turpinās

XLI laulības aiz mīlestības

XLII laulības aiz pienākuma

saturs

PASKAIDROJUMI